
Klasicizmas 


1. Klasicizmo supratimas. — Klasicizmo vardas yra loty- 
niškas. Romėnams classicus pirmiausia reiškė piliečių luo- 
mus, paskui classicus vardu vadino pilietį, mokantį pirmos 
rūšies mokesčius; jo priešingybė buvo proletarius. Pagaliau 
classicus imta vartoti netiesiogine prasme: pirmos rūšies, geriau- 
sias, paveikslingas. Kiekviena tauta savo geriausius rašytojus 
vadina kiasikais. Bet 17 a. geriausiu menu ir meno mastu buvo 
laikomas graikų ir romėnų menas. Dėl antikinio meno sekimo 
ir dėl to, kad 17 a. rašytojus prancūzai laiko paveikslingais, 
mes juos vadiname klasikais, o visą amžių — klasicizmu. 

Pirmąsyk graikais ir romėnais galingai susidomėta rene- 
sanso metu. Bet renesansininkai daugiau sekė antikine gyve- 
nimo ir mokslo, nekaip literatūros dvasia. Tikras pasiryžimas 
pasekti graikų literatūra atėjo vieną šimtmetį vėliau — 17 a., ir 
labiausiai juo užsikrėtė prancūzai, kurie renesanso laikais maža 
tebuvo savos literatūros išauginę ir gyveno italų ar ispanų įtakoje. 

17 a. jie savinas iš antikinės literatūros kūrybai medžiagą 
ir formas: 1. siužetus dažnai ima iš antikinio gyvenimo su pa- 
goniškais mitologiniais dievais ir herojais; 2. stengias išlaikyti 
grynus žanrus, nemaišyti tragedijos su komedija; 3. išviršinę 
dramos techniką su trimis laiko, vietos ir veiksmo vienumais; 
4. rūpinas rodyti tik veikėjų dvasios gilmenas, dėl to dramos 
kūriniuose gausu vidaus veiksmo, maža išviršinio; 5. vartoja 
iškilmingą, nudailintą, ritmingą kalbą. Tik didžioji prancūzų 
klasikų dalis tragedijoj atmeta chorą, esminę graikų tragedi- 
jos dalį. 

Įsigilinę į antikinius rašytojus, prancūzai pamato, kad 
graikų ir romėnų literatūros nenustojo reikšmės per tūkstančius 
metų dėl to, kad jos vaizdavo žmogų su nesikeičiančia prigim- 
timi. Taigi ir jie ryžtasi savo kūriniuose studijuoti ne gamtą, 
ne atskirus asmenis, bet žmogų apskritai. Jie nevaizduoja nei 
labai jaunų, nei labai senų, nei išsigimėlių, nes toki negali būti 


5 


Vardas 


Nuo renesanso 
į17 a. 


Antikinė 
medžiaga 
ir formos 


Tipingumas, 
visuotinumas 


Objektyvumas 


Aiškumas, 
proto pirma- 


vimas 


Krikščioniškas 


amžius 


Salonai 


Puseno „Arkadijos piemenys“: antikinis siužetas, harmonija, aiškumas 


visuotiniai. Maždaug į subrendusį, su išplėtotomis galiomis, 
kuo nors tipingą žmogų yra nukreiptos jų akys. 

Rodydami žmogų su jo ydomis ir dorybėmis, prancūzų 
klasikai stengias būti objektyvūs, nereiškia savos nuomonės. 
Veikėjai nėra nei autoriaus simpatijos nei antipatijos; nėra jo 
troškimų ir idealų kopija, kas taip bus ryšku romantikų kūry- 
boj. Palinkę į objektyvumą klasikai labiausiai mėgsta tragedijos 
ir komedijos žanrus. 

Klasikai mėgsta, kad viskas būtų aišku, tvarkinga, logiška. 
Prancūzai juo labiau. Dėl to jie neduoda valios vaizduotei ir 
jausmui. Viskas palenkta proto kontrolei. Kūriny jausti sau- 
sumo. Tačiau jį atperka nuostabi kompozicija, nuoseklūs, gilūs 
charakteriai ir harmoninga, elegantiška kalba. 

2. Klasicizmo veiksniai. — Prancūzų klasikai kūrėjai, iš- 
augę ir gyvendami krikščioniškoj kultūroj, o daugelis būdami 
katalikai (Paskalis, Kornelis, Rasinas, Bosiuetas, Bualio), krikš- 
čioniška dvasia šiek tiek nudažo ir savo kūrybą. Tragedijų 
herojus vaizduoja švelnesnius už graikiškus, o kartais paima 
siužetus net iš kankinių gyvenimo ar Šv. Rašto. 

Klasikinei literatūrai formuotis daug padėjo visuomeninės 
bei politinės sąlygos. Aristokratų tarpe buvo išplitę vadina- 
mieji salonai. Garsiausias tų salonų buvo markyzės Rambuje 

(Hėtel de Rambouillet). Čia buvo vertinamos ir kuriamos 
įmantrios aristokratų tradicijos, kaip elgtis, kaip kalbėtis; čia 
kritikuojami literatūros ir kalbos dalykai, išrenkami padorūs, 
aristokratams tinką žodžiai ir išsireiškimai; atmetami prasčiokų, 
liaudies žodžiai ir manieros. Salonų mada taip toli nuėjo, kad 
paprastų kasdieninių daiktų pradėjo nebevadinti tikraisiais var- 
dais. Veidrodį vadino gracijos patarėju, kojas — mielais kan- 
kiniais, veidus — kuklumo sostais, žvakę — saulės papildymu 
ir tt. Pagaliau tų salonų darkymąsi išdirbo Moljeras „Juokin- 
gose Pamaivose“. Tačiau ir jis ir kiti klasikai turėjo skaitytis 
su mada, dailindami, suabstraktindami kalbą. 

Iš salonų mados atsirado ir Prancūzų Akademija. Oficialia 
įstaiga ją padarė 1635 m. kardinolas Rišelje, pavesdamas jai 
tvarkyti kalbą, leisti žodyną, nurodyti, kuris žodis tinka, kuris 
ne. Atsitiktinai, Rišelje įsakius, Akademijai teko įsikišti ir į 
literatūrą, teisiant Kornelio „Sidą“. Nuo tada trys vienumai 
virto kuone įstatymu: niekas beveik nedrįso jų nepaisyti. 

-- „Alt TTT 


Versalio rūmų ir parko dalis: simetrija, mitologija, stilizavimas 


Pagaliau ketvirtas prancūzų klasikos veiksnys — karaliaus 
dvaras, kurio reikšmė 17 a. pasiekė viršūnę, ypač prie Liudviko 
XIV. Jis galutinai sutramdo neklaužadas feodalus, suima į saują 
dvasininkus, į save palenkia miestiečius ir pats atsistoja pačiame 

Prancūzijos vidury. „Karalius — saulė“, „valstybė — tai aš“. 


Akademija 


Versalis 


Kaimynai 


Versalis — garbės, mados, skonio centras. Čia susitelkia ne 
tik puošnios elegantiškos ponios ir garbės ištroškę didikai, čia 
susispiečia ir menininkai. Jie puošia dvarą pagal karaliaus 
skonį, o karalius mėgsta tvarką, harmoniją, antikinį pasaulį. 
Todėl Versalio sodai ir parkai suplanuojami simetriškai. Jų 
medžiai auga karpomi pagal tam tikras formas. Parkuose gau- 
sūs fontanai; juos puošia mitologiškos figūros, o pro žalių 
medžių lapus boluoja antikinės statulos. Puošnių salių sienose 
kabo didingi mitologiški paveikslai. Dvaro aplinkuma veikia 
rašytojus. Jų tragedijų dažnas veikėjas elgiasi kaip dvariškis, 
vilki beveik versališkais drabužiais; net antikiniai herojai kalba 
„vous“, „madame“, „monsieur“ (jūs, ponia, pone). 

Laisvesniems rašytojams (Korneliui, Lafontenui, Moljerui) 
daro įtakos ir kaimyninių tautų literatūros — ispanų, italų. La- 
fonteną veikia ir į jo raštus įsibrauna truputis net gamtos. 

Tas aukščiau minėtas senovės garbinimas ir sekimas, su- 
mišęs su krikščioniška kultūra, su XVII amž. prancūzų gyve- 
nimo papročiais ir dvarišku skoniu prancūzų meną ir literatūrą 
padarė beveik barokišką, nors patys prancūzai tai vadina 
klasicizmu. 

3. Klasicizmo klestėjimo laikas. — Pirmas klasikinės litera- 
tūros periodas prasideda su Kornelio „Sidu“ 1636 m., o antrasis, 
reikšmingiausias, 1680—1690 m., kada geriausius savo kūrinius 
rašo Moljeras, Rasinas, Lafontenas ir t.t. 


Klasicizmo kūrėjai ugdė šiuos žanrus: 


tragediją — Kornelis ir Rasinas, 
komediją — Moljeras, 


pasakėčią — Lafontenas, 
iškalbą — Bosiuetas, 
satyrą ir literatūros teoriją — Bualio. 


I. PRANCŪZŲ KLASIKINĖ TRAGEDIJA 


Kornelis 


„Protas yra manų aistrų valdovas“. 
Kornelis 


1. Gyvenimas ir charakteris 


Prancūzų klasikinės tragedijos tėvas Pierre Corneille (Petras Kornej) 
gimė Prancūzijos šiaurėje, Rueno mieste. Mokslus ėjo jėzuitų kolegijoj, kur 
gerai išmoko lotyniškai. 18 metų jau jis buvo advokatas. Nors apie 20 metų 
ėjo karališkojo advokato pareigas, bet niekada nesiėmė ginti bylų. Labiau 
jį traukė teatras. Dar jaunas parašė pirmą komediją „„Mėlite“ (1629). Pirmą 
tragediją, „„Medeją“, parašė 1635 metais. Po metų išleido „Sidą“, kuris visus 
sudomino ir pagarsino rašytojo vardą. Vieni jį puolė, kiti gynė. Ypačiai 
„Sidą“ kaltino Rišelje paskatinti trijų vienumų šalininkai. Jie net prikai- 
šiojo, kad Kornelis padaręs plagiatą 
(mat, rašytojas siužetą buvo pasisko- r. AEA ži 
linęs iš ispanų). Nors ir naujai įsteig- 
toji Akademija "ėmėsi „Sidą“ teisti, 
tačiau plačioji teatro publika mėgo 
tą jaunystės, garbės ir energijos tra- 
gediją. Po visų tų nemalonumų 
kuklus Kornelis net metė rašęs. 
Nauji veikalai pasirodė tik 1640 m. 
1640—1644 metai patys vaisingiausi. 
Bet 1652 m. su „Pertharitu“ nepasi- 
sekė, Kornelis visai atsitraukė nuo 
teatro ir laisvu laiku vertė eilėmis 
„Kristaus sekimą“. 1659 m. vėl mė- 
gino laimę scenoje: parašė dar 10 
veikalų, bet pirmykščio garso nebe- 
atgavo: nebepajėgė konkuruoti su 
nauja teatro žvaigžde — Rasinu. Jo 
senatvė buvo nelinksma: palaidojo 
du sūnus, išleido dukterį į vie- 
nuolyną. Pats gyveno neturtingai, susispaudęs, lig 1684 m. spalių 1 d. susi- 
laukė mirties. 

Žmonėse Kornelis buvo nedrąsus, varžėsi; savųjų ir draugų tarpe — 
geras, paprastas, kilniadvasis. Jis buvo laimingas, kai galėjo gyventi savo 
gausioj, vieningoj šeimoj. Nors ir miestietiškai, paprastai gyveno, jis mėgo 
taurumą, didelius žmones, jų žygius, herojiškus jausmus. Tokis ir jo trage- 
dijų charakteris. 

2. Dramaturgija 


Pirmuosius dramos veikalus Kornelis rašė vyravusioj italų ir ispanų 
įtakoj. Kilti pradeda su „Medejos“ tragedija, o dar aukščiau — „Sidu“ 
(Cid), kurio pasirodymas (1636) laikomas prancūzų klasikinės dramos 
gimimu. Po jo eina vėl trys naujos klasikinės tragedijos: „Horace“, „Cinna“, 
„Polyeucte“, Vėlesniuose veikaluose Kornelis kryptelia arčiau į teatrą, 
kuriam vyravo išviršinio veiksmo ir netikėtumų intriga ir kurio jis buvo 
atėjęs reformuoti. 

Tragedijoms siužetus Kornelis ima didingus, kuriuose 
galėtų pasireikšti didingos asmenybės. Tokių siužetų randa 
legendose ir istorijoj. Tačiau istorinius faktus Kornelis nudai- 
lina, „pagražina“, kad vaizduojamo amžiaus kolorito (papročių, 
visuomenės vaizdo) jau nežymu. Ypač mėgsta tuos istorijos 
įvykius, kuriuose pinasi politinė intriga. Šalia politinės intri- 
gos plakasi dar antra, daugiausia meilės. Antai, „Horacijuje“ 
trys broliai gina Romą nuo albiečių ir turi kautis su Kurijasais. 
Bet jauniausias brolis yra vedęs Kurijasų seserį, o vienas iš 
Kurijasų yra susižadėjęs su jo seserim. (Giminystės, kraujo 
ryšiai priešinas kovai, o pareiga ginti savo kraštą verčia kovoti. 
Šitokis viešųjų ir privatinių reikalų, pareigos ir jausmo kon- 
fliktas herojų sielose sudaro jų tragizmą. Tatai Kornelio trage- 
dijų pagrindas. Išviršinio veiksmo tuo tarpu maža; kovos, 
žudynės įvyksta už scenos. Išviršiniai įvykiai tik praskleidžia 
uždangą nuo herojaus sielos ir parodo, kokia kova ten kovo- 
jama. Kornelis rodo tokias asmenybes, kurios yra galingos 
valios. Bet jų valia nėra aklas užsispyrimas; ji duodasi vado- 
vaujama proto. Ir vyrai ir moterys žino, ko nori, ir savo norams 
siekti turi užtenkamai valios (pal. Hamletą!). Aistroms ir jaus- 
mams jie nepasiduoda. Skaidriu protu ir įtempta valia siekia 
tikros ar įsivaizduotos gėrybės. Jei pamato klydę ir įsitikinę 
gėrybę kitur esant, tai ten pakrypsta jų siekimai ir valia. Net 
meilėj juo žmogus tauresnis, kilnesnis, doresnis, juo labiau jis 
mylimas; protas pažįsta tokio žmogaus vertingumą, ir valia į jį 
palinksta. 

Dėl šito galingo valingumo Kornelio teatras tariama esąs 
vyriškas. Vyriškos dažnai net Kornelio moterys. 

Dažnai atrodo, jog Kornelio herojai kovoja su aistromis, 
kad pareigą įvykdytų. Bet jie siekia ir daugiau, nekaip pareiga 
reikalauja. Jie pasiryžę pasiekti idealą, elgdamiesi taip, kaip 
rodo aukštesnės idėjos: garbė, kilnumas, artimo, visuomenės 

gerovė. Augustas („Sina“) suvaldo savo teisingą pyktį ir ne 
tik nebaudžia sąmokslininkų prieš jo gyvybę, bet tauriai tiesia 
Sinai ranką: „Būkime draugai, Sina!“, nes gražiausia valdovo 
dorybė — gailestingumas; ką tik pakrikštytas Polijektas net 
perdaug viešai pareiškia pagonims savo krikščionybę ir atsisako 
nuo visko, kas galėtų jį atitraukti nuo krikščionių Dievo. He- 
rojai greičiau pasiryžę žūti, nekaip atsisakyti nuo siekiamo 
idealo. Ir jei žūsta, tai žiūrėtojams sukelia ne tiek baimę ir 
pasigailėjimą, kaip reikalavo Aristotelis, kiek pasigailėjimą ir 
susižavėjimą: parodo, kad dėl idealų verta kovoti ir mirti. Jie 
ir žuvę atrodo nugalėtojai. Dėl šitokio veikėjų heroizmo pats 
autorius vadinamas didžiuoju Korneliu. 


Šitas heroizmas nebuvo svetimas Kornelio laikams. Liudviko XIII 
epocha pasižymėjo mirties nepaisymu, ypač diduomenės tarpe. Buvo pa- 
prasta, jei moteris paprašydavo savo sužadėtinį, kad jis įrodytų savo meilę, 
lįsdamas kokiu būdu mirčiai į nagus (pal. Šilerio baladę „Pirštinę“). Kaip 
Emilija kursto Siną nužudyti Augustą, taip ponia de Montbazon kurstė 
vieną kunigaikšti nužudyti Mazarinį; Rodrigas prašo Chimeną, kad nu- 
žudytų jį savo ranka. Vienas istorikas pasakoja, kad kažkoks atstumtas 
aristokratas siūlė mylimajai savo kalaviją, kad jį nudurtų. Taigi pran- 
cūzams Kornelio rodomi įvykiai geriau buvo suprantami ir pajaučiami nei 
mums. 


3. Sidas 


a) Siužetas. — Tragedijai medžiagą Kornelis paima iš 
ispano de Kastro pjesės ir ją savotiškai sutvarko tragedijai. — 
Rodrigas, don Diego sūnus, myli Chimeną ir yra jos mylimas. 
Niekas nekliūva besimylintiems susituokti. Bet staiga susiki- 
virčija Rodrigo ir Chimenos tėvai, senis Don Diegas su Gormos 
grafu. Don Gormas supykęs, kad karalius sūnaus mokytoju 
paskyrė don Diegą, drožia Rodrigo tėvui į veidą. Don Diegas 
per senas atsilyginti; jis paveda savo garbę apginti sūnui Rodri- 
gui. Ką pasirinks: ar nubaus mylimosios tėvą, ar paliks įžeidiką 
nenubaustą? Rodrigas neilgai svyruoja: jis atkeršys. Kadangi 
grafas ne iš tų, kurie atsiprašytų, tai įvyksta dvikovis. Joj grafas 
žūsta. Netekusi tėvo Chimena turi pasirinkti: ar meilę ar garbę. 
Chimena prašo karalių, kad nubaustų Rodrigą. 

Atlikęs savo pareigą Rodrigas nori mirti nuo Chimenos 
rankos, tačiau ji atsisako žudyti mylimąjį. Don Diegas pataria 
sūnui eiti į kovą su maurais, kurie nori paimti Seviliją; kovoj 
arba jis garbingai žūsiąs, arba nugalėjęs priešus įgysiąs kara- 
liaus malonę ir atgausiąs Chimeną. 

II 


Heroizmas 


gyvenime 


I veiksmas: 
vaikų meilė ir 
tėvų kivirčas 


v.: dvikovis 
dėl tėvo 


III v.: į karą 


IV v.: maurų 
pergalė 


V v.: dvikovis 
dėl Chimenos 


Meilės ir gar- 
bės konfliktai 


Tragizmas 


Veiksmas: 
išvidinis 


Rodrigas su ištikimaisiais nugali maurus ir du jų karalius 
paima į nelaisvę. Belaisviai pramena jį Sidu, t.y. viešpačiu. 
Sužinojęs Rodrigo nuopelnus ir norėdamas išmėginti Chimenos 
širdį, karalius pasako jai, kad Rodrigas nuo žaizdų miręs. 
Chimena nebesuvaldo jausmų. Sužinojus tiesą, ji prašo leisti 
pasirinkti užtarėją, kuris dvikovy Rodrigui atkeršys ar dėl jos 
mirs. Karalius sutinka, bet ji turėsianti ištekėti už nugalėtojo. 
Chimenos gynėju pasisiūlo don Sanšas, kuris taip pat ją myli, 
nors ir nėra mylimas. 


Prieš dvikovį Rodrigas ateina atsisveikinti su mylimąja, 
nes jis pasiruošęs mirti. Matydama jo skausmą, ji įsako: „Išeik 
nugalėtoju iš tos kovos, kurios užmokestis — Chimena“. Dvi- 
kovis įvyksta. Matydama don Sanšą atnešant kalaviją, Chimena 
taria Rodrigą žuvus ir keikia savo garbės gynėją. Bet pasirodo, ' 
kad nugalėtojas yra Rodrigas, ir jo vardu Sanšas atneša kalaviją. 
Iš Chimenos susijaudinimo dabar dar kartą pamatęs jos meilę, 
karalius įsako baigti nenaudingą kovą. Jis tiki, kad Rodrigo 
narsa ir laikas veiks besimylinčiųjų naudai ir kad Chimena 
sutiks ištekėti už maurų nugalėtojo. 


b) Kompozicija. — Garbė ir meilė — tai du skaidrūs 
šaltiniai, kurie srovena intrigoje, kelia konfliktus ir vienas su 
kitu taip meniškai susilieja, jog negalima, atrodo, pasakyti, kas 
čia svarbiau: ar garbė ar meilė. Jei vienos nebūtų, nebeliktų nė 
tragedijos. Iš garbės ir meilės konflikto, pareigai ir jausmui 
susidūrus, kyla herojų (Rodrigo ir Chimenos) tragizmas. Tik 
iš pirmo pažvelgimo atrodo, kad juodviejų siekimus suardo 
išviršinė priežastis — tėvų kivirčas. Tikroji priežastis yra juose 
pačiuose. Tai jų savotiškas meilės ir garbės supratimas. Jei 
juodu nekeršytų, tai juodu neatliktų pareigos ir sykiu nebūtų 
verti vienas antro meilės. Juodu vykdo pareigas, skaudina sau 
ir vienas antram širdis, dar labiau vienas antrą pamyla. Čia ir 
yra jų tragizmas. Jo nebūtų, jeigu jie kitaip suprastų meilę ir 
garbę, nes tada jie kitaip elgtųs (pal. graikų tragizmą, Šekspyro!). 

Grumtynės tarp garbės ir meilės — kur kitur gali būti reikš- 
mingiausios, jei ne žmogaus širdy? Kornelis ir yra perkėlęs 
veiksmą iš išviršinio pasaulio į žmogaus sielą. Antai, trečiojo 
veiksmo 4 scenoj Rodrigas susitinka su Chimena po grafo mir- 
ties. Jie tokie nelaimingi. Ji našlaitė, netekusi tėvo dėl mylimojo 
skaudžios rankos. Jis taip pat nelaimingas, kad, gindamas šei- 


12 


mos garbę, taip žiauriai turėjo nuskriausti brangiausią pasauly 
žmogų — Chimeną. Kilni Chimena ypačiai kenčia. Tai žino 
Rodrigas, todėl pats ateina į ją ir iš jos rankų jis mielai sutinka 
priimti kerštą ir mirtį. Bet kaip gi Chimena keršys žinodama, 
kad Rodrigas nukovė tėvą, gindamas riteriui brangiausią da- 
lyką — garbę? Ji tik per karaliaus teismą gali skųstis, kad jos 
skriaudiką nubaustų, bet pati — niekados. Jai dabar „vienin- 
telis noras — negalėti nieko“. Rodrigas aiškiai mato, kad Chi- 
mena, nors ir labai nuskriausta, jo nenustojo mylėjus. Jie priešai 
tik iš pareigos, kurią diktuoja garbės supratimas, bet širdies 
gelmėse jie artimiausi ir vienas antram brangiausi žmonės: 

Rodrigas: Kiek skausmo ir ašarų mudviem sukėlė tėvai. 

Chimena: Rodrige, kas manyti galėjo? 

Rodrigas: Chimena, kas būt tai pasakęs? 

Chimena: Kad taip netoli buvo laimė, bet veikiai pražuvo ? 

Kaip nuoširdžiai jie norėtų pasiguosti ir būti laimingi! O 
dabar viskas žuvę. Šitas jų susitikimas (išviršinis veiksmas) 
poetui yra tik proga vidaus veiksmui pareikšti, atidengti Chi- 
menos ir Rodrigo širdžių „kampeliams“, vispusiškai tipams 
parodyti. Tą patį reiškinį sutinkame beveik visame „Side“. 

Valios stiprybei parodyti reikia herojui naujų bandymų, 
įvykių. Jų „Sido“ tragedijoj nemaža. Bet kaip juos visus sutal- 
pinsi į vieną vietą? Kornelis tos bėdos šiaip taip išvengė, nes jo 
laikais dar buvo vartojamos vidurinių amžių trilypės dekoracijos. 
Scenoje iš karto buvo vaizduojami vienam šone Chimenos kam- 
bariai, vidury — gatvė ir kitame šone — karaliaus salė. Vis 
dėlto ir trilypėj dekoracijoj nebuvo kaip parodyti Rodrigo kovos 
su maurais. Apie ją tik „pranešama“ monologu (IV, 3). Nepa- 
rodo ir Rodrigo dvikovio su don Sanšu (negi rodys jis dvikovį 
gatvėj!). Laikas prancūziškam poetui taip pat apribotas 24 va- 
landomis. Tik reikia stebėtis, kaip Kornelis visa puikiai apskaitė, 
kad galų gale žiūrėtojas per trumpą laiką numato, jog viskas 
baigsis laimingai. Čia daug reikšmės turi paskutinės veiksmo 
scenos. Pamačius don Sanšą su kalaviju rankose, Chimena pa- 
mano, kad Rodrigas nukautas; ji verkia, keikia don Sanšą, prisi- 
pažįsta karaliui, kad myli Rodrigą ir kad, atkeršijusi už savo tėvą, 
ji norinti užsidaryti vienuolyne. Tada karalius pareiškia: ji apsi- 
rinka, Rodrigas gyvas, ir ji turės už savo mylimojo, nugalėtojo, 
ištekėti, nes laikas išgydys žaizdas; Chimenos garbė taip pat 
nenukentės, nes ji padarius visa, kad atkeršytų už tėvo mirtį. 

Scenos 
technika 


Rodrigas 


Chimena 


c) Charakteriai. — Veikėjai nėra apibrėžto laiko ir tautos žmo- 
nės. Rodrigas neatrodo nei ispanas, nei vidurinių amžių žmogus, nors 
toj epochoj gyvenęs. Jis taip pat ir neprancūzas, nors tam tikras galantišku- 
mas, švelnus riteriškumas primena 17 amžiaus prancūzų aukštosios visuo- 
menės elgseną. Jis — idealaus riterio tipas: geras sūnus, ištikimas ir švelnus 
mylimasis, atsidavęs vasalas savo kraštui ir karaliui. Jis narsus ir geras, 
pilnas jaunystės karščio ir energijos, stiprios valios ir galingo kūno. Pasta- 
tytas į laisvą alternatyvą, arba netekti garbės arba mylimosios, jis tesvyruoja 
tik tiek, kiek reikia meilei pareikšti Chimenai. O ji taip verta jo meilės. 
Ji taip pat, pastatyta tarp meilės ir pareigos, nesvyruoja ir sužeista širdimi 
eina į karalių reikalauti mirties tam, kuris jai brangiausias pasauly, nors 
širdies gilumoj ji trokšta, kad jos žodžiai nebūtų išklausyti. 


Don Fernandas — geraširdis karalius, nežinąs, kaip pasielgti. 
Don Diegas senos rasės bajoras, negalįs pats kardu apginti savo garbės 
dėl senatvės. Gormos grafas — narsus, bet per karštas, netaktingas. 
Išskyrus šį greit išnykstantį iš scenos grafą, visi veikėjai simpatingi, todėl jų 
kentėjimai žadina užuojautą žiūrėtojuose, kurie džiaugiasi laiminga pabaiga. 

d) Stilius. — Kornelis nemoka čia vaizdingai, spalvin- 
gai prašnekti. Jis visai nesuranda nei palyginimų nei metaforų 
iš gamtos pasaulio. Jo stilius iškalbingas, retoriškas. Net egzal- 
tuoti jausmai iš veikėjų lūpų nesiveržia šauksmais, raudojimais, 
bet stipriais suglaustais argumentais, įspūdingomis sentencijomis: 

Kilniai gimusioms širdims nereikia laukt žilų plaukų narsai įgyti; — 

Tavo ranka lig šiol neįveikta, bet nėra neįveikiama — 

Jei mirti dėl karaliaus — garbinga dalia, kokia bus mirtis, jei mirsim 

[dėl Dievo? — 

Aš turiu ambicijos, bet kilnesnės, bet gražesnės: ši didybė sunyksta, 

[0 aš trokštu amžinos. — 


Su šituo minties tikslumu ir pilnumu Kornelio stilius kupinas 
jėgos, galingumo. Su kokia, pavyzdžiui, energija kalba Chimena: 


Nors pergalės vyrą myliu aš, 

Nors garbina jiji tauta, nors karalius myluoja, 
Nors apsupa jį karžygiai mūs narsiausi, 

Aš eisiu nustelbti jo laurų savais kiparisais. 


Net neatrodo, kad taip galėtų kalbėti nelaiminga mergaitė. 
Ne mažiau jėgos ir šiose Chimenos eilutėse: 


Mirties reikalauju, tik ne garbingosios, 

Ne tokios, kurios spindesys jį iškeltų; 

Ne guoly garbės, bet po kartuvėm kybant. 
Temiršt man dėl tėvo, bet ne dėl tėvynės; 
Tebūnie jo suterštas vardas ir atminimas; 
Mirtis dėl tėvynės — ne liūdna dalia: 
Jos grožis įamžina mirusio vardą. 

Rasinas 


Aš pavargau klausydamas proto. 
„Andromaka“ 


1. Rasino gyvenimas (1639—1699) 


Senstant Korneliui ir gęs- 
tant jo talentui, klasikinės tra- 
gedijos skliautuos sužibo nau- 
ja žvaigždė, kuri vis labiau ; 
stelbė „Sido“ kūrėjo garbę. Tai 
jautrus grožiui, temperamen- 
tingas, gyvo proto, religingas 
Jonas Rasinas (Jean Racine, 
Žan Rasin). 

Jis gimė Fertė-Milon mieste. 
Jaunas, netekęs tėvų, mokėsi Por- 
Ruajal vienuolyne, kur mokyti atsi- 
skyrėliai su krikščioniška dvasia jam 
diegė niurų jansenizmą, puikiai iš- 
mokė lotynų ir graikų kalbų, litera- 
tūros. Euripidą Rasinas išsirenka 
savo mėgstamiausiu autorium. Jonas Rasinas 

Rasino globėjai norėjo jį pada- 
ryti teisininką arba kunigą, tačiau 
jis pats linksta į literatūrą, rašinėja, bičiuliaujas su Lafontenu ir Bualio. 
Ypačiai jam į sveikatą Bualio kritiški patarimai. 

Milžiniško pasisekimo, kaip kadaise „Sidas“, 1667 m. sulaukia Rasino 
„Andromakos“ tragedija. Nuo tada rašytojas per 10 metų duoda teatrui 
kasmet po kūrinį. Su artistais ir artistų gyvenimu susidurdamas, gauna 
skaudžios progos giliau patirti meilės liūdesį ir juodą neviltį, nuodingą 
pavydą ir žudantį kerštą. Šiaip jis gauna karaliaus pensiją, 1673 m. išren- 
kamas į Prancūzų Akademiją. Bet literato darbą apkartina jam kritikai; 
sąžinė dėl lengvabūdiško gyvenimo nerimo, ir suvaidinus „Fedrą“ 1677 m., 
prieš kurią priešai buvo sugalvoję visą klastą, poetas pasitraukia iš teatro, 
veda ir pradeda ramų, pamaldų šeimos gyvenimą, eidamas karaliaus istorio- 
grafo pareigas kartu su Bualio. Tik Liudviko XIV antrosios žmonos, vadina- 
mosios ponios de Mentenon, raginamas, pensionato auklėtinėms Rasinas 
parašo biblines „Esteros“ (1689), o paskui „Atalijos“ (1691) tragedijas, 
kurias auklėtinės suvaidino karaliaus akivaizdoje su dideliu pasisekimu. 

Dramaturgo 
karjera 


Atgal iš teatro 


“ 


2. Rasino dramaturgija 


Į poeto karjerą žengti Rasinas pradėjo odėmis, bet garbę 


Antikinis fonas nusipelnė tragedijomis. Jose atgaivina graikų poetų pasaulį, 


Aistrų žmonės 


Moteriškas 
teatras 


Realizmas 


Veiksmas: 
dviejų aistrų 
kova 


ypačiai Euripido („Andromaka“, „Ifigenija“, „Fedra“); ieško 
medžiagos ir istorikų, Tacito ir Plutarcho, raštuos („Britanikas“, 
„Mitridatas“); pagaliau atskleidžia poezijos pilną Šv. Raštą 
(„Estera“, „„Atalija“). Nors šiose dviejose tragedijose nesu- 
tinkame antikinio graikų ar romėnų pasaulio vardų, tačiau savo 
kompozicija jos yra labiau panašios į graikų tragedijas. Būtent, 
jose reikšmingas choras; dvelkia religinė nuotaika, kaip Aischilo 
ar kai kuriose Sofoklo tragedijose. 

Rasino žmonės gyvena daugiausia jausmų gyvenimu, kaip 
ir pats jų kūrėjas. Juose knibžda įvairiausios aistros. Bet la- 
biausiai Rasinas mėgsta vaizduoti meilės jausmą. Poetas 
rodo kilnią ir švelnią meilę tarp Britaniko ir Junijos, Ifigenijos 
ir Achilo, Hipolito ir Aricijos („Fedroj“); jau karštesnė meilė 
susikūrus tarp Bažazeto ir Atalidos (,„„Bažazetas“), tarp Tito ir 
Berenikos. Tačiau visa poeto galybė pasirodo, kai jis ima piešti 
audringas, pilnas neramios ugnies sielas, kur aistra yra visagalė 
valdovė (Hermijona, Orestas, Fedra). 

Svarbiausi Rasino tragedijų veikėjai yra moterys; jų mei- 
lingos širdys geriausiai poeto išstudijuotos. Jis vaizduoja kuk- 
lias, tylias, ramias, pasiaukojusias, švelnias, gracingas sužadėti- 
nes; kitas apleistas ir kerštingas; trečias suaugusias moteris, 
šėlstančias, despotiškas, aistringas, arba geras motinas, kaip 
Andromaka ir Klitemnestra. Net vyrai Rasino tragedijose atrodo 
kiek moteriški. Taigi Rasino teatras — moteriškas teatras: tai 
rodo jau ir kūrinių vardai. 

Su visomis aistromis Rasino žmonės atrodo labiau panašūs 
į kasdieniniam gyvenime sutinkamus žmones. Juk gyvenime 
rečiau užtiksi tokių Kornelio valios herojų, kaip Rasino aistringų 
žmonių; kilniadvasiai retesni, kaip egoistai (pal. su Euripidu, 
su Šekspyru!). 5 

Nuo jausmų priklauso ir herojų tragizmas. Aistra pagauna 
herojų ir veda jį į pražūtį. Ji tokia galinga, kad herojus ir 
nemėgina jai priešintis. Lyg užrištomis akimis jis veržiasi pada- 
ryti tai, ko aistra nori. Jei herojus kovoja, tai tik su kliūtimi, 
kuri stoja aistrai skersai kelio. O jam kliudo dažniausiai jo 
paties ar kieno kito aistra: tai dviejų aistrų kova (o Kornelio?). 

Antai, ,„Andromakos“ Hermijonoj meilė grumiasi su pavydu 
ir kerštu, „Ifigenijos“ Agamemnone — karaliaus ambicija su 
dukters meile. 


Rasinas nerodo, kaip atsirado aistros. Jis dažnai parodo 
jau išaugusias, išsikerojusias, priešingas aistras, ir čia, trage- 
dijoj, turi jau įvykti tik paskutinė kova; po tos kovos jau eina 
katastrofa. Dėl to intriga kartais tokia paprastutė, kad nežinai, 
ar jos iš viso bėsama. Antai, „Berenikoj“ Titas ir karalaitė 
Berenika mylisi ir norėtų susituokti; bet romėnai nekenčia ka- 
ralių, todėl imperatorius Titas turi skirtis su Berenika. Tas 
atsiskyrimas ir sudaro visą tragediją. Tragedijų įvykiai toki 
paprasti, kad atrodo niekai. Bet aistroms siaučiant ir menkniekis 
daros dideliu dalyku ir kuria veiksmą. 

Intrigos paprastumas leidžia veiksmą parodyti vienoje vie- 
toje, sakysime, kokioj rūmų salėj; ir Rasinui visai pakanka 
24 valandų. Vis dėlto ir jis dėl vietos vienumo vartoja mono- 
logus — „pranešimus“. 


Aistrų visagalis siautėjimas Rasino tragedijose sukelia bai- 
mės ir pasigailėjimo jausmus. Čia nėra susižavėjimo, kurį kelia 
Kornelio heroizmas. 

Aistrų vaizdavimas dažnai gali veikti žiūrėtoją nedorovin- 
gai. Rasinas to išvengia, nukeldamas veiksmą į praeitį arba į 
tolį (,„Bažazetas“), puošdamas legendomis, rodydamas veikėjus 
su įgimtu kilnumu, vengdamas žodžių juslingos išraiškos, kuri 
per gyvai žadintų žiūrėtojo vaizduotę, neužmiršdamas, kad jis 


vaizduoja blogybę, vedančią į baisias katastrofas, ir dėl to jos - 


neidealizuodamas. 


Stilius. — Rasino tragedijas puošia jų stilius. Jo kalba tiksliai, 
lanksčiai išreiškia jausmus, pagauna veikėjų dvasią ir situacijas: Britanikas 
ar Pyras kalba elegantiškai, Agripina smarkiai ir išdidžiai, Andromaka 
švelniai ir elegiškai. 

Kur veiksmas ramus, Rasino stilius kilnus, išdailintas, versališ- 
kas, žodžiai ir posakiai net per daug apsvarstyti, nusaikuoti. Tačiau 
aistroms siautėjant veikėjų kalba nusidažo realizmu; saloniški Rasino 
amžininkai net piktinosi tokiais kasdieniniais išsireiškimais, kaip „kas tai 
jums pasakė?“, „išeikite“.. Jiems rodėsi, kad tokia kalba netinkanti trage- 
dijos kilnumui. Arba dar realistiškiau skamba staigios Hermijonos posakis: 
„Aš noriu žinoti, senjore, ar jūs mane mylit“, kai ji (princesė) kreipiasi į 
karalių Pyra. 

Kaip Kornelio stiliui charakteringos sentencijos, taip Rasino — aistrų 
diktuojami realistiniai posakiai. 

Tragedijos eiliuojamos harmoningai, lanksčiai, skambiai. 


2. Visuotinė literatūra II d. 17 


Intrigos 
paprastumas 


Scenos 
technika 


Baimė if 
pasigailėjimas 


Aistra ir 
dorovė 


Stilius 


I veiksmas 


II veiksmas 


III veiksmas 


3. Andromaka | 


a) Fabula. — „Andromakai“ sukurti Rasinas turėjo du 
šaltinius: aistringąjį Euripidą, iš kurio paėmė Hermijonos pa- 
grindinius bruožus, ir Virgilijaus „Eneidą“ (III kn.), kur rado 
„Andromakai“ siužetą. — Trojos didvyrio Hektoro našlė An- 


„dromaka yra patekusi į melaisvę Achilo sūnui Pyrui, Epiro 


karaliui. Belaisvės gražumo sužavėtas, Pyras nori ją vesti, nors 
yra susižadėjęs su Menelajaus ir Elenos dukterimi Hermijona. 
Tuo tarpu į Epirą atvyksta graikų siųstas Orestas reikalauti, 
kad išduotų jiems nužudyti Astijanaksą, Hektoro ir Andro- 
makos sūnų. Pyras neatiduos, jei Andromaka sutiks „būti jo 
žmona: 

Ištarkit tik, ponia, kad viltis galiu. 

Jums sūnų grąžinęs, aš būsiu jo tėvu; 

. Išmokysiu pats jį atkeršyt už Troją 

Ir vyksiu nubausti graikų už savąsias ir jūsų kančias. 

Sustiprintas žvilgsnio aš visa galiu padaryti: 

Į pelenus virtusi Troja dar gali pakilti; 

Greičiau, negu graikai ją stengė sugriauti, 

> Galiu josios mūruos vainikuoti jūs sūnų. 

Andromaka: 

Senjore, jau šitos didybės manęs nebvilioja. 

Aš jas jam žadėjau, kai gyvas jo tėvas dar buvo. 

O šventosios sienos, kurių neįstengė apginti 

Net Hektoras, nėr jums vilties mus išvysti. 

Bedaliai tenor mažesnių daug malonių: 

Senjor, ištrėmimo vien ašaros mano jus prašo. 

Tad leiskit toli nuo graikų ir nuo jūsų 

Paslėpti man sūnų ir vyro raudoti. 

Andromaka lieka nepalenkiama Pyro maldavimams. Tuo 
tarpu Hermijona žino, kad Pyras jos nemyli ir nori įsipiršti 
Andromakai. Ji šėlsta ir susiartina su Orestu. Orestas to tik 
ir nori, nes į Epirą jis veržėsi, kad galėtų pamatyti nuo seniai 
mylimą Hermijoną ir gal su ja namon sugrįžti. Neišklausytas 
Andromakos Pyras nusprendžia išduoti Astijanaksą ir vesti 
Hermijoną. 

Orestas kenčia, nežino kas daryti, nori pagrobti Hermi- 
joną; ji džiaugiasi dėl būsimų vestuvių su Pyru, o Andromaka 
atbėgusi puola prie jos kojų, maldauja užtarti, kad Pyras neiš- 
duotų graikams Astijanakso. Tačiau Andromaka veltui maldauja: 

Man Hektoras uždegė meilę kadaise; 
Su juo ji nuėjo į kapą. Bet liko sūnus. 

Pažinsite jūs kada nors tąją meilę, 

Kuri mus taip riša galingai į sūnų; 

Pažint nelinkiu jums tik mirštamo skausmo, 

Kurį jis mums teikia, kada iš gėrybių visų 

"Belieka jis vienas, o nori išplėšti net jį. 
Hermijona nesutinka užtarti savo konkurentės sūnaus. Nelai- 
mės parblokšta Andromaka vėl prašo Pyrą Astijanakso neiš- 
duoti. Karalius sutinka, bet' sąlyga ta pati. Skaudu Hektoro 
žmonai užmiršti praeitį: 

Bet kaip gi galėčiau užmiršti aš Hektorą, 

Kurį negarbingai apie sienas jie vilko? 

Ir kaip gi užmiršt nelaimingą jo tėvą, 

Kurs krito kraujuos man prie kojų 

Ir savo krauju net aptaškė aukurą šventą? 


Ne tik vyro žuvimą, bet ir brangius jo žodžius atsimena 
Andromaka: 


Paprašė sūnaus jis ir paėmė ji į rankas: 

Brangioji žmona, jis man, ašaras šluostydams, tarė, k 

„Ką ginklui likimas nulems, nežinau; š 

Tau sūnų palieku kaip įkaitą meilės: 

Jei tėvo netektų, teranda mane tavyje. 

Jei mūsų tau laimės brangus atminimas, 

Parodyki sūnui, kaip tėvą mylėjai. (Pal. su „Iliados“ Hektoro 

kalba!). 

Bet kas gi daryti Andromakai, kad išgelbėtų sūnų ir liktų išti- 
kima vyro atminimui? 

Nerasdama kitos išeities, ji sutinka ištekėti už Pyro, bet V veiksmas 
tuoj po "vestuvių čia pat prie aukuro ji nusižudysianti; todėl 
savo sūnų paveda Sefisos, savo draugės, globai, kurią prašo 
priminti Astijanaksui motiną ir tėvą. Rengiamos vestuvių cere- 
monijos. Hermijoną pagauna pavydas. Ji nori atkeršyti neišti- 
kimam sužadėtiniui ir siūlo Orestui Pyrą nužudyti. Tada 
Orestas gausiąs Hermijonos ranką. O pati prikaišioja Pyrui: 

Tu jai vis kalbi iš širdies ir jos ieškai akim. 
Tavęs neblaikau, paskubėki iš čia: 
Negaišdamas ištikimybę jai siek, 

Kaip man ją kadaise prisiekęs buvai, 

Ir eiki tu niekint dievų mūs didybę, 
Šventų, teisingųjų dievų, kurie neužmirš, 
Kad priesaika viena abu mus surišo. 


Tai nešk gi prie aukuro širdį, kur meta mane. 
Na, eiki, skubėki, bet venk ten sutikt Hermijoną. 


Bet kada Pyras eina į šventovę, Hermijona nežino kas daryti: ji 

V veiksmas 


Intrigos 
centras; 

norėtų atšaukti Orestui duotą įsakymą, bet per vėlu — Pyras 
nužudytas. Vietoj lauktosios meilės Orestas susilaukia Hermi- 
jonos priekaištų: 
Nutilk, išdavike, 

Ir kaltink save dėl biaurios žmogžudystės ... 

O barbare, ką padarei? Ir koksai įšėlimas 

Tau leido pakirsti taip gražią gyvybę? 
Pamačiusi Pyro lavoną, Hermijona nusižudo, o Orestas, sujau- 
dintas, išeina iš proto. Visiška katastrofa. 


b) Kompozicija. — Kiek veikėjų, tiek yra tragedijų. 
Visų širdyse dvilypiai, vienas kitam priešingi jausmai. Tačiau 
kiekvieno ir visų tragedijos priklauso nuo Andromakos. Ji kaip 
saulė visų vidury; ji stovi, o viskas apie ją sukasi. Bet tegul 
tik ji kryptelia, ir visi į kitą pusę ima suktis, nes ne ji veikia, 
bet dėl jos visi veikia; nuo jos sutikimo ar nesutikimo tekėti 
už Pyro priklauso kitų veikėjų likimas. Šitą priklausomumą galė- 
tume šitaip pavaizduoti: 

+- Astijanaksas 
Orestas—> Hermijona -> Pyras-> Andromaka 

+— Hektoras 
Žodžiais tai reikštų: Orestas myli Hermijoną, bet ji nemyli 
Oresto. Hermijona myli Pyrą, bet Pyras nemyli Hermijonos. 
Pyras myli Andromaką, bet ji nemyli Pyro. Andromaka myli 
sūnų ir savo žuvusį vyrą. Jei Andromaka nesutinka tekėti už 
Pyro, tada nelaimingi Orestas, Pyras ir pati Andromaka. Kai 
Andromaka sutinka ištekėti, tragedija taip pat neišvengiama: 
lieka nelaiminga Aindromaka ir padaro nelaimingą Hermijoną, 
kuri per Orestą pražudo visus, išskyrus Andromaką. Būdama 
visos intrigos centre, ji teisingai duoda vardą visai tragedijai. 

Iš intrigos schemos matyti, kad veiksmas beveik grynai 
išvidinis, vykstąs herojų širdyse. 

„Andromakos“ tragedijoj nuostabiai gražiai kyla ir leidžias 
veiksmas. I-me veiksme užsimezga intriga: prasideda kova; per 
antrą ir trečią veiksmą ji stiprėja. Trečiojo pabaigoj didžiausias 
įtempimas, visų aktyvumas, o su ketvirtuoju veiksmas jau lei- 
džiasi: nė vienas nebekovoja, pasiduoda; veiksmas per ketvirtą 
ir penktą aktus savaime rieda žemyn, visus laidodamas, tik 
Andromaką palikdamas. 

c) Tipai. — Gražiausias Rasino kūrinys yra Androma- 
kos paveikslas. Šeimos laimė buvo jos gyvenimo saulė. Bet 

Trojos karas ją sudaužė, ir tik vienas tos saulės progiedris jai 
paliko — jos Astijanaksas. Tas progiedris juo brangesnis, ir 
juo labiau jį saugoja, kad jis primena skaisčiąją saulę, neužmirš- 
tamąjį Hektorą. Kai paskutinį aukso sūnelį nori iš jos atplėšti, 
gyvenimas jai bus viena tamsybė, niekas nepašvies jai į praeitį. 
O kai ji ištekės, atsižadės savojo Hektoro, Astijanaksas, vyro 
atspindys, praeities spinduliai, jai bus viena atminimų kančia. 
Ji ryžtas tad duoti sūnui antru kartu gyvybę ir parodyti jam, 
„kaip tėvą mylėjo“. 

Andromaka ne karalienė; tos garbės nenori; platūs reikalai 
jos nevilioja. Praeitim ji gyvena. Gyvą praeitį nori palikti ir 
sūnui Astijanaksui. Tad rengdamos ištekėti prašo Sefisą: 


Nupasakok sūnui jo gentės didvyrius 
Ir, kiek tu galėsi, jį vesk jų keliais; 
Minėk, kokiais žygiais jų vardas iškilo, 
Bet darbus težino geriau kaip vardus. 

Andromaka nenori, kad užaugęs Astijanaksas keršytų. 
Užtenkamai keršto vaisių ji patyrė. Jai maloniau, kad jis skai- 
tytųsi su šalies valdovu ir kukliu prisiminimu pagerbtų senolius. 
Tiems, kurie jai nepalankūs (Hermijonai), ji nelinki patirti savo 
kentėjimų. 

Bet ji ir moteriškai gudri, kai, nelaimėjus Hermijonos palan- 
kumo, dedas nekreipianti dėmesio į Pyrą, nors ir laukia jo už- 
kalbinama. Tai padaro ją žmogiškesnę, gyvesnę. Aukštesniu 
žmoniškumu, kurs nugali patį gyvenimą, nebegyvendama dau- 
giau žemės reikalais, ji vėl sušvinta, eidama į šventovę aukotis; 
netolima mirtis, atrodo, lyg jos nejaudina: ji eina šalta, tiesi, 
išbalusi. Ji viena yra herojiška, viena dėl kilnesnių tikslų ko- 
voja, greta kitų, svyruojančių ir aistrų blaškomų. Tiesa, ir jos 
idealai sutampa su širdies troškimais. 

Hermijona ir Orestas — du užsidegėliai, kuriems meilė — 
nedaugiau kaip instinktas, kurio jie aklai klauso, Abu juodu myli, bet 
nėra mylimi; iš čia jų audringas pyktis, neviltis, kuri vieną nuveda į savi- 
žudybę, o antrą į beprotybę. Juodu ir skiriasi. Hermijonoj su meile su- 
mišęs išdidumas, kuris neleidžia jai pakęsti, kad jos meilė būtų atmesta; jis 
verčia ją keršyti. Bet ir kerštas nė kiek nepatenkina jos audringos dvasios, 
ir ji nusižudo. Orestas — išglebusio temperamento, melancholikas, beveik 
ligonis. Jis tiesiog aklas ir duodasi Hermijonos valdomas, kaip jos aistros 
nori. Jis vykdo Hermijonos kerštą nematydamas, kad tai jam nieko nepadės. 


Pyras taip pat aistros valdinys. Jis myli Andromaką, bet jis ir mato, 
kad Hektoro žmona jo verta. Stiprus politikas ir tikras karalius ten, kur 

neįsipainioja jausmai. Taigi jis ir aistringas ir protingas, nuoširdus ir pa- 
prastas; jis pastabus ir numatąs kliūtis, bet ne toks silpnas, kad trauktųsi 
į šalį. Tai vidutinis žmogus, kontrastas tarp Andromakos ir Hermijonos. 


'4. Ifigenija 
a) Siužetas. — Graikų kariuomenė nori plaukti į Troją, 


bet oras ramus, vėjas nepakyla, burių neištempia ir karžygius 
sulaiko Aulidoje. Žynys Kalchas yra atspėjęs dievų valią: 


„įžeistai Dianai permaldauti turi būti paaukota Elenos kraujo 


mergaitė, būtent, visų graikų vado Agamemnono duktė Ifigenija. 
Agamemnonas, visų spiriamas, yra parašęs žmonai Klitemnestrai, 
kad ji atvežtų dukterį neva vestuvėms su Achilu. Bet toks 


. nusprendimas karalių karaliui neduoda ramybės — jis taip myli 


savo Ifigeniją: 

Ryšiai stipresni mano ranką sulaiko. 

O mano dukrelė atvyksta ir skuba į mirtį, 

Visai nenujausdama ištarmės mano žiaurios; 

Gal džiaugiasi ji gerumu savo tėvo, 

Dukrelė manoji... Jos vardo, jos teisių šventų, 

Jaunystės ir manojo kraujo — ne to aš gailiuos: 

Gailiuos tiek dorybių, abipusės meilės. 

Ji garbin mane, ji jautriai prisirišus, 

Ir man pagarba jos širdy nesvyruoja. 

Už visa atlygint buvau pažadėjęs, 

Ir štai... O dangau, aš tikėt negaliu, 

Kad tavo teisybė pritartų žiaurybei. 
Ir Agamemnonas siunčia per pasiuntinį antrą laišką Klitemne- 
strai, kad ji su Ifigenija nebevyktų. Bet tuo tarpu Achilas 
prašo Agamemnoną leisti greičiau susituokti su Ifigenija, mes 
jis išgirdo gandus, kad ji čia dėl jo atvykstanti. Ir Odisėjas 
graikų vardu reikalauja Agamemnono Ifigenijos, kad jos auka 
permaldautų Dianą. Tėvas dreba ir nori, kad ji neatvažiuotų. 
Bet vienas karys čia pat praneša, kad karalienė su dukterim 
jau atvyko; vadinas, prasilenkta su antruoju pasiuntiniu. 

Su Ifigenija ir Klitemnestra atvyko ir Eurifilė, kurią Les- 
bos sala buvo atidavusi verge Achilui. Eurifilė čia atkeliavo, 
norėdama sužinoti iš Kalcho savo kilmę ir likimą. Bet ji atvyko 
ir dėl Achilo, kurį ji myli ir dega kerštu girdėdama, kad jis 
ruošias vesti Ifigeniją. 

Ruošiamos vestuvės. Achilas džiaugiasi savo laime. Ne- 
linksma tik Klitemnestra, nes Agamemnonas nenori jos leisti 
iškilmėje dalyvauti. Bet iš kvieslio Arko ir Achilo sužino, kad 

iškilmės ruošiamos Ifigenijai paaukoti, ir Klitemnestra puola į 
kojas Achilui, prašydama ginti jos dukterį. Bet ir jis pats jau 
šėlsta.' Jis pasiryžęs nubausti Agamemnoną, kad karalių kara- 
lius, pasinaudojęs jo vardu, atkvietė Ifigeniją nužudyti: 


Amžinybė laurų vainiku vainikuoja Rasiną, kurį 
veda įkvėpimo Genijus ir Tragedijos mūza. Didieji 
senovės klasikai žiūri į naują išrinktąjį 

Jis žino, kad pirmas pasiūliau aš jį — 
Dviejų dešimtų karaliūnų vadu padariau; 

Už mano darbų, visų rūpesčių vaisių, 

Už visą garsiosios mūs pergalės kainą, 

Kuri jį praturtins, atkeršys, išgarsins, 

Prašiau tik garbės leisti jums priklausyti, 

Ir džiaugtis, kad jūsų aš vyru vadinsiuos. 
Šiandieną gi kraugeriui, tam išdavikui, 

Per maža sulaužyt draugystę ir kraujo ryšius, 
Per maža parodyt po mirštamo smūgio 

Taip brangią jūs širdį ant aukuro smilkstant — 
Pridengdamas auką vestuvių švente, 

Jis nori, kad aš jus žudyti nuvesčiau? . 
Kad vietoje vyro jums budeliu tapčiau? 

Ir kuo gi jums baigtųs šios kraujo vestuvės, 
Jei būčiau sugrįžęs bent dieną vėliau? 
Pykstantį Achilą tramdo tylioji Ifigenija: ji žinanti, kaip tėvas 
kenčia, bet jį gerbianti, mylinti ir turinti paklusti. 
O su gražiausiu paklusnumu ji prabyla, kai pats tėvas 
ateina jos vestis aukai: 
Tėve, 
Nustokit jūs jaudintis — nesat išduotas. 
Kai jūs įsakysit, mokėsiu paklusti. 
Manoji gyvybė — jūs turtas ir jūsų valia... 
Kaip priėmiau vyrą, kurį jūs man skyrėt, 
Taip ramiu žvilgsniu, širdim paklusnia- 
Mokėsiu aš būti ir auka klusnia, jei reikės... 
Pagerbdama mirštamą smūgį jūs skirtą,“ 
Grąžinsiu tą kraują, kur esat man davę. 


Ifigenija primena tėvui visą savo ir jo meilę, bet ne dėl savęs 
vienos. Ji paaiškina: 


Užmirškite baimę — garbės pavydėdama, 
Manoji širdis raudonuoti nevers savo tėvo; 
Jei savo gyvybę turėčiau vien ginti, 
Nebūčiau minėjus brangių valandų. 

Bet žinot, senjore, su mano dalia susieta 
Štai motinos ir sužadėtinio laimė. 
Karalius, jūs vertas, tikėjos matysiąs 

Šią dieną sušvintant garsias vestuvės. 
Tikėdams širdim, vien tik jam pažadėta, 
Jis jautės laimingas; aš pritariau jam. 
Dabar jūsų tikslą žinodams, jis blaškos, 
O/' motina, matot, štai ašaras lieja... 


Agamemnonas: 

Dukrele, per daug jau tiesos, negaliu tik suprast, 

Už kokią kaltybę aukos dievai geidžia. 

Bet jus jie nurodė. Žiaurusis žynys 

Panoro, kad jūsų tik kraujas tekėtų. 

O jūsų gyvybei apgint nuo žiaurybių 

Manoji štai meilė nelaukė maldavimų. 
Karalius dar primena, kaip svyravęs, kentėjęs ir antrą pasiuntinį 
siuntęs; bet dabar kitos išeities nėra — reikia mirti, rodant 
karališką pasiaukojimą ir sugėdinant dievus. Su jos mirtimi 
mirsiąs ir jis. Tačiau Klitemnestros ir Achilo grasinamas, Aga- 
memnonas atsisako nuo aukos ir siūlo motinai su dukteria pa- 


bėgti. Bet viską seka Eurifilė. Keršydama Ifigenijai ir geisdama 


jos mirties, ji praneša žyniui, kad ruošiamasi pabėgti. 

Tai patyrusi kariuomenė sukyla ir sulaiko bėgančias. Suža- 
dėtinei apginti nuo įniršusios minios Achilas surenka savo ištiki- 
muosius draugus ir geriausius tesaliečius, bet pati Ifigenija nori 
pasiduoti dievų Tikimui, pasiaukoti visų graikų, tėvynės labui. 

Neleido dangus, kad likimo jūs laimė 
Štai būt susieta su manim nelaiminga... 
Galvokit, senjore, kad laukia jus piūtys garbės, 
Kurią jūsų rankoms narsiosioms ten pergalė siūlo, 
Laukai garbingieji, kurių visi trokštat, 
Be manojo kraujo nebus jums vaisingi... 
Nukreipkite savąjį skausmą į priešus. 
Priamas jau bala, jau Troja sujudus — 
Ji mano liepsnojančio aukuro bijo, 

“ Dėl ašarų jūsų širdingų ji dreba. 
Keliaukit — tegu tarp tuščių Trojos sienų 
Už manąją mirtį vis našlės trojėnų raudoja. 
Su šita viltim ašai mirštu klusni ir rami. 
Jei būti Achilo žmona man netenka, 
Tikiu, kad su žygdarbiais jūsų garsiais 
Drauge ir mane nors šviesi ateitis paminės, 
Kad mano mirimo diena, šlovės jūs pradžia, 
Atvers pirmą lapą gražaus padavimo. 

Tačiau Klitemnestra ir Achilas pasiryžę ją vis tiek ginti. 
Sužadėtinis ketina net patį Kalchą ir Agamemnoną nudėti. Kai 
Ifigeniją veda prie aukuro, prasiveržia Achilas su draugais, ap- 
stoja aukurą ir kalavijais gina Ifigeniją. Pradėjusius kovoti 
Kalchas sulaiko, pranešdamas, kad dievai norį antrosios Ifige- 
nijos, būtent, Elenos neteisėtos dukters Eurifilės, buvusios Achilo 
belaisvės. Kai į ją Kalchas artinas, Eurifilė pagrobia peilį, nusi- 
duria ir krinta ant aukuro. Vos tik jos kraujas pasiekia žemę, 
sugriaudžia perkūnas, pakyla vėjas, pradeda šniokšti jūra. 

b) Kompozicijos darnumas. — Medžiagą trage- 
dijai Rasinas nusižiūri iš Euripido, tačiau herojų statulas 
nukala savotiškai. Kitaip ir jų santykius sujungia intrigoje. 


„Euripidas „Ifigenijos“ tragediją baigia šitaip: kai žynys Kalchas 


pakelia peilį nužudyti nekaltai Ifigenijai, staiga ją apsupa debe- 
sys ir paslepia, o mergelės vietoj nužudoma čia atbėgusi graži 
stirna. Kitaip sakant, veiksmui išmegzti graikų tragikas naudoja 
„deus ex machina“. Rasinui tokia pabaiga nepriimtina, nes 
psichologiškai neparuošta. Antra, svarbiausias, jo supratimu, 
likimo lėmėjas yra aistros. Dėl to Rasinas įpina nesimpatingą 
Eurifilę. Įsimylėjusi Achilą, ji nori pašalinti iš kelio Ifigeniją: 
ji stengiasi, kad ta nekalta mergaitė būtų nužudyta. Aistringai 

kasdama kitam duobę, Eurifilė ją sau išsikasa. Jos aistra ją 
pačią pražudo. Ir šitas jos žuvimas psichologiškai paruoštas, 
žiūrėtojui nėra netikėtas. Antra, Rasinas čia įjungia ir dorovinį 
sprendimą — nmusikaltęs baudžiamas. 

c) Ifigenija. — Tragedijos centras yra Ifigenija. 

Ir čia ne tiek ji pati veikia, kiek dėl jos veikia. Iš vienos pusės 
graikai ir tėvas ją nori paaukoti, o iš antros Achilas ir motina 
ją nori apginti. Ir neutrali tarp kovojančių Ifigenija, kaip nepa- 
prastas žiedas, stovi aukščiau kitų, — paklusni, kilni, skaisčiai 
mylinti Achilą. Paklusnumas tėvui nusveria visa; tėvo įsakoma 
net mirti sutinka. Nors ji nuoširdžiai myli Achilą, tačiau jos 
meilė tuoj nutyla, kai Achilas plūsta jos tėvą, siūlo maištą. 
Ifigenija tuo stebisi, nes pasipriešindama tėvui, ji tuo pačiu 
nusipelnysianti mirtį. Todėl „mirkim, pakluskim“. „Jis mane 
atiduoda dievams, nes iš jų mane gavo“. Nuoširdžioji princesė, 
tokia akyla, nė žodžiu neprasitaria apie tėvo ambiciją, nes 
gerbdama tėvą, gimdytojuose ji mato dievų galybės ir gėrybės 
atspindį. . 

Nieko smulkaus, nieko žemo negali įsibrauti į jos didžią 
sielą. „Jei mylit mane, dėl tos motinos meilės niekada nepri- 
kiškite tėvui mano mirties“, prašo ji motiną. Net Eurifilei, kuri 
jai linki pikto, Ifigenija lieka kilniadvasė, atlaidi. Gailisi jos, 
žiūri į ją sesers akimis. Kai kerštingoji Eurifilė miršta ant 
aukuro, kai visi džiaugiasi tokia pabaiga, „viena Ifigenija 
bendroj laimėj apverkia savo priešininkę“, praneša Odisėjas. 

Net meilė, kuri paprastai Rasino herojuos turi tendencijos 
virsti aistra, Ifigenijos asmeny lieka rami, bet nuoširdi; gili, 
bet nepavydi, tik pasiilgstanti sužadėtinio: | 

Aulydos keliais vykdama, nuolatos 

Nedrąsiu žvilgsniu jo tikėjaus visur; 
Širdis pirm manęs pasitikti jo skrido, 
O ką tik mačiau ten, Achilą išvyst vis norėjau. 


Ir kada reikia ginti tėvo pagarbą nuo įpykusio sužadėtinio, 
Ifigenija labai taktiškai ir meiliai moka pratarti: „Tikėkite, 
reikia taip mylėti, kaip aš jus myliu, kad galėtum pakęsti tuos 
baisius žodžius, kuriais jūsų meilė jį įžeidė mano akyse“. 
Ir vis dėlto, kaip ir visi Rasino veikėjai, ji giliai jaučianti. Kai 
įpykęs tėvas ją atskiria nuo mylimojo Achilo, Ifigenija sušunka: 
„O, negirdėtas griežtumas. Dievai švelnesni, jūs neprašėte 
nieko daugiau, tik mano gyvybės“. Tačiau kada pasi- 

rodęs Achilas siūlo bėgti su juo drauge, Ifigenija atsako pa- 
klausdama: „Ar mano garbė jums mažiau brangi kaip mano 
gyvybė?“ 

Taigi senosios legendos karaliaus duktė Rasino kūryboje 
išėjo naujų laikų švelni, kukli, kilniaširdė, pilna pasiaukojimo 
princesė. Ji aiškiai yra krikščioniškos dorovės ir prancūzų 
XVII amžiaus aristokratinio auklėjimo paveikta. Šituo antikinės 
legendinės Ifigenijos charakterio sumoderninimu Rasinas pa- 
rodo, kad senoviniais rašytojais jis aklai neseka. Tuo jis yra 
barokiškas, šiek tiek panašus į Lope de Vegą ir Calderoną. 


Pagalvoti. — 1. Kuriam graikų tragikui artesnis Kornelis? Rasinas? 
Kuo (herojais, intriga, idėjomis?). — 2. Ar nėra kuo prancūzų gyvenama- 
sai amžius panašus į kurią iš trijų graikų gadynę (Aischilo, Sofoklo, Euri- 
pido)? — 5. Ką naujo, palyginti su graikais, prancūzų klasikams duoda jų 
gyvenamoji krikščioniškoji epocha (kuo, pvz., skirias Rasino Achilas, Aga- 
memnonas nuo Homero tų herojų)? — 4. Katras (Kornelis ar Rasinas) 
artesnis Šekspyrui? Kuo Šekspyras nuo prancūzų skirias? — 5. Garbė — 
savęs paaukojimas, ar sau visko aukojimas? (pal. Kornelio herojus su 
Šekspyro herojais, su Šarūnu; kaip jie garbę supranta?). Kiek prancūzų 
klasikų garbė primena riterių kultūros garbę? — 6. Ar laiko ir vietos vie- 
numai neturi jokios teigiamos reikšmės klasikinei tragedijai? — 7. Pavaiz- 
duoti grafiškai ,„Andromakos“ veiksmo kilimas ir slūgimas. — 8. Pagal atpa- 
sakotą siužetą ir išrašytas citatas charakterizuoti Agamemnonas. 

II. KLASIKINĖ KOMEDIJA 


Moljeras 


Juo labiau ką myli, juo mažiau 
Tam reik pataikauti. — „„Mizantropas“ 


1. Gyvenimas (1622—1673) 


Žan Batist Poklen (Jean-Baptiste Poguelin), pasivadinęs vėliau Moljeru 
(Moliėre), yra prancūzų ir apskritai naujosios komedijos kūrėjas. 

Moljeras buvo baldų apmušėjo, „karaliaus kambario tarno“ sūnus. 
Mokėsi vienoj iš geriausių mokyklų, jėzuitų vedamoj Klermon kolegijoj 
Paryžiuj. Studijavo teises Orleane. Tačiau iš mažų dienų jis labiau mėgo 
su seneliu lankyti teatrą. Suaugęs palinko ir pats į teatro darbą. 1641 m. 
su keliais artistais įsteigė „Illustre Thėatre“ (Garsųjį Teatrą) ir norėjo 
nukariauti Paryžiaus simpatijas. Nepasisekė. Trupė įklimpo į skolas, ir 
pačiam Moljerui dėl jų teko atsisėsti į šaltąją. Nenusiminė. Iš jos išėjęs 
iškeliavo su savo teatru į provinciją. Apie 12 metų skrajojo po miestus 
ir miestelius. 


Mokslas ir 
pomėgis 


Energija nepa- 
sisekimuose 


1658 m. Moljeras grįžo 
ir antru kartu atakavo Pa- 
ryžių. Prieš jaunąjį Liudviką 
XIV suvaidino Kornelio tra- 
gediją ir savo paties farsą. 
Jaunajam karaliui komiškoji 
dalis patiko, jis davė Molje- 
rui salę ir leido vadintis ka- 
raliaus brolio trupe (Troupe 
de Monsieur). Nuo to laiko 
ir prasideda Moljero garsas. 


Po kelerių metų kara- 
lius paėmė (1665) Moljero 
teatrą į savo globą ir leido 
vadintis karaliaus trupe 
(Troupe du Roi). Liudviko 
Didžiojo malonė buvo nau- 
dinga rašytojui, bet ir sunki, 
nes jis turėdavo paruošti 
dvarui greit įvairių užsakytų 
pramogų.  Nedžiugino Mol- 
jero nė šeimos gyvenimas. 
Jau 40 metų turėdamas, rašy- 
Moljeras ne tik rašytojas, bet ir aktorius. tojas vedė 17 m. lengvabūdę 

Jis čia Cezario rolėj artistę Armandą Bežar, su 

kuria paskiau nekaip sugyveno. Ji paėdė jam širdį, o jo sveikatą pakirto 
nuolatinis įtemptas darbas ir kova dėl savo komedijų vaidinimo. 

1673 m. jo farsas-baletas „Tariamasis Ligonis“ buvo vaidinamas ket- 
virtu kartu. Moljeras pasijuto nesveikas. Draugai patarė nevaidinti, tačiau 
rašytojas nepaklausė: ėjo į sceną, nes norėjo, kad artistai turėtų dienos 
uždarbį. Scenoj sulig paskutiniais žodžiais Moljerui plūstelėjo iš burnos 
kraujas, Parneštas namon šaukėsi kunigo; šis atvyko per vėlai. Slaugomas 
dviejų vargdienių vienuolių seselių, kurioms jis buvo leidęs pernakvoti, 
didysis artistas mirė. 3 

Moljero laikais daug artistų būta menkos doros; dažnai ir jų vaidi- 
nimų būta nepadorių. Žmonių akyse nepadorus buvo ir artisto darbas. Dėl 
to tik susitaikinęs prieš mirtį su Bažnyčia, pasmerkęs savo amatą, artistas 
galėdavo būti laidojamas su bažnytinėmis apeigomis. Moljeras mirė be ku- 
nigo; todėl parapijos klebonas laidoti su apeigomis atsisakė. Rašytojo 
našlė kreipėsi į karalių. Karaliaus paprašytas Paryžiaus arkivyskupas leido 
lydėti į kapus dviem kunigam su keletu žvakių, tačiau kūnas nebuvo 
nešamas į bažnyčią. 

Moljero trupė 1680 m. susijungė su kita, ir tas junginys davė pradžią 
tautiniam prancūzų teatrui, vadinamajai „Comėdie Francaise“. 


2. Kūrybos charakteris ir menas 


a) Svarbieji kūriniai. — Iš savo negausingų kūry- 
bos metų Moljeras paliko apie 30 originalinių veikalų: intrigos 
farsų, komedijų-baletų, kurių reikėjo karaliaus rūmams, tragi- 
komedijų. Kol kilnojosi provincijoj, ėmėsi daugiausia farsų, tik 
grįžęs į Paryžių susirado savo tikrąjį kelią — papročių ir 
charakterių komedijas. 

Pastabus Paryžiaus miestiečio vaikas prisižiūrėjo gatvės 
gyvenimo, keliautojas po provinciją pažino kaimiečius, kara- 
liaus rūmų komedininkas įžvelgė aukštuomenės papročius ir jų 
iškrypimus. Juos ir nukėlė į sceną. 

Papročių iškrikimo paveikslai vyrauja daugiausia pirmose 
komedijose, kai grįžo į Paryžių. Triukšmingai jas pradėjo 
1659 m. „Juokingomis Pamaivomis“ (Les Prėcieuses ridicules), 
išjuokdamas salonų prašmatnumus, eilių kalikus, kvailų romanų 
skaitytojus ir skaitytojas — dvi provincijos paneles, kurios 
atvažiavo į Paryžių ištekėti taip, kaip romanai moko. Moljeras 
čia sukrečia išvirkščius savo laiko papročius, kaip Servantas 
savo „Don Kichotu“, nepagailėdamas net ir šiurkštaus meeste- 
tiško juoko (žaizdų čiupinėjimas, su lazdomis vaikymasis). Savo 
amžiaus mergaičių auklėjimą, nelygias sutuoktuves ima nagan 
„Moterų Mokykloj“ (Ecole des femmes), kur Arnolfas džiau- 


. 29 


Laimėjimas 
per kovas 


Mirtis darbe 


Komiko viešoji 
opinija 


Laidotuvės 


Papročių 
komedijos 


Juokingosios + 
Pamaivos 


Moterų 
Mokykla 


Mokslingos 
Moterys 


Charakterių 
komedijos 


Tartiufas 


Don Žuanas 


Mizantropas 


gias, kad jo sužadėtinė kvailutė, nes dėl to ji nemokėsianti jo 
apgaudinėti; didžiuojas, kad jis, turtuolis, ima beturtę mergaitę 
ir dėl to turįs teisę reikalauti, kad ji jam būtų visada dėkinga, o 
kad būtų ištikima, galįs ją ir kambary užrakinti. — Vėlesnėse 
„Mokslingose Moteryse“ (Femmes savantes, 1772) rodo moteris, 
kurios užmiršta šeimos ir namų reikalus, atsideda tik filosofijai, 
filologijai ir išvaro tarnaitę tik už tai, kad ji nesuskubo išmokti 
ponios reikalaujamų kalbos taisyklių ir padarė sintaksės klaidą. 

Pačiame kelerių metų kūrybos klestėjime pro papročių pa- 
veikslus galingai prasimuša puikus menas žmones charakterizuoti. 
Tai garsiausios Moljero charakterių komedijos: ,„Tartiufas“ 
(1664), „Don Žuanas“ (Don Juan, 1665), „Mizantropas“ 
(1666), „Šykštuolis“ (Avare, 1668), po kurių jau nieko didesnio 
nesukūrė. Jose iškyla ištisa tipų galerija. Pro kitus visa galva 
aukščiau stiepias Tartiufas, kuris apsimeta maldingumu, o pas- 
kui ištikimumu karaliui, bet viduj yra visiškas pasileidėlis, 
egoistas, beširdis, gudrus, klastingas provokatorius. Jis įsibrauna 
į lengvatikio Orgono šeimą, susuka seniui galvą taip, kad tas 
išgena savo sūnų iš namų, paskiria visą turtą veidmainiui, 
išduoda jam visas paslaptis ir verčia dukterį už jo tekėti, tik 
nesuspėja sumanymų įvykdyti: demaskuotas veidmainys jį patį 
meta iš namų ir įskundžia vyriausybei. 

Tartiufe įkūnyta biauriausia iš visų ydų — veidmainybė, 
su kuria paskui taip kovos Alsestas. Veidmainys dangstosi 
tokia skraiste, kokia tinka tam momentui. Moljero veidmainys 
užsideda religiškumo ir karaliui ištikimumo kaukę; kada sąlygos 
pasikeičia, kinta ir kaukės. 

Jei Tartiufas yra slaptas pasileidėlis, tai Don Žuanas yra 
viešas. Tai iš ispanų legendos paimtas aristokratas, kuriam 
nieko nėra švento, nei Dievo, nei dorovės, nei žmoniškumo, tik 
malonumas suvadžioti įvairių luomų moteris, išplėšti jas tiesiog 
iš sužadėtinio rankų ir paskui iš jų tyčiotis. Na, jį Moljeras, 
lygiai kaip ispanų legenda, ir nugramzdina į pragarą. — Don 
Žuano paveikslas perbėgo per visas literatūras; apie 100 veikalų 
mėgino jį savaip individualizuoti, bet savo pagrinde jis vis tiek 
lieka palaidos aistros žmogus, kokį jį parodė ir Moljeras. 

To veidmainingo ir pasileidusio gyvenimo neapkenčia 
„Mizantropo“ Alsestas, smerkia jį ir stengias pasitraukti nuo 
visuomenės, norėdamas doru žmogum išlikti. — Tipų galeriją 
dar papildo Šykštuolis, Tariamasis Ligonis (Ma- 

lade imaginaire), „Miestietis-Bajoras“ (Bourgeois Gentilhomme) 
ir eilė smulkesnių iš dvaro didikų, iš provincijos aristokratų, 
turtingų ir nuskurusių miestiečių, naivių ir gudrių kaimiečių, 
tarnų ir tarnaičių, prancūzų ir svetimųjų, savo laikų, retkarčiais 
ir iš legendų paimtų, nenaudėlių, bet šalimais ir gerų, kad 
stipriau pabrėžtų pirmuosius. 

Tuos tipus piešdamas Moljeras ir parodo visą savo meną. 


b) Komedijų menas. — Moljeras puikiai sugeba 
pastebėti žmonių ir amžiaus silpnybes, pašalinti nereikš- 
mingus bruožus, o išskirti ir pabrėžti tuos, kurie žmogų labai 
charakterizuoja. Tuo jis padaro tipą ryškų, reljefingą; 
jo bruožai, kaip skulptūros kontūrai, įsirėžia į atmintį. O kad 
jie išeitų natūralūs, gyvi, Moljeras rodo žmogų ne tik vienos 
ydos apsėstą, bet gyvenantį ir kitais jausmais (Alsestas ne- 
apkenčia ir sykiu myli, Harpagonas myli turtus ir neturtingą 
Marijoną). 


Vertingiausi tie Moljero žmonių paveikslai, kur pro atskiro 
individo ar luomo ydas iškelia apskritai žmogiškas silpnybes, 
visais laikais ir visose tautose pasitaikančias. Nors juokingųjų 
pamaivų saloniniai laikai jau praėjo, vis dėlto ir šiandien galima 
komedija domėtis, nes ir šiandien sutinkam tų pačių silpnybių: 
noro išsiskirti iš kitų bent kalba ir manieromis, noro pagyventi 
svajonėmis, ypačiai įsivaizduotais meilės žygiais, nekalbant jau 
apie šykštumo, veidmainiavimo, įsivaizdavimo ydas. Ir šiandien 
veidmainį pavadinam iš Moljero skolintu vardu — tartiufu, 
pasileidėlį — donžuanu, žmonių nekentėją — mizantropu, 
šykštuolį — harpagonu. 

Vis tai komedijų žmonės. Tačiau didžiuosiuose Mol- 
jero veikaluose nežinia ko daugiau: ar komizmo ar tragizmo; 
juokas čia susilieja su ašaromis. Su ašaromis dėl to, kad 
atskleidžiamos skaudžios gyvenimo žaizdos: parodoma, kaip 


papročiai išsigimę, kaip teisingumas žlugęs, kaip meilė perkama | 


ir parduodama, kaip atvirumas iš gyvenimo ujamas, kaip patai- 
kavimas yra pagraužęs širdis; dar skaudžiau, kad tos ydos taip 
įsigalėjusios, jog veikėjas niekados nesitaiso; o skaudžiausia, 
kad tos neteisybės griauja ir visai nekaltų žmonių gyvenimą. 
Ir jeigu Moljeras pabaigia savo komedijas „gerai“, tai kartais 
visai nenatūraliai. (Pal. Šykštuolio atomazgą, Tartiufo nubau- 
dimą — deus ex machina!). 

Įvairumas 


Mokėjimas 
pastebėti, 
išskirti, 
sugyvinti 


Visuotiniai 
tipai 


Tragiškos 
gaidos 


Į tą dažnai apverktiną gyvenimą Moljeras pažvelgia iš juo- 


Komizmo rūšys kingosios pusės. Ir susipina tada įvairių juoko rūšių gamos. 


ir priemonės 


Veikalo 
technika ir 
taisyklės 


Ydų rinkinys 


Juokas su moraliniu pasitenkinimu, kada nenaudė- 
liams mepasiseka jų žygiai ir kada jie patys pakliūva į savo 
sutaisytas kilpas (Tartiufas meilinas Orgono žmonai, o Orgo- 
nas pats klauso, Selimena prispirta pasirinkti vieną iš dviejų); 
juokas su karčia rezignacija, kai matai žmogaus tokį 
apjakimą, kad nors baslį ant galvos tašyk, jis vis tiek savo 
neatsižadės ir nepraregės (Orgonas netiki skundais prieš Tar- 
tiufą, „poetas“ Orontas savo poezijos gerumu įsitikinęs); juokas 
su nuoširdžia užuojauta, kada matai Mizantropą, per 
daug susiskaudinusį dėl pasaulio veidmaniškumo; juokas su 
nuoširdžiu džiaugsmu, kaip juokiamasi iš vaikų nai- 
vumo (Marijonos ir Valero susipykimas ir susigerinimas „Tar- 
tiufe“); žaismo juokas, kada dėl savo charakterių du žmonės 
nesusikalba: abudu nori kalbėt, vienas antrą nutraukia ir dalyko 
neišsiaiškina, gui pro guo, kada vienas kalba apie vieną 
dalyką, antras apie kitą, ir tarias apie tą pat kalbą (Šykštuolis 
Harpagonas apie pinigų dėžutę, o Valeras apie jo dukterį); esama 
ir primityvaus juoko (su lazdomis vaikymasis, antausiai). 

Daugiausia paisydamas charakteristikos, Moljeras nesirū- 
pino medžiagos originalumu, intrigos painumu, kūrybos taisyk- 
lėmis. Medžiagą dažnai pasiskolina ir iš senesnių rašytojų 
(Plauto, Terencijaus), ispanų, prancūzų fabliaux ar menkesnių 
plunksnos darbininkų. 

Intriga yra nesudėtinga: dažnai du besimylį norėtų susi- 
tuokti; koks užsispyręs tėvas ar motina neleidžia ir t+. Užuot 
pynęs intrigą, Moljeras sugretina pagrindinį veikėją su antri- 
niais ir jį iš visų pusių it prožektoriais nušviečia. 

Vietos ir laiko vienumai dažnai išlaikyti, nors apskritai 
visos taisyklės Moljerui tiek teturi reikšmės, kiek jos leidžia 
patikti publikai. 


3. Mizantropas 


„Mizantropas“ yra lyg santrauka visų tų nedorybių, kurias 
Moljeras buvo išvilkęs į scenos teismą ankstesnėse komedijose. 
Sugedimas asmens gyvenime, visuomenės papročiuose ir vals- 
tybės įstaigose — tinginiavimas, amžinas flirtas, tarp nieko 

neveikiančių aristokratų įsigalėjusios apkalbos, už akių šmeiži- 
mas, į akis pataikavimas, aristokračių tarpe paskalų nešiojimas 
ir vienos kitai pavydas, literatūros skonio sugedimas ir vis dėlto 
noras „sonetus“ kurti, rašytojų ambicija, teismų neteisingumas, 
karaliaus rūmuose protekcionizmas, valdžios panaudojimas sa- 
voms ambicijoms — vis tai gyvenimo aplinkuma, kurioj augusį 
Alsestą Moljeras išstumia į sceną. Tepindamas tik plonutę 
intrigą, sukinėja jį tarp kitų žmonių ir, su jais sugretindamas, 
leisdamas susidurti, nušviečia jo charakterį dialogais ir veiks- 
mais, o paskui dar jį pagilina. 


a) Pirmykščiai Alsesto nusiteikimai. — Al- 
sestas ne toks kaip visi. Jis nemėgsta žmonių draugijos, sten- 
gias laikytis „nuo jos atokiau“. „Kas visai žmonių giminei 
draugas, tas man priešas“. Šita individualistiška prigimtis išlaikė 
jį nesugedusį aplinkumoje su prigimtaisiais žmogaus idealais 
— nuoširdumu ir atvirumu. Jis pats toks, to reikalauja ir iš kitų. 
Bet gyvenime „aš matau visur tik biaurų šunuodegavimą, tiktai 
melą, savimylą, išdavimą, apgaulingumą“. Alsestas į tokį gyve- 
nimą negali ramiai žiūrėti. Jo širdy kyla didelė reakcija, pasi- 
piktinimas; jis smerkia žmones, „vienus už tai, kad jie blogi 
ir pikti, kitus už tai, kad jie tiems negeriesiems pataikauja“. 
Bet jis reaguoja tik širdim ir žodžiu, o kovote tuos negerumus 
nukovoti nesiryžta, nes viskas jau taip sugedę, kad ir karaliaus 
rūmuose vieta tik tiems, kurie gerai pataikauja ir apgaudinėja. 
O jis apgaudinėti žmonių nemoka, ramybės trokšia, ir dėl to 
paima jį „pasiutęs noras bėgti į dykumas, kad tik toliau nuo 
žmonių“. — Alsestas ne kovos ir ne kūrybos žmogus, bet pa- 
syvus „atviros širdies“ kankinys. Atvirumas ir širdis jį toliau 
žudys ir padarys dar didesniu žmonių „nekentėju“. 


b) Alsesto evoliucija. — Dėl savo atvirumo jis 
žeria tiesą į akis ir įsigyja priešų. Jį patraukia į teismą. Bet 
ir dabar net savo reikalų Alsestas nenori ginti. Tegul su juo 
daro, ką nori. Iš tos bylos jis įsitikinsiąs, „ar pakaks žmonėms 
begėdiškumo ..., kad galėtų viso pasaulio akyse jį taip neteisiai 
nuskriausti“. Kad ir neteisingai, bet jį nuteisia. Alsestui geriau 
20.000 frankų sumokėti, nekaip skųstis aukštesniam teismui. Jis 
beveik džiaugiasi, kad jo filosofinės išvados pasitvirtino: jo 
pasmerkimas parodęs, kad „nenuginčijamos teisės kenčia“, „ko- 
kie baisūs yra mūsų dienų žmonės“, kad jis turįs teisę „keikti 

žmogaus prigimimą už jo neteisingumą ir amžinai jo neapkęsti“ 
(o kodėl džiaugias Hamletas per artistų vaidinimą?). 


Moljero tipai: Alsestas ir Selimena 


Bet su žmonėmis Alsestą riša dar širdis: jis pamilo lengva- 
Proto ar jausmo būdę koketę, jauną našlę Selimeną. Alsestas mato jos ydas, 
žmogus? pripažįsta, kad jos seserėčia Elijanta yra daug vertesnė jo meilės. 
„Protas kasdien man tai sako, bet juk meilė proto nesiklausia“. 
Jis dar tikis ją pataisysiąs. Net kada jis pamatė, kad ji kelis 
iš karto „myli“, kad jį kitų akivaizdoje išjuokė, kada visi kiti 
dėl to žemumo ją pametė, — ir tada Alsestas negali išsivaduoti 
iš meilės. Jis taip ją myli, kad viską jai atleidžia ir siūlo savo 
ranką. Alsestą filosofą aiškiai nugalėjo Alsestas, mylįs žmogus. 
Jausmas palenkė protą. Tai tik parodo, kad ir žmones smerk- 
damas Alsestas daugiausia vadovavosi jausmo pakištais įspū- 
džiais, refleksija, kuri leido jam pažvelgti į pasaulį tik pro pa- 
didinamąjį ar sumažinamąjį stiklą. 
Alsestas siūlė Selimenai ranką ir reikalavo pasitraukti su 
juo į nuošalumą, kur juodu ramiai galėtų gyventi be žmonių. 


Paskutinis 


nusivylimas Bet „vienatvė gąsdina 20 metų sielą“, ir ji atsisako. Paskutinis 
nusivylimas. Ir Alsestui belieka tarti: „Aš visų atstumtas, ne- 
Atsiskyrėlis teisybių nukamuotas, išsinersiu iš tos žmonijos ydų bedugnės 


ir pasiieškosiu žemėj tolimo nuo žmonių kampelio, kur būtų 
galima laisvai tapti garbingų žmogum“. 

c) Alsestas komiškas. — Tą bėgantį iš gyvenimo 
Alsestą, labiau atrodantį tragiškai, Moljeras mokėjo parodyti ir 

iš juokingosios pusės. „Didžiulis sveiko įtūžimas prieš mūsų 
dienų papročius daro tave juokingą“, atsiliepia apie jį Filintas. 
Juokingas daros Alsestas, per daug jau reaguodamas į gyvenimo 
reiškinius, daugiau, nekaip jie to verti; juokingas, kada viena 
užsimoja, o kita padaro. Antai, užteko sužinoti, kad Selimena 
kam kitam laiškus rašinėjanti, ir jau jis bėga pas kitą, pas Eli- 
jantą, jai kloja po kojų savo širdį; bet dar panūsta „atvirai“ 
išsibarti su Selimena ir pas ją su laišku bėga, užpuola ją visu 
smarkumu, bet baigia tuo, kad vėl puola ant kelių ir maldauja 
Selimeną meilės. Juokingas ir jo užsispyrimas daryti būtinai 
priešingai, kaip kiti daro (scena su Filintu dėl teismo). Komiš- 
kas jo staigumas, kada jis reikalauja, kad Selimena pasirinktų 
ji ar tą kitą. Pagaliau šypsnis kyla, kada Alsestas pats sau 
prieštarauja, tas visiško atvirumo reikalautojas prikiša Selimenai: 
„Argi tamsta negali pasisakyt, kad tamstos nėra namie“. Mat, 
jis su ja nori išsiaiškinti. Prieštarauja sau, kai peikdamas ne- 
nuoširdumą jis pats myli nenuoširdžiausią lengvabūdę koketę, 
visų rūpesčių centrą. Tai vis komiškos scenos, kylančios iš 
Mizantropo charakterio ypatumų: staigumo, linkimo į kraštu- 
tinumus. 

Šitos Alsesto silpnybės ir jo geri norai daro jį tragikomišką. 

Į jo paveikslą Moljeras įdėjo nemaža ir autobiografinių 
bruožų. Ir jis pats susidūrė su aplinkuma, ir jis pats patyrė 
savo žmonos išdykumą. Bet svarbiau, kad šituo paveikslu Mol- 
jeras užbėgo už akių dar beveik tik už šimto metų pasirodysian- 
čiam Ruso ir vėlesniems „pasaulio sielvartininkams“, nušvies- 
damas jų neramią dvasią ir sykiu ją jau išparodijuodamas. 

d) Veiksmas. — Mizantropo intriga viena iš paprasčiausių: Alsestas 
nori išsiaiškinti, ar Selimena jį myli, bet vis kas nors sutrukdo. Tik penktame 
veiksme paaiškėja, kad ne. Veiksmo maža, tik ketvirtame akte atsiranda 
tarp Alsesto ir Selimenos kliūtys, dar labiau įtempiančios santykius. Visos 
scenos atskleidžia veikėjų charakterius ir ano meto papročius. 


4, Šykštuolis 


a) Siužetas. — Šykštuolis Harpagonas yra našlys. Jis 
turi suaugus; sūnų Kleantą ir dukterį Elizą. Ją myli Valeras. 
Kad dažniau su ja matytųs ir pelnytųs šykštuolio pasitikėjimą, 
jis įsitaikė į Harpagono namus prievaizdu. Valeras pataikauja 
šykštuoliui, bet tai nedaug jį džiugina, nes Harpagonas nori iš- 
leisti Elizą už turtingo senio Anzelmo, kuris ją vesiąs be pasogos, 

centralizavimas 


„Nežinomasis'' 


atomazgoje 


"Harpagono sūnui Kleantui reikalingi pinigai. Jų pasiskolinti 
jis gali už aukštus procentus iš vieno lupiko. Bet pasirodo, 
kad tas lupikas yra jo paties tėvas, kuris už tokį sūnaus elgesį 
baisiai supyksta. Šykštuolio pyktis dar labiau auga, kai sužino, 
jog sūnus myli kuklią Marijoną, kurią pats Harpagonas nori 
paimti sau į žmonas. Tačiau šykštuolis beveik viską užmiršta, 
kai sužino, jog kažin kas pavogęs dėžutę su aukso pinigais, kurie 
buvo užkasti sode. Harpagono virėjas apkaltino Valerą. Ir čia 
įvyksta juokingiausia gui pro guo scena. Senis Harpagonas 
kalba apie dėžutę, o Valeras mano, kad šykštuolis barasi už 
meilinimąsi jo dukteriai. Valeras prisipažįsta ją mylįs, o senis 
šėlsta manydamas, kad jaunuolis myli jo pinigų dėžutę. Viskas 
baigiasi laimingai. Pasirodo, kad turtingasis senis Anzelmas 
yra Valero ir Marijonos tėvas. Valeras gali vesti Elizą, o 
Marijona tekėti už Kleanto, nes Anzelmas duoda pasogą ir žada 
iškelti vestuves. Harpagonas taip pat patenkintas, nes atsiranda 
pavogta dėžutė, o dar Anzelmas žada jam pasiūti drabužių eilę. 

b) Kompozicijos priemonės. — Tokia intriga, 
kaip „Šykštuolio“, Moljero komedijose pasitaiko dažniausiai. 
Ji tuo ypatingesnė, kad yra dvilypė: mylis dvi poros, bet abidvi 
Šykštuolis nori išdraskyti: vieną mergaitę sau pasiimti, kitą 
Anzelmui. Daro tai dėl to, kad jo būdui taip tinka: atliks 
pinigų, ir turės gerą šeimininkę. Šykštuolis tokiu būdu yra 
viso veiksmo centras. Nuo jo šykštumo žymiai priklauso kitų 
veikėjų elgesys. Abi poros sukasi aplink, stengdamosi kaip nors 
sukliudyti senio siekimus. Šitos jaunųjų pastangos ir šykštuolio 
aistros bei užgaidos sumezga ir įtempia veiksmą. 

Komedijos pabaiga (veiksmo atomazga) taip pat charakte- 
ringa Moljerui; būtent, atomazga nėra logiška, nekyla iš susi- 
dėjusių aplinkybių, o iš laimingo „nesusipratimo“. Jeigu veiks- 
mas eitų logiškai — kaip charakteriai reikalauja, tai komedija 
turėtų baigtis arba Šykštuolio arba jaunųjų pralaimėjimu. Tada 
būtų gal ir tragiška. Kad išvengtų tokio galo, komedija turi 
atsargoj vieną „nežinomą“, kuris it burtininkas turės viską lai- 
mingai išvesti. Tas iksas yra Anzelmas. Jo išsprendimas yra 
it atidarytas dangtis visai susitvenkusiai energijai pašalinti. Tik 
atsitiktinis susiradimas, kad jis Marijonos ir Valero tėvas, visus 
patenkina ir komediją baigia laimingai (pal. „Tartiufą“!). 

„Šykštuolis“ pažymėtinas dar tuo, kad per jį Moljeras 
arčiau sueina su antikiniais autoriais. Būtent, Harpagono sau- 

gomos auksinių dėžutės motyvas yra pasiskolintas iš romėnų 
rašytojo Plauto komedijos „Aulularia“. Harpagonas nuolat savo 
dėžute sielojasi, apie ją mąsto, kaip ir Plauto herojas. Bet Mol- 
jeras aklai nesiskolina; jis pasirinktą motyvą perdirba: Plauto 
šykštuolis buvo vargšas, o Harpagonas žymus miestietis, tur- 
tuolis, apsisiautęs abejotino padorumo patarnautojais (Frozina, 
lupikavimo tarpininkas), dėl šykštumo demoralizuojąs savo 
šeimyną ir sukeliąs prieš save net vaikus. 


Pagalvoti. — 1. Mados reiškiniai „Juokingosiose Pamaivose“. Kaip 
reiškias dvaro ir miesto mados lietuviškam kaime (pal. Pelėdos „Klaidą“, 
Žemaitės „Topylį“...). Kodėl mados keliauja iš miesto į kaimą? 2. — Kas 
Šykštuolį padaro juokingą (pagal Alsesto charakteristiką). — 53. „Mizantro- 


po“ moters (lyginamoji charakteristika). — 4. Alsestas palyginti su Filintu; 
katras gyvenimo pažangai yra naudingesnis? — 5. Kurie „Mizantropo“ 
veikėjai geriausiai supranta ir įvertina Alsestą? — 6. Kas manytina apie 


J. J. Ruso nuomonę, kad, žiūrėdami „Mizantropo“ komedijos, juokiamės iš 
doriausio žmogaus? Ar Alsestas galėjo ištesėti savo paskutinį pasiryžimą 
nuo žmonių pabėgti, ar ne? — Kuo Alsestas panašus į Hamletą? Don 
Kichotą? — 7. Kodėl Moljero komedijos atrodo realesnės už Rasino trage- 


„dijas, nors abu vaizduoja žmones, aistrų-ydų valdomus? Kodėl Moljero 


komedijos mums artimesnės nei Rasino tragedijos? — 8. Ko Moljeras reika- 
lauja iš poeto (referatas pagal .,Juokingąsias Pamaivas“ ir ,„Mizantropą“). — 
9. „Tartiufo“ dramatinis augimas ir charakteristikos būdai. 

III. KLASICIZMO POETIKA 


Bualio „L'Art Poėtigue“ 


Mikalojus Bualio (Nicolas Boileau, 1636—1711), teisininko sūnus, iš 
pradžios buvo skirtas į kunigus, pakliuvo į advokatus, pagarsėjo literatūroj, 
kurią iš mažens buvo pamėgęs. 

Reikšmingiausias jo veikalas, turėjęs didelės įtakos vėlesnei prancūzų 
literatūrai, yra eilėmis parašytas „Poezijos menas“ (L'Art poėtigue). 


Poetiką rašė jau pasirodžius 
didesniems prancūzų klasikinės lite- 
ratūros kūriniams (1674), dėl to 
Bualio galėjo paliesti visa, ką jis 
gero matė savo draugų (Rasino, 
Moljero) ir amžininkų veikaluose. 
Naudojosi jis ir Aristotelio „Poeti- 
ka“, ypač Horacijaus „De arte poe- 
tica“. Bualio savo „Poezijos Mene“ 
suima ne tik savo poetines pažiū- 
ras, bet išreiškia beveik visas ištiso 
prancūzų klasikinio amžiaus teo- 
rijas, 

Bualio nemėgsta įmantrumo, 
nenatūralumo, todėl jis pataria sek- 
ti gamtą. Tai reiškia ne paveikslus, 
peizažus, bet žmogaus prigimtį, 
ypačiai žmogaus charakterį, jo sie- 

Mikalojus Bualio lą. Stebint žmogaus prigimtį, bus 

galima išmokti vaizduoti žmones 

tikrus, nedirbtinius; „nieko nėra gražu, tik tai, kas tikra, nes tikrumas vienas 
tėra malonus“. 

Bet visa, kas tikra, natūralu ir gražu, tebus galima pasiekti elgiantis 
ir viską apsvarstant protingai. Todėl: „Mėkite protą: tegu iš jo jūsų raštai 
sau ima ir savo grožio spindesį ir savo vertę“. Tuo Bualio nesistengia 
paneigti jausmo ir vaizduotės reikšmės meno kūryboj: jis tik nori, kad 
tos dvi sielos galios, kaip žemesnės, būtų palenktos proto kontrolei. 

Trečias svarbus bendras poetikos principas — sekti antikiniais rašy- 
tojais. Lig šiol sugebėdami mums patikti jie turi turėti nemaža gero, pamo- 
komo. O tai bus, greičiausiai, žmogaus pažinimas, suradimas žmoguje kažin 
ko pastovaus, mokėjimas įtikinamai, tikrai vaizduoti. Tiesa, pats Bualio nėra 
aiškiai pasakęs, kaip reikia sekti antikiniais rašytojais. 

Klaidingas, ilgai varginęs poeziją Bualio reikalavimas — mitologijos 
būtinumas poezijoj. Tiesa, Bualio mitologijos kaip papuošalo tereikalavo 
epopejoje, tačiau pagoniški dievai tiek tragedijoj, tiek epopejoj, tiek odėj 
ir net smulkesniuose žanruose viešpatavo lig romantizmo laikų, kol buvo 
suvokta, kad negyvi pagoniški dalykai negali būti nuoširdžiai pergyvenami 
ir suprantami, kada jais jau netikima. O pats Bualio mitologiją piršo ne 
vien dėl to, kad ji buvo vartojama graikų ir romėnų literatūroj — šitaip 
elgėsi ir dėl pagarbos krikščionių religijai: nenorėjo, kad krikščioniui brangios 
tiesos ir vardai būtų traukiami į pramogos dalykus (taip tada žiūrėta į 
literatūrą). 


Iš tragedijos Bualio reikalauja, kaip ir Aristotelis, kad ji žadintų užuo- 
jautą ir baimę ir kad charakteriai būtų įtikiną (tikri). Laiko ir vietos vie- 
numai Bualio taip pat reikšmingi, kaip ir veiksmo vieningumas. Tai, ko 
dėl vietos vienumo negalima parodyti, galima papasakoti. Intriga turi būti 
paprasta, atomazga (katastrofa) gerai paruošta. 


Komedijos autoriui labiau reikia pažinti žmogaus prigimties. Jis turi 
stebėti karaliaus dvarą, miesto gyvenimą ir vaizduoti žmonių silpnybes. 
Kiekvienas veikėjas turi kalbėti jam atsakančia kalba. Komedijai taip pat 
reikia veiksmo, kaip ir tragedijai. Reikia vengti „riebių“ posakių ir vulgarių 
priemonių juokui sukelti. Galima juokinti tik nenusižengiant sveikam protui 
ir žmogaus prigimčiai. 

Šitais Bualio poetikos dėsniais literatūra gyveno visą 18 amžių. Kai 
kurie tų dėsnių dar nėra nustoję reikšmės nė dabar. Jei, sakysim, dramų 
rašytojai vietos ir laiko vienumo dabar dažnai nesilaiko, tai negalima būtų 
sakyti, kad jis prasmės neturi; jis visada naudingas, kada norima sutelkti 
įspūdį. Tik 17 amž. vietos vienumas buvo reikalingas dar ir dėl to, kad 
scenoje sėdėdavo didikai: nepatogu buvo kliudyti garbingiems asmenims 
keičiant dekoracijas. 

IV. ANGLŲ POEMA 


Miltonas 


Iš to aš pasimokiau, jog geriausias daiktas — 

Klausyti Dievo, Jį mylėt su baime, 

Taip elgtis, lyg Jisai regėtų, 

Laikytis Jo apvaizdos, priklausyti Jam vienam. 
„Nustotasis Rojus“ 


1. 17 amžiaus Anglija 


Tuo metu, kai prancūzų klasikai kūrė tvirtai absoliutizmo 
valdomoj  aristokratinėj valstybėj, Miltonas, po Šekspyro 
didžiausias anglų poetas, gyveno neramiu savo krašto laiko- 
ttarpiu. Jo ir kūryba nutolus nuo klasikinės. į 

Karalius Karolius I, padedamas aukštų dvasininkų ir aris- 
tokratų, nenorėjo skaitytis su miestelėnais ir liaudimi. Šieji 
nemanė didikams ir valdovui pasiduoti. Miltonas kaip tik pri- 
klausė tai pamaldžiai buržuazijos srovei, puritonams, dideliems 
karaliaus priešams, kurie reikalavo respublikos ir, gavę valdžią, 
Karoliui I nukirto galvą. 

Kaip religinė sekta puritonai yra kalvinizmo atskala, vejanti 
iš gyvenimo visokį džiaugsmą, pasismaginimą, teatrą. Kai jie 
paėmė valdžią, artistai iš Anglijos turėjo kraustytis į Europos 
žemyną. Vienintelė puritono knyga — Šv. Raštas. Poezija, 
Miltono žodžiais tariant, „turi prakilniais ir įtikinančiais himnais 
garbinti Dievo sostą ir Dievo didybę, šventųjų ir kankinių 
darbus“. Dėl tokio griežtumo poezija puritonų valdomu laiko- 
tarpiu buvo skurdi. Jei ne Miltonas, tai ši rūsti kalvinizmo 
sekta menui nebūtų palikusi nieko patvaresnio. 


2. Gyvenimas ir darbas (1608—1674) 


a) Renesanso žmogus. — Jonas Miltonas gimė Londone. Jo: 
tėvas mėgo muziką, todėl vaikui iš mažens menas nebuvo svetimas. Būsi- 
masis poetas mokėsi Londone, paskui Kembridžio „Kristaus kolegijoj“, kur 
jį dėl jo dailumo ir lėtumo praminė „Kristaus kolegijos dama“. Jau čia jis 
pradeda rašyti. 

Tėvai norėjo sūnų išleisti į dvasininkus, bet jis nesutiko, apsigyveno 
provincijoj, uoliai skaitė graikų, lotynų, italų rašytojus, išmoko hebrajų ir 

syrų kalbas, kad galėtų šv. Raštą skaityti iš originalo. Provincijoj Miltonas 
parašė pirmuosius žymius kūrinius, itališkai pavadindamas: „L'Allegro“ 
(Linksmasis) ir „Il Penseroso“ (Susimąstęs). Šiose trumpose poemėlėse 
dar dvelkia Šekspyro laikų dvasia, Vergilijus, Teokritas su senovės mitolo- 
giniu Bachu, Venera, nimfomis. Ir pats Miltonas imasi keliauti po klasišką 
Prancūziją, renesansišką Italiją, rengias leistis į antikinę Graikiją, bet, iš- 
girdęs apie parlamento kovas su Karolium, grįžta į Londoną. „Negalėjau, — 


sako jis, — smagiai savo malonumui važinėtis, kai mano tautiečiai kovojo 
dėl laisvės“. 
b) Puritonas. — Nuo 


šiol Miltonas kinta, Dėl pa- 
reigos jis ilgam atsisako nuo 
poezijos (per 20 metų sukuria 
tik kelis sonetus), daros griež- 
tu puritonu, puolasi į kovos 
sūkurį, aštria plunksna kovoja 
dėl laisvės, gina savo idėjas, 
dirba politikoj, būdamas dikta- 
toriaus Kromvelio sekretorius. 
„Kanklės Miltono rankose pa- 
virsta trimitu“, vėliau sakė di- 
delis anglų poetas romantikas 
Uordzuort. Ir apakęs jis nenu- 
simena, nemeta darbo. 

1660 m. puritonai buvo 
nuversti nuo valdžios sosto, ir 
ne vienam jų galva nuo spran- 
do nuriedėjo. Miltonas atsidūrė 


kalėjime, bet netrukus buvo Das Jonas Miltonas. Iš jo veido spindi 
leistas. Aklas Jis pasitraukė 3 rimtumas, energija, valia, kuri ir nelai- 
audringo gyvenimo ir atsidėjo mėse jam leido būti karališkai nusi- 
kūrybai. Jis pasinėrė į pirmą- (kasi 


sias pasaulio dienas. „Nei apa- 

kimas su kaulų gėla, nei senatvė 

su nepritekliais, nei naminiai 

rūpesčiai su politiniais nusivylimais, nei šmeižtai ar pagarba ir užmiršimas 
negalėjo pakirsti jo tikrai karališko nusiteikimo ir rimties“ (Macauly). 
Jis diktuoja dukterims ar šiaip žmonėms „Nustotąjį Rojų“, didžiausią anglų 
poemą (1667), jau tikrą puritono knygą, kurioj gieda apie Dievą, angelus, 
piktąsias dvasias, nepraleidžia progos nepamokęs, ir tik nimfų, faunų, Pano 
vardai primena jį buvus senaisiais graikais susidomėjusį. Parašė dar „„Atgau- 
taji Rojų“, bet jam toli gražu ligi „,„Nustotojo Rojaus“. 

Miltono būde ir raštuos matyti daug priešingumų. Jame keistai jun- 
gėsi švelnumas ir griežtumas. Jo jautrumas, padėjęs suprasti gamtos ir 
žmonių gražumą, susilieja su jėga, kartais beveik su brutalumu. Štai, 
žiūrėk, savo kūriniuos jis leidžiasi nešamas muzikos ritmo, švelnių pojūčių, 
žavinčių vaizdų, bet vėl susigriebia, ima kalbėti apie nenulenkiamas parei- 
gas, apie būtinus dėsnius, kurių kiekvienas turįs paisyti. Todėl jo „Nusto- 

tajam Rojuj“ yra toki staigūs perėjimai nuo ramaus gamtos vaizdavimo, 
nuo idilės prie rūsčių scenų, net prie didaktikos ir teologijos. Šita dvilypė 
prigimtis poetui padėjo garsiojoj poemoj į draugę suvesti švelnumą ir jėgą, 
paprastumą ir didingumą. 


3. Nustotasis Rojus 


a) Medžiaga ir planas. — Miltoną įkvėpė didinga 
žmonių giminės nusikaltimo tema. Jis ima Senojo Testamento 
pasakojimus apie pasaulio sukūrimą, piktųjų angelų maištą, 
Adomo ir Ievos leidimą, Ievos gundymą ir pirmųjų tėvų išva- 
rymą iš rojaus. Fantazijos pagautas, Miltonas vaizduojas ir 
savaip pergyvena tuos įvykius, veikėjus ir gamtą. 


Pasirinkdamas atvaizduoti pasaulį anapus gamtos ribų, 
Miltonas panašus į Dantę. Tačiau abu poetai nevienodai tą 
pasaulį pergyvena. Dantės kūrinys realistiškesnis, jame daug 
jo laikų įvykių ir asmenų. Miltonas kiek begalėdamas vaduojas 
iš savo laiko; fantazijos, jausmo sparnais mėgina nusikelti 
į praeitį, kur jokia dabartis nedrumsčia. Nuo gyvenimo atitolo, 
nors gyvenimo dvasia (ne konkretūs įvykiai) persimeta į 
antgamtinę sritį. Antra, italų poetas pats keliauja, stebi, apra- 
šinėja, veikia, o Miltonas, pats nuošaliai stovėdamas, paleidžia 
Šėtoną ir bloguosius angelus kovoti su Dievu. Kova dvilypė: 
angelų maištas ir pirmųjų žmonių nusikaltimas. Abidvi dalis 
sujungia tas pats veikėjas Šėtonas, kuris su angėlais jėga nori 
nuveikti Dievą, o su žmonėmis — gudrumu ir klasta. Angelų 
maištas kupinas jėgos ir veiksmo; pirmųjų tėvų rojaus gyve- 
nimas skendėja idilėj. Dvilypis ir pasakojimo būdas: apie angelų 
maištą pasakoja arkangelas Rapolas, apie rojaus idilę ir pirmųjų 
tėvų nusikaltimą pasakoja pats autorius. 


b) Angelų maištas. — Kai poema prasideda, veiks- 
mas jau yra įpusėjęs — piktosios dvasios, kovą su Dievu pralai- 
mėjusios, guli nugramzdintos ant ugnies ežero. Apie jų kovą 
su Dievu pasakoja arkangelas Rapolas, dangaus pasiuntinys, 
atvykęs pirmųjų tėvų įspėti apie Šėtoną (arkangelo pasakojimas 
prasideda 5 ir baigiasi 8 giesmėje). Į arkangelo lūpas Miltonas 
sudėjo visa, ką didingo žinojo senovė, ką kilnaus ir šiurpaus 
turėjo gamta. Vaizduotė galingai pakyla ligi begalybės, pasa- 
kojant apie pragarą, piktųjų dvasių nesuskaitomas minias, jų 

nepaprastą apsiginklavimą ir titaniškas kovas. Kad jas gerieji 
angelai laimėtų, turi atvykti ir Dievo Sūnus. 
„Jis artinasi. Iš tolo žėri jojo atvykimas. Ir dvidešimt tūkstan- 

čių vežėčių (aš girdėjau jųjų skaičių) abi pusės matė. Kristaliniame 

danguj kilniai jį nešė cherubinų sparnai, safirų soste, toli ir plačiai Viešpaties 

plieskiančiam, bet pirmiau jį išvydo savieji; juos apėmė netikėtas didybė 

džiaugsmas, kai angelų nešama suplazdėjo didi Mesijo vėliava, jo 

ženklas danguje. Po ja Mykolas tuojau sutelkė savo pulkus, suskirs- 

tytus į du sparnus, kurie jo vadovybėj tapo vienu kūnu. 

Dieviškoji galybė jam taisė kelią. Jo liepiami, pasikėlusieji kal- 

nai pasitraukė į savo vietas; jie girdėjo jojo balsą ir klusniai nuėjo; 

atgaivintas dangus įgavo pirmykštį savo vaizdą, o kalvos ir slėniai 

nusišypsojo naujomis gėlėmis. 

Priešai tai regėjo, bet jie pasiliko užkietėję ir mūšiui susitvarkė 

savo jėgas. Bepročiai!“ 

Dievo Sūnus kreipiasi į savo kariuomenę, o po jo žodžių Kovos didybė 
prasideda kova: 

„Taip kalbėjo Sūnus, jojo veidas prisidengė rūstybe, tokia smar- 

kia, jog žvilgtelt negalėjai; apimtas pykčio jis atsigręžia į priešus. 

Cherubinai baisiais, šiurpiais šešėliais išskleidžia savo žvaigždėtus 

sparnus. Jo ugninių vežėčių ratai sudunda, lyg šniokščianti didžiųjų 

vandenų srovė ar didelė kariuomenė. Pats jis veda dešinijį sparną 

ant pamišėlių priešų. Po liepsnojančiais jo ratais sudrebėjo nepa- 

judinamas dangus, išskyrus Dievo sostą. Tuojau jisai atsiduria tarp 

jų, dešinėj rankoj laikydamas dešimt tūkstančių griaustinių; jis siun- 

čia juos pirma savęs ir žaizdomis perveria maištininkų sielas. Nu- 

stebę jie liaujas priešinęsi, netenka drąsos. Iškrinta jųjų nenaudingi 

ginklai. Mesijas važiuoja viršum skydų ir šalmų, per šalmuotas 

Sostų ir kniūbančių galingų serafinų galvas; jie trokšta, kad kalnai 

juos užgriūtų, apgindami nuo jo rūstybės... Jie neteko jėgos, iš- 

nyko jų įprastas smarkumas, jie“ buvo pribaigti, be narso, nusiminę, 

žlugę. Dievo Sūnus gi dar nė pusės galybės nepavartojo, bet žaibus 

perpus prilaikė, nes jis nenorėjo jųjų sunaikinti, tik iš dangaus iš- 

rauti. Jis pakėlė sukritusius ir, kaip ožių bandą ar daiktan susime- Nugalėti 

tusią bailią kaiminę, pirma savęs žaibai juos gena, siaubu ir įtūžimu 

juos veja lig dangaus krašto ir kristalinių jojo sienų. Dangus atsi- 

veria, į vidų įsitraukia ir tuščioj erdvėj palieka nuniokotą prarają. 

Nuo to išgąstingo vaizdo, baisėdamiesi, jie braunasi atgal, bet iš už- 

pakalio dar pikčiau juos stumia; nuleidę galvas jie patys puolasi iš 

dangaus pakraščio žemyn: begalinėse bedugnėse už jų liepsnoja am- 

žinasis pyktis“, 

Devynias dienas kritę, piktieji angelai pagaliau atsiduria Veiksmo 
ant ugnies ežero (čia poemos pradžia). Šėtonas apsvarsto, kad atmaina 
nėra ko jau su Dievu iš naujo kautis, bet jis nutaria atkeršyti, 
sugundydamas Ievą, ir savo veikimą pakreipia nauja vaga. Jis 
keliauja į rojų. 

c) Rojaus idilė. — Miltonas, pasakodamas apie pra- 
garą, yra puikus didingo epo menininkas. Nemenkesnis jis ir 
tada, kai prieina prie pirmųjų tėvų gyvenimo rojuj. Dabar 
poetas kuria kaip ir idilę ar pastoralę. Daug įvairumo, muzi- 
kalumo, šventumo įdėta, aprašinėjant Adomo ir Ievos gyvenimą 
rojuj, jų darbus, jų džiaugsmingus padėkos himnus Aukš- 
čiausiajam. 

Į pirmųjų tėvų buveinę atsibasto Šėtonas ir mato puikų 
vaizdą: aplink rojų klesti žalia užtvara, dunkso aukšti kedrai, 
auga pušys, eglės, palmės. Toliau eina vaisiniai medžiai. Čia ir 
gėlės ir malonus saulės spindėjimas. Oras darosi vis grynesnis. 
Švelnus vėjelis plasnoja kvepiančiais sparnais. Šėtonas įsiskver- 
bia į rojų ir išvysta tikrą dangų žemėje su kilniausios rūšies 
medžiais. Per Edeną teka plati upė. Kitur vėl eina urvai ir gro- 
tos, kuriuos apgaubia vynuogės, skleisdamos savo purpurinės 
kekes. Skambūs vandenys krinta nuo uolų... Užeina vakaras. 

„Dabar atėjo ramus vakaras, ir pilksvos sutemos savo iškilniu 
rūbu apvilko visus daiktus. Drauge radosi tyla. Gyvuliai ir paukščiai 
įslinko vieni į žolės guolius, antri į lizdus. Vien tik lakštingala bu- 
dėjo. Ji visą naktį suokė meilės dainelę... Dabar dangus gyvais 
safyrais sublizgo; Hesperus, kurs vedė žvaigždžių būrius, kilo už jas 
visas šviesesnis, kol pagaliau debesų didybėj patekėjo mėnulis ir kaip 
regimas valdovas atskleidė savo nepalyginamą šviesą ir ant nakties 
užmetė savo sidabrinį apsiaustą“. 

Čia matom, kaip poetas vaizduoja gamtą: ją apsiaučia švel- 
numu, joje viskas gražu, ramu. Tai yra tikra idilė su malonia 
aplinkuma — ir vynuogių kekės, ir skambūs, krintą nuo uolų 
vandenys, ir jaukios grotos, ir vakaro tyla su čiulbančia lakš- 
tingala, su žvaigždėtu dangum. Pagaliau pirmieji tėvai — lai- 
mingi, nieko pikto nepažinę. 

Adomas su Ieva yra ideali pora. Daugiau aprašoma mo- 
teris, kuri toj grandiozinėj poemoj yra šviesi ir žavi figūra. Ji 
yra tikra, gyva, mylinti moteris. Švelnus jai rytmečio dvelkimas, 
maloni yra saulė, liejanti spindulius ant žolių, žavi ją besiartinąs 
vakaras, žavi naktis su čiulbuonėliu paukščiu ..., bet nei ryt- 
mečio vėjelis, nei tekanti saulė, nei žolė, nei vaisius, nei gėlė, 
nei pasivaikščiojimas mėnesienoj be Adomo jai nemiela. 

Su darbais, su tarpusavio meile neužmiršta pirmieji tėvai 1r 
puikiais himnais Viešpačiui pagarbą sudėti: 

„Didžio pasaulių Kūrėjo garbei kilkit jūs, rūkai ir ūkanos, kurie 
dabar pilkuodami sklindat iš kalvų ir garuojančių ežerų, kol saulė 

auksu nudažo jūsų vilnonius garbinius! Debesimis nuklokit blankų 
dangų, lietumi pagirdykit ištroškusią žemę, šlovinkit Jį ir kildami ir 
krisdami! 

Jūs, vėjai, kurie pučiat iš visų keturių žemės kraštų, šlovinkit Jį, 
švelniai ar stipriai dvelkdami! Nulenkit savo galvas, pušys! Visoki 
augalai, siūbuokit Jojo garbei! 

Šnerėdami Jį garbinkit jūs, šaltiniai, kurie tekėdami meiliai 


čiurlenat! 

Sujunkite balsus jūs, visos gyvosios būtybės — paukščiai, kurie 
čiulbėdami kylat į dangaus aukštybės, Jį liaupsinkit plasnojimu ir 
giesmėmis!“ 


Toki Adomo maldos žodžiai. Viskas, drauge suėmus, su- 
daro lyg kokią pastoralę — Miltono laikais mėgta piemenėliai 
idealizuoti. 

Šita idilė ilgainiui susidrumsčia, nes Šėtonas sugundo pir- 
muosius tėvus, arkangelo Rapolo įspėtus (Esam devintoj poemos 
giesmėj). Poemoj toliau pasakojamas nusikaltimas Ievos, kuri 
puikiai žino, kad didžiausias daiktas yra ne daugiau žinoti, kaip 
Dievas nori, bet vis tiek pasiduoda pagundai. 

Dievo siųstas arkangelas Mykolas ateina nusikaltėlių išva- 
ryti iš rojaus. Dangaus pasiuntinys jiems papasakoja, koks 
bus jų giminės likimas — ateis Išganytojas, paskui juos, taip 
paguostus, išveda iš rojaus. 

„Juodu atsigręžė ir pamatė liepsnos apimtą visą rytinę rojaus 
dalį, kur neseniai laimingi buvojo; didžiulė būtybė su ugnies kardu 
rankoj užstojo angą. Adomas ir Ieva apsiverkė, bet greit nusišluostė 
ašaras. Prieš juos buvo visas pasaulis, kur juodu galėjo išsirinkti 
pasilsio vietą, o Apvaizda vedė juos. Susiėmė už rankų, netvirtu ir 
lėtu žingsniu keliavo jie vienišu keliu iš rojaus“. 

Taip baigiasi „Nustotasis Rojus“, kuriame regėjom ir kovas 
kylant, gerąsias ir blogąsias dvasias grumiantis, kuriame radome 
ramų, laimingą rojaus gyvenimą ir sutikome visą eilę veikėjų — 
Dievą, Adomą, Ievą, būrius dvasių, Šėtoną. Šalia gamtos 
vaizdų kai kurie veikėjai kaip tik ir nulemia „,„Nustotojo Rojaus“ 
vertingumą, sudaro gražiausias poemos vietas. 

d) Šėtonas. — Miltonui labiausiai išblyškęs išėjo Dievo 
vaizdas — čia viskas taip formalu, sausa. Už tai poetas turėjo 
daugiau laisvės piešdamas Šėtoną. Jame įkūnytas nenumaldo- 
mas maištininkas, tikras individualistas, amžinai nepaklusnus, 
išdidus. Nėra tai paprastas nusikaltėlis. Šis puolęs angelas atsi- 
mena savo laimingą gyvenimą ir dėl to kenčia; jis jaučia rojaus 
gražumą, gėrisi Ieva, kurios laimė ir nekaltumas jį taip slėgia, 

jog jis ras džiaugsmo tik jos nuodėmėj. Galima sakyti, kad 
*- Li * . - . 5 . . 

aiškiais, gyvais bruožais sukurtas Sėtonas yra tikrasis poemos 
herojus. 

e) Dangus, chaosas ir pragaras. — Prieš blogųjų angelų 
maištą ir prieš išmetant juos iš dangaus, erdvė skyrėsi į dvi dalis: dangų 
ir chaosą. Dangus, begalinė, bet turinti ribas sritis, nuo chaoso atskirta 
kristaline siena, buvo gyvenama angelų, priklausančių įvairioms grupėms 
(serafinai, cherubinai, arkangelai, angelai), ir savo išvaizda nedaug nutolo 
nuo gražiausių žemės vietų. „Nustotajam Rojuj“ ir danguj ir žemėj beveik 
lygūs vietovaizdžiai; ir čia ir ten yra naktis ir diena. 

Chaose Dievas padarė kritusiems angelams buveinę, apsuptą ugnies 
siena, su ugniniais skliautais. Tai pragaras. 


Žmogui leistas pasaulis kabo chaoso vidury. Viršuj jo yra dangus, 
apačioj — pragaras. Jį laiko auksinė grandis, einanti iš dangaus. Gerieji 
angelai iš dangaus gali pasiekti pasaulį auksiniais laiptais, o blogieji naudo- 
jasi tiltu, kurį Nuodėmės ir Mirtis, nusidėjus žmogui, permetė tarp pasaulio 
ir pragaro. Į žemę ir geri ir blogi angelai patenka pro tas pačias duris ir 
eina tuo pačiu keliu. 

Miltonas prisilaiko Ptolomejaus sistemos. „Nustotajam Rojuj“. pasaulis 
susideda iš sferų, sunertų viena ant kitos. Tos sferos juda, tik žemė, 
pasaulio centras, stovi vietoj. Sferų iš viso yra dešimt. Miltonas žinojo 
ir Koperniko sistemą, bet jos nesilaikė, nes senoji sistema jau turėjo poetinę 
terminologiją, kurios trūko naujajai. 


f) Poemos trūkumai; reikšmė. — Miltonui pri- 
kišama, kad jo antgamtiniam pasauly per daug šiurkštaus antro- 
pomorfizmo (sužmoginimo). Visi tie angelai, dvasios, het pats 
Dievas yra tik perrengti žmonės. Dievas primena puritonų pa- 
mokslininką ar teisėją. Jis mėgsta paradus, išstato naktines sar- 
gybas. Angelai yra tarsi užkietėję viengungiai, ne visada ir su 
Ieva prideramai mandagūs. Dangus sutvarkytas kaip Lordų 
Rūmai, pragaras — kaip anglų Žemieji Rūmai (parlamentas). 
Šėtonas mūšyje išranda patranką, kuri, tiesa, labai blogai šaudo. 


Miltono amžininkas poetas Draidenas (angl. Dryden) sakė, 
kad „Nustotojo Rojaus“ kūrėjas praneša visus savo laiko rašy- 
tojus, netgi ir senovės, bet 17 a. jo tinkamai neįvertino. Jo 
šlovė labiausiai iškilo tik dviem ateinančiais amžiais. Tada jis 
turėjo daug garbintojų tarp romantizmo pirmatakų ir pačių 
romantikų tarpe; jis buvo vaistas nuo racionalizmo sužavėtos 
klasikos. Vokietis Klopštokas (Klopstock), „Mesijados“ auto- 
rius, daug ką skolingas Miltonui. Prancūzijoj juo grožėjosi 
Šatobrianas, išvertęs „Nustotąjį Rojų“ į savo kalbą. Dabar 
Miltonas yra laikomas vienu iš didžiausių Anglijos poetų. 

viečiamasis amžius 


1. Amžiaus veiksniai. — 18 amžiuje visos Europos akys 
tebėra nukreiptos į Prancūziją. Bet, palyginti su Rasino ir 
Moljero laikais, jų dvasia jau žymiai pakitus. Iškilus nebeuž- 
verčiama praraja tarp karaliaus dvaro ir vidurinio luomo. Dvaras 
ištaigingai gyvena, o vidurinis lūomas turi lenkti sprandą po 
mokesčių našta ir už tai negauna jokių teisių. Visas privile- 
gijas turi tik aristokratai, piniguočiai ir karaliaus skirti aukštieji 
dvasininkai. 

Kyla miestiečių tarpe nepasitenkinimas, neapykanta kara- 
liui ir aristokratams. Kai Liudvikas XIV mirė, jo laidotuvių 
vežimą minia sutinka be ašarų, be tylios pagarbos; ji sau dai- 
nuoja, šoka, kvatojas, kad mirė imperatorius. Liudviko XIV 
įpėdiniai maža besirūpina valstybe; ir jiems tinka žodis: „Po 
mūsų — nors tvanas!“ 

Visas dvasinis gyvenimas telkiasi ne karaliaus dvare, bet 
filosofų salonuose. Ten daugiau šnekama apie religiją, socia- 
linius klausimus kaip apie kalbą ir meną. Literatus, gražios 
elgsenos, elegancijos mėgėjus pakeičia mokslininkai, visuomeni- 
ninkai, publicistai, arba, kaip tada vadino, filosofai. 

Jie sugriaus monarchiją — baiminas Liudvikas XV ir šalina 
kai kuriuos filosofus iš Prancūzijos. Ir jo baimė ne be pagrindo. 
Rašytojai, kuriuos „karalius saulė“ buvo sutelkęs apie save, 
išgarsino jo vardą; o filosofai, kuriuos vijo nuo savęs jo įpėdinis, 
bėga į Angliją, parneša naujų idėjų, skleidžia jas žodžiu ir raštu, 
iki sugriaus monarchiją, Liudviką XV išmes net iš karsto, iš 
kurio švino liesis kulkas, o Liudviką XVI nuves po giljotina. 


2. Pirmos amžiaus pusės idėjos. — Daugumas 18 amžiaus 
idėjų kilę iš Anglijos; prancūzai jas pasiskolino, sustiprino ir 
paleido po visą pasaulį. 

Pereito šimtmečio mokslo pažanga, Galilejo, Keplerio, Nju- 
tono astronomijos atradimai sukėlė nepaprastą pasitikėjimą 
mokslais. Mokslai yra gražiausias žmogaus proto padaras. Tad 
nusilenkiama prieš proto žmogų; mažiau paisoma jo kilmės, 


4. Visuotinė literatūra II d. 49 


Karaliaus 
dvaras 


Miestiečiai 


Filosofai 


Iš Anglijos 


Mokslo ir proto 
autoritetas 


Tikėjimas 
pažanga 


Religija ir 
filosofija 


Socialinis 
gyvenimas 


Ūkis 


Kova su 
krikščionybe 


dorumo, gražumo. Vardan proto nustelbiama fantazija, jausmas, 
intuicija. 

Laukiama, kad protas ir mokslas ne tik suras visos gamtos 
dėsnius, bet sutvarkys visuomenės ir valstybės gyvenimą. 

Protas ir mokslas yra vienintelis 18 a. mokytinių autori- 
tetas. Dėl to šita linkmė vadinama racionalizmu (ratio= 
protas), o kad mokslas ir švietimas turėjo padaryti žmones lai- 
mingus, visas amžius vadinamas ir šviečiamuoju. 

Svetimas autoritetas atmetamas visose gyvenimo srityse; 
pasikliaujama tik savu protu. 

Religijoj įsigali angluose atsiradęs deizmas, kuris pripa- 
žįsta tik, kad pasaulis yra Dievo sukurtas, nes protas reikalauja, 
kad viskas turėtų priežastį. Apreiškimą ir Bažnyčios mokslą 
apie Dievą atmeta. Bet šitas praktikos amžius mažiau paiso, 
kaip tikėsi. Skelbiama tad minties laisvė, tikėjimo tolerancijos 
idėja. Šalimais plečiasi materializmas, kuris nepripažįsta jokios 
dvasios, tik medžiagą, o žmogų laiko tam tikra gyvulių rūšimi“. 

Racionalistai yra absoliutizmo šalininkai. Jie tik siūlo mo- 


"narchams švelniau elgtis su valdiniais (apšviestasis absoliutiz- 


mas). Liaudžiai politinių teisių nepripažįsta. „Liaudis — jaučiai, 
kuriems reikalingas jungas, varovas ir pašaras“, sakė Volteras. 
Tik anglų Lokas ir prancūzų aristokratas Monteskje siūlo kon- 
stitucinę monarchiją, panašią į anglų, kur šalia karaliaus tautai 
atstovauja aristokratų ir liaudies rinktiniai. 

Į liaudį atkreipiamos akys tiek, kiek jie žemės ūkio pro- 
duktų gamina, nes žemės ūkis laikomas šalies gerovės ir turtin- 
gumo pagrindu (fiziokratai). 


3. Idėjų vykdymas gyvenime. — Iš visų „šviečiamojo am- 
žiaus“ idėjų daugiausia buvo kalbama apie minties laisvę ir to- 
leranciją. Bet iš tikrųjų tų šūkių vardu buvo varoma smarki 
kova su krikščionybe. Tos kovos vadas yra prancūzų Volteras, 
savo plunksna valdęs visą Europą. Jo parašytas draugams 
„Ecrasez Vinfame!“ „Sutriuškinkite niekšę!“ (krikščionybę) tam- 
pa „šviečiamojo amžiaus“ šūkiu. Jis randa didelio pritarimo. 
Mokytinė visuomenė, ypač prancūzų aristokratai, „juo gaiva- 
lingiau ir entuziastingiau pritaria naujoms idėjoms, juo labiau 

1 Iškyla tuo metu reikšmingos laisvamanių ir masonų organizacijos, 
susidariusios daugiausia iš deistų ir materialistų, išplitusios netrukus po visą 


pasaulį. 

jos pataikauja egoizmui, smagumų geismui ir šiurkščiausiam ma- 
terializmui“ (Šternas). Palaidiems mokytiniams labai tinka ir 
materialistų aiškinimai, kad „savimyla ir laimės geismas, malo- 
numas ir savim rūpinimasis yra visų darbų akstinas“ (Holba- 
chas), kad „pojūčiai patenkinti yra gyvenimo tikslas, mokėjimas 
malonumais džiaugtis yra tikroji dorovė“ (Lametri). 

Randa pasisekimo ir tarp Europos imperatorių. Iš Portu- 
galijos, Ispanijos, Prancūzijos, Austrijos, Prūsų, Lenkijos ir kitur 
ištremiami jėzuitai ar uždaromi jų vienuolynai, ir popiežius 
Klemensas XV priverstas jų ordeną visai panaikinti. 

4. Antros amžiaus pusės idėjos. — Jei pirmąją 18 a. pusę 
apskrido Europą Voltero „Ecrasez Vinfame!“, tai antrąją kitas 
prancūzas Ruso paskelbia: „Žmogus yra gimęs laisvas!“ Tik 
monarchai prievarta pavergė žmogaus laisvę; tik proto prasi- 
manyta kultūra apkalė žmogų taisyklėmis ir dėsniais, sugadino 
jo prigimtį. Kad būtum laimingas, turi grįžti į natūralumą, kur 
visi buvę laisvi. Atgal į gamtą! 

Ruso šūkis buvo mesta kovos pirštinė prieš monarchiją, 
prieš aristokratus, prieš luomų nelygybę, prieš kultūrą ir patį 
racionalizmą vardan laisvės jausti, manyti, gyventi. 

Šita nauja banga pagavo ir žemuosius sluoksnius; ji svai- 
gino visus ir traukė į netolimą didžiąją Prancūzų revoliuciją, 
kuri eis vardan laisvės, lygybės, brolybės. 


5. Literatūra. — Visas „šviečiamasis amžius“ yra daugiau 
visuomenininkų, publicistų amžius. Jie panaudoja ir literatūrą 
savo idėjoms skelbti. Literatūra turi mokyti, šviesti. 

Racionalistai į literatūrą beveik nieko naujo neįneša. Jie 
aklai laikosi Bualio taisyklių, seka Rasinu ir Moljeru; vadinas, 
seka sekimais. Šitą literatūrą vadinam pseudoklasikine. Jau 
prancūzų klasikinėj literatūroj buvo maža širdies, o dabar ji 
dar labiau sudyla. Svarbiausias pseudoklasikinės literatūros 
kūrėjas — Volteras. 


Pseudoklasikinė literatūra rodo jau išsekus prancūzų kla- 
"sikos šaltinius. Ruso imasi naujos literatūros srovės, kuri net 
per kraštus veržias jausmais. Nauja srovė vadinama sentimen- 
talizmu. Bet Ruso turėjo pirmatakų, sentimentalistų, iš kurių 
jis pasimokė. Tai anglų Ričardsonas. Turėjo papėdininkų, 
sekėjų. Svarbiausi yra vokiečių vadinami „audringieji genijai“, 
arba „Sturm und Drang“ su Herderiu, Goethe, Šileriu. 

I. PSEUDOKLASICIZMAS 


Volteras 


Dirbkime nesvajodami. — Volteras 


1. Voltero gyvenimas (1694—1778) 


Volteras (Voltaire), kurio tikras vardas Fransua Arue (Francois 
Arouet), Paryžiaus auklėtinis. Vos išėjęs iš mokyklos, patenka į laisvamanių 
ir laisvo elgesio žmonių tarpą. Lanko salonus, rašo satyras. Pasirodo viena 
satyra prieš regentą ir jo dukterį. Jos autorium įtaria Volterą ir jį ištremia 


Volteras 


į provinciją. Paskui už sa- 
tyras ir dvikovį Volteras 
gauna sėsti į Bastilijos ka- 
lėjimą. 

Iš kalėjimo Volterą pa- 
leidžia ta sąlyga, kad jis iš- 
važiuos iš Prancūzijos. Ra- 
šytojas pasirenka Angliją 
(1726). Ten pažįsta Šekspy- 
rą, Miltoną, žavisi Loku. 
Grižęs 1729 m. iš Anglijos, 
išleidžia keletą veikalų. Di- 
delio pasisekimo susilaukia 
„Zairos“ tragedija ir skanda- 
lo — „Filosofiškieji laiškai“ 
dėl aiškios tendencijos prieš 
religiją. 

Bijodamas nemalonu- 
mų, Volteras pasitraukia iš 
Paryžiaus į Šampaniją. Rašo. 
Svarbiausias to rašymo kūri- 
nys — istorinis „Liudviko 
XIV amžius“. Vis labiau iš- 
kylantį < Volterą Prancūzų 
Akademija išrenka savo na- 
riu. Fridrichas Didysis pasi- 
kviečia į savo dvarą. Volte- 
ras gauna didelius pinigus už 
tai, kad moka linksmai są- 


mojingai kalbėti, kad sugeba karaliaus eilėraščius taisyti. Dėl pamfleto prieš 
vieną Berlyno akademiką rašytojas susipyksta su Fridrichu ir išvažiuoja. 

Paryžiuj gyventi Volterui uždrausta, tai apsigyvena Šveicarijoj. Paskui 
nusiperka dvarą Prancūzijoj, netoli Ženevos, ir čia priima visos Europos 
svečius, vaidina komedijas, rašo pamfletus, gina nekaltai dėl įsitikinimų 
nuteistuosius. 

1778 m. Volteras nuvažiuoja į Paryžių. Priima jį triumfaliai. Per 
vienos jo tragedijos vaidinimą jo biustą scenoje iškilmingai vainikuoja. Po 
tos apoteozės netrukus, gegužės 30 d., pašaipos ir sąmojo karalius mirė. 


2. Volteras žmogus ir rašytojas 


a) Volteras žmogus. — Voltero charaktery sutapo 
bajoro ir miesčionio žymės. Nors gimimo miesčionis, bet aristo- 
kratų tarpe jis lyg tikras bajoras. Stengdamasis jiems prilygti, 
mėgsta visokius titulus, ordenus, garbės ženklus. Jo ambiciją 
ypač glosto susirašinėjimai su didikais ir karaliais. 

Bet, antra vertus, Voltere yra suakmenėjusios miesčionių 
ydos, pirmiausia egoizmas, savanaudiškumas. Kaip miesčionis, 
jis jaučia, kad pinigai gali duoti tai, ko nė kilmė neduoda. Taigi 
gera jam visa tai, kas didina jo turtus, kas duoda malonumų 
ir kelia garbę. Nors Volteras visus niekina, bet jis žino, kad 
turi pelnytis galingųjų paramą ir pinigą, kad pats aukščiau jų 
iškiltų. Dėl to jis tyčiojas iš imperatorių, bet sykiu ir jiems 
pataikauja; jis kovoja su dvasininkais, bet popiežiui laiškus rašo 
ir knygą dedikuoja; jis rašo prieš jėzuitus, bet kartais pats jiems 
pataikauja; jis išjuokia katalikybę, bet pats eina į bažnyčią ir pri- 
ima Komuniją, kai jam prireikia; jis ragina palengvinti liaudies 
gyvenimą, bet pats ją laiko jaučiais ir botago reikalauja; jis kalba 
apie žmoniškumą, bet savo kapitalų dalį skiria vergų prekybai; 
jis kalba apie laisvę, bet sveikina Katariną II, vėliau pavergusią 
Lietuvos ir Lenkijos valstybę; jis skelbia tikėjimo toleranciją, 
bet pats skundžia ir šiaip jau persekiojamą Ruso kaip tikėjimo 
priešą. Visur elgias taip, kaip jam tuo momentu naudingiau. 
Nesivaržo dorovės, džentelmeniškumo, teisybės principais. 

Jei kas Volterą kritikuoja ar įžeidžia, visą gyvenimą jis to 
neužmiršta; jis savo kritiką plūsta, šmeižia, užgaulioja. Bet 
prieš galinguosius, iš kurių bus naudos ar garbės, jis moka nusi- 
lenkti ir jiems pataikauti. 

Kur eina rizika pačiam įkliūti, ten Volteras yra labai atsar- 
gus. Beveik visus pamfletus ir veikalus (išskyrus du) jis tėra 
slapyvardžiais pasirašęs, kad kokios — galėtų išsiginti. 

Jame yra susijungę nuostabūs gabumai ir niekinga siela, 
sakė apie Volterą jo amžininkas Fridrichas Didysis. Tą pat 

jame įžvelgia ir mūsų dienų žmogus: „Geroji fėja padovanojo 
jaunam Volterui gražiausius dvasios ir proto gabumus; blogoji 
fėja prie šitų puikių dovanų pridėjo biaurų kūną ir biaurią sielą“ 
(Holtermanas). 

b) Rašytojas. — Volteras sugeba būti viso amžiaus 
vadu, nes jo aktyvus ir apsukrus charakteris geriausiai tinka 
šiam kovos amžiui. Ir priemones — spaudą — niekas kitas ne- 
moka taip pavartoti kaip Volteras. Jis apsigimęs publicistas, 
žurnalistas, pamfletininkas. Jį domina visos sritys ir temos, 
kurios tik pasirodo aktualios ir kuriam nors tikslui naudingos. 
Jis prisirenka žinių it enciklopedija ir rašo, kas tuo sykiu reika- 
linga: poemas (,„Henriadą“, „La Pucelle“), dramas (geriausios 
„Zaira“, „Mėrope“), komedijas, pasakojimus („Kandidą“, „Za- 
digą“), noveles, eilėraščius, literatūros kritikos, istorijos veikalus, 
pamfletus. Jis diletantas, dažnai svetimų minčių (ypačiai anglų) 
populiarizatorius, dėl to šiandien daug jo raštų maža reikšmės 
beturi, kaip apskritai praėjusių laikų publicistika, bet anais lai- 
kais jis buvo didžiausias viešosios nuomonės valdovas. 

Visuomenę jis moka žavėti ne tik lengvu gyvu stilium, bet 
ir gražiais šūkiais: sąžinės ir minties laisve, tolerancija. Labiau- 
siai tolerancijos šūkiais pridengia savo fanatišką kovą su krikš- 
čionybe. Toje kovoje pusiaukelėj jis nesustoja. Katalikybė jam 
tai „medis, kuris visada augino nuodus; tinklas, kuriame apga- 
vikai pančiojo kvailius per aštuoniolika amžių; durklas, kuriuo 
fanatikai piovė savo brolius daugiau ne keturiolika amžių“. 
Kristus „tai nebūties žmogus, šlykštus ir paniekintas, kuris 
neturėjo nei talento, nei mokslo, nei apsukrumo“. 

Ir toje kovoje Volteras rodėsi gyvo, judraus proto, ne 
plačios, bet lanksčios vaizduotės, greitos orientacijos, didelio 
pastabumo ir aštraus liežuvio savo priešams į miltus sumalti 
ir satyra apibarstyti. 

Dėl to visuomenės gyvenime Volteras reikšmingesnis ne 
kaip kūrėjas, bet daugiau kaip griovėjas. 

Dailiojoj literatūroj Volteras buvo tik vidutiniškas rašyto- 
jas. Nė vienoj poezijos srity nesukūrė tokių vertybių kaip jo 
sekami klasikai, bet jo stilius ir šiandien žavi. 


3. Zaira 


Iš visų Voltero tragedijų geriausia yra „Zaira“, jaunystės 
metų kūrinys. Joje, kaip ir kitose Voltero tragedijose, žymu, 

kaip 18 amžius jau ne tiek žavis kilniais charakteriais ir psi- 
chologine tiesa. Jau einama prie intrigos, nuotykių, kurie tra- 
gedijoj vyravo prieš Kornelį. Pats „Zairos“ siužetas yra užda- 
vinys su „trimis nežinomais“, su „nesusipratimais“, iš kurių 
kyla visos katastrofos. 

Jauna vergė Zaira mylisi su Jeruzalės sultonu Orosmanu. Sultonas 
rengias ją vesti. Tarnaitė Zairai primena, kad ji krikščionių kilmės, nors 
ir išauklėta musulmoniškai. Vis dėlto Zaira pasiryžus širdies paklausyti. 
Tuo tarpu grįžta iš Prancūzijos riteris Nerestanas, su pinigais sau ir kitiems 
krikščionims išpirkti. Tačiau pinigų ištenka tik dešimčiai draugų. Pats 
Nerestanas ryžtas likti nelaisvėj. Tokio kilnumo sujaudintas, sultonas pa- 
leidžia patį Nerestaną ir šimtą krikščionių, bet pasilieka Zairą ir senį „Liu- 
sinjaną. Paaiškėjo trys „nežinomieji': Liusinjanas yra Zairos ir Nerestano 
tėvas. Kad tėvas visiškai būtų laimingas, jis nori, kad duktė pasikrikštytų. 
Smarkiai grumiasi Zairos širdy pareiga ir meilė. Zaira prašo Orosmaną 
atidėti vestuves. Sultonas, pirma jau mylimąją įtarinėjęs, jaučiasi apgau- 
dinėjamas.. Jo abejonės dar labiau sustiprėja, kai vergas įduoda jam laišką, 
kuriame Nerestanas skiria laiką ir vietą pasimatyti su Zaira. Jis nori seserį 
pakrikštyti. Tačiau neaiškūs laiško žodžiai dar padidina sultono įtarimą ir 
pavydą. Sugriebtą laišką jis įsako atiduoti Zairai, o pats laukia atkeršyti. 
Liusinjano duktė, tvirtai pasiryžus priimti krikštą, vyksta pasimatyti su 
Nerestanu. Ten ją sutinka sultonas ir įšėlęs nuduria. Atvyksta Nerestanas, 
puolas prie lavono, šaukdamas: „Ak, mano sesuo!“ Sultonas pamato su- 
klydęs. Jis visiems krikščionims dovanoja laisvę, 0 pats nusižudo prie my- 
limosios lavono. 

Jeigu „trys nežinomieji“ būtų aiškūs Orosmanui, tragedijos 
nebūtų. Jeigu laiškas būtų parašytas aiškiai, katastrofa neįvyktų. 
Iš neaiškumų kyla nesusipratimai, iš nesusipratimų katastrofos 
(pal. su Korneliu ir Rasinu!). 

Apskritai, Volteras moka surasti patetiškų, jaudinančių 
scenų. „Zairoj“ jis moka įsijausti į tėvo Liusinjano širdį, kada 
jis, išvargintas, mirštąs, susiranda savo vaikus, kurių jis mažyčių 
buvo netekęs. 

Jaudinančios ir Zairos grumtynės tarp pareigos laikytis tėvų 
tikėjimo ir Orosmano meilės. 

„Zairos“ tragedija parašyta dar jauno Voltero, kada jis 
sugebėjo savus įsitikinimus palikti nuošaliai ir objektyviai pa- 
žvelgti į jam simpatiškus ir nesimpatiškus veikėjus. Dėl to ir 
iš Nerestano padaro kilnų krikščionių riterį, kuris rūpinasi 
labiau savo tikėjimo draugais kaip savim. 

Tolerancijos idėja, kurią Volteras (ir kiti!) mėgo skelbti, 
čia yra įkūnyta veikėjuose ir jų kalbose. Štai Zaira myli maho- 
metoną Orosmaną; bet jis vaizduojamas žmogiškas, kilniaširdis, 

kaip ir idealus riteris Nerestanas. Juodu sugretindamas, Vol- 
teras lyg klausia žiūrėtojus: sakykit, kuo tas mahometonas bio- 
gesnis už krikščionį? O Zaira, mylėdama sultoną ir norėdama 
pateisinti savo meilę, sako: „Ar Dievas galėtų neapkęsti tair 
kilnios širdies? Kilniaširdis, geradarys, teisus, pilnas dorybių, 


"kuo jis būtų daugiau, jei jis būtų krikščioniu?“ Kol Zaira 


nebuvo pažinusi krikščionio tėvo ir kilniojo brolio, ji aiškiai . 
tikino, kad jai visi tikėjimai lygūs, sakydama: „Prie Gango 
būčiau buvus netikrų dievų vergė, Paryžiuj krikščionė, o musul- 
monė šiose vietose“. Šituo keliu toleranciją skelbia ir vokiečių 
racionalistas Lesingas. 


Nors apskritai Volteras laikosi Bualio taisyklių, bet siuže- 
tus kartais paima ir iš prancūzų istorijos; atpratina aristokratus 
scenoje sėdėti. Mėgina pasinaudoti jo L (Orosmano pavy- 
das nusižiūrėtas iš Otello). 


4. Pseudoklasicizmas kituos kraštuos 


Į Vokietiją prancūzų papročius ir literatūrą gabeno Fridrichas Didysis, 
norėdamas prancūzams prilygti. Rašytojų tarpe iškyla pasakėčių rašytojas 
Gelertas, kurį žinojo ir Donelaitis, rašydamas savąsias pasakėčias. 
Prieš Fridricho norą Vokietiją suprancūzinti sukilo Lesingas. Jis kūrė 
vokišką literatūrą. 


Rusijoj prancūzomanija siėtėsi rio Katarinos II, kuri mokėjo didelius 
pinigus prancūzų enciklopedistams ir stiprino absoliutizmą. Volterizmas 
įsigalėjo inteligentų tarpe. Literatūroj garsiausi yra odžių „poeta laureatus“ 
Deržavinas („Dievo“ odė) ir didžiausias po Lafonteno pasakėčių rašytojas 
Krylovas (1768—1844), 

Lenkuose ir Lietuvoj literatūra menka. Šviečiamasis amžius daugiausia 
reiškiasi aristokratų, dvasininkų laisvamanėjimu. Net vyskupas Krasickis 
rašo satyrą, išjuokdamas vienuolius, kaip tikras „švietėjas“. Panaikintos 
vienuolių mokyklos (koedukacijos komisijos veikimas). Literatų tarpe pa- 
minėtinas Naruševičius sw panegyriškomis odėmis tik tam, kad šalia jo 
atsimintume savąjį Pošką: ironiką, skeptiką, mužiką užjaučiantį, epigramų, 
odžių rašytoją, o sulaisvamanėjusio kunigo paveikslas — Strazdelis. Tiesa, 
ir -A. Mickevičius buvo pradėjęs nuo pseudoklasikų. 

II. SENTIMENTALIZMAS 
Ričardsonas 


Reakcija prieš sausą pseudoklasikinę literatūrą kyla taip 
pat iš Anglijos. Jai pradžią duoda sustiprėjęs ir puritanizmo 
prisigėręs anglų miestiečių luomas. Jiems, nesisielojantiems 
politiniais reikalais, susirūpinusiems daugiausia šeima ir jos 
vargais, jau nuo 17 a. leidžiami žurnalai. Juose rašoma apie 
auklėjimą, mandagumą, kuklumą, išdidumą, apie kasdieninius 
gyvenimo reikalus. Iš jų išsirutulioja šeimos, pamokomieji 
(didaktiniai) romanai. Vietoj pasakiškų nuotykių juose rodo- 
mas konkretus miestiečių ar kaimiečių gyvenimas, paprasti 
šeimos, kasdieniniai jausmai. 

Šitą jausmingą, graudinantį, pamokomą romaną geriausiai 
išplėtoja Ričardsonas, o pats sentimentalizmo vardas atsiranda 
kiek vėliau nuo Sterno veikalo „Sentimentalinė kelionė 
po Italiją ir Prancūziją“. 


1. Gyvenimas ir kūrimas (1689—1761) 


Samuelis  Ričardsonas 
(Richardson) jau naujo tipo 
rašytojas: jo ir gyvenimas 
be nuotykių, be didelių užsi- 
mojimų, bet kuklus, tylus, 
pilnas darbo ir maldos. 


Ričardsonas  paprasio 
amatininko, dailidės sūnus. 
Jis mokosi spaustuvėj rai- 
džių rinkti. Atliekamą nuo 
darbo laiką jis praleidžia ne- 
turtingose šeimose, su mėr- 
ginomis = besišnekėdamas. 
Rimtam ir tyliam vaikinui 
jos daug ką papasakoja. Ne- 
slepia ir savo širdies paslapčių. Kita, pati nemokėdama rašyti, 


Samuelis Ričardsonas 

prašo tylų Samuelį parašyti laišką savo mylimam vaikinui. Ri- 
čardsonas mielai jų prašymus tenkina ir parašo kartais tokius 
gražius ir graudžius laiškus, kokių jos net nesitiki. Šitokiu 
būdu Ričardsonui pavyksta pažinti žmonių, ypač moterų širdys, 
jų silpnybės, dorybės ir jautriosios stygos. 

Suaugęs Ričardsonas veda spaustuvės savininko dukterį; 
gerai sutvarko savo materialinius reikalus ir gali atsidėti litera- 
tūrai, apie kurią seniai svajojo. Turėdamas jau apie 50 m., parašo 
pirmą romaną, vardu „Pamela, arba atlygintoji dorybė“ (1740). 

„Pamelos“ turinys labai paprastas. Jauna, graži, dora, skaisti kaimo 
mergaitė Pamela stoja tarnauti pas vieną ponią. Jos ištvirkusiam sūnui gra- 
žioji tarnaitė patinka. Jis stengiasi ją suvilioti. Mergina stropiai saugoja 
savo garbę. Poniai mirus, Pamelai pavojus dar didėja. Jaunas elegantiškas 
ponas vis drąsėja, o ir pati merginos širdis pradeda į jį linkti. Bet ji kovoja 
iki galo, ir jaunasis ponas, matydamas Pamelos dorumą, dar labiau prie jos 
prisiriša ir galų gale savo buvusią tarnaitę veda. 


2. Klarisa 


Dar daugiau pasisekimo susilaukė, dar tiksliau ir gražiau 
išreiškė buržuazijos žmogaus idealą antras Ričardsono romanas, 
8 tomų „Klarisa, arba jaunos mergaitės istorija, apimanti svar- 
biausius šeimos gyvenimo santykius ir ypačiai atskleidžianti 
negeroves, kurios kyla tada, kai tėvai ir vaikai nėra atsargūs 
vedybų reikaluos“ (1748). 


a) Turinys. — Ričardsonas ir atvaizduoja tokią turtingą 
pirklio šeimą. Tėvas — šiurkštus, pinigais pasigviešęs, despo- 
tiškai, kaip jam geriau, besirūpinąs vaikų likimą išspręsti. Mo- 
tina — silpna, baikšti moterėlė, nedrįstanti žodžio tarti. Sūnus — 
į tėvą nusidavęs. Vyresnioji duktė — surūgusi senmergė. 

Ir šitoj šeimoj Ričardsonas užaugina jauniausią dukterį: 
gražią žiūrėti, meilią kalbėti. Jos paveikslą Ričardsonas kūrė su 
ypatinga meile. Jai praleido jis naktis be miego; susigyveno pats 
su ja; dėl jos sielvartų pats verkė; jos džiaugsmais džiaugėsi. 
Kartais jam rodės, kad jis visai neprasimanąs, o aprašinėjąs gyvą, 
jam brangią mergaitę. Jis pasakoja, kaip visi kaimynai ir visa 
šeima, net virėjas laukė, kada ji pasirodys virtuvėj, nes namų 
ruošos ji rūpestingai žiūrėjo. Neturtėliai ją vadino švelniu var- 
deliu, tiesiog Kleri. Net pastorius, pamatęs ją bažnyčioj, parink- 
davo švelnesnius žodžius savo pamoksle, o moters patauškos 
tauškėjo, kad Kleri verta puikiausio visos Anglijos džentelmeno. 

Ir toks džentelmenas pasirodė. Pasirodė ir sugriovė tą 
ramų gyvenimą. Jis buvo elegantiškas dabita, nutrūktgalvis 
aristokratas Lovelasas. Lovelasui patiko Klarisa. Jis mėgina 
neva pirštis vyresniajai Arabelai, bet iš tikrųjų dairos į jaunės- 
niąją. Motina galvos neteko: išsigando naujos nelaimės, nes jau 
anksčiau vieną jos sūnų Lovelasas buvo dvikovyj sužeidęs už 
tai, kad tas Londone pasakojęs apie Lovelaso palaidą gyvenimą. 
Kad išvengtų naujos nelaimės, ji pataria Klarisai Lovelaso neat- 
stumti ir laiškais susirašinėti. Klarisa klauso. Gaudama Love- 
laso laiškus, pilnus ugnies ir didžios pagarbos, pati juo pradeda 
domėtis. Bet tėvas nenori apie palaidūną nė žinoti. Kad baig- 
tųsi visa istorija, Klarisa turi ištekėti už labai turtingo, šiurkštaus 
kvailio Solmo. Klarisa griežtai atsisako. Tėvas grasina, uždaro 
ją kambary. 

Tačiau Lovelasas ir čia ją pasiekia. Grasindamas dvikoviu 
broliams ir dėdėms, jeigu Klarisa ištekėtų, jis prispiria motiną, 
kad leistų jam susirašinėti ir net pasimatyti. Klarisai iš tikro 
patinka. Bet jau paskirta vestuvių diena su Solmu. Klarisa 
priešinas, rauda, ant kelių maldauja. Viskas veltui. Tada ji 
sutinka iš tėvų namo pabėgti. Ją išveža Lovelasas. Bet Klarisa 
pasiryžus už jo ištekėti tik tada, kai pažins jo būdą, o Lovelasas 
nusprendžia jos neimti, kol įsitikins jos dorybių tvirtumu, o 
tuo tarpu jis stengias ją suvilioti. Ko negalėjo gražumu, tam 
ėmėsi klastos, prievartos ir suktos bobos pagalbos. Nuskriausta, 
išniekinta, negalėdama gėdos pakelti, Klarisa pabėga ir sirgdama 
prisiglaudžia pas gerus ir dorus žmones, kurie ją slaugo lyg 
tikrą dukterį. Dabar įsitikinęs nuostabia merginos dora, Love- 
lasas prašo būti jo žmona. Klarisa jau žino, koks jis žmogus, 
todėl prisiekia niekada už jo netekėti. Bet iš ligos ji nepakyla. 
Prieš mirdama vis dėlto ji atleidžia suvedžiotojui, o jos pusbrolis 
ji nužudo dvikovyj. 

b) Romano ypatumai. — Romano veiksmas labai 
ištęstas. Visi įvykiai pasakojami labai smulkmeniškai: tą patį 
dalyką smulkmeniškai laiškais aprašinėja net keli asmens. O 
tie laiškai! Kai kurie net 30 puslapių. Visų veikėjų (Klarisos, 
jos draugės, Lovelaso, tetos ir t.t.), rodos, svarbiausias amatas — 
nuolatos ilgiausius laiškus rašyti. Perskaitai keliasdešimt pus- 
lapių, o veiksmas nė truputį į priekį nepasistumia. Romano 
monotoniškumą dar labiau padidina nuolatinės dejonės, skun- 
dai, ašaros, maldavimai, nualpimai (per visą romaną Klarisa 

nualpsta apie šimtą kartų). Nuobodūs ir monotoniški šiandien 
ir tie pamokymai, samprotavimai apie dorą, kurių pilnas visas 
romanas. 

Bet kitaip žiūrėjo amžininkai. Skaitytojai žavėjosi ir verkė. 
Ypač jūras ašarų liejo aristokratės, miestiečiai. | 

Ričardsonas rašė „Klarisą“ ilgai, dėl to žinios apie Klarisos sveikatą 
ėjo kaip didelė naujiena. Ponios maldavo Ričardsoną pagydyti Klarisą, o 


jei negalima jos sutaikinti su Lovelasu ir suvesdinti, tai bent išgelbėti Love- 
laso sielą, nes padauža Lovelasas daugeliui labai patiko. 

Vienas jūrininkas grasino autoriui su gera kompanija jį pasaugosiąs 
gatvėj, peruką nutrauksiąs ir šonus išvanosiąs, reikalaudamas palikti Klarisą 
gyvą, nes jo sužadėtinė neišturėsianti ir mirsianti, jeigu Klarisa mirtų. 


To pasisekimo priežastis — Ričardsonas pataikė į skaity- 
tojų skonį. Jis išvedė veikėjus į paprastą, visiems artimą realų 
miestiečių, kaimo gyvenimą. Tiesa, jau ir prieš Ričardsoną 
„Robinzono Kruzės“ autorius Difo rodė realų gyvenimą. Bet 
jis rodė daugiausia išviršinius įvykius, o Ričardsonas dar pri- 
deda šeimos gyvenimą su jos kasdieniniais rūpesčiais ir džiaugs- 
mais, nusileidžia į savo veikėjų širdis ir ten kasinėjas po jų 
jausmus, ligi ašaromis (dažnai pigiomis, netikromis) paplūsta. 
Šitos jausmingos širdys yra gerutės, švelnutės, nori būti mylimos 
ir pačios myli, jos yra persekiojamos, bet visada išlieka doros. 
Jose ir yra pagarbinta kokia dorybė. Rodydamas geruosius, 
romanas nori pagilinti skaitytojo dorovę, rodydamas bloguo- 
sius — atgrasinti, pamokyti. Dėl to blogieji gauna sau bausmę. 
Ričardsonas dėl tų naujumų vadinamas kartais šeimos romano 
kūrėju, kartais sentimentalinio, kartais didaktinio (pamokomojo). 


Šitas šeimos gyvenimo realizmas, nudažytas graudingu moralizuojan- 
čiu jausmingumu, labai tiko miestiečių anglų puritonizmui, bet jis buvo 
maloni naujiena ir prancūzams, nuo racionalizmo sustingusiems. Pagaliau 
jis sutiko iš dalies ir su „šviečiamojo amžiaus“ didaktinėmis tendencijomis. 
Enciklopedininkas Didro (Diderot) žavisi: „O Ričardsone, Ričardsone, vie- 
nintelis žmogau mano akyse! Tu liksi man amžinai šalia Homero, Euripido, 
Sofoklo!“ ir pats pradeda sentimentalias miesčioniškas dramas rašyti. 

Ruso irgi lygina jį su Homeru, o pats ima „Naująją Eloizą“ rašyti. 
Net Volteras neatsiliko, nekalbant jau apie vokiečius Lesingą, Klopštoką, 
Gelertą. Ištisus būrius sekėjų susiradęs užsieniuose, Ričardsonas mažiau jų 
turėjo pačioje Anglijoje. 

Ruso 
Žmogus yra gimęs laisvas. — Ruso 


1. Ruso žmogus 


a) Gyvenimas (1712— 
1778). — Jonas Jokūbas Ruso 
(Jean-Jacgues Rousseau), Žene- 
vos laikrodininko sūnus, auklėtas 
ir gyvenęs be tvarkos. Kai pra- 
moko skaityti, prasėdėdavo su 
tėvu lig aušros romanus beskai- 
tydami. Dilgino jausmus, kėlė 
vaizduotę. 10 metų sūlaukusį gi- 
minės nori graveriaus amato pra- 
mokyti. Bet jis tingi, svajoja, kla- 
joja po apylinkes, lig miesto var- 
tus uždaro. Kartą pasivėlina ir, 
bijodamas bausmės, pabėga į gre- 
timą katalikų bažnytkaimį. Pa- 
tenka į ponios de Varen globą, 
priima katalikybę. P. de Varen 
pastangos išleisti Ruso į kunigus, 
vargonininkus ar bent valdinin- 
kus nueina niekais. Ruso tik ne- 
blogai pramoksta muzikos ir rei- Jonas Jokūbas Ruso 
kiant gali jos mokyti turtingųjų - 
dukteris. Įkyri jis savo globėjai. Pradeda ir pats šlykštėtis savo ir ponios 
de Varen netvarkingu, palaidu gyvenimu. Meta ją. Nusidangina į Paryžių. 
Pakliūva į enciklopedistų ir garsių damų salonus. Bet vėl jį pavergia smuklės 
tarnautoja nemokša Teresė Levaser, kuri neatsiminė iš eilės nei 12 mėnesių 
vardų nei pinigų neišskyrė. Visą gyvenimą ji buvo rašytojui slogutis. 

1750 m. Ruso įgyja garsų vardą, kai Dižono akademija premijuoja jo 
„Svarstymus apie mokslus ir menus“, kur išrodinėja, kad mokslas ir menas 
pagadina papročius. Pagarsėjo naujais veikalais, „Svarstymais apie nelygybės 
atsiradimą tarp žmonių“, „Naujosios Eloizos“ romanu, „Emiliu, arba auk- 
lėjimu“, „Visuomenės sutartim“ — demokratinės tvarkos principais. 

Dar vaikas džiaugėsi Lemano ežero apylinkėmis, dabar savo kapita- 
linius veikalus rašydamas (1756—1762), gyvena tarp Montmoransi ošiančių 
girių. Žaluma ir ramybė supa jo neramią širdį. 

Savo garbintojų globojamas, Ruso negali vienoj vietoj pabūti. Jis 
greit susipyksta, leidžiasi klajoti. Kai pasirodžiusį „Emilį“ valdžia sudegina, 
Ruso bėga į Šveicariją, kad jo nesuimtų. Bet susikivirčija su savo tikėjimo 

broliais (vėl buvo virtęs kalvinistuj, turi bėgti iš Šveicarijos į Angliją: Bet 
ir ten nesugyvena, jaučias persekiojamas. 1770 m. vėl sugrįžta į Paryžių, 
rašo savo „Išpažintį“, skaito ją salonuose susigraudinusioms ponioms. Poli- 
cija uždraudžia. Vienas garbintojas pasiūlo gyventi savo dvare. Bet neilgai 
ten išgyveno. Vieną rytą jį rado negyvą. Vieni spėjo, kad liguistas Ruso 
pats nusižudęs, kiti manė, kad Teresė jį nužudžiusi. 

b) Būdas. — Ruso buvo liguistai jautrus. Dėl menkaverčio įvykio, 
dėl keleto paprastų žodžių jis paplūsta džiaugsmo ar skausmo ašaromis. Jo 
elgesį nulemia širdis, 0 ne protas. Ruso puikus, išdidus, individualistas. 
„Verčiau norėčiau būti užmirštas žmonių giminės, kaip būti jų akyse pa- 
prastu žmogum“. Tas pasitenkinimas savimi jį verčia tikėti savo prigimties 
gerumu ir prigimties gerumu apskritai. Todėl jis visai ir nemėgina spirtis 
aistroms, jausmams. Dėl jautrumo Ruso tinka ne darbui, o svajonėms (pal. 
Volterą!). Svajingumas jam leidžia būti geram rašytojui, bet pavo- 
jingam moralistui, pedagogui, visuomenininkui. Dėl jautrumo ir išdidumo 
Ruso greit susierzina, palinksta į mizantropiją, įsižeidžia dėl žodžio, 
dėl šypsnio, dėl gesto, įsivaizduoja persekiojamas, apsuptas nedraugų. Va- 
duodamasis įspūdžiais, o ne sveiku protu, jis dažnai paradoksais kalba. Tokis 
jo būdas atsiliepė ir jo filosofijai bei poezijai. 


2. Ruso filosofija 


Ruso yra tasai, kuris su visais savo chaotiškais, ugningais 
jausmais ėmė protestuoti prieš „šviečiamojo amžiaus“ kultūrą. 
Kai perskaitė Dižono akademijos klausimą: ar mokslai ir menai 
patobulino papročius? — „Aš pamačiau — sentimentaliai pasa- 
kojas Ruso — naują pasaulį ir tapau kitu žmogum. Tūkstančiai 
minčių ir paveikslų mane apakino. Naujos idėjos stojo prieš 
mane su tokia neįtikima jėga, gaivalingumu ir su tokiu chaosu, 
kad aš neapsakomai susijaudinau“. Ir į klausimą atsako neigia- 
mai su visu tuo jausmų chaosu, gaivalingumu ir prieštaravimu. 
Tačiau perdėm žymi idėja: Viskas išeina tobula iš Kūrėjo rankų 
ir sugenda žmogaus rankose. Mokslai ir menai tobulėja, o žmo- 


"gus blogėja. Mokslai nesirūpina dorove ir dorybe, kuri turi 


būti už viską aukščiau. Patys mokslai kilę iš žmogaus sugedimo: 
kaip menai klestėtų, jeigu prabanga jų nepalaikytų; kam teisių 
mokslai būtų, jeigu žmonės būtų teisingi? Mokslai ir nenau- 
dingi: filosofas, pažįstąs visus planetų kelius, negalės pasakyti, 
kad žmonės būtų mažiau laimingi be jo žinių. Pagaliau mokslai 
ir menai gimdo tinginiavimą, išlepina, gadina skonį ir charakterį. 

Kur išganymas? — Gamtoje, Primityvus žmogus buvo svei- 


kas ir laimingas. Persai, skitai, o ir romėnai buvo galingi, kol 


buvo paprasti, natūralūs, kol mokslas ir turtas jų negadino. 

Tokia tauta dabarty — paprastieji šveicarai. Taigi vienintelis 
išganymas — priartėti vėl prie natūralumo. Atgal į gamtą! Dėl 
to „Emilio“ romane reikalaujama, kad vaikai būtų auginami 
gamtoje, pratinami prie sporto, savarankiškumo, kentėjimo, 
kovos su gyvenimu, kad vaikas augtų, kaip jo prigimtis rodo, 
nes žmogus iš prigimties esąs geras. Tai idėja, svarbi visam 
šviečiamajam amžiui. 

Tam pačiam „Emily“ Ruso sukyla ir prieš skepticizmą, 
netikėjimą, materialistus, atmetančius aukštesniąją valią, tvar- 
kančią ir duodančią pasauliui judėjimą. Ta aukščiausioji būtybė 
yra Dievas. Apie jo išmintį ir didybę byloja jo kūriniai. Nuo- 
stabiai didingos, harmoningos, gražios gamtos prieglobsty neju- 
čiomis nukrypstame mintimis į visatos Kūrėją. „Aš matau Dievą 
visuose jo kūriniuose, aš jaučiu jį pačiam savyje, aš matau jį 
aplink save“. 

Atmeta Ruso ir materialistų pažiūras, kad žmogus esąs toks 
pat kaip ir visi gyvuliai. „Žmogus ne tik palenkia savo norams 
gyvulius ir gamtos stichijas, — savo mintimi jis moka pakilti 
iki žvaigždžių. Parodykit man kitą būtybę ant žemės, ku:i 
vartoja ugnį ir džiaugiasi saule ... Sunykusi siela, tik tavo liūdna 
filosofija padaro tave panašų į gyvulį; tavo protas liudija prieš 
tavo taisykles, tavo širdis — prieš tavo išvadas ir net tavo 
silpnybių naudojimas piktam, nors tu nenori, — išrodo žmogaus 
didybę“. 

Politinėj ir socialinėj srityse, pasinaudodamas tuo pačiu 
Loku, išveda „Visuomenės sutarty“ demokratybės idėjas tokiu 
būdu. Pirmieji žmonės buvę laisvi. Jie gyvenę miškuos išsi- 
sklaidę; vadovavęsi ne protu, bet instinktu, jausmais. Bręstant 
žmogaus protui, atsiradę naujų reikalų. Jiems patenkinti reikėję 
susijungti į bendruomenes. Kiekvienas čia per sutartį (kon- 
traktą) savo neapibrėžtą laisvę pavedęs visumai, pats tapdamas 
tos visumos dalimi. Taip atsiradusios tautos ir valstybės. Vy- 
riausioji valdžia priklausanti tautai, o valdytojas esąs tik tautos 
valios vykdytojas. Tauta savo valią pareiškianti per visuotinius 
susirinkimus. Jei valstybės galva imasi pats įstatymus leisti, 
jis tampąs uzurpatorium. Jam tada nuo valdžios pašalinti ne- 
reikią nė tautos sprendimo. 

Ruso idėjos pinasi viena su kita, viena prieštarauja kitai, 
neįvykdomos, bet demokratiškos tvarkos; lygybės mintis 
skambėjo Prancūzų revoliucionierių lūpose, jo veikalą skaitė 

gatvėse. Čia rado pasiteisinimą revoliucija. Liaudies primatas 
perkeltas į mokslą ir meną. Čia padėtas filosofinis pagrindas 
tautosaka, liaudies menu domėtis. 

Gamta prieš kultūrą, jausmo religija prieš proto religiją, 
demokratybė ir laisvė prieš aristokratus ir monarchiją ir visa tai 
nudažyta protestuojančiais jausmais — tai antrosios 18 amžiaus 
pusės šūkiai, padarę milžiniškos įtakos visam amžiui. 

Bet literatūrai įtakos daugiausia Ruso padarė savo „„Nau- 
josios Eloizos“ romanu. 


3. Naujoji Eloiza | 


Ričardsono pramintu keliu eina J. J. Ruso ir laiškais pa- 
rašo „Naujosios Eloizos“ (Julie ou la Nouvelle Hėloise) romaną. 
Siužetas jo paprastas, nekomplikuotas, kompozicija nestipri, bet 
užtat čia stipri protestuojanti ir idealizuojanti dvasia. 


a) Siužetas. — Jaunas mokytojas Sen Preu (Saint-Preux) pamilo 
savo mokinę Juliją, kaip viduriniais amžiais Abelaras buvo pamilęs Eloizą 
(iš čia romano vardas). Juodu karštai mylisi. Nusideda. Norėtų susi- 
tuokti, bet luomai ir turtai skiria juos, Sen Preu nebajoras ir neturtingas, 
o Julija Detanž (d'Etange) turtingo bajoro duktė. Priversti persiskirti. Jis 
išvažiuoja, o Julija vis dar spiriasi prieš tėvo valią, kuris nori ją išleisti už 
savo draugo Volmaro. Pagaliau Julijos paslaptį sužino jos sirguliuojanti 
motina. ir nuo to smūgio miršta. Bijodama savo užsispyrimu pakirsti tėvo 
sveikatą, Julija išteka už apysenio Volmaro. 

Praslinko 4 metai. Julija paveikslinga motina ir namų šeimininkė. Ji 
gerbia ir myli savo vyrą, ir jis ją taip pat. Bet parvažiuoja klajojęs po 
pasaulį Sen Preu. Jis vis nepakitęs, norėtų nors pamatyti Juliją. Nepai- 
sydamas visos praeities, Volmaras priima jį į savo namus. Jis tiki žmonos 
ir Sen Preu taurumu. Jis nori, kad Sen Preu iškankinta širdis nurimtų, 
kad meilė virstų nuoširdžiu draugiškumu. Volmaras net ketina jam 
pavesti savo vaikus mokyti. Sykį į ežerą įkrito Volmarų vaikas. Julija 
gelbėjo, susirgo ir mirė visiems labiausiai liūdint. Taip numarinta Volma- 
rienė, kad nebereiktų toliau vaizduoti pavojingo draugiškumo, kuris gali 
nekaip baigtis. 


b) Tendencijos. — Romanas yra šauksmas jausmų 
gyvenimui, ypač meilės natūralinėms teisėms apginti. Meilė — 
giliausias prigimties jausmas. Meilė — švenčiausias ryšys; mei- 
lė — dorybės šaltinis. „Ar ji nekilnina mūsų jausmų, ar nedi- 
dina mūsų jėgų, ar nepakelia mūsų aukščiau mūsų pačių?“ 

Ruso meilė galingesnė už visa. Antai, Julija atsisakė nuo 
Sen Preu, ištekėjo, jis klajojo skersai ir išilgai, bet „mūsų meilė, 

mūsų pirmoji vienintelė meilė niekada nedingo iš mano širdies. 
Mano metų gėlė nesuvys mano atminime“, sielvartauja Sen Preu. 
O Julija, prieš mirdama, pajunta vėl meilę atgimstant, kuri ne- 
nyksianti net amžinybėj. „Ne, aš tavęs nepalieku, aš einu tavęs 
laukti. Dorybė (pareiga), kuri mus perskyrė žemėje, mus su- 
jungs amžinojoj buveinėj“. Ir šitokia perdėta, egzaltuota kalba 
deklamuos ne vienas labai abejotinos dorovės romantizmo 
herojus. 

Prieš visuomenę, prieš visuomenės pažiūras, kurios sutrukdė 
galingą Julijos ir jos mokytojo meilę, liejasi Ruso protestas. Jis 
protestuoja prieš įpratimus, kad tėvai despotiškai tvarko vaikų 
vedybas, žiūrėdami kilmės ir turto, o nepaisydami jaunųjų šir- 
džių balso. Todėl parodo, kad meilė nežino turtų ir luomų. 
Protestuoja prieš 18 a. pakrikusį šeimos gyvenimą, kada be 
meilės sutuokti didikai laužė šeimos ištikimybę. Todėl Ruso 
stengiasi idealizuoti šeimą. Kad ir nemylėdama Julija tekėjo, 
bet kai ėjo ištikimybės prisiekti savo būsimam vyrui, pajuto 
ypatingą malonę: 

Man pasirodė, kad aš matau Apvaizdos įrankį ir girdžiu Dievo 
balsą kunige, rimtai tariančiame šventos liturgijos žodžius. Mote- 
rystės skaistumas, kilnumas, šventumas, taip pat gyvai išreikštas Šven- 
tojo Rašto žodžiais, jos skaisčios ir jaudinančiai kilnios pareigos, 
tokios svarbios laimei, tvarkai, ramybei, žmonių giminei plėsti ir 
tokios malonios savaime man padarė toki įspūdį, kad aš viduj pa- 
jutau staigų perversmą. Nežinomoji jėga, rodos, staiga ištaisė visų 
mano prisirišimų netvarką ir juos nukreipė, kaip pareiga ir gamtos 
dėsniai liepia. 

Julija su Volmaru sudaro puikią šeimą, garbingą, patriar- 
chališką. Jie gerbia, myli vienas antrą. Gale net jų mintys su- 
tampa: Julijos pasitikėjimas Dievo gerumu, jos ramybė, giedru- 
mas mirties akivaizdoj taip paveikia netikintį vyrą, kad jis ima 
tikėti — tampa kalvinišku deistu, kaip Julija ir pats Ruso. 

Iškeldamas šeimos pareigų šventumą, Ruso moko savo am- 
žininkus, kad ir be meilės ištekėjusi Julija, pasiryždama stropiai 
eiti moterystės pareigas, tampa garbinga, ištikima žmona, gera 
motina ir šeimininke. Nestinga romane ir tiesioginių pamokymų. 
Dažnai sutinkame veikėjus gražiai kalbant apie dorybės kilnumą. 
Bet tie gražūs žodžiai jų lūpose nenatūralūs, tuščia deklamacija, 
nes herojai viena kalba, o kita daro. „Šviečiamasis amžius“ ir 
pats Ruso, palinkę daugiau į žodžių, o ne tiek į darbų didak- 
tiką, mažiau šituos prieštaravimus galėjo jausti. 

c) Herojai. — Sen Preu (Saint-Preux) jaunas mokyto- 
jas, „silpnas, svyruojąs, aistringas, lakios vaizduotės, jautrus 
žmogus, gimęs mylėti ir kalbėti apie meilę iškalbingai, švelniai, 
subtiliai; tai meilės sofistas, dorybės retorikas, moterų mylimas, 
kaip svaiginąs drungnas pavasaris, pilnas gražių čiulbesių“ 
(E. Faguet). O Julija — jauna, 18 m. melancholiška, jausminga 
mergaitė, mokanti giliai mylėti, bet silpnos valios, be aiškių 
principų, todėl ir nusikalsta. Tik naujos pareigos ją pakeičia, 
sustiprina. Tada ji iš tolo pradeda panešėti į Ričardsono 
Klarisą, kuri ir mylėdama sugeba gyventi pagal savo principus. 

Šitų pagrindinių veikėjų bruožai glaudžiai susiję su paties Ruso gy- 
venimu,  Silpnavalis, juslingas, filosofuojąs Sen-Preu yra kiek suidealin- 
tas 20 m. Ruso, o Julija yra Ruso vaizduotės kūrinys, jo išsvajotos moters 
idealas. Jam sukurti rašytojas pasinaudojo savo jaunystės atsiminimais, 
kada ne vieną aukštos kilmės mergaitę jis mokė muzikos. Bet daugiausia 
reikšmės turėjo ponia Sofija d'Houdetot (Dudto). Pasivaikščiojimai po sodą 
mėnulio šviesoj, nuoširdūs „draugiški sielos atvėrimai“ po akacijų žiedais, 
karštos ašaros — jo mylinčio ir jos nemylinčios, bet jo širdies žodžių su- 
jaudintos, gyvoj Ruso vaizduotėj pavirto gryna fikcija — Julija. Tokių 
suidealintų  autobiografiškų veikėjų duos romantikai, artimiausieji Ruso 
sekėjai. 

d) Gamta ir lyrizmas. — Ruso su meile aprašinėja 
primityvų gyvenimą, ūkininkus, saulėlydžio spinduliuose grįž- 
tančius iš lauko, savo herojus, po Lemano ežero pakrantes ir 
didingas Alpes beklajojančius. O tie kalnų įvairūs vaizdai ne- 
leidžia net svajoti, jie taip pavergia Sen-Preu: 

„Aš norėdavau svajoti, sako, ir visada būdavau nutraukiamas kokio 
netikėto reginio. Čia didžiulės uolos griuvėsiai kabojo viršuj mano galvos, 
čia aukštos triukšmingos kaskados mane užplūsdavo savo tirštomis miglo- 
mis, čia amžinas upokšnis atverdavo šalia manęs bedugnę, kurios gilumo 
nedrįsdavo matuoti mano akis. Kartais aš pražūdavau labai tankios girios 
tamsoje, kartais, kylant iš prarajos (bedugnės), maloni pieva staiga nudžiu- 
gindavo mano žvilgsnį. 5 


Ruso, galima sakyti, išrado kalnų grandiozinį peizažą, kuris 
vilios kai kuriuos romantikus su Bairono Manfredu kopti į 
viršukalnės, klausyti vėjų arfų ir kilti į neribotą idealą. 


Ruso moka ne tik piešti gamtą. Jis moka su gamtos reiš- 
kiniais supinti savo jausmus. — Antai, nuvažiuoja Sen Preu 
su Volmariene aplankyti tos vietos, kur laimės laikais jis vienas 
klajojo, ir gamtos vaizdas su mėnulio šviesa, ežeru, valtele, 
daros lyrika, nuotaikos reiškėju: 

„Po vakarienės susėdome ant ežero kranto, laukdami, kol išvyksim. 
Pamažu mėnulis pakilo, vanduo aprimo, ir Julija man pasiūlė plaukti. Aš 
jai padaviau ranką žengti į laivelį; atsisėdęs šalia jos, aš jau negalvojau 
paleisti jos rankos. Mes sekėme gilią tylą, ir vienodas ritmingas irklų bil- 
desys mus žadino svajoti. Linksmos pempių giesmės man priminė din- 
gusių metų malonumus ir, užuot pralinksminę, mane dar labiau vertė liū- 
dėti. Pamažu aš pajutau augant melancholiją, kuri mane buvo apgaubus. 
Giedras dangus, oro vėsa, švelnūs mėnulio spinduliai, sidabrinis virpėjimas 
vandens, blizgančio aplink mus, maloniausių pajutimų dalyvavimas, net 
brangiausio asmens buvimas, žodžiu, niekas negalėjo nukreipti mano širdies 
nuo tūkstančio skaudžių minčių“. 


Klarensas, N. Eloizos centrinio veiksmo vieta. Netoli ežeras, o 
gilumoj didingos Alpės 


Gamtos lyrika 


Ruso didelis jautrumas ir jausmingumas neigiamai kartais Sentimentalinis 


atsiliepia literatūros kūriniui, ypač kai vaizduoja širdies dalykus. 
Tada jis perdeda situacijas, padaro neįtikimas. Antai, Volma- 
rienė sutinka savo draugę Klarą, ir abi iš laimės nualpsta. Apie 
tai Sen Preu rašo: 

„Aš pagautas, sužavėtas, savęs nejausdamas, klajojau dideliais žings- 
niais po kambarį, nežinodamas, ką dariau, sušukdamas ir nutildamas, kon- 
vulsingai judėdamas, negalėdamas pats savęs suvaldyti. Net pats Volmaras, 
šaltasis Volmaras susijaudino. O jausme! jausme! maloni sielos gyvybe! 
kur yra plieno širdis, kurios tu nebūtum sujaudinęs? kur yra nelaimingas 
mirtingasis, kuriam tu nebūtum išplėšęs ašarų? Užuot bėgęs į Juliją jos 
laimingasis vyras krito į fotelį godžiai pasigėrėti tuo nuostabiu vaizdu“ 
(nualpusiomis iš laimės draugėmis). 

Tai ne tik sentimentalinio stiliaus pavyzdys, bet ir psi- 
chologiniai netikslumai, perdėjimai, įprasti sentimentalizmo 
atstovams. 

Voltero ir Ruso reikšmė nepaprastai didelė. Volteras pa- 
ruošė didžiąją revoliuciją, jis pats ją numatė: „O mano vaikai, 
kokia puiki revoliucija stovi prieš jus!“ Revoliucijos vykdytojai 
žinojo, ką daro, kai Voltero kūną į Panteoną perkėlė. Bet taip 
pat suprantama, kodėl, nusivylus revoliucija, jo kūnas panorėta 
išmesti. Ir Ruso „Visuomenės sutartį“ naktimis skaitė Robes- 
pjeras, žavėjosi Maratas. „Be jo nebūtų buvę revoliucijos“, sakė 
Napoleonas. 

Ruso įtaka gyvenimui ir literatūrai gal didesnė už Voltero. 

Nuo Ruso žmonės pamilo gamtą, ėmė kopti į kalnus, keisti 
drabužių formą. (Gamtos grožy ir didybėj įžvelgiamas Dievo 
atspindys. Ruso idėjos atsiliepė „Sturm und Drang“ atstovams 
ir romantikams. Jo „N. Eloiza“ žavėjosi Goethe, Šileris, Šato- 
brianas, Lamartinas, Baironas. Ištikimiausiais mokiniais, labiau- 
siai pasidavusiais Ruso įtakai, laikytinas prancūzas Bernarden 
de Sen Pier, kurio geriausias veikalas yra idiliškas romanas 
„Povilas ir Virginija“ (Paul et Virginie), ir Goethės „Jaunojo 
Verterio Kančios“. 

III. „STURM UND DRANG“ 


Literatūros sąjūdis 


Ruso idėjos perbėgo per visą Europą, bet gamtos, jausmo 
ir laisvės kultas ypačiai gaivalingai reiškės Vokietijoj. Kai kurie 
gamtos garbintojai pradėjo plaukų nekirpti, barzdos neskusti, 
marškinių apikaklės nesegti. „Tokie gamtos apaštalai su ban- 
guojančiais plaukais ir nuogomis krūtinėmis ėjo per visą kraštą“. 
Net puošimosi ir gyvenimo būdas turėjo kisti. Atmesta pudra, 
perukai, gorsetai, viskas suprastinta. Gydytojai ėmė įspėdinėti 


apie madų pavojingumą sveikatai. Imta sportuoti. Čiuožykla, 


jodinėjimas, maudymasis net poezijoj apdainuojami. 

Kai Prancūzijoj šitas sambrūzdis buvo politinis, socialinis, 
tai Vokietijoj jis ypačiai reiškės literatūroj. Visas laiko tarpas 
gavo „Sturm und Drang“ (audros ir veržimosi) vardą; jo atsto- 
vai vadinami ir „audringais genijais“, nes nuolatos kalbėjo apie 
genijų ir save genijais laikė; literatūroj ieškojo genializmo, indi- 
vidualizmo (ne tipų), poetų tarpe — genijų!. | 

Niekas taip neiškėlė poeto iš minios tarpo kaip „audrinin- 
kai“. Jie atmeta kūrybos taisykles, nes veikalas organiškai kyląs 
iš poeto dvasios, kaip pavasarį gėlė iš žemės, be jokių taisyklių. 
Ir juo bus poetas laisvesnis, originalesnis, juo jis bus didesnis 
genijus. Didžiausias genijaus paveikslas — Šekspyras. Jame ir 
laisvė nuo kūrybos taisyklių, ir individualumas, ir jėga, ir gai- 
valingumas, ir gamta. Ir visi norėjo būti genijais, nieko neklau- 
syti. „Mes norėjom gyventi, ne mokytis“, prisipažįsta Goethe. 
Jų kūryboj žmogaus idealas — nemokytas, gaivalingas, stiprių 
aistrų, laukinis, bekultūris žmogus arba kaimietis, žvejys, pie- 


1 Senovėj genijus (daimonion) reiškė keliavedį ir palydovą žmogui 
žemės kelionėje. Fantazija tarp žemės ir dangaus sukūrė dvasias genijus, 
kurie atsakė įvairiems žmogaus ypatumams; buvo sakoma (ir tebėr): karo 
genijus, draugiškumo genijus, mokslo genijus ir t+. Ta dvasia palydovas 
paskui suidentifikuota su žmogum, ir dėl to genijum vadinamas pats žmogus 
kūrėjas, kuris yra paslaptingos, nepaprastai apdovanotos prigimties. 

muo, vaikas. Moteris: nuolanki, naivi, nemokyta kaimo mer- 
gaitė. Tokie žmonės arčiausiai gamtos. 

Daug audrindami „audringieji genijai“ vis dėlto nepajėgė 
duoti literatūros vertybių, kurios ilgiau patvertų. Bet jie judino, 
sprogdino, valė nuo racionalizmo ir pseudoklasicizmo dirvą 
naujoms srovėms. 


„Anuo metu nusileido angelas ir sujudino Betsaidos van- 
denis, kurių penkiose padangtėse gulėjo daug ligonių, aklų, 
raišų, nudžiūvėlių ir laukė, kada vanduo sujudės. Taip turėjo 
genijus nusileisti taisyklėms sukratyti; tačiau vandenys paliko, 
ir turėjo tik genijus nusileisti, kad vanduo sujudėtų, jei buvo 
norima, kad taisyklės atgautų veikimą ir galią“, išdidžiai kalba 
„audringųjų genijų“ dvasios vadas Hamanas. 

Bet tas judėjimas buvo pagavęs ir tikruosius kūrėjus Goethę 
ir Šilerį. Nors juodu paskui iš „genijų“ išsivadavo, bet jau- 
nystės kūriniai yra prisigėrę jų dvasios, ir jie, o ne kiti kurie 
„genijai“, tais savo jaunystės kūriniais darė įtakos Europos 
literatūrai. 

Reikšmingas šitas sąjūdis ir tuo, kad jis atvėrė kelius į 
tautosaką, liaudies kūrybą ir išmokė ja žavėtis. Liaudis stovinti 
arčiausiai gamtos; dėl to ji stovinti arčiausiai poezijos. Liaudies 
poezija yra tikriausia poezija, skelbė Herderis (1744—1803), 
„audringųjų genijų“ vadas. Iš įvairiausių tautų jis rinko dainas, 
vertė jas į vokiečių kalbą ir 1778—9 m. jas išleido (Die Stimmen 
der Vėlker in Liedern, Tautų balsai dainose)., Šalia anglų, skan- 
dinavų, ispanų, turkų, indų, amerikiečių, vokiečių, latvių čia 
yra ir lietuvių 7 dainos. 

Į liaudies kūrybą buvo įskirtas ir anglų Džemso Makfersono 
(Macpherson) poezijos rinkinys (1760), žinomas paprastai seno 
bardo Osiano giesmių vardu. Iš liaudies baladžių supintos 
melancholiškos giesmės turėjo nepaprastos itakos. 

Anglų Ričardsono sentimentalizmas dar artimas racionalis- 
tams, nes kad ir kaip stiprūs jausmai kankino herojus, tuos 
jausmus apvaldydavo protas; Ruso tik į galą susipranta, kad 
dorybė turi laimėti kovą su jausmu, o Goethės Verteris visai 
nenori jausmų varžyti. Ričardsonas savo romanu nori mokyti, 
Ruso ir moko ir protestuoja, o Goethė skundžias ir protestuoja. 
Vokiečių sentimentalizmas jau artimai pritampa prie romantizmo. 


:] 


Jaunasis Goethe. Verteris 


Kvailiausia iš visų kvailybių yra tada, kai 
jaunos geros galvos tariasi netenkančios savo ori- 
ginalumo, jei pripažįsta tai, kas jau kitų buvo pri- 
pažinta. Goethe 


1. Gyvenimas ir kūryba (1749—89) 


Vienerius metus prieš Ruso paskelbiant šūkį „atgal į gam- 
tą!“ gimė Goethe (1749). Jo ilgas gyvenimas apėmė net tris 
kartas ir tris literatūros sroves. Jaunystės metais jis buvo lite- 
ratūrinė „audringųjų genijų“ žvaigždė, paskui klasicizmo saulė; 
jo akyse patekėjo ir beveik nusileido romantizmas. Visos trys 
srovės susiliejo jo asmenybėje ir raštuose. Bet visur jis liko 
saviškas, ,„goethiškas“. 

Šitoje Goethės gyvenimo ir kūrimo srovėje įprasta skirti du 
tarpai — kada jis buvo įsiliejęs į „audringųjų genijų“ verpetus — 
ir antras — kada išplaukė į klasicizmo platumas. Pirmasis 
tarpas jaunystės dienų (1749—1785), antrasis (1786—1832) 
subrendėlio ir senio. 

Johann Wolfgang Goethe savo tėvo, aukšto valdininko, 
namuose, Frankfurte, gyveno prancūziško racionalizmo įtakoje. 
Tėvo nusiųstas į Leipcigą, o paskui į Strasburgą teisių mokytis, 
daktaru nestengė tapti, bet užtat tapo poetu, Herderio įtakoj, 
„audringų genijum“. 

Naujos nuotaikos pagautas Goethe puolasi rašyti. Užsimoja 
didžius paveikslus sukurti — Cezario, Mahometo, Fausto, Pro- 
metejaus. Tik daugelio jų nebaigia. 

Lyriškame „Prometejuje“ pindarišku tonu, laisvu ritmu, vis 
didėjančia panieka Dzeusui ir savo galios pajautimu Goethe 
pakyla į „genijų“ individualizmą, kuris leidžia jam pačiam 
kūrėju-dievu dėtis. „Gėtz von Berlichingen“ dramoj (1775) 
niekina sugedusią visuomenę ir leidžia herojui, laisvam riteriui, 
su ja kovoti. Jau kitais metais „Jaunojo Verterio kančių“ ro- 
mano herojus ir nemoka ir nenori kovoti, jis pats iš gyvenimo 
pabėga ir nusižudo. Sykiu su tuo sentimentalizmu eilėmis gar- 

bina savo mylimąsias, su kurių viena, su Friderike Brion, pasto- 
riaus dukterim, jau buvo ir susižadėjęs, bet paskui pametė. 

Šituos kūrinius rašydamas Goethe nusižiūrėjo į Šekspyrą 
(„G6tz“), Ruso („Verteris“), liaudies dainas ir Pindarą (lyriką). 

„Audringiesiems genijams“ „Gėtzo“ drama buvo tragedijos . 
pavyzdys, „Verteris“ — romano šedevras, padaręs patį Goethę 
vokiečių sentimentalistų, „audringųjų genijų“, vadu ir išgarsinęs 
jo vardą visoj Europoj. 


2. Jaunojo Verterio kančios 


a) Siužetas: Ruso pėdomis. — Kaip ir Ruso, 
Goethe pasakoja „Vertery“ apie trijų žmonių gyvenimo kombi- 
naciją: Verteris pamilo Alberto sužadėtinę Lotą, ir Lota jį pa- 
milo, bet sužadėtuvės, o paskui jungtuvių ryšys neleido dviem 
besimylinčiom širdim susijungti, ir Verteris nusišovė. Su tokia 
paprasta fabula eina sentimentalizmo amžiui dvi įprastos žymės: 
protestas prieš tradicijas, kurios varžė jų meilę, ir visokias tai- 
sykles, iš antros pusės — apologija širdžiai su ašaromis „už 
pirmų durelių“, pažvelgimais, atsidūsėjimais, mėnesienomis, 
muzika, laiškų rašymu. 

Galėtum čia Goethės ir neminėti, nes tai paskola iš Ruso 
(net ir laiškų forma), jei Verterio romanas neišsiskirtų iš kitų 
savo griežta kompozicija, charakteringu Goethei gamtos pajau- 
fimu ir nepaprastu romano pasisekimu amžininkų tarpe. 

b) Kompozicija: Verterio drama. — Romanas 
puikiai parodo, kaip liguistumas gaubia Verterį, laipsniais auga 
ir baigias katastrofa. 

Jautrus, pasyvus menininkas Verteris pirmu sykiu pamato Lotą jos. 
jaunesnių broliukų ir seserikių būryje, jiems motiniškai duonos riekeles be- 
dalinant. Su ja ir kitomis drauge vyksta Verteris į balių. Kai rytą iš baliaus 
namo grįžo 

„buvo puikiausias saulės tekėjimas. Aplink lašenantis miškas ir atgai- 
vinti laukai! Mūsų draugės snaudė. Lota paklausė, ar nepasielgčiau 
kaip jos, nesivaržydamas ja. — Ligi matysiu atviras šitas akis, — 
atsakiau reikšmingai į ją žiūrėdamas, — tol netenka to bijotis! — Ir 
nuo to laiko tegu saulė, mėnulis ir žvaigždės, ką nori, daro... visas 
pasaulis išnyko iš mano sąmonės“. 

Nuo šitos pažinties Goethė pradeda vesti Verterį į katastrofą, iš vienos 
pusės stiprindamas jo jausmus Lotai, iš antros silpnindamas jo ryšius su 
gyvenimu. Bet kad Verteris yra pasyvus, tai apie jį koncentruojami palaidi 
vaizdai, kurie tuos jo dvilypius nusiteikimus daro vis stipresnius ir stip- 
resnius (pal. „Hamleto“ kompoziciją!). 

Juo toliau, juo labiau Verterio sieloj niaukias. „Gamta slenka rude- 
niop, ruduo manyje ir aplink mane. Mano lapai gelsta, o medžių lapai pra- 
deda kristi“. Lotos meilė jau tiek sustiprėjo, kad ir gamta jau nenuramina: 
pažvelgia į Grįžulio ratus, ir tie jau byloja apie Lotą. Viskas apie ją. 


„Rankose ji laikė kepalėlį duonos ir raikė vaikams“ 


O iš antros pusės viskas atriša jį nuo gyvenimo, primena, kad Lota 
ne jo: net audra ir potvynis užliejo jo mylimiausią pievą, kurioj su Lota 
po gluosniu karštą vasaros dieną vaikščiodavo. Fantazija atbuko, piešimą 
seniai jau metė, Homerą pakeitė niurios, jausmingos Osiano giesmės; jos 
parodė paskutiniu sykiu, kad tarp jos ir jo neužpilama bedugnė, ir tada 
12 valandą nakties „vienas kaimynas matė ugnies blykstelėjimą ir girdėjo 
šūvį“. Nakčia jį laidojo, „nešė darbininkai. Kūno nepalydėjo nė vienas 
kunigas“. 

c) Verterio individualizmas. — Verteris ne toks 
kaip visi. Jis stipresnio kaip kiti proto, jautresnės širdies, kuri 
myli gamtą, meną, prastučius žmonelius, vaikus, kaimo mer- 
gaites. Savo pranašumą pats jaučia ir savo širdim didžiuojas, 
darydamas tik tai, kas jai patinka. Tačiau jis labai jautrus, ką 
apie jį kiti pasakys. Tad jis vengia visuomenės, mėgsta tik 
paprastučius žmonelius, su kuriais jam nereikia susidurti, mėgsta 
nuošalumą, tą „brangiausią balzamą nuvargintai sielai“. O kokie 
darbai jį nuvargino? Jis tik myli darbo žmones, o pats nieko 
nedirba: kur nėra darbo, ten lieka laisvė tik savais jausmais ir 
fantazija gyventi. Ir visa jo drama — jo išaugusių, nevaldomų 
ir nenorimų valdyti jausmų ir fantazijos padaras. 

Ir jausmuose jis išlieka „kilnus egoistas“. Jis jaudinasi 
žmonių nelaimėmis, bet nieko nedaro joms pašalinti, tik ištiesia 
ranką su pinigu ir tylomis skuba šalin. Jis myli Lotą ir nori 
dėl jos laimės iš kelio pasitraukti; bet kaip bus skaudi jo mirtis 
jo bičiuliams Lotai ir Albertui, jis negalvoja; tik liguistai malonu 
jam jaudintis svajonėmis, kad Lota jo laiškus ašaromis laistys, 
kad gražų vasaros vakarą atsistos ji kalno viršūnėj ir pažvelgs 
po liepomis į jo kapą, ant kurio vėjas linguos aukštą žolę nusi- 
leidžiančios saulės spinduliuos. 

Į Verterio paveikslą Goethe įdėjo daug savo santykių su 
Lota Buf, bičiulio sužadėtine, bet dar charakteringiau reiškias 
čia Goethės santykiai su gamta. 

"(Gamta jam yra ne paveikslas, kuriuo galima grožėtis ir 
paskui palikus sau nueiti. Jis jaučia gamtai tokią meilę, kuri 
reikalauja susijungti su mylimu objektu, jame paskęsti ir jį 
savyje sustiprinti. 

„Kada iš malonaus slėnio pakyla rūkai, o saulė, iš aukšto žiūri į 

nepermatomą miško tamsą, ir tik vienas kitas spindulys prasimuša 
į tą šventovę, guliu aukštoj žolėj, pakrantėj čiurlenančio upelio. Pri- 
siglaudęs prie žemės stebiuos įvairiomis žolelėmis, jaučiu arti širdies 
knibždant daugybę mažyčių vabaliukų ir uodų, besisukinėjančių tarp 
šapaliukų, ir žiūriu į jų nesuskaitomas, nesuvokiamas išvaizdas. Tada 
gyvai jaučiu buvimą Visagalinčio, kuris leido mus, panašius į save, 
jaučiu dvelkimą to, kuris viską savo meile gaubia ir pasaulį laiko 
džiaugsme. Drauge, tada raibsta mano akys ir visa žemė aplinkui, 
ir dangus ilsis mano sieloj, kaip mylimosios vaizdas. Ilgiuos tada ir 
mąstau: ak... kad galėčiau išlieti ant popieriaus visa, kas taip pilnai, 
taip karštai gyvena manyje, tai būtų mano sielos veidrodis, kaip mano 
siela yra begalinio Dievo atspindys“. 


Ne tolių gamta, bet artimiausioji prie širdies; ne didingoji 

(palygink Ruso!), bet smulkioji (Goethe mikroskopinės gamtos 
stebėtojas kaip retas kas!), ne kontūrinė, bet tapybinė, ne statinė, 
bet dinaminė. Ir per šitą gamtą ir per jį patį srovena ta gyvoji 
jėga, kuri Goethės yra vadinama dievybe ir kuri Goethę sutapdo 
su visata. Šitokis gamtos ir dievybės pajautimas kartosis paskui 
ir Goethės lyrikoj ir „Fauste“. 

Goethe piešia įvairius gamtos paveikslus, ir vasarą, ir ru- 
denį, ir žiemą, ir audrotą naktį, ir skaistų saulėtekį. Visi jie 
pilni jausmo, gaivumo. Net žmonių gyvenimo vaizduose srovena 
tylus susižavėjimas ar melancholija, tokia nuotaika, kokia gyvena 
pats herojus. Kaip niaukiasi jo dvasia, taip apsitraukia tam- 
sumais ir pats gyvenimas. Tokiam vaizdavimo būdui labai 
pritiko laiškų forma. 


d) Verterio įtaka. — Verterio romanas nustelbė Ričardsono ir 
Ruso romanų šlovę. Skaitytojai norėjo gyventi kaip Goethės herojus ir 
mirti kaip jis. Pats Goethe buvo sujaudintas, kada pamatė vieną nusiskan- 
dinusią merginą su jo knygele. Kai kur net reikėjo „Verteris“ uždrausti, 
kaip Ispanijoj riterių romanai. 

Šitas „atšildytas Hamletas“ susilaukė daugybės sekėjų: Prancūzijoj juo 
sekė Šatobrianas, Anglijoj Baironas, Rusijoj Karamzinas ir smulkesni. Su 
Verterio karštlige vokiečiai įžengė į visuotinę literatūrą. 

Jaunasis Šileris. Plėšikai 


Laisvė gimdo milžinus. — „Plėšikai“. 
1. Gyvenimas ir kūrimas (1759—1784) 


a) Į Verterio sielvartus po kelerių metų atsiliepė Fridrichas 
Šileris (Friedrich Schiller), kurio tėviškėj, Viurtembergo kuni- 
gaikštystėj, hercogo Karolio Eugenijaus politinis režimas ir savi- 
valė buvo jausti labiau kaip kitur. Jis pasuko ir paties Šilerio 
gyvenimą kita vaga, nekaip buvo norėjęs Šileris ir jo tėvai. 

Fridrichas Šileris (1759—1805) iš Marbacho, neturtingo 
karo gydytojo ir švelniasielės motinos religingas sūnus, svajojo 
būti dvasininku pamokslininku. 

Sako, jau mažas ant kėdės pasilypėjęs mėgęs savo amži- 
ninkams pamokslus sakyti, o besimeldžiantį sesuo jį taip aprašo: 
„Jo kuklios melsvos akys į dangų nukreiptos, rusvi plaukai jo 
puikią kaktą apkloję, ir mažos rūpestingai sudėtos rankos, kaž- 
kas rodės dangiška“. 

Visais jausmais jis garbino savo didį Draugą, kuris visų 
apleistą guodžia, sielą nuramina, džiaugsmą suteikia. Išpažįsta 
Jam savo ydas: „Tu žinai mano savimylą! malonus Dangaus 
Tėve, aš prisipažįstu prie šios gėdingiausios ydos, kuri auga 
mano širdyje; Dangiškasai Tėve, aš prisipažįstu, aš gailiuosi!“ 

Šilerio norams pritarė ir maldingi tėvai. Bet hercogas įsteigė 
tuo metu karo mokyklą ir į ją pasiūlė tėvui atiduoti sūnų. 
Viršininko pasiūlymas buvo kaip ir įsakymas. Nenoromis 
Šileris atsidūrė karo mokykloje, kur ėmėsi medicinos. Ten pra- 
leido 8 metus. Be atostogų, be dienos, kurią gautų įsikvėpti tėvų 
namo atmosferos. Bet ten išmoko filosofijos ir palinko į poeziją. 
Stipriai dėstoma filosofija išmokė jį savarankiškai mąstyti, bet 
neleido savarankiškai veikti ir net laisvai kalbėti. Paliktas dar 
vienerius metus karo mokykloj net gyventi nebenori: „Aš dar 
neturiu 21 metų, bet, galiu Jums atvirai pasakyti, pasaulis manęs 
jau nebevilioja ... Su kiekvienu savo amžiaus žingsniu netenku 
pasitenkinimo; juo labiau bręstu, juo labiau noriu, kad vaikas 
būdamas būčiau numiręs“. Rezignaciją pakeičia vėl karingas 
protestas prieš gyvenimą. O Šekspyras, Ruso, Goethės „Gėtzas“ 

su „Verteriu“ jį dar labiau kaitino. 1781 m. sukūrė pirmą savo 
tragediją „Plėšikus“ (Die Rauber). Autoriaus dvasią rodė jau 
pats veikalo viršelis su įsiutusiu liūtu, o apačioj parašu in tiran- 
nos ir motto, kur siūlė kraują ir geležį sugedusiam pasauliui 
taisyti. 

Kitais metais dramą vaidino Manheimo teatras. Autorius 
prašės leidžiamas savo veikalo pasižiūrėti. Neleido. Šileris slapta 
nuvažiavo. Bet antru kartu grįžusį iš Manheimo hercogas liepė 
pasodinti į daboklę, o pamatęs spaudos triukšmą dėl „Plėšikų“, 
tėviškai autorių pamokė: tenedrįsta rašyti „komedijų“, nebent 
tik medicinos veikalus: kitaip — tvirtovė. Poetas neiškentė ir 
pabėgo į Manheimą. 

Amerikai kovojant dėl laisvės, Prancūzų revoliucijos išva- 
karėse, vokiečių jaunimui atvirai dainuojant apie tirono kraują 
ir mirtį, skraidant lūpose vardui Bruto, kuris nužudė tironą 
Cezarį, vaidenantis Romos respublikos idealui, Šileris, su skurdu 
imdamasis, net pavardę pakeitęs, kad policija nesugautų, davė 
čia vieną po kitos „Fiesko“ (1783) ir „Liuizos Miuleraitės (vėliau 
pavadintos „Klasta ir meilė“, 1784) dramas. Paskutinė drama 
susilaukė nepaprasto pasisekimo. Ir dabar jos mielai žiūrima. 

b) Šis Šilerio kūrybos tarpas, augęs iš tėvų išsinešto, 
mokyklos atšaldyto religingumo įtakoj, politinėj priespaudoj, 
materialiniam skurde, priklauso „audringiesiems genijams“. 

Laisvė buvo „audringųjų genijų“ siekimas. Į laisvę ver- 
žėsi pats Šileris. Laisvės idėja yra raudonasis šitų ir paskesnių 
tragedijų siūlas. Tik su metais auga ir laisvės supratimas. 
Jaunystės laisvė yra fizinė laisvė, vadavimasis iš visuomenės 
priespaudos ir tradicijų, paskiau kalbės apie tautos laisvę ir 
apie žmogaus išsivadavimą iš savo geismų. Jaunystės laisvės 
idėja reiškias karinga „audringojo genializmo“ forma: didžiais 
kraštutinumais, kontrastais — šalia didelio niekšo deda gerutį 
charakterį, šalia mirties — gyvenimo laimės motyvą, 
šalia baisaus egoizmo — giliausio pasiaukojimo jausmus, 
šalia žiaurios — sentimentaliai švelnią sceną, šalia natūra- 
listiško šiurkštumo — sentimentalaus patoso stilių. Vėliau 
į naujas formas įvilks tą pačią laisvės idėją; vaikišką drabužėlį 
pakeis vyriškais švarkais, bet po jais plaks ta pati laisvę 
mylinti širdis. 

2. Plėšikai 


a) Tema ir fabula. — Tragedijos fonas yra iš vo- 
kiečių gyvenimo. — Senas grafas Moras turi du sūnus. Išdy- 
kėlis Karlas buvo palikęs tėvą ir lengvabūdiškai gyveno. Senas 
tėvas jo laukė pargrįžtant. Laukė jo ir sužadėtinė Amalija. 
Nelaukė tik brolis Francas, kuris pats norėjo paveržti jam 
sužadėtinę ir paveldėti tėvo turtus. Karlas susiprato ir prašė 
tėvą, kad jam atleistų. 

Francas suklastoja tėvo ir Karlo laiškus, ir Karlas, užuot 
atleidžiamas, yra prakeikiamas. Nusivylęs susideda su plėšikais, 
išeina į Bohemijos miškus ir plėšia, žudo visus, kurie tik skriau- 
džia vargšus, silpnus. O Francas tuo tarpu įmeta tėvą į rūsį, kad 
badu numarintų ir jo turtus paveldėtų. Karlas netyčiomis tėvą 
randa dar gyvą, išvaduoja, rengiasi nubausti brolį, bet tas ne- 
laukia — pats pasismaugia. Tėvas sužinojęs, kad jo sūnus plė- 
šikas, iš susijaudinimo miršta. Amalija, nenorėdama viena visų 
pamesta gyventi, prašo nužudoma. Karlas pats ją nuduria, pa- 
leidžia savo gaują ir pasiduoda į teisingumo rankas. 

Čia yra brolių kivirčų tema, labai seniai žinoma ir varto- 
jama: Abelis ir Kainas, Juozapas ir jo broliai, karaliaus Lyro 
dukterys, Glosterio vaikai. Šita kovos tarp artimųjų tema mėgs- 
tama „audringųjų genijų“, ypač dar kada du broliai kovoja dėl 
tos pačios moters. Priešingybės tarp artimųjų žmonių, kurių 
gyslose teka tas pats kraujas, iškyla ir kituos Šilerio kūriniuos 
(kuriuos?). Bet niekados Šileris jų nesutaiko. Jis mėgsta visur 
palikti dualizmą, tuo tarpu kad subrendėlis Goethe visur ver- 
žiasi į harmoniją. 

Dualizmas tarp dviejų brolių čia Šileriui reiškia dualizmą 
tarp idealo ir tikrovės, tarp laisvės ir prievartos, kurių atstovais 
Šileris išveda Karlą ir Francą. 

b) Charakteriai. — Karlas ir Francas yra lyg Evan- 
gelijos parabolės sūnus palaidūnas ir sūnus, prie tėvo likęs. Tik 
jųdviejų charakteriuose ryškiai iškelti gyvenamo amžiaus senti- 
mentalaus individualizmo ir šiurkštaus racionalizmo bruožai. 

Karlas — idealistas, „genijus“: myli, dievina laisvę, ne- 
apkenčia visuomenės, papročių, įstatymų, drausmės ir jaučia 
savy jūras jėgos jiems susprogdinti, kad pats išsivaduotų ir 
kitus išvaduotų. 

Argi aš turiu gorsetu suvaržyti savo krūtinę ir įstatymais su- 
kaustyti savo valią? Įstatymai verčia šliaužioti žeme ir tą, kuris galėtų 

pakilti erelio sparnais. Įstatymai dar neišaugino nė vieno didvyrio, o 
laisvė gimdo mums milžinus ir nelauktus žygius. Duokit man ka- 
riuomenę tokių vyrų kaip aš, ir Vokietija bus tokia respublika, prieš 
kurią Roma ir Sparta atrodys kaip moterų vienuolynai. 

Šitai tyvuliuojančiai energijai užteko tik Franco laiško, kad 
ji išsiveržtų prieš visuomenės tvarką, prieš tą „biaurų nykštukų, 
išsigimėlių, nedorėlių amžių, kuris vertas tik nusispiaut“. 

Karlas nieko nemoka daryti „vidutiniškai“. Ir darbuose ir 
jausmuose jis yra kraštutinumų žmogus. Kai gėrė, tai gėrė, „iki 
dangus įkais“; kai šėlo, tai prirašė kardu „veiduose daugiau 
kaip trys raštininkai per metus įsakymų knygoj“, kai baudžia 
visuomenės neteisinguosius, tai žiauresnis už demoną: nutrenkia 
ministerį, nužudo finansininką, pasmaugia dvasininką, padega 
miestus. Bet esti momentų, kada jis švelniasielis, užmiršta pa- 
saulio kerštą ir benori tik švelnios, tylios vienatvės ir idiliško 
paprastumo. Toki momentai sukyla po žygių gamtoje. Nuo- 
stabiai gražiai šis bruožas atsispindi scenoj ant Dunojaus kranto. 

Saulėlydžio vakaras. Miško tyla. Tik javai siūbuoja. Karlas myli 
juos. Kad ir po kovos nuvargęs kūnas sukrinta ant žemės, bet dvasia go- 
džiai gėrisi gamtos grožiu. „Žiūrėkit, kokia puiki rugiapiūtė, medžių šakos 
lūžta nuo vaisių; vynuogės linksta nuo sunkių kekių“. Kaip galingai lei- 
džiasi saulė! „Taip miršta didvyris! Stebuklinga!“. Kai jaunas buvo — 
atsimena jis — jo mylimiausia svajonė buvo gyventi kaip saulė ir mirti, 
kaip ji miršta! Ir Karlas, kaip nuplaktas vaikas, deda savo galvą draugui 
ant krūtinės, vadina jį broliu, slėpdamas savo skausmą. „O pasaulis toks 
gražus, o žemė tokia puiki!“. Ir jis vieno tenorėtų: būti toje puikioje že- 
mėje paprastu darbininku, bernu. Bet užtenka tik Karlui išgirsti apie žmonių 
neteisybes, tuojau jis virsta kruvinu keršytoju. 

Šitie kontrastai tarp žiaurumo ir švelnumo, karžygiškumo 
ir idiliškumo, optimizmo ir pesimizmo, tarp žmogaus ir gamtos 
pripildo visą Karlo dvasią. O tų dvilypių jausmų ir darbų gamą, 
taryt kokia įstrižainė, perjuosia jo išdidus savęs genijum laiky- 
mas. Tas išdidumas duoda jam pasitikėjimo savomis jėgomis 
ir pašaukimu pasaulį pataisyti. Tragiška Karlo būsena tuo ir 
reiškiasi, kad šitas savim pasitikėjimas, iš pradžios toks galingas, 
paskui vis leidžiasi ir leidžiasi, ir galop Karlas nulenkia galvą: 

O aš kvailys, svajojęs piktais darbais pataisyti pasaulį ir, nesi- 

laikydamas įstatymų, pataisyti pačius įstatymus... Aš panorau, o 

Dievo Apvaizda, sulyginti Tavo kalavijo dantuotus ašmenis ir patai- 


syti Tavo šališkumą ... Pasigailėk, o pasigailėk kūdikio, išdrįsusio per- 


spėti Tavo lėmimus! Tik Tu vienas gali bausti. Tau nereikalinga 
žmogaus ranka. 


Savo amžiaus Karlas buvo suprastas kaip gaivalingas pro- 

testas prieš tiraniją. Jis tol ir galingas, kol protestuoja, griauja. 
Bet jam pritrūksta minties, kai reikia pasakyti, kas darytina. 

Jo tragedijoj lengva įžiūrėti tragedija ir visų laikų žmonių, 
kurie vardan aukštesnio teisingumo griebias viską sugriauti, 
nežinodami ką pastatys, matuodami pasaulio tvarkos teisingumą 
tik savo žmogiškuoju matu. 

Karlas apie save sudaro naują bendruomenę — plėšikų, 
„kultūros“ atmatų. Plėšikai yra mėgstamiausi „audringos ga- 
dynės“ herojai, sutinkami paskiau romantikų raštuose (Bairono, 
Hugo; pal. ir lietuvišką Blindą, „svieto lygintoją“!). Jų sugy- 
venimas atrodo daug simpatiškesnis kaip „kultūringosios“ 
visuomenės. Jie ištikimi, dėkingi, klusnūs, laiko žodį, vienas už 
kitą deda galvą. Netrūksta, žinoma, ir čia paprastų vagių, sadistų. 
Gamta plėšikams ne tik prieglobstis: jie moka ja grožėtis; jie 
moka dainas dainuoti, žiaurias, mirties, kraujo, kartuvių dainas. 

Karlo ir jo bendruomenės kontrastas yra Francas, 18 
amžiaus racionalistas, materialistas, despotas. Nuo gamtos nu- 
tolęs, dėl to jo ir kūnas negražus: „Laplandiečio nosis, lūpos 
kaip negro, o akys — tartum goto“. Negraži ir jo siela. Bet jis 
ja ir netiki, nėra jam nė Dievo, o žmogus — tas pats gyvulys. 

Kitokia ir jo meilė kaip Karlo ir Amalijos. Amalija myli 
idealiai. Savo Karlą ji apgaubia idealiais ypatumais: gailes- 


tingumu ir pasigailėjimu, kurie jį daro panašų į pačią dievybę. 


„Mano mylimasis — Dievybės atspindys, o Dievybė — gailes- 
tingumas ir pasigailėjimas“. Karlas mylėdamas Amaliją nori, 
kad ji būtų laiminga. Jis nesiduoda net pažįstamas, kad nesu- 
griautų jos iliuzijų apie jos Karlą, nes tikrovė padarytų ją labai 
nelaimingą. Francui tokia meilė svetima. Net įgimtos tėvų mei- 
lės jam visai neliko. Ją sunaikino jo sumaterialėjęs protas. Ką 
darydamas, jis vis apsvarsto, samprotavimais pateisindamas savo 
gyvuliškumą. Jis išprotauja, kad jis neprivaląs motinos gerbti, 
tėvo mylėti, brolio. Jis „šaltas, medinis žmogus“. 

Francas — fariziejus. Net jo kalba kartais skolinta iš Evan- 
gelijos fariziejaus. Nesvetima jam ir ironija, „kaip skorpijono 
geluonis“, ir despotizmas, kada paima į savo rankas valdžią. 

Tik mirties valandą Francui prabyla širdis: „Yra teisėjas ten 
žvaigždžių aukštybėje, ir prieš tą didįjį Teisėją „turėsi atsistoti 
dar šią naktį“. O kada veržiasi plėšikai, jis puola ant kelių ir 
mėgina net melstis. Tačiau jis ir maldoje veidmainiauja. Širdis 
tuščia. Vilties išganymo nebėra. „Tegul bent pragaras nesi- 
juoks!“. Ir, nuplėšęs nuo skrybėlės auksinę pynę, pasismaugia. 

Nors Francas yra 18 amžiaus šiurkštaus materialisto per- 
dėtas tipas, lengva jame įžiūrėti ir apskritai ateisto bruožų. 

Senis Moras panašus į Senojo Testamento Jokūbą, 
Šekspyro Lyrą, Glosterį. Jis abudu sūnus myli, bet pražuvęs 
sūnus jam brangesnis, kaip Jokūbui jauniausiasis Juozapas. 
Didžiausio susigraužimo valandą jis liepia paskaityti Juozapo 
istoriją. Ją buvo mėgęs Goethe, ją mėgs ir Tolstojus. 

Amalija — vienintelė moteris, tačiau bespalvė, bekraujė. 
Iš viso „Plėšikų“ charakteriai yra dar nepažinto gyvenimo vai- 
sius: vieni kraštutinumai. Dėl to šiandien vaidinant šitie cha- 
rakteriai labai ir labai švelninami, nes toki kaip Šilerio nesudaro 
gyvo žmogaus įspūdžio. 

c) Kompozicija. — Dramos užuomazga išplaukia iš veikėjų cha- 
rakterių ir jų priešingų interesų. Charakterių priešingumas suskaldė šeimą 
į du pasauliu — į Franco ir Karlo. Arčiau Karlo yra tėvo ir sužadėtinės 
charakteriai. Karlo charakteris buvo jį nuo tėvo atitolinęs, jis verčia jį 
vėl prie tėvo grįžti. Tokiu būdu jo interesai sutampa su tėvo ir Amalijos 
interesais: jie visi nori susitikti. Priešingi yra Franco interesai: nuskriaustas 
gamtos, jis kitaip nori būti galingas ir laimingas: paveldėti turtą ir gauti 
Amaliją. Siekdamas savo interesų, jis stengiasi sutrukdyti pirmajai grupei 
susieiti. Tokiu būdu veiksmą varo Francas. Visi kiti neparodo jokios inicia- 
tyvos — gyvos lėlės. Net Karlas. 

Šalia šitų keturių veikėjų kiti yra tik antraeiliai. Jie reikalingi tik 
įrankių vietoj kitų rankose (Hermanas, Danielius) sustojusiam veiksmui 
pastūmėti (Kosinskis), scenos efektingumui (plėšikų gauja). 

Intrigos beveik visur neįtikimos, pigios (du laiškai, netikėtas Kosinskis, 
netikėtas senio radimas rūsy). Tačiau veiksmas gana planingas, nuolatos 
augąs, kontrastais gyvinamas. Dėl tų kontrastų visa drama suskyla į dvi 
dalis. Karlas, gavęs brolio laišką, daugiau nebesistengia tėvo palankumo 
įgyti; jis nebekovoja ir išeina visai iš šitos dramos. Čia jam impulsas naujai 
dramai pradėti: jis skiria sau naują tikslą — nubausti pasaulio neteisybę. 
Nuo šiol tad eina dvi dramos: Franco ir Karlo. Supintos jos tik išviršiniu 
būdu: viena scena eina iš Franco dramos, antra iš Karlo. 

Karlo dramoj veiksmo partneris — visas pasaulis (o Franco?). Ko- 
vodamas su juo, Karlas vis daugiau ima abejoti savo tikslais. Tie išvidiniai 
konfliktai (o Franco?) auga palaipsniui: 1 — nusivilia savo absoliučiu 
teisingumu: nekalti dėl jo darbų nukenčia; 2 — nusivilia savo tobulumu 
(veiksme ant Dunojaus kranto); 3 — nusivilia iš viso savo teisingumo idealu; 
4 — nusivilia savo pašaukimu pasaulį bausti ir taisyti. 

Paralelūs veiksmai trečiame akte jau sujungiami. Jungėju yra Amalija. 
Ja myli abu broliai. Bet Karlas nuo pat antrosios dramos pradžios myli 
pasyviai, nesistengia su Amalija susitikti. Reikia jo meilė paversti aktyvia, 
išjudinti, pastūmėti Amalijos link. Tam įvedamas pašalinis asmuo Kosinskis. 
Sugrįžta Karlas į pirmykštę dramą, bet aktyviai joj nedalyvauja, neko- 
voja dėl Amalijos su broliu. Juodu net nesusitinka. Čia me jis veikia, bet 

ji veikia: prieš jo akis atsiskleidžia, kaip jis buvo apgautas ir kaip dėl to 
nuėjo plėšikų keliais; kaip dabar jis, plėšikas, nebegali su Amalija susi- 
jungti. Pamatęs klaidas, norėtų mesti savo senąjį gyvenimą, nes pasitaikius 
Amalija jam atleidžia. Bet vėl konfliktas. Karlas buvo prisiekęs plėši- 
kams nuo jų nepasitrauksiąs (3 v.). Tada jis žudo savo mylimąją, kad 
atpirktų savo priesaiką iš plėšikų ir sugrįžtų į teisingumo kelią. Konfliktas 
stiprus, bet neįtikimas, 

Nenutrūkstamo veiksmo (o jei nutrūkstamo, tai vikriai sumezgamo), 
gausingų kontrastų ir nuolatinių laipsniavimų bei konfliktų įspūdį Šileris 
stiprina ryškiomis išviršinėmis scenos priemonėmis: 1. masinėmis scenomis, 
2. išviršiniu veiksmu (mirtys, žudynės, šaudymas), 3. vietų efektingumu, 
(Dunojaus krantai, miškas, mėnulio apšviesta apgriuvusi pilis), 4. lyrizmu 
(šiurkščios plėšikų dainos, Karlo ir Amalijos ilgesio dainos su kanklėmis) ; 
pagaliau paskutinės priemonės — 5. efektingas, audringas žodis, kartais iki 
cinizmo nusileidžiąs, kartais rinktinius, švelniausius žodžius pinąs. Dialogai 
tačiau turi tą blogą pusę, kad jie mažai varo veiksmą pirmyn, turi tenden- 
cijos vis išvirsti monologais ir mėgsta žodingumą: kas galima būtų pasakyti 
žodžiais, tai sakoma sakiniais. 

Pagalvoti. — 1. Kurios epochos žymės atsispindi Karle? France? 
— 2. Kuo Karlas panašus į Verterį? Moljero Alsestą? Don Kichotą? — 
3. Kuo skirias Karlo suprantama laisvė nuo Orleano Mergelės, Telio lais- 
vės? — 4. Kuo skirias Karlas nuo Lazdynų Pelėdos „Klaidos“ revoliucijos 
sėjėjų? — 5. Kas bendra tarp Franco, Ričardo III ir Edmundo? — 6. Kiek 
kūno trūkumas sveria Franco, Ričardo, Šarūno gyvenimui ir dvasiai? — 7. 
Kuo „Plėšikų“ kompozicija ir veiksmo priemonės panašios į „Karalių Lyrą“ ? 
S. Ar esama brolių nesantaikos pasakose? Kaip ta tema pasakose išspren- 
džiama? — 9. Parašyti Karlo monologas: „Visagalis Dieve, teesie Tavo, 
bet ne mano valia!“ (paisyk Šilerio stiliaus!). 


446444044444446446404466406406404446000660044044444444044444444444041446444444444444444444444444- 
Šito dvilypio amžiaus kraštutinumai: racionalizmas-pseudo- 

klasicizmas ir vokiškas sentimentalizmas suglaudžiami į schemą. 

Anglų ar Ruso sentimentalizmas būtų vidurys tarp jų. 


Lyginama Racionalizmas-pseudo- Sentimentalizmas 
š | klasicizmas 
Verting, žmogaus galia | protas jausmas 
Verting. gyvenimo sritis | kultūra | gamta 
Verting. visuomenės dalis| aristokratai —mokytiniai |demokratai ir liaudis 
Kūrėjas mokytinis genijus 
Kūrimas pagal taisykles kūrybos laisvė 
Poezijos tikslas didaktinis * > 
Kūrybos pavyzdžiai prancūzų klasikai Šekspyras, Homeras, 
liaudies kūryba 

ŠEŠTAS SKYRIUS 


ROMANTIZMO AMŽIAUS 
LITERATŪRA 


pp p 


Amžiaus idėjos 


„Šviečiamojo amžiaus“ racionalizmas, nustelbęs žmoguje 
jausmą ir fantaziją, uždaręs jį praktiniame gyvenime, apkarto: Liu Iš 
Jausmą jau buvo išvadavęs sentimentalizmas. Iš praktinio gy- racionalizmo 
venimo sentimentalizmas išvedė žmogų į gamtą ir priveisė antro 
kraštutinumo — nepraktikų žmonių, nuolat apie laisvę kalbančių. 
Akivaizdoj Prancūzų revoliucijos, kuri laisvės idėją skan- 
dino kraujuose, vieni iš anksto nusikreipia nuo pačios laisvės. 
„Kam mums laisvės perteklius, kurio negalim sunaudoti ... Kam 
man laisvė vaikščioti iš vieno kambario į kitą, jeigu man nėra 
reikalo. Žmogus turi tiek laisvės, kad gali sveikas gyventi ir As 
dirbti savo darbą — užtenka jam to“, skatina susiaurinti norus 
Goethe. 
Kiti laisvės idealo neieško žemėje: iš materialinio pasaulio 
kyla į idealinį, dvasios, pasaulį: 


Į širdies šventas tylias erdves 
Bėki iš gyvenimo varžtų, 

Laisvė yr tik karalystėje sapnų, 
Grožis dainoje tik žydi. (Šileris). 


Vietoj kultūros ir mokslo išganymo ieškoma mene. Menas 
kasdieninį gyvenimą galįs paversti aukštesniu, patobulinti. 

Dalis šio amžiaus atstovų tokio meniško gyvenimo pavyz- 
džių ieško graikuose, paskiau didžioji dalis — krikščioniškuose 145 kryptys 
viduriniuose amžiuose ir jų kultūroje. Pirmieji klasikai, antrieji 
— romantikai. Klasikai stovi dar arčiau „šviečiamojo amžiaus“ 
racionalizmo, romantikai — arčiau sentimentalizmo. 

Klasikos atgimimas stipriau pagauna tik Vokietiją, roman- 
tika apima visą Europą. 

VOKIEČIŲ KLASICIZMAS 


Vokiečių klasicizmo ypatumai 


1. Klasikų idėjos. — Vokiečių klasicizmas pasivėlino dau- 
Pavėlintas giau kaip 100 metų, palyginti su prancūzais. Iš vienos pusės jis 
Klasicizmas = dar neatsikratęs nuo „šviečiamojo amžiaus“ racionalizmo palaikų, 
iš antros pusės jau prisipynė į jį romantizmo. Net tie patys 
rašytojai yra čia „šviečiamojo amžiaus“ idėjų, čia jau „audrin- 
gojo genializmo“, čia klasikos, čia jau ir romantikos prisigėrę. 
Goethę ir Šilerį vieni laiko romantikais, kiti klasikais. Net tame 
pačiame kūriny randi visokių elementų („Fauste“). 
Kaip „šviečiamajam amžiuj“ buvo populiarus tolerancijos 
Humanizmas Vardas, taip klasikos laikais — humanizmas. Humanistinis žmo- 
gus, kuriame išplėtotos visos žmogaus galios (humanus = žmo- 
niškas) harmoniškai, yra klasikų idealas. Optimistiškai tikima, 
kad žmogus yra palinkęs į gera ir nuolatos tobulėja savo jėgo- 
Menas mis. Dėl to, kaip ir deistams, konfesija nereikalinga. Žmogus 
tobulėja per meną (rac. apšvietimą!). Šitos idėjos aptinkamos 
nuolatos ir klasikų dailiojoj kūryboj. 


2. Klasikinio meno supratimas. — Humanizmo ir meno 
vyravimas ryškiai skiria vokišką klasiką nuo prancūzų. Bet ir 
patį antikinį meną vokiečiai supranta kiek kitaip nei prancūzai. 

Ieškodami pačios antikinio meno esmės ir nepasitikėdami 
prancūzais, jie kreipiasi ne į romėnus, bet tiesiog į graikus. 

Graikų plastika Labiausiai ir pirmiausia žavisi plastika, paskui žodžio menu ir 
filosofija. Iš graikų plastikos jie supranta graikų meno esmę, 
kurią išreiškia keturiais žodžiais: ,Taurus paprastumas ir ramus 

Graikų meno didingumas“. Tas paprastumas ir didingumas jiems aiškiai 

esmė byloja iš Laokoono grupės, kurioj angių smaugiamas Laokoonas 
praveria lūpas ne išgąsties šauksmui, bet ramiam atodūsiui dėl 
didžios kančios. 

Paprastumas ir taurumas, ramumas ir didingumas reiškiasi 
ir vokiečių klasikų kūryboje, medžiagą parenkant, charakterius 

kuriant, idėjas skelbiant, intrigas sudarant, stilių formuojant. O 
technikinės formos (laiko ar vietos vienumai, mitologija) vokiečių 
klasikams antraeilis dalykas. 


3. Vokiško klasiciz- 
mo kūrėjai. — Aukščiau 
minėta prasme graikų me- 
ną išaiškino ir vokiečių 
akis nuo prancūzų į grai- 
kus pakreipė (1755) rytų 
prūsas Vinkelmanas, dėl 
grožio atsidūręs Romoj ir 
katalikybėj. Jo kryptimi, 
kad ir kiek kitaip aiškin- 
damas graikų meną, žen- 
gia didžiausias klasiciz- 
mo ir humanizmo po- 
puliarizatorius  Lesingas 
(1729—81). Giliai įsi- 
skaitęs Aristotelį ir ki- 
tus graikų klasikus, Le- 
singas prieina išvadą, 
kad prancūzai juos netin- 
kamai supratę!. Tada ima 
griauti prancūzų įtaką savo raštais: „Laokoonu“ (1766), ,„Ham- 
burgo dramaturgija“ (1772). Viena ranka griaudamas, antrąja 
rodo, kokia turi būti tikrai klasikinė drama: pats parašo teatrui 
„Miną iš Barnhelmo“, „Emiliją Galoti“. Tie veikalai duoda 
pradžią vokiečių tautinei ir klasikinei dramai. Paskui lanksčia 
kalba volteriško racionalizmo įtakoj kritikuoja Apreiškimą, 
Kristaus dievybę, Bažnyčią ir skelbia humanizmą, kurio esmę 
jis išreiškė Jono apaštalo mėgstamu posakiu: „Vaikeliai, mylė- 
kite vienas kitą!“ Šitą žmogaus meilės idėją arba, kaip kartais 
sakoma, bedogmę krikščionybę, jis skelbė ir „Išmintingojo 
Natano“ dramoje. 

Žmoniškumas (vadinamas etinis humanizmas) yra kelias, 
kuriuo žengė ir Herderis, ir Goethe, ir Šileris. Paskutiniai du 
ir sudaro vokiečių klasikos viršūnę. 


Laokoono grupė 


1 O šiandien jau įrodyta, kad ir vokiečių buvo vienašališkai suprastas 
graikų paprastumas. 

Goethe ir 
Šileris. 


Graikiška 
dvasia kitose 
srityse 


Graikiška atmosfera ėmė gaubti visą vokiečių gyvenimą: 
papročius — moterys ima dėvėti graikiškos formos drabužiais, 
suka plaukus paprastais sūkiais, aunasi sandalais; švietimą ir 
auklėjimą — Humboldtas organizuoja humanistinės gimnazijas, 
Berlyno universitetą; architektūroj įsigali tiesios, paprastos 
linijos (vad. empirinis stilius); muzikoj — (Glukas' grįžta prie 
paprastesnės operos, pašalindamas virtuoziškumą, imdamas 
didingesnį turinį. 


Goethe 1791 m. 

PT 


Goethe klasikas 


Ir džiaugsmas ir meilė yra sparnai į didžius darbus. 
„Ifigenija“ 


1. Gyvenimas ir kūrimas (1785—1832) 


a) Veimare ir Italijoj. — Per dešimtį su viršum 
metų, kuriuos išgyveno Veimare, Goethe labai pakito. Atėjo 
čia „audringas genijus“ ir užkrėtė hercogą ir visą dvarą blūdu: 
naktimis dvaro jaunimas jodinėjo, žiemą čiužinėjo, lankėsi į kai- 
mo vakaruškas, su kaimo merginomis flirtavo, dėvėjo Verterio 
drabužiais (mėlynu fraku, geltona liemene, raitelio kelnėmis). 

Bet gavo Goethe iš hercogo ministerio pareigas; pamilo 
ponią Štein, už save vyresnę, kelių vaikų motiną. Valdovo 
pareigos ir Štein apramdė „genijų“. Jis neteko audringų polinkių, 
sušvelnėjo, ėmė branginti ponios Štein jam dėstomus „šviečia- 
mojo amžiaus“ idealus. Kelionės po Šveicariją, bet ypačiai po 
Italiją (1786), subrendino jo naują dvasią. Italijoj Goethe studi- 
juoja paišybą, gamtos mokslus, anatomiją, bet labiausiai antikinį 
ir renesanso meną. Graikų plastikoj, renesanso tapyboj, ypačiai 
Rafaely Goethe mato įkūnytą „taurų paprastumą ir ramų didin- 
gumą“, kaip Vinkelmanas buvo nusakęs graikų meną. Mene 
glūdinti harmonija ir proporcingumas tarp kūrinio dalių ir 
visumos tampa Goethės idealu ir žmogaus gyvenime. Turi būti 
harmonija tarp individo ir visuomenės. 

Naujas idėjas Goethe išreiškė ir trijose šio meto klasikinėse dramose: 
„Ifigenijoj“ (pradėtoj 1779, baigtoj 1787), „Egmonte“ (1788), „Tasso“ (1789), 
kurias buvo pradėjęs dar Veimare, bet kurioms išbaigti reikėjo skaisčių 
pietų saulės spindulių. Jose Goethe tas pats ir naujas. Tas pats, nes spren- 
džia problemas, kurias buvo sprendęs jaunystės „Gėtze“ ir „Vertery“: indi- 
vido santykius su visuomene. Anuo laiku rūpėjo: ar individas yra sutai- 
kinamas su visuomene, idealas su realybe, širdis su pasauliu? Ne — atsakė 
jaunystės Goethe. Dabar jau atsako — taip. Tasso, individualistas kaip 
Verteris, supranta, kad „žmogus nėra gimęs laisvas būti“ ir savo valia pasi- 
duoda visuomenės tvarkai, nes pasidavimas įstatymui ir visumai nėra geni- 
jaus pažeminimas, bet jo moralinė pareiga. 

b) Bičiulystė su Šileriu. — Sugrįžęs į Veimarą 
(1788), imdamas didelę algą, Goethe turėjo patogiausias sąlygas 

kurti. Bet čia jis susidėjo su paprasta mergina Kristina Vul- 
pius, viešai su ja gyveno kaip vyras su žmona, nutolo nuo to 
meto vokiečių gyvenimo, kuris visus žavėjo. Ištikusiam kare 
su prancūzais vokiečiai rodė patriotinį entuziazmą, (Goethe 
uždraudė savo sūnui savanoriu eiti. Daugumas nekentė Napo- 
leono, jų kraštą pavergusio, jis iš Napoleono ordeną ėmė ir 
savo imperatorium vadino. „Goethės mūza nutilo; tauta jį pa- 
mažu ėmė pamiršti“ (Volfas). 

Goethės vietoj jaunimas žiūrėjo į bekylančią naują žvaigž- 
dę — Šilerį, į kurį Goethe buvo žiūrėjęs iš aukšto, piktinęsis jo 
„Plėšikais“. Dabar ir Goethe atkreipė akį į Šilerį, susiartino 
su, juo (1794). Šileris jam pakeitė Herderį, nuo kurio Goethe 
atšalo. Ir ta bičiulystė atgaivino Goethės kūrybinį entuziazmą, 
pagilino jo idėjas. Goethe iš Šilerio gavo antrą jaunystę. 

Šituo tarpu (1794—1805), Šilerio skatinamas, Goethe išleidžia didak- 
tinį romaną „Vilhelmo Meisterio mokslo metus“ (Wilhelm Meisters Lehr- 
jahre, 1795), kuriame plačiai atvaizduoja „šviečiamojo amžiaus“ kultūrinį 
veidą ir skelbia naujus auklėjimo idealus ir metodus. Jo herojus eina per 
gyvenimo klaidas, bet kadangi jis pats yra geros prigimties (pal. Ruso moks- 
lą!), tai visos klaidos išeina jam į naudą ir ištobulina jo asmenybę. Kiek 
Goethe puikus menininkas, tiek silpnas auklėtojas. „Kaip auklėjimo roma- 
nas „Lehrjahre“ šiandien nieko jau nepasako. 18 a. optimizmas, tikėjimas 
žmogaus prigimties įgimtu tobulumu jau mums svetimas. Mes nebesam jau 
nuomonės, kad geras žmogus visados geras išliks ir iš kiekvienos klaidos 
išeis dar labiau užsigrūdinęs. Taigi atkrinta Goethės auklėjimo pagrindas. 
Per šimtą metų ir kultūros idealas pakito, ypačiai mintis, kad kultūrą ap- 
saugot ir jos idealą įvykdyti gali slapta masonų sąjunga, gali šiandien tik 
nepasitikėjimo šypsnį sukelti“ (Volfas). 

Kitais metais išleidžia „Hermaną ir Doroteją“ vokiečių 
klasikos viršūnę: joje rodo idilišką vokiečių miestiečių gyve- 
nimą su klasikiniu objektyvumu, plastiškumu, ramumu. Dar 
kitais metais jo kūryba pražysta baladėmis. 

c) Goethe romantizmo laikais. — Su 19 amžiaus 
pradžia senoji karta išeina iš gyvųjų tarpo (1803 Herderis, 
1804 Kantas, 1805 Šileris). Miršta toliau Kristina Vulpius, su 
kuria gyvenęs 18 metų, paskiau dar formaliai ją vedė, kad ji 
išgelbėjo jam nuo prancūzų gyvybę. Miršta ir jo sūnus. Jau 75 
metų senis Goethe dar mėgina pirštis 18 metų merginai, bet nei 
Ipoeto vardas nei turtas mergaitės nesugundė. Ir Goethe liko 
senti vienas kaip žirnis prie kelio, bet amžininkų garbinamas 
ir pats save didžiai vertindamas. 

Nuo romantizmo Goethe laikėsi iš tolo ir juo nuošaliau, 
juo srovė rodė daugiau krikščioniškų pradų. Jis tikino, kad, 
kas klasiška, esą sveika, kas romantiška, esą liguista. 

O tačiau stingstančioms kūrybos galioms atgaivinti ir jis imasi rytų 
literatūros, kaip ir romantikai (lyrikos rinkiny — „Rytų-vakarų divanas“, 
„West-Oestliche Diwan“). Sutirština dar labiau panteistišką misticizmą savo 
„Giminystės“ (Wahlverwandschaften) romane, kur išveda, kad tarp žmonių 
esąs tas pats elementų giminystės dėsnis kaip chemijoj. Su didele jėga 
veržiasi vienas žmogus prie kito, kurio siela giminiška. Bet dorovinės 
pareigos, kurias skiria individams visuomenė, turi palenkti sau tas prigimties 
jėgas. Čia gina Goethe jungtuvių ryšio nesuardomybę, nes jos yra visuo- 
meninio ir dorovinio gyvenimo pagrindas. Romanas laikomas vienu iš nedau- 
gelio veikalų, kurie Goethei ir techniškai yra gerai pavykę. 

1830 m. pabaigia savo autobiografines pastabas „Dichtung 
und Wahrheit“, 1832 m. „Faustą“, savo viso gyvenimo veidrodį 
ir kūrybos vainiką, ir po kelių mėnesių 1832 m. kovo 22 d. 
Goethe „pasitraukia“. 


* * * 


Goethės literatūrinis palikimas nepaprastai gausingas ir 
įvairus: kūrė visų žanrų veikalų, bet stipriausia yra jo lyrika; 
reiškė visų trijų amžių tendencijas — sentimentalizmo, klasikos 
ir romantikos, tačiau laikomas paprastai klasiku kūrėju; labiau- 
siai klasikinė yra „Ifigenijos“ tragedija. Visus žanrus ir visus 
stilius sujungė „Faustas“. Goethei priklauso ir „visuotinės lite- 
ratūros“ (Weltliteratur) sąvoka. 


2. Goethės lyrika 


Goethės lyrika (ir visa kūryba!) iki pačių smulkmenų yra 
išaugusi iš jo paties kasdieninio gyvenimo. Įvykius, kurie jį 
džiugino ar kankino, jis pavertė eilėraščiais. O jį žadino visą 
ilgąji gyvenimą trys svarbiausios gyvenimo sritys: erotinė meilė, 
„Dievo ieškojimas“ ir gamta. 


a) Lyrikos motyvai. — Gausingiausia ir „goethiš- 
kiausia“ yra meilės lyrika. Lengvai žaismingai jaunystės dai- 
nose (Wilkomen und Abschied) jis skrieja tamsų vakarą pas 
mylimąją, kaip lietuviškų dainų (anot Šererio ir Valcelio) 
bernužėlis; džiaugiasi jos nuraudusiu kaip pavasaris veidu; 
džiūgauja dėl pabučiavimų; sielojasi, kad reik išsiskirti; garbina 
mylimąją, kad jį myli; jaučias tada laimingas. Kitur meilės 

Goethe ir 
romantizmas 


„Pasitraukė“ 


Literatūrinis 
palikimas 


Gyvenimas 
ir kūryba 


Meilės lyrika 


Prometejiškas 
individualizmas 


„Dievo 
ieškotojas“ 
gamtoje 


žaismo vietoj jau iškyla didi mylinčio kančia, kad visa būtis 
mylimos kupina, o jos ilgesys vis tiek nedingsta, nors šalia 
mylimosios būtum: 
Mąstau tave, kai saulės šešėliai . 
Iš jūrų spindi. 
Mąstau tave, kai mėnesio dėmės 
Šaltiniuos dažos. 
Matau tave, kai kelio tolumoj 
Pakyla dulkės. 
Gilioj nakty, kai ten kurčiai šniokštom 
Vilnis pakyla. 
I tylų guotą aš einu klausyt, 
Kai viskas tyli. 
Aš pas tave, o tu vis taip toli, 
Nors prie manęs esi. 
Ir saulė leidžias; sužibs man žvaigždė, 
j O kad ten būtum tu. 
Visas žmogus čia pavirtęs pasilgimu; visoj gamtoj jam tik 
mylimoji vaidenas; o tas ilgesys neužgesinamas. Ir tai daro 
dramatinį įspūdį. 
Jaunajam Goethei nebuvo išblėsęs ir dievybės pajautimas, 
nes su vienu Dievu kovojo, kitą kurdinosi. Jaunasis „genijus“, 
viską griaudamas, verčia ir „senuosius dievus“, atgaivindamas 
Prometejaus maištą, kuriame laisvu ritmu, pindarišku tonu, 
nuolat kildamas, reiškia panieką Dzeusui ir individualistiško 
išdidumo pagautas save į dievus kelia: 
Čionai aš kursiu žmogų 
Manu paveikslu, 
Lytį, kuri man lygi. 
Kentėt, verkti, 
Sau naudotis ir džiaugtis 
Ir tavęs nepaisyt 
Kaip aš. 

(Pal. su A. Mickevičiaus improvizacija!). 

Senųjų „prometejų“ vietoj Goethe kurias (tikriau iš pante- 
isto Spinozos skolinas) gamtos dievą, kuris yra ne pasaulio 
kūrėjas, ne Apvaizda (kaip Krėvės Vainorus!), bet jėga, meilės 
jėga, glūdinti pačiuose reiškiniuose, gamtoje ir jame pačiame. 
Šitokis „tikėjimas „(Ganymede“ reiškias džiaugsmu, kad gamta 
tokia įvairi; jį laiko ant savo krūtinės, „mielas rytmečio vėjas 
malšina jo degančią troškuliu krūtinę“, „lakštingala su meile 
šaukia jį iš pakalnių“. Ir su judančiais debesimis poetas kyla į 
„visa mylintį tėvą“ (pal. su Verteriu!). 

Šitokis gamtos sudievinimas dar labiau iškelia jos reikšmę 
poezijoj. (Gamtoje susijungia erotiniai ir kosminiai (čia religi- 
niai) jausmai. Į gamtą Goethe nukelia savo dangų ir žemę. 


GEGUŽĖS DAINA 


Gamtužė visa, 

Kaip žiba saulė 

Ir spindi lanka. 

Tarp lapų, šakose, 

Išsprogo žiedai, 
. O krūmuos sučiulbo' 
| Paukštyčių šimtai. r 
Ir džiaugsmas, linksmybė 
Pripildo krūtinę. 
O žeme, o saule! 
O laime auksine! 
| O meile, meile 
' Auksine, daili! 
j Kaip debesys ryta 
Žydrynėj toli... 
| 


Naujausias dainas, 
Žaidimus tu teiki. 


Nes mane myli. 


plaukia retai iš didingos minties, iš 


grakščiai. Mokėjimas formą sulieti 
gilina ir iškelia patį lyrikos turinį. 


Ist Ruh. 
In allen Wipfeln 
Spūrest du 


Warte nur, baldė 
Ruhest du auchl, 


čiausi, natūraliausi,. 
žmogaus širdis jos nepažįsta; netruks tačiau 


1 Lyrikos vertimas neduoda pajusti viso 


Tu laimini puikiai 
Naujuosius laukus — 
Žiedelių kvapuose 
Pasaulis puikus. 
Mergyt, mergele, 
Kaip myliu tave! 
Kaip spindi tau akys, 
Kaip myli mane. 
Kaip myl vieversėlis 
Dainelę, džiaugsmus, 
Kaip rytmečio gėlės 
Padangių kvapus, 
Taip aš tave myliu 
Ugningu krauju, 

Esi man jaunyste, 
Drąsa ir džiaugsmu. 


Per amžius laimingas, 


(Vertė Šukys) 


b) Lyrikos forma. — Visa Goethės lyrikos galia 


gilaus turinio, iš motyvų 


įvairumo, dažniau iš nuoširdaus jausmo, išreikšto paprastai, 


su turiniu dar labiau pa- 


Ueber allen Gipfeln 


Kaum einen Hauch; 
Die Vėglein schweigen im Walde. 


Tik viršūnės, tik miškas, paukščiai nutilę. Vaizdų iš viso Goethe ne- 
mėgsta prigrūsti. O čia jie nė vienu epitetu neparyškinti. Žodžiai papras- 
Bet jausti ant viso pasaulio plasnojant ramybę; tik 


ir ji nurimti. ž 


grožio, tad dedams čia neverstą. 

Gamta 


Turinys ir 
forma 


Žodis, eilutė 


Rimas 


Dinamizmas 


Pastabumas 


Dalyviai 


Ritmas 


Šitai nuotaikai atsako ir forma. Ramumu ir pastovumu atsiliepia čia 
žodžių trumpumas: vienaskiemeniai ir dviskiemeniai. Ramumo, pabaig- 
tumo įspūdį daro ir eilučių ilgis: po pirmos antra trumpa. Bet ketvirtoji 
jau ilgesnė, mažiau joj griežtumo, o šeštoji visai nutyso. Tame nutysime 
jausti, kad poetas pradeda skęsti į gamtą, reflektuoja, kad jo sieloj išplaukia 
neramybė, Bet jis neramumais nusikrato, apvaldo save, ir vėl ramumas 
reiškias su trumpomis eilutėmis (7 ir 8). 

Pastebėtinai su eilučių ilgumu sutaria ir rimas. Antra ir ketvirta 
eilutė siejasi tarp savęs griežtu rimu, ketvirtoji tik tik pastebimai turi 
kitokią intonaciją (nes čia dar sakinys nebaigtas), nešančią garsą ir nuo- 
taiką jau tolyn, o jau penktoji su pirmesnėmis rimu nesisieja, jau ramybės 
pajautimas atsileido, svajonės nunešė į naujas sritis. Šeštoji taip pat laisva 
nuo pirmųjų rimų ir dar toliau skrenda, taryt pamiršus buvusią pirmose 
eilutėse dvasios ramybę. Bet septintoji eilutė skubiai susigriebia, nuotaika 
dar sutampa su ta, kuria gyveno 6 eil. (šios dvi eilutės surimuotos), ir 
tuojau visai nurimsta: nuotaika sugrįžta, kaip buvo pirmiau, ir paskutinė 
eilutė surimuota su 5. Šitaip Goethe žodžio muzika papildo tai, ko jis 
tiesiog žodžiu nepasako. 

Gamtoje Goethe įžvelgia ir judėjimą, dinamizmą. Didelė jo lyrikos 
dalis yra to judėjimo, dinamizmo lyrika. Jam viskas dar tampa, ne yra. 
Šitas tapimas reiškias ir pačioj formoj ir turiny: 


Auf der Welle blinken 

Tausend schwebende Sterne; 

Weiche Nebel trinken | 

Rings die tūrmende Ferne; 

Morgenwind umfliūgelt 

Die beschattete Bucht 

Und im See bespiegelt 

Sich die reifende Frucht.  (Auf dem See). 


Ryto prieblandos įspūdžiai. Nedaug paveikslų įžvelgia, bet ką įžvelgia, 
tai giliai, pastabiai: žvaigždžių mirgėjimą bangoje, rūko minkštumą, įlankos 
šešėlius. Rytmečio prieblandoje nieko nėra pastovaus. Visi pavidalai kiek- 
vienu momentu, labiau kaip dieną, stovi kitimo angoje. Ir Goethe pastebėjo 
šitą rytmečio plasdenimą. Jį jaučiam net pačioj eilėraščio formoj. Gamtos 
reiškinių ypatumai čia išreikšti pažyminiais, turinčiais daug judrumo — 
dalyviais (schwebende, tūrmende ...). Dalyviuose daugiau judėjimo kaip 
būdvardy, mažiau kaip veiksmažody (pakeisk dalyvį kokiu būdvardžiu! 
Ar tas pats įspūdis?). Tokis ir ryto kitimas: tarp tapsmo ir būvio. 

Tasai tik nujaučiamas judėjimas banguoja ir su pačiu ritmu: 


Čia judėjimą reiškiančiuose dalyviuose chorejus pakeistas daktiliu, kuris 
daro pratęšto, greitai, lengvai banguojančio vibravimo įspūdį. Kad tuo įsi- 
tikintum, skaitydamas praleisk tos pėdos vieną skiemenį. Ar įspūdis bus 
tokis pat? 

Išviršinė lyrikos forma labai įvairi — nuo liaudies dainų formos 
(Heidenroslein) ligi hegzametrų. Keitėsi su amžium. Keitėsi ir išviršinės 
formos. 

Po Italijos kelionių Goethei gamta sukelia mažiau jausmo, daugiau re- 
fleksijos.  Tyškančio vandens lašeliai jam taryt įkalba minti: „Žmogaus 
dvasia, kaip tu panaši į vandenį; žmogaus likime, kaip tu panašus į vėją“. 
Meilės lyrikoj nebėra svajingumo, ilgėjimosi; Romos elegikų pavyzdžiu 
Goethe tik džiaugias patenkintos meilės malonumais. Iš moters kai kuriuose 
eilėraščiuose „nereikalauja dvasingumo nei dorybių, vertų nuostabos ir 
pagarbos, bet tiktai jaunystės grožio, besirpstančio žavingumo, smagios svei- 
katos ir linksmos, malonios šnekos, kuria kalbama su vaikais. Moters 
artumą jis jaučia beveik ne kitaip kaip gražaus gyvulio“ (Croce, pal. su 
romantikais!). Į poeziją sugrįžo mitologinės figūros, dievai ir deivės. Vaiz- 
dai tapo ryškesni, griežtesni, kiek ryškesnis Italijos dangus už Veimaro. 


3. Ifigenija 


a) Siužetas. — Šventas tankialapis gojus gaubia Dia- 
nos šventovę; ąžuolų ir pinijų šakose vėjas šlama; tolumoje jūra 
šniokščia. 

Šičia praleido ilgus 
metus Ifigenija, Dianos 
nuo mirties išgelbėta ir 
paskirta deivės šventovės 
vaidilute. Barbariškoj, 
šiurkščioj šaly ji viena 
kilni. Bet per ją sušvel- 
nėjo ir šalies papročiai, o 
karalius Toas ją pamilo 
ir panoro, kad jo žmona 
taptų. Bet Ifigenija jau- 
čias čia svetima, širdim 
palinkus į tėvynę: 

Nuo mylimųjų skiria mane jūra. 
Ant kranto man prailgsta mano 
dienos, 

Graikų šalies širdim beieškant, 
O į atodūsius manuosius tik 
duslius 

Aidus šniokštom vilnis atplauja. 
Vai vargas tam, kuris be brolių 
ir tėvų 

Toli gyventi vienas turi. Jam 
ilgesys 

Ir artimiausią laimę nuvagia 
nuo lūpų, 


Feuerbacho Ifigenija: taurus paprastumas, 
ramus didingumas. 

Jaunasis ir 
senasis lyrikas 


Ifigenija 
is Toas 


Orestas ir 
Ifigenija: 
pesimizmas 
ir meilės 
optimizmas 


Jo mintys su svajonėm leidžiasi 

Tėvų pastogėn, kur prieš jo akis 

Pat pirmą kartą saulė dangų atidarė, 

Kur vienaamžius vis stipriau stipriau 

Žaislai švelniais ryšiais surišo. 

O kaip su gėda reik prisipažint, 

Kad tau, dievaite, aš tarnauju su tyliu nenoru, 
Tau, gelbėtojai mano! Turėčiau gi ašai 
Laisvai paskirt save tarnybai tavo. 

Visad tavim tikėjaus. Viliuos tavim. 

Ir šiandien, o Diana, kur mane, 

Garsaus karaliaus atmestąją dukrą, 

Savo šventa, malonia priglaudei ranka... 
Leisk man savuosius pagaliau pasiekti. 

Mane, kurią tu „iš mirties išvadavai, 

Išgelbėk ir iš šios būties, kuri yra antra mirtis. 

Karaliui Toas, kuris pakartotinai prašo būti jo žmona, Ifi- 
genija atveria savo šeimos prakeikimo paslaptis. Ji nenorinti 
naujo prakeikimo užsitraukti ir tauriai atsisako tekėti. Ji tik 
prašo karalių, kad paleistų ją namo, kur naujas gyvenimas jai 
išauštų. Apsivylęs Toas vėl grįžta į senuosius papročius ir įsako 
Ifigenijai aukoti du suimtuosius svetimšalius (1 veiksmas). 

Suimtuosius Ifigenija pažįsta: tai jos brolis Orestas ir jo 
palydovas Piladas. Orestui, motinos užmušėjui, erinijos (są- 
žinė) neduoda nurimti. Jis jaučia visą nusikaltimo baisumą. 
Mirtis jam būtų vienintelis išgelbėjimas nuo kančių. O kai pa- 
žįsta seserį Ifigeniją, šeimos prakeikimas dar baisiau stumia jį 
į neviltį, ir viską greičiau nori pabaigti, šaukdamas aplink 
šventovę siautėjančias keršto dvasias: 

Užverton vieton jūs įženkit, furijos, 
Žiūrėkit trokštamų žaislų, 
Baisiausių ir paskutinių, kur surengėte pačios. 

O kreipdamasis į Ifigeniją: 

Neverk. Tu nekalta. 

Nuo pat mažens aš nieko 

Taip nemylėjau kaip tave, sesele. 
Taip, kelki plieną, negailėk, 
Krūtinę šitą perskrosk ir atverk 

4 Verpetams, kur čia verda, kelią. 

Ifigenija su džiaugsmu dėkoja dievams, kad brolis ir sesuo 
gyvi. Maldauja auksinę saulę, kad paskolintų skaisčiausius 
spindulius ir sudėtų juos kaip padėką prie Jupiterio sosto, nes 
ji pati beturtė ir bežadė. Ji guodžia brolį ir su karšta meile ir 

pasitikėjimu maldauja dievus. Su vėjo nuščiuvimu rimtose 
šakose, su saulės pažvelgimu iš debesų Orestas pajaučia, lyg 
pavasario oras ir lietus būtų nuplovęs jo krūtinę. Jis pagijęs, jo 
sąžinė laisva, kaltė atleista. O tuo tarpu Piladas, it sumanus 
Odisejus, galvoja, kaip visiems trims pabėgus (2—3 v.). 

Ifigenija maldauja dievus, kad jie laimintų Pilado suma- 
nymus, kuriems ji jaučias kaip kūdikis paklusni. Tik neramina 
ją Pilado kelias į laisvę per apgaules. 

Aš nepažįstu sukto kelio, 

Ką nors apgauti aš nemoku. Vargas! 

O vargas melui! Jis neišvaduos širdies, 
Kaip tiesiai pasakytas žodis. 

Jis mūsų nepaguos, baugins tik tą, 

Kuris slaptai jį kala; jis grįš nelyginant 
Strėlė aikli, dievų jin patin nukreipta 

Ir jį žudydama. 

Vai rūpestis po rūpesčio kilnoja man krūtinę! 

Bet Ifigenija nemoka kitiems protu vadovauti ir negali per- 
šnekėti Pilado, kuris ragina ją apgauti karalių. Tik širdis ką 
kita jai sako. 

Piladas. Nebijok. 

Ifigenija. Savuosius rūpesčius kilniais aš vadinu, nes jie mane įspėja 

neapgaut karaliaus, kur man antruoju tėvu buvo. 


Piladas. Tai joks nedėkingumas, jei reikalas taip verčia. 
Ifigenija. O vis nedėkingumas — jei bent pateisins reikalas. 


Piladas. Dievų ir žmonių akyse tave — tikriausiai. 
Ifigenija. Tačiau mano pačios širdis nerimsta. 
Piladas. Per griežtas reikalavimas yra slaptas išdidumas... Nesi, 


matyt, įpratus pralaimėt, jei tu nenori paaukoti vieno netei- 
sybės žodžio, idant išvengtum didesnės nelaimės. 

Ifigenija. O kad turėčiau vyrišką aš širdį, kuri kitiems balsams kurčia 

palieka, 

Kai kyla vienas drąsus planas!.. 
Turiu aš jo klausyt, nesgi manieji yr 
Didžiam pavojuj. Bet varge... (4 v.). 

Ifigenija elgias, kaip Piladas pamokė. Bet netiesos žodis 
neįtikinamai skamba jos lūpose, ir karalius Toas ją ima įtarti 
apgaudinėjant. Jo akyse susvyravo Ifigenijos taurumas. Ifige- 
nija pati pasijuto griaujanti, ką savo kilnumu buvo sukūrus. Ir 
ji nusigali: geriau laisvės ir gyvenimo netekti, kaip netiesa 
gyventi. Ji pasako karaliui visą tiesą. Jos taurumas atgauna 
galią. Ji palenkia karaliaus širdį, sutaiko jį su Orestu, sutaiko 
ir dvi ginkluotas graikų ir skitų minias, pasirengusias viena 


7. Visuotinė literatūra II d. 07 


Ifigenija ir 
Piladas:, tei- 
singasis ir 
praktikas 


Ifigenija ir 
priešai: taikos 
apaštalas 


Lyrizmas 


kitą su ginklais pulti. Taikos ir bičiulystės dvasią paskleidžia 
abejose tautose, prašydama karaliaus palaimos savo kelionei: 


O ne, karaliau mano! Be palaimos, 

Prieš tavo norą nuo tavęs aš nesiskirsiu. 
Nevyk mūs nuo savęs! Te bičiulystės teisė 
Tave sujungia su mumis, tai amžinai 
Nebūsim atsiskyrę. O brangus, mylimas 
Tu man esi, kaip mano tėvas man kad buvo. 
Ir šitas įspūdis palieka mano sieloj. 

Te nors menkiausio balsas iš tavos tautos 
Pasieks man ausį ir primins garsus, 

Kur iš tavęs girdėti papratau, 

Kai ant varguolio pamatysiu tavo rūbą: 
Priimsiu jį, kaip pati dievą, 

Pati paruošiu jam ir sostą, 

Prie židinio kėdėn pakviesiu 

Ir klausinėsiu jį apie tave ir tavo rūpesčius. 
Teduodie tau dievai už tavo darbus 
Malonę ir gausingą atpildą. 

Sudie! Atkreipk į mus tu savo veidą ir 
Prašnek malonų atsisveikinimo žodį. 

Ten vėjas plečia jau švelniai bures, 

Ir ašaros paguodos teka 

Atsiskiriančios veidu. Sudie! O ženklui 
Senos bičiulystės paduoki dešinę man savo. 


Toas. Sudie! 

b) Ifigenija. — Giliai moteriškas ir krikščioniško do- 
rumo Ifigenijos paveikslas yra tauriausias iš visų, kuriuos 
Goethe yra sukūręs. Tai „nuostabus žiedas, kuris niekaip nega- 
lėtų augti antikinėj graikų žemėj, pagonybės šešėliuos“ (Ha- 
manas). Sako, žavėdamasis šv. Agotos paveikslo grožiu, Goethe 
pasiryžęs į savo herojės lūpas nieko nedėti, kas netiktų tai šven- 
tajai. Teisingumas, meilė, meilė savo krašto, saviškių, visų 
žmonių, meilė dievų ir jiems atsidavimas yra jos širdies spin- 
duliai, kurie pašviečia jos darbams. Ir sykiu kiek ji turi kentėt 
ir net nusikalsti, o paskui atgailoti! 

Kilnaus Ifigenijos moteriškumo įtakoj švelnėja barbarai, 
kilnėja žmogus, o Orestas atgauna dvasios ramybę!. 

c) Antikinė forma. — Dėl Ifigenijos ir kitų veikėjų, kurie gy- 
vena širdim, visoj dramoj maža išviršinio veiksmo, daug išvidinės kovos ir 
lyrizmo. Šito periodo Goethės dramos net vadinamos „sielos dramomis“ 
(Seeledrama). Ė 


1 Čia yra tamsi, miglota Goethės mistika: moteriškumo įtakoj atlei- 
džiamos nuodėmės! Sykiu tai ir jo humanizmas. 

; 


Jų charakteris labai gerai derinasi su antikine tragedijos dvasia ir 
formomis: — medžiaga (graikų padavimas, Euripido jau sudramintas) ; 
dvasia: taurus paprastumas ir ramus didingumas (charakteriuose, veiks- 
me, stiliuje); technika (griežtas laiko, vietos ir veiksmo vieningumas; 
scena visada ta pati, veikėjų tik 5; scenoj pasirodo ne daugiau kaip trys; 
intriga paprasta); kalba (skambi kaip Sofoklo, kupina sentencijų, vaizdų, 
lakumo ir ramumo). 

Rašydamas „Ifigeniją“, tragedijos pavyzdžiu Goethe turėjo Sofoklą, 
bet ypačiai Rasino „Fedrą“. Nuo „Fedros“ iki „Ifigenijos“ tik vienas laiko 
žingsnis. 


4. Faustas 


a) Fausto istorija. — Faustas yra žmogus, turįs reikalų su 
velniu. Per ištisus amžius tokis žmogus buvo dvejopai suprantamas: žmo- 
gus, kurį Dievas leidžia velniui gundyti, žmogus, pats parsidavęs velniui. 
Jau Senajam Testamente populiari yra Jobo istorija, o apie 1 amžių žydų 
literatūroj buvo išplitus mintis apie žmogaus demoniškąją galią, gautą iš 
velnio (pal. ir žydų kaltinimus Kristui!). 

Viduriniais amžiais padavimai apie susidėjimą su velniu jau imta lite- 
ratūriškai sudoroti. 1587 m. rašytojas Spiess išleido pasakojimą apie Jona 
Faustą, parsidavusį velniui. Pasakojimas buvo „baisus pavyzdys ir tikras 
įspėjimas žmonėms gudragalviams ir netikėliams“, kaip skelbė jo antraštė. 
Tuojau tas pasakojimas nukeliavo į Angliją ir imtas vaidinti. Iš ten vėl 
persikėlė į Vokietiją. 

„Šviečiamojo amžiaus“ laikais daugelis poetų (jų tarpe ir Lesingas) 
mėgina apie Faustą parašyti dramas, operas, poemas. Faustas tampa ne 
pajuokos objektu; jame įkūnijamos amžiaus idėjos: noras atsipalaiduoti 
nuo autoriteto, stengimasis pažinti gyvenimo esmę savo protu ir gyvenimo 
tobulybę pasiekti savomis jėgomis. Dėl to ir Lesingas jau buvo numatęs 
Fausto neatiduoti demonams. Tuo keliu eis ir Goethe. 

Dar Strasburgo studentas Goethe pradėjo „Faustą“ rašyti. Su per- 
traukomis kurdamas, 1808 m. išleido pirmą dalį, o prieš pat mirtį ir antrą. 
Tai 60 metų darbas. 


b) Fausto tragedija. — Tragedijos tema ir mintis 
paskelbta didingame Dangaus Prologe, kur didieji angelai 
Gabrielius, Rafaelis ir Mykolas skelbia Viešpaties galybę ir 
tvarką, kuri rikiuoja saulės ir žemės, dienos ir nakties, jūros 
ir audros ir žaibų kelius. 

Bet apie šitą pasaulio harmoniją ir didybę nieko nenori 
žinoti Mefistas. Jis žiūri tik į žmonių gyvenimą ir nemato tenai 
jokios harmonijos. Nors žmogus yra gavęs protą, bet gyvena, 
jis sako, kaip ir kiekvienas gyvulys. Viešpats pasitiki žmonė- 
mis. Nors „žmogus tol klysta, kol žemėje gyvena“, bet „geras 
žmogus ir miglotuose siekimuos nujaus visad teisingą kelią“. 
Mefistas netiki. Tada Viešpats leidžia jam gundyti Faustą, tą 

nepaprastų siekimų žmogų, kuris „„nurėkšti nuo dangaus žvaigž- 
des šviesiausias ir žemės nor išgert visus džiaugsmus, kurio 
nei toliai nei artybė negali nuraminti siaudžiančios krūtinės“. 

Nors Mefistas įtrauks Faustą į nuodėmę ir klaidą, bet 
amžinai išlaikyti jo neįstengs, nes „geras žmogus ir miglotuose 
siekimuose nujaus visad teisingą kelią“. Ligi teisingą kelią su- 
ras, turės pereiti per eilę klaidų ir kančių. Jis norės pažinti, 
naudotis, grožėtis, kurti. Tik kūryboj, socialiniam darbe, paves- 
damas save kitų gerovei, jis pasijus laimingas. 


PAŽINTI 


Iš Dangaus harmonijos nusileidžia veiksmas į žemę, į su- 
skliaustą gotikos celę, kur įsiveržę mėnesio spinduliai randa 
Faustą pražilusį, sunykusį, sielvarto draskomą. Faustas ieškojo 
ligi šiol pasitenkinimo moksle. Jis studijavo filosofiją, teises, 
mediciną ir net teologiją. Jis pasiekė visa, ką žmogiškas mo- 
kytumas gali duoti, nebijo nei pragaro nei velnio, bet jaučias 
tokis pats kvailys, kaip buvo. Mokslas jam neatsakė, kur gy- 
venimo esmė ir jo laimė. Buvo griebęsis ir magijos. Veltui. 
Širdis nepažino džiaugsmo ir nebesitiki jo pažinti, o troškimas 
pažinti tebekankina. Kad bent ta kančia palengvėtų! Ir norėtų 
Faustas išskristi su mėnesio spinduliais pro langą į dunksančius 
kalnus, skrajoti daubose su dvasiomis ir lankos rasoj nusiplauti 
nuo visokio noro žinoti. 

Faustas pasijunta esąs nebe Dievybės paveikslas, bet šliau- 
žiojąs ir besisotinąs dulkėmis kirminas, kurį sutriuškins praeivio 
koja. Ir desperacija įbruka Faustui į ranką nuodus. 

Jau kelia krištolo indą prie lūpų, bet sugaudžia Velykų 
varpai, suskamba angelų ir žmonių — Dangaus ir Žemės trium- 
fo himnas: Kristus kėlės, džiaugsmas ydų suklaidintam, žūvan- 
čiam žmogui. Jaunystės šviesių atsiminimų banga, kada ir jis 


' su jaunystės tikėjimu jautėsi laimingas, stiprus jo kūno ryšys 


su žeme pažadina Faustui norą gyventi. Ir nusivylėlis iš savo 
„urvo“ išeina į žmones. 

Besilinksminančioje minioje ir jis prablaivėja: „Čia aš 
žmogus, čia aš galiu juo būt“. Bet neilgam džiaugsmas. Nors 
gamtoj ilsis jo akis, žvelgdama į saulėlydžio žaras, bet tik nurie- 
dėjo saulė, su ja veržiasi ir jo mintys, o kita jo asmens pusė 
norėtų čia žemėj pasilikti. „Mano krūtinėj gyvena dvi sielos, 
I:urios nori nuo viena antros atsiskirti. Viena su šiurkščiu pa- 

mėgimu kausto prie žemės, antra galingai kyla į erdves“. Ir 
to dualizmo Faustas negali pakęsti. Jis šaukias į dvasias, jeigu 
esama tokių tarp dangaus ir žemės, kad jį nuvestų į naują 
gyvenimą. Šitą juodžiausio pesimizmo ir nuo senųjų idealų 
atsisakymo valandą pasirodo juodas šunytis. 

Faustas pareina na- 
mo. Parseka ir šunytis. 
Pavirsta šunytis Mefistu 
ir siūlosi Faustui patar- 
nausiąs: jis pasotinsiąs 
Fausto troškimus, duo- 
siąs tikrą gyvenimą. 
Faustas netiki, kad Me- 
fistas, velnias, jį paten- 
kintų: „Ką, vargše velne, 
gali duoti. Ar tu gali 
žmogaus siekimą išma- 
tuoti!“ Bet Faustas jau 
neturi jėgų atsispirti. Ir 
susitaria: kada Faustas 
pasakys valandėlei: „O 
neskubėk, esi tokia gra- 
ži...“, kad jo širdis pasi- 
jus patenkinta ir nebebus 
troškimų, tada jis tenka Pragarui. 

Čia užmegsta intriga antru sykiu: pirma Mefisto sutartis su Vieš- 
pačiu, dabar su pačiu Faustu. Tokiu būdu sujungiami abudu Fausto su- 
pratimai: Faustas — Jobas ir Faustas — velniui parsidavėlis. 


Sutartis su Mefistu 


NAUDOTIS 


Iš vienatvės Faustas išeina į viešumą, iš noro pažinti į 
norą gyventi ir naudotis, iš teorijos į praktiką, tenkindamas 
nebe proto galias, bet kūno žemuosius geismus. Faustą laimėjo 
ta dvasia, kuri jį traukė į žemę. 

Metfistas siūlo dabar Faustui visokių džiaugsmų: veda jį į 
Auerbacho rūsį, kur studentai puotauja. Faustas nepatenkintas. 
Nugabena jį į raganų pirtį, kur jam duoda stebuklingo gėrimo 
ir grąžina jaunystę su jos aistromis. Ir tada Faustą aistros 
apvaldo. „Jis nori gyvuliškesnis už bet kuriuos gyvius būti“. 

Toksai Faustas pažįsta Margaritą. Reikalauja jos sau. Net 
pats Mefistas stebis jo įžūlumu. 

Metistas nuveda jį į Margaritos kambarėlį. Kiekvienoj ker- 
telėj spindi savininkės kilnumas ir skaistumas. Ir Faustas ima 
biaurėtis savim. Jis norėtų pabėgti, bet aistros tokios stiprios, jo 
bičiulio Mefisto įtaka tokia didelė, kad jis negali ja nusikratyti. 

Pirma jį gamta guodė ir stiprino, dabar jo bičiulis visą pa- 
guodą niekais pavertė. 

Kilnioji Dvasia, tu davei man visa, 

Ko aš prašiau... 

Davei puikios gamtos man karalystę ir galią ją pajausti. Tu leidai man 

Ne tik šaltu žvilgsniu į ją pažvelgti. 

Tu suteikei man galią žvelgt į ją, it į bičiulio širdį... 

Parodei prieš mane eiles gyvybių ir 

Išmokei tu mane tyliam želmenyje 

Ir ore, vandenyje brolius pamatyti. 

Ir kai miške ims siausti gausti audra, 

Kai pušys milžinai ims virst 

Ir laužt šakas, kamienus savo kaimynams, 

O jų traškėjimui pritars kurtus perkūno gausmas, 

Tada vedi mane užuovėjon ir rodai 

Tu man mane patį, ir gili slapta žaizda 

Pravyra man mano paties krūtinėj. 

Ir kyla priešais mano žvilgsnį tyras mėnuo, 

Padvelkdams ramybe; sumirga man | 

Iš anapus uolų, iš drėgno krūmo sidabru 

Pasaulio pirmapradžio pavidalai ir karštas dūmas numalšina. 
O žmoguje, kad nieko tobulo nėra, 

Dabar jaučiu. Su šita palaima, 

Kuri mane Dievopi kelia, 

Davei man palydovą, kurio aš negaliu 

Daugiau išvengti, nors jis toks šaltas, įžūlus, 

Pažemina mane prieš mane patį 

Ir vienu tik žodžiu niekais paverčia tavo dovanas. 

Jisai sukūrė man krūtinėj šiurpų gaisrą 

Prieš grožio tą paveikslą... 

Ir jau visai pasiduoda aistroms, aiškiai jusdamas visą kaltę: 
„Kas tur įvykti, teįvyksta, te jos likimas ant manęs sugriūva“. 
Nusikalto. Nusikaltimas rieda naujomis aukomis: miršta Mar- 
garitos motina, nužudo Faustas Margaritos brolį Valentiną, 
kuris norėjo užstoti sesers garbę, pameta pačią Margaritą, 
danginas į Valpurgiją nakčia su raganomis džiaugtis. Bet 
raganų orgijose prieš jo akis stoja blankus Margaritos paveiks- 
las. Sąžinė atbunda, ir jis reikalauja, kad Mefistas vestų jį pas 
Margaritą ir išvaduotų ją iš kalėjimo. Kai pamato Margaritą 
kalėjime, sukaustytą, ant šiaudų sukritusią, mirštančio brolio 
prakeiktą, savo kūdikį nužudžiusią, Faustą pagauna skausmas. 

MALL 


Jis nori ją išgelbėt. Bet Margarita, pamačius Mefistą, atstumia 
Faustą ir, šaukdamos į Dangaus Tėvą, miršta. „Ji išgelbėta!“ 
suaidi iš aukštybių. Faustas su Mefistu dingsta. Juos lydi tik 
šauksmas: „Henrikai, Henrikai“ — Ar tai pasmerkimo ar 
dovanojimo šauksmas? Atsako antra dalis. 

ANTROJI DALIS. — Tenkindamas žemuosius geismus, užuot radęs 
tikrąjį gyvenimą, Faustas gyvenimą tik kitiems sugriovė, Iš nusikaltimo 
vaisių pamatė savo klaidą. i 

GROZETIS 


Susiskaudinęs dėl Margaritos nelaimės, negali daugiau be sielvarto 
galvoti apie žemę ir aistras. Tikrojo gyvenimo ieško mene (pal. Goethės 
Italijos gyvenimą!). Faustas veržias į antikinį meną, į Graikiją, į Eleną. 
Mefistas nori sutrukdyti. Jis žino, kad tikrasis menas žmogų kilnina. Bet 
Faustas jau nebesuvaldomas. Jis veržias į tą meną, kuriame pro pajustines 
formas šviečia Motinos — Idėjos; kuriame „Alles Vergangliche ist nur ein 
Gleichnis“ (visa, kas praeina, yra tik atspindys). 


KURTI 

Nepatenkintas Faustas ir menu. Tačiau menas Faustą pakėlė į naują 
laipsnį artyn tobulybės, padarė jį harmonišką. Taip meną valdo tam tikri 
dėsniai, taip žmogaus gyvenimas turi laikytis tam tikros tvarkos. Menas 
tik svajoja apie idėjas, o tikrai jas gali realizuoti tik veikimas. Dėl to 
Faustui veikimas yra visa („Die Tat ist alles“). Ir Faustas imasi nusau- 
sinimo darbų, socialinio veikimo. 

Dirbdamas visuomenės gerovei, matydamas savo darbo vaisius, Faustas 
jaučias galįs ištarti valandėlei: „O neskubėk, tokia esi graži! Mano žemės 
gyvenimo pėdsakai negalės išnykti. Nujausdamas tą didžią laimę, jau šią 
akimirką džiaugiuosi“. Miršta. Faustas kyla prie Dievo Motinos kojų, kur 
laukia jo Margarita ir maldauja Dievo Motiną, kad būtų jam maloninga: 
„Kas nuolatos siekė, tą galime išgelbėti“. O kaip su Mefistu ir sutartimi ? 
Jos kaip nebūta. Kodėl — paaiškės, kai įžvelgsim, kas yra Mefistas. 

c) Mefistas ir Faustas. — Mefistas gali būti tre- 
jopai suprantamas: demonas, žmogus, Fausto dalis. Tiesiogine 
prasme Mefistas yra demonas, piktoji dvasia, kuri nori paveržti 
Fausto sielą, pasirašo krauju sutartį, daro antgamtinius darbus: 
iš sienos leidžia vyną, oru skrenda ir t.t. Bet jis nieko didingo 
ar baisaus neturi (pal. Miltono demoną!). Tokis Mefistas ran- 
damas kiekvienos tautos pasakose (pal. kaip jį charakterizuoja 
lietuvių pasakos!). 

Netiesiogine prasme Mefistas yra tokis pat žmogus, kokių 
gyvenime randam. Jo charaktery glūdi amžinas noras viską 
neigti („Aš esu neigiamoji dvasia“); į viską jis žiūri pro 
juodus akinius, tik bloga temato. Jis nežiūri į kosmo harmoniją, 
tik į žmonių kankinimąsi; jis netiki, kad Faustas galėtų 

pakilti į tobulybę, jis net nesupranta žmogaus aukštesnių 
siekimų. Tokie žmonės gyvenime dažnai stebisi idealistų sieki- 
mais ir taria: kas jiems užmokės, ko jie nori, ar jiems čia negera 
„ryti dulkes ir jomis pasitenkinti“. Jie nesupranta, kad žmogui 
dar šiltos vietos, „dulkių“, neužtenka. Bet jie gerai pažįsta žmo- 
gaus silpnumus ir juos išnaudoja. Kaip gerai pažino Mefistas 
Margaritos norą pasipuošti ir jį papirko! 

Mefistui nieko nėra švento. Kas yra tyra, jis jaučia 
malonumo, kai gauna supurvinti, kas aukšta, žemyn nugramz- 
dinti. Kur reikia kas sugriauti, jis visados geriausias gundytojas, 
padėjėjas ir tarnas. Bet patį biaurų darbą ir atsakomybę jis 
palieka kitam, svetimomis rankomis žarijas žarsto. Išprovo- 
kavęs kitą blogam darbui, pats juokias; juokias ne humoro 
juoku, kuris pataiso ir pakelia, bet sarkazmo juoku, kuris dar 
labiau griauja visa, kas buvo šventa. Ne vienas čia įžvelgia 
volterišką sarkazmą, kuris buvo išplitęs 18 amžiuj. Mefistas 
diplomatas, visados šaltas, suktas, surandąs išeitį (pal. „Plėšikų“ 
Francą!). 

Mefistas yra pagaliau paties Fausto dalis. Būtent, 
jo juslinė, materialinė pusė, kūniškumas. Savaime kūnas nėra 
blogas daiktas. Dėl to Mefistas yra taip pat tarp Viešpaties 
tarnų (Prologe). Bet jis blogas tada, kai jis pavergia žmogaus 
dvasią. Iš tikrųjų Mefistas ir pasirodo tada, kai Faustas atmeta 
savo siekimus ir ryžtas „naudotis“ gyvenimu. Mefistas tada 
apvaldo Faustą, ir Faustas tegali tik bejėgiškai skųstis (mono- 
logas apie bičiulį!). 

Bet „„Mefistas ir griaudamas kuria“. Jo skatinamas Faustas 
sugriovė Margaritos gyvenimą. Bet nuo tada Faustas pradeda 
taisytis; supranta, kad, tenkindamas aistras, jis laimės neras. 
Nuo tada Faustas ima kilti; Mefisto valdžia mąžta. Jis pavirsta 
ištikimu tarnu ir klusniu Fausto valdiniu. Ne Mefistas valdo 
Faustą, dirbantį dėl visuomenės gerovės, bet Faustas Mefistą. 
Dvasia apvaldė medžiagą. Iš čia ir aiškėja, kodėl Mefistas 
nelaimėjo sutarties. Nors Faustas buvo patenkintas, bet jis 
patenkintas gerais darbais; jo dvasia išaugo, kūnas jai pakluso. 
Pats Mefistas valios nebeteko arba pats Mefistas ikinkytas 
gera daryti. Čia reiškias Goethės filosofinė mintis: žmogus per 
klaidas kyla į tobulybę. Šitokia mintis Goethės laikams buvo 
sava. Optimizmas žmogaus prigimtim gaivalingiausiai gi Ruso 
buvo paskelbtas: žmogus iš prigimties esąs geras, tobulas (pal. 

krikščionišką žmogaus prigimties supratimą!). Ruso priklauso 
ir mintis, kad žmogus turįs mokytis iš paties gyvenimo, už 
nusikaltimus jį nubausianti pati prigimtis. (Goethe čia artimas. 

Tokiai idėjai rodyti labai tinka pati Fausto prigimtis. Jis 
gilaus proto, stiprių aistrų, galingų norų ir užsimojimų arba, 
kaip Mefistas jį charakterizuoja: ,Nurėkšti nuo dangaus žvaigž- 
des šviesiausias ir žemės nor išgert visus džiaugsmus. Bet toliai 
nei artybė negali nuraminti jo siaudžiančios krūtinės“. 

Tai kiekvienas žmogus su savo 
dvilype prigimtimi, kurių viena su 
šiurkščiu pamėgimu kausto prie že- 
mės, antra galingai kyla į erdves. 
Tai racionalizmo žmogus, atmetęs 
visokį autoritetą, besistengiąs savu 
protu ir mokslu susekti gyvenimo 
paslaptis. Čia to racionalizmo ir tra- 
gedija. Tai sentimentalizmo, huma- 
nizmo atstovas. Pagaliau tai yra pats 
Goethe su visais savo gyvenimo tar- 
pais. Visi jame randa savęs dalelę. 


d) Vagneris. — Faustas turi 
savo mokinį Vagnerį; bet tarp mo- 
kytojo ir mokinio yra skirtumas, 
kaip tarp rytų ir vakarų. Tai Fausto antipatija ir antitezė. Gyve- 
nimo problemos kaip Faustui jam negalvoj. Prieš Faustą, gyvo 
gyvenimo studijuotoją, stovi Vagneris, negyvų knygų studijuo- 
tojas, prieš plačių užsimojimų žmogų — smulkių, kuklių ir ego- 
istinių norų žmogelis. Jis parodytas su tomis silpnybėmis juo- 
kingas. Laikais, kada norima gyventi, pasak Goethės, ne mo- 
kytis, į Vagnerį žiūrima su panieka, bet tiems laikams išgaravus, 
Vagnery matyti apsčiai pagerbtinų ir simpatiškų bruožų. 

Negalima nesižavėt Vagnerio pagarba mokslui. Knyga, 
sudulkėjęs rankraštis jam suteikia tokį pat malonumą, kaip 
Faustui gamtos reginiai. Kai Faustas džiaugias besileidžiančia 
saule, Vagneris svajoja apie džiaugsmus, kurie kyla verčiant 
knygą po knygos, lapą po lapo: 

Žiemos vakarai tada mieli, malonūs, 
Gyvenimo laimė gaivina visą kūną. 
O jei atversi svarbų pergamentą dar, 
Tai nusileis prie tavęs ištisas dangus. 


Vagneris 

Fausto 


charakteris 


Pagarba 
mokslui ir 
darbui 


Rūpesčiai 


Savo mokytojo 


meilė 


Vokiška 


Faustas ir 
Margarita: 
Iontrastai 


Margaritos 
charakteris 


Nereikia jam nei minios, nei triukšmo, nei pasilinksminimų, 
vien knygų užtenka. Ir nors jis vienašališkas, nors jis negabus, 
bet jauti, kad tuo atsidėjimu ir darbo meile jis nustebins pasaulį 
mokslininko garbe. Ir tikrai, antroj dalyje jau jis vadinamas 
„daktaru“. Jeigu Faustas kankinasi, tai maudžia kartais galvą 
ir Vagneriui: sunku įsigauti į mokslo šaltinius, o jeigu ir įsi- 
gauni, tai tai „tik pusė kelio dar nueita, o vargšas bėdžius mirti 
jau turi“. 

Simpatiškas, nors ir naivus, Vagnerio prisirišimas prie savo 
mokytojo, kuris jam visą gyvenimą buvo didžiausias autoritetas. 
Net tada, kai pats Vagneris jau iš katedros mokė ir turėjo savo 
mokinius, jis visados gerbia atminimą savo mokytojo, kuris ne- 
žinia kur pradingo. Jis ištikimai saugoja jo butą, palaiko jame 
senąją tvarką ir laukia Fausto sugrįžtant. Net kailiniai kabo 
ant tos pačios vinies, kur Faustas buvo pakabinęs! (pal. kaip 
rūpestingai vokiečių muziejuos saugoja Kanto, Goethės, Beetho- 
veno kepurę, pypkę, lazdą, lovą ar kitus menkniekius!). 

Vagneris yra ir pats Goethe. Ak, ir jis lygiai pedantiškai 
rinko visokias iškarpas ir iškasenas mokslo reikalams! 

Faustas ir Vagneris išreiškia visų tautų dvejopus žmones: 
teoretikus problematikus ir pedantus praktikus. Bet ypačiai 
juodu yra vokiški. Niekur tiek nerasim „esmės“ ieškojimo ir 
problemų kėlimo ligi didžiausių kraštutinumų, niekur tiek griež- 
čiausio pedantiško smulkmeniškumo visose gyvenimo ir lite- 
ratūros srityse. Šituodu žmonės sukūrė vadinamąją vokiečių 
kultūrą. 

e) Margaritos tragedija. — Tik išeina Faustas į 
viešąjį gyvenimą, ir pats tragedijoj blykšta. Jo paveikslą nu- 
stelbia Margarita. Jeigu Faustas buvo didelių norų individua- 
listas, tai Margarita yra mažų, kuklių norų miestietė. Faustas 
siekė „nuo dangaus žvaigždes nurėkšti ir iš žemės išgert visus 
džiaugsmus“, o Margarita pasitenkina savo mažučiu pasaulėliu, 
į kurį įeina sodas, motulė, seselė ir brolis. Faustas atmetęs 
visokį autoritetą, o Margarita klauso Dievo, paskui motulės. 
Faustas tik į galą susiprato visuomenei dirbti, o Margarita visą 
laiką „dirbo mažutei visuomenei: savo motinai padėjo seselę 
auginti. Faustas, ieškodamas tikrojo gyvenimo, sugriauja kitų 
gyvenimą; Margarita, kuriai tikrąjį gyvenimą sugriauja, padeda 
griovikui savąjį susirasti. Margarita yra mažai kultūros paliesta, 
natūrali, gamtos (pal. Ruso idealą!) moteris su gerais ir blogais 

polinkiais, instinktais. Instinktyvus, įgimtas yra jos moteriš- 
kumas, kuriame susipynę naivumas, meilė, religingumas. Lygiai 
instinktyvus atrodo ir jos tuščias puošnumas. 

Margaritos istorija vaizdais atskleidžia jos charakterį ir 
meilės pergyvenimus, kurie prasideda idiliškai ir greitu tempu 
nurieda į tragizmą. 


Idiliška Margarita, kai sutikto nepažįstamojo (Fausto) paveikslas vai- 
denas jos mintyse, o lūpose suskamba baladė apie Tulės karalių, kuris iš 
savo mirštančios mylimosios buvo gavęs taurę; ją tik pats vartojęs, bet kai 
artinosi ir jam mirtis, gėręs iš jos paskutinį kartą ir įsviedęs į jūras, kad 
daugiau ji niekam netektų. 

Šis pastovios ir niekam neperduodamos meilės simbolis toks artimas 
apie amžinai ištikimą meilę temanančiai Margaritai. 

Pamilusi Margarita nori patikti, nori pati būti mylima. Iš čia ir nuo- 
širdus mergaitės noras puoštis. Bet koks naivus jos tuštumas, kada randa 
Fauato dovanas! Ji puošias, žvalgos veidrody, gailauja, kad tai ne jos; 
esą, kad ji turėtų bent auskarus; kaip negera, kad ji neturtinga! 

Bet su meile pradingo idilė. Širdį siaubia nerimas. Prie ratelio pri- 
sėdus dairos pro langelį: 

Man širdis nerami — 

Nėr rimties mylimos; 

Ak, negrįš jau man ji 

Ir negrįš niekados. 

Jei jo nėr pas mane 

Aš, tarytum, kapuos, 

Ir pasauly viena, 

Rods, veltui beplakuos. 
(Tyruolio vertimas) 


Nuoširdus religingumas šį gaivališką 
nerimą mėgina iškelti į aukštesnę sritį. 
Margarita susirūpinus ne savim, bet my- 
limo žmogaus siela ir jau prozine dramos 
kalba teiraujas mylimojo: „O kaip ten tu 
su tikėjimu? .. tu negerbi nė šventų sa- 
kramentų ... Mišių, išpažinties jau seniai 
nebuvai, ar betiki Dievą?“ Nerami ji ir 
dėl Fausto bičiuliavimos su Mefistu. In- 
stinktyviai jaučia, kad Mefistas negali 
sielos mylėti. 


„O kaip ten tu su tikėjimu?“ 


Tokia ideali meilė, o baigės tragiškai. Margaritos neapsaugojo nei 
jos skaistumas nei religingumas, nes ir religingumas jai buvo tik instinkty- 
vus, reiškėsi daugiau tik jausmuose ir išviršiniuose įpročiuose (sentimenta- 
lizmo idealas!). Kai susirėmė dvejopi jausmai, laimėjo erotinis. Juk visa 
tai buvo gražu, taip miela! O jeigu prie jos instinktyvaus religingumo būtų 
prisidėjęs dar proto pažinimas, jeigu tas religingumas būtų reiškęsis ne tik 

Margaritos 


tragedija 


Besperacija 


maldingais sentimentais, bet ir nuolatinės valios pasiryžimais, stiprinančiais 
jos asmenybę, gal tragedija nebūtų ištikusi. i 

Nuo šiol viskas rieda į pražūtį. Kaltės vaisiai auga. Margarita nusi- 
kaltėlė, brolio prakeikta, visų niekinama, Fausto pamesta. Jai lieka viena 
paguoda — Dievo Motina. Ji skuba į katedrą. Bet ramybės ir ten nėr. 


Margarita — į bažnyčią (prieš susitinkant su Faustu) 


Kaip paskutinis teismas po rojaus idilės, spengia jos ausyse piktos dvasios 
sausas ir skrodžiąs balsas, primenąs jaunystės nekaltumą, dabartinės nuo- 
dėmės baisumą, o galingas vargonų dies illa, dies irae aidi amžinu pa- 
smerkimu. 

Vidaus tragizmas, nepaprastai greitu tempu augęs, baigiamas mirtimi 
įr išgelbėjimu. Išgelbėta, nes ji jau turėjo tiek valios, kad galėjo pasipriešinti 
naujai pagundai, save nugalėjo ir šaukėsi į Viešpatį. 

f) Bendras „Fausto“ charakteris. — Sakoma, 
kad Goethe nieko neišgalvojo savo „Faustui“. Jis paėmė visa, 
kas jau buvo gyvenime ar literatūroj. Paėmė padavimą. Apie 
ji pynė savo amžiaus vaizdus, daugiausia imtus iš vokiečių Turinys 
gyvenimo (II daly — fantastinis fonas): centre miestiečių luo- 
mas, toliau mokytinių, studentų. Įpynė čia ir savo gyvenimo 
įvykius; Fauste — save, Margaritoj — Friderikę Brion. 


Mater Dolorosa 


Šitą realistinę medžiagą papildė įvairių pasaulėžiūrų apei- 
gomis ir idėjomis. Nudažė ją savu jausmu. 

Tam įvairialypiui turiniui atsako margaspalvė forma, Čia 
randi visokių poezijos žanrų ir visokių jų rūšių: dramą, epą, 
lyriką. Nors veikalas parašytas dramos forma, tačiau jame tiek 
menkai paisoma intrigos ir dramos konfliktų, o iš antros pusės 


Formos 

Kompozicija 


su tokiu pamėgimu piešiamos detalės, kad veikalas atrodo dau- 
giau epiškas, kaip dramiškas. O epiškai sudarytos scenos 
yra iškaišytos įvairiausiomis lyrikos puokštėmis: filosofine 
gamtos, etine lyrika Fausto tragedijoje, religine ir meilės lyrika 
Margaritos tragedijoje; susipynus čia idiliška baladė (Tulės 
karalius) su dramatiniu didingu lyrizmu katedroj, su komiš- 
komis Mefisto ir Martos scenomis. 

Ir išviršinės formos įvairialypės: eiliuotinė ir ritminė, anti- 
kinė su tautosakine, deklamuotinė su dainuotine. Tai ištisas 
amžiaus visuomeninio gyvenimo ir literatūrinių formų margu- 
mynas. 

Kaip „Dieviškoji Komedija“ yra vidurinių amžių paveiks- 
las, taip „Faustas“ yra 18 amžiaus vaizdas. Tik kaip šis amžius 
yra suskilęs, taip ir jų atvaizdas („Faustas“) tik iš tolo atrodo 
vieningas. 60 metų įvairių nuotaikų darbas pripynė nevienodų, 
net priešingų stilių. Nėra nė idėjos, kuri būtų persunkus visas 
veikalo dalis: pats kūrėjas su savo idėjomis nuolatos keitės. 

Nevienodo charakterio ir nevienodos vertės yra abidvi 
„Fausto“ dalys. Jose rungiasi Goethe menininkas ir Goethe 
filosofas. Pirmą dalį rašė poetas filosofas, antrą filosofas poetas. 
Pirmoj daly jauti autorių piešiant paveikslus tvirtesne jauna 
ar subrendusia ranka (sentimentalius ar romantiškus), antroj 
(klasikiniuose paveiksluose) senstančio dailininko ranką jauti 
jau drebant (Šereris-Valcelis). Dėl to daugiau vertinama ir 
nagrinėjama yra pirmoji dalis, 


Pagalvoti. — 1. Pavasario lyrika (palyginti, kokius jausmus pa- 
vasaris sukelia Goethei, Maironiui, Putinui). 2. Goethės ir Rasino Ifigenija 
(palyginti). 53. Kas „Fauste“ yra sentimentalu? Kurios idėjos yra iš „švie- 
čiamojo amžiaus“? 4. Kuo Faustas panašus į Hamletą ar skirias nuo jo? į 
Verterį? 5. Faustas ar Vagneris? (Katras naudingesnis gyvenimui?). 6. 
Katras artesnis lietuviui ir katras būtų reikalingesnis lietuvių kultūrai kurti? 
7. Velykos ir žmogaus dvasia (pal. kaip Velykos veikia Goethės, Vienuolio, 
Lazdynų Pelėdos žmones ?). 

Šileris klasikas 


Jeigu norite skrajoti viršūnėse, numeskite nuo 
savęs žemiškus sielvartus, palikite siauras gyvenimo 
ribas ir kilkite į idealų pasaulį. — Šileris. 


1. Gyvenimas ir kūrimas (1785—1805) 


a) Istorikas ir filosofas. — Kai pabėgo nuo her- 
cogo, visas tolimesnis Šilerio gyvenimas yra nuolatinė kova 
su skurdu ir nuolatinis 
dvasios = skaidrėjimas. 
„Vakare valgau tik bul- 
ves su druska, arba kiau- 
šinį, arba šiaip ką prie 
bonkos alaus“, sakos Ši- 
leris, Manheime būda- 
mas. Nuo skolų atsi- 
kvepia kiek Drezdene 
pas bičiulį Kė6rnerį, ku- 
rio draugiškumo pagau- 
tas entuziastiškai sušun- 
ka: „O koks gražus ir 
dieviškas yra susilieti- 
mas dviejų sielų, kurios 
susitinka kelyje į die- 
vybę!“ Po dvejų metų 
megina laimę Veimare. 
Nepavyksta. Į hercogo 
rūmus nepatenka. Goe- , 
the pasiūlo profesoriaus vietą Jenos universitete. Reikia priimti, 
nors „niekados nebūčiau šio žingsnio padaręs, jei nebūčiau jo 
laikęs vienintele išeitimi iš skolų, kad bent kelerius metus gau- 
čiau dvasiai ramybės ir laisvės, be kurios nė vienos dienos ne- 
galiu toliau gyventi“. Jaučia, kad Goethe norėjo jį nuo savęs 
atokiai laikyti. 

Būdamas profesorium, Šileris veda našlės Langefeldienės 
dukterį Lotą, kuri nuo šiol per visą 15 metų su didele meile ir 
atsidėjimu rūpinasi poetu. Ne veltui ją Šileris vadina savo 


Šileris 28 metų amžiaus 

geruoju genijum. Reikia dar daugiau dirbti, nes iš Veimaro 
gauna mažiau, kaip rūmų barzdaskutys. Dirba po keturiolika 
valandų per dieną. Palaužia sveikatą. Sunkiai susirgusį šelpia 
per trejus metus danai, svetimieji, kurie jį tik iš raštų pažino, 
o Veimaras atsiuntė porą... butelių madeiros. „Ir tai huma- 
nizmo laikais!“ sušunka danų kunigaikštis. Per visą šitą laiką 
didesnių dalykų teparašė vieną „Don Karlos“ tragediją. Šiaip 
studijavo istoriją ir parašė „Niderlandų žlugimą“, ,, Trisdešimties 
metų karą“, skaitė klasikus (Homerą, Euripidą, Plutarchą), 
pasiryžęs moderniųjų neskaityti, nes tik senieji jam duodą tikro 
pasitenkinimo. Įniko filosofiją studijuoti, ypačiai Kantą. Tų 
studijų vaisiai — Šileris tolsta nuo žemės gyvenimo. Tikrasis 
gyvenimas tesąs tik idėjų pasaulis. 


„Kai gausite mano laišką, pašalinkite visa, kas žemiška, ir skaitykite 
šitą eilėraštį tyloje... Jeigu norite skrajoti viršūnėse, numeskite nuo savęs 
žemiškus sielvartus, palikite siauras gyvenimo ribas ir kilkite į idealų pa- 
saulį“, rašo 1795 m. Humboldtui apie savo eilėraštį „Gyvenimą ir Idealą“. 
Kelias į grožio pasaulį eina per tikrąjį meną. O tikrasis menas tesąs tik 
graikų (pal. Goethę!). Menas duodąs „apyskaitą tik savo grožio dėsniams 
ir galįs nepasiduoti jokiems kitiems reikalavimams“. Tačiau „grožis turi 
apgaubęs tiesą ir dorovę“, ir poetas, kuris šventai siekia tik grožio, kitų 
tikslų gal nežino ir apie juos nemano, vistiek sužadins kitiems norą mora- 
liškai kilti, norą tiesos siekti. Dėl to Šileris poetui didelį atsakingumą ski- 
ria: — „Žmonių didybė yr į jūs rankas sudėta! — Ją saugokit! — Su jumis 
žlugs ji. Su jumis pakils“. Per meną galima esą išauklėti geras pilietis, 
doras žmogus. 


b) Baladžių ir dramų kūrimas. — 1794 m. Šile- 
ris į savo leidžiamą žurnalą pasitelkė ir Goethę. Abudu poetai 
suartėjo. Nuo 1799 m. Goethe parsikvietė Šilerį į Veimarą rūmų 
teatro dramaturgu. 

Nors niekados nesusidarė tarp jų tikrai bičiuliški santy- 
kiai, tačiau abiem į sveikatą išėjo bendri pašnekesiai kūrybos 
reikalais. Goethe prilaikė Šilerį nuo per didelio kilimo poezijoj 
į abstrakčias idėjas, pagilino jo fantaziją. 

Ilgai tylėjęs Šileris pasirodo dabar su gražiausiomis bala- 
dėmis (1797 m., „„Polikrato žiedas“, „Ibiko gandrai“, „Pirštinė“, 
„Kova su drakonu“, „Laidas“), parašo eiliuotinius kultūriškai 
filosofinius paveikslus „Daina apie varpą“, kuri laikoma vienu 
iš geriausių Šilerio eilėraščių. 

Šilerio lyrika visai kitokia kaip Goethės. Savas gyvenimas, 
kuris ypačiai Goethei charakteringas, Šileriui, rodos, nereikš- 

mingas. Tačiau niekas neturi poezijos, kurioj būtų gausiau 

gilių minčių, įvairumo, stipriau išreikšta kaip Šilerio. Kalba 
neturtinga, bet ja puikiai moka naudotis. Sentencijomis, epigra- Dramų laikas 
momis jis pralenkia Goethę. 

Nuo 1799 m. Šileris 
kasmet duoda po dra- 
mą, neskaitant verti- 
mų: 1799 — „Valen- 
Šteiną“ (trijų dalių di- 
džiulę tragediją: „Va- 
lenšteino stovyklą“, 
„Pikolomini“,,,Valen- 
šteino mirtį“), 1800— 
„Mariją Stuart“, 1801 
—,„Orleano Mergelę“, 
1802 — „Sužadėtinę 
iš Mesinos“, 1804 — 
„Vilių Telį“. Šias dra- 
mas vaidino Veima- 
ras,tik „Orleano Mer- 
gelę“, mylimiausią pa- 
ties Šilerio tragediją, 
suvaidino su dideliu 
pasisekimu Leipcigas. 
Veimaras atmetė ją. 
Amžininkams Šilerio 
dramų vaidinimai bu- 
vo tikros šventės. 
„Be triukšmo, be kalbų, nuleista galva, susikaupęs ir sujaudintas 
ėjo kiekvienas namo“ iš „Valenšteino“, o „Viliaus Telio“ pasise- 
kimas buvęs dar didesnis. 

Šileris dirbo skubėdamas ir atsidėjęs, savo išsekusias jėgas 
paerzindamas supuvusio obuolio kvapu, nuovargį nuvydamas 
juoda kava, pailsėdamas galvą ant rankos padėjęs. Veimaras 
apkarto. „Nenorėčiau jame mirti. Visur kitur geriau kaip čionai. 
Ir jeigu mano sveikata leistų, traukčiau su draugais į šiaurę“. 
Bet nepavyko. Paskutinę dramą „Demetrijų“ berašydamas, 
1805 m. gegužės m. 9 d. mirė, teišgyvenęs beveik tik pusę to 
amžiaus, kurį išgyveno Goethe. Mažas jo bičiulių būrelis, pasi- 
keisdami, nešė jo karstą per tuščias vidurnakčio gatves. Negau- 

3. Visuotinė literatūra II d. 145 

singų palydovų tarpe nebuvo net Goethės. Kai sustojo kapinėse, 
prasilaužė pro debesius mėnuo ir apibėrė savo šviesa poeto 
karstą. Jokia giesmė, jokis didžiam poetui skirtas žodis nesu- 
trikdė nakties ramumo. Tik po mirties pasipylė Šilerio žmonai 
šimtai užuojautų. O vėliau jo kūną perkėlė į Veimaro kriptą ir 
pastatė abiem su Goethe paminklą (žiūr. knygos pradžioj!), kur 
šalia tvirtai į žemę įsispyrusio Goethės stovi nuo žemės lengvai 
bekilstąs Šileris; šalia Goethės žvilgsnio, kuris žemę ir aplin- 
kumą kaupia apie save, žvilgsnis Šilerio, nukreiptas į viršūnes; 
šalia Goethės, abiem rankom suspaudusio laurų vainiką, Šileris, 
tik iš šono galais pirštų jį palietęs. 


2. Šilerio dramaturgija 


Šileris dramininkas, kaip Goethe lyrikas. Dramatiški yra 
net jo eilėraščiai ir baladės. 

Pirmosios dramos išreiškia „audringųjų genijų“ dvasią. 
Pereinamajam tylos ir kaupimosi tarpe parašytas „Don Karlos“ 
(1787). Su „Valenšteinu“ jau pradedamos klasikinės dramos. 
Į jas paskiau įsimiešia ir romantinio elemento: vidurinių amžių 
fonas, katalikiški herojai, stebuklingumo nuotaika. 

Istorijos studijoms Šilerio dramoms buvo metmenys, o jo 
filosofijos studijos davė joms ataudų. Ne mitologijoj ir ne grai- 
kuose, bet daugiausia savo kaimynų istorijos politiniuose fak- 
tuose susiranda medžiagos savo dramoms (pal. Šekspyrą!). He- 
rojų rūbais apvelka istorinius asmenis: Valenšteiną, Mariją 
Stuart, Elzbietą, Joaną d'Ark, Demetrijų. Rodo platų kurio 
amžiaus paveikslą su didžiulėmis masėmis, su amžiaus idėjomis 
ir atstovais: „Valenšteine“ — 30 metų karą, ,„Marijoj Stuart“ — 
tarpusavio kovą dėl valdžios galingose anglų partijose, „Orleano 
Mergelėj“ — prancūzų ir anglų, „Viliuj Tely“ — šveicarų laisvės 
kovas. Išimtis čia — „Sužadėtinė iš Mesinos“, kuria Šileris 
norėjęs palenktyniuoti su Sofoklu. 

Šileris nepasitenkina rodydamas tik istorijos faktus. Jis 
atskleidžia juose glūdinčias amžinas idėjas. Jis nelyginant 
kaip astronomas tarp planetų suranda naujas saules, kurių jis 
nemato, bet žino jas esant, nes jos mūsų planetą veikia. Jis 
tikras teleskopininkas šalia Goethės, kuris, it su mikroskopu, 
žiūrinėja į atskirus augmenėlius. Mylimiausia Šilerio idėja — 
laisvė. Jaunas Šileris kovojo dėl fizinės žmogaus laisvės, 

subrendęs dėl tautų laisvės ar skelbia moralinę laisvę: 
atsipalaiduoti nuo savo geismų. 

Filosofinės idėjos nulemia ir herojų tragizmą. Herojus 
žūsta, nes taip lemia aukščiau žmogaus viešpataujanti tvarka 
(pal. graikų!); žūsta dėl to, kad pažeidė kuo nors moralinę 
tvarką. Marija Stuart atrodo neteisingo teismo, dviejų dėl val- 
džios besigrumiančių galybių auka. Bet dar daugiau ji yra savo 
charakterio auka. Marija nori gyventi ir su visomis jėgomis 
kovoja prieš likimą. Bet juo labiau kovoja, juo greičiau priar- 
tina sau mirtį, nes ją apkaltina sąmokslą rengus prieš Elzbietą. 
Kai pagaliau Marija meta kovojus, nugali savo norą gyventi ir 
ramiai priima mirtį kaip bausmę už savo ankstesnius nusikalti- 
mus, ji randas simpatinga, nes ji tapo laisva nuo savo aistrų. 
Nors fiziškai žūsta, bet morališkai laimi. O Elzbieta pati save 
suvaržė valdžios troškimu, kerštu ir savo pačios belaisve virto; 
morališkai jau ji žuvus. „Kas nepakyla aukščiau savo pajustinės 
prigimties, tas patsai bus jos prislėgtas“. 

Šilerio dramose mažiau svarbūs patys asmens, kiek tos pro 
juos besireiškiančios idėjos. Žmones charakterizuoja bendrais 
bruožais, nesigilindamas į jų psichologiją, dvasią, kurdamas 
tipus, ne individualius charakterius. Jo dramos dėl to yra 
ne psichologinės ir ne visuomeninės ar net mažiau istorinės, 
kaip etinės, filosofinės dramos. 

Šilerio jaunų dienų palinkimas būti pamokslininku ir dva- 
sininku atsiliepia visą amžių net stiliui. Čia jo kilnus turinys 
mėgsta išsilieti monologais; kartais kalba kyla retoriškai ir pa- 
tetiškai, kartais nuoširdžia lyrika suskamba (pal. puikųjį Joanos 
atsisveikinimą su gimtaisiais kalnais!). Kalboje ištisos mu- 
zikos srovės, kurios dažniausiai 1 ne laužyte laužos, bet banguote 
banguoja. 

Dėl didingumo ir idealingumo Šileris galima lyginti su 
graikų Aischilu, su prancūzų Korneliu. 3 

Iš atskirų dramų „„Marijoj Stuart“ ir „Sužadėtinėj iš Me- 
sinos“ yra tobuliausia dramos technika, „Valenšteinas“ didingas 
savo vaizduojamo gyvenimo platumu, o populiariausios yra 
„Orleano Mergelė“ ir „Vilius Telis“. Ir „Orleano M.“ ir „V. 
Telis“ yra tautų laisvės giesmės, charakteringos Šilerio dvasiai 
ir mylimos visų, kurie siekia laisvės ir kilnumo. 

3. Orleano Mergelė 


a) Medžiaga. — „Mano nauju veikalu ims domėtis ir 
dėl medžiagos“, pasakė Šileris, gilindamasis į vidurinius amžius, 
į prancūzų ir anglų šimtametį karą. Prieš jo akis iškyla istorijos 
įvykiai ir asmens. 

Jaunas, silpnas, išlepęs Karolis VII mažai rūpinasi valstybe, kurią iš 
jo nori paveržti anglų karalius, jaunutis, vaikas Henrikas VI. Angla pa- 
laiko net Karolio motina Izabelė ir galingas Karolio vasalas giminaitis Bur- 
gundų hercogas Pilypas Gerasis. Anglai jau užėmę Prancūzijos šiaurę“ ir 
Paryžių. Jie apgulę Orleaną. Karolis VII jau taikstos į užsienius bėgti. 


Joanos pašaukimas tėvynės vaduoti 


Šituo skaudžiu prancūzams metu pasirodo 17 metų mergaitė, ūkininko 
iš Domremi duktė Joana. Dievo Motinos vardu ji sužadina kariuomenę 
laimėti, įtikina Karolį kovoti, apgina Orleaną, gausingose kovose nuveikia 
priešus, paima į nelaisvę anglų vadą Talbot, ir Karolis gali jau Reimse vai- 
nikuotis. Bet paskui jis vėl neveiklus ir pasitraukia nuo Paryžiaus. Viena 
Joana kovoja per visą žiemą. 1430 metų pavasarį, įsiveržus į burgundų 
tarpą, buvo atskirta nuo saviškių ir paimta į nelaisvę. Burgundai perduoda 
ją anglams, o tie sudaro iš prancūzų juristų ir teologų teismą, kuris ap- 
kaltina Joaną burtus darius. 1431 m. gegužės 30 d. Joana buvo sudeginta. 

Joanos pradėtas šalies vadavimo darbas nežlugo. Nors Henrikas vai- 
nikavos Paryžiuj (1431), bet ilgainiui Burgundų hercogas susitaikė su Ka- 
roliu VII, ir 1453 m. anglai buvo sumušti: šimtametis karas baigėsi. 


Šituose istorijos įvykiuose Šileris matė Joaną kovojus dėl 
prancūzų laisvės, dėl karaliaus, bet tų pačių prancūzų suimtą, 
pasmerktą, paties karaliaus net nemėgintą išvaduoti, o prancūzo 
Voltero išjuoktą. Jis panoro Orleano Mergelę, šitą kilnaus žmo- 
niškumo paveikslą, kaip Šileris sako vienam eilėrašty, skirtam 
Joanai, juokdario netikinčio prancūzo supurvintą, vėl apgaubti 
tikrosios poezijos šlove. Jis rašo tad „romantinę tragediją“ atsi- 

dėjęs, su visa širdimi, nes „ji teka iš širdies ir turi prabilti į 
širdis“. 

Bet su istorijos įvykiais Šileris elgias laisvai. Vienur jų 
chronologinę tvarką sukeičia (Talbot mirtis, Karolio sutaikini- 
mas su Burgundijos hercogu), kitur visai nutolsta nuo istorinės 
tiesos (Joanos mirtis). „Pro istoriją čia prasiveržta“, sakos Šileris, 
„ir vis dėlto, kiek aš sprendžiu, čia ji yra suimta“. Istorijos įvy- 
kius jis taip sugrupuoja ir papildo, kad duotų prancūzų anglų 
karo vaizdą, kuriame galingai iškiltų karžygės Joanos paveikslas. 

b) Joana ir jos tragedija. — Joana nėra tik vy- 
riška karžygė, ji ne amazonė. Jos prigimtis yra dvilypė. Joana 
yra žydinčios jaunystės, tyros širdies mergaitė, pamėgusi savo 
kaimenę ir kalnus, būkštaujanti leistis į pakalnę, kur po žemais 
pirkių stogais rūpesčiai gyvena. Ji myli savo seseris, tėvą, savo 
karalių ir Prancūziją, „gražiausią dalyką, kurį mato riedėdama 
saulė; visų šalių rojų, kurį Dievas myli kaip savo akies lėliukę“. 
Bet ji ir galinga, kai gina savo kaimenę nuo vilkų. Joana ir 
paprasta mergaitė moteris ir įkvėpta Dievo pasiuntinė. 

Kai pajunta Dievo Motinos jai skiriamą pareigą — išva- 
duoti nuo anglų savo kraštą, — Joana atsisveikina laimingosios 
idilės vietas, nujausdama niekados į jas negrįšianti („Sudie, 
pakalnės, kalnai numylėti .. <“). 

Piemenaitė virto karžyge. 

Kovos lauke tas dreba, kurs jos žodį išgirsta, o žodis jos 
baisus: O apsigavėli, kvaily! Jau pražuvai, 

Pakliuvęs tu mergelės rankon, iš kurios 

Nėra vilties išsivaduot nei išsigelbėt! 

Jei krokodilui tektum į nasrus, 

Ar į nagus rainuočiui tigrui, 

Ar liūtei už jos pagrobtus vaikus, 

Gali dar laukti užjaučiamas, pagailimas. 

Bet mirčiai tas jau skirtas, kurs sutiks mergelę. 

Taaų ir pirmykštis švelnumas, moteriškumas nėra išny- 
kęs iš širdies, tik pridengtas karo narsa. „Baisi tavo kalba, o 
žvilgsnis malonus; nebaisi iš arti pažvelgus“. 

Šitokia Joana susitinka kovoje su anglų riteriu Lioneliu. 
Nuveikus riterį, pažvelgia į jo veidą ir nuleidžia kardą. Palei- 
džia Lionelį. Žudyt jo nepajėgia. Pasijunta neištesėjus Dievo 
Motinai duotos priesaikos vyro nepamilti. Dingsta jos pasiti- 
kėjimas ir dieviškoji jėga. Kai visi džiaugias pergale, ji viena 
dreba prieš Dievo Motinos paveikslą, kuris jai pergalę davė: 


117 


Idilės 


Joana 
karžygė 


Savo širdies 
nuveikta 


Paniskinta 


Didybę 
atgavus 


Išrinktoji 


Ar ateini nubausti savo padarą? 

Nubauski, sunaikink mane, paleiski savo žaibą 
Ant mano, nusikaltėlės, galvos! 

Sulaužiau savo priesaiką, išniekinau 

Ir sutepiau aš šventą tavo vardą. 

„O kad galėčiau pasislėpti žemės gelmėse!“ Karalių vaini- 
kuojant ji išbalus, drebančia ranka neša vėliavą į bažnyčią. Bet 
iš ten išbėga. 

Ten būti negaliu — dvasios veja mane, 
Perkūnu aidi man garsai vargonų, 
Bažnyčios skliautai griūva ant manęs. 
Atsiveria dangaus auksiniai vartai. 

Kai pamatė savo dukterį, tėvas viešai ją kaltina su piktąja 
dvasia susidėjus. Sugriaudžia perkūnas. Visi nustebinti. Reika- 
lauja, kad ji pasiteisintų. Ji tyli. Nuo jos nusigręžia net kara- 
lius, kuris per ją vainiką buvo gavęs. Išvaro ją iš miesto kaip 
burtininkę. Vienas tik Raimondas, jos tėviškės draugas, ją pa- 
lydi, bet ir tas abejoja jos dievišku pašaukimu. 

Audrotą naktį miške sugauna ją burgundai. Jai dabar vis 
tiek. Ji tiesia rankas, kad pančius jai uždėtų. Nugabena į anglų 
stovyklą. Minia reikalauja nužudyti. Tik Lionelis ją saugoja ir 
siūlo savo meilę, nors ir visi anglai prieš jį sukils. Joana atsi- 
sako. Kai už kalėjimo sienų išgirsta kovos triukšmą, karšta 
malda vėl kyla į Dievo Motiną, sutrauko pančius ir išskrenda 
i kovą. Mergelės pasirodymas nulėmė pergalę. Bet Joana su- 
žeista ir miršta su dangaus vizijomis: 

Tarp choro angelų spindėdama ji stovi 
Ji laiko prie krūtinės amžinąjį sūnų; 
Šypsodama ji tiesia man rankas. 


Kas daros man? — Su debesim kylu, 
Šarvai gi sunkūs tampa man sparnais, 
Aukštyn, aukštyn — jau liekas žemė — 


Skausmai trumpi, o amžinas yr džiaugsmas! 


c) Idėja. — Kodėl tas skaistus, kaip Šileris vadina, žmo- 
niškumo paveikslas turėjo prisiimti karžygės pareigas? Kodėl 
ji turėjo kankine virsti ir žūti? 

Tik skaisti, tyra asmenybė tegali būti Dievo pasiuntinys. 
Tik tas tebus didžios idėjos apaštalas, kas savęs išsižadės, tik 
skelbiamai idėjai atsidės, jai vienai gyvens ir visas jėgas sU- 
kaups. Tad ir skirta jai pareiga vyro nepamilti. Ir pati Joana 
jaučia, kad nei žmonių nei dangaus akivaizdoje ne nuodėmė 

mylėti. Kitiems tai galima, bet tik ne jai. Aukščiau savo pri- 
gimties ji turi iškilti, kad didžius darbus nudirbtų. Jos tragiz- 
mas — kad ji nusileidžia į žmogiškąją sritį, pamilsta. Tada ji 
nebetenka dieviškosios galios (pal. Samsono tragediją!). Ji pa- 
sijunta silpnutė piemenėlė. Prasideda jos kančių, paniekos, o 
sykiu ir atgailos kelias. 

Per kančias ji vėl sustiprėja, mylimo žmogaus ir savęs išsi- 
žada, ir tada sugrąžinama jai stebuklingoji galia. Jos mirtis 
yra tik kaip Mozės — ji nepamato savo siekimų įvykus. Bet 
drauge jai mirtis yra ir laimė, nes „laimė gyvena ten, amžinojo 
tėvo glėby“. 

d) Kompozicija. — Joana nori atvaduoti kraštą. At- 
vaduos, jei nepamils. Vaizdžiai sakant, šalia kelio, kuriuo Joana 
žengia, Šileris sustato eilę „pagundų“, kurios priverstų ją su- 
laužyt skirtą sąlygą: pastato ją mylinčius Raimondą ir du pran- 
cūzų karžygius, bet pro juos praeina Joana net nesusvyravusi, 
tik jos neapkenčiąs Lionelis ją sugundo trečiame veiksme, To- 
liau prie jos kelio atsiranda jos tėvas, kuris ją kaltina. Tačiau 
visos šitos kliūtys yra tiksliai sudėtos, iš anksto numatytos; 
kai jos pasirodo, tai visai nėra nelauktos. Čia Šileris pasirodo 
esąs didis „statybininkas“. 

Kaip matyt, Šileriui intriga nesvarbu. Nesvarbu jam ir 
gilintis į asmenų charakterius; dėl to veikėjai visi yra nesudė- 
tinės dvasios, kontrastais vienas šalia kito sustoję: šalia pareigos 
moters Joanos — meilės moteris Sorel, šalia kaimiečio Rai- 
mondo — riteriai. 

Šileriui nesvarbūs tie dėsniai, kurie vyrauja žmogaus pasau- 
ly, bet dėsniai, kurie valdo visą pasaulį ir kuriame žmogus yra 
tik dalis, aukštesnės galios tvarkoma. Didinga ir kilnu, kada 
Šileris masėmis scenoj valdo, muzika veiksmui akompanuoja; 
paslaptinga, kai ima reikštis antgamtinis pasaulis. Bet antgam- 
tinis pasaulis čia neveikia kaip deus ex machina (o Goethės?); 
jis nekeičia herojės veikimo linkmės, tik duoda pajusti jos 
darbuose ir įvykiuose kažką didingo įvykstant. 

Koks Šileris galingas visomis priemonėmis scenos meną 
kurti, parodo svarbiausias tragedijos punktas, 3 v. galas ir 4 
pradžia. 

Prieš susitinkant su Lioneliu, pasirodo juodas raitelis, paslap- 
tinga jo kalba, žaibas, perkūno trenksmas. Raitelis dingsta. Pasirodo 
Lionelis. Viskas nuščiūva, kad girdėtum ir matytum tik du priešus ir 
jaustum nepaprastus dalykus įvykstant. Ir 4 veiksmas jau prasideda 

fleitų ir haubojų tolimu garsu kaip akompanimentu Joanos sielvartui: 
O sielvartui augant, švelnėja, tirpsta muzika; girdėti tik skurdus Joanos. 
skundas: 

O piemenio.kukli lazdele, 

Kad niekad būčiau aš tavęs į kardą neišmainius! 

O kad nebūčiau klausiusis, ką šnabžda 

Tos šventos seno ąžuolo šakelės. 

O kad nebūtum niekad pasirodžius 

Dangaus galybėje, kilnioji Karaliene! 

Atimk vainiką savo nuo manęs, — 

Aš nusidėjėlė, jo neverta esu. 

e) Pasisekimas. — Kai veikalo rankraštį paskaitė Goethe, pa- 
stebėjo: „Tai taip puiku, gera, gražu, kad aš nežinau, su kuo ir palyginti“. 
Kai Leipcigas suvaidino, tragedija ėjo per visas scenas. Tiesa, Šilerio priešai 
smarkiai jį puolė, ir pėr kelerius metus išaugo plati istorinė literatūra apie: 
Joaną d'Ark. Verdi, Guno (Gounod) ir kiti Orleano Mergelės medžiagą. 
ėmėsi operoms. 


4. Vilius Telis“ 


„Orleano Mergelėj“ reiškias kovos paveikslai su visu hero- 
jišku didingumu ir triukšmu. Vienais metais su trupučiu vėliau 
parašytam „Viliuj Tely“ piešiami jau idiliški gamtos žmo- 
nių paveikslai su vidudienio ramumu, saulėtekio skaistumu, 
su audros šniokštimu ežere. „Orleano Mergelėj“ tarp kovų 
iškyla visa nustelbdama vienos Joanos figūra ir jos tragedija; 
„Viliaus Telio“ gamtos idilėj ištinka kova, kuri virsta visos 
tautos drama. Joana stovi istorinių įvykių tarpe; istorinės 
šveicarų kovos dėl laisvės supintos su Telio legenda. 

Legendą apie Telį, kuris turėjo nušauti nuo savo sūnaus 
galvos obuolį, Šileriui pakišo Goethe, grįžęs iš kelionės po 
Šveicariją. Apie jos branduolį sutelkti visą šveicarų kovą dėl 
laisvės Šileriui buvo sunkus uždavinys. Jis pats niekados ne- 
buvo Šveicarijos matęs. Ją pažino tik iš knygų, iš Goethės 
pasakojimų, iš žemėlapių ir paveikslų, kuriais nukabinėjo savo 
kambario sienas. Antra, pirmu sykiu jis ryžosi herojum pada- 
ryti ne atskirą asmenį, bet kolektyvą, visą tautą. 
Atgyjančioj tautoj čia nesvarbu atskirų žmonių gyvenimas, bet 
visų bendras laisvės troškimas. Atskirais veiksmais ir scenomis 
rodoma, kaip priespauda auga, laisvės noras virsta geismu, pasi- 
ryžimu, darbu, laimėjimu ir džiaugsmu. 


1 Prigijęs yra taip Kudirkos išverstas vardas, tad šioje vietoje jis toks 
ir vartojamas. 

a) Veiksmo eiga. — Prasideda priespauda. Landfogto 
sekliai atsiveja Baumgartnerį, kuris nudėjo tarną, gindamas savo 
žmonos garbę. Nėra nė vieno, kuris bėglį perkeltų per audringą 
ežerą. Tik pasitaikęs Telis leidžias su juo per bangas. Geslerio 
sekliai, keršydami gyventojams, grobia ir naikina jų turtą. „Kada 
gi ateis išvaduotojas?“ dūsauja piemens. „Kaip iš priespaudos 
išsivadavus“, kalbas ir Štaufacheris su žmona ir eina į kaimyną 
tartis. Sudaro 3 susibaudėlių konspiraciją. O antras veiksmas 
jau baigiamas 33 iškilminga priesaika šalį išvaduoti. 

Despotizmas pasiekia viršūnę 3 veiksme. Kad pažemintų 
tautą, Gesleris liepia nusilenkti kepurei. Eina pro šalį laisvas 
šaulys Telis su sūnum. Nenusilenkia. Sargai sulaiko. Bausmei 
landfogtas įsako Teliui nušauti nuo sūnaus galvos obuolį; jei 
ne — žudysiąs jį ir sūnų. Veltui maldavimai. Tada Telis šaus, 
bet prieš šaudamas slepia antrą strėlę. Šūvis pavyko. Bet Ges- 
leris teiraujas, kam ta antra strėlė. Antra skirta Gesleriui, jei 
sūnų būtų pirmoji kliudžius — prisipažįsta Telis. Landfogtas 
gabena jį į kalėjimą. Po aukščiausio priespaudos laipsnio turi 
tauta sugniužti ar laimėti. Su ketvirtuoju veiksmu — Telį ga- 
benant per ežerą, pakyla audra. Irklininkai nepajėgia jos ap- 
veikti. Atriša rankas Teliui. Jis prisikasa į krantą. Bet pats 
iššoka ir dingsta kalnuose. Patykoja, ir grįžtąs Gesleris krinta 
nuo Telio strėlės. Susibaudėliai puola priešo pilį. Tauta laisva, 
veiksmas slūgsta. Penktas veiksmas — tik epiloginis triumfo 
saulėtas paveikslas, per kurį perbėga imperatoriaus žudytojo 
Paricidos šešėlis. 

b) Veikėjų grupės. — Šitoje laisvės kovoje teiškyla 
tik vienas Telis, kurio paveikslas įsirėžia vaizduotėje. Visi kiti 
yra lygiai paprasti, dori, drąsūs liaudies žmonės. Jie yra, anot 
Vaižganto, tik kaip telegrafo stulpai, pro kuriuos eina laisvės 
mintys. Laisvės trokšta visa tauta. Kad tautos sąvoką išreikštų, 
Šileris įveda įvairių luomų, įvairių kartų atstovus. 

Jis žvelgia į praeitį, į dabartį ir į ateitį. Praeity šalies laisvę 
saugojo aristokratai. Bet neišsaugojo. O kilnaus Atinghauzeno 
atžala, Rudencas, nuėjęs jau austrams tarnauti, nes jis nepasi- 
tikėjo savaisiais, aukštino, kas svetima, dėjosi prie to, kas galin- 
gesnis, jų tarpe moterį pamilo. Jis niekino, kas sava, nes savųjų 
nepažino; jis garbino, kas svetima, nes svetimųjų norų bei sie- 
kimų irgi nepažino. Dėl to Atinghauzenas ir graudena: 
„Pažink save: pažink šį piemenų kraštą, vaike. — Išmok pa- 
jausti, kad tu čia kilęs, ir jį pamilsi“. Pažink ir juos, nes 

Luomų 
atstovai 


Aristokratai 


Liaudis 


Telis — gamtos 
žmogus 


Idealus žmogus 


Ateis jie mūs avių ir veršių suskaityti, 

Plačiųjų mūsų Alpių išmatuoti, 

Sparnuočių ir gyvūnų išvaikyt iš girių, 

Uždės mums iešmą ant tiltų, užstos duris, 

Mūs vargo prakaitu apsimokės 

Sau pirkinius, o mūs krauju — savus karus. (II, 1). 


Tačiau nėra nutautęs antrasis jaunosios kartos diduomenės 
atstovas, Berta. Savo meile ji sugrąžina tautai Rudencą ir 
padaro jį savo tautos riteriu. 

Bet ne didikai tautai laisvę grąžino. Laisvės idėja želia iš 
paties kelmo, iš liaudies. Ir išmintingas Atinghauzenas supranta, 
jog praeitis turi užleisti vietą dabarčiai, jog liaudis jau tiek su- 
brendo, kad „mes daugiau jai nebereikalingi ir galime ramiai į 
kapą žengti“. Mirdamas laimina jis naująsias laisvės kūrėjų 
atžalas, ateities žmones — Telio sūnų. 

Tačiau, kaip tikri liaudies vaikai, piemenys, žvejai yra 
laisvę pamėgę, bet jie yra vidutiniai žmonės; jie galingi tik 
visumoj — tautoje. Vienas tik Telis yra išsiskyręs iš 
visų. Jis yra karingas medžiotojas taikių piemenų tarpe; jis 
vienas stiprus; jis vienas jėgos genijus. Jam „galingas yra galin- 
gesnis vienas sau“. Ir savam gyvenime jis kitų nereikalingas, 
pats save ir savo šeimą aprūpina: jis taiklus šaulys, drąsus 
vairininkas, nagingas dailidė. 

Telis veiksmo žmogus (pal. su Karlu!). Jis veikia, kai 
kiti atsisako, jis veikia, kai kiti dar tik tariasi. Ko griebtis, 
ilgai negalvoja: pati prigimtis, sveikas instinktas nurodo 
kelius į laisvę. Jis visados panūdęs į kalnus, į tuos „laisvės 
rūmus, kuriuos Dievas mums pastatė“. Jis nebijo despotizmo, 
nes „ką rankos stato, rankos gal sugriauti“. Priespaudos jis 
paiso mažiau kaip kiti; jis gali „tylėti ir kentėti“. Ir suimamas, 
vedamas į kalėjimą, jis nesiskundžia, nes „širdies sunkumo žo- 
džiais nepalengvinsi“, nors jam, kalnų šauliui, kalėjimas turi 
būti kaip ereliui narvas. 

Pridėkim dar jo didelį pasitikėjimą Dievu, didelį žmoniš- 
kumą, kada jis artimui tiesia pagalbos ranką, lįsdamas patsai 
mirčiai į nagus, kada net žmogžudžio jis gailis ir duoda jam 
morališkos paramos ir patarimų savo kaltei nuplauti (Paricida). 
Tokį idealų žmogų Šileris anksčiau matė tik graikuose, dabar 
jau randa ir katalikiškuose viduriniuose amžiuose — natūraliose 
tautose: „tarp piemenų esama grožio!“ 

Nors Telis atsiskyręs nuo visų, tačiau jis raudonąja gija Telis — tautos 


pinasi į tautos laisvės kovas. Visi jaučia jame draugą, gelbė- 
toją, „geriausią šalies žmogų, mikliausią ranką šalies laisvei 
ginti“, o kai jį surakina, visiems „nutraukia paskutinį vilties 
inkarą“. Atsimenant, kad jau romantizmo laikais „Telis“ para- 
šytas, gali būti priimtinas aiškinimas, kad Telis yra pačios 
tautos branduolys. Jis gamtos žmogus ir atspėja instinktyviai 
tautos troškimus; jis ir sveikos išminties žmogus: savo trumpais 
aforizmų posakiais kritiškai įvykius įvertina ir ima veikti. 
Telis dvasinis tautos vadas, nors vadovo rolės niekur jis nesi- 
ima. Vadovauja instinktyviai, prigimties galia. Čia paslaptis, 
kodėl tautos dažniau pagerbia savo filosofus, poetus, nekaip 
oficialiuosius vadus. 


Gesleris yra 
despoto tipas. Nors 
jo reikalavimai pasa- 
kiški (obuolio šovi- 
mas!), bet jo dvasia 
jau civilizuoto des- 
poto. Jam neužtenka 
žmogaus fizinę laisvę 
ir turtą  paglemžti, 
jis nori, kad žmogus 
nustotų žmogum jau- 
tęsis. 


ec) Laisvės'fi- 
losofija. — Visos 
Šilerio simpatijos yra 
šveicarų pusėje. Bet 
su kokiu atsargumu 
jis leidžia jiems kelti 
maištą, žudyti Geslerį 
(pal. su „Plėšikais“)! 
Kol dar despotizmas 
laužo tik tarptautines 
teises (austrų sutartį su šveicarų tauta), dar kenčia. Kai laužo 
nuosavybės teises (atima iš Melchtalo jaučius) ir kankina žmogų 
be teismo, jau pradeda bruzdėti. Bet kada tiranija sulaužo žmo- 


Telis su sūnum 

žmogus 


Homeriška 


Gamta ir idėja 


gaus natūraliąsias teises, be kurių žmogus nustoja žmogum 
buvęs, kada priverčia tėvą pakelti ranką prieš savo sūnų, tada 
Telis pakelia ranką prieš tiraniją (pal. Antigoną!), nes: 

Tironas tur taip pat žinot ribas: 

Kai spaudžiamas negali niekur teisių rasti, 

Kada nepakeliamas daros jungas, 

Tai kreipias į paguodžiantįji dangų 

Ir imasi iš ten jis savo teises, 

Kur esti amžiais jos nepaliestos 

Ir nesugriaujamos, kaip pačios žvaigždės... 

Ir jei daugiau jis nieko nebegali, 

Tai griebias jis paskutiniosios: duotas jam yr kardas 

Aukščiausiam gėriui gint prieš jėgą (II, 2). 

Telis, nužudęs Geslerį, drąsiai gali kelti ranką į dangų. 
Bet su pasibaisėjimu Telis žiūri į Paricidą, kuris nužudė savo 
dėdę imperatorių dėl to, kad tasai jam turto nepavedęs. Ten 
buvo tik asmenybės gynimas, o čia jau nusikaltimas. 


d) Kompozicija ir stilius. — „Vilius Telis“ nėra 
jokia tragedija. Ir pats Šileris ją vadina scenos vaidinimu 
(Schauspiel). Jis duoda tautos budimo atskirus vaizdus. 


Daugumo vaizdų fonas — atvira kalnų ir pakalnių gamta. 
Gamtos didybė ir paprastumas gaubia visus žmonių žygius. 
Šileris nepaprastai moka čia tokias scenas sudaryti. 

Pati pirmoji scena prabyla vaizdais ir garsais. Keturių Kantonų ežero 
krantas. Anapus saulės spinduliuose tviska žali Švico stogai; dešinėje tolu- 
moj blizga sniego kalnai; čia pat artimoj kairėj debesys slenka uolų viršū- 
nėmis. Ežero paviršių skrodžia su laive žvejo vaikas, o jo lūpose daina 
apie besišypsantį ežerą, kurio vandenys nusiviliojo nuo kranto rojų besap- 
nuojantį vaiką. Ant kalno piemuo atsisveikina saulėtas lankas, ligi yėl 
gegutė sukukuos, gėlės išsprogs, gegužės šaltiniai tekėti ims. O iš kitos pusės 
ant uolos šaulys dainuoja apie drąsų Alpių medžiotoją, kur žengia per ledo 
laukus, per dundančias viršūnės, drebančius takus ir tik pro debesų plyšį 
pamato žaliuojančią pakalnės žemę. Šitą idilę suprastina dar labiau kaiminės 
būbavimas, varpelių skambčiojimas, žuvų plekšenimas ežere (smulkmeniš- 
kumas!). Giedri nuotaika, lengvas kalnų oras. 

Dėl šito paprastumo ir ramumo Šileris palyginamas čia su 
Homeru. Bet sykiu čia ir ne homeriška. Jauti, jog gamtos 
paveikslai čia poeto „parinkti“, kad jie labiau idėją iškeltų. 
Tas ramus gamtos vaizdas virsta audra, su ja prasideda Telio 
tautos audra (Geslerio persekiojimas). Ir toliau — su nuostabiu 
kalnų saulėtekiu 33 konspiratoriai rengia tautai laisvės saulėtekį. 
Simboliškos ir kitos scenos. Nors liaudies žmonės mėgsta 

gamtą, bet ryšys tarp žmonių ir gamtos čia yra tik idėjinis, ne 
psichologinis (o Goethe?). 

Šitokias scenas ir tautos budimo momentus Šileris sugru- 
puoja taip, kad parodo vis didėjantį despoto žiaurumą ir vis 
labiau jungu nusikratyti pasiryžtančią tautą. Jų tarpe pinasi 
Telio silpnos fabulos gija (pal. su „Plėšikų“ fabula!). 

Duodamas silpną intrigą, Šileris rūpinas patį tautos budimo 
paveikslą padaryti, kiek gali, platesnį, pilnesnį ir gyvesnį. Dėl 
to jis supina tiek daug asmenų, įterpia epizodų. Jie vienur 
šešėliu, kitur šviesiomis spalvomis ryškina norimą pabrėžti da- 
lyką. Atinghauzenas su Rudencu šalia liaudies, Paricida šalia 
Telio, vestuvių muzika šalia kraujais pasruvusio tirono ir kt. Bet 
tas dar labiau sulėtina veiksmą, dar labiau silpnina intrigą. 

Dėl to vaizdų ir įvykių gausumo veiksmas dažnai eina ne 
scenoj. Apie įvykius scenoj tik pranešama. Ypačiai tų prane- 
šimų gausu paskutiniam veiksme (pal. graikišką tragediją!). 

Idiliškas ir ramus stilius, kol gyvenimas natūralus (pirma 
scena). Bet kada jį užgauna despotizmas, randam tada ir šeks- 
pyriškų vaizdų, šekspyriškai natūralistiškos kalbos: šiurkštus 
pasakojimas, kaip Melchtaliui (tėvui) buvo išdurtos akys (pri- 
mena Glosterį!), arba žvejo sielvartas, kai audrai siaučiant Telis 
gabenamas į kalėjimą: 

Gauskit jūs, vėjai, plakite, žaibai, jūs! 
Jūs, debesys, prapliupkit liūtim iš 
Dangaus ir žemę paskandinkit! 
Išraukit iš šaknų negimusią dar gentį! 
Jūs, žemės elementai, viešpataukit! 
= Sueikit, meškos, jūs, seni vilkai, sueikit 
Vėl iš didžių dykynių; jūsų tai šalis, 
Nes kas norės gyvent čionai be laisvės (IV, 1). 

O Lyras plaka panašiai dukters nedėkingumą: 

Jūs, liūtys, vandenio srovės, veržkitės, 

Ligi apsemsit bokštus, prigirdysit laives! 

Ugningi minčiagreičiai žaibai, 

Sutriuškinančio viską griausmo pirmatakai, 

Nudeginkit man baltą galvą! Ir tu, galingasai perkūne, 
Trenk žemės skritulį nevikrų; sutraiškink 

Pavidalus tu kūriniams; užuomazgą 

Tu sunaikink žmogaus nedėkingo. 

„Vilius Telis“ susilaukė Vokietijoj didžiausio pasisekimo. 
Ir šiandien jis žavi. Jis žavi žiūrėtojo dvasią laisvės entuziazmu ; 
jis žavi žiūrėtojo akį scenos masine didybe ir paprastumu; jis 
žavi klausytojo ausį kalbos melodija. 

Lietuviai ir vokiečių klasikai 


Iš Rūgio žodyno tris lietuvių dainas pažino Lesingas. Dvi 
įsidėjo į žodyno recenziją ir palankiai pristatė jas vokiečių visuo- 
menei. Herderis 7 lietuvių dainas įsidėjo į „Tautų balsus dai- 
nose“. Herderio įtakoj palankiai apie lietuvių dainas atsiliepė 


ir Goethe, o „Aš atsisakiau...“ įsidėjo į „Žvejės“ vaidinimą. 
Šileris savo paskutinėj nebaigtoj „Demetrijaus“ dramoj lenkų 
seimo scenoj išveda ir lietuvių atstovą — Lietuvos kanclerį 


Levą Sapiehą. Tarp lenkų, tik padarytą su Maskva sutartį lau- 
žančių, Levas Sapieha yra vienas simpatingas: tiesus, atviras, 
geras politikas, žodį laikąs, drąsiai stojąs prieš visą seimą. 


Pagalvoti. 1. Trejopi idealistai: Prometejus, Don Kichotas, Joana, 
ir jų tragedijos. 2. Minia ir idealistas (pagal „Don Kichotą“ ir „Orleano 
Mergelę“). 53. Vardan tautos laisvės! (Telis, Gražina, Valenrodas, „Jau- 
nosios Lietuvos“ Rainys). 4. Ar Šilerio tragizmo supratimas artimesnis grai- 
kams ar prancūzams? 5. Ar Telio asmuo yra klasiškas ar romantiškas? (pal. 
pagal tai, kaip vokiečiai klasicizmą suprato!). 6. Kas yra romantiška „Orleano 
Mergelėj'? 7. Tautos sunykimo ir atgijimo žymės pagal „Viliaus Telio“ 
veikėjus, Š. Raganos, Maironio „Jaunosios Lietuvos“, Vienuolio „Vėžio“ 
bajorus, Lazdynų Pelėdos inteligentus: tautos sunykimo priežastys, kas paža- 
dina tautą atbusti ir tautai sugrąžina jos paklydėlius? 

Romantizmo charakteristika 


1. Romantizmo žymės. — Kaip klasikai suprato antikinius laikus, 
jie aiškiai išdėstė. Romantikai savo sistemos nesudarė. Jie net priešinosi bet 
kuriai sistemai, nes sistema reiškianti sustingimą, o jie norį amžinai pažangūs 
būti. Ir iš tikrųjų naujasis sąjūdis žybčioja įvairiomis spalvomis, nuo pat 
pradžios iki galo vis kinta. Dėl to niekas nėra tiksliai susakęs, kas yra 
romantizmas. 


Romantizmo vardas! irgi nieko nepasako. Jis galėjęs kilti arba iš 
romano, kuris šitos srovės labiausiai buvo mėgstamas, arba iš rom a- 
niškų tautų, kuriose daugiausia klestėjo vidurinių amžių kultūra. 

Tačiau kad ir kažin kaip romantikai skirias nuo vienas kito ir kai- 
taliojas, iš jų raštų ir gyvenimo vis dėlto galima išvesti bendrieji bruožai, 
charakteringi romantiškai pasaulėžiūrai. 


a) Romantikų filosofija. — Romantizmo atstovai 
daugiau, kaip bet kurios kitos srovės, mėgo filosofuoti. Jų filo- 
sofija" ypačiai iškelia ir pagilina savyje jausmą, intuiciją ir 
fantaziją. Už savęs tikruoju gyvenimu ir tikruoju pasauliu 
laiko dvasinį, idealinį pasaulį — amžiną, begalinį, neribotą, su 
dievybe, kurią dažniausiai vadina absoliutu. Tos amžinybės- 
begalybės, tos tikrosios tėvynės, romantikas ilgis. Ją roman- 
tikas nujaučia ir ribotame pasaulyje: žmoguje, gamtoje, gyve- 
nime, mene. Šituose ribotuose reiškiniuose atsispindi begalybė, 
laikinuose — amžinybė. Juose amžinybė atsispindi, juos gai- 
vina, kaip saulės spindulys augalą, su jais susijungia. Išnyksta 
ribos, kontūrai tarp daiktų ir amžinybės, tarp sapnų, svajonių 
ir tikrovės, tarp šio ir būsimo gyvenimo. Susidaro tik vientisas, 
organiškas, sintetiškas pasaulis, kyląs į begalybę. 

Todėl romantikai mėgsta ir vaizduoja tuos žmones, tą 
gamtą, tą gyvenimą, tą meną, kur atsispindi daugiausia amži- 
žinybės-begalybės, ilgesio, vieningumo (sintezės). 


1 Pirmiausia pavartotas Fr. Šlegelio. 

2 Vokiečių filosofo Fichtės (1762—1814), gamtos filosofo mistiko Še- 
lingo (1775—1854), sociologo filosofo“ Hegelio (1770—1831) ir religijos filo- 
sofo Šleiermacherio (1768—1834). Apie jų skelbiamas mintis žiūr.: Stėcklis, 
Filosofijos istorijos bruožai. 

b) Žmogus. — Romantikas yra fantazijos ir jausmo žmo- 
gus, bet jo jausmas ne toks kaip sentimentalistų. Sentimenta- 
listai, ypač „audringieji genijai“, į jausmą neleido protui nė 
pažvelgti, kad jausmo didybės nesuardytų, o romantikai savo 
jausmus nuolatos analizuoja; paskui jausmą eina refleksija. Jie 
visados nori išaiškinti, paslaptį išlukštenti. Stiprus palinkimas 
savo jausmą analizuoti romantikus padarė produktingus psicho- 
logijoj, ypačiai dviejose srityse: religinius jausmus ir meno 
pergyvenimą nagrinėjant. 

Visokius jausmus romantikas gali sujungti savo sieloje. Jis 
tarias greičiau tapsiąs visapusiškas žmogus, jei kreipsis pirma į 
vieną kraštutinumą, paskui į kitą. Šitokis blaškymasis tarp 
įvairių jausmų ir įvairių gyvenimo sričių vadinamas proteizmu 
(pal. Protejų, kuris Odisejaus rankose kaitaliojos įvairiomis 
formomis). Jis ypačiai skiria romantiką nuo klasiko. 

Dažniausiai tačiau romantiko širdį pripildo ilgesys; jis ne- 
sijaučia patenkintas dabartimi; ilgesys jį veda anapus mėlynų 
kalnų; tik anapus žvaigždžių pajaus savo tikrą tėvynę; ilgesys 
nežinomybės, tolių, dievybės, moters, tėvynės, gamtos — viso, 
ko jis neturi. Jis tada gali vizijomis prašnekti ir į entuziazmą 
pakilti. Bet akivaizdoj didžių norų ir negalėjimo jų patenkinti 
sukyla jam nusivylimas, melancholija arba ironija savim ir 
gyvenimu. 

Kad ir labiausiai susidurdamas su gyvenimu, romantiškas 
žmogus galvos nenulenks. Jis pats sau jaučias didžiausias auto- 
ritetas, dėl to jis niekina visus dėsnius ir įstatymus (gyvenime, 
etikoj, mene), kurie eina ne iš jo paties širdies, kurie yra visuo- 
menės skiriami. Visa, kas ne jo, jis atmeta, minią niekina, net 
ir žūdamas. Jis individualistas. 

c) Gamta. — Žvelgdami į gamtą, kaip į amžinybės sim- 
bolį, romantikai žavisi visai kitais jos savumais kaip vokiečių 
klasikai ir natūralistai. Jie įsigilina į paslaptingą gamtos plaz- 
denimą. Gyvulių, augalų gyvenime pajaučia romantišką ilgėji- 
mąsi ir meilę. (Gamtos paveikslų tarpe vyrauja nakties tankus 
miškas, kuris kiekvienu akimirksniu parodys nelauktų ir nuo- 
stabių dalykų; ežerų ir paupelės lankos, kur nendrės šlama ir 
rūkai driekias; sutemos ir prieblanda su nuotaikingu lūkesiu, 
švelniu neribotumu ir nepastovumu; mėnesienos burtai, tylus 
tvenkinys, numirėliškas parkas, vienišas miško sargo namelis, 
malūno rato taškenantis garsas, šlamanti liepa. Bet pro visas 

gėles margame miške išauga mėlynoji (mėgstamiausia spalva!) 
gėlė, didis. amžino ilgėjimosi ir niekados nepasiekiamų tolių 
simbolis. O jūroj vilioja balta, vieniša, tolima laivo burė, van- 
denų daužoma akmens salelė, mėlynos, tamsios šėlstančios, 
šniokščiančios jūros platumos. 

Romantikų įtakoj labai imta domėtis gamta, išaugo gamtos 
filosofija. 


d) Romantiški rytai. — Dabarties gyvenimas rO- 
mantiko nevilioja. Jis veržiasi į erdvės ir laiko tolius — 
į tolimuosius rytus ir vidurinius amžius (egzotizmas). 

Rytuose dar glūdi pasaka ir tikrovė drauge. Ten dar iš 
vieno šaltinio srovena, kas Europoj suskilo ir nenatūraliai plė- 
tojos. Klasikinės senovės ir moderniųjų laikų žymės — abudu 
kraštutinumai Indijoje sujungti puikiausiame grožyje arba glau- 
džiai pritapę vienas šalia kito — aiškina Fr. Šlegelis (Sintezė!). 

Poetai keliauja į rytus. Poezijai ima rytų gyvenimo mo- 
tyvus. Mokslas tyrinėja rytų pasakas, indų kalbą, sukuria 
lyginamąją kalbotyrą (ir lietuvių kalba tada susidomėta, kaip 
artimiausia senajai indų kalbai). 

e) Viduriniai amžiai. — Labiausiai vis dėlto ro- 
mantikus vilioja viduriniai amžiai. Viduriniais amžiais jie matė 
visą gyvenimą vieningą, sintetišką. „Riterių luomas jungė tada 
visas tautas Europoje; riteriai keliavo iš tolimos šiaurės lig 
Ispanijos ir Italijos; kryžiaus karai šitą ryšį dar labiau stiprino 
ir supynė vakarus su rytais; iš šiaurės, lygiai kaip ir iš rytų, 
ėjo padavimai, kurie mišo su vietiniais; didžiuliai karų nuoty- 
kiai, puikūs rūmai, kunigaikščiai ir karaliai, reikšmingi poezijai, 
triumfuojanti Bažnyčia, kuri didvyrius kanonizavo; visos šitos 
aplinkybės susijungė, kad laisvam nepriklausomam bajorui ir 
praturtusiam  miestiečiui sukurtų puikų gyvenimą, kuriame 
gimęs ilgesys, nevaržomas ir laisvas, susituoktų su poezija ir 
skaidriau bei aiškiau atspindėtų aplinkumą. Tikintieji dainavo 
apie tikėjimą ir jo stebuklus, mylintieji apie meilę, riteriai apsa- 
kinėjo riterių žygius ir norus, o tikintieji ir mylintieji riteriai 
buvo jų geriausi klausytojai“ (Tieckas). 

Romantizmo kūryba motyvų atžvilgiu yra vidurinių amžių 
renesansas, kaip klasika yra graikų renesansas. Joje kalbama 
apie riterystės idėją, ginklo broliškumą, tarnavimą moteriai, 
nuotykius, idealinę meilę, keliones. Čia ir Dievo meilė, atsisky- 
rėlis tylioj celėj, besimeldžiąs vienuolis. 

Laikydami katalikybę visa vienijančia Bažnyčia, kai kurie 
romantikai nuo estetinio grožėjimosi Bažnyčios organizmu perėjo 
į pačią Bažnyčią, priėmė katalikybę. 

Romantikus žavėjo vidurinių amžių menas: gotikas (ypa- 
čiai K6lno ir Paryžiaus Dievo Motinos katedra), religinė tapyba 
(Rafaelio Sikstinos Madona ir kt.), liaudies kūryba, kuriai 
„audringieji genijai“ buvo pralaužę ledus. Ypačiai pasaka daros 
brangi. Ji sujungia realų pasaulį su fantazijos pasauliu. Kai 
kurie nori visą gyvenimą supasakinti (Novalis). Pasakas renka, 
jomis grožisi. Čia dideli nuopelnai priklauso broliams Grimams. 
Kiti pasakas patys rašo. Dėl to romantikų kūryboj dažnai pinas 
dvasios ir demonai; iš kalnų plyšių išslenka gnomai ir nami- 
nėliai; bangose laumės teškenas; slankioja po žemę numirėliai, 
nes daugelis dar neatsikratę ydomis ir neatkentėję neranda 
ramybės; šiurpus ir baisus velnių ir vaiduoklių pasaulis skver- 
biasi į gražų gyvųjų pasaulį ir šventą meilės laimę apipina lavono 
spalvomis, mėlynais, bekraujais vaiduokliais. Liaudies pasakų 
motyvai ir tapyboj rodosi (Švindtas). 

Liaudies dainų ne tik stilium imta pasekti, bet jos kompo- 
nuojamos; komponuojamos ir individualios dainos liaudies me- 
lodijomis (Šubertas, 1797—1828, Veberis, 1786—1826, aukš- 
čiausiai iškyla Šumanas, 1810—1856). Su liaudies kūryba 
romantikai pamilo ir tai, kas sava, tautiška. Kyla tautybės (ligi 
šiol tik valstybės!) sąmonė. Pradeda tautos busti ir judėti dėl 
laisvės. Laisvė daros ne tik individo, bet ir tautos brangenybe. 


f) Romantinės literatūros forma. — Per po- 
eziją romantikai artėja į begalybę. Per poeziją nori padaryti 
gyvenimą ir visuomenę poetišką, o pačią poeziją priartinti prie 
gyvenimo. 

Kaip gyvenime yra visa susipynę drauge, liūdesys ir 
džiaugsmas, taip ir poezija turi sujungti visas suskaldytas poe- 
zijos rūšis. Dėl to romantikai nepaiso žanrų. Mėgsta romano 
formą, kuriame visi žanrai susijungia, mėgsta pasaką, kurioj 
susijungia realus ir fantastinis pasaulis. 

Begalybės negalime matyti, bet tik nujausti pro matomas 
formas. Dėl to romantikai mažiausiai mėgsta tą meną, kuris 
materialus ir aiškiais kontūrais prabyla (plastika). Jau daugiau 
imponuoja spalvų menas (tapyba), bet daugiausia — garso me- 
nas (muzika ir poezija). 

kinius, ai d is Ais, „Alikas 


Ką piešdamas romantikas žaidžia spalvomis, šviesomis, 
šešėliais, bet ne griežtais kontūrais. Norėdamas sukelti tolių 
nuotaiką, savo spalvingus vaizdus paskandina nežinomybėj, 
palygindamas aiškų dalyką su neaiškiu, žinomą su nežinomu 
(„Viltys ateina su pilkais drabužiais, kaip vakarinė sutema“'!). 


Švindtas: „Kelionėje“: gamta, toliai, vienuma, ilgėjimasis 
Poezijoje ypačiai vyrauja muzikalinis elementas. „Visos 
meno rūšys kalba tik apie šešėlius, tik muzika apie esmę“ (Šo- 
penhaueris), ji galingiausiai duoda pajusti idėjas. Dėl to „argi 
ne vistiek, ar žmogus mąsto instrumento tonais ar vadinamo- 


131 


Muzika ir 
poezijos 
muzikalumas 


„Spalvingasis 


muzikalumas“' 


Romantizmo 
užuomazga 
ir augimas 


Romantizmo 
tipai 


siomis mintimis?“. Ne tik teorijoje, bet ir pačiuose eilėraš- 
čiuose žodis lenktyniuoja su muzika; kartais stengias atskirų 
muzikos instrumentų garsu suskambėti, vamzdžiu sutrimituoti, 
pašto, ar miško, ar Alpių ragais sudūduoti. Nori sudaryti ištisą 
žodžių garsų simfoniją. 

Garsas yra simbolis. Muzikalinė simbolika kartais sutap- 
doma su spalvų simbolika (sintezė!), muzika su tapyba, nes 
abidvi gali išreikšti tą pačią nuotaiką. Dėl to tonai gauna 
spalvas, spalvos tonus. („Mūsų dvasia, žydra kaip dangus, veda 
mus į melsvuosius tolius“). Spalvingas girdėjimas, skambus 
matymas poezijoj vartojamas ir šiais laikais. 


2. Romantizmo kilimas ir individualizavimasis. — Roman- 
tiškų elementų turi kiekvienas žmogus, kiekvienas amžius ar 
tauta. Tik įvairiais laikais nevienodai. Nuo reformacijos laikų 
krikščioniškoj Europoj ėmė persverti racionalistinis elementas. 
Jis įsigalėjo iš prigimties į racionalizmą linkusiose romanų tau- 
tose (prancūzų) ir kraštutinumą pasiekia šviečiamojo amžiaus 
materializme. Bet nuo reformacijos ėjo ir antroji plonesnė gija 
per vokiečių mistikus (ypačiai Bėhme), per anglų Šaftesberį 
(Shaftesbury), per panteistą Spinozą. Nuo jų misticizmas ir 
panteizmas grįžo vėl į vokiečius. 

Romantizmas labiausiai ir įsigalėjo į refleksiją ir misticizmą 
palinkusiose germanų tautose (ypačiai vokiečiuose ir angluose). 
Iš ten aptvino visą Europą, ypačiai po Prancūzų revoliucijos, 
kuri parodė „šviečiamojo amžiaus“ dvasią susibankrutavus. 

Dažniausi romantizmo tipai: — 1. filosofinis romantizmas, 
metafizinės begalybės siekęs ar filosofines problemas lietęs 
( Novalis, Schelley, Krasinskis, A. de Vinji (Vigny), individua- 
listinis romantizmas, poeto asmenybę aukštai kėlęs ir visuomenę 
niekinęs, nusidažęs dideliu pesimizmu, kartais vadinamas „pa- 
saulio sielvartu“ (Weltschmerz) arba tiesiog baironizmu (Bai- 
ronas, Leopardi, Heine, Lermontovas, iš dalies ir Puškinas, 
Slovackis, iš dalies A. Mickevičius), istorinis romantizmas 
(Skotas, Hugo, Puškinas); sentimentalinis romantizmas (Šato- 
brianas, Lamartinas; čia galėtum priskirti ir „Verterį“ su 
„Plėšikais“). 


132 


I. VOKIEČIŲ ROMANTIZMAS 
Novalis 


Drauge, bėdina yra žemė: gausiai 
sėjam, o menka piūtis, — Novalis 


Vokiečiai davė romantizmui filosofinius pagrindus. Filo- 
sofuoti linkę ir jų poetai. Bet literatūros kūrinių jie davė ne- 
daug, palyginti su tuo, ką no- 
rėjo duoti. Iš daugybės rašy- 
tojų prasimušė pirmieji roman- 
tinės dvasios skelbėjai Vaken- 
roderis, švelniausias artistinės 
kultūros žiedas, ir  Tykas 
(Tieck), nuovargio ir rezigna- 
cijos poetas; reikšmingiausias 
kritikas, mokslininkas ir vertė- 
jas Aug. Vilhelmas Šlegelis 
(1767—1845), jo brolis Fridri- 
chas, gilus meno teoretikas ir 
estetas (1772—1829), Hofma- 
nas, pasakų ir humoristinių pa- 
sakojimų rašytojas, dramatur- 
gas Kleistas, Uhlandas, aktin- 
gas visuomenininkas (Gėrres, 
tautosakininkas Brentano. Bet 
jie neišėjo iš Vokietijos ribų. 


Novalis Hardenbergas 


Vokiečių romantikai davė vienų vieną stiprų ir charakte- 
ringą romantikąį — Novalį. Romantizmo periodą Vokietijoj 
baigia lyrikas Heine (1797—1856), tobulos formos, satyrikas, 
ironizavęs romantikus, o sykiu ir pats romantikas buvęs. Roman- 
tizmo laikais kuria ir austras Franc Grilparceris (1791—1872), 
didžiausias po Šilerio ir Kleisto vokiečių dramaturgas, linkęs 
labiau į klasiką. 


1. Novalis, romantiškas žmogus 


Novalis yra iš tų romantikų, kurie savo asmenybės jėga, 
pasak Dilthey, daugiau žavėjo, kaip savo raštais. Jo asmenybės 

turiningumas sukauptas jo vidaus gyvenime ir tik retkarčiais 
prasiveržia, it požemio upelis, į paviršių. „Jo išviršė iš pirmo 
įspūdžio primindavo tuos kuklius krikščionis, kurie rodosi kuo 
paprasčiausi. Šį įspūdį rėmė net jo drabužis, nes jis buvo labai 
paprastas ir niekuo neprimindavo jo aukštos kilmės. Jis buvo 
aukštas, lieknas ... Jo veidas stovi man prieš akis lyg tamsokas, 
briunetas. Jo plonos lūpos, kartais ironiškai besišypsančios, pa- 
prastai rimtos, rodė didį švelnumą ir draugiškumą. Bet eteriška 
kaitra labiausiai glūdėjo jo giliose akyse. Jis galėjo ilgai sėdėti 
tylėdamas, ypač didelėse draugijose arba prie svetimųjų, pa- 
skendęs savo mintyse. Tik kur susitikdavo sau artimą sielą, 
jis visad pasireikšdavo. Ir tada šnekėdavo mielai ir išsamiai 
ir rodės labai pamokąs“ (Steffen). 

Fridrichas Hardenbergas (Novalis — slapyvardis) gimė 
vienais metais su Fr. Šlegeliu (1772) pietistiškoje šeimoje. Augo 
vienišas, atitolęs nuo žaislų ir draugų. Nusilenkdamas tėvo 
valiai, Jenoje (1790), o paskiau Leipcige ir kitur mokėsi teisių, 
nors pats buvo linkęs į filosofiją. Žavėjosi Kantu, Šileriu, susi- 
bičiuliavo su Šlegeliu. Mokėsi gerai. Sąžiningai ir tyliai paskui 
dirbo apskrities viršininko raštinėje. Viršininkas negalėjo atsi- 
gėrėti jo kruopštumu. Nesibaisėjo tą patį darbą perdirbti du 
tris sykius, kad net savo reikalų raštus padarytų tikslius, 
gražios formos. Paprasčiausią dalyką, sakė Novalis, galima 
atlikti meniškai. 

1795 m. pažino Sofiją Kiūhn. Ji buvo 13 metų, jis 253. Pa- 
milo, susižadėjo. Novalis svajojo apie šeimos laimę. Netikėtai 
Sofija susirgo. Ir dabar prasideda Novalio sielvartas. Jis lygina 
save su suabejojusiu žaidėju, kurio laimė pareina nuo to, ar 
žiedo lapelis nukris į šitą ar į aną pusę. Sofija mirė. 

„Žiedo lapas dabar nupūstas į kitą pasaulį; suabejojęs žaidikas meta 
kortas iš rankos ir nusijuokia, kaip iš sapno pabudęs, į paskutinį sargybinio 
šauksmą ir laukia ryto aušros, kuri jį pastiprintų gaiviam gyvenimui tikrovės 
pasauly. Aš dar turiu šį tą pabaigti — paskui meilės liepsna ir ilgesys gali 
sužėruoti ir mylinčią sielą pasiųsti paskui mylimą šešėlį. Ji gawbia -mane 
neapsakomai — visa, ką aš darau, darau jos vardu. Ji buvo pradžia, ji bus 
mano gyvenimo pabaiga... Jeigu dabar aš gyvenau ligi šiol dabartimi ir 
žemiškos laimės viltimi, tai dabar aš turiu gyventi tikrąja ateitim Dievo ir 
nemirtingumo tikėjimu. Man bus sunku visai atsiskirti nuo šio pasaulio, 
kurį aš studijavau su tokia meile... bet aš žinau, kad žmoguje yra jėga, 
kuri, rūpestingai puoselėjama, gali pavirsti nepaprasta energija“. 

Nepraslinko dar mėnuo nuo Sofijos mirties, netenka No- 
valis ir brolio. Novalio dienoraščio lapai visai tamsūs. Jis 

laukia, kad per metus jis pats mirsiąs, ilgėdamasis su mylimąja 
susijungti. Bet praeina metai, ir Novalis jau susižadėjęs su 
Julija Šarpentje. Tik vestuvės teko atidėti: 1801 m. Novalis 
tikrai mirė, nesulaukęs nė 29 metų amžiaus. 

Keistos atrodo Novalio naujos sužadėtuvės, lyg jis būtų 
Sofiją pamiršęs. Bet kai kurie literatūros kritikai aiškina tai 
ypatinga romantiko dvasios struktūra, ypatingai romantiko 
išgyvenama meilė. Sofijos, to kūdikio, šviesplaukė galvutė ir 
juodos akys, vaikiškas išdykumas ir suaugusios rimtumas, nuo- 
stabus klusnumas ir pasiaukojimas, kuris poetą buvo sužavėjęs, 
nedingo jo akyse ir tada, kai mergaitė mirė. Pamažu jos paveiks- 
las pakito Novaliui „nežemiško moteriškumo“ (Dilthey) idealu, 
kuris susiliejo su Dangaus Karalienės Marijos paveikslu. Jos 
grožis ir maloningumas jį kėlė į amžinąjį grožį. Šitokią meilę, 
sutapusią su religija, Novalis išdainavo „Himnuose nakčiai“, 
kur srovena ilgesys išsinerti iš žemės grandinių, susijungti su 
mylimąja ir su amžinąja Meile, kuri valdo visą gyvenimą ir mirtį. 

Šitokios nuotaikos kuria jis ir religines giesmes, 
kur vizijomis kyla į Kristų, sielos bičiulį, kuris „tiek daug pa- 
darė, o niekas apie tai nemąsto“; sujaudintas jis mato Mariją prie 
Jo pasilenkus, jos ašaras riedant, jos skausmo suraižytą veidą. 

Pasaulio reiškiniai Novaliui tik šešėlis. Jis juo vertesnis, 
juo jis daugiau atspindi amžinybe, juo jis labiau supasakintas, 
apgaubtas visa švelninančia meile ir fantazija. Ir dėl to Novalis 
rašo romaną, vardu „Heinrich von Ofterdingen“, kuriame sapnas 
susilieja su tikrove. Romano herojus susapnuoja mėlyną gėlelę, 
kuri jam, kaip ir jo tėvui kitados, žada laimę; pabudęs keliauja 
jos ieškoti. Tai ilgėjimasis amžinybės, į kurią veda tikėjimas, 
nes „viskas susijungia vienoje didžioje ramybės mintyje, 
vienam tyliam, amžinam tikėjime“. Ir tipinga! Novalio akys 
nukrypsta į vidurinių amžių katalikybę, nes ji visa jungė 
(romantiška sintezė!). 


„Buvo gražūs laikai, kada Europa buvo vientisa krikščioniška šalis, 
kada šioj žemėj gyveno vieno tikėjimo krikščionys; vienas bendras interesas 
jungė šitos dvasinės valstybės provincijas... Jos (katalikybės) visuotinumas 
gyvenime, jos meilė menui, jos nesuardoma moterystė, jos gilus humaniš- 
kumas, jos bičiuliška pagalba, jos džiaugsmas neturtu, klusnumas ir ištiki- 
mybė padarė ją tikra religija... Protestantizmas šiurkščiai sugriovė bažny- 
čios vienybę. Religija šventvagiškai buvo uždaryta tarp valstybės sienų“. 
Pranašauja Novalis, kad vėl ateis katalikybė gyvenimo sudvasinti. „Tik 
religija gali Europą atgaivinti ir tautas sutaikinti“, 

2. Himnai nakčiai 


„Himnuose nakčiai“ sukaupti filosofinio romantizmo lyri- 
kos motyvai: nepasitenkinimas dabartimi, ilgėjimasis tolių, mei- 
lės susiliejimas su tikėjimu, gyvenimo su mirtim. Sutelkta čia 
išviršinė romantinės lyrikos forma: kaitaliojas ritminės baltosios 
eilės su rimuotomis ir su ritmine proza. Sutelkta ir išvidinė 
forma: nuotaikai atsakanti muzikalinė simbolika, epitetai, paly- 
ginimai ir t.t. Ir ta forma su turiniu taip sutapus, tas turinys 
toks gilus ir nuoširdus, kad „Himnai nakčiai“ ne tik Novaliui 
charakteringi, bet ir gražiausia romantikos lyrika. 

Tų himnų 6. Juose skirtinos dvi dalys: mistinis žmogaus 
likimas (1—4), mistinis visos žmonijos likimas (5—6). Abidvi 
dalis jungia meilė: pirmoj daly moters meilė; antroj daly ji pa- 
virsta visos žmonijos meile, visa keliančia Dievop. Individo ir 
žmonijos likimas įglaustas į didingus šviesos ir tamsos, dienos 
ir nakties simbolius. Nakties simbolis — visokio vieningumo 
pradas. Ką šviesa perskyrė, surūšiavo, ribas nuskyrė, apka- 
lino, — visa sujungs, apkabins naktis. Diena — žemiškos gyvy- 
bės ir klestėjimo šaltinis. Nakty slepias amžinybė, neribotumas; 
joj susipina daiktų pradžia ir galas; joj mirties ir meilės paslaptis; 
joje amžinas gyvenimas ir amžinoji meilė. Dėl to dienos ir nak- 
ties pavidalai išplaukia neaiškūs, be kontūrų, lyg iš tolimų per- 
spektyvų. Šitie simboliai antroj daly labiau aiškėja ir išvirsta 
alegorijomis (romantikams charakteringa!). Ten dienos ir švie- 
sos karalystė — tai žmonijos istorija ligi Kristaus; ji apkalė 
žmones priespauda. Tik Kristus, Nakties, Mirties ir Meilės 
karalius, atgaivino pasaulį. 

a) Žmogaus misterija prasideda didingu šviesos pasaulio vaiz- 
du. Šviesos galybė alsuoja milžiniška visata, žvaigždės, kur mėlynoj jūroj 
plauko; alsuoja trykšdamas žiežirbomis akmuo ir romūs augalai ir gyvuliai ... 
alsuoja margaspalviai debesys ir rūkai. Ir tos didybės, įvairumo ir judėjimo 
karalystės pryšaky. 

Stebėtini svetimklajai 

Su prasmingom akim, 

Ir virpančia eisena, 

Ir skambančiom lūpom! 
Tai žmonės! Jų esmė: išmintis, tiesi eisena, kalba. Jiems nuskirta jau ir 
vieta šiame šviesos pasaulyje: jie svetimklajai, priklausą kitam, nakties pa- 
sauliui. Ir poetas kreipias į kontrastą naktį: 

Kreipiuosi aš į apačią, 

I šventą, neišpasakytą, 

Slėpiningą naktį. 

Šioje nakty, kurios paslaptingą ir iškilmingą nuotaiką pajaučiam iš epi- 
tetų, atsiveria žmogaus širdis su gėlom ir paguodom: 


Atsiminimų toliai, 

Jaunatvės apsapniai, 

Visos ilgos būties 

Trumputis džiaugsmas 

Ir trumpaamžės viltys 

Ateina su pilkais drabužiais, 

Kaip vakarinė ūkana 

Nusileidus saulei. 
Išplaukia čia atsiminimai iš tamsos, it šiaurės pašvaistės šviesoj, neryškiais 
pavidalais „pilkais drabužiais“, bet palyginimu su ūkana jie dar labiau ištar- 
pinami nežinomybėj. Lygiai tirpsta tolybėj ir neribotume bendrinės „bū- 
ties“, o paskui esimo, amžinybės sąvokos. Jos palieka tik kažko didaus, 
plataus ir dingstančio įspūdį. O viltys, apsapniai, džiaugsmai — čia yra 
tiesiog išreikštas širdies atsiliepimas į didingų tolių nujautimą (pal. su kla- 
sikų aiškumu ir konkretumu !). 

Naktis paguodžia. Į geliančios sielos stygas „brangus balzamas iš 
tavo (nakties) rankos laša“. Naktis atveria dvasios akis, kurios „įsižvelgia 
į gilmeną“, į aukštesnį kitą būties rūmą, aiškiau „negu žvaigždės tviskan- 
čios“. Nakties pasiilgimas sutampa su mylimąja, su meile, ir himnas nakčiai, 
kilęs ir kilęs, nutrūksta laimės su naktim apoteozėj. Ir kiti himnai ne 
banguote banguoja, kildami ir slūgdami, bet nuotaika visur čia nuo žemės 
kyla į viršų, nuo dienos elegijos į nakties entuziazmą, kaip gotikos bokštai. 

Trečias himnas — jau riimine proza — didis atsiminimas, kada prie 
mylimosios kapo, kuris „aukštam siauram ruime apgaubė mano gyvenimo 
esimą, pasijutau vienui vienas, kaip dar niekas vienišas nėra buvęs“. Tada 
didis skausmas ir ilgėjimasis pavirsta ekstaze, ir vizijose mato ir jaučia savo 
mylimąją: 

Dulkių debesiu pavirto kalva, ir pro debesį mačiau nuskaidrintą 
mylimosios veidą — jos akyse glūdėjo amžinybė — aš paėmiau jos 
ranką, ir ašaros buvo — kibirkštingas ir nesutraukiamas ryšys. Metų 
tūkstančiai nuslinko į tolius — prie jos krūtinės verkiau naujam gyve- 
mimui įstabias ašaras. 

Ir kyla nuo šiol susižavėjimas „anąja šalimi“, nes 

kas buvo įšventinta meilės palytėjimu, srovena slaptomis angomis į 

anąją šalį, kur kaip debesys su pabudusia meile sutampa. 

Mirties nuojauta, džiaugsmas artėjančia laisve, sutirpimas aukščiau- 
sioje meilėje ritminga, rimuota, muzikalia kalba pabaigia žmogaus likimo 
misteriją. 

b) Žmonijos likimas. — Su 5 himnu prasideda žmonijos likimo 
mistinė, alegorinė poema: kaip žmonių giminę valdė „lemtis juodoji“, kaip 
dievai su žmonėmis gyvenę (klasika!), kaip neseniai pasaulis, šviesos val- 
domas, paseno; kaip rytuose Karalius iš Lopšelio, Karalius Nakties, Mir- 
ties ir Meilės, atgaivino pasaulį; kaip Jis nukilo į Aukštybę, paėmė paskui 
savo Motiną, Dangaus Mergaitę; o žmonių rūpesčiams nuplauti paliko 
„paskutinę vakarienę“. 

Ištisas himnas papasakotas epišku ramumu. Saulės kelionė banguoja 
laisvu, lengvu ritmu (net vertimas!) : 


Ir per ryto 

Melsvus kalnus 

Į pat jūros 

Šventą glėbį 

Rito saulė 

Degančioji 

Gyvą šviesą. į 

Bet ritmas griežtėja, eilutė ilgėja, posmo laisvė suvaržoma rimu, kada 

laimingą gyvenimą paliečia mirtis, o jos baisumas šnypščia net garsais 
(3, 5 eil): 

Viena mintis tebuvo, 

Kuri į linksmą būrį įžengė staiga 

Ir dvasią išgąsčiu baisiu pripildė, 

Nei pats dievai, nei deganti auka 

Bangos baisiosios baimės nenutildė, — 

Slaptinga žengė šmėkla ši anga, — 

Ir maldos, duoklės — jos nepermaldavo — 

Mirtis tai buvo, kur šalta ranka 

Mirtingai žemės rymastį užgavo. 


Ir iš epiško ramumo pereina jau į lyrišką himną Dievo Motinai; jau 
savąją nelaimę išgyvenęs ir šaukdamasis dėl visų žmonių vargų: 


Tavęsp, Marija, giliai šaukias 

Nūn tūkstančiai gelmių širdies, 

Šešėliuose paskendę laukia 

Tiktai gaivinančios tavęs. 

Jie tikis meilėj atsigausią 

Išganingąja kvepmena, 

Kad tu, šventoji, juos priglausi, — 

Krūtinės guosi šiluma. 
Ir baigia veržimusi, kur susijungia visa meilė: 

Į ten, int mylimos namus, 

Į Jėzaus mielą šalį! 

Per palšus sutemos takus 

Int meilę visagalę! 

Mums pančius sapnas išsklaidys 

Ir tėvo pasitiks glėbys! (B. Sruogos vertimas)'. 

-Pagalvoti. — 1. Kokios kūrybos sukėlė meilė Dantei? Petrarkai? 

Goethei? Mickevičiui? Kuo jos skirias nuo novališkos meilės? 2. Surasti 
mėgstamiausi „Himnų“ simboliai, epitetai, palyginimai ir padaryti išvados, 
kokį įspūdį jie kelia. 5. Penktame himne surasti pasakos motyvas. 4. Šeš- 
tame himne surasti Novalio pažiūros į praeitį. 5. Šviesos pasaulis palyginti 
su Goethės „Fausto“ prologu. 6. Himnų nuotaika palyginti su Š. Raganos 
„Senojo Dvaro“ paskutiniu puslapiu. 


1 „Himnai nakčiai“, B. Sruogos vertimas. „Gairės“, 1924 m. 2 nr. 

II. ANGLŲ ROMANTIZMAS 


Girdėtos dainos švelnios, bet negirdėtos 
Dar švelnesnės. John Keats 


Anglų romantizmas turėjo visai kitokią dirvą kaip Vokie- 
tijoj ar Prancūzijoj. Romantiškumo bruožai nebuvo svetimi 
Šekspyrui ir ypač sentimentalizmui, kada Džemsas Makfersonas 
(1736—1796) iš liaudies baladžių likučių parašė „Osiano gies- 
mes“, pilnas liūdesio, švelnumo, mirties šešėlių ir garbingų 
senovės didvyrių. Dar daugiau romantizmą pirmyn pastūmėjo 
škotas Bernsas (angl. Burns, 1759—1796), nepaprastai jautrus 
gamtos poetas, mylėjęs visą Dievo pasaulį — ir žmones, ir gy- 
vulius, ir augalus. 

Romantizmas anglų tarpe reiškės laisvai, be jokios kovos 
su klasicizmu kaip Vokietijoj, o juo labiau Prancūzijoj. Tačiau 
romantizmas netapo visos anglų tautos dvasia. Nors visuomenė 
mėgo paviršutinišką pereito amžiaus sentimentalizmą, bet iš 
esmės buvo skeptiška. Jie rūpinos prekyba, pramone, gyvenimo 
praktika. Dėl to romantizmas patraukė Anglijoj tik atskirus 
žmones. 2 

Ir patys rašytojai neturi bendrų šūkių. Eina kiekvienas 
skyrium savo keliu. Tik bendros gyvenamosios vietos ir amžius 
anglų romantikus skiria į dvi kartas. 

Pradžią romantinei poezijai davė Uordzuort (Wordsworth) 
ir Kolridž (Coleridge), 1798 m. išleisdami „Lyrines Balades“. 
Juodu ir sudarė pirmąją anglų romantikų kartą, vadinamus 
„Ežero poetus“ (nes jie gyveno pas vieną ežerą). Vieno amžiaus 
su jais buvo Valter Skotas, bet į jų būrį neįėjo. Antras anglų 
romantizmo tarpas turi šiuos garsius poetus: Baironą (Byron), 
Šelį (Shelley) ir Kytsą (Keats). 

Pirmieji romantikai, „Ežero poetai“ ir Valter Skotas, yra 
konservatyvesni. Jie stengias geruoju sugyventi su visuomene, 
jie, tarsi, tik pagilina, suteikia daugiau idealistinės prasmės 
paprastam gyvenimui. Daugiausia garso pelnęs ir įtakos pa- 
daręs čia yra Valter Skotas, laikomas istorinio romano kūrėju. 

Antroji grupė — jau maištininkai. Jie beveik nepripažįsta 
Individualistai tradicijų, smarkiai kritikuoja „melų pilną“ dabartį. Jie skelbia 
laisvę, ieško nepriklausomybės, teisybės, garbina meną ir ne- 
paprastai save aukština. Jie negalėjo sugyventi su Anglija, iš 
jos bėgo. Ir visi jie mirė toli nuo savo krašto. 
Šitos grupės daugiausia išgarsėjo Baironas. Jo sekėjams 
teko ir „baironistų“ vardas. Šelis ir Kytsas buvo nustelbti, nors 
jo tautiečiai dabar abudu kelia į pirmuosius poetus. 

Baironas 


Pasaulio niekada aš nemylėjau 

Ir mylimas jo nebuvau. 

Aš negeidžiau jo palankumo; 

Manęs nematė niekas lenkiant kantrų kelį 

Prieš jo stabus ir verčiantį šypsotis lūpas, 

Ar šliejantis prie būrio pataikūnų, 

Minioj buvau visur aš svetimas, 

Žmonėse gyvenau — atrodžiau gi kitos rūšies būtybė. 
Čaild Haroldas 


1. Pasaulio sielvartas 


Buvo didžiuotasi galingais „šviečiamojo amžiaus“ žmogaus 
sumanymais, bet Prancūzų revoliucijoj jie vėjais nuėjo. Net 
priešus stebino gigantiški Napoleono planai, bet jie nepatai- 
somai suiro Vaterlo grumtynėse. Laisvės ir lygybės vietoj 
1815 m. Vienos kongresas įvedė visose valstybėse griežtesnį 
absoliutizmą kaip prieš revoliuciją. „Kunigaikščiai vieni turi 
tautų likimui vadovauti; už savo darbus jie turi atsakyti tik 
Dievui“, skelbė rusų Aleksandras I. 

Pasirodė, kad gražūs idealai neįvykdomi; jie tol gražūs, 
kol tik teorijoj, bet gyvenime baisybėmis išvirsta. Optimizmas 
tirpsta, įsigali nusiminimas ir pesimizmas. 

Jau Ruso nusivylėlio balsu kalbėjo apie kultūrą ir išga- 
nymo ieškojo gamtoje. Romantikai bėgo iš praktinio gyvenimo 
ir skendėjo fantazijoj. O dabar dalis tų pačių romantikų visai 
nustoja vilties kame nors išganymą rasti. Visas pasaulis jiems 
rodos tokis sugedęs; idealai, kurie glūdi žmogaus širdyje, taip 
neįvykdomi, kad visas gyvenimas daros beprasmis; geriau mirti 
ir visai išnykti. 

Šitas beviltis pesimizmas, apėmęs Europą maždaug 1815—40 
metais, vadinamas „pasaulio sielvartu“ (,,„Weltschmerzu“?). Jo 
dainių priviso visose tautose. 


1 Weltschmerzo vardą pirmąsyk pavartojo vokiečių rašytojas Žan 
Pol (Jean Paul). 

Pasaulio centre sielvartininkai mato save. Visuomenę išdi- 
džiai niekina; niekina ir bet kokį darbą, profesiją. Nepripa- 
žįsta jokio autoriteto, jokios dorovės, jokios religijos. Bet jie 
labai jautrūs, dėl to daug sielojas; gilinas tik į savo jausmus 
ir skundžias, aimanuoja. 

Visų sielvartininkų „minties ir širdies valdovu“ laikomas 
lordas Baironas. Jis žavėjo ar pykino amžininkus savo gyve- 
nimu ne mažiau kaip raštais, o jo raštų herojuose atsispindi 
pats autorius. 


2. Bairono gyvenimo poema (1788—1824) 


Jurgis Baironas (George Noel Gordon. Byron) gimė Londone. Gra- 

Paveldėjimas žaus veido, garbiniuotais plaukais, mėlynų akių, kuriose išdidumas žaiža- 

ir auklėjimas = ravo, bet lyg tyčia apsigimęs truputį raišas. Tas fizinis trūkumas temdė 
visą Bairono gyvenimą. 

Bairono tėvas ir visa giminė 
buvo aristokratai, net su karaliais 
giminiavęsi išdidėliai, avantiūristai, 
nutrūktgalviai. Į juos panašus ir Bai- 
ronas. Kai vaikas turėjo 10 metų, 
mirė jo dėdė lordas. Lordo titulas 
teko Baironui, ir pirmas jo žygis buvo 
bėgti pas motiną ir klausti, ar ji ne- 
matanti jame jokios permainos: juk 
jis lordas! 

Nesusivaldanti, staigi, audringa 
motina, nors ir labai savo sūnų my- 
lėjo, išdidaus vaiko būdą dar labiau 
pagadino. Supykus smarkiausiai vai- 
ką išbars, šlubiu išpravardžiuos, bet 


gai išbučiuos. 

Mokykloj mokėsi vidutiniškai. 
Bet nei su mokytojais nei paskui su 
profesoriais nesugyveno. Gerai sugy- 
veno tik su draugais, kurie tenkino 
jo norą visur pirmam būti. Baironas 
gerai šaudo, jodinėja; jis geras kal- 

bėtojas, vienas geriausių Anglijos plaukikų, vienas prašmatniausių pra- 

muštgalvių. 
1807 m. Baironas išleido savo eilių rinkinį, vardu „Poilsio valandos“. 
Susidūrimas su Škotų „Edinburgo Apžvalga“ jauną poetą smarkiai subarė ir pajuokė. Ambi- 
visuomene cingas Baironas labai tai atjautė. Net po 10 metų rašo: „Aš gerai atsimenu 
tą įspūdį, kurį man padarė kritika: tai buvo pasiutęs troškimas atkeršyti, 
bet jokiu būdu ne nusiminimas. Negailestinga kritika parmušė mane ant 


Lordas Baironas 

žemės, bet aš atsikėliau, kad užkimščiau tiems krankiantiems varnams gerkles 
ir kad vėl patraukčiau į save visuomenės akis“. Ir Baironas atsidėjęs rašo 
satyrą, pavadintą „Anglų bardai ir Škotų apžvalgininkai“. Joje skaudžiai 
išjuokia savo kritikus, išpeikia visus, kaip savo konkurentus, kas tik kokių 
ryšių turi su „Edinburgo Apžvalga“. Satyra sukelia audrą. Baironas pasi- 
junta vienas prieš visus. Net kai nuvyksta į lordų rūmus tapti rūmų nariu, 
niekas nesutinka jo įvesti. Tada jis sulaužo tradiciją ir pats save „įveda“. 
Sėstelėjęs į opozicijos eiles, Baironas tuojau, pakyla ir, metęs visiems pa- 
niekos žvilgsnį, išeina. Jis meta pačią Angliją ir iškeliauja į Rytus, apie 
kuriuos mėgdavo skaityti dar mokyklos laikais. 


Keliauja per Ispaniją, Malią. Bet senovinis menas, kuriuo būtų žavė- 
jęsis klasikas, Baironui atrodo tik šalti akmens gabalai. Jis traukia į Al- 
baniją, į tą „amžinai nerimstantį kraštą, kur vilkas staugia, erelis savo 
snapą galanda, kur lūšnos atsidavusių plėšimams kalniečių“. Tačiau bas- 
tūno gyvenimas negalėjo Bairono nuraminti. Jį slėgia melancholija, ne- 
noras gyventi, rūpesčiai dėl suardytos sveikatos, dėl skolų, kurios jo laukia 
tėvynėj. (Gavęs pranešimą apie motinos ligą, skubinas į Angliją. Bet mo- 
tiną randa jau mirus. Tarnaitė mačius, kaip vakare jisai sėdėjęs prie ve- 
lionies, ir girdėjus jį verkiant. „Turėjau vieną tikrą draugą, bet ir to ne- 
liko“. Tačiau išdidumas neleidžia savo skausmo parodyti kitiems, ir Bai- 
ronas nedalyvauja motinos laidotuvėse. 


Tai buvo 1811 metais. Netrukus parlamente jis sako pirmą kalbą, gin- 
damas darbininkus, kurie sudaužė mašinas, atėmusias jiems darbą. Tai buvo 
puikiausia reklama už poros dienų pasirodžiusioms „Čaild Haroldo kelio- 
nėms“, jo parsivežtai iš kelionės eiliuotinei poemai. Pasisekimas nelauktas. 
Per 4 savaites išėjo net 7 leidimai. „Pabudau vieną rytą ir pasijutau garsus“. 
Naujumas sužavėjo neturinčius ko veikti, nuobodžiaujančius Londono aristo- 
kratus. Baironu žavisi poetai, filosofai, moters. Jos laukia, kad puotoje 
23 metų poetas jas vestų į stalą; jos bijo liesti valgi, žinodamos, kad Bai- 
ronui nepatinka valganti moteris; svajoja, kad poetas įrašytų kelias eilutes į 
albymą. O Baironas, rodos, ir nepaiso nieko. Papročių nelaiko, nesipud- 
ruoja, — plaukai susipynę — lygiai kaip ir jo jausmai. Grįžęs iš puotų 
vėlyvą naktį ar ankstų rytą Baironas rašo naujus veikalus. 

Tame garbės svaiguly Bairono akį patraukia griežta, stipraus angliško 
charakterio jam nepataikaujanti Milbank, turtingo barono duktė. Jį vilioja 
ir pinigai, kuriais jis galėtų pataisyti savo reikalus. Milbank tarias galė- 
sianti patį Baironą pataisyti. Susiveda. Žmona perrašinėja jo veikalus, 
važinėja su juo ir kantriai laukia karietoj, kai jis vizitus daro. Bet jis buvo 
plevėsa, plevėsa ir liko; prašvilpė ir savo ir žmonos turtą. Pagaliau trūko 
jos kantrybė: su dukrele Ada, kurią Baironas labai mylėjo, išvažiuoja 
pas tėvus. 


Kaip Baironas buvo visų garbinamas tą dieną, kai pasirodė jo „Čaild 
Haroldas“, taip jis staiga pasijuto išmestas iš visuomenės tą dieną, kai jį 
paliko žmona. Anglai negali pakęsti, kad būtų ardomas išviršinis pado- 
rumas. Prieš Baironą pasipila dabar visoki gandai. Jį vadina tironu, Neronu, 
Sardanapalu.  Išdidus Baironas ryžtas antrusyk pabėgti iš tėvynės. Jis, 

girdi, netinkąs Anglijai, jei jam daromi priekaištai teisingi, o jeigu tai 
yra tik tuščias šmeižimas, tai jam netinkanti Anglija. 

1816 m. nukeliauja į 
Šveicariją. Neseniai kvėpavęs 
tvankia Londono atmosfera, 
su pasitenkinimu gali ilsėtis 
Alpėse ir iš anapus debesų 
pažvelgti į žmonių skruzdė- 
lyną. Čia pradeda rašyti 

„„„Čaild Haroldo“ antrąsias 
"dvi giesmes, „Manfredą“. 

Smalsuoliai anglai ir čia 
ji seka, leidžia naujus gandus. 
Baironas pasitraukia į Italiją. 
Niekados jis nesijautė toks 
prislėgtas, taip neapkenčias 
visuomenės ir ypačiai Angli- 
jos. „Mintis, kad kuris bi- 
čiulis įsimanys padaryti man 
lokio patarnavimą, perkelda- 
mas mano kūną į jūsų tėvy- 
nę, mane pačiam mirties pa- 
tale įves į pasiutimą. Aš ne- 
noriu būti sugraužtas jūsų 
kirminų“. Šituo tarpu jis pa- 
rašo „Manfredą“, „Kainą“. 
Visame didmiesčio smuklės 

gyvenime Baironas nori užsimiršti, kaip jo herojus „Don Žuane“, kurį jis 
dabar parašė. 

Šiek tiek Baironą pakelia grafienė Gvičioli, kuri nurodo naują sritį 
energijai pasireikšti — padėti Italiją vaduoti iš Austrų valdžios. 

Baironas prisideda prie Italijos revoliucionierių karbonarų (anglia- 
kasių). Jo namai, nuo kratų lordo titulu apsaugoti, virsta slaptų susirin- 
kimų vieta, ginklų sandėliu. Baironas raštais pliekia visą tvarką, reikalauja 
revoliucijos. 

Kai dėl laisvės prieš turkus sukilo graikai, Baironas perkas laivą, 
samdo kariuomenę ir plaukia graikams padėti. Jį sutiko su muzika, su 
patrankų saliutu. Bet nebuvo lemta Baironui kovoj kristi. Persišaldęs sun- 
kiai suserga. „Jeigu drugys, badas, nuovargis ar kas kita paguldys mane 
i kapą, tai atsiminkit mane prie vyno taurės ar skambios dainos“. 1824 m. 
balandžio 19 d. vakare šėlo audra, ir Baironas baigė ne mažiau audringą 
savo gyvenimą. 37 patrankų šūviai — poeto metų skaičius — paskelbė jo 
mirtį. Buvo Velykos. Graikai per tą džiaugsmo šventę nei varpais neskam- 
bino nei nesilinksmino. Liūdėjo poeto, paskelbė gedulą 21 dieną. Bairono 
kūnas vis dėlto buvo parvežtas į Angliją, o širdį sidabro inde pasiliko graikai, 
tik per laisvės karus ji kaž kur nusimetė. 

Ta Bairono širdis nepaprastai save mylėjo. Individualiz- 
mas, noras būti pasaulio ašim, bet ne rateliu, nustelbė visus 

kitus norus. Bet gyvenimas retai kada skaitės su tais norais. 
Antai, Baironas trokšta ištaigingai gyventi, bet net iškilmin- 
giausią savo gyvenimo dieną, sulaukęs vyro amžiaus, jis negali 
puotos pakelti ir pats turi smuklėj prasėdėti. Jis nori savo 
gražumu visus žavėti ir badaute badauja, kad tik jo figūra būtų 
liekna, bet prigimtis jam davė vieną koją trumpesnę. Jis alksta 
meilės, bet jo jaunų dienų mylimoji išvadina jį šlubu vaikiščiu. 
Jis svajoja poeto garbės, bet kritika atsiliepia, kad iš dešimties 
gimnazistų devyni ne blogiau parašytų už lordą Baironą, o 
vienas tikrai geriau. — Nenuostabu, kad Baironas pavirto gyve- 
nimo ,„opozicionierium““, kad jis nemokėjo pusiausvyros išlaikyti, 
išplūdo žmones, panoro su šunim būti palaidotas. Bet vėl prieš- 
taravimai: jis laido panieką visuomenei, bet ir nuo jos pabėgęs 
daug rašo, kad ją pagąsdintų ir į save akis atkreiptų; jis niekina 
krikščionybę, šventąjį Raštą, bet savo dukterį atiduoda į vie- 
nuolyną, kad apsaugotų nuo Šelio laisvamanybės; jis žavisi 
Ruso ir revoliucija, bet jis, gavęs lordo titulą, iš džiaugsmo ir 
pasididžiavimo negali žodžio ištarti; jis neapkenčia despotų, 
bet jis susižavėjęs Napoleonu ir žiauriu turkų Ali Bejum, kuris 
jam skanumynų kasdien po kelis kartus siuntinėja; jis skuba į 
pagalbą dėl laisvės kovojantiems graikams, bet gaminasi paauk- 
suotus šalmus, herbus ir, gal būt, svajoja graikų sostą gauti. 

Gyvenimas, lyg paerzindamas, šyptelėjo jam garbe ir api- 
pylė jį savo malonėm. Nuo jų Baironas apsvaigo ir nemokėjo 
protingai pasinaudoti. Pats savo laimę sukūlė. Ta sušvitusi 
garbė jam buvo kaip miražas, po kurio troškulys dar didesnis; 
kaip žaibas, po kurio akyse dar tamsiau. 

Tas Bairono individualizmas, nenoras nei aukščiau nei šalia 
savęs nieko pripažinti, stengimasis būtinai daryti ne taip kaip 
visi, yra katastrofiška jo gyvenimo žymė. Nors tik 36 metų 
Baironas mirė, bet buvo jausti, kad pačias gaiviąsias jėgas jau 
buvo išeikvojęs; 36 metų jau senis: jo žingsniuos jausti nuo- 
vargis, plaukai pražilę, tik jo dvasia tokia pat išdidi, pilna pa- 
niekos pasauliui. 


3. Kūryba ir jos charakteris 


a) Bendras kūrybos pobūdis. — Individualistas 
Baironas ir savo kūryboje vaizduoja tai, kas glaudžiai yra susiję 
su jo paties gyvenimu. Garbę pelnytis pradėjo poemomis. Jos 
labai subjektyvios. Subjektyvumo siaurumą pajuto ir pats Bai- 

Subjektyvumas, 


Herojai 

Modernumas 

ronas ir mėgina pereiti į objektyviausią žanrą — dramą. Ta- 
čiau ir Čia poetas neišeina iš savęs. Herojų mintys ir jausmai 
nedaug kuo skirias nuo paties kūrėjo. 

Dėl šito subjektyvumo svarbiausieji veikėjai yra beveik tas 
pats, to paties charakterio žmogus, tik kitokio vardo, su kitokiu 
apsiaustu, kitokiose aplinkybėse, kurios vienąsyk stipriau pa- 
brėžia to charakterio vieną bruožą, kitąsyk kitą. Tik moterys 
kiek įvairesnės. 

Bairono herojų dvasia ir pats jos atvaizdavimas yra lyg 
kokių miglų pridengtas. Dažnai nežinia, kodėl tie herojai liūdi, 
nusiminę, kodėl jie žmonių apšmeižti, kur jie pradingsta. 

Baironas duoda virtinę scenų, aprašymų, nuotykių, sam- 
protavimų, tačiau jie vienas su kitu silpnai tesusieti. Kompozi- 
cija nestipri. Tokį „„Čaild Haroldą“ ar „Don Žuaną“ gali baigti, 
kur nori, gali tęsti be galo. 

Baironas nesigilina į praeitį kaip kiti romantikai. Viduriniai 
amžiai jį mažai tedomina. Net jo Manfredas tik vidurinių amžių 
drabužiu dėvi, o jo dvasia yra moderni. Baironas linkęs į da- 
bartį, domisi ne tautos, ne patriotiniu gyvenimu, bet kosmopo- 
litinėmis problemomis. Ne jų išsprendimas skaitytoją žavi, bet 
tik karštis, drąsumas, jėga, su kuria autorius ar herojus jas 
pergyvena. Dėl to beveik visi Bairono veikalai yra lyriški, nors 
jie epu ar drama vadinami. 

Jei herojų sielvartingi skundai ir yra kiek pasenę, perdėti, 
tai gamtos aprašymai ir jos lyrika ir dabar žavi. Kai tik Bai- 
ronas susiduria su gamtos grožiu, jis pasijunta kaip šventovėje, 
jis užmiršta sarkazmą ir leidžia skaitytojui džiaugtis nuoširdžiu, 
neperdėtu, neišpūstu jausmu. 

Tas subjektyvumas, neaiškumas, palaidumas, aktualumas ir 
lyrizmas paaiškinamas iš dalies ir poeto įspūdingumu. Jis rašo 
pirmųjų įspūdžių pagautas. Sugrįžta iš Šiljono pilies ir rašo 
„Šiljono kalinį“; sugrįžta iš kalnų, erzinasi anglų leidžiamais 
gandais ir rašo ,„Manfredą“. 

b) Kūrybos tarpai. — Kokia buvo Bairono nuotaika, 
kokie jam idealai vaidenos, tokia ir jo kūryba. Jos skirtini 
trys laiko tarpai: romantinis, kada Baironas rašė po pirmos 
kelionės, „pasaulio sielvarto“ — antrukart išbėgęs, realistinis — 

Pirmajam priklauso „Čaild Haroldo“ pirmosios dvi giesmės 
1r rytų poemos: „Lara“, „„Korsaras“, „Giauras“, „Abidos suža- 
dėtinė“, išėjusios po pirmosios kelionės (1811—16). 

Tų poemų herojai yra pesimistai, priešingi visuomenei, ta- 
čiau nėra visai nustoję vilties. Jie, atrodo, slapta šiek tiek dar 
tiki savo plačiomis, miglotomis svajonėmis. Jie ieško, klajoja, 
tariasi ką rasią, nors nežino, kur ir kaip savo jėgas sunaudoti. 
Jie kartais jas eikvoja kovai su visuomene, kuri tuos svajotojus 
yra apvylusi. Tie niūrūs, išdidūs, jausmų, aistrų, fantazijos, 
nuodėmių vaikai klajoja juodomis spalvomis pasipuošę; žavi 
jautrias, sentimentalias moteris; savo neaiškiomis užgaidomis 
skaudina jų mylinčias širdis. Jie išidealizuoti, išsvajoti padarai, 
kaip ir jų garbintojos, kurios, kad ir primityvios, elgiasi kaip 
aristokratės. 

Po 1816 m. šeimos ir garbės katastrofų, kada Baironas ant- 
rusyk gavo bėgti iš tėvynės, jo neapykanta žmonėms ir savęs 
vertinimas pasiekė aukščiausią laipsnį. Šio meto dvi paskutinės 
„Čaild Haroldo“ giesmės, „Manfredo“ ir „Kaino“ misterijos 
apsitraukia dar juodesnėmis spalvomis. Jo herojai pirmiau ieš- 
kojo idealų tolimam krašte, tarp plėšikų, o dabar jie palaidoję 
visus idealus, svajones, prislėgti melancholijos. Vieno tik nori — 
numirt, užsimiršti. 

„Užmiršt, užmiršt!“ šaukia Manfredas, tas vidurinių amžių drabužiu 
vilkis gigantiškųjų Alpių grafas, vienų vienas gyvenąs savo pilyje. Jo pra- 
eitį siaubia koks paslaptingumas, kokia didi nuodėmė. Jis visko išmėgino: 


jis gilinos į mokslus, į magiją, bet nerasdavo laimės. Šaukės dvasių, bet 


jos nedavė Manfredui užsimiršti, išnykti, nes dvasia yra nemirštama, nesu- 
naikinama: jis turi būti patsai sau pragaras. Jis mėgina pulti nuo Jung- 
frau kalno į prarają ir nusižudyti, bet kalnų medžiotojas jį sulaiko. Kalnų 
feja jam pagelbėtų, bet ji reikalauja iš Manfredo paklusnumo. „Ne, nie- 
kuomet! Būti vergu tų dvasių, kurias pats valdau?1 Niekuomet!“ išdidžiai 
sušunka Manfredas. Nepriima nė dvasininko paguodos. Šalia savęs jis 
nieko nepripažįsta. „Aš nenorėjau maišytis su vilkų gauja... liūtas — vie- 
nas, ir aš į jį panašus“. Nei dangus nei pragaras jo negąsdina. Lygiai 
išdidžiai kalba į žmones ir į Dievą, ir į pragaro tarnus. Tai ne Faustas, 
nusilenkęs velniui. Manfredas išdidus kaip Jungfrau milžinas; kietai užsi- 
kirtęs kaip gigantiškos Alpės, su kuriomis jis augte suaugęs. 


Manfredas yra antisocialiausias iš visų herojų. Toliau tas 
antisocialumas kiek švelnėja. Poetas pradeda susiartinti su 
gyvenimu. Nors jo herojai tebėra pesimistai, bet neapykantos 
žmonėms jau mažiau. Tokia figūra yra Kainas. 


147 


Romantinė 


grupė 


Pasaulio 
sielvartas 


Manfredas 


Realistinės 
tendencijos 


Už laisvę 


CGriuvėsiai 


Italijos kūryboj iš romantizmo ir „sielvarto“ Baironas 
linksta jau į realizmą. Herojai jau nesikankina dėl negalės įvyk- 
dyti didžius troškimus. Jie nieko nesiekia. Jie tik siurbiasi į 
gyvenimą, kad visas jo sultis iščiulptų. Toki yra „Sardanapalo“ 
ir „Don Žuano“ herojai. 

Realistiškiausias yra Don Žuanas. Jis neturi jokių idealų. 
Jei reikia, tai jis aristokratas, apsisukęs jau jis demokratas ar 
kitas kuris. Per visą gyvenimą jis kritikuoja, šaiposi iš jo. 


4. Čaild Haroldo Kelionės 


Baironas pradeda naujos rūšies poemą — lyrinę. Tiek daug 
pasisekimo turėjusi „Čaild Haroldo Kelionių“ poema yra be 
fabulos. Tai tik poeto dienoraštis, kuriame jis sueiliuoja savus 
kelionės įspūdžius. 

Pirmoj giesmėj aprašo kelionę per Portugaliją ir Ispaniją. 
Antroj giesmėj apdainuoja Graikiją ir Albaniją. 

Ispanija tuo laiku buvo Napoleono kumščios prislėgta, o 
Graikus engė turkai. Baironas užjaučia pavergtuosius, linkėtų 
jiems laisvės, drąsina sukilti. „Ar despotai gali turėti nors 
vieną vietą, kur jų valdžia būtų pripažinta? Ar gali jie pava- 
dinti savu nors vieną žemės kampelį, išskyrus tą, į kurį jie 
nuneš savo kaulus, kurie pamažu pavirs į pelenus?“ Todėl 
ispanams Baironas drąsiai sušunka: 

Ispanijos vaikai, pakilkit! 

Pakilkite ir susiburkit! 

Išgirskit riterystę, seną jūs dievaitę, 
Kur šaukia jums: „Prie ginklo!“ 

Paskutinėse dviejose giesmėse nebėra vilties. Čaild Harol- 
das tik liūdi, kad Fortūna per vieną valandą sunaikino Napo- 
leono erelio garbę. Jis jau nedžiūgauja, kad žuvo despotas- 
liūtas, nes jo vietoj priviso despotų vilkų. „Ar eisime atiduoti 
pagarbos vilkams, nukovę liūtą?“ Beviltiškai nuliūdęs dėl gar- 
bės ir jaunystės žlugimo, Haroldas važiuoja gražiais Reino 
krantais lig Šveicarijos, kur jį žavi Lemano ežeras. Ketvirtoj 
giesmėj Baironas jau prisimena Venecijos garbę ir liūdi dėl jos 
sunykimo; prisimena Petrarką, sielojas dėl Tasso likimo, neuž- 


miršta Dantės; liūdi dėl visos Italijos, kur siaučia karai ir“ 


daugybės valdovų savivalė, dėl amžinojo miesto sunykusios 
pasaulinės galybės, Romos imperijos griuvėsių. 

Į poemą pripina Baironas sielvarto, kad svajonės liko ne- 
įvykdytos, o migloti siekimai sukėlė dar didesnį troškulį. Be- 
liko amžinas nuobodis, nepasitenkinimas, klajonės. Tuose skun- 
duose daug netikrumo, pozos. Gražiausi ir nuoširdžiausi gam- 
tos aprašymai. 

Čaild Haroldas atsisveikina tėvynę ir leidžias į jūrą: 

Štai laivas skrido su baltais 
sparnais; 
Krantai gi bėgo užpakaly jo. 
Čaild Harold tarė gaivalams 
sudiev. 
„Sudiev, sudiev... Gimtoji 
žemė nyksta 
Ant mėlynų bangų, tolybėj, 
Aplink vaitoja vėjai, kaukia 
bangos, 
Ir klykia skraidančios žu- 
vėdros; 
Mes sekame dar kelią saulės, 
Kur tuoj ilsėsis okeano rūme. 
Sudiev tuo tarpu tau ir jai, 
Sudiev, gimtoji mano žemė!“ 
Melancholijos dar nėra. 
Saulėlydyje nereikia liū- 
dėti; čia atsikvepia, nu- 
rimsta, pasilsi. Jis užmirš 
aistras, rietenas ir ilsėsis 
kaip saulė. Nors jaunutis 
pažas rauda motinos, o „Sudiev, gimtoji mano žeme!“ 
senas tarnas gailisi, ver- 
kia paliktos žmonos, Čaild Haroldas neturi ko liūdėti; jam 
negaila savo krašto; nenori jo daugiau matyti. Jis pasidavęs 
bangų ritmui ir skrendančiam laivui, kurie jį gaiviai, linksmai 
nuteikia: 


„Linksmai aš skrieju su tavim 

Putojančia banga, greitasai laive, 

Į kokį kraštą liepsi tu išlipti — 

Man nesvarbu — kad tik nebūt manasis. 
Gyvuokit, mėlynosios bangos! 

Kai būsiu aš toli nuo jūsų, 

Tad sveikinsiu kalnų olas ir. tyrus. 
Sudiev, gimtoji mano žeme!“ 


Bet Č. H. antrą kartą pasileidžia jūromis į naują kelionę jau 

labiau nusivylęs. Jo sieloj — juoda audra, ir vandenynas pri- 
taria tai nuotaikai, pažindamas senąjį keleivį: 


Ir vėl aš jūroj! Taip, dar kartą! 
Vėl bangos šoka piestu po manim, 
Kaip žirgas, kurs pažįsta raitelį... 
Nors laivo stiebas ruoštųs lūžti, 
Drebėdamas kaip nendrė, 

Ir jei net burės sudraskytos 
Lekiotų ore skudurais, 

Aš vis tolyn keliaučiau, 

Nes aš, kaip jūrų žolės, 

Atplėštos nuo uolos ir mestos 
Plaukyt putotais vandenim 
Bedugnių ir audrų likimui. 


Lemano ežerą pasiekęs, Haroldas gali pasakyti: mylėjau aš 
kitados jūrų šėlstantį kaukimą, bet tavo malonus šlamėjimas 
mane graudina, kaip seselės balsas, kad per daug mylėjau tam- 
sius smagumus: 


Štai valanda naktužės ir tylos. 

Nuo tavo kranto ligi pat kalnų 

Visi daiktai jau prieblandos spalvose 

Ir greitai bus panerti tamsumoj. 

Tuo tarpu viskas dar matyti, 

Išskyrus tik aptemusiąją Jūrąi, 

Kur aukštumos — lyg stačiosios bedugnės. 
Arčiau prie tavo kranto aš alsuoju 

Tik ką pražydusių gėlių taurelių kvapą. 
Girdėti, kaip tyliai lašeliai krinta, 
Varvėdami nuo irklų ežeran, 

Ir kaip žiogelis giesme sveikin naktį. 


Ir čia poetas visa savo būtybe dalyvauja vakaro harmo- 
nijoj. Trys jutimai, kaip Baranausko „Anykščių Šilely“, regė- 
jimas, uoslė, girdėjimas, lyg sujungia poetą su gęstančio vakaro 
pasauliu. Jis pakelia akis į žvaigždėtą dangų ir skendėja 


beribėj: 


Ir nuo žvaigždžių tylių būrių 

Iki kalnų ir ežero užsnūdusio 
Paskendo viskas susitelkime; 

Net paskutinis spindulys skaistus, 
Net oras ir lapelis susitelkę, 

Alsuoja vien jausmu didžios Būtybės, 
Kuri sukurtąjį pasaulį vis palaiko. 


1 kalnai į vakarus nuo Lemano. 

(Gamtos susitelkimas pranašauja netolimą audrą. Ji ištinka: Audra 


„Bet dangus pakito, ir koks visur pakitimas! O naktie, audra, 
tamsybės, tamsybės, jūs nuostabios galybės, bet malonios savo jėga, 
kaip šviesa, trykštanti iš juodų moters akių. Tolumoj dunda per- 
kūno trenksmų aidai, kurie šokinėja nuo uolos į uolą. Jau ne vienas 
debesis skelia žaibus — kiekvienas kalnas surado balsą, ir miglose 
pasislėpusi Jūra atsako į Alpių triukšmingą džiaugsmą. 

Visur viešpatauja naktis: garbingoji naktie, tu neskirta miegoti. 
Leisk dalytis su tavim tavo atšiauriais malonumais ir būti audros 
dalim kaip ir tu. Ežeras, uždegtas žaibų, atrodo fosforinė jūra! O 
lietus pila staigiomis srovėmis. (Greit viskas vėl paskęs tamsoj; ir 
Ž vėl staiga kalnų baisusis balsas pasigirsta, taryt jis džiaugtųsi gims- 
| tančiu žemės drebėjimu“. 

i Nors Baironui visur sekas gamta aprašinėti, tačiau audra, 
jūroj ar kalnuose, jo audringai nerimstančiai dvasiai yra 
artimesnė. 
5. Kainas 


| Antru kartu pabėgęs iš tėvynės, anglų sekiojamas, Bairo- 
nas jaučias sklidinas pagiežos visam gyvenimui. Šveicarijoj su- 
tiktas tautietis Šelis sukelia jam religinių abejojimų. Ir Bairono 
| vaizduotėje išplaukia figūra, kuri nepatenkinta gyvenimo tvarka, 

o visų blogybių ir skausmo kaltininku laiko pasaulio Kūrėją 

Jehovą. Tai Šv. Rašto Kainas. Į jo širdį įglaudžia Baironas 

savo jausmus, į jo lūpas savas kalbas, paversdamas Kainą pirmu 
| žmonių giminės maištininkų prieš Dievą. Tai romantiškai 
išdidi, galinga, vienumą mėgstanti, brolius ir seseris (tik ne 
| tėvus!) mylinti, dėl savęs ir visų kenčianti, bet savyje pražūties 
| diegus nešiojanti būtybė. 


a) Kaino istorija. — Kai uždanga pakyla, matyti 

| saulėtekis. Pirmieji žmonės dėkoja Jehovai, kad jis leido šviesą 
ant vandenų, atskyrė dieną nuo nakties. Garbina jį ir pirmųjų 
žmonių vaikai — nuolankus Ablius, meili Ada, Cilė, su paukš- 
čiais lenktyniuojanti Kūrėjui garbę atiduoti. Taika ir ramybė 
„tarp jų. Tik vienas Kainas neatveria lūpų. „Kodėl tu tyli?“ 
klausia Adomas. „Aš neturiu ko Dievą prašyti...“ Bet jis 
turįs padėkoti Dievui: „Juk tu gyveni!“ — „Bet aš mirsiu“, 
atkerta Kainas. Ir kada Adomas baigia maldas ir eina su 
vaikais į darbą, vienas Kainas lieka filosofuoti: klausti ir klausti 
ir į klausimą nerasti atsakymo: 

Ir tai gyvenimas. Darbuokis, bet kam gi 

Man darbuotis skirta? Dėl to 

Kad mano tėvas nusidėjo, 3 

Bet argi aš tuo kaltas? Aš pats gi negimiau. 

Ir gimti aš visai juk nenorėjau. 

Kam gi pasidavė jis žmonai, žalčiui? 

O jei pasidavė, tai kam kentėt? 

Ir kas čia bloga? Juk medis buvo 

Pasodintas. Kodėl ne jam? 

O jei ne jam, tai kam gi augo 

Jis gražesnis už visus ten rojaus vidury, 

Nuo tėvo netoli? — Atsako man 

Į klausimus: „Tai tokia Jo 

Valia, o Jis yr geras“. — Kaip aš 

Galiu tatai žinoti? Galingas Jis, bet 

Ar tai reiškia, kad Jis geras? 

Aš sprendžiu tik iš vaisių, o tie, 

Kuriais maitintis aš turiu 

Dėl svetimų kalčių — tie yra kartūs!.. 
Aš gyvenu, bet tam tik gyvenu, 

Kad mirčiau. Gyvenu ir nematau, 

Kuo gi mirtis baisi, nors paslapta jaučiu 

Tą įgimtą ir biaurų, bet vis dėlto 

Nenugalimą potraukį gyventi, 

Nors nekenčiu gyvenimo, 

Kaip pats savęs. 


O kad taip su ta galinga, neišvengiama mirtim jis pasi- 
kauti gautų! Juk jaunas jis glėbiavos su liūtais, ir staugdami 
tie sprukdavo iš jojo glėbio. 

Kainas mato, kad reikia dirbti, kentėti ir mirti. Bet jį ka- 
muoja klausimas: kam visa tai? Apie žmonių solidarumą, dėl | 
kurio žmonės gauna vienas kito nuopelnus ir nuostolius, jis 4 
nieko nežino. Mintis apie gyvenimą po mirties jam neateina į | 


galvą. | 
Individualizmas „Nusilenk man kaip Viešpačiui“, taria pasirodęs Liucife- į 
ris, tada jis atsakysiąs į tuos klausimus. 

4 

Aš kelių niekados nesulenkiau 

Prieš mano tėvo Dievą, norint Ablius ir 

| 


Dažnai mane maldavo, kad ašai 
Aukoj jo dalyvaučiau. 

Kam gi aš lenksiuos prieš tave?“ 
Liuciferis: 

„Kas niekad Jam nesilenkė, 

Tas lenkias prieš mane“. 

Ir trokštantį žinoti Kainą Liuciferis paima į gyvybės ir 
mirties karalystes, rodo praėjusius, dabartinius ir būsimus am- 
žius. Bet juo daugiau Kainas pažįsta, juo labiau niaukias jo 
siela. Jis patiria, kad visas pasaulis, lygiai kaip ir žmogus, 
„gyvena, skursta ir pasmerktas mirti“. Visi gražieji praeities 
pasauliai jau dulkėmis pavirtę; dulkėmis pavirs ir ateities pa- 
saulis. O pats Kainas, sako Liuciferis, turės dauginti Adomo 
giminę, turės valgyti, gerti, drebėti, juoktis, verkti; miegoti ir — 
mirti. Ir Kainas įsitikina, kad jis tik dulkė, kad jis niekas. 

Kaino sopulį pažinimas tik padidino. Pirma jis vieną pa- 
guodą turėjo: jį džiugino sesers-žmonos Ados grožis ir meile. 
Bet Liuciferis skelbia, kad visokis grožis, taigi ir brangiausio 
pasauly žmogaus — Ados grožis sunyks, žus. 

Ir dar baisiau! Kaino sūnelis Enochas, tik gimęs, jau yra 
pasmerktas amžinai kentėti. Jis būtų laimingesnis, jei Kainas 
miegantį jį paimtų ir į akmenį sutrupintų jo galvą. „Geriau 
negimti, nei gyventi, kentėti ir mirti“. 

Liuciferis paskelbia Kainui, kad viso to liūdno likimo kal- 
tininkas yra Jehova, nes Jam patinka kurti ir vėl sugriauti. 
Jis leidžia atsirasti gyviams ir žmonėms tik tam, kad jie bai- 
siose kančiose mirtų ir į dulkes pavirstų. Kaltus ir nekaltus 
Jis lygiai žudo: Jis tironas, kraugerys, reikalaująs kruvinų aukų. 
Nors Jis pavergė ir žmogaus kūną, bet žmogus turįs galingą 
protą ir juo galįs priešintis Jehovai, susidaryti savo vidaus pa- 
saulį, kuriam patsai būtų valdovas. 

Šitaip pamokytas Kainas grįžta į žemę. 

Ablius čia pastatęs du aukurus. Kviečia Kainą sykiu su 
juo aukoti Dievui. Kainas nori pasitraukti. Ablius jį maldaute 
maldauja. Jeigu jau brolis taip nori, Kainui vis tiek: ir jis gali 
aukoti. Ant aukuro Kainas deda javus, o Ablius — pirmagimius 
gyvulėlius. 

„O saulių, garbės ir gėrybės Dieve, 
Kursai blogybes paverti į gera, 
Gilia, nesuprantama, slėpininga, 

Bet nepalenkiama išmintim! — Priimk 
Pirmojo nuolankaus piemens 
Pirmagimį pirmosios kaiminės vaisių. 
Netikusią tą auką. Tik kokia 

Auka galėtų Tau įtikti? 

Tačiau priimki ją štai iš manęs, 
Nors ir kaip silpną duoklę, 

Kurią čionai prieš aukštą dangų 

Viskas žūsta 


Jehova kaltas 


Auka 


Siunčiu Tau, Dieve, savo veidą lenkdamas 
Prie žemės, iš kurios aš pats esu, 
Vis didžiai Tavo garbei, Tavo vardui 


Per amžius. 


Šalia nusižeminusio ant kelių suklupusio Abliaus, kreipias į 
Jehovą ir Kainas, bet stačias, galvos nepalenkdamas: 


Dvasia! 


Kas tu bebūtum... 
„..jei reikia pirkt 


Malonė Tavo maldomis — tai imk jas! 


Jei galima Tave nulenkt tiktai 
Per altorius, suminkštinti Tave 
Tik aukomis — tai imki jas! 


Prakeiktas Kainas 

Pakyla audra ir išblaš- 
ko išdidaus Kaino aukas. 
Pykčio pagautas, kad Je- 
hova nepriimąs nekruvi- 
nos aukos, kad Jam ma- 
lonesnis pirmagimių avi- 
nėlių kraujas, kaip ne- 
kruvinas vaisius, Kainas 
puolas išgriauti paties 
aukuro. Ablius aukurą 
užstoja. Kainas sugrie- 
bia nuodėgulį ir suduoda 
broliui, kam jis tą piktąjį 
Jehovą ginąs. Ablius su- 
krinta, tardamas: 

„Priimki, Viešpatie, Tu savo 


tarną, 

O ir atleisk jo užmušėjui — 
ką darė, 

Jis nežinojo... O Kaine, 


duoki ranką... 
Kainas nustebęs, puo- 
las pakelti savo brolio, 
atgaivinti. Veltu. „O 
Dieve, Dieve!“ sudejuoja 
Kainas. Bet jau per vėlu 
gailėtis. 
Į šauksmus atskuba vi- 
sa pirmoji šeima, ir Ieva 
prakeikia savo pirmagimį 


sūnų. (Grauždamasis dėl nužudyto brolio, Kainas ir dabar ne- 
paliauja „derėjęsis“: juk Jehova viską gali; tepaimąs jo gyvybę 
ir grąžinąs Abliui. Bet Viešpaties angelas pažymi Kaino kaktą, 
kad jį visi pažintų ir niekas nežudytų, nors jis ir trokšta mirti. 

Kainas traukias nuo pirmosios šeimos. Prakeiktąjį lydi 
Ada. „Ramybė jam“, atsisveikina ji brolio lavoną. „O man?“ 
klausia Kainas, ir tame klausime, kuriuo baigiama misterija, 
sukauptas visas beviltiškas skausmas. 

Kainą ištiko visiška katastrofa: labiausiai kankinęsis, kad 
žmogus turi mirti, pats Kainas pirmasis į pasaulį įvedė mirtį. 

Į Kaino figūrą Baironas įdėjo ir savo paties nuoširdžią 
meilę Adai, savo pesimizmą. Jausti jame ir kiekvienas žmogus, 
nes kiekvienas yra linkęs nuo pat mažų dienų mąstyti ir klausti. 
Tačiau Kaine ypačiai sutelktas yra romantizmo laikais sustip- 
rėjęs domėjimasis metafizinėmis problemomis. Jis nesitenkina 
pačiais buvimo faktais. Juos nori Kainas vertinti, kritikuoti, 
ieškoti priežasties, kodėl jie tokie, o ne kitokie. Žmogaus darbo, 
gyvenimo, kentėjimo, mirties ir kt. faktus aiškindamas bei 
vertindamas, Kainas atmeta senuosius autoritetus. Jų duodamais 
atsakymais jis nepasitenkina. Pasitiki tik savim. Ir prieina jis 
išvadas, kad žmogus, ir jo gyvenimas, ir visas pasaulis yra pilnas 
priešingybių, iš anksto jau nulemtas beprasmiškai kankintis ir 
žūti. Jo geriausi norai ir pastangos nieko nereiškia. Tik atmetus 
aną Lėmėją (Jehovą), žmogus gali išsivaduoti bent savo dvasia. 
Čia ir yra filosofinis pagrindas vadinamajam pasaulio sielvartui, 
„Weltschmerzui“, kuris šiuo laikotarpiu išpopuliarėjo. 

Kaino ir jo dvasios žmonių klaida yra ne ta, kad jisai ieš- 
kojo tolimiausių būties priežasčių, bet kad jis pirmiausia pats 
sau nebuvo nuoseklus: jis atmetė senuosius autoritetus, o moks- 
liškai pasidavė naujiems: nepatikėjo tėvais, o patikėjo Liuciferiu. 
Atmetė tradicinį būties esimo pagrindą, aiškinimą, o pasidavė 
18 amžiaus racionalizmui, kuris didžiausiu autoritetu laikė nuo- 
savą protą. Mąstyti yra žmogaus dieviškoji galia. Klausimais 
tiesiamas kelias į pažangą. Tik pažanga pasiekiama ne autori- 
tetus atmetant, bet patikrinant, ar autoritetas yra patikimas. Ši 
taisyklė reikalauja kritiškai žiūrėti ir į savo proto išvadas. To 
nepadarė individualistiškai, maištingai nusiteikęs Kainas. Tai 
jo pagrindinė klaida. Iš jos plaukia ir Kaino katastrofa: jis 
tarėsi suradęs gyvenimo blogybių šaltinį ir ėmėsi griauti aukurus, 
bet paskui pats pastebėjo, kad į pasaulį pasėjo dar daugiau 
skausmo ir kruvinų aukų. 

Tragizmas 


Ada 


Niūriam Kainui kontrastas yra švelnioji Ada. Ji nekvar- 
šina sau galvos dėl tolimesnių būties klausimų: kam gyventi, 
kam kentėti... Jeigu ir kyla jai tie klausimai, lengvai pasi- 
tenkina tais atsakymais, kuriuos buvo girdėjusi iš savo tėvų. 
Ji tiesia prasme gyvena, ne filosofuoja. Ji suranda gyvenime 
daug grožio, džiaugsmo, laimės, kitiems nusilenkdama, nutylė- 
dama, pasiaukodama. Ji nuolanki Dangui, nors už jį labiau 
myli savo vyrą. Tėvų, savo vaikų, ypačiai savo vyro meilė — 
aukščiausia jos laimė. Kai Liuciferis siūlo Kainui pasirinkti 
žinojimą ar meilę, ji prašo: „Kainai, meilę pasirink“. Nors ji 
nedaug kalba, bet darbai parodo jos meilę ir pasiaukojimą. Kai 
prakeiktas Kainas liepia Adai jį pamesti, moteris švelniai atsako: 
„Tave ir taip visi paliko... Aš vieno tik bijau — persiskirti 
su tavim“. Ji užtaria Kainą, sakydama įbrėžusiam žymę ange- 
lui: „Toji bausmė prašoksta jo jėgas“. Atsisveikindama su 
mirusiu Ablium, pastebi: „Mano pareiga ne lieti ašaras, bet 
šluostyt jas. Ir vis dėlto niekas taip nesielvartauja, kaip Ada, 
ne tik dėl tavo mirties, bet ir dėl tavo užmušėjo Kaino“. Ados 
„palaima — būt motina — valgydint, mylėt, sūpuot“. Ir norė- 
dama išblaškyti Kaino juodas mintis, ji rodo miegantį savo 
kūdikį Enochą: „Į ji pažvelki, Kainai; pažvelk, koks pilnas 
jis gyvybės, jėgų, sveikatos, grožio, kaip panašus jis į mane 
ir į tave taip pat, kada tu geras“. Su Kainu ir su vaikais jai 
nesunkus ir tėvų rojaus netekimas — ji tik viena negali būt 
laiminga. Ir tėvus ji taip pat myli. Kai Kainas plūsta Adomą 
ir Ievą, Ada perspėja: „Negerai pasakei... Aš mirti pasiruo- 
šus, kad motina ir tėvas gyvi būtų“. Ada — viena gražiau- 
siųjų Bairono moterų. Jai poetas davė savo brangiosios dukters 
vardą ir mylimosios Gvičioli kai kuriuos bruožus. 


b) Įvertinimas. — Didi maišto prieš Dievą tema, in- 
dividualistiškos svarios figūros, vaizdi jų kalba, kai dialoguose 
pinas gamtos ir visatos paveikslai, stipriau pergyventi Kaino 
monologai trečiame veiksme, meilingi Ados žodžiai, šiurpus 
Ievos prakeiksmas, — yra žymės, dėl kurių „Kainas“ laikomas 
stipriausiu Bairono kūriniu. Paminėtina dar psichologiškai pa- 
grįsta -Abliaus nužudymo scena; tatai buvo įsižiūrėjęs jau ir 
Goethe, kuris Baironą šalia savęs statė. 

Bet nestinga „Kaino“ misterijai ir trūkumų. Beveik be 
intrigos, be veiksmo, tik jūra dialogų, filosofavimo: klausimai — 

atsakymai, it katekizmas. Ta filosofija, su pasikartojimais ir 
vietomis dar plokščia, patį veikalą tose vietose daro sausoką. 

Amžininkus traukė drąsūs Bairono samprotavimai, griau- 
nanti minties jėga, piktžodžiavimai. Vieni priėmė išskėstomis 
rankomis, kiti smarkiai užsipuolė dėl to piktžodžiavimo. Net 
pats Baironas teisinosi, kad jo Liuciferis yra dar padoresnis už 
Goethės Mefistą. 

Amžininkams Bairono asmuo ir kūryba rodės kaip gaisras 
vidury nakties. Iš tolo jis bangavo paslaptingomis liepsnomis, 
iš arti viską naikinančiu karščiu. Iš tolo juo žavėjosi; iš arti jį 
keike. Dėl to Baironas daugiau sekėjų turėjo visoj Europoj, 
kaip pačiuose angluose. 

Žymios įtakos padarė prancūzų romantikams: Vinji, Miuse 
ir Lamartinui. Italuose rado artimą Leopardi dvasią, vokiečiuose 
romantizmo gale Heinę; juo sekė ir Puškinas su Lermontovu ir 
A. Mickevičius, o ypačiai Slovackis. 

Italijoj 


Visuomeninė 


Šelis (1792—1822) 


a) Gyvenimas. — Jau mažas jis atrodė keistas. Buvo 
švelnus, moteriškos išvaizdos, seserims mėgo pasakoti paslap- 
tingas ir siaubingas istorijas arba žaisdavo pragaru. Jis tada 
virsdavo demonu ir lakstydavo koridoriais, užsidegęs kokius 
skysčius. Mokykloje jis užsidegdavo sieros, kad iššauktų šė- 
toną. Paskui jis įstojo į universitetą, bet iš ten jį išmetė už 
brošiūrą „Ateizmo reikalin- 
gumą“. Jis jautėsi idealistas, 
entuziastas, revoliucionierius. 
Dar visai jaunas vedė. Šei- 
mos gyvenimas nebuvo labai 
laimingas, nes po kiek laiko 
Šelis pamilo kitą mergaitę. 
Pirmoji jo žmona nusižudė. 
Jis susituokė su savo myli- 
mąja ir norėjo atsiimti pirmo- 
sios žmonos vaikus. Jų jam 
neatidavė, nes jo vardas tada 
gąsdino anglų visuomenę. 

To sveikata blogėja. 1818 
m. iškeliavo į Italiją ir dau- 
giau į Angliją negrįžo. Gy- 
veno Venecijoj, kur susitiko 
Baironą, paskui apsistojo Neapoly ir pagaliau prie Specijos įlan- 
kos. 1822 m. liepos mėnesį jis išplaukė savo nauja valtimi į jūrą, 
užėjo perkūnija, jis nuskendo, o po trijų dienų vilnys išmetė į 
krantą jo kūną, kurį sudegino, pagal senovišką paprotį, ant laužo. 
Tik jo širdis išliko nesugedus, buvo nuvežta į Romą ir palai- 
dota su parašu: „cor cordium“ — širdžių širdis. 

b) Lyrika. — Šelio kūryboj randame lyrinių dramų 
(„Išvaduotasis Prometejus“) ir lyrikos. 

Ką Šelis dainuoja savo eilėse? Kai kuriose jų liečia visuo- 
meninius klausimus. Jis ragina kovoti dėl laisvės, nusimesti 
priespaudą, vaizduoja pavergtųjų ir skriaudžiamųjų dalį, liepia 
jiems dirbti savo, o ne išnaudotojų labui. Jis yra optimistas, 
tiki, kad ateis laikas, kada „žmogus visuomet laisvas bus... 
Teisybė, išmintingumas ir ramybė viešpataus“. 


ii! 


Šelis 

Toliau Šelis apdainuoja gamtą, į kurią jis žiūri panteisto aki- 
mis. Čia jo poezija tokia tobula, jog, rodos, jo eilėse regi saulės 
spindulių virpėjimą, girdi lekiančių dvasios sparnų plasnojimą. 
Jis be galo mėgsta paukščius, debesis, vėjus. Aprašydamas vy- 
turėlio čyravimą, jis suranda daugybę gražiausių palyginimų. 

„Žemė ir oras skamba nuo tavo balso... Nuo vaivorykštės debesų 
neteka tokių skaidrių lašų, kaip iš tavo dainelės liūčių. 

Daina tavo tarsi auksu žvilgąs vabalėlis rasotose gelmėss..., tarsi 
užsivėrusi rožė savo žaliuosiuos lapeliuose: karšti vėjai drasko jos lapelius, 
kol jos kvapsnis neapduja tų sunkiasparnių vagių saldumu. 

Tavo muzika prašoka pavasario liūčių šlamėjimą blizgančioj žolėj, 
lietaus nubudintas gėles ir visa, kas buvo smagaus ir šviesaus ir gaivaus. 

Išmokyk mus, dvasia paukšteli, kokias švelnias dūmas dūmoji: aš 
niekad negirdėjau meilės ar vyno pagyrime ištrykštant taip dieviškai ža- 
vinčio potvynio. 

Vestuvinės dainos ir pergalės giesmės, palyginti su tavim, tai tik tuš- 
čias pasigyrimas ... 

Iš kur kyla tavo laiminga dainelė? Iš kokių laukų, iš kokių bangų ar 
iš kokių kalnų? Iš kokio dangaus ir lygumų pavidalo? Iš kokios meilės? 
Ar iš skausmo nežinojimo ? 4 

Išmokyki mane nors pusės to malonumo, kurio tu tiek turi, ir tokia 
harmoninga beprotybė pasilies iš mano lūpų, kad pasaulis užsiklausys, kaip 
aš dabar užsiklausęs“ („Vyturėliui“). 


Panteistinį gamtos jausmą geriausiai jis nusako eilėse „Ado- 
najis“, parašytose mirus jo draugui Kitsui. 

Jis gyvena, jis budi — tai mirtis mirė, bet ne jis; 
Nedejuokit Adonajo. — Tu, jaunoji Aušra, 
Sužvilk visu savo rasos spindėjimu, nes iš tavęs 
Nepasišalino ta siela, kurios raudi; 
Jūs, uolos, ir jūs, girios, liaukitės dejavę! 
Liaukitės jūs, švelnios gėlės ir šaltiniai, 
O tu, ore, apdengęs apleistą žemę gedulo šydu, 
Dabar nutrauk jį... 

Jis sukurtas išvien su gamta: 
Jo balsas girdėti visam jos skambesy, 
Nuo griausmo ligi švelnaus paukščio naktinės dainelės; 
Jis ir dabar yra čia, kad jį pajustų ir pažintų 
Tamsoj ir šviesoj žolė ir akmuo... 

Kai poetas sako, kad mirtis mirė, bet ne Adonajis, jis pasi- 
rodo esąs optimistas. Gamtos jausmas jam liepia kreiptis į 
aušrą, uolas, girias ir jas dejuojančias paguosti. Pagaliau pasi- 
rodo ir jo panteistinė filosofija: Adonajis yra tas pat, kaip ir 
gamta, sukurtas išvien su gamta. Šis filosofinis įnašas charakte- 
ringas visai Šelio lyrkiai: į gamtos aprašymus jis mėgsta įpinti 
susimąstymų apie būtį, žmonių gyvenimą. 

Gamtos 


Kūryba 


Kitsas (1795—1821) 


a) Asmuo. — Jis gimė Londone. Iš jaunų dienų buvo 
narsaus būdo. Kai sykį gydytojas liepė sergančiai motinai ko 
ramiau būti, tai dešimties metų Džonas Kitsas su špaga rankoj 
atsistojo prie jos durų sargybos. Mokykloj jis mėgo žaisti, 
boksuotis, sykį, sako, net primušęs mėsininką už jo žiaurumą. 
Džonas buvo gražus, aukštas, geros širdies ir jautrus berniukas. 
Maloniausias jo darbas 
būdavo — su kuo nors 
peštis. Staiga jis pa- 
mėgo knygas, tapo go- 
džiu skaitytoju. Per- 
skaitęs Spenserio poe- 
ziją, nutarė pats būti 
poetas. Jis dar mokėsi 
medicinos, nors dau- 
giau tik dėl akių. „Vie- 
ną dieną per paskaitą, 
— prisipažino Kitsas 
draugui, — į salę įsi- 
veržė spindulys, o 
drauge su juo atplaz- 
dėjo tūkstančiai pasa- 
kiškų būtybių; aš su 

E, 2 jomis nuskridau į fejų 
O aa ir pasakų šalį“. Jam 
2 labai didelį įspūdį pa- 
darė Homero poemos. Jis įsigilino į graikų mitologiją ir pradėjo 
rašyti. Kilo vienas kūrinys po kito. Per trumpą jam likusį laiką 
(ketverius metus) jis davė ilgesnius veikalus ,„Endimijoną“, 
„Hiperijoną“, iš graikų mitologijos, paskui iš viduramžių „La 
Belle Dame sans Merci“ (prancūziškas pavadinimas — „Gražioji 
Dama be pasigailėjimo“), pagaliau „Odę lakštingalai“, „Odę 
graikų urnai“.  Pastaruosiuos eilėraščiuose forma vis labiau ir 
labiau tobulėja, pasiekiama senovės graikų formos grynumo, 
prie kurio prisijungia naujųjų laikų vaizdingumas. 

Nuolatinis darbas, labai karšta meilė Fenei Brawne, vynas, 
ne visai tvarkingas gyvenimas jį privedė prie džiovos. Jis išvyko 
į Italiją ir ten mirė, prašydamas draugų, kad ant širdies padėtų 
paskutinį Fenės laišką, kuriam atplėšti jam trūko drąsos. 

b) Poezijos pavyzdys. — Gražiausias jo poezijos 
dalykas yra viduramžių baladė „La Belle Dame sans Merci“. 
Šitoj baladėj pasakoja apie vieną klajoklį riterį, kuris bastosi 
ties ežeru, kai jau nuvyto meldai ir nečiulba joks paukštelis. 
Ko jis toks susikrimtęs ir niūrus, ko jis kenčia? Jau voveraitė 
susikrovė sau klėtį, ir rugiapiūtė baigta. Valkata atsako: 


Aš damą sutikau šilojuos, 
Dailutį fejų vaiką. 

Ilgi plaukai, lengvutės kojos, 
O akys jos tokios laukinės. 


Vainiką pyniau josios galvai, 
Apirankę ir kvapią juostą, 

Ji į mane žiūrėjo, lyg mylėtų, 
Ir švelniai atsiduso. 


Užkėliau ją į eiklų žirgą 

Ir visą dieną nieko neregėjau — 
Pasvirusi į šalį ji dainavo 
Dainelę fejų. 


Ir rado man gardžių šaknų, 
Medaus laukinio, į maną panašios rasos, 
Tikrai keista kalba kalbėjo: 

Mylėsiu visados. 


o Nusivedė į elfų grotas 

' Ir ten pravirko, ten liūdnai dejavo, 
Ir ten užmerkiau laukines akis, 

: Daug sykių pabučiavęs. 


Ir ten laliuodama mane ji migdė, 
Ir sapnas man toksai išaušo — 

— O varge! — paskutinis mano sapnas 
Šaltoj kalvos pakriaušėj. 


Mačiau ten karalius ir kunigaikščius, 
Ir karžygius — visi jie mirtinai išbalę. 
Jie šaukė: „La Belle Dame sans Merci 
Tave sugavo į nevalią!“ 


11. Visuotinė literatūra II d. , 161 


Tą įspėjimą išgirdęs riteris pabudo ir pasijuto esąs vienas 
ant šalto šlaito. Štai dėl ko jis bastosi, nors nuvyto meldai ir 
nečiulba paukštelis. 

Matyt, kaip Kitsas šiame eilėrašty mus nuveda tiesiog į 
pasakų pasaulį, romantikų taip mėgtą. Pirmiausia pats veikėjas, 
tas valkata „riteris, kuris dūsauja savo mylimosios, yra roman- 
tikų sūnus. Ir antras veikėjas, anoji laukinė dama — feja, yra 
ne tik Kitso, bet ir daugelio kitų romantikų dainuota. Ir pati 
aplinkuma nepaprasta, pasakiška — nuostabus grotas, sapne 
matyti mirę kunigaikščiai. 

Kad ir aiškiai neregim šiam eilėrašty kalbant apie kurį lai- 
kotarpį, bet suprantam, kad čia dainuojamos ne mūsų dienos — 
traukia į tolį, tarsi, ūkanose skendėja, visa tampa paslaptinga, 
nepaprasta. Čia pagaliau reiškiama pagarba grožiui: riterio 
valkatos niekas negali paguosti, tik ta daili feja, kuri nieko 
bendro neturi su kasdieniškumu, su įprasta tikrove. 

Iš didžiųjų anglų romantikų Kitsas labiausiai aukština. 
grožį („Gražus daiktas teikia amžiną džiaugsmą“ — sakė jis), 
geriausiai buvo įsigyvenęs į senovės graikų dvasią. Paskutinis 
iš jų gimęs, pirmutinis miręs, jis įvertintas buvo paskiausiai — 
juo plačiau pradėjo domėtis dar vėliau už Šelį. Ypač jo įtaka 
angluose iškilo 19 amžiaus pabaigoj, kada literatūroj įsigalėjo 
estetizmas. Kitsas buvo laikomas estetų pirmataku, jo grožio 
kultas Uaildo amžininkams buvo galingas pavyzdys. 

Anapus Anglijos ribų jis nėra taip gerai žinomas dėl to, 
kad po Šekspyro yra tai angliškiausias poetas. 


162 vu i AB | sa "ž 


Valter Skotas 


— Aš esu geras kilnaus kraujo riteris ir atvykau 
čion kovoti dėl tos mergaitės garbės. 
Ivanhoe, XLIII 


1. Istorinis romanas prieš Valter Skotą 

Sakoma, kad Valter | ————27—->2152521——-—-——— - 
Skotas (Walter Scott) š - 
sukūręs istorinį roma- 
ną. Ir tai teisybė. Ta- 
čiau šito romano būta 
ir anksčiau. Tais lai- 
kais Anglijoj jau prieš 
penkiasdešimt metų im- 
ta uoliau semtis istori- 
joj medžiagos poezijai. 
Prancūzijoj net nuo 17 
a. buvo užsilikęs isto- 
rinis romanas. Jo būta 
dvejopo: vieniems isto- 
rija buvo grynai fanta- 
zijos dalykas su išdai- 
lintais, elegantiškais, 
dorovingais, įžymiais, 
riteriškaisherojais,tarp 
savęs panašiais, kaip du vandens lašai; antri rašytojai laikėsi 
arčiau gyvenimo, vaizdavo tikrai istorinius asmenis, kurie kal- 
bėjo paprasta kalba. Pirmoji linkmė, nesiskaitanti su tikrove, 
vadinasi idealistinė, antroji — realistinė. Bet ir šioji nemokėjo Dida 
sugauti senovės dvasios, į praeitį žiūrėjo dabarties akimis ir ją 
lietė iš paviršiaus. | 

Didelį žingsnį pirmyn nužengė Šatobrianas, kuris „Kanki- 
niuos“ yra davęs tikrų scenų iš senųjų laikų, ypač aprašinėdamas 
frankus. Savo veikale jis parodo gilų istorijos jausmą. Vis dėlto Nauji 
jis istorinio romano plačiau neišgarsino. Reikėjo, kad ateitų laimėjimai 


Valter Skotas 

Romanas 


Nuostoliai 


žmogus, kuris nuo mažų dienų būtų susipratęs su istorija ir 
visomis jos poetiškomis pusėmis, kuris pažintų visas praėjusio 
gyvenimo smulkmenas, kuriam būtų miela archeologija, senienos, 
o apirusios pilys, seni ginklai teiktų tą ypatingą grožį, glūdintį 
dingstančiuose daiktuose, ir kuris visą tą medžiagą perkeltų į 
gyvus, vaizdžius meno veikalus. 

Valter Skotas ir buvo toks žmogus. 


2. Gyvenimas ir kūrimas (1771—1832) 


a) Gyvenimo eiga. — Gimė jis Edinburge. Mažas, 


“pusantrų metų būdamas, jis susirgo ir nuo šios ligos visą gy- 


venimą liko raišas. Tėvai, norėdami pagydyti, vaiką išsiuntė į 
kaimą. 

Tada prasidėjo jaunajam Skotui puikiausia mokykla. Mo- 
tina, teta, aklas poetas, užeinąs istorikas žavėjo jį istorija, 
poezija, baladėmis, legendomis. Ypač jam tiko vietinių įvykių 
istorijos. Senovės giminių kovos, sukilimai, prislėgtųjų kan- 
čios — tai vis mažumėje.surankiota medžiaga, vėliau atgijusi 
jo romanuose. Jis gerai atsiminė, ką aplink jį pasakojo, nes 


turėjo didelę atmintį — kartą girdėtą dalyką jis puikiausiai atpa- | 


sakodavo, o trejų metų taip šaukdavo balades, jog perrėkdavo 
kaimo pamokslininką, balsingą vyrą! Dešimtus metus eidamas, 
jis jau turėjo žymų senų knygų rinkinį. Skaitė jis daug ir nieko 
nepamiršo, todėl atrodė kaip tikra vaikščiojanti biblioteka. 
Taip jam senovė tapo brangesnė, artimesnė už dabarties 
dienas; senų laikų žmones jis pažino geriau kaip savo kartą. 
Dar jis mokėsi teisės, susituokė, ėmė rankioti senas škotų 
dainas, vertė Goethę. Ir pats rašė poemas, susilaukusias didžiau- 
sio pasisekimo. Valter Skoto šlovė nustelbė visus kitus Anglijos 
poetus. Jis praturtėjo, nusipirko senoviškus Abatsfordo rūmus, 
juos puošė ir su karališkų dosnumu priiminėjo gausius svečius. 
Pasirodęs Baironas užtemdė Valter Skoto poeto garbę. 
Tada jis perėjo. i beletristiką. Pirmas istorinis jo romanas, ,„Wa- 
verley“, pasirodė 1814 m., tik be autoriaus pavardės; pavarde 
romanų jis nepasirašinėjo ligi senatvės. Naujoj srity Valter 
Skoto laimė vėl nušvito. Per dvidešimt metų beletristikoj jis 
buvo tikras karalius. Rodos, nieko netrūko. Tik štai 1826 m. 
bankrūtijo jo leidėjas, padaręs jam 130.000 svarų skolos. Valter 
Skotas nenusiminė, nepriėmė niekeno paramos, davė žodį skolas 
išmokėti ir dirbo dar su didesniu uolumu. Nuo įtempto darbo 

jo sveikata sumenkėjo. Jis iškeliavo į pietus, į Italiją, bet jaus- 
damas vis labiau silpstąs, skubinosi į gimtąjį kraštą numirti. 
Kai mirė (1832 m. rugsėjo 21 d.), jo gedėjo visa tauta. Anglijos 
laikraščiai išėjo su juodais apvadais, ką paprastai darydavo tik 
kunigaikščiui mirus. Jo paskutines dienas ir mirtį minėjo visos 
Europos spauda. 

b) Valter Skoto charakteris. — Jau matėm jį 
buvus nepaprastą istorijos mėgėją, puikiai pažinojusį senų laikų 
“ papročius, dainas, rinkus senienas. Šiaip jis buvo nepaprastai 
geras žmogus, jo sieloj blogi jausmai niekad neturėjo prieglau- 
dos. Todėl jis nė priešų neturėjo. Pasisekimas literatūroj jam 
galvos neapsuko. Jis mokėdavo kitus užjausti, artimo kančia 
ir jis kentėjo. Todėl aplinkiniai žmonės neturėjo geresnio kai- 
myno už jį. 

Ji amžinai lydėjo puikūs ūpas, linksmumas. Kokiam nors 
susiėjime, ekskursijoj jis buvo nepamainomas. „Mes nenuėjom 
nė dešimt žingsnių, — rašo vienas Skoto ekskursijos dalyvis, — 
kai pasileidom juoktis, rėkauti ir dainuoti. Kur tik sustojom, 
jis prie kiekvieno mandagiai prisitaikindavo. Jis elgėsi taip, kaip 
ir kiti, niekad jis nesinešė aukštu žmogum“ ... Rūpesčiai, susi- 
krimtimas, nuobodulys jam buvo nežinomi. Jo geros nuotaikos 
niekas negalėjo pakirsti ligi jo amžiaus galo. 

c) Skoto rašymo būdas ir kūrinių suskirs- 
tymas. — Jis dirbdavo kas rytą, rašydamas arba diktuodamas 
apie dvidešimt spaudos puslapių. Pasitikėdavo savo atmintimi 
ir vaizduote; iš anksto nesusidarydavo intrigos, tik dokumentais 
apsirūpindavo istorinę dalį. „Baigiau, — sakė jis, — antrą 
„Woodstock“ tomą, šį rytą turiu pradėti trečią ir visai dar ne- 
žinau, kaip ši istorija baigsis... Aš visados tik rūpindavausi 
padaryti kiek galint įdomesnį dabar rašomą skyrių, o visa kita 
aš pavesdavau likimui“. 

Jo garbė paremta romanais, kurie išsiskirsto į dvi grupes. 
Pirmojoj aprašomas privatinis gyvenimas, pvz., „Rob Roy“, „Su- 
žadėtinė iš Lamermuro“, kur tema panaši į Šekspyro „Romeo 
ir Julijos“ temą. Antrąją grupę apima istoriniai romanai; vieni 
jų yra pagrįsti Škotijos praeitimi, kaip „Waverley“, „Gražioji 
Perto mergaitė“; kiti liečia Anglijos istoriją, pav., „Kenilvortas“, 
„Ivanhoe“; kiti dar susiduria su Europos žemyno praėjusiais 
laikais — „Kventinas Durvardas“, kuriam labai vykusiai atvaiz- 
duotas Prancūzijos karalius Liudvikas XI. 

3. Ivanhoe 


a) Romano intriga. — Turim persikelti į senąją 
Angliją, į vienuolikto amžiaus didelius miškus, į karaliaus Ri- 
čardo Liūtaširdžio laikus. Tada tą kraštą buvo nukariavę nor- 
manai. Vietiniai gyventojai saksai buvo ujami, bet nenorėjo 
ateiviams pasiduoti. Ta saksų ir normanų nesantaika duoda 
politinę-istorinę romano intrigos dalį. Prie jos dar 
reikia pridėti Ričardo Liūtaširdžio grįžimas į Angliją. Saksų 
atstovas Sedrikas turėjo senos saksų giminės augintinę ledi Ro- 
veną, kurią pamilo jo sūnus. Bet Sedrikas planavo Roveną su- 
tuokti su Atelstanu, karališko saksų kraujo vyru, tai savo sūnui 
nė nemanė jos skirti. Aivenga, tas jo sūnus, dar ir kitu kuo 
nusikalto tėvui: jis prieš Sedriko norą išėjo į karaliaus dvarą, ten 
išmoko jodinėti, tapo normano Ričardo Liūtaširdžio šalininku. 
Tradicijas, serovę gerbias saksas Aivengai to nedovanojo ir jo 
visai išsižadėjo. Taigi vėl prasideda dvi pagrindinės intrigos — 
Rovenos ir Aivengos meilės intriga ir Sedriko santykiai su sūnum. 

Šitos trys intrigos — politinė, meilės ir šeimos — tarp savęs 
yra neišardomai susipynusios. Vyrauja politinė: Saksų Sedrikas 
nekenčia ateivių ir išvaro sūnų, kam jis su nukariautojais susi- | 
bičiuliavo. Politinės priežastys sukliudo Aivengos ir Rovenos 
meilę: iš Atelstano ir Ravenos Sedrikas nori sudaryti karališką 
porą. Jeigu Sedrikas taip neskersuotų į normanus, tai nebūtų 
atsiradę tokios painiavos nei šeimoj, nei meilėj, nei tarp nor- 
manų ir saksų. 

Romanas išnarplioja tą painiavą. Pradžioje matom ne aukš- 
tus riterius, ne kunigaikščius, tik paprastą kiaulių piemenį Gurtą 
ir juokdarį Vambą, pavakare varančius namo kiaules. Iš jų 
kalbų sužinom juos esant ištikimus saksus, kurie neapkenčia 
normanų. Piemenį su juokdariu pasiveja riteris Brianas de Bua 
Gilbertas ir prioras Aimeris su palydovais, klausdamiesi kelio | 
pas saksų Sedriką; Vamba su Gurtu jiems nurodo netikrą taką. 
Juo jodami riteriai randa nepažįstamą piligrimą. Jis juos ir nu- 
veda pas Sedriką nakvynės. Tą patį vakarą pas saksą dar už- 
suka žydas Isaakas iš Jorko. Taip išauga pirmas intrigos etapas: 
kas per vienas tas nežinomasis piligrimas, kodėl ledi Rovena 
taip godžiai interesuojasi Aivengos likimu, kas bus žydui, kurį 
kitą dieną ketina užpulti riterio Bua Gilberto tarnai, kas išeis iš 
Sedriko neapykantos normanams? .. 

Vėliau su Sedriko svečiais susitinkam Ešbyje, kur jie susi- 
rinko į turnyrą — vieni pasižiūrėti, kiti dalyvauti. Turnyro lai- 
mėtoju išeina tas pats piligrimas, nežinomas riteris, nugalėjęs 
Bua Gilbertą. Ešbio turnyre romano intriga prasiplečia: neži- 
nomasis riteris, kuris tampa mirštamu Bua Gilberto priešu, pasi- 
rodo esąs Sedriko sūnus Aivenga. Kaip jis susitaikins su tėvu? 
Be to, turnyre visų dėmesį atkreipia dar vienas paslaptingas vei- 


kėjas — juodasis riteris, dėl nepaslankumo pramintas tinginiu. 
Kas jis per vienas, kokia jo rolė veikime? Pagaliau į sceną 
išeina minia — tai tie miškų klajūnai, kurie buvo sučiupę 


Aivengos ginklanešiu virtusį Gurtą ir vėl jį be skriaudos pa- 
leidę. Kodėl jie taip keistai pasielgė, neatėmė iš Gurto pinigų? 
Tuo pačiu laiku princas Jonas sužino, kad iš nelaisvės pabėgo 
jo priešininkas Ričardas Liūtaširdis. 

Grįžtančius namo Sedriką, Roveną, Atelstaną, žydą Isaaką 
iš Jorko su dukteria, neštuvuos esantį ligonį, Gurtą ir Vambą 
užpuolė de Brasio ir Bua Gilberto persivilkęs būrys. Tik Vamba 
ir Gurtas pasprunka, o visus kitus suima ir nugabena į Fron-de- 
Biofo pilį. Dabar veiksmas staiga pradeda kilti aukštyn, mezgasi 
kelios lygiai naujos intrigos: de Brasys peršasi ledi Rovenai, 
Bua Gilbertas nori laimėti Rebeką, o Fron-de-Biofas rengiasi 
kankinti žydą Isaaką — tikisi gerokai pinigų išlupsiąs. Neaiškus 
ir Sedriko su Atelstanu likimas. 

Į veiksmą įsimaišo naujų dalyvių: ištrūkę Vamba ir Gurtas 
susitiko Lokslejų. Jis yra miškuose laisvai gyvenančių klajūnų, 
saksų šalininkų vadas. Tai jie buvo suėmę Gurtą. Tuoj su- 
renkamas apstus jų būrys belaisvių gelbėti. Prisideda ir juo- 

"dasis riteris su linksmu Kapmanhursto vienuoliu Tuku. Visi 
nepatenkinti dabartine tvarka, princu Jonu. Pradžioj tik atskirų 
asmenų rodomas nepasitenkinimas dabar susijungia, apima iš- 
tisą minią, darosi jėga. Taigi Rovenos pagrobimas dėl meilės 
išauga į platų politinį maištą. Sukilėliai užpuola Fron-de-Biofo 
pilį ir išvaduoja suimtuosius. Pilies paėmimas — romano veiks- 
me aukščiausia viršūnė. (Čia nulemiamas svarbiausių veikėjų 
likimas: Lokslejus ir juodasis riteris prisideda prie kovos. Su- 
imtieji išvaduojami, Sedrikas juodajam riteriui (yra tai Ričardas 
Liūtaširdis) duoda žodį išpildyti jo prašymą ir dėl šito pažado 
vėliau turi susitaikinti su sūnum. Lieka du svarbūs ruožai — 
kaip baigsis Bua Gilberto pagrobtos Rebekos likimas ir ar 
Ričardas Liūtaširdis griš į sostą? Nuo seniau stovi neišlygintos 

Bua Gilberto ir Aivengos sąskaitos. Be to, imant pilį primuštas 
Atelstanas palaikomas negyvu, ir suyra Sedriko planas už jo 
išleisti Roveną. 

Toliau painiava taip eina. Rebeką riteris nusigabena į vie- 
nuolyną. Apie ją sužino vienuolyno grosmeisteris, atiduoda į 
teismą ir apkaltintą burtininke pasmerkia sudeginti, jei kuris 
riteris jos neapgins Dievo teisme. Bua Gilbertas jos negelbsti, 
nes ji atkakliai priešinasi jo norams. 

Tuo tarpu Ričardas Liūtaširdis patenka į jo brolio Jono 
siųstų užpuolikų rankas, tik jį greit išgelbsti Lokslejaus šauliai. 
Išvaduotas nujoja į Atelstano laidotuves ir sutaikina Sedriką su 
sūnum Aivenga. Atsigauna ir primuštas Atelstanas, kurį visi 
laikė negyvu. Jis, nors turi teisių į karaliaus sostą, lengva ranka 
nuo jų, o taip pat ir nuo Rovenos, atsisako, nes jam mieliau 
ramiai gyventi ir gerai valgyti. 

Taip baigiasi šeimos ir meilės intrigos: Sedriko namuos vėl 
santaika. Aivengos ir Rovenos sutuoktuvėms kliūtys su laiku 
išnyksta. Sužinojęs apie Rebekos likimą, Aivenga skuba į Dievo 
teismą ir ją išvaduoja, o Bua Gilbertas žūva. Princo Jono šali- 
ninkai dingo „kaip gruodžio sniegas prieš birželio saulę“. Ričar- 
das grįžo į sostą, o drauge su tuo grįžimu žuvo viltis pasodinti | 
saksų dinastiją į Anglijos sostą. Ilgainiui normanų ir saksų 
neapykanta išnyko, ir pats Sedrikas dar sulaukė, kaip dvi gi- 
minės susiliejo į vieną tautą. 

Prie pagrindinių intrigų šiam romane yra prisiglaudusi eilė 
mažesniųjų. Mus sudomina Gurto likimas, atsidėję sekam, kaip 


. baigsis žydo Isaako ir jo dukters nelaimės, mums smagu sekti 


vienuolio Tuko darbai arba prioro Aimerio bėdos. Šitie antra- 
eiliai nuotykiai neišskiriamai susipynę su pagrindiniais: Gurto 
dalia susisieja su Aivengos likimu, Vamba leidžiasi į pavojus, 
gelbėdamas savo poną Sedriką. Tokiu būdu liaudis, žemieji 
sluoksniai veiksme dalyvauja ne mažiau už karalius, kunigaikš- 
čius ar riterius. 


„b) Intrigos priemonės. — Valter Skoto romanų 
veiksmas įdomus dėl daugelio nuotykių — turim ne psicholo- 
ginį, bet greičiau nuotykių romaną. Čia daugybė visokių kovų, 
užpuolimų, spąstų, netikėtumų, gudrių išsisukimų. Veiksmo 
įdomumą didina paslaptingieji veikėjai. Į akį krinta du: 
piligrimas, arenoj tapęs paveldėjimo netekusiu riteriu, ir juodasis 
riteris tinginys. Šis paslaptingumas jau ir kutena skaitančio 

smalsumą: kas jie per vieni? Ypač įdomu, kad tie nežinomieji 
labai gerai pasirodo: jie nugali visus priešininkus, išsisuka iš 
kliūčių. O ir pačios vietos, kuriose nuotykiai eina, siaubingos, 
paslaptingos: tankumynai, atsiskyrėlio celė, niūrūs pilies rūsiai 
su kankinimo pabūklais. 

Smalsumą žadina ir veiksmo nutraukimas: hero- 
jai staiga paliekami, kartais ir labai kebliam padėjime, o einama 
kitų dalykų pasakoti. Tik vėliau sumaniai grįžtama prie nu- 
trauktos vietos. Pavyzdžiui, veiksmas nutrūksta, kai į įsilinks- 
minusio su juoduoju riteriu vienuolio duris kažkas pasibeldžia. 
Tik po užuolankos grįžtama vėl prie tos pačios vietos. 

c) Veikėjai. — Valter Skotas mus žavi ir negiliais, bet 
gyvais, ryškiais charakteriais, sveiku humoru ir komizmu, gra- 
žiais dialogais, senų laikų vaizdais. 

Romano („Ivanhoe“) veiksmą pradeda paprasti baudžiau- 


ninkai, pamažu pasirodo riteriai, vienuoliai, karalius. Prieš . 


Valter Skoto laikus istoriniam romane jokių teisių neturėjęs 
žemasis luomas dabar virsta svarbiu veikėju. 

Norėdamas duoti pilną senų laikų vaizdą, Valter Skotas 
išveda daugybę veikėjų. Į sceną jie mėgsta išeiti gana triukš- 
mingai, su ryškiausiomis savo būdo, luomo ir papročių ypaty- 
bėmis. Iš kelių pasakytų žodžių jau matom, kokia jų prigim- 
tis — ar niūri, ar linksma, ar narsi, ar ramybę mėgstanti. Gerasis 
vienuolis Tukas, nors ir stengiasi atvykusiam juodajam riteriui 
pasirodyti regulos kankinys, bet gyvi jo veidai, trykštanti svei- 
kata išsyk atskleidžia dar jo slepiamas ypatybes — linksmumą, 
palinkimą gerai valgyti ir gerti. Šiame romane įdomiausia figūra 
ir bus šaunusis vienuolis Tukas. 


Jis gyvena vienas sau giriose ir, matyt, tą nuošalumą gana brangina, 
nes pas save žmonių lengvai neįsileidžia, ir ilgai trunka, kol nakčia pas jį 
įsiprašo juodasis riteris. Vienuolis nenori įsileisti keleivio: esą, jam reikią 
daug melstis — turįs kasdien sukalbėti vieną Tėve mūsų, dvi Sveika Ma- 
rija ir vieną Tikiu Dievą Tėvą. Imi jį įtarti: rodos, lyg ir per maža po- 
terių per dieną, kaip vienuoliui. Be to, atkaklus jo atsikalbinėjimas, neno- 
ras nakčia priimti keleivį ne visai suderinami su vienuolišku nusižeminimu 
ir tarnavimu artimui. Kai riteris paketina išversti duris, tai ir vienuolis sa- 
kosi turįs „pasaulinių ginklų“. „Durys atsivėrė, ir riteris pamatė prieš jį 
bestovintį stiprų, baltais lininiais rūbais atsiskyrėlį ... Atsisėdę, tylėdami 
juodu žiūrėjo į kits kitą ir kiekvienas, tur būt, manė niekados nematęs tokio 
stipruolio“. Iš pradžių vienuolis vis dar apsimeta asketu, nors išorė priešingai 
rodo, ir riterį maitina žirniais. Kaip ir netyčia jis atsimena turįs girininko 
prieš du mėnesius paliktos šunims mėsos, nors paragavus atrodo, L2d st'rna, 

kurios čia mėsą valgo, prieš porą dienų miške šokinėjo. Vienuolis sakėsi 
negalįs mėsos valgyti — regula draudžianti, bet netrukus lenktyniuodamas 
su riteriu kerta stirnieną. Toliau atsiranda vyno, arfa, vienuolis aprodo 
ginklų spintą — žodžiu, matom, kad ne taip jau šventų dalykų atsiskyrėlio 
Tuko turima. Nauji bičiuliai, nuo vyno palinksmėję, užtraukia dainą. Stai- 
ga pas juodu pasibeldžia. Vienuolis vėl apsimeta šventuoliu — kuo grei- 
čiausiai nuo stalo pašalina puodus, kurių turinys jam „galvoje ūžia“, ir ima 
šaukti „de profundis clamavi“. Bet nieko baisaus: atėjo Tuko bičiulis Loks- 
lejus. Dabar šalia linksmo būdo, šalia nepikto suktumo, veidmainingumo, 
šalia palinkimo gardžiai valgyti, gerti, garsiai dainuoti atsiveria naujų būdo 
bruožų. Kad ir jau galvoj ūžia, kad ir kojos dar nuo vyno liaunos, jis, 
pašauktas gelbėti Sedriko, bematant apsiginkluoja ir prisipažįsta: „Prisiekiu 
šventuoju Jurgiu ir jo slibinu, kad aš tol esu vienuolis, kol nešioju vienuolio 
rūbus, bet kai juos pakeičiu žaliu vamsu, tai aš noriu, kaip ir kiekvienas 
mūsų krašto medžiotojas, keikti, gerti ir linksmintis“. Jis dar ir pusėtinas 
tinginys: kai Ričardas Liūtaširdis jį nori pasiimti į savo tarnybą, tai jis atsi- 
sako teisindamasis: „Valdove, atleisk, bet žinok, kad tinginiavimo nuodėme 
labai aš esu persisunkęs“. 


Savo personažų pergyvenimų . Valter Skotas neanalizuoja, 
nepasakoja, ką jie jaučia, kas juos slėgia, ką jie mąsto. Apie jų 
sielą sužinom iš jų darbų. Taip ir tinka atvaizduoti senovės 
herojų psichologija, nes tada jie veikė, o ne galvojo apie savo 
pergyvenimus, kaip mūsų laikų žmogus. 


d) Humoras-komizmas. — „Ivanhoe“ nuo pradžios 
ligi galo pilna linksmos nuotaikos, humoro. Daugiausia humoro 
aptinkam žemesniųjų veikėjų tarpe: juk jų (nevaržo jokios tai- 
syklės, jie gali kalbėti, kaip tinkami. Tačiau ir aukštų luomų 
žmonės šneka vaizdžiai, gyvai, jų žodžiai per daug nesiskiria 
nuo prasčiokų posakių: 

„Veltui iš kailio nėrės mūsų kapelionas, — kalba de Brasys, — 
norėdamas man< išmokyti rašyti, bet mano visos raidės buvo pana- 
šios į kardus ir ietis“. 

Humorą didina nuolatinis pamėgimas šauktis ir prisiekinėti 
šventaisiais, gražūs priežodžiai. Tas pats humoras dar aiškiau 
nuskamba dialoguose (pal. juodo riterio dialogą su vienuoliu). 
Valter Skoto veikėjai — dideli plepiai. Dažnai jie šnekasi sau 
tik todėl, kad jiems malonu plepėti. Tačiau tais dialogais ir 
romano veiksmas vedamas: pilies apgulimo dalys yra atvaiz- 
duotos Aivengos ir Rebekos pašnekesy. 


e) Aprašymas. — Skotas iš kelių žodžių jau leidžia 
pažinti, kad prieš mus stovi seniai praėję laikai. Imkim Gurtą: 

„Jo rūbai buvo paprasčiausiai pasiūti iš dirbtos odos, kuriai, 
matyt, buvo plaukai palikti, bet laikui bėgant taip nusitrynė, kad 
dabar sunku buvo pasakyti, kurio gyvulio ta oda“. 


Ypač gi tas ant kaklo užmautas vario lankas, kuriame 


„buvo senovės saksų rūnomis parašyta: „Gurtas, Beovulfo sūnus, 
gimusis Rotervudo Sedriko baudžiauninkas“. 

Gamtos Valter Skotas daug neaprašinėja. Ji tik rėmai, į 
kuriuos įspraudžiamas žmogus. Taip pat ir pilių smulkiau ne- 
vaizduoja. Pažymi tik, kaip pastatyta, kokioj vietoj, kaip su 
ja susisiekti... 

Valter Skoto romanai kiek perdaug ištęsti, turi kompozi- 
cijos trūkumų. Personažai neretai per daug plepa. Ne visados 
giliau pagaunama veikėjų psichologija. 

Nežiūrint trūkumų, Valter Skoto garbė Anglijoj nė per 
sprindį nesumažėjo. Europoj jį smarkiai nukonkuravo Balzako 
srovė, realizmas. Tačiau ir čia jis paliko neišdildomų bruožų, 
nes prisidėjo istorijai atgaivinti ir daugeliui rašytojų turėjo įta- 
kos, Viktorui Hugo, Alfredui de Vigny, Aleksandrui Dumos 
tėvui, Mandzoniui, istorikui Augustinui Thierry, A. Micke- 
vičiui ir eilei mažesnių, vėliau rašiusių istorinius romanus. Net 
ir šiaip gyvenime juo sekta — nešiota kaklaraiščius A la Walter 
Scott, ruošta balių, kur svečiai būdavo apsirengę „Waverley“ 
veikėjų kostiumais. 

III. PRANCŪZŲ ROMANTIZMAS 


Negalima gyvent be duonos, 
Negalima taip pat gyventi be tėvynės. — Hugo. 


Prancūzų romantikai, kaip ir visose tautose, lenkiasi prieš 
galingą jausmą ir vaizduotę, skelbia jų laisvę, brangina viduri- 
nius amžius, mėgsta egzotinį pasaulį (rytus) ir gamtą, tik mažiau 
juose kosmiškumo ir beveik neturi jokių santykių su liaudies 
kūryba. 

Prancūzai visuomeniškesni už vokiečius. Įžymiausieji jų 
romantikai nebėga iš gyvenimo, kad užsidarytų tik žydrose 
svajonėse. Jie eina į gyvenimą, dalyvauja politikoj, nori tą gyve- 
nimą savaip sutvarkyti: R. Šatobrianas — diplomatas, peras, 
ministeris, A. Lamartinas — diplomatas, parlamento narys, 
ministeris, V. Hugo — peras, parlamento narys, senatorius. 

Palinkę į visuomeniškumą prancūzai buvo išauginę visuo- 
menei, kolektyvui labiausiai prieinamą žanrą — dramos poeziją, 
tragediją (klasikų laikais). Ir romantizmo laikais, kai vokiečiai 
ir anglai, atsidėję lyrikai ir romanui, prancūzai dramą laiko lygiai 
reikšminga, kaip ir pirmuosius du žanrus. Vinji (Vigny), Miuse 
(Musset) drama tiek pat sekėsi, kaip lyrika ar romanas. 

Prancūzų romantikai stipriau ėmėsi dramos, nes jie labiau- 
siai turėjo rungtis su pseudoklasikais. Klasicizmo ir pseudokla- 
sicizmo šalininkai laikėsi Rasino ir Voltero tragedijomis. Norint 
juos nuveikti, reikėjo laimėti kova dramos srityje. Ta kova su 
klasikais romantikams niekur nebuvo tokia sunki ir aštri kaip 
Prancūzijoj. Čia klasikinės tradicijos buvo išgyvenusios daugiau 
kaip 100 m., o romantizmo fantazijos rodėsi svetimos, ne taip 
kaip vokiečiuose, kur patys klasikai buvo romantiški. 

Prancūzų romantikai ir patys nebuvo atsikratę klasikų tra- 
dicijomis. Jų romantinės lyrikos atstovas Lamartinas klasiškes- 
nis už vokiečių klasiką lyriką Goethę. Ypačiai tai žymu veikalų 
kompozicijoj. Ji harmoninga, aiški, tikrai klasikinė, palyginti 
su vokiečių ir kai kurių anglų kompozicijos palaidumu. 

Prancūzų romantikuose yra pirmaeilių, net pasaulinio masto 
rašytojų, tačiau literatūros sąjūdžiui jiems netenka vadovauti 

kaip seniau. Prancūzų romantizmas yra svetimųjų įtakoj. Stip- 
riausiai juos veikė anglai: Šekspyras, Skotas ir Baironas. Silp- 
niau — vokiečiai; tik Goethės sentimentalus „Verteris“ plačiau 
buvo pasklidęs. 

Romantikams dirvą rengė ir savieji: Ruso, davęs jausmui ir 
fantazijai laisvę; paskiau Bernarden de Sen-Pier ir ponia de Stal 
(Stael). Pagaliau stipriausiai prancūzus į romantizmą pastūmėjo 
Šatobrianas. Tai prancūzų romantizmo tėvas, nulėmęs 19 a. 
prancūzų literatūros likimą. 


1. Šatobrianas 


a). Gyvenimas. — (1768—1848) Šatobrianas (Francois- 
Renė de Chateaubriand), kilęs iš religingosios Bretanijos, uoloto, 


jūros apriesto krašto, jaunas įprato svajoti. Nuliekamu laiku jis - 


vienas klajodavo Komburo (Combourg) pilies apylinkėse; va- 
kare su mylimąja seserim Liucile sėdėdavo tylus prie krosnies, 
tuo tarpu, kai niūrus tėvas vaikščiodavo po didelę salę, o ligota 
ir melancholinga motina čia pat ant sofos dūsaudavo. Naktį 
atsigulęs vienišas senosios pilies kuore Renė klausydavo, kaip 
pelėdos šiurpiai klykia, kaip vėjas klaikiai staugia, kaip šešėliai 
aplink šnara, žadindami vaizduotę. 


Šatobriano tėvai nori jį pa- 
daryti jūrininką, kunigą. Nieks 
neišeina. Melancholingas sva- 
jotojas, Ruso, Osiano, Goethės 
skaitytojas, tampa karininku, 
patenka į Paryžiaus salonus,' 
susipažįsta su filosofais, poe- 
tais, suracionalistėja. Bet kari- 
ninko karjera ne labai Renė 
traukia. Jį vilioja toliai, neži- 
nomybė, noras pagarsėti. Šato- 
brianas įsimano surasti Ameri- 
kos šiaurės vakaruose kokį 
sąsiaurį. Jis meta revoliucijos 
sukrėstą šalį ir iškeliauja. Ame- 
rikoj nieko naujo nesuranda, 
bet nauji gamtos įspūdžiai, ne- 
paliestos girios, upės, kriokliai praturtina jo vaizduotę, ir Renė 


F. Šatobrianas 

pradeda romaną-epopeją iš indėnų gyvenimo, vardu „Načezai“ 
(„Les Natschez“). 

Revoliucijai įsigalint, Šatobrianas grįžta į tėvynę (1791) 
karaliui padėti. Netrukus emigruoja, kad iš užsienio su kitais 
didikais galėtų spausti vis labiau įkaistančius revoliucionierius. 
Kovoje prie Verdeno nuo granatos skeveldros ir nuo mirties 
Šatobrianą išgelbsti rankraščių pluoštas, kurį nešiodavosi su 
savim ir kovos lauke. Sužeistas emigrantas nuvyksta į Briuselį, 
paskui į Londoną. Čia skurdžiai gyvena, verčiasi pamokomis, 
kojines pardavinėja, net badauja. 

"Kad ir vargingai gyvendamas, Šatobrianas rašo, skleisda- 
mas racionalistines mintis. Tačiau skurdas, mirties nuojauta, 
žinia, kad motina mirė, mirties patale rūpindamasi sūnaus tikė- 
jimu, vėl nauja žinia apie sesers mirtį sujaudina Šatobrianą. Jis 
grįžta į katalikybę. Jis tarytum girdėtų balsus iš karsto prabi- 
lus. „Apsiverkiau ir įtikėjau“, prisipažįsta Šatobrianas. Nuo 
šiol jis rengiasi atpirkti savo netikėjimo klaidas-ir rašo „Krikš- 
čionybės Genijų“. 

1800 m. Šatobrianas grįžta į Paryžių, kad ir su svetimu 
pasu. Čia greit darosi salonų liūtas. 1801 m. jį išgarsina mažas 
romanas, vardu „Atala“. Visuotinės garbės suteikia kitais me- 
tais „Krikščionybės Genijus“ (Gėnie du Christianisme), kuris 
pasirodė sykiu su konkordato paskelbimu ir leidimu išpažinti 
Prancūzijoj katalikų religiją. Napoleonas paskiria Šatobrianą 
Romos pasiuntinybės sekretorium. Bet 1804 m. Šatobrianas su- 
sipyksta su Bonapartu ir netrukus iškeliauja į Rytus (Graikiją, 
Palestiną), įvesdamas rytų kelionių madą. Proza parašo „Kan- 
kinius“ (Les Martyrs), krikščioniškos epopejos pavyzdį. 

Restauracijos laikais Šatobrianas daugiausia domisi poli- 
tiniu gyvenimu. Bet po 1830 m. revoliucijos iš politikos visai 
pasitraukia, baigia atsiminimus „Iš anapus kapo“ ir 1848 m. 
miršta. Palaidotas Bretanijoj jo paties nusipirktoj jūrų salelėj, 
tarp okeano neramių bangų, kurių ošimas jį buvo sutikęs į 
pasaulį ateinant. 

b) Krikščionybės Genijus. — Kaip gaivi banga, 
šniokštaujanti apie Bretanijos krantus, Šatobrianas prašneko į 
prancūzus savo „Krikščionybės Genijuje“. Ugningu poetišku 
žodžiu kreipiasi į jausmus ir vaizduotę, parodydamas, kad „iš 
visų buvusių religijų krikščioniškoji yra poetiškiausia, žmoniš- 
kiausia, palankiausia laisvei, menui ir literatūrai, kad naujasis 

pasaulis jai skolingas už visa, nuo žemdirbystės lig abstrakčiųjų 
mokslų, nuo prieglaudų nelaimingiesiems lig bažnyčių, Mykolo 
Angelo pastatytų ir Rafaelio išpuoštų“, kad religija grynina 
skonį, išugdo dorybės jausmus, duoda rašytojui kilnių temų 
ir formų, kad nieko nėra dieviškesnio kaip katalikybės moralė 
ir mokslas. 

Šatobrianas pataikė į širdis. Jo apologija daugeliui žmonių 
sugrąžino religiją. Milžiniškos įtakos turėjo ir prancūzų litera- 
tūrai. Nebe antikiniai rašytojai, bet krikščioniškoji literatūra 
virto kūrybos pavyzdžiais (Dante, Miltones, Šventasis Raštas), 
krikščioniškas gyvenimas — įkvėpimo šaltiniu. Galingai iškilo 
viduriniai amžiai. Jų meno šedevras — gotiškoji katedra, suža- 
vėjo visus, ne tik romantikus. Antikinę mitologiją, kuri ligi tol 
vyravo pseudoklasikų literatūroj, Šatobrianas išveja laukan. 

Norėdamas parodyti, kad krikščionybės šviesoj ir aistros 
daros gražesnės, kilnesnės, paslaptingesnės, Šatobrianas į 
„Krikščionybės Genijų“ įterpia du romanėlius, du epizodus iš 
„Natchez“ — „Atalą“ ir „Renė“, su „pasaulio sielvarto“ pagrin- 
diniais motyvais. 

„Ataloj“ pasakoja apie dviejų indėnų meilę didingų, pa- 
slaptingų girių platybėje. Skaitytojas pajunta gamtos didybę ir 
per ją lyg priartėja prie Dievybės. 

Jaunas indėnas Šaktas patenka į priešų moskogiulžų rankas. Giminės 
vadas klausia belaisvį, kuo jis vardu: „Aš vadinuosi Šaktas, sūnus Utalisi, 
Miskų sūnaus, kurs nuėmė per šimtą skalpų moskogiulžų didvyriams“. Gi- 
minės vadas atsakė: „Šaktai, sūnau Utalisi, Miskų sūnau, mums pasidžiaugti 
tu būsi sudegintas dideliam sodžiuje“. Belaisvis užtraukia mirties giesmę. 

Šaktą pamilo moskogiulžų vado duktė su aukso kryželiu ant krūtinės 
— Atala. Juodu pabėga. Du dideli gamtos vaikai klajoja po miškus. Sykį 
išgirsta šunį lojant, sutinka senelį misionierių Obrį. Tėvas Obri paima juos 
į savo trobelę. Rengiasi juos palaiminti moterystės ryšiu. Bet vieną naktį 
Šaktas išgąsdintas Atalos vaitojimų. Ji nusinuodijus. Atala prisipažįsta: 
mirštančiai motinai ji buvo prisiekusi savo skaistybę skirti angelų karalienei. 
Ji negalėjus laužyt priesaikos, bet negalėjus ir Šakto nemylėti. Atsiskyrėliui 
tėvui Obri meldžiantis, Atala miršta. Šaktas laidoja savo mylimąją, užkas- 
damas su ja ir visą savo gyvenimo džiaugsmą. 

Paprasta romano fabula nedaug tereiškia. Bet „Atala“ su- 
žavėjo skaitytojus savo gamtos egzotiniu pasauliu ir stilium. 
Gamtos įvairumas, didingumas — nakties melsva harmoninga 
tyla giriose, medžių šešėlių žaidimas, lapų šlamėjimas, upių 
čiurlenimas, audros debesis, grasinąs žemei, atveriąs žaibais 
dangų ir perskrodžiąs girią, rytmečio auksinė aušra, kai iš švie- 

sos prarajos iškyla apakinąs rutulys ir susitinka su misionie- 
riaus iškelta ostija — visa tai, susilieję su žmonių jausmais, su 
indėnų papročiais, sudarė žavintį paveikslą. 

Gamtos grožis, taip stipriai paveikęs prancūzų literatūrą, 
neturėtų tokios galios, jei čia neprisidėtų stilius. O Šatobriano 
stilius vienas iš pirmųjų prancūzų literatūroj. Tiesa, ankstes- 


Žirodė (Girodet), Atalos laidotuvės 


niuose raštuose (taigi „Ataloj“ ir Renė“) tas stilius mūsų lai- 


kais per iškilmingas, bet visada vaizdingas, harmoningas, muzi- 
kalus. Taryba, kurioj sprendžiamas belaisvio Šakto gyvybės ar 
mirties klausimas, palyginama: 

„Kaip matai jūros bangas dūžtant per audrą, kaip rudenį sau- 
sus lapus blaško vėjo sūkurys, kaip Misisipi nendrės linksta ir išsi- 
tiesia staigiai banguodamos, kaip didžiulės stirnų bandos balsai girių 
gilumoje, taip blaškės ir ūžė taryba“. 

c) „Renė“, arba pasaulio sielvartas ir ro- 
mantizmas. — Jaunas nusivylęs europietis Renė pabėgo pas 
puslaukinius Amerikos indėnus, vedė indėnę, bet savo sielvarto 
nuraminti nepajėgė. Kartą jis iš Europos gavo laišką. Laiško 
žinia apie sesers vienuolės mirtį dar labiau padidino jo neviltį, 

nes sesuo buvo pasaulyje vienintelis žmogus, kurį Renė tikrai 
mylėjo. Sujaudintas neramusis Renė ryžtasi papasakoti aklajam 
indėnui Šaktui ir misionieriui Sueliui savo jaunystę. „Tai ne- 
buvo jo gyvenimo nuotykiai, nes jis jų neturėjo, bet paslaptin- 
gieji jo širdies jausmai“. Tų jausmų papasakojime surandame 
beveik visus elementus, kurie charakterizuoja romantiškąjį ir 
„pasaulio sielvarto“ herojų. 

Taigi dar prieš Bairono Čaild-Haroldą, Manfredą ir Kainą 
Šatobrianas savo „Renė“ epizode atvaizdavo jų vyresnįjį brolį. 
Kaip ir anie, Renė yra pažymėtas fatalizmo ženklu, nešančių 
skausmą ir mirtį nuo pat gimimo. ,„Ateidamas į pasaulį, aš savo 
motinai atsiėjau gyvybę“, sako jis., Ir toliau nelaimės jį per- 
sekiojo. Renė nebuvo vyriausias sūnus; todėl tėvas ji ne labai 
mylėjo ir atidavė auginti į svetimus namus. Netrukus ir pats 
tėvas mirė. Jaunuolis turėjo poeto gabumą, bet jo poetiškas 
jautrumas buvo tik naujų skausmų ir ilgesių priežastis. Nuo 
gyvenimo vylių bėgdamas, jis nori būti vienuoliu, užsidaryti 
vienuolyno tylos ir ramybės uoste, bet to nepadaro. Renė puo- 
lasi keliauti, aplanko Romos ir Graikijos meno paminklus ir 
griuvėsius, bet čia dar labiau patiria žmogaus menkystę. „Nieko 
tikro tarp antikų, nieko gražaus tarp moderniųjų“, nusprendžia 
Renė apie meno paminklus, o nuo Etnos ugniakalnio užgesusio 
kraterio aukštumos jis aprauda mirtinguosius, kurių namai vos 
matyti. 

Neradęs ramybės kelionėse, Renė puolasi į salonų ir sma- 
gumų gyvenimą, bet greit pastebi jo tuštybę. Tada vėl bėga į 
vienatvę, užsidaro nuo pasaulio miesto pakrašty; daug mąsto, 
ilgai medituoja gotinių bažnyčių šešėliuose ir jų paslaptingoj 
tyloj. Kai čia nusibosta, Renė dar labiau pagilina savo vie- 
natvę. Jis išsikelia į gamtą. „Kaimo ištrėmime pasiryžau baigti 
vos pradėtą gyvenimą, kuriame jau buvau amžius prarijęs“. 
Bet šitoks visiškas atsiskyrimas greit darosi nebepakenčiamas. 
Norėtų ką mylėti, tik neranda ką. Neprasmė, sielvartas, nuo- 
bodis padidėja, ir Renė pasiryžta nusižudyti. Tai sužinojusi 
atbėga jo gelbėti sesuo Amelija. Renė jos meilėj ir globoj 
atgyja. Tačiau, šalindamasi nuodėmingo jausmo, kuris joj 
gimsta broliui, sesuo greit užsidaro vienuolyne, o Renė išvyksta 
pas Amerikos indėnus, kur taip pat neranda ramybės. 

Ne tik dėl to fatalizmo romantiškasis herojus bėga iš vie- 
natvės, vėl į ją grįžta, dar labiau į ją pasineria, kovoja su ken- 

tėjimais, jais gardžiuojasi ir kankinasi. Tą neaiškų jo sielvartą 
padidina kultūra, rafinuotas, švelnus auklėjimas, kuris padaro 
žmogų jautrų, didelių siekimų, bet kurių negalima patenkinti. 
Kultūros dėka žmogus daug ką pergyvena, bet jėgų lieka neiš- 
eikvojęs. Toks būvis kaip tik buvo charakteringas Šatobriano 
laikų didikams. Štai kodėl Renė sako: „Pasaulio pažinimas 
manęs nieko neišmokė, o vis dėlto aš jau nebeturėjau to neži- 
nojimo malonumo“. Tikėdamasis gamtoj atgimti, jis bėga į 
girias pas indėnus, J. J. Ruso (Rousseau) mintis kartodamas: 

„Laimingieji laukiniai! o, kodėl negaliu džiaugtis ta ramybe, kuri jus 
visada lydi? Kai aš beveik nevaisingai po tiek kraštų keliavau, jūs, ramiai 
sėdėdami po ąžuolais, leisdavote tekėti dienoms jų neskaitydami... Jei 
ta melancholija, kurią pagimdo laimės perteklius, kartais pasiekdavo jūsų 
sielą, tuojau jūs palikdavote tą praeinamą liūdesį ir, pakėlę savo žvilgsnį 
į dangų, susigraudinę, ieškodavote kažin ko nežinomo, kuris gailisi vargšo 
laukinio“. 

Nei civilizacijoj, nei gamtoj, nei vienatvėj romantiškas siel- 
vartininkas negali rasti ramybės todėl, kad jis tariasi nesąs toks, 
kaip kiti, kad jis pranašesnis už juos. Gyvenimo pilkuma jo 
negali patenkinti. Todėl apie Renė sielvartą aklasis Šaktas sako: 
„Jei tu daugiau negu kitas kenti dėl gyvenimo dalykų, nereikia 
dėl to stebėtis — didelė siela turi sutalpinti daugiau skausmo 
negu maža“. Vardan šitos sielos didybės romantikai ir tarės 
galį niekinti paprastą gyvenimą. 

O iš tikrųjų romantinis herojus daugiau kankinasi todėl, 
kad jis jautresnis, kad, nesiimdamas realaus naudingo darbo, 
savo svajonėmis tą jautrumą labai išplėtoja. Svajonių nuolat 
dilginama vaizduotė pasiekia tokio jautrumo ir galingumo, kad 
maža žiežirbėlė sukelia didžiulį vaizdų ir norų gaisrą, kurio 
jokiu būdu žemėj negalima užgesinti. 

Tose vaizduotės svajonėse nemaža vietos tenka moteriai, 
kurią romantikas nori dieviškai garbinti. Bet ji ne daug ką 
turi bendro su žemės moterim. Ji pusiau feja, pusiau angelas, 
pusiau žmogus, kuri savo meile turėtų čia nuraminti besiblaš- 
kantį maištininką, čia naujų jausmų sukelti. Nors Renė neturi 
tokios pasakų fejos, kurios ilgisi, bet jis turi labai mylimą seserį. 
Ji beveik atstoja mylimąją ir turi tikrai romantiškos moters 
ypatybes. 

„Amelija buvo gavusi iš gamtos kažin ką dieviško — sako Renė; jos 
siela turėjo tą pačią nekaltą graciją, kaip ir jos kūnas; jos prote nebuvo 

nieko kito, kaip tik malonumas ir šiek tiek svajingumao; sakytum, kad jos 
širdis, mintis ir balsas alsavo sutartinai; iš moters ji buvo paveldėjusi dro- 
vumą ir meilę, o iš angelo — skaistybę ir melodingumą“. 


Prancūzų romantiško sielvartininko pirmataku dar pasirodo 
Renė, kai jis perdėtai, egzaltuotai reiškia savo jausmus — su 
ašaromis, dūsavimais, šūksniais, nualpimais, su patetiškomis 
frazėmis: 


„Pragaras mane sugundė iki minties persiverti durklu krūtinę bažnyčioj 
ir supinti paskutiniuosius savo atodūsius su įžadais, kurie išplėšė man seserį“. 


Pagaliau sielvartininkiškai romantiškas yra „Renė“ ir auto- 
biografiniais bruožais. Tai paties Šatobriano ir jo sesers Liu- 
cilės gili broliška meilė, svajinga jaunystė, vienatvė, poetiniai pa- 
linkimai, kelionė į Šiaurės Ameriką, melancholija ir nuobodulis. 

Nors „Renė“ epizodas atrodo romantiškas, tačiau pats Šato- 
brianas sakosi turėjęs priešingų tikslų; būtent, jis norėjęs įspėti 
dėl to pavojaus, kuris gresia jaunuoliams dėl perdėto svajin- 
gumo ir jautrumo kultūros ir moterų įtakoje. Jis sakosi šiuo 
epizodu norįs kovoti prieš tai: 


„Be to, autorius čia puola, — sako Šatobrianas, — tą mūsų laikų 
jaunuolių ypatingą ydą, kuri veda tiesiog į savižudystę. Ir tai J. J. Rousseau 
pirmas įvedė pas mus taip pragaištingus ir nuodėmingus svajojimus. Atsi- 
skirdamas nuo žmonių, atsiduodamas savo svajonėms, jis davė progą jau- 
nuolių miniai manyti, kad yra gražu taip leistis į gyvenimo bangas. O 
paskui „Wertherio“ romanas išplėtojo tų nuodų sėklą“. 


Nežiūrint autoriaus intencijų ir formalaus pasmerkimo, 
Renė yra prototipas tų sielvartininkų, kurie atsirado vėliau stam- 
besniųjų prancūzų romantikų — A. de Miuse (Musset), A. de 
Vinji (Vigny), V. Hugo kūryboj. Ją veikė taip pat ir Baironas. 


Šatobriano pasakojimas netektų pusės grožio, jei ne jo 
stiliaus turtingumas ir įvairumas. Tiesa, „Renė“ stilius mažiau 
egzotiškas, intelektualesnis negu „Atalos“. Vaizdai palygini- 
mams dažniaų imami iš civilizuoto gyvenimo. (Gaunamas įspūdis 
nėra ryškiai precizuotas, bet miglotas, kad paskatintų skaity- 
toją svajoti, susimąstyti, nuklysti į tolius, į begalybę. 


Siekdamas parodyti herojaus kontrastingus troškimus, jų 
didumą ir neramumą, autorius griebiasi antitezių. Antai apie 
seserį vienuolyne prie jūros, pačiam Renė naktį per audrą sėdant 
į laivą, rašoma: 


Egzaltacija 

„Ar tu, mano Amelija, parkritusi prie krucifikso kojų, meldei audrų 
Dievą nepaliesti tavo nelaimingo brolio? Audra ant, vandenų, ramybė tavo 
atsiskyrime; žmonės sudaužomi povandeninių uolų, prie pakojų prieglobsties, 
kurios niekas negali sudrumsti; begalybė antroj pusėj celės mūro — lzivų 
blaškomi žibintai, vienuolyno nejudamas švyturys; jūreivio likimo netikrybė, 
vestalė pažįstanti vienoj dienoj visas ateities gyvenimo dienas; o iš kitos 
pusės vėl tokia siela, kaip tavoji, Amelija, audringa, kaip okeanas, baisesnė 
jūros katastrofa negu jūrininko — visas šitas paveikslas yra dar giliai 
įbrėžtas mano atminty“. 

Pagalvoti. — Kaip kentėjimai yra paveikę Šaktą ir Renė (pagal 
„Atalą“ ir „Renė“)? Romantiškoji religija pagal „Renė“ ir „Atalą“. 


2. Hugo 


a) Gyvenimas 
(1802—1885). — Šato- 
brianas pramynė ro- 
mantizmui kelius, o į 
gyvenimą jį išvedė Hu- 
go. Hugo buvo kovos 
žmogus.  Šatobrianas, 
atėjęs į pasaulį, išgirdo 
okeano bangas ošiant, 
Viktoras Hugo — karo 
trimitus. Jis gimė ir 
augo Napoleono karų 
laikais. Jo tėvas, Napo- 
leono karininkas, pas- 
kui generolas ir grafas, 


V. Hugo karikatūra: viena koja ant Akade- NE 
2 kos 2 lydėjo Juozapą Bona- 
mijos, antra ant teatro, atsirėmęs į Katedrą, k ė 
o dešinėj jo fantazijoj skraido raganos su partą Ispanijon. Ten ir 
šluotomis ir kt. jaunučiui sūnui teko 


buvoti. Generolas nori, 

kad būtų teisininkas ar inžinierius, tačiau šis linksta į litera- 

tūrą. Jam pritaria tik motina. Sūnus jos neapvilia, jaunas pa- 

rodo nemenką talentą. 17 metų jau gauna Tulūzos akademijos 

premiją; po 3 metų visuomenė nuoširdžiai priima jo „Odžių“ 

rinkinį, o karalius Liudvikas XVIII skiria jam nedidelę pensiją. 

Romantikų Į romantikų vadus V. Hugo prasiskina kelią 1827 m. su 
X2823 „Kromvelio“ dramos prakalba, kur išdėsto romantikų idėjas. 
Bet ypačiai jo vardas iškyla 1830 m., kada „Comėdie Frangaise“ 

suvaidina jo romantinę „„Hernani“ dramą. Pirmasis jos vaidi- 
nimas tai tikra kova tarp klasicizmo šalininkų ir romantikų, 
Hugo buvo susirinkęs keletą šimtų savo šalininkų iš viso Pa- 
ryžiaus. Jie plojo, priešai švilpė ir šūkavo; publika didelės dalies 
negalėjo nė girdėti. 

Lyrika, romanai, audringai vaidinamos dramos buvo lyg 
per siauras veikimo plotas karingam Hugo temperamentui. Jam 
rodės, kad poetas turi būti pranašas, magas, visuomenės vadas, 
kurio pareigas tuo laiku ėjo Lamartinas. Todėl Liudviko-Pilypo 
laikais vis labiau domisi politika. 1851 m. V. Hugo nori pasi- 
priešinti respublikos prezidento Napoleono III perversmui, bet 
greit pats priverstas bėgti iš Prancūzijos. 

V. Hugo negrįžta į tėvynę, savo noru likdamas tremtinys. 
Ilgiausiai gyvena Guernesey saloj. Lyg erelis vienišas ant savo 
uolos, jis leidžia dienas tarp dangaus ir audringosios jūros. Iš 
čia satyromis, lyg žaibais, plaka Napoleoną III („,Chatiments“ 
— Bausmės), rašo lyrikos, didelį ,,Misėrables“ romaną ir trum- 
pas „Amžių Legendos“ poemas. 

Napoleonui III pralaimėjus ties Sedanu, Hugo tuoj grįžta 
į Paryžių; kad ir senas, stoja Paryžiaus nuo Prūsų ginti. Ligi 
pat gyvenimo galo jis nenustoja rašęs, gailėjęsis vargšų ir skriau- 
džiamųjų, grasinęs despotams, puolęs Bažnyčios ir jos galvos. 

Žmogus, norėjęs būti pranašu, mirė 1885 m. Jo laidotuvės 
buvo daugiau kaip karališkos. 


b) Dramaturgas. — Kovodamas dėl romantinių idea- 
lų, V. Hugo daugiausia jėgų išeikvojo dramoms. Bet jis nei 
žmogaus dvasios gerai nepažino, nei objektyviai neįstengė dalyko 
vaizduoti. Dėl to jo dramų žmonės neatrodo realūs, tik fanta- 
zijos padariniai, vienas prieš kitą didžiausiais kontrastais sudė- 
lioti: aristokratai, karaliai, plėšikai, gražuolės. Bet jo fantazija 
prikrauja kalnus netikėtų dalykų, nežinomų iksų, igrekų, zetų, 
puošnių rūmų ir paslaptingų rūsių, o viską nustelbia lyrizmas, 
žodžio muzika. 

Labiausiai Hugo išgarsino „Hernani“ drama, suvaidinusi 
tokią rolę prancūzų romantizmo istorijoj, kaip Kornelio „Sidas“ 
klasikoj. 

„Hernani“ dramos siužetas iš ispanų gyvenimo. Plėšikas Hernani myli 


aukštos kilmės našlaitę doną Sol. Jis nori pagrobti ją iš jos dėdės rūmų. 
Bet dėdė merginą taip pat myli. Hernani ir jo mylimajai pabėgti sutrukdo 

jaunasis ispanų karalius Karolis, kuris taip pat myli doną Sol. Hernani 
karaliui dabar dvejopas priešas. 

Kartą Karolis apsupa plėšikus, Hernani persirengia maldininku ir pasi- 
beldžia į Gomez pilį tuo laiku, kai senis ruošiasi eiti į bažnyčią susituokti 
su dona Sol. Žilagalvis slepia svečią plėšiką nuo Karolio, nors ir mato, 
kad jis su dona Sol mylisi. Neišgavęs Hernani, karalius pasiima įkaitu 
doną Sol; plėšikas ir senis, abudu konkurentai, prisiekia pirma keršyti Ka- 
roliui, o paskui atsiskaityti tarp savęs. Hernani duoda savo konkurentui 
ragą; kada jis išgirs rago garsą, bus ženklas, kad Hernani turi mirti. 

Per vokiečių imperatoriaus rinkimus sankalbininkų būry Hernani iš- 
traukia burtą tuoj nužudyti Karolį. Sudunda trys patrankos šūviai, skelb- 
dami, kad Karolis išrinktas vokiečių imperatorium Karoliu V. Prieš impera- 
torių plėšikas Hernani jau nedrįsta pakelti rankos, o Karolis V jam dovanoja 
bausmę, grąžina iš jo tėvo atimtas teises, titulą ir atiduoda doną Sol. 

Vestuvių vakaras. Svečiai išsiskirstė. Muzika nutilo. Miestas užmigo. 
Ties balkonu žvaigždės mirga. Hernani ir dona Sol džiaugiasi laime. Jų 
dialogai alsuoja meilės kilnybe. Bet suskamba žodžiuose melancholija, lyg 
pirma paslėpta mirties nuojauta. Liūdnai sugaudžia ragas. Hernani turi 
mirti. Nusinuodija. Juo paseka ir dona Sol. 


Vinji ir Miuse yra geresnių dramų parašę už „,„Hernani“. Ją 
minime daugiau kaip lemiamą prancūzų romantikų laimėjimą. 
Pats Hugo taip pat geresnis lyrikas kaip dramininkas. 


c) Lyrikas. — V. Hugo lyrikoj stipriai atsispindėjo ne 
tik jo religiniai, filosofiniai, politiniai įsitikinimai ir paties 
jausmai, bet beveik visa, ką jis matė ir girdėjo. Jam, kaip di- 
džiuliam orkestrui, tinka visi motyvai. Visi daiktai ir jų ypatybės 
tinka poetinėmis priemonėmis. 

Hugo nuostabi, nuolat budinti ir turtėjanti vaizduotė mažą 
menkniekį, nereikšmingą įvykį padaro reikšmingu dalyku, pa- 
puošia gausiais vaizdais. Jo idėjos ne labai originalios, dažnai 
net banalios, plokščios; bet turtingos, lanksčios vaizduotės iš- 
puoštos šimtaspalviais įvaizdžiais. 

Gyvi ir įvairūs vaizdai, lankstus, sklandus, miklus eiliavi- 
mas pirmiausia sužavi akį ir ausį. Bet jausmas dažnai negilus, 
kaip ir mintis. 

Nuoširdžiausia ir giliausia Hugo poezijoje yra vaikų meilė 
ir neapykanta Napoleonui III. 


Vaikai, jūs esat aušra, o mano siela — pieva, 

Kuri maloniausiais žiedais iškvipina savo kvėpavimą, 
kai alsuojat jūs jį. 

Mano siela yra miškas, kurio lapuotos šakos 

Dėl jūsų prisipildo saldžių šlamėjimų 
ir aukso spindulių, 

Jūsų gražiosios akys, pilnos begalinių švelnumų, 
Jūsų mažos kojytės, linksmos ir palaimintos, 
dar pikto nepadarė. 
Niekad jaunutės jūsų pėdos nepalietė dar mūsų purvo, 
Šventoji galvele! šviesplauki gražus angele 
su aukso aureole!l., 


Viešpatie, leiski man ir tiems, kuriuos myliu, 
broliams, giminėms, draugams, net mano priešams, 
triumfuojantiems piktybėj, 


Niekada nematyti, Viešpatie, vasaros be raudonų gėlių, 
Narvelio be paukštelių, avilio be bičių, 
namo be vaikų. 


Kada mylimiausia Hugo duktė Leopoldina, vos ištekėjusi, 
nuskendo drauge su vyru, kuris ją gelbėjo, Hugo džiaugsmas 
vaikais pavirto nuoširdžiu liūdesiu. Skausmo valandose poetas 
grįžta į praeitį: jis atsimena ir apdainuoja Leopoldiną mažutę, 
kada jos seselė buvo visai trupinėlis. Prisimena džiaugsmą, 
kuris srovendavo į jį, kai rytais ji bėgiodavo po rasą — tyli, 
bijodama pažadinti tėvą, o tėvas nedrįsdavo praverti lango, kad 
ji nenuskristų ir jos brolių juokas nenutiltų. „Ar gerai ar prastai 
ji būdavo sušukuota, ar mano širdis būdavo linksma ar liūdna, 
aš visada ja grožėdavaus. Tai buvo mano feja, maloni mano 
akių šviesa“, dainuoja poetas. Jis prisimena laukęs kas rytą 
jos apsilankant kaip saulės spindulio: ji pasakydavo labas rytas, 
pavartydavo jo popierius, kai ką ten paraizgydavo, ir poeto dar- 
bas lengvėdavo. „Kada ji man sakydavo: „Mano tėte“, mano 
visa širdis sušukdavo: „Mano Dieve!“ Kada Leopoldinos nete- 
kus, maištingas skausmas aprimsta, iš Hugo krūtinės prasiveržia 
zili rezignacijos lyrika: 


Dabar, mano Dieve, kai sulaukiau tos tamsios ramybės ir nuo šiol 
galiu savo akimis matyti tą akmenį, kur ji, žinau, ilsisi pavėsy amžinai; 


dabar sujaudintas tų dieviškų vaizdų, klonių, miškų, slėnių, sidabrinės 
upės, matydamas savo menkybę ir Tavo stebuklus, aš nulenkiu savo protą 
prieš begalybę; 


dabar aš ateinu į Tave, Viešpatie, Tėve, kurį reikia tikėti; nurimęs aš 
atnešu Tau skeveldrėles tos širdies, kur pilna Tavo garbės ir kurią sudaužei; 


aš ateinu į Tave, Viešpatie, išpažindamas, kad esi geras, gailestingas, 
nuolankus ir malonus, Gyvasai Dieve. Sutinku, kad Tu vienas žinai, ką 
darai, ir kad žmogus — ne kas kitas, kaip nendrė drebanti nuo vėjo... 


185 


Liūdesys 


Satyra 


Romanai 


T 


“Us "T 


Ž 
į 


us ESS 


T 
a 4 2 šou 65 


Karingas prancūzų romantizmas. Vadas — V. Hugo. Vėliavoje: 
„Kas negražu — yra gražu“. 


Ant kelių klūpodamas, sutinku, Aukščiausias Tėve, kad Tu vienas turi 
begalybę, realybę, absoliutą; aš sutinku, jog gera ir teisinga, kad mano 
širdis buvo sukruvinta, nes Dievas to norėjo. 

Gilus yra Hugo ir neapykantos jausmas, kurį sužadina 
Napoleono III neteisėti veiksmai ir kurį sustiprina tremtinio 
vienuma. Tos neapykantos ir paniekos prisisunkęs visas satyrų 
rinkinys „Les Chatiments“. Ten gelianti, nuodinga tulžis žyb- 
čioja tokiais stipriais vaizdais, kad dažnai Volterio satyros 
atrodo vaikiškos. Ypačiai galingais epiškais vaizdais sukurta 
didžiausia satyra „Expiation“ (Kaltės išpirkimas). 

d) Epikas. — Hugo epinė kūryba dvejopa: romanai ir 
trumpos poemos, pavadintos bendru „Amžių Legendos“ vardu. 
Geriausi romanai — „Skurdžiai“ (Les Misėrables) ir „Paryžiaus 
Dievo Motinos Katedra“ (Notre-Dame de Paris). Antrasai 
romantiškiausias. Jame Hugo mažiau domisi fabula, daugiau 
vidurinių amžių pabaigos Paryžiumi, kurį vaizdingai aprašo. 
Visas tas judąs margas skruzdėlynas spiečiasi apie katedrą, 
kuri romane vaidina lyg gyvo veikėjo rolę. Čia iškeliamas ro- 
mantikų mėgstamas aistrų fatališkas galingumas, herojų indivi- 
dualizmas, minia, paslaptingi urvai ir kalėjimai, aristokratų ir 
miesto padugnių kontrastai. 

Už romanus V. Hugo geriau nusisekė poemos „Amžių Le- 
gendoj“. Čia poetas rodo žmonių dvasios evoliuciją, žmogaus 
kilimą iš amžių glūdumos į šviesą, į žmoniškumą. Galingos 
vaizduotės atgaivinti daiktai ir gyviai, sukurti grandioziški 
(dažnai grotestiški) paveikslai čia yra puikiai suderinti, sukom- 
ponuoti, pasigaunant stiprių antitezių, gradicijos. Pirmoji „Amžių 
Legendos“ knyga galima laikyti V. Hugo šedevru. 


* 


Šalia Šatobriano ir Hugo prancūzų romantizmui svarbūs 
A. Lamartinas (1790—1869), geriausiai pasirodęs lyrikoj, Alfre- 
das de Vinji (Vigny, 1797—1863), beletristas, aristokratiškos 
dvasios poetas, moteris Žorž Zand (George Sand, 1804—1876), 
produktinga beletristikė, lietusi socialines idėjas, labai gražiai 
aprašiusi kaimo gyvenimą, pagaliau neramus, ironiškas, aistrin- 
gas Alfredas de Miuse (de Musset, 1810—1857), lyrikas, drami- 
ninkas, beletristas. 

IV. ITALŲ ROMANTIZMAS 


Nuo kiekvieno tavo džiaugsmo žemė 
pralinksmėja su tavim Mandzoni 


Romantizmas italams atėjo iš svetur — Prancūzijos, Ang- 
lijos, Vokietijos. Naujoji srovė Apeninų pusiasaly daug ko 
pasiekė ir iš savo pirmatakų, iš senojo klasicizmo. Tačiau, kaip 
literatūros apraiška, italų romantizmas kovojo prieš to meto 
surambėjusį pseudoklasicizmą. 


Aleksandras Mandzoni 


Greit italų romantizmas 
gavo politinio atspalvio — 
norėjo kelti, išvaduoti tautą, 
kuri buvo tada Austrų 
skriaudžiama. Tokiu būdu, 
išpančiodamas meną iš dės- 
nių, romantizmas stengėsi 
sykiu ir šviesti, auklėti 
tautą. 

Šiaip italų romantizmas 
yra klasiškiausias, daugiau- 
sia senųjų palikimu pasinau- 
dojęs, nekaip kitose šalyse. 
Jei jo idėjos yra maujųjų 
laikų padaras, tai forma 1a- 
bai dažnai primena graikų, 
romėnų ir italų didžiuosius 


klasikus. 


Italų romantizmo vadas buvo Aleksandras Mandzoni (Man- 
zoni), o geriausias poetas Jokūbas Leopardi. 


1. Mandzoni (1775—1873) 


a) Gyvenimas. — Jo ilgas amžius slinko ramiai, kaip 


ramaus būdo buvo ir pats rašytojas. Gimęs Milane, jaunumėj | 


jis pasidavė prancūzų „šviečiamojo amžiaus“ idėjoms, virto lais- 
vamaniu. Apsigyvenęs Paryžiuj, jis vedė protestantę, kuri perėjo 

į katalikybę ir vyrui padėjo grįžti į tikėjimą. Savo kūriniais 
Mandzoni iškilo į italų romantizmo vadus, nors pats tos garbės 
ir nesiekė. Mirė jis senas, pragyvenęs visus savo draugus ir 
pažįstamus, sulaukęs trokštos išsivadavusios ir susijungusios 
Italijos. Mirusio jo visa tauta liūdėjo. 

b) Lyrika. — Mandzoni kūryba ėjo trimis keliais: lyri- 
kos, dramos ir romano. Stipriausias jis lyrikoj ir romane. 

Lyrikoj žinomi jo penki „Šventieji himnai“. Juose poetas 
kalba apie atsikėlimą, apie Marijos vardą, apie Kristaus gimimą, 
kančią, apie Šv. Dvasios atsiuntimą. Visur jausti paprastumas, 
jausmo gilumas ir eilių harmoningumas. 

Mandzoni vardą labiausiai išgarsino „Penktoji gegužės“. Šita odė buvo 
parašyta Napoleono mirties proga ir yra vienas gražiausių kūrinių, Pran- 
cūzijos imperatoriaus ikvėptų. Poetas bendrais bruožais čia prisimena to 
herojaus būtį, piešia šviesius ir tamsius jo paveikslus ir tiki, kad šį retą 
žmogų sunkiose paskutinėse dienose išgelbėjo tikėjimas. „Penktosios gegu- 
žės“ pasisekimas buvo didelis: į vokiečių kalbą ją išvertė pas Goethe, Pran- 
cūzijoj ja pasekė Lamartinas, visi užsidegę ją skaitė ir gėrėjosi. 

c) Romanas. — Didžiausias Mandzoni kūrinys yra isto- 
rinis romanas ,Šužieduotiniai“. 

Šito romano turinys labai paprastas. Čia pasakojama apie 
du jaunuolius — Rencą ir Liuciją. Juodu mylisi, bet jų vestu- 
vėms skersai kelio atsistoja don Rodrigas, galingas tos apylinkės 
žmogus. Po įvairių kliūčių, kurios buvo išskyrusios jaunuosius, 
juodu vėl laimingai susitinka ir susituokia. 

Romanas pilnas gražiausio humoro, gyvų charakterių, gam- 
tos vaizdų. Autorius vengia vaizduoti meilę, nors ji ir glūdi 
intrigos pagrinde: Mandzoni teisinasi, jog, esą, ir taip apie 
meilę kalbama šešis šimtus sykių daugiau, nekaip jos reikia 
žmonių giminei palaikyti. 

Mandzoni įtaka pasiliko tik Italijos ribose. Savo tautie- 
čiams jis buvo romantizmo vadas, sukėlęs ištisą eilę sekėjų. Jo 
raštai italų tarpe labai išplitę. „Italijoj mėgstamiausia knyga po 
„Dieviškosios Komedijos“ ... yra kukli ir jaudinanti „Sužieduo- 
tinių“ istorija“ (Briuselio un-to prof. G. Charlier). 


2. Leopardi (1798—1837) 


a) Asmuo. — Gimęs Rekanatyje, jis gamtos buvo apdo- 
vanotas nepaprastu protu ir jausmo gilumu, bet jo gyvenimas 
praėjo labai nelaimingai. Jį apima didžiausias noras viską žinoti, 

viską suprasti. Šeimoj nerasdamas sau reikalingo švelnumo, jis 
pasineria į knygas, įsigyja daugybę žinių. To atkaklaus, ne- 
prižiūrimo darbo rezultatai jam buvo baisiai skaudūs — Leo- 
pardi tapo labai nervingas, kuprotas. Dabar jisai pamatė, kad 
gyventi jam bus sunku, skaudu, kad nėra ko ieškoti laimės ir 
meilės, kurios jis taip troško. Čia dar jam dienas nuodijo nesu- 
tikimai namie. Prisidėjusi akių liga jam atėmė paskutinį malo- 
numą — Leopardi negalėjo skaityti. Pagaliau jis pasitraukė iš 
namų, keliavo iš vienos vietos į kitą. Jis ir mirė pas savo draugą 
Neapoly, kur praleido paskutinius savo metus. 


Leopardi 


b) Lyrika. — Leopar- 
di lyrika vadinama „Canti“. 
Šiose „Giesmėse“ galima at- 
sekti visa poeto pesimizmo 
evoliucija, visa jo sielos isto- 
rija. Iš pradžių jo eilėse dar 
aptinkam vilties, entuziaz- 
mo, kai kalba apie tėvynę, 
apie grožį. Paskui jis priei- 
na prie nusivylimo, tampa 
„pasaulio skausmo“ ir nebū- 
ties dainium. 

Patriotinių jo eilėraščių 
yra trys, garsiausias — „Ita- 
lijai“. Čia poetas skundžiasi 


savo tėvynės sumenkėjimu, verkia dėl likimo italų, mirusių 
tarnaujant savo šalies priešams, prisimena garbingus senovės 
pavyzdžius: 

O mano tėvyne, matau mūsų protėvių 
Mūrus ir arkas, ir kolonas, 

Ir paveikslus, ir nykius bokštus, 

Bet nematau garbės, 

Nematau laurų ir kardo 

Mūsų senolių. Stovi tu beginklė 

Su apnuoginta kakta ir krūtine. 

O varge, kokios žaizdos, 

Kokia pamėlus, kraujuota ... 

Aš šaukiu dangui 

Ir žemei: sakykit, sakykit, 

Kas ją tokią padarė? Ir didžiausia piktybė, 
Kad surakino jos kojas ir rankas, 

Taip jog sutaršytais ir nepridengtais plaukais 


Žemėje sėdi apleista ir nusiminus, 
Tarp kelių paslėpusi veidą 

Ir verkia. 

Verki, mano Italija, nes yra dėl ko. 
Tu gimei laimėj ir nelaimėj 
Tautoms nugalėti. 

Anksti netekęs tikėjimo, dažnai skausme nusiraminimo jis 
ieško gamtoje. Bet daugiausia gamta jam yra ne gera motina, 
bet skaudi pamotė, kuri savo vaikus kankina badu, šalčiu, vul- 
kanų išsiveržimais, žemės drebėjimais ir potvyniais. Ji neduoda 
žmogui laimės, tik kentėjimą. 

„Po audros“ eilėrašty Leopardi pasakoja, kaip vėtra praėjo; girdėti 
paukšteliai čiulbant; ant kelio išbėga višta ir karkina; kalnuose pasirodo 
žydras dangus; iš slėnio kyla šviesūs dūmai; kiekvienas pralinksmėja; mo- 
teriškė nešasi lietaus vandens; žolelė pajaunėja; grįžta saulė ir šypsosi aukš- 
tumoje; toli pasigirsta skambutis; keleivis vėl leidžiasi į kelią. Tokia yra 
pirmoji eilėraščio dalis. Tai gyva idilė — ore viskas jauku, ramu, švelnu. 
Bet poetas šiuo vaizdu nesitenkina ir prie gražių gamtos įspūdžių prisieja 
liūdnus apmąstymus: esą, dabartinis džiaugsmas yra tik praėjusios baimės 
vaisius. Taip pat ir trumpi malonumų mirksniai yra tik menkas protarpis 
tarp skausmų, kuriuos gamta plačiai išskleidė. Iš visų skausmų išvaduos 
mirtis. 

Leopardžiui mirtis atneša visišką nebūtį. Kaip žmogus prie 
tos nebūties, prie didžiulės prarajos, bėga, poetas atvaizdavo 
„Naktinėj Azijos klajojančio piemens dainoj“: 

Žilas ligotas senelis, 

Pusnuogis ir basas 

Su sunkia našta ant strėnų 

Per kalnus ir slėnius, 

Per aštrius akmenis, smėlynus ir krūmus, 
Per vėją, audrą, kai svilina karščiai 

Ar šalčiai užeina, — 

Jis bėga keliu, bėga, šniokštuoja, 

Brenda per upes, per liūnus, 

Sukniumba, pakyla, vis labiau skuba, 

Jis nepasilsi, neatsigauna jo kūnas, 

Jis sudraskytas, kraujuotas; pagaliau pribėga, 
Tenai, kur vedė jį kelias ir jėgos: 

Šiurpią, didžiulę 

Bedugnę, į kurią krisdams viską užmiršta. 
Skaistusis mėnuli, — 

Toks mūsų mirtingas gyvenimas. 

Eilėraštis baigiasi tokia liūdna išvada: 

Gimstančiam pražūtinga jo gimtoji diena. 

Leopardžio lyrika paprasta, natūrali. Jei patriotiniuos jo 

eilėraščiuos dar yra kiek patoso, tai vėliau jo nė pėdsakų nelieka. 

V. RUSŲ ROMANTIZMAS 


Aš daugiau jau nieko nebelaukiu, 

Praeities gailėtis nebegaliu; 

Vien tik laisvė ir ramumas traukia; 

Noriu tik užmigt miegu giliu... 
Lermontovas 


19 amžiaus pradžioj rusai gyvai domis užsieninėmis idė- 
jomis. Kovos su Napoleonu sustiprino tautinę sąmonę. Metai, 
kuriuos kariuomenė praleido užsieniuos bevydama Napoleoną, 
buvo dar geresnė proga užsienio gyvenimui pažinti. Aktinges- 
mieji inteligentai, daugiausia karininkų tarpe, subruzda, reika- 
laudami politinės laisvės, kurdami slaptas organizacijas. 1825 m. 
gruodžio mėn. (dėl to vadinami „dekabristais“) mėgina sukilti. 
Sukilimas žiauriai nuslopinamas. Įsigali Nikalojaus I absoliu- 
tizmas. Vieni traukias iš visuomeninio darbo ir skendėja savyje, 
abstrakcijose, kiti bent žodžiais skundžias, bruzda, treti bėga iš 
savo krašto. 

Šitokioj dirvoj auga iš užsienių atneštoji romantizmo sėkla. 
Geriausių vaisių ji duoda 19 amžiaus trečiame dešimtmetyje. 

Sentimentalaus romantizmo ryškiausias skleidėjas yra Ka- 
ramzino mokinys, talentingas vertėjas Vasilijus Žukovskis (1783 
—1853), kuriam geriausias žemėj dalykas yra sapnuoti; geriau- 
sias bičiulis — fantazija, o protas — visų džiaugsmų budelis. 

Vokiečių įtakoj plito ir romantinė filosofija. Daug galin- 
giau literatūroj reiškiasi baironiškas individualizmas. 

Rusų romantikai vis dėlto visą laiką stovėjo arčiau gyve- 
nimo kaip vokiečiai, nebuvo tokie karšti individualistai kaip 
Baironas. Giliau šaknis rusuose įleidžia arčiau realizmo besi- 
laikąs istorinis romantizmas, kuris ieško savo „tautos dvasios“, 
gilinas į praeitį ir ją idealizuoja. Skotui, Hugo, Vinji ir kitų 
istoriniams romanams ir dramoms rusuose gražiai sekas. Į re- 
alistinę kryptį palinko Puškinas, iš dalies ir Lermontovas. 


1. Puškinas (1799—1837) 


Rusų romantinės ir iš viso naujosios literatūros kūrėjas 
yra Aleksandras Puškinas, gimęs Maskvoj, bet jo motina buvo 

afrikiečių kilimo. Jau 15 metų būdamas Puškinas gavo poeto 
vardą. Už savo viršininko neklausymą, už epigramas prieš val- 
džios žmones buvo ne tik iš tarnybos atleistas, bet ištremtas į 
tėviškę ir pavestas griežtai policijos ir vienuolyno viršininko 
globai. Kai jis pasižadėjo su slaptomis organizacijomis nesidėti 
ir nieko „kenksmingo“ nerašyti, Nikalojus jo pasigailėjo, leido 
gyventi Maskvoje ir pasiėmė pats su žandarų viršininku jo raštus 
cenzūruoti. 


Savo eiliuotiniu ,„,Rus- 
lano ir Liudmilos“ pasako- 
jimu (1820), kaip, žaibams 
sužaibavus, perkūnui sutra- 
tėjus, po vestuvių puotos 
pirmąją naktį burtininkas 
išvogė jaunąją, — Puškinas 
atidarė vartus į romantiškų 
burtų ir pasakų pasaulį. 
Kaip tikras romantikas, Puš- 
kinas ir paskui domis liau- 
dies dainomis, padavimais, 
stilizuoja liaudies pasakas 
(Caras Saltanas, Žuvininkas i die 
ir žuvelė ir kt.). Aleksandras Puškinas 

Su Baironu jis skau- 
džiai skundžias gyvenimu, savo pirmuose pasakojimuose rodo 
herojus, kurie bėga iš to gyvenimo, negalėdami jo pakelti 
(„Kaukazo belaisvis“). Bet jau tą patį trečią dešimtmetį „Čaild 
Haroldo“ autorių vadina beviltiško egoizmo poetu. Savo ro- 
mantizmą grakščiai sujungia su realizmu ir per 9 metus parašo 
populiariausią savo romaną, vardu „Eugenijus Onieginas“, kuris 
rusų literatūroj pradeda naują epochą. 

„Eugenijaus Oniegino“ romane eilėmis vaizduojamas 19 amžiaus pra- 
džios rusų gyvenimas. Čia abidvi sostinės; bajorai, aristokratai ir liaudies 
kertelė; įvairių įsitikinimų atstovai: Tatjana Larinaitė — giliai tikinti rusė, 
bet su prancūzišku romanu rankoj ir prancūziškai, kaip Ruso herojai, laiškus 
rašanti; tai sentimentalizmo atstovė; čia Lenskis — svajingas, elegiškas, 
filosofuojąs (kaip „18 metų filosofas“) romantikas; Onieginas — baironiškas 
sielvartininkas. 

Iš mažens be darbo, išpaikintas, nieko neišmokęs, energijos neįsi- 
gijęs — Onieginas yra tikras miestiškas pusinteligentis. Išdidus, lengvapė- 

diškai kitus pasmerkia, o pats nieko nepadaro. Net jei pradeda skaityti ar 
rašyti, greit viskas nusibosta, ir meta. Bet Onieginas tikras galantiškas 
kavalierius, salonų liūtas tarp moterų. Jo ne tik drabužis madai pritaikytas, 
bet ir širdis. Jis moka dideliu nusidėjėliu, kenčiančiu dėtis, moterų širdis 
graudinti, bet nenori nė su viena pastoviam gyvenimui susirišti. Greit 
„persivalgęs“ tokio miestiško gyvenimo beldžiasi į provinciją. Pakliūva į 
Larinų šeimą, gyvenančią užkampėje, dvare. 

Tatjana jį pamilsta. Bet jis šaltas. Baliuj jis ima flirtuoti su jos 
seserim Olga, jo bičiulio Lenskio mylimąja. Dvikovis. Lenskis žūsta, o 
Onieginas, vėl nepatenkintas, keliauja. Kai po kelerių metų sugrįžta, randa 
Tatjaną ištekėjusią. Jis peršas dabar jai su savo meile, bet Tatjana lieka 
ištikima vyrui, nors ir nenustojo mylėjus Oniegino. 

Su Onieginu prasideda rusų literatūroj panašių dvarininkų paveikslų 
visa eilė; jie iš mažens be darbo, be valios, gyvenimo „persivalgę“, dirbti 
nepajėgią ir nesugebą, nors ir gerų norų, bet savo jėgų nemoką sunaudoti, 
dėl to patys savim nepatenkinti. Šitas tipas ryškės ypačiai Turgenevo lai- 
kais ir gaus „atliekamo žmogaus“ vardą. 

Romano stilius it žaislas. Prastutė kompozicija, išdailintos smulkmenos. 
Nei ilgų aprašymų, nei pastangų dvasią analizuoti, nei pamokymų. Griežtai 
trumpos, kartais vieno epiteto charakteristikos, gamtos ir gyvenimo ryškūs 
paveikslai, sąmojingi aforizmai — viskas gyva, stipra, sklandu. Tik tik 
pastebima lyrika dvelkia per visą romaną. 

Dar labiau į realizmą Puškinas palinko istorine „Kapitono 
dukters“ apysaka (1836); tolimo Orienburgo taikos gyvenimą ir 
Pugačiovo sukilimą joje vaizduoja švelniai, kaip vėliau L. Tols- 
tojus, kuris „Kapitono dukterį“ ir laikė geriausiu Puškino 
kūriniu. 

Mėgino Puškinas ir istorinę ir charakterių dramą („Borisas 
Godunovas“ ir „Sykštusis riteris“). 

Puškino lyrika — meilės, gamtos, į pabaigą patriotinė ir 
religinė, bet daugiausia meilės — rodo nuoširdų, nors negilų 
jausmą; paprastą, bet lanksčią formą, kurioj pinasi tapybiniai 
ir muzikaliniai įspūdžiai, susilieja dainos melodija ir reiškiamo 


jausmo nuotaika. Įsigyventi įvairiose formose — romanse, so- 
nete, elegijoj, satyroj, epigramoj — Puškinas buvo tikras 
menininkas. 


Puškinas buvo rusų literatūrai tikras amžiaus vadas, su- 
gebėjęs sutelkti savyje visas literatūros sroves ir visuomeninio 
gyvenimo idėjas ir mokėjęs jas meniškai išreikšti. „Jis buvo 
amžiaus sūnus, pasak to meto kritiko Bielinskio, ėjo su savo 
tėvyne koja į koją ir atstovavo jos dvasinei raidai“. Puškinu 
remiasi ir save jo mokiniais laiko rusų realistai. 

Savo gabumus neilgai begavo rodyti. 1837 m. dvikovy 
buvo nukautas. 

2. Lermontovas (1814—1841) 


Kai Puškinas krito dvikovy, pasirodė eilėraštis, kuris 
rūsčiai kaltino apie sostą stovinčią godžią minią, genijaus ir 
garbės budelius. Jo autorius buvo karininkas Mykolas Lermon- 
tovas, gimęs Maskvoj, bet škotų kilimo, jausmingas, nerandąs 
harmonijos tarp gyvenimo ir idealo, tikra baironiška figūra. Už 
tą eilėraštį jis buvo išsiųstas į Kaukazą. 


Laisvės ir kovos trokštąs 
poetas pamilo ir atvaizdavo 
didingus Kaukazo kalnus ir 
jų puikius gyventojus, kurie 
iš paskutiniųjų gynė savo lais- 
vę. 1840 m. pabaigtame eiliuo- 
tiniame pasakojime „Mcyri“ 
rusų vienuolyne auginamas čer- 
kesų vaikas vieno tetrokšta — 
savo tėvynės išdidžius kalnus 
pamatyti. Audringą naktį jis 
pabėgo. Kaip apsvaigęs bėgio- 
jo po mišką, gainiojos su žai- 
bais, pagaliau pailso, išseko. Jį - 
mirštantį rado ir sugrąžino at- 
gal į vienuolyną. Mirdamas su 
džiaugsmu pasisako slaugan- „Ž 
čiam vienuoliui, kad tomis die- Lenkakiovas 
nomis jis laisve pagyvenęs. 

Tais pačiais metais išleistas ir jo viso gyvenimo kūrinys, 
pradėta ar ne nuo 16 metų ,„Demono“ poema. Jo demonas visai 
ne toks kaip Goethės ar Miltono. 


Ir jis kovojo ir keršijo Dievui, bet blogybės daryti jam nubodo, o 
atsiminimai, ko jis neteko, didina jo kančias. Viena mintis jį guodžia — 
tai viltis, kad skaisti mergaitė jį pamils ir duos jam naują gyvenimą. Ir 
Demonas sekioja Tamarą. Ieško jos širdyje sau meilės ir užuojautos. Tamara 
gailis jo. Už jos meilę Demonas nuoširdžiai prisiekia atsižadąs keršto ir 
susitaikinsiąs su Dievu. Bet jo širdyje trūksta visuotinės meilės, kuri žmogų 
atgaivintų, jis tik save myli, ir dėl to, kai Tamara miršta, Demonas vėl 
klajoja po pasaulį vienišas, be paguodos, be meilės. 

Pagaliau tais pačiais metais jis meta paniekos žodžius savo 
laikų visuomenei „Mūsų dienų herojaus“ romane, pirmam iš 
viso rusų psichologiniam romane. 


15. Visuotinė literatūra II d. 195 


„Demonas“ 


Pesimizmas 


Idealizmas 


Šalia Puškino 


Tas herojus Pečorinas priklauso į gyvenimo nevykėlių ga- 
leriją, kaip ir Onieginas, nors jis ir kitoks. Stiprios valios ir 
proto, tačiau bejausmis žmogus. Niekam netiki, be jokių idealų, 
kur pasisuka, kitiems tik ašaras spaudžia ir prakeikimą iš jų 
pelnos ir kenčia dėl jų. 

Ir savo epiniuose veikaluose ir lyrikoje Lermontovas nepa- 
sitenkinęs dabartimi. Su širdgėla žiūri į jaunuomenę, kuriai 
vis tiek: gera ar bloga, „kuri bevalė, šiaudadūšė, vergiškai šliau- 
žiojanti prieš jėgos galiūnus“. „Ir tvanku daros tėviškėj, širdis 
prislėgta jaučias, dvasia nuliūdus“. Net visas gyvenimas jam 
atrodo kartais, kaip „kvailas juokas“. Jis maldauja audros, tarsi 
audroje ramybę rastų. O tos jos pasiilgstamos ramybės ir lais- 
vės ilgesys išreiškiamas viena vienintele bure jūros platumoje. 
Tai jo kūrybos simbolis, kaip Novaliui mėlynoji gėlelė. 

Bendras Lermontovo lyrikos pobūdis — melancholija, siel- 
vartas. Tik gamtos prieglobsty, religijoj susiranda paguodos 
savo kenčiančiai dvasiai. Bet ir tai ne visada. Net gamta, ku- 
rios puikius paveikslus Lermontovas piešia, kartais rodos tokia 
šalta, žmogaus sielvarto neužjaučianti. 

Tolumoj, tik idealuose, jam vaidenas retkarčiais gražesnis 
gyvenimas, kuriame pilna būtybių kaip vaikai ir angelai. Tik 
su tokia blankia viltimi žvelgia jis ne į oficialią Rusiją, bet 
kreipia akis į liaudį. To geresnio gyvenimo siekti, „meilės ir 
teisybės“ mokyti turįs poetas. Jo „galingas žodis“ turi „karžy- 
gius į kovą uždegti“ ir pasklisti po šalį „kaip varpo garsas kuore 
laimės ar nelaimės dienomis“. 

Taigi Lermontovas ne žaiste žaidžia poezija kaip Puškinas, 
bet žodis jam yra priemonė, pasak to meto kritiko Bielinskio, 
jo idėjoms reikšti. Šalia Puškino, objektingesnio, paprastesnio,. 
su gyvenimu labiau susitaikiusio, ramesnio, visą gyvenimą la- 
biau apimančio ir paspalvinančio jį žaismingu juoku, Lermontovas 
yra subjektyvesnis, patetiškesnis, tarp gyvenimo ir idealo randąs 
neperkopiamą prarają, audringesnis, apimąs siauresnį gyvenimo 
ir literatūros plotą, nudažąs jį skausmingu sielvartu. Niekados, 
sako, šypsniu nenušvisdavusios Lermontovo akys, nors lūpos ir 
juoktųs. Tai tikras sielvarto, rusų pavadintos „„miatežnaja kru- 
čina“ poetas. 

Iš jo nespėjo iškopti: tik 27 metus teturėdamas, žuvo dvi- 
kovyje kaip ir Puškinas. 

VI. LENKŲ IR LIETUVIŲ ROMANTIZMAS' 


Mes juk sukūrėm iš tavo nerimstančio vardo 
Raudančią maldą ir griausmą, kur debesius ardo. 
Slovackis 


Romantizmo srovė ateina iš vokiečių. Lenkus ir lietuvius 
su ja suveda į pažintį Kazimieras Brodzinskis (1791—1835). 
Ištikusioje kovoje su pseudoklasikais lemiamą smūgį suduoda 
A. Mickevičius, 1822 m. išleisdamas savo romantinės „balades 
ir romansus“. 

Lenkų romantizmas išsiskiria iš kitų tautų ypatingu patrio- 
tizmu. Netekę politinės laisvės (1795), lenkai vis dėlto tikėjo 
Napoleonu: jis išvaduosiąs. Kai Napoleono žvaigždė nusileido, 
lenkai gaivino viltis, kad Europa juos užstosianti. Literatūra 
gaivino patriotinį entuziazmą. 1831 m. sukilimas lenkus skau- 
džiai apvylė: nei patys nebuvo toki stiprūs, nei Europa nesku- 
bėjo jų gelbėti. Geriausi patriotai ir intelektualinės jėgos pabėgo 
į užsienius. Literatūroj įsigali beviltis sielvartas ar miglotas 
tikėjimas, kad Dievas skyręs lenkams kentėti, kaip nė vienai 
kitai tautai, nes juos pastatęs savo išrinktaisiais, tačiau juos 
išvaduosiąs, ir per lenkus ateisianti visoms tautoms laimė. Ši 
lenkiško romantizmo linkmė vadinama mesianizmu“. 

Misijas, ypatingus uždavinius tautų tarpe, skyrė sau ir vo- 
kiečiai (Fichtė), ir rusai, ir kitos tautos, bet niekeno literatūra 
nepaskendo į tokią mesianizmo mistiką kaip lenkų. Mesianistinė 
literatūra pasiekia viršūnę apie 1840 m. ir išvirsta skausmingo- 
mis mistinėmis svajonėmis, sapnais, kentėjimo, ne darbo, garbi- 
nimu. Lyrika įsiskverbia į visus žanrus. 


1 Vadinama čia lenkų lietuvių literatūra, nes anuo metu nebuvo su- 
prasta ir pajausta, kad kalba yra tautybės požymis. Daukšos giedras balsas 
nebuvo išgirstas. Ir lietuvis ir lenkas bajoras viešąja laikė lenkų kalbą. 
Lietuviu save ir Mickevičius vadino, nes iš Lietuvos buvo kilęs, bet vadino 
save ir lenku, nes lenkiškai kalbėjo, o ir valstybinė hegemonija buvo Lenkijos. 

2 Mesianizmūu pavadino lenkų filosofas ir matematikas Hoene- 
Wronskis. 

Politinės 
sąlygos 


Mesianizmas 


Šitas romantizmas davė tris didžius rašytojus: A. Micke- 
vičių, Slovackį ir Krasinskį. Galingiausias yra Mickevičius — 
romantikas, patriotas, entuziastas; Slovackis — baironiškas pesi- 
mistas, mistikas; Krasinskis — aristokratas, filosofas. Tai visos 
literatūros viršūnės, tautos „Sielų vadai“. 

Šalia jų pažymėtini arčiau realybės stovį, į vadus nepreten- 
davę, apie Lietuvą rašę — Ignas Chodzko (populiarūs „Kvesto- 
riaus užrašai“) ir Juozas Ignas Kraševskis (1812—87), gal pro- 
duktingiausias rašytojas (apie 200 didokų tomų!), kurio romanai 
tapo kasdieniniu pasiskaitymu. 


1. Adomas Mickevičius (1799—1855) 


a) Patriotinis entuziazmas. — Adomas Micke- 
vičius kilęs iš istorinės Lietuvos nuo Naugardėlio. Mokėsi 
Vilniaus universitete (1815—19) pačiu jo patriotinio ir mokslinio 
klestėjimo metu. Filomatų ir filaretų draugijos kaitino Micke- 
vičiaus patriotinį entuziazmą, o literatūros studijos, ypačiai kla- 
sinių literatūrų puikus profesorius Grodekas, lenkų literatūros 
entuziastas Borovskis ir istorikas bei istoriosofas Lelevelis, davė 
pagrindinio literatūrinio išsilavinimo būsimajam rašytojui. Ta- 
čiau savo pirmąją poeziją rašo tokią, kaip buvo papratę pseudo- 
klasikai. Tiktai baigusiam uni- 
versitetą ir atkeltam į Kauno 
gimnaziją mokytoju pseudokla- 
sikus Mickevičiui išstūmė iš 
širdies Šileris, Baironas, Valter 
Skotas. Nors dar pseudoklasi- 
niais vaizdais, bet šilerišku pa- 
tosu reiškiamas poeto entuziaz- 
mas „Jaunystės odėje“ (pal. ją 
su S. Stanevičiaus „Žemaičių 
šlove“). 


Motinos mirtis, atsiskyri- 
mas nuo draugų, nepritapimas 
prie Kauno žmonių, mylimo- 
sios Marilės priverstinis ište- 
kėjimas už Putkamerio, roman- 

Adomas Mickevičius tinė Vakarų literatūra sužadina 
jauną Kauno mokytoją į sentimentalų romantizmą. Šiuo metu 

parašytoj „Vėlinių“ antroj ir ketvirtoj daly (1823) jau ima tau- 
tosakinę medžiagą ir jai duoda asmeninių pergyvenimų nuo- 
taiką. Įžangoj personifikuojas į „vėluoką“, kuris Vėlinių naktį 
išeina iš kapo, kankinas, visų. pajuokiamas ir vieno betrokšta: 
„Tik tu, mieloji, su vėluoku pasisveikink po senovei!“ 

Tas sudužusios ir kapais besivaidenančios savos laimės siel- 
vartas pamažu virsta savos žemės, savos tautos ir žmonijos meile 
(pal. Novalį!). Tėvynės meilė nustelbia asmeninę meilę. Ji ne- 
leidžia Mickevičiui nutolti nuo dabarties, skendėti tik praeityje 
ar metafizinėse refleksijose. Jei ir nukreipia akis į praeitį, tai 
tik tam, kad iš jos pasisemtų naujų jėgų dabarčiai reformuoti. 
„Gražinoj“ (1823), kuri lenkų kritikos buvo sutikta su ironija, 
Mickevičius vaizduoja žmones, vardan savo ambicijos panieki- 
nusius tėvynės interesus (Liūtauras, Vytautas), bet ypačiai su 
didele simpatija rodo pasiaukojančią dėl tėvynės Gražiną. Tos 
didžiosios moters paveikslas turėjo paskatinti lietuvius bei len- 
kus į kovą su dabartine jų priespauda. 

1824 m. sykiu su kitais patriotais Mickevičius buvo ištrem- 
tas į Rusiją. Nuoširdžiai priimtas rusų jaunosios šviesuomenės, 
ypačiai Puškino. Nukakęs į Odesą, jis vis tiek prisimena netek- 
tąją Marilę, paliktąją tėviškę, ir jų romantinis ilgesys „Krymo 
sonetuose“ (1826) įsipina į sultingus rytų gamtos paveikslus, 
naujus, poezijoj lig tol dar neįprastus: 


AKERMANO TYRAI 


Įplaukiau į erdvybę sauso okeano; 

vežimas po žalumą braidžioja kaip luotas: 
per banguojančias pievas, žiedais vainikuotas, 
irstaus tarp koralinių salučių bužano!. 


Jau blysta oras, niekur kelio nei kurgano?; 
stebiuos dangun: ten svinda3 debesis auksuotas, 
ten žvėrinės* išaušęs vyzdis spinduliuotas ... 
Tai blizga Dniestras, kyla lempa Akermano?! 


1 Bužanas — dideli Ukrainos žalumų krūmai, kurie vasarą pražydę 
maloniu įvairumu puošia lygumas (A. Mickevičius). 
2 Turkų ir totorių kurgan — žemės pilis — piliakalnis. 


3 Svinda — spindi. 

4 Žvėrinė — Aušrinė. 

5 Akermanas — Ukrainos uostas Dniestro paupyje, 15 km nuo Juo- 
dųjų jūrų. 

„„Gražina'' 


„Krymo 
sonetai 


„Farys'“ 


„Konradas 


Valenrodas'' 


Stokim!.. Kaip tylu!.. Gervės, girdžiu, oru plaukia; 
jų nepasiektų smarkios sakalinės! akys, 
Girdžiu, kur ant žolės supasi plaštakės, 


kur žaltys slidžiakrūtis per žolyną braukia ... 
Pratiso mano klausas, ar nepasikakins 
gandu iš Lietuvos... Jokim, nieks nešaukia! 


(Vertė M. Gustaitis) 


Tuo pačiu laiku parašytoje „Farys““ poemėlėj, kurioj ne- 
sulaikomas raitelis beduinas veržiasi per dykynes, nepaisydamas 
nei kranksinčio varno, nei boluojančių kaulų, nei smėlio verpetų, 
Mickevičius pasirodo karščiausias entuziastas, individualistas, 
tikįs pergale vienų vieno žmogaus kovoje su didžiausiomis 
kliūtimis. Nors Mickevičiui imponavo Baironas, tačiau „Faryje“ 
jis toli nuo baironiškos paniekos žmonėms. Jo raitelis būtų pasi- 
ryžęs apkabinti visą žmoniją, kaip Šileris, kaip Bethovenas, kuric 
milijonus nori apkabinti ir pabučiavimą siunčia visam pasauliui. 

Nikalojaus režimas laužė visas svajones. Mickevičius, kaip 
tas Farys, jautėsi galingas, bet kliūtys pasirodė dar galingesnės, 
o noras išgelbėti tautą buvo stipriausias. Iš šito konflikto išaugo 
vienas romantiškiausių ir visuotinėj literatūros vienas tragiškiau- 
sių paveikslų, paimtas iš lietuvių kovų su kryžiuočiais XIII a. 
— „Konradas Valenrodas“ (1828). Jam vardą Mickevičius pa- 
ima iš Bairono paslaptingojo „„Korsaro“, o idėją deda makia- 
velišką: prieš valstybės gerovę nusilenkia visokia dorovė. Kad 
sunaikintų savo tautos priešų galybę, Konradas Valenrodas turi 
atsižadėti šeimos laimės, ilgus metus dėtis uoliu kryžiuočių 
riteriu, renkamas magistru duoti kreivą priesaiką, prisiimti blogo 
vado, pagalau išdaviko vardą, kad slaptam teisme būtų pa- 
smerktas, pagaliau mirti. Tik nelaukdamas nužudant, pats 
išgeria nuodus. Ilgų metų fizinis vargas, kreiva priesaika, išda- 
vimas, žudynės, savižudybė tai Konrado kelias — vis dėl tėvy- 
nės. Konradas Valenrodas (ir autorius!) pats keikia savo prie- 
mones, kurių ėmėsi tautai gelbėti. Jis tragiškai kankinas, jaus- 
damas didį atsakingumą prieš tautą ir būtiną priedermę ją 
gelbėti, o nerasdamas kitokių priemonių, kaip tik neetiškas. Dėl 


to jis tik vienas nueina išdaviko keliais, ne visa tauta; jis 


1 Sakalinės — sakalo, su sakalu būdavo medžiojama. 
2 Išvertė M. Gustaitis, Vaivorykštė 1913 m. 3 kn. 

kaip auka likimo, kuris kilniausią iš žmonių nuvedė į nusika!- 
timą (individualizmas!). 

Konradas moraliniu atžvilgiu aukštesnis už Karlą Morą, 
už Korsarą, Hugo romanų herojus, nes jie kenčia, kad pasaulis 
jų laimę sugriovė, o Konradas kenčia, kad sugriauta jo tėvynės 
laimė. Jis pats savo laimę sudaužo, nes nelaimingoj tėvynėj ir 
jis negali laimingas gyventi. Ir savo tragizmą Konradas Valen- 
rodas iš pat pradžių jaučia, o Karlo. Moro tragizmas jam pačiam 
tik pamažu atsiskleidžia. 

Kompoziciniu atžvilgiu visa poema yra sukoncentruota apie 
tragiškiausią Konrado Valenrodo momentą — puotoj, kada jam 
galutinai reikia apsispręsti ir laisva valia pavirsti išdaviku, prie- 
saikos laužytoju. Šitai psichologinei kovai persverti į vieną pusę 
sumaniai panaudota visa Konrado vaikystės istorija (Albono pa- 
sakojimas), kuri paskatino patį Konradą išdainuoti Alpuharos 
baladę. Ji duoda pajausti patį finalą. Nuo to momento veiksmas 
rieda savaime, duodamas labai romantiškai gražių situacijų (atsi- 
sveikinimas su Aldona kuore). Net formos atžvilgiu „Konradas 
Valenrodas“ prašoko visa, kas buvo lig tol lenkų literatūroj. 

1829 m. Mickevičius išsiprašė į Vakarų Europą, kad dau- 
giau negrįžti ne tik į Rusiją, bet nei į Lietuvą, nei į Lenkiją, 
kurioj, tiesą sakant, jis niekados ir nebuvo. Į lenkų sukilimą 
1831 m. iš Italijos nepaspėjo atvykti. Jame negavęs dalyvauti 
stengias atsilyginti bent kūryba. Per kelias savaites parašo „Vė- 
linių“ III dalį. Kaip Goethe, Mickevičius jose grįžta prie savo 
jaunystės ir atskleidžia savo dvasios istoriją. Tik (Goethe 
„Fauste“ susitelkia į filosofinius žmogaus būties klausimus, o 
Mickevičius permąsto savo tautos likimą. Tik pro savo tautą 
jis pažvelgia truputį didžiojoj improvizacijoj į visatos veidą, 
stengdamasis atspėti mįslę, kokios galios valdo tautas. Visatos 
paslapčių Mickevičius neužgriebia taip plačiai kaip Goethe, bet 
pergyvena dar giliau ir tragiškiau. Sukilusiame abejojimo padū- 
kime dėl pasaulio teisingumo Konradas, kaip meilės demonas, 
arba, kaip įprasta vadinti, naujas Prometėjus, piktžodžiauja ir 
grūmoja Viešpačiui, lig sukrinta pats be žado ir negavęs val- 
džios pasauliui tvarkyti, kad savo tautą jame galėtų išgelbėti. 
Angelai jį teisia ir išteisina, nes jis mylėdamas nusidėjo. Mylė- 
damas ne save, ne žmogų, bet savo tautą. Idėja panaši kaip 
„Fausto“: kas daug siekia (o šiuo atveju: kas daug myli!), tas 
bus išgelbėtas. Tačiau savo tautos tasai individualizmo ir išdi- 

dumo sūnus neišgelbėjo. Sulig tuo, kai nuvargęs iš didžio per- 
gyvenimo Konradas sukrinta, jis nustoja buvęs poeto dvasios 
reiškėjas. Šiuo metu ypačiai atgimusi Mickevičiaus religinė 
mistika randa išraišką asmenyje kun. Petro, pasirodžiusiame 
vietoj Konrado. Savo nužeminta malda šisai klusnumo ir nuo- 
lankumo sūnus pasiekia tai, ko nepasiekė Konradas. Pranašiškas 
regėjimas atskleidžia nusižeminusiam kunigui moralinę Lenkijos 
kančių ir skriaudų reikšmę — Lenkija esanti tolaikinės Europos 
politikos auka, auka prikalta prie kryžiaus už visos Europos 


nuodėmes. Bet ateis — kun. Petras regi — tautos vaduotojas, 
kurio vardą autorius nusako paslaptinga simbolika — jo var- 
das „44“... 


Tai poetinė išraiška populiarėjančio lenkų tautoje šiuo metu 
lenkų mesianizmo. Jos, vienintelės, tokia tragiška yra paskirtis. 
Paruošti tautą didžiajai kančiai ir bandymui daros Mickevičiaus, 
sielų vado, uždavinys. Tauta bus paruošta, kai kiekvienas bus 
moraliai stiprus. „Kiekvienas jūsų savo sieloj turi ateities teisių 
grūdą ir būsimųjų (tėvynės) sienų mastą. Kiek pagerinsite ir 
padidinsite savo sielą, tiek pagerinsite savo teises ir tiek pra- 
plėsite sienas“ („Lenkų tautos ir piligrimų knygos“, 1832). 

Ligi šiol minėti veikalai yra romantinės nuotaikos, 0 visos 
„Vėlinės“ yra tiesiog romantiškos nuotrupos, kuriose yra din- 
gusios ribos tarp realybės ir fantazijos, tarp žemės ir dangaus, 
tarp autoriaus ir jo tautos. Jie prinokę entuziazmo ir skausmo 
už milijonus. 

b) Praeities idilė. — Mėginęs sustoti netoliese Len- 
kijos, Mickevičius sykiu su kitais lenkų emigrantais iš Drezdeno 
buvo priversti išvažiuoti. Sustojo Paryžiuje, kur buvo susitelkę 
lenkų daugiausia. Tarp nepasisekimų ir emigrantų asmeninių 
rietenų Mickevičius jautė, kad yra „tik viena šalis, kur dar 
esama šiek tiek laimės lenkui — jaunystės dienų šalis“, ta žemė, 
kur „šventa ir skaisti, kaip pirmoji meilė“, kurioj jis „niekados 
ašaros neliejęs ir ilgesio nejautęs“. 


Lietuva, mano žeme, šalele gimtoji! 

Tas tik supras, kad tu jam sveikatą atstoji, 
Kas jau tavęs neteko. Pasiilgęs šiandieną 
Tavo regiu aš grožį ir kampą kiekvieną! 


Taip Mickevičius pradeda „Poną Tadą“, norėdamas sukurti 

poemą, kurios pobūdį jam sukėlusi mintyse Goethės poema 
„Hermanas ir Dorotėja“. Pradėdamas teturėjęs mintį parašyti 
tik šešias poemos knygas, tačiau berašant išaugusi iki 12 knygų 
(išleista 1834). 

„Pone Tade“ Mickevičius jau kitas. Jis nieko nenori „,ųuž- 
degti“, bet tik pats nori dvasia pasilsėti, praeitį prisimindamas. 
„Dingsta čia poete tik ką buvęs sielų vadas, galingas regėtojas, 
rūstus moralistas ir mokytojas — ir kyla prieš mus genialus 
rapsodijų kūrėjas, audžiąs iš savo skaidrios sielos paprasčiausią, 
realiausią ir išmintingiausią gamtos, sielų pasaulio ir kultūros 
apsireiškimų visumos vaizdą, o kartu ir turtingiausią aukščiau- 
sio meno žemčiūgų — pasakojimą, kuris tik nuo Homero laikų 
buvo išplaukęs iš žmogaus sielos“ (Chlebovskis). 


Poemos medžiaga yra paimta iš istorinės Lietuvos 19 am- 
žiaus pradžios ir pavadinta „Ponas Tadas, arba paskutinis suki- 
limas Lietuvoje“. Jau pati antraštė sugestionuoja poemos ir 
herojinį, ir politinį visuomeninį, ir asmeninį charakterį. 


Jaunas bajoras Tadas Soplica grįžta iš Vilniaus universiteto pas savo 
globėją dėdė į Soplicavos dvarą atostogų. Netyčia pamato jaunutę Zosę, 
irgi dėdės auklėtinę. Tą pat dieną susipažįsta Tadas su jos auklėtoja panele 
Telimena. Tado parvažiavimo proga Teisėjas rengia puotą senojoje Ho- 
reškų giminės pilyje, dėl kurios ėjo senas ginčas, kam ji turi priklausyti — 
Horeškų giminei Grovui ar Soplicų šakai Teisėjui. Puotoj Tadas intymiai 
susiartina su gražiąja Zosės globėja Telimena; bajorai susiginčija, katro 
šunes greitesni, ir rengiasi jų sugebėjimus išmėginti medžioklėje, o atvykęs 
vienuolis Kirminas (Robakas) nori kalbėti su vienu ponu Teisėju kažko- 
kiomis politinėmis bylomis (1 knyga). 

Rytojaus dieną medžioklė. Skuba į ją pasivėlavęs Horeškų ainis Gro- 
vas. Susižavi rytmečio saulėje pilies romantika. Horeškų raktininkas Ger- 
vazas pasakoja Grovui, kad Jackus Soplica nušovė jo poną Horešką už 
tai, kad neišleido savo dukters Ievos už Soplicos. Gervazas prisiekęs už 
savo poną atkeršyti ir kursto Grovą pilies neužleisti Soplicams. (Grovas 
pasižada nutraukti su Soplicais ryšius ir bylinėtis toliau dėl pilies. Joja į 
medžioklę, bet pasivėlina, visi jau pusryčiauja. Tadas su Telimena meiliai 
šnekas, bajorai ginčijas, bet ginčus nutraukia Telimenos pasiūlymas gry- 
bauti (2 kn.). 

Kol kiti grybauja, Grovas romantiškai nusiteikęs, ieško nuotykių darže 
pas žąsiaganę; Teisėjas tariasi su Telimena dėl Tado ateities. Tado tėvas 
nežinia kur švaistąsis, tačiau įsakęs Tadą sutuokti, kai suaugs, su Zose. 
Telimena to labai nenori. Ginčą nutraukė priselinęs Grovas ir mėginęs 
gražiąją grupę nupiešti. Bet Grovui piešti nesiseka. Jis skundžiasi, kad 
Lietuvos dangus tam netikęs. Ir prasideda vėl ginčas su atklydusiu į šią 
vietelę ir Tadu dėl gamtos: Grovui gražesnė Italijos, Tadui — Lietuvos 

(Vilniaus universiteto auklėtinis!). Žinia, kad pasirodęs apylinkėse lokys, 
visus paskatina ruošti naują medžioklę (5 kn.). 

Rytą Tadas pamigo. Kažkokio malonaus balselio pažadintas išsisku- 
bino į medžioklę. Smuklėj jau rado bernardiną Kirminą bajorams bekalbant 
apie Dambrauską ir Napoleoną, kuris suplieksiąs rusus. Su Tadu ir Kir- 
minas atsidūrė medžioklėj. Lokys užklumpa Tadą ir Grovą. Pirmasis išsi- 
suko, antrasis tik tik buvo išgelbėtas Kirmino šūvio. Taip mokėjęs šauti iš 
bajorams pažįstamų tik nutrūktgalvis Jackus Soplica. Laimingai pergalei 
Voiskis sudūmė ragą, ir prasidėjo biguso puota (4 kn.). 

Tą pat vakarą, po medžioklės. Telimena gudrauja:' katrą prisivilioti — 
Tadą ar Grovą. Sugalvojo jaunesnį Tadą pasiimti sau, o savo globotinei 
Zosei pripiršti vyresnį Grovą. Rengia Zosę į balių. Pasirodžiusi puotoje 
Zosė padarė didelį įspūdį Tadui, ir prasidėjo nesusipratimai tarp jo ir Te- 
limenos. Nesusipratimai kilo ir tarp Soplicų ir Horeškų: jie pasibaigė isto- 
rinėje pilyje muštuvėmis, ir naktis atėjo su Grovo tvirtu pasiryžimu užpulti 
Soplicavą (5 kn). 

Rytą neramu. Abidvi giminės rengiasi keršyti. Tik Kirminas atkal- 
binėja apjakėlius, nes reikia jėgas taupyti sukilimui prieš Rusus, o jis turįs 
įvykti Napoleonui artinantis (6 kn.). 

Bajorų seimelis, kuriame Kirminas mėgino bajorus prikalbinti į suki- 
limą, pasibaigė nelauktu nusprendimu: pirmiausia Soplicus užpulti (7 kn.). 

Vakare artinasi audra. Kometos pranašauja karą. Tuo metu vienuolis 
Kirminas prisipažįsta Teisėjui esąs Jackus Soplica ir atsisveikina, nes iš- 
vyksta sukilimo organizuoti. O Tadas, pralinksmintas, kad dėdė jam skiria 
Zosę, dar turi atlaikyti Telimenos priekaištus, kurie jį taip sujaudina, kad 
nori net nusiskandinti. Tuo metu Grovas su visais talkininkais ir puolė 
Soplicavą (8 kn.). 

Bajorai Soplicave nusigėrė, juos užpuolė ir suraišiojo tvarką daryti 
atėjęs rusų kariuomenės būrys. Tik atvykęs Kirminas, apsimetęs kvesto- 
rium, išvadavo bajorus ir nuveikė rusus. Bet užstodamaš Grovą, pats buvo 
mirštamai kulkos kliudytas. Paskutinis užpuolimas baigės (9 kn.). 

Dėl maišto prieš rusus dalis bajorų turi bėgti į užnemunį, į legionus. 
Tadas atsisveikina, gauna dovanėlę iš Zosės, Grovas iš Telimenos, o Kir- 
minas mirties patale prisipažįsta ir Gervazui, didžiausiam savo priešui, €są5 
Jackus Soplica ir pasipasakoja, kaip jis su Ieva Horeškaite mylėjęsis, kaip 
tėvas sukliudęs jų vestuves ir net jį paniekinęs, kaip jis panoręs išrauti 
iš širdies savo pamiltąją, vedęs kitą moterį, susilaukęs sūnaus Tado, bet 
pirmosios užmiršti niekaip negalėjęs, o ji buvusi prievarta už kito išleista, 
Ji mirusi, palikdama vienintelę dukterį Zosę. Pasakojo Kirminas, kaip didžia- 
me įpykime jis nušovęs Horešką, paskui pabėgęs iš tėvynės, o mirus žmo- 
nai tapęs vienuoliu patriotu, kurio vienintelė viltis ir gyvenimo paskirtis 
buvo sukelti maištą prieš rusus. Mintimi ir žinia, kad jau paskelbtas karas, 
Gervazo atsileidimu ir dovanojimu savo mirštančiam priešui baigiama 
knyga (10 kn). 

Soplicave jau kariuomenė — rusų nebėr. Susirenka bajorai Marijos 
šventei. Po pamaldų paskelbiama krašto laisvė ir Jackaus Soplicos nuo- 
pelnai jai atgauti. Jo garbė restauruota; susitaiko giminės, kai karūna su 

Lietuva atgimus; naujojo gyvenimo kūrėjai Tadas su Zose susižieduoja; 
svetimų kultūrų sekėjai Grovas su Telimena visai persiskiria (11 kn.). 

Surengta puota, kurios metu Tadas dovanoja laisvę ir baudžiaunin- 
kams, ir visuotinės šeimyninės, politinės, socialinės laimės džiaugsmu skamba 
Jankelio cimbolai ir polonezas. 


Trejopos poemos intrigos (politinė, istorija dėl pilies ir 
meilės) labai sumaniai organiškai viena su kita supintos, pasi- 
gaunant net romantikų pamėgto paslaptingumo, nusižiūrėto iš 
Valter Skoto (Kirminas). Tačiau intrigos čia yra tik ploni siūlai 
margame ir plačiame, palyginti, statiškame Lietuvos bajorų gy- 
venimo audime. Tik bajorų, nes valstiečiai tuo metu dar maža 
figūravo viešajame gyvenime, kaip aktyvi jėga. Tik pačioj pa- 
baigoj galima nujausti, kad paleisti iš baudžiavos valstiečiai kada 
nors įžengs reikšmingesniais žingsniais į valstybės gyvenimą. 
Pačių bajorų gyvenimas ir jų politinė bei socialinė ideologija 
tebėra patriarchali, savo gimine daugiau tesiribojanti. Tačiau 
pamažu ji keičias. Keičias europinių idėjų įtakoje. Skverbias 
pamažu Vakarų kultūros bei mados nuotrupos (Grovas); skver- 
bias ir rusiškųjų Rytų (Telimena). Tačiau mieliausia Micke- 
vičiui yra ta kultūra, kuri, išaugusi iš gimtosios žemės, tebėra 
su visu savo natūraliu grožiu (Zosė) arba jeigu ir kultyvuota, 
tai kultyvuota savais mokslais ir menais, kurie natūralųjį dvasios 
grožį yra tik išryškinę ir sustiprinę (Tadas). Šitos kultūros 
naujoji karta įeina į gyvenimą. Aukščiau provincinio bei giminės 
ir luomo intereso ji mato bendrą tautos ir valstybės gerovę. 
Tas paskutinis užpuolimas, paskutinė kova dėl pilies yra, tarsi, 
momentas, nuo kurio turės pasisukti Lietuvos bajorų politinis, 
patriotinis ir socialinis galvojimas. 

Bajorų papročiai, darbai, gyvenimo aplinkybės, patys jų 
tipai pasakojami taip plačiai, kad „Poną Tadą“ galima būtų 
pavadinti papročių poema. Dėl stiliaus daiktingumo, konkre- 
tumo ir tikslaus pastabumo — kai kas pavadino tobulo realizmo 
pavyzdžiu. Dėl smulkmeniškumo, ramaus, lėtai ir rimtai ban- 
guojančio tono — poema lyginama su Homeru (puotos stalas 
net aprašytas tokia pasakojama forma, kaip Achilo skydas!). 
O tačiau poemos nuotaika yra romantiška — tylus susižavėjimas 
praeitimi. Tos praeities žmonės, nors jie kiekvienas kitoks, bet 
tokie primityviai paprasti, geri (tik Telimena ir rusas — nenau- 
dėliai!). Jie vaidijasi, jie vienas kitą puldinėja, bet autorius yra 
atlaidus jų ydoms, apgaubia švelniu humoru ir besiginčijančius, 

besikankinančius meile, net pabaisa blykstelinčius rusų puoli- 
mus sušvelnina laimėjimu, o į pabaigą besimylinčius sujungia, 
besikivirčijančius amžinus priešus (net ir šunis!) sutaiko. Vie- 
nintelis, kurio gyvenimo negalėjo Mickevičius laimingo rodyti, 
tai paslaptingasis vienuolis Kirminas — Jackus Soplica. Jis yra 
su didele charakterio potencija, su dideliu laimės troškuliu, bet 
asmeninės laimės jis neranda, pagaliau ir nebeieško. Per didelę 
vidaus kovą jis rado vienintelę išeitį — tėvynei dirbti. Ir jausmų 
skale, ir jų intensyvumu, ir minties lakumu Jackus toli pralenkia 
kitus amžininkus. Jo likime pajauti iš dalies pasikartojusį Kon- 
rado, iš dalies Konrado Valenrodo, iš dalies autoriaus likimą — 
graudų, herojišką, išsiskiriantį iš visos minios. Tik šita viena 
figūra dramatiškai sukonstruuota tarp anų vidutinio masto 
žmonelių, giedrai idiliškai gyvenančių. 

Giedra meilinga nuotaika plazda ir poemos gamtoje. Visa, 
kas tik yra lietuviškoj gamtoj, miela, gera, su svetimais nesu- 
lyginama. Lietuviškas peizažas duoda tiek akiai spalvų, tiek 
ausiai garsų žaismo, tiek ir fantazijai nuostabios medžiagos vaiz- 
dams kurti. Žvėrių karalystėj tas romantiškas susižavėjimas pa- 
siekia pačią viršūnę. Tai ne žemė, bet lietuviškas edenas (rojus); 
tai ne giria, bet visa Lietuva, kuri Mickevičiui vaidenos ramybės 
vieta šalia plėšriosios Europos. 

Visokių gamtos paveikslų randi „Pone Tade“: visokiais 
metų ir dienos laikais, visokių vietų, ir dangaus debesų, ir pačios 
gamtos stebuklą — grybų karalystę, ir žmogaus rankos kulty- 
vuotą sodą. Žavi-Mickevičiaus peizaže didelis konkrečių daikto 
žymių pastabumas ir mokėjimas jas išryškinti, poetiniu vaizdu 
paversti palyginimais su žmonių gyvenimu ar tiesiog sužmogi- 
nim'u, mokėjimas sukurti peizažo foną ir tame fone jau kurti 
artimas žiūrėtojo akims figūras. Štai eilinis Mickevičiaus peizažas: 


„..aplinkui ošia girios paslaptingos, 
lietuvių girios, tokios puikios, taip galingos! 
Laukinių apynių čia apipintos ievos, 
šermukšniai rodo ten rausvas kekes papieviais 
ir, kaip menodų! eilės, stovi ten lazdynai, 
viršūnes riešutų kekėmis padabinę; 
žemiau matyti ten miškų vaikų daugybė, 
ožeksniai, skirpstai, putinai, draugėn sukibę, 


1 Graikų Bakcho dievaičio palydovės, rankose laikiusios apvyniotas 
vynuogėmis lazdutes. 

lyg rengias šokti ratą, lyg sunertos rankos 
aplink jaunųjų porą. Tarpe jų sustoję: 

jaunas — skroblas, balta beržė — jo jaunoji: 
viens rodo vyrišką liemens, šakų tvirtumą, 
o kitas baltą liemenį, šakų leinumą. 

Toliau, medelių smulkių, lyg vaikų būriuose, 
rimtai, lyg tie senoliai, stovi ramūs uosiai, 
močiutės tuopos ten, ir samanoms barzdotas 
sens ąžuolas neša ant pečių tvirtų, kuprotų 
penkšimtę metų, ir vis tvirtas, nesilpnėja, 
šaknims tik remia kūnus savo pranokėjų. 

Toks peizažas nėra tik paprasta daiktų registracija. (Čia 
jauti kiekvieno medžio esminį bruožą, kiekvieno medžio vietą 
bendrame paveiksle; pajauti dėl to gyvą, natūralios patriarcha- 
linės gamtos dvasią. Tai jau yra tikroji kūryba. 

Su tokiu išorės ir dvasios pastabumu, su prilyginimais jau 
gamtos reiškiniams (kad reljefą sudarytų) Mickevičius piešia ir 
žmonių paveikslus. 

Pastabumas nevienodas. Goethe pastebėjo ypačiai kontū- 
rus, ribas (plastika, klasika!) ir judėjimą. Netrūksta, žinoma, 
šio pastabumo ir Mickevičiui. Tačiau „Pone Tade“ jis ypačiai 
mato grybų, debesų spalvas, ausim sugauna garsus. Muzikos 
garsai pažadina vaizduotę ir sukelia joje ištisus paveikslus 
(puikusis Voiskio rago koncertas, Jankelio cimbolai!). 

„Ponu Tadu“ Mickevičius parodė plačią kūrybinę skalę, 
sujungęs homerišką rimtumą, don kichotišką humorą, roman- 
tišką paslaptingumą ir žavėjimąsi praeitim, realistinį pastabumą; 
sukūręs istorinį lietuviškai lenkišką paveikslą, bet davęs jame 
ir nesenstančio visais laikais gamtos ir žmonių dvasios grožio. 

Kai 1834 m. pasirodė poema, net tie, kurie nebuvo Micke- 
vičiaus poetu pripažinę, padėjo ginklus. Net asmeniniai priešai. 
Jų tarpe ir Slovackis. Bet daugiau tos rūšies kūrinių Micke- 
vičius nebedavė. Atgimęs jo religinis misticizmas pakliuvo į 
Tovianskio įtaką. Joje egzaltavosi, griebėsi nerealių priemonių, 
kad savo kraštui laisvę grąžintų (kreipėsi su laiškais į popiežių, 
į rusų imperatorių, į piniguočių Rotšildą, organizavo Italijoj 
lenkų legioną). Nesulaukdamas progos savajam kraštui vaduoti, 
jis išvyko kovoti dėl graikų laisvės ir Konstantinopoly žuvo 
maro metu (1855). Jo kūnas dabar ilsisi Krokuvoje Vavelio 
bažnyčios požemyje, kuris priglaudė gretimais abudu konkuren- 
tus — Mickevičių ir Slovackį. 

2. Slovackis (1809—1849) 


Trijų poetų žvaigždyne Julius Slovackis yra baironiškiau- 
sias, lanksčiausios formos, mistiškiausias. 

Vilniaus universiteto profesoriaus sūnus, iš prigimties liguis- 
tas, uolus Bairono skaitytojas, nelaimingai pamilęs — viskas 
susidėjo, kad Slovackis virstų pesimistu. Melancholija, neapi- 
būdinamas ilgesys, ironija pinasi jo poezijoj. Jis jaučias nuo 
medžio nurautas lapelis, žaismingai vėjo dvelkimo blaškomas. 

Jau Šveicarijos gamtos grožis apramdė Slovackio pesimizmą. 
Jis rašo „Baladinos“ tragediją apie mergaitę, kuri, trokšdama 
garbės ir turtų, užmuša savo seserį gerąją Aliną ir išteka už 
riterio, turėjusio Alinai tekti. Veikalas parašytas pasakų ir 
„Makbeto“ įtakoj (pirmusyk į lenkų literatūrą Slovackis įveda 
motyvus iš Šekspyro!). 

Su baironizmu nerasdamas didelio pasisekimo, Slovackis 
imasi patriotinių ir religinių motyvų. Kaip Šatobrianas, Lamas- 
tinas, Baironas, 1836 m. Slovackis važiuoja į Rytus. Egiptas 
su savo paslaptimis, jūros ir smėlio dykynės, naktis prie šventojo 
karsto, ištisas mėnuo sename Libano vienuolyne Slovackiui pra- 
bilo apie Dievo didybę, tėvynės grožį. „Himnas jūroj apie sau- 
lės nusileidimą“ yra ir Dievui malda ir klajūno išpažintis, kla- 
jūno, kuris pavydi skrendantiems pro jį tėvynės gandrams. 

Rytuose sustiprėjęs religinis ir patriotinis jausmas susiliejo 
į pilną muzikos ir vaizdų „„Anhellį“'. Šventojo Rašto stilium 
skausmingai piešia fantastiškus, sniego nuklotus, šiaurės pašvais- 
tės nušviestus Sibiro plotus, kur kenčia savo dalį lenkas tremti- 
nys. Savo didžia kančia ir tyra širdimi jis kuria savo tautai po 
jo mirties įvyksantį triumfą, nors pats to nejaučia. Tai mistinis 
individo vaidmuo tautos likimui. Atskiro asmens mesianizmas! 

Iš Rytu grįžęs Slovackis duoda du didžiausius savo veika- 
lus: orientalistini „Raupsuotųjų tėvą“ (Ojcec zadžumionych) ir 
didingiausią lenkų tautos romantinę tragediją „Lilą Venedą“ 
(1840). Tai mitinė lenkų tautos istorija, kurioj susijungia klasi- 
kinis stilius (venedai) su realistiniu (lachitai), klasikinis plastinis 
stilius su romantiniu tapybiniu, muzikaliniu. Tautos praeity 
šviečia idealus paveikslas — slaviška Antigona-Veneda, kuri 
visus savo žmogiškus jausmus aukoja dėl idėjos; kur turi su- 
kaupus visą tautos esmę. Bet tauta belaisvė: kilnus ir didingas 


1 Anhelo — ispaniškai: ilgesys, atsidusimas. 

esti žemo ir menko pavergiamas. Kyla pesimizmas ir tragiška 
ironija, kaip didybę valdo menkybė. 

Slovackis, lygiai kaip Mickevičius ir Krasinskis, jautėsi pa- 
šauktas būti tautos -dvasios vadu. Dėl to ir „Liloj Venedoj“ | sielų vadas 
apie praeitį kalbėdamas taiko savo surembėjusiems, susnūdu- 
siems tautiečiams, kad jie į žygius sukrustų. 

Ar jūs, kaip žalčiai, čia klausysit sustoję? 

Ar lauksite jūs čia, kaip marių banginis, 

Kol baigsis daina ir sustings jums vėl kraujas, 
Ir vėl, kaip žalčiai, jūs čia šliaužiosit žemėj, 
Kol jus jau įmes į šaltus kapinynus, 

Kur kyla gėda iš šaltųjų, kaip jūsų, krūtinių ... 


Pažino Slovackis iš Lietuvos atkilusį Tovianskį, kiuris tu- 
rėjęs būti mesianizmo pranašas, ir visai paskendo mistikoj. Jo 
kūriniai toliau paslaptingų simbolių kupini, patriotine mistine 
lyrika gaivinami. 

Slovackis, lenkų tautos „sielų vadas“, buvo palaidotas Pa- 
ryžiuj.: Tik 1927 m. jo kaulus pargabeno į Vavelį įsakymu Pil- 
sudskio, romantiškiausio paskutinių valdovų tarpe. 

Lietuviams Slovackis žinotinas ir dėl to, kad savo jaunų 
dienų kūrybai yra pasirinkęs siužetą iš Lietuvos istorijos — 
„Mindaugo“ drama. 


3. Krasinskis (1812—1858) 


Mickevičius tik improvizacijoj užkliudė visatos tvarką. 
Daug toliau šita kryptimi eina aristokratas, minios niekintojas 
Zigmantas Krasinskis. 

Krasinskio tėvas, rusų generolas, neleido sūnui viešai dėtis 
su patriotais lenkais nė 1831 m. dalyvauti sukilime. Kitais me- 
tais sūnus prisistatė carui Nikalojui, kuris už tėvo lojalumą no- 
rėjo Krasinskį apdovanoti aukšta vieta. Bet akių liga išvadavo 
ji iš tos malonės. Krasinskis gavo išvažiuoti į užsienį, bet visus 
veikalus vis dėlto turėjo leisti be savo vardo. 

Europos revoliucijos, darbininkų sąjūdžiai, aristokratų su- 
smukimas, sumaterialėjusių minių įsigalėjimas, paties poeto 
nelaimės gimdo jam pesimistinę nuotaiką ir didžių katastrofų 
nujautimą. 

Jis mato didelį panašumą su Romos nykimo laikais. Kaip 
Roma žlugo, taip žlunganti jau ir modernioji Europa. Žlugti 

pradėjusi su Prancūzų revoliucija, ir katastrofa artinantis nepa- 
prastai smarkiai. Ateinąs galas „mūsų dienų pragarui“. 

Šitą būsimą katastrofą Krasinskis stengias atspėti „,Nedie- 
viškos komedijos“ tragedijoj. 

Kaip pro paslapties miglas poetas išstumia du žmones, du 
kraštutinumus, kurie vienas su kitu, kaip du siaubūnai, susi- 
remia, bet abudu pasmerkti žūti, nes abudu be širdies, be meilės. 

Pirmasis žmogus, poetas grafas Henrikas, savo fantazijos 
vaiduoklių paisydamas, sugriauja savo paties laimę: savo meilią 
paprastą moterį nuvaro į beprotybę, o paskui ir į kapus. — Ant- 
roj tragedijos daly jau rodomos tėvo iškrikusios fantazijos ir 
motinos suirusių nervų rezultatas — 14 metų sūnus su genijaus 
gabumais jau apanka. Po šitos individualinės laimės griuvėsių 
eina jau pasaulio katastrofa (3 ir 4 dalys). 

Į dvi dalis suskilę žmonės: praeities — aristokratai, ir žmo- 
nės be praeities, be privilegijų, kurie neturi ko netekti, o gali 
daug ką laimėti — liaudis, minia. Aristokratų pryšaky vienin- 
telis apsigimęs valdytojas — išdidus karžygiškas Henrikas. Bet 
jis netiki savais idealais, dėl kurių jis kovoja; jam tik garbė 
ir valdovo vardas vaidenas. Ir jis nuveiktas. Dvasių didingasis 
teismas jam sprendžia: „Tu nieko nemylėjai, tik save ir savas 
mintis — prakeikimas ir pasmerkimas tau, pasmerkimas per 
amžius!“ Nenorėdamas nusilenkti miniai, Henrikas krinta į 
prarają. 

Prieš romantiškai nuteptą Henriko paveikslą stovi monu- 
mentalaus atgrasumo jo priešininkas Pankracijus. Prieš aristo- 
kratą — minios herojus. Prieš beširdišką įsivaizdavimą — bešir- 
diškas protas. Jis gali tik griauti, ne kurti. Bet užtenkamai jis 
didis, kad pats savo būsimą žlugimą pamatytų. Ir kada jo minia 
pergale triumfuoja, džiūgaujantį nugalėtoją nutrenkia Kristus, 
keršytojas su žaibų vainiku, su spindinčiu kryžium, būsimosios 
kartos ženklu. Mirštąs Pankracijus nužemintai prašnabžda pas- 
kutinius Julijono Apostatos žodžius: „Galilejieti, tu nugalėjai!“ 

Ta modernaus beširdžio pasaulio tragedija parodyta neaiš- 
kiai apibrėžtais, monumentaliais paveikslais, kaip vizijomis. 

Be meilės yra ir majestotingos istoriosofinės „Irydion“ dra- 
mos herojus graikas, kuris viską paaukoja, net savo sesers garbę, 
kad tik atkeršytų Romai. Bet visi jį apvylė, ir kerštas nepavyko. 
Belieka jam tik ištikimas patarėjas, žilas Masinisa, kurį jam 

paliko dar tėvas. Bet pasirodo, kad tas patarėjas yra pats Šė- 
tonas. Masinisa pažada parodyti jam Romos griuvėsius. Bet 
už tai reikalauja sielos. Ir po amžių, kuriuos Irydionas išmiegojo 
Albanijos kalnų oloj, jau 19 amžiuje, Masinisa vedžioja graikų 
keršytoją mėnesienoj po senosios Romos griuvėsius. Bet, Her- 
derio įtakoj, Krasinskis tiki evoliucija ir dėl to pabaigos vizijoj 
išgelbsti Irydioną nuo šėtono, kaip Goethe Faustą. Irydionas 
turi karšta meile suliepsnoti ir, ilgai klysdamas, vesti „kapų ir 
kryžių“ tautą į Viešpaties kelius, kad pasiektų laisvę ir didybę. 
Tautos ir žmonijos mesianizmu baigiama poema. 


Visi trys poetai yra perdaug lenkiški, kad jie būtų galėję 
padaryti įtakos kitiems kraštams. Tautinis lenkų misticizmas, 
nors ir galingai išreikštas, kitoms tautoms buvo svetimas, nesu- 
prantamas. 

Patiems lenkams mesianistinės tendencijos buvo tam tikras 
narkotikas. ,„Nors pradžioj mažino skausmus, guodė, stiprino 
sielą, tačiau ... kenksmingai veikė tautos gyvenimo plėtojimąsi, 
nes leido tikėtis, kad tos kančios pačios per save duoda Len- 
kijai teisę laukti iš dangaus pagalbos, o iš Europos valstybių 
ir tautų paramos, kad kančia pati atgimdo, tobulina ir vaduoja 


tautas“ (Chlebovskis). 


Pasiskaityti. — A. Mickevičiaus vertimai: Ponas Tadas, Šake- 
nio ir Valaičio vertimai, abudu Kaune 1924. M. Biržiška, Iš Adomo 
Mickevičiaus raštų, Kaunas 1927. Nagrinėjimai: M. Gustaitis, Adomo Micke- 
vičiaus Ponas Tadas, Kaunas 1927. Slovackio vertimai: Lilla Veneda, Vai- 
čiūno vertimas, Kaunas 1923. Baladina P. Vaičiūno vertė. Anhelli M. 
Gustaičio vert. Z. Krasinskio, Nedieviška Komedija, F. Kiršos vert. Kaunas. 

Amžiaus idėjos ir faktai 


1. Nauja linkmė. — Su ketvirtuoju 19 amžiaus dešimtme- 
čiu romantizmas blėsta. Žmogus kitaip ima žvelgti į pasaulį ir 
kitaip tvarkyti gyvenimą. Nuo idealinio dvasinio pasaulio akis 
nukrypsta į materialinį žemės pasaulį. Fantastiškas svajones 
pakeičia rūpestis kasdienine duona ir kova dėl jos. 

19 amžiaus žmogaus lūpose atsiranda nauji mėgstami var- 
dai: vietoj „Šviečiamojo amžiaus“ tolerancijos ir švietimo, vietoj 
klasikų humanizmo, vietoj romantikų absoliuto, laisvės ir bega- 
lybės su pamėgimu tariami — kova dėl būvio, paveldėjimas, 
evoliucija; populiarėja naujos sąvokos: pozitivizmas, liberaliz- 
mas, socializmas, anarchizmas, kapitalizmas, proletariatas ... 

Ir visose tose sąvokose glūdi susirūpinimas materialiniu 
gyvenimu, atmetant dvasinį arba jo vengiant. 

Naują dvasią plėtotis paskatina gamtos mokslų pažanga, 
filosofija, socialinis gyvenimas. Šitų sričių gyvenimo naujumai 
pakeičia ir literatūros veidą. 


2. Gamtos mokslai. — 19 amžiaus pradžioje suklestėję gam- 
tos mokslai kitaip žiūri į pačią gamtą. Romantikai į gamtą 
buvo visų akis atkreipę; gamta jie žavėjosi. 19 amž. moksli- 
ninkai rūpinas gamtos dėsnius pažinti ir juos panaudoti prak- 
tikos reikalams. Surandami nepaprastai svarbūs elektros savumai 
(Galvani + 1798, Voltos + 1827, Faradejo + 1867 m. nuopelnai!). 
Pastebimas energijos pastovumo dėsnis (1842). Sugalvojamas 
elektromagnetinis telegrafas (1820). Po penkerių metų Anglijoj 
paleidžiamas pirmas traukinys su 16 kilometrų greitumu per 
valandą, o į laivo mašinas įkinkytas garas jau 1807 m. tempė 
laivą per Hudsono įlanką. Garas įkinkomas į pramonės maši- 
nas. Susisiekimas gerėja. (Gyvenimo tempas smarkėja. 

Literatūrai šitas technikos išaugimas duoda ne tik naujų 
siužetų, bet ir naujų žodžių — technikinių. 

Gyvojoj gamtoj anglas Karolis Darvinas (1809—1882) pa- 
stebi evoliucijos ir paveldėjimo dėsnius. Susidaro jo vardu va- 

dinama darvinizmo, arba evoliucionizmo, teorija. Ji skelbia, kad 
aukštesnės gyvių rūšys esančios kilusios iš žemesnių. Tą kilimą 
paaiškina tokiu būdu: kiekvienas gyvis turėjęs kovoti dėl būvio; 
kuris buvo stipresnis, labiau gyvenimo kovai prisitaikęs, tas 
laimėjęs; silpnesni žuvę; iš stipriojo kilę kiti gyviai paveldėja 
savo tėvų ypatumus ir gyvenimo kovoje juos dar labiau užgrū- 
dina; tokiu būdu tolimesnėje kovoje natūraliu atrankos keliu 
gyvių rūšis vis stiprėjanti ir gerėjanti“. 

Šitas pastebėtas reiškinys pritaikintas praktiškai gyvulinin- 
kystėj, paukštininkystėj, sodininkystėj, ieškant geresnės sėklos, 
geresnės rūšies. 

Literatūrai darvinizmas duoda naujų temų: kova dėl būvio- 
paveldėjimo klausimai, prisitaikinimas prie aplinkumos ... 


3. Filosofija. — Su gamtos mokslais koja į koją žengia ir 
filosofija, nors jos vardas dabar nemėgstamas, nors apie pasau- 
lėžiūrą, kuri apimtų visą gyvenimą (medžiagą ir dvasią), ven- 
giama kalbėti. 1840 m. prancūzo Augusto Conto (Comte 1798— 
1857) paskelbtas pozitivizmas nori žmogų apriboti tik materia- 
liniais reikalais. Tikrai pažinti galima tik ten, kur proto išvadas 
galima paremti eksperimentu arba patyrimu: apčiuopti, pama- 
tyti, pasverti... Pats žmogus esanti tokia būtybė kaip kiek- 
vienas gamtos daiktelis, kuris keičias taip, kaip aplinkuma veikia; 
žmogaus darbai priklauso ne nuo jo laisvos valios, bet nuo laiko, 
rasės, aplinkumos. Taigi sulaužytas romantikų didysis indivi- 
dualizmas. 

Kontą parėmė ir toliau nuėjo anglai Milis ir Spenseris, o 
prancūzas Tenas (1828—1893) tą pozitivizmą pritaikė literatū- 
ros istorijai: visa kūryba ir kūrėjo asmenybė pareina nuo rasės, 
laiko, aplinkumos. 

Pozitivizmas įsigalėjo ypačiai 19 a. antroje pusėje. Tuo 
pačiu metu Vokietija paleidžia materializmo garsiausius skelbė- 
jus populiarizatorius: Vogtą, Malešotą, Biichnerį. Nieko nėra 
po mirties, nėra dvasios, mąstymas tai smegenų padaras, žmogus 
be laisvos valios — skelbė materialistai. Šio mokslo evangelija 
tapo Biūchnerio lanksčiai parašyta „Jėga ir medžiaga“, nors 


1 Šitos teorijos pasigavus, ilgą laiką mėginta įrodyti, kad žmogus esąs 
kilęs iš bezdžionės. Dažniau tai įrodinėta ne mokslo sumetimais; manyta, 
mat, kad bus sugriautas tikėjimas, jei pavyks įrodyti, jog žmogus yra iš 
bezdžionės, nes tikėjimas sako, kad žmogų leidęs Dievas. Šitas reiškinys 
atsispindi ir literatūroj. 

nelogiškas veikalas ir „daugiau ciniškas pamfletas, kaip moks- 
liškas išrodinėjimas“ (Valcelis). 

Praktiškajam gyvenimui tokios idėjos buvo labai reikšmin- 
gos. Jos sulygina žmogų su gyvuliu paties žmogaus akyse ir 
paskatina jį gyventi tik žemųjų instinktų, egoistiniu gyvenimu. 
Jos ypačiai reikšmingos socialiniame gyvenime, kur susiduria 
žmogaus ir visuomenės reikalai. 


4. Socialinis gyvenimas. — Mokslo išradimai davė naują 
darbo jėgą — mašiną. Kyla prekyba su kolonijomis, plečiasi 
pramonė, dygsta fabrikai, kuriasi didmiesčiai. Į juos telkiasi 
žmonės ir iš kaimų, uždarbio ieškodami. Bet jie nepajėgia su 
mašina konkuruoti. 

Mašinas tegalėjo įsigyti tik tas, kuris turėjo pinigo. Be- 
pinigis turėjo eiti turtingajam tarnauti. Susidarė turtingų ir 
neturtingų klasės, darbdaviai ir darbininkai, kapitalistai ir 
proletarai. 

Proletarų skaičius padidėjo, kai į vyrų darbininkų eiles 
atsistojo moterys ir vaikai. Jų būvis pasunkėjo. Kapitalistai, 
praktiškai sekdami materialistų mintimis, spaudė iš darbininko 
kiek begalėdami, kad tik laimėtų konkurenciją vienas su kitu. 
Darbininkas virto paprasta mašina, dar tuo, pasak Dikenso, 
netobula, kad ji reikėjo tepti — nors mažai atlyginti. 

Vadovaujantieji protai suko galvas: kuo pagelbėjus? Vieni 
įžvelgė čia tą pačią kovą dėl būvio, kaip Darvinas gamtoje. Ir 
vokiečių žydas Karlas Marksas su Engelsu skelbia „komunistų 
partijos manifestą“ (1847), kuris duoda pagrindą socialdemokra- 
tams atsirasti; Marksas toliau siūlo suvalstybinti visus turtus, 
kad nebūtų nei turtingų, nei beturčių (socializmas). 

Iš katalikų pusės darbininkų teises gina garsus visuomeni- 
ninkas Mainco vyskupas Ketteleris, o visuotiniu mastu darbinin- 
kų klausimą sprendžia paskiau popiežius Leonas XIII (+ 1905). 

Socialinė nelygybė ir būvis literatūrai turėjo didžiausios 
įtakos: davė naujų siužetų, naujų charakterių, naujo fono, naujų 
problemų ir tendencijų. 

5. Religija. — Tiesioginiu būdu dailiajai literatūrai daug 
mažiau įtakos padarė religijos klausimai, bet pačiame gyvenime 
jos reikalai buvo aktualūs. 


1 Su šiuo veikalu ir į Lietuvą plito materialistinės pažiūros: jį išsi- 
vertė dr. J. Šliūpas. 


215 


Idėjų reikšmė 


Pramonė 


Kapitalizmas 


Socializmas 


Socialinė 
akcija 


Kovos 


Stiprėjimas 


Ką vaizduoja 


Kaip 


Romantizmo metu religija buvo žmonėse atgijus. Nors 
Napoleonas mėgino popiežių kalėjime laikyti, kad jis vykdytų 
Napoleono valią, bet tik Napoleonas žlugo, ir Prancūzija padarė 
su popiežium taiką. Anglijoj katalikai buvo gavę beveik lygias 
teises su protestantais (1829). 1814 m. popiežius Pijus VII buvo 
atgaivinęs jėzuitų ordiną. 

Apie amžiaus vidurį vėl sustiprėja religinė kova — ir tai 
keliais frontais. Materialistai ir pozitivistai kovoja ne tik su 
dvasininkais, bet iš viso su religija. Vokietis Štrausas įrodinėja, 
kad Evangelijos tik mitai, o prancūzas Renanas (18253—1892), 
kad Kristus tebuvęs sykiais kilnus žmogus, sykiais apsimetėlis 
ar silpno proto. Prieš pozitivistų ir įvairių atsiradusių sektų 
klaidas aktingas popiežius Pijus IX kovodamas viešai pasmerkia 
80 modernių klaidų, o 1870 m. viešai pabrėžiamas popiežiaus 
neklaidingumas tikėjimo ir doros tiesose. 

Ir patys monarchai vėl nori palenkti Bažnyčią savo valdžiai, 
kaip Rusuose kad pravoslavija buvo palenkta. Stipriausiai ta 
kova reiškiasi Vokietijoj nuo 1870 m. Tai garsusis Bismarko 
„Kulturkampfas“ (kova dėl kultūros) su katalikais. Ją laimėjo 
katalikai. 

Apskritai antroje amžiaus pusėje Bažnyčia centralizuojas, 
disciplinuojas. Materializmo amžiuje didelį įspūdį padaro kaip 
tik antrą 19 a. pusę prasidėję Liurdo stebuklai. 

Tačiau didelė dalis mokytinių yra aiškioje pozitivizmo įta- 
koje. Jis duoda toną visam šio amžiaus gyvenimui ir literatūrai. 

6. Literatūra. — Literatūra nebeieško vaizdų ir idėjų fan- 
tazijos pasauly; ji nusileidžia į kasdieninį realų gyvenimą, ku- 
riame, pasak pozitivistų, eina kova dėl būvio. Mažiau juos 
domina gamta, daugiau žmonių gyvenimas: darbininkai — pro- 
letarai ir jų skurdas, kapitalistai išnaudotojai ir jų prabanga, 
valstiečiai mažažemiai, baudžiauninkai, o iš antros pusės dvari- 
ninkai. Šita socialinė antitezė yra mėgstamoji literatūros sritis. 
Parodomas ir žmogus, naujų amžiaus idėjų pagautas. 

Šita literatūra gavo realistinės literatūros vardą (res — 
daiktas). 

Realistinė literatūra nori vaizduoti tokį gyvenimą, kokis 
jis yra, vaizduoti objektyviai, nerankiojant nė „gražių“ ir „ne- 
gražių“ paveikslų, nerodant savo nuomonių ir jausmų; vaizduoti 
su visomis smulkmenomis. Dėl to iš rašytojo reikalaujama dabar 
ne lakios fantazijos, bet sugebėjimo gyvenimą pastebėti. 

Šio amžiaus rašytojai stipriausiai išplėtoja romaną ir novelę. 
Vietoj romantinio nuotykių romano išaugo socialinis romanas 
(Dikensas, Turgenevas), papročių romanas (Balzakas, Floberas, 
A. Dode, Mopasanas), psichologinis (Dostojevskis, Burže), 
istorinis (Tolstojus), evoliucijos romanas (Zola). 


Millet, Varpų rinkėjos. (Realistinis siužetas.) 


Šiame amžiuje literatūroj skirtini du periodai — realistų 
ir natūralistų. Pirmieji mato šlykštumų ir gerumų; šlykščiųjų 
gyvenimo pusių jie privengia. Antrieji jas mėgsta iškelti. Pir- 
mieji žmoguje pastebi ir dvasinių pradų, antrieji tik fiziologiją 
(kūną). Realistinė kryptis yra ankstesnė, kiek susijusi su ro- 
mantizmu, be aiškių mokslinių tendencijų; natūralistinė vėlesnė 
(maždaug paskutinis 19 a. ketvirtis Vak. Europoj), aiškioje 
pozitivistų įtakoj. 

Visa Europa dalyvavo realistinės natūralistinės literatūros 
kūrime. Anglai pradeda pačią literatūrą kurti, prancūzai neatsi- 
lieka ir ilgainiui taisykles sudaro. Bet pažymėtinos naujos jėgos, 
kurios į visuotinę literatūrą atneša savo duoklę: rusai realistinį 
ir psichologinį romaną, skandinavai dramą. Vokiečiuose kyla 
kraštutinė filosofija (materializmas ir socializmas). 

I. ANGLŲ REALIZMAS 


Dikensas 


Jei tave spaudžia neturtas ar sopulys, aš tikrai 
noriu tau padėti. 
Oliveras Tvistas 


1. Anglija apie 1830 m. 


Pirmoj 19 a. pusėj, kada gyveno ir rašė Dikensas, Anglijoj 
anksčiausiai ir stipriausiai atsivėrė praraja tarp darbininko ir 
darbdavio. 

Žemės ūkis tada stovėjo gerai, tik visas pelnas ėjo stam- 
biems dvarininkams, augo dideli dvarai, o maži ūkininkai smuko, 
duonos ieškodami brovėsi į miestus arba virto paprastais samdi- 
niais. Jiems buvo bloga. Todėl nėra ko stebėtis, kad pasitai- 
kius visiškam nederliui (1817 m.), išbadėję žemės darbininkai 
bastėsi po kraštą su vėliava „Duonos arba kraujo“, apiplėšinėjo 
namus ir malūnus. 

Tuo pačiu metu stambioji pramonė pradėjo nustelbti atski- 
rus darbininkus. Pvz., iš kolonijų gabenama medvilnė iš dalies 
išstūmė vilnas ir pakirto seniau iš vilnų ūkio mitusius kaimiečius. 
Vienintelis išsigelbėjimas, jiems rodės, esąs miestas su didžiąja 
pramone. Sodžiai ėmė tuštėti. Mieste kaimietis nuo vilko ant 
meškos užbėgo: atsiranda darbininkų perteklius, atlyginimas 
mažta. 

Vyrus iš darbo išstumdavo moterys ir vaikai, nes jie pigiau 
atsieidavo. Vaikų darbas buvo be galo išnaudojamas. Už menk- 
niekį jie buvo skaudžiai baudžiami: numušamas užmokestis. Tie 
vaikai misdavo taip skurdžiai, jog atsitikdavo, kad kuriam staiga 
mirus, kiti puldavo prie maisto likučių. Nors geruose fabrikuose 
dirbti reikėdavo ilgai: 6—7 metų vaikas dirbdavo 12, kartais 
16 valandų. Toks fabrikų išnaudojimas skaudžiai atsiliepdavo 
į vaikų sveikatą, — iš patikrintų 824 dirbančių vaikų tik 183 
buvo sveiki. Smuko ir vaikų dorovė. Mokytis jie taip pat 
beveik negaudavo. 

Fabrikai pavergė darbininkų ir kūną ir sielą. 

Darbininkai prieidavo ir prie maišto. Sukilę jie naikino 
audimo įmones, kurias laikė savo nelaimių pradžia. 

Kaip iš visų tų bėdų išbristi, galvojo kai kurie visuomenės 
veikėjai, bažnyčios atstovai, mokslininkai ir rašytojai. Iš šių 
tarpo ryškiausiai pasirodo Dikensas, labiausiai susiartinęs su 
savo meto žaizdomis, labiausiai norėjęs jų skausmą palengvinti, 
nes pats jį buvo savo kailiu patyręs. 


2. Gyvenimas (1812—1870) 


a) Gyvenimo kelias. 
— Karolis Dikensas (Charles 
Dickens) gimė Portsy, netoli 
Portsmuto. Jo tėvas, geraširdis, 
neapsiskaitąs optimistas, už sko- 
las pateko į kalėjimą. Motina, 
likusi su aštuoniais vaikais, 
įsteigė mokyklą, į kurią neatėjo 
"nė vienas mokinys. Mažas Ka- 
rolis pats turėjo sau duonos pel- 
nytis. Tepalo dirbtuvėj, tam- 
siam name, Temzės pakrantėj, 
kur šmirinėjo žiurkės, jisai pra- 
būdavo ištisą dieną. 

Nedidelis palikimas tėvui 
padėjo išsikasti iš kalėjimo. 
Karolis gavo lankyti mokyklą. 
Čia jis įsidėjo į galvą naujų tipų, Karolis Dikensas 
— mokytojų, direktorių, — atgi- 
jusių paskiau romanuos. 

Išėjęs iš mokyklos, Dikensas stojo į advokato kontorą. 
Dieną joje dirbdavo, o naktimis kalė stenografiją. Jos pramokęs 
tapo korespondentu. 

1833 m. buvo išspausdinta pirma Dikenso apysaka. 1836 m. 
jis pradėjo leisti „Pikviko užrašus“, kurie autorių susyk išgar- 
sino. Su didžiausiu darbštumu kuria romaną po romano. Eina 
„Oliveras Tvistas“, „Mykolas Niklbis“, „Senienų krautuvėlė“. 
Dikensas keliauja į Ameriką, sako prakalbas, skaito savo vei- 
kalų ištraukas. Bet Amerika jam nepatiko, ir grįžęs atsiliepė 
apie ją skaudžiais raštais. Nerimdamas vietoj, vėl keliauja po 
Italiją, Šveicariją, Prancūziją. 

Iškilimas 


Realisto tipas 


Ypačiai jis tampa populiarus savo Kalėdų apsakymais 
(„Šykštuolis Skrudžas“ ir k.), apie kuriuos Tekerėjas, su Di- 
kensu didžiausias ano laiko anglų beletristas, taip sakė: „Ta 
knyga tai geradarybė visai tautai, o kiekvienam skaitytojui — 
tikras malonumas“. 

Dikensas organizuoja ir vaidintojų grupę, steigia ir reda- 
guoja laikraštį ir kt. „Dombey ir sūnus“, ,„Dovydukas Koper- 
fildas“, „Mažoji Dorytė“ ir kiti jo veikalai nesiliauja rodęsi iš 
spaudos. Jis pats važinėja po Angliją, viešai skaito savo kūri- 
nius, vėl keliauja į Ameriką. Gydytojai jam pataria ilsėtis. 
Dikensas nepaiso jokių patarimų. Jo energija neišsemiama, nors 
sveikata vis labiau silpsta. Sulaukęs penkiasdešimt aštuonerių 
metų, visos tautos mylimas, staiga suserga ir per vieną dieną 
atsigula ant grabo lentos. „Jis mirė 1870 m.; visa tauta jo gailė- 
josi, kaip nė vieno kito didžio asmens dar nebuvo gailėjusis. 
Buvo jis didelis žmonių valdovas, panašus į kurį pirmykštės 
gadynės karalių, kurio, sėdinčio po ąžuolu ir teisiančio, liaudis 
eidavo pasižiūrėti. Iš tikrųjų, jo žodis sklido plačiose, milijo- 
ninėse auditorijose, ir jo raštai buvo skirti ne vienai pasaulio 
tautai“ (Čestertonas). 


b) Charakteris. — Dikenso energija buvo nepabaigiama, nors 
sveikata menka. Dykinėti negalėjo. Nuolatos dirbo, nuolatos linksmas, vis- 
kuo susidomėjęs ir visur, kaip uodas, savo snapą kaišiojąs, net pietumis 
pasirūpinti nepamirštąs, už savo raštus mokąs didelius pinigus paimti. 

Jo būde būta ir tuštumo, dėl kurio daug kas jį vadina dideliu vaiku. 
Jis rengiasi truputį per puošniai, nepakenčia nė mažiausios kritikos, vaidi- 
jasi su leidėjais, nesupranta, kaip gali prieš jį nesilenkti draugai, giminės, 
skaitytojai. Labai greitai pyksta, kad ir dėl menko nieko. Jam patinka 
publikos plojimai, jis mėgsta plepėti, kaip mažas vaikas. 

Tačiau visa toji tuštybė nekliudo jam būti neišsemiamai geros širdies 
žmogumi. Jei jis lengvai supyksta, tai greit moka ir kito nelaimę suprasti, 
randa žodžių artimui paraginti, pastiprinti, paguosti. Jei jis rūpinasi savim, 
tai reikale skuba ir kitam padėti. 


3. Rašytojas visuomenininkas 


Dikensas jau visai naujo tipo rašytojas, palyginti su roman- 
tikais. Jis nebėga iš gyvenimo, nesidairo į praeitį, kad ja grožė- 
damasis dabartį užmirštų. Atvirkščiai — jis puolasi į dabarties 
gyvenimą, kad jį pataisytų. Jis yra viešumos, minios žmogus, 
jos socialinio klausimo sprendėjas. 

Kad sušvelnintų luomų šiurkštumus, Dikensas prabyla ne 
tik laikraščiu, bet ir romanais į kapitalistą ir vargšą. Į kapita- 

listą prabyla, kad tasai pajustų artimo meilę, į kenčiantį — kad 
ji paguostų, padrąsintų, viltį pažadintų. 

Dėl to Dikensas rodo didmiestį, kur kaminų dūmai užtemdo 
dangaus mėlynę, biržas, kontoras, blizgančias krautuves; skur- 
džiuosius sukčių ir verteivų priemiesčius, kur gyvena turtingieji 
ir vargšai. Tai jau naujos dvasios žmonės. Kapitalistai įsigyja 
kapitalą savomis jėgomis, skriausdami darbininkus. 

„Sunkių laikų“ misteris Bonderbi pasakojas apie savo jau- 
nystę: gimęs griovy, dieną augęs griovy, naktį — kiauliatvarty; 
pažinęs Londoną girtuoklio vagies elgetos mokomas. Bonderbi 
perėjęs visus laipsnius į karjerą: kiemsargio, fermerio, raštininko, 
šeimininko ... Stipriomis kumštimis ir užsispyrimu prasimušęs 
į pirklius manufaktūrininkus. Toje kovoje susidarė savo filo- 
sofiją: pritykoti, pagauti, savo auką praryti. Viską jis vertina 
tik pinigais. Jo meilė reiškias brangiomis dovanomis. Viskas 
yra tvarkinga, kas statistika paremta. Statistika rodo, kad 
didelis vyrų procentas veda jaunas moteris. Tad ir jis taip 
padaro. 

Tuos gobšus jų pačių samprotavimai apgauna. Bonderbi 
sūnus nusikalsta. Tėvas gėdos negali pakelti, bet sūnus jam 
paaiškina: statistika rodo, kad visuomenėj tur būti tam tikras 
procentas piktadarių. 

Tik nepataisomus piktadarius Dikensas nubaudžia, o šykš- 
tuoliams užkietėjėliams jis leidžia pasitaisyti. 

Dikenso kenčiantieji — tikri vargo pelės. Nors pastogės, 
duonos neturi, bet jie vienas kitą myli, paskutiniu duonos 
kąsniu dalinasi. Bobas Krečetas („Šykštuolis Skrudžas“) Kūčių 
vakarą moka net tostą už savo skriaudėją pakelti. 

Tik vieno kito lūpomis Dikensas pagrūmoja skriaudėjams, 
bet grūmojimu ir pasitenkina („Varpai“). 

Dikensas neskelbia kovos su kapitalizmu. Susidariusią pra- 
rają tarp turtingo ir vargšo jis stengias likviduoti krikščioniš- 
komis filantropiškomis priemonėmis. Tie turtingieji yra blogi 
ne dėl to, kad jie turtingi, bet kad jų širdis sustingus. Kai širdis 
ims plakti, savo turtą jie apvers geriems tikslams, ir sušvelnės 
socialinis klausimas. 

Mylimiausi Dikenso veikėjai yra vaikai. Savo romanuose 
ypačiai nagrinėja vaikų mokymo, auklėjimo, skurdaus jų būvio 
klausimus, liečia mokymo reikalus, su vaikais elgesį prie- 
glaudose. ; 

4. Dikenso menas. Oliveras Tvistas 


a) Romano veiksmas. — Oliveras Tvistas gimė ne- 
didelio miestelio prieglaudoje. Jo motina, kurios niekas nepa- 
žįsta, mirė tuoj jam gimus. Jis augo, kaip ir daug kitų našlaičių, 
skurdžiai, alkinamas, mušamas, prievaizdo Bemblio ujamas. Dar 
visai mažą Oliverą atidavė karstadariui mokiniu, bet kartą, su- 
muštas, paniekintas, jis pabėgo ir pėsčias leidosi į Londoną. 

Išalkęs, vos kojas pavilkdamas, Oliveras susitiko kelyje 
berniūkštį, kuris prižadėjo jam ir maistą ir pastogę, jei pabė- 
gėlis su juo eisiąs pas žydą Feginą. Oliveras atsidūrė vagių 
būryje, kurio galva ir yra tas žydas. 

Vieną dieną vaikas su dviem Fegino sėbrais išėjo į gatvę. 
Už savo bičiulių darbus pateko policijai į rankas. Būtų gerokai 
gavęs kalėti, jei ne geraširdis senukas Braunlas, paėmęs Oliverą 
pas save ir jį globojęs. Pas savo globėją vaikas ilgai sirgo. Kai 
pasveiko, Braunlas pasiuntė jį kartą į knygyną, bet pakeliui jis 
vėl pateko į gaujos spąstus ir buvo nuvestas į žydo namus. 

Vagis Saiksas išsiruošė vieno provincijos gyventojo api- 
plėšti; pasiėmė ir Oliverą. Žygis nenusisekė, o Oliveras buvo 
sužeistas ir pusgyvis paliktas laukuos. Jį rado tie patys žmonės, 
kuriuos norėjo apvogti, priglaudė pas save ir gydė. 

Oliverui ir čia grėsė pavojus pakliūti Feginui į nagus. Pasi- 
rodė, kad žydas su Monksu, tikru Olivero broliu, buvo susitarę 
vaiką pražudyti. Jie norėjo paveržti jam tėvo palikimą. Tačiau 
gerasis Braunlas vaiką išgelbėjo; pasiėmė jį pas save. Oliveras 
gavo tėvo palikimą ir galėjo mokytis. 

Romanas čia dar nesibaigia — kol knyga bus užversta, da: 
reikėjo nubausti Feginas ir jo gauja: plėšikai pateko į teismą, 
buvo pasmerkti ir pakarti. 

Paskutinės Saikso ir Fegino valandos yra vienos iš įdo- 
miausių veikalo vietų. Čia puikiai aprašytas Saikso, nužudžiusio 
savo mylimąją, sąžinės kančios ir Fegino priešmirtiniai pergy- 
venimai. 

b) Romano kompozicija. — „Olivero Tvisto“, kaip ir daugelio 
kitų Dikenso romanų, planas esti maždaug toks. Įvade matom kelis 
veikėjus. Veiksmo plotas nedidelis. Vyriausias herojus persikelia į naują 
aplinkumą — veiksmas praplečiamas (Oliveras patenka į darbo namus, paskui 
pas karstadari). Nelauktas atsitikimas pakreipia herojaus likimą (Oliveras 


patenka pas Feginą). Dabar iškyla nauja svarbi figūra — globėjas (Braun- 
las), kuris išgelbsti veikėją. Priešai vėl stato pinkles, iškyla epizodiniai 

asmens (Bemblis, Monksas). Romano didvyriui pasiseka išsipainioti iš 
daugelio kliūčių, bet dar lieka paskutinė. Dažniausiai vyriausiam veikėjui 
ji pavyksta nugalėti. Bet kai kada, kituos romanuos, kliūtys jį apveikia, 
ir veikėjas žūsta. Pagaliau piktadariai baudžiami. 

Iš šito plano matyti, kad Dikenso veikaluose yra labai daug nuotykių, 
kuriais remiasi veiksmas. Tuo būdu jo romanai — nuotykių romanai, Bet 
tie nuotykiai tėra tik priemonė herojaus sielai ir jo likimui nušviesti, net 
tam tikrai visuomeninei idėjai įrodyti. 

Kad tie nuotykiai būtų gyvesni, dramatiškesni, Dikensas griebiasi kon- 
trastų: vienoj pusėj geri veikėjai, antroj — blogi. 

Visi jie kalba gyvai, vaizdžiai, retais žodžiais. Jie mėgsta plepėti. Iš 
dialogų trykšta sąmojis, judrumas. 

c) Charakteriai. — Veikėjuose Dikensas mėgsta iš- 
kelti vieną ryškų bruožą — kas storas, tai jau labai storas, kas 
piktas, tai per dienų dienas dantis rodo; kas piktadarys, tai jo 
sieloj ko geresnio nė su žiburiu nerasi. Paskui jis pastebi cha- 
rakteringų smulkmenų: štai vienas amžinai rodo savo dailias 
kojas; kitas vis raito plaukus; kitas vėl šnypščia kaip garvežimis. 
Prieglaudos prievaizdas Bemblis ir jo aukštas, trikampis skrib- 
lius yra neatskiriami draugai. Kai Bemblis savo skribliaus ne- 
tenka, jis virsta, tarsi, kitas žmogus, menkesnio autoriteto. 

„Olivere Tviste“ ir kituose Dikenso romanuose yra dvejopų 
moterų. Jos labai švelnios, jausmingos, nepaprastai geros. Jei 
panelei Rožei pridėtum sparnus, dar apvilktum baltu drabužiu 
ir sujuostum mėlynu kaspinu, tai gautum gryniausią angelą. Tos 
gerosios moterys ne visada psichologiškai vykusios. 

: Prie gerųjų kai kada dar pritampa kokia senutė. Tačiau 
senės dažniausiai sudaro antrą moterų skyrių — piktas, kvailas 
raganas, kurios kankina mažus vaikus. „Olivere Tviste“ pik- 
čiurna našlė Korni kietai laiko ir spaudžia jai pavestus pavar- 
gėlius, ji sukta, pikta ir veidmainė. Kai Bemblis ketina jai 
pirštis, tai ji atrodo vienas gerumėlis, bet paskui savo storulį 
vyrą taip paima į nagą, taip ji apdaužo, apstumdo ir lauk išvaro, 
jog to žmogaus visa šlovė ir didybė bematant vėjais nueina, Į 
blogų moterų būrį įsimaišo ir jaunųjų. 

Beveik visada svarbiausi Dikenso herojai yra vaikai. Vaiką 
įvedė į literatūrą Prancūzijoj Ruso, Anglijoj Uordzuort ir Vo- 
kietijoj „audringieji genijai“. Be abejo, Dikensui atsiliepė ir jo 
jaunos dienos. 

Pats Oliveras Tvistas yra skaidrios, naivios sielos ber- 
niukas, kurio nepajėgė sugadinti gyvenimo šešėliai. Nei skurdas 

prieglaudoj ar darbo namuose, nei blogas karstadirbio elgesys, 
nei sukčių būrys, nei badas, nei mušimai, nei užgauliojimai 
negali jo pastumti į blogą kelią. Bet jis nėra toks, kaip panelė 
Rožė, kad, išgirdęs įžeidžiant mirusią savo motiną, nepultų ir 
neapdaužytų šmeižiko. 

Blogų vaikų užtinkam pas Feginą. Jie ištvirkę, sukinėjasi | 
mieste ir žmones apvaginėja. Įdomiausias jų tarpe — gudrusis 
Daukinsas. Jis visada gerai nusiteikęs, visada vilki plačius tri- 
nyčius, o geresnio sukčiaus už jį nerasi. Jis dedasi didelis vyras 
esąs ir, patekęs į teismą, elgiasi iš aukšto, grasina visus apskųsiąs 
kažkokiam apgynėjui, kuris „dabar pusryčiaująs su parlamento 
vicepirmininku“. 

Visus „Olivero Tvisto“ vyrus prašoksta žydas Feginas. 


Apie jo išorę Saiksas taip kalba: ,,... įdėjus į stiklinį indą, tave 
būtų galima rodyti kaip biaurumo pavyzdį ...“ Jis plėšikų, vagių 
organizatorius. Žmogus nudėti — jam tik menkas daiktas. Jis 


yra gudrus, labai gudrus, sudarinėja planus, žmones į pinkles 
įtraukinėja, nuolat budi, veikia, galvoja. Kartais jis net filoso- 
fuoti ima: „Kiekvienas žmogus yra geriausias sau draugas“. Jį 
vis dėlto Dikensas inutempia į kartuves. 


d) Psichologas. — Pasakodamas apie Feginą teisme, 
Dikensas davė gilų žmogaus dvasios paveikslą. Jis nekalba 
skyrium apie daiktus ir žmones; viską praleidžia pro nervin- 
gas, drebančias, žėrinčias Fegino akis. Feginas mato, kaip nuo 
grindų ligi lubų iš kiekvieno colio į jį įsmeigtos godžios, tyri- 
nėjančios akys. Vienas vaikinas piešia jo veidą mažoj knygutėj. 
Nusikaltėlis galvoja, ar išeis panašus. Jis žiūri į teisėją, svarsto, 
pagal kokią madą apsitaisęs, kiek gali kaštuoti jo drabužiai ir 
kaip jis jais apsivelka. Pamatęs, kad vienas kažkoks ponas 
išėjo, jis stengiasi įspėti, ar tasai ponas buvo norėjęs pietų, ką 
valgė ir kur... Norėdamas nuvyti mintis apie karstą, pradeda 
skaityti vinis grindyse ir pastebi, kad viena buvo su numušta 
galva. Ar ją pataisys ar taip paliks? Visa tai rodo baisų žmo- 
gaus susijaudinimą, kai vaizduotė jau veikia automatiškai ir 
negali susitelkti, suimti bendro vaizdo. 

Arba kaip žmogžudį Saiksą sąžinė graužia. Jį kankina 
aukos akys, jis negali ramybės rasti ir sprunka iš Londono. 
Kartais jis bėgte bėga, kartais vos koją už kojos velka, visai 
sustodamas ir lazda krūmus daužydamas. Jis pasiekia nedidelį 
miestelį, o auka vis jam vaidinasi: 

„Ėjo jis paslaptomis, bet išėjęs iš miestelio ir atsidūręs tamsoje, pajuto 
baimę, kuri jį sukrėtė iš pašaknų. Kiekvienas daiktas ar šešėlis, stovįs 
ar krintąs, rodėsi jam kažin kokia baisi šmėkla. Bet tos baidyklės 
buvo niekis, palyginti su ta baisia žmogysta, kur nuo pat ryto sekė 
jo pėdomis. Tamsoje jis galėjo atskirti jos šešėlį, pabrėžti mažiausią 
smulkmeną ir stebėti, kaip tykiai ir iškilmingai ji sekė paskui. Gir- 
dėjo jos drabužius šnabždant medžių lapuose, ir kiekvienas vėjo 
pūstelėjimas nešėsi su savim jos tykų šauksmą. Jam sustojus buvo 
tas pat... Visą rytą ji stovėjo pryšakyje, dabar atsirado jam ant 
pečių. Jisai prisiglaudė pečiais prie pakrantės ir jautė, kad ji stovėjo 
viršuj jo... Jis atsigulė ant kelio aukštininkas. Čia jau pas jo galvą 
stovėjo šmėkla — stačia, tylinti, kaip gyvas kapo paminklas, su kruvinu 
parašu kaktoje“. (457—458, J. Kmito vert.). 


Pamatęs gaisrą, jis visą naktį dirba, lenda į dūmus ir lieps- 
nas. Jam reikia darbo, pavojaus, ko nors kito, kas nors valan- 
dėlę nutramdytų sąžinės graužimą. Pagaliau kai jis, dieną išsi- 
kankinęs, sužino, jog nusikaltimas jau susektas, tai nepajunta 
jokio įspūdžio — nervai nereaguoja. Jis jau negali pakelti vienu- 
mos, grįžta į Londoną, manydamas greičiau pavojaus išvengsiąs, 
bet patenka miniai į rankas. 

Kai Dikensas aprašo gaisrą, Fegino suėmimą ar Saikso galą, 
jis turi progos atvaizduoti minios psichologiją, kuri ano laiko 
literatūroj buvo visiška naujiena. 

e) Liūdesys ir juokas, — Dikensas žinomas kaip 
vienas iš linksmiausių anglų rašytojų. Jo „Pikvikas“ yra tarsi 
antras „Don Kichotas“. Vis dėlto jo veikaluos pasitaiko daug 
liūdnų, skaudžių ir šiurpių momentų. Tai ligos, nusikaltimas, 
mirtis, dvasios ir kiti antgamtiniai reiškiniai. Paskutinių dviejų 
elementų „Olivere Tviste“ nėra. Jame ypačiai daug nusikaltimų 
knibžda. 

Skaitytojo širdį Dikensas pasiekia per ašaras ir per juoką. 
Jo juokas — tai juokas paprastų žmonių, kuriems nesvetimas nė 
vulgarumas ar perdėjimas. Dėl to jo veikėjai kartais virsta tarsi 
karikatūromis. Tai linksmas juokas, didelis juokas, koks skamba 
smuklėse prie alaus stiklo. Dikensas ne juokiasi iš savo veikėjų, 
bet drauge su jais kvatoja. Tam vyriškam, sveikam humorui 
netrūksta ir švelnumo, užuojautos, rodomos rašytojo romanų 
veikėjams. Iš jo plaukia optimizmo banga, nes Dikensas juokiasi 
ne dėl piktumo, ne dėl pašaipos, bet dėl geraširdingumo. 

Dikenso veikaluos užeisim daug komiškų situacijų. Pažiū- 
rėkim, kaip Bemblis nori našlei Korni pasipiršti.  Garbingas 
prievaizdas atėjo pas našlę šaltą žiemos vakarą. Ji pasiūlo ar- 

batos, kurią jis mielai priima, ir dar našlę palydi švelniu žvilgs- 
niu, kelis sykius atsikosėdamas, nuolat giliai atsidusdamas, nors 
tai nė kiek nekenkė jo ėdrumui; priešingai, arbata su pyragai- 
čiais dar smagiau ėjo. Tokiais svarbiais momentais dažnai pri- 
trūksta kalbos. Bėt Bemblis' turi galvą — jis tuoj randa šneką 
apie katę, kuri su katuku raičiojasi pas ugnį. 

— Ponia Korni, — tarė Bemblis iš lėto, šaukštuku mušdamas 
taktą savo žodžiams, — aš noriu pasakyti, poniute, kad jei kokia 
nors katė ar katukas, gyvendamas su jumis, nemylėtų jūs namų, tai 
būtų asilas, poniute! (212—213 p.). 


Jau matyti, prie ko einam: Bemblis užsimena apie meilę, 
tegu šiuo tarpu ir apie katės meilę! Dar bus pažanga. Po arba- 
tos susėdo už apskrito stalelio, priešingose pusėse. Tik staiga 
Korni pašaukiama prie mirštančios senės. Likęs vienas Bemblis 
atsidarė spintą, suskaitė šaukštukus, pakilnojo repliukes cukrui, 
stropiai apžiūrėjo sidabrinį pieno puoduką, peržvelgė baldus, 
stalčius, rado dėžutę st pinigais. Tos visos gėrybės jį privertė 
tvirtu balsu ištarti: „Aš turiu tai padaryti (susituokti)!“ 

Toliau Dikenso romanuos randam komiškų charakterių. 
Tas pats Bemblis! Jis, su savo kampuota skrybėle, gražiomis 
kelnėmis nešasi labai aukštai. Jis nuolat' rimtas, nes prievaizdui, 
tokiam galingam ponui, juoktis kaip ir nepridera. Jis didžiuo- 
jasi savo iškalba ir plepa, lyg šarka. Jam netrūksta ir išradėjo 
dovanos, kurią jis baisiai vertina: jis našlaičiams, prieglaudoj 
gimusiems, suranda vardus ir pavardes. Jis iš anksto jau turi 
parengęs pavardes ligi abėcėlės pabaigos. 


f) Fonas. — Dikensas daugiau yra miesto nekaip kaimo 
vaizduotojas. Aprašinėja gamtą jis ne skyrium nuo veikėjų, bet 
ar siauras Londono gatves ar liūliuojančius javų laukus leidžia 
pro vieno ar kito asmens akis. Kai Oliveras liūdi dėl panelės 
Rožės ligos, tai ir skaidrus saulės spindėjimas tampa nejaukus. 
Kai Saiks4 ima sąžinė kankinti, jam ir pakelės medžiai su 
krūmais neduoda ramybės, jį baugina, lyg gyvos būtybės. „Jo 
(Dikenso) mėne inėra ribos tarp gyvų ir negyvų daiktų — vilnys 
šneka, fabrikų mašinos ir traukiniai jaučia ir veikia kaip gyvos 
būtybės“ (Dibelius). 

Pamatę žalius kalnelius, tankias girias, užuodę kvepiantį 
kaimo orą, Dikenso žmonės negali ramiai žiūrėti — juos pa- 
gauna entuziazmas, jie džiūgauja. Žodžiu, atsiranda lyrizmo. 

Londono vaizduos jau daugiau objėktyvumo. Dabar au- 
torius skaitytoją vedžioja po siauras, purvinas gatveles, kur 
smuklėse plūstasi girti valkatos, kur girti vyrai ir moterys tie- 
siog drybso purvyne. Tose nešvariose gatvelėse pilna krautuvių 
su mažos vertės prekėmis, languose ir duryse karo eilės prastų 
drabužių. Ant šio nykaus vaizdo slenka Temzės rūkai, pro 
kuriuos matyti laivų stiebų giria, daugelio bažnyčių bokštai. 
„Olivere Tviste“ apie Londono prabangą, didelius parkus ir 
puikius namus Dikensas nepasakoja, nes jam iš mažens buvo 
geriau pažįstami anie skurdūs kvartalai, jie buvo jo širdžiai 
artimesni. 


g) Įvertinimas. — Dikensui galima prikišti per daug 
supainiotos intrigos, kuriose netrūksta ir nereikalingų epizodų. 
Veikėjų jo romanuose labai daug, kai kurie tik šiaip sau pasi- 
rodo, nieko nepridėdami veiksmui. Jo skonis neretai linksta į 
karikatūrą, perdėtą jausmingumą. Stilius nėra lygus, šalia giliai 
atvaizduotų veikėjų yra ir paviršutiniškai tepaliestų. 

Visi tie trūkumai nė kiek nežemina Dikenso reikšmės. 
Anglams jis yra pirmas iš didžiųjų beletristų. Jo raštai eina po 
visą pasaulį, ypač jaunimo tarpe. Bet ne tik jauni Dikensą ver- 


tina: jis buvo vienas iš mėgstamiausių Dostojevskio ir Tolstojaus 


rašytojas. 


Pagalvoti. — 1. Socialinio klausimo sprendimas „Šykštuoly Skru- 
dže“. 2. Kokis skirtumas tarp romantikų ir Dikenso antgamtinio elemento 
(„Šykštuoly Skrudže“) ? i 


Pasiskaityti.. — Dikensas, 1. Oliveris Tvistas. Vertė J. Kmitas 


“ (Amerikoj išleista), 2. Šykštuolis Skrudžas, 3. Varpai, Vertė A. Venclova. 

Miestas 


II. PRANCŪZŲ REALIZMAS IR NATŪRALIZMAS 


Štai gyvenimas toks, koks jis yra. Jis nėra nė 
kiek gražesnis kaip virtuvė. — Balzakas 


Balzakas (1799—1850) 


1. Balzakas rašytojas 


Prancūzų pirmuoju realistu laikomas Oforė de Balzak (Ho- 
norė de Balzac), nors jis rašė dar pačiame prancūzų romantizmo 
karštyje.  Romantiškieji intuicijos, įkvėpimo, genijaus žodžiai 
jau tenka išmesti iš žodyno, kalbant apie Balzaką. Jis naujo tipo 
rašytojas — literatas, amatininkas, literatūros „katorgininkas“. 


Kaip ir tėvas, Balzakas yra 
stipraus organizmo, kovai užsi- 
grūdinusi figūra, praktikas. Jo 
biografija yra paprasta. Tai bio- 
grafija tūkstančio to meto žmo- 
nių, kurie visomis keturiomis 
stengėsi išplaukti į gyvenimo 
viršų. Tam reikėjo pinigo. Pi- 
nigas tampa ir Balzako viso gy- 
venimo ir darbo akstinu. Balza- 
kas steigia spaustuvę, raidžių 
liejyklą. Bankrotuoja.  90.000 
frankų skolos jis ryžtasi išmo- 
kėti romanus berašydamas. Pa- 
lėpėj, nedideliam kambarėly pra- 
dėjęs literato karjerą, visą svei- + 
katą skiria rašytojo amatui. 

Balzakas įkvėpimo nelaukia. 
Jis nervus pasidilgina juoda kava, kurią jis pats perkas ir verdas. 
Jis keliasi vidurnaktį ir dirba lig 5 val. po pietų. Pavalgęs tuoj 
"gula, ir nuo vidurnakčio vėl braška jo plunksna smulkia rašy- 
sena. O tai darbas sunkus. Mintis greit neišsilukštena, vaiz- 


Onorė Balzakas 

dams išreikšti trūksta tinkamų žodžių. Ir Balzakas kartais net 
17 kartų taiso, kol išleidžia veikalą į pasaulį. 

Tai buvo „galingas, dirbąs su milžiniška jėga statytojas, 
ir šiurkštus, daužąs kūju, statąs akmens sieną kiklopas privertė 
savo rūmą pagaliau pasiekti tą viršūnę, į kurią du jo amžinin- 
kai, lyros genijai V. Hugo ir Žorž Zand, pakilo savo sparnais“ 
(Brandes). 

Balzakui stinga tik pinigų ir laiko, bet niekados nestinga 
siužetų. Jis turi net po kelis iš karto. O medžiagos jam duoda 
nepaprastai stiprus pastabumas, gyvenimo pažinimas, plati 
vaizduotė, gyva atmintis. 

Balzako vaizduotė taip jį tarpais apvaldo, kad jis net tikrovę su svajo- 
nėmis supainioja. Kai draugas jam pasakoja apie savo sesers ligą, Balzakas 
atsako: „Visa tai gerai, drauguži, bet grįžkim į realybę, kalbėkim apie Euge- 
niją Grande“. Tačiau Balzako vaizduotė ne tokia kaip romantiko. Ji nuolat 
prie žėmės prirakinta, ji kuria planus su milijoninėmis apyvartomis. 

Kada skolininkai prispaudžia arba gydytojas įsako: „Mesk dirbęs, kitaip 
nudvėsi“, Balzakas leidžiasi į provinčiją. Kartais keliauja pėsčias su maišų 
ant nugaros, kartais važiuoja. Bet ir važiuodamas, nors ne labai vikrus, 
kopia ant „diližano“ viršaus, kad geriau galėtų stebėti kraštą. Balzakas 
susiduria su daugybe žmonių, pažįsta Prancūziją skersai ir išilgai. 


1850 m. Balzako darbas sustojo. Jis dar vedė ilgai svajotą 
ir mylėtą moterį, kuri buvo lenkė, bet trumpai su ja pagyveno. 
Juodos kavos dilginama širdis buvo pervargusi ir tais pačiais 
metais nustojo plakus. 

Ir vis dėlto Balzakas sau aukso nesusikrovė; jis paliko tik 
gražų turtą prancūzų literatūrai. 


2. Balzako romanai 


Literatūros darbą Balzakas pradėjo avantiūriniu ir istoriniu 
romanu, iš Skoto pasimokydamas, bet jau apie 1830 metus jis 
ima juoktis iš romantizmo. Jis pasijunta, kad jo romanų sritis 
— plati gyvenimo tikrovė. Jis imasi atvaizduoti visą ano laiko 
prancūzų gyvenimą, nieko neužmiršdamas, nieko nepridėdamas 
ir neidealizuodamas. Daugybė jo sugalvotų romanų turi pa- 
rodyti įvairias to gyvenimo puses. Visiems tiems raštams su 
entuziazmu Balzakas priima draugo pasiūlytą „Žmogiškosios 
Komedijos“ vardą kaip antitezę „Dieviškajai Komedijai“. Ge- 
riausi romanai yra „Eugenija-Grande“, „Tėvas Gorio“, 30 metų 
moteris“. 

Prieš Balzaką buvo daugiau įprasta kalbėti apie meilę ir 
nekalbėti apie pinigus. Balzakas matė, kad pinigai ne tik jam 
svarbūs, bet ištisos naujų laikų visuomenės dievaitis. Dėl to 


pinigai, jų stoka, jų troškimas yra „Žmogiškosios Komedijos“ 


ašis. Balzakas ne. tik parodo, kad žmonės, dėl pinigų dorovę 
pamina, tėvą, dukterį užmiršta, bet pas autofius, pasakytūm, 
įlenda į savo herojų kišenius, suskaito, kiek j jie turi pinigų, kiek 
algos gauna, iki mažiausio pinigėlio. 

Lig Balzako romane vyravo jauna moteris. Balzakas didelis 
moterų psichologas, paseka savo romano motėrį per visą jos 
gyvenimo kelią, bet daugiausia ją sustabdo ir rodo jau subren- 
dusią, apie trisdešimt ir per trisdešimt metų, kada moters dvasia 
gilesnė, turiningesnė, labiau subrendus. 

Vyro ar moters charakterį Balzakas nori pagrįsti jų ligomis, 
kūno trūkumais. Jų charakteris atsispindi ir iš išviršinių ženklų: 
iš galvos formos, iš veido bruožų, iš gestų, net iš rūbų sukirpimo 
ir vilkėsenos, kaip kad gamtininkas iš žandikaulio formos atspėja 
plėšriųjų gyvulių įpratimus. Dėl to su dideliu rūpestingumu 
visas tas smulkmenas aprašinėja. O Balzako žmonės yra kaip 
tikri žvėrys. Visas jų pasaulis tai didžiulis dumblynas, kuriame 
kiekvienas stengias iškopti į viršų, remdamasis ant savo kai- 
myno galvos ir jį murdydamas gilumon. Kurio stiprūs raumenys, 
gudri galva, tas iškopia ir įsiviešpatauja. Silpnieji žūsta. Ta 
visuomenė pagauna jaunus, gyvenimo nepažinusius žmones ir 
pamažu juos įšitraukia į dumblyną. Gerosios atsparios figūros 
izoliuojamos iš gyvenimo, išstumiamos į kampą ir tenai nuvysta. 

Tos visuomenės žmones Balzakas rodo pagautus vienos 
aistros (šykštumo, išdidumo, garbėtroškos, meilės), kuri nustel- 
bia visus kitus jausmus, užmuša žmoguje žmoniškumą, palieka 
jame tik tą vieną pasiutusį instinktą. Tėvo Gorio duktė taip 
pasigėrusi troškimu būti pirmąja baliuose, kad, išgirdus apie 
tėvo ligą, išriedino iš akies ašarą, bet tik-pamąstė: aš sugadinsiu 
savo veidą, ir ta baisi mintis prieš balių išdžiovino visas jos 
ašaras. Net ta pati tėvų meilė virtus aistra, beprotišku instinktu. 
Gorio myli savo dukteris „labiau kaip Dievas pasaulį“; dėl savo 
dukterų parduotų Dievą, nueitų į pragarą ir mirdamas jas keikia 
ir joms meldžiasi. 


Šitos materialistinės visuomenės vaizdas ir Balzako menas . 


lengva pastebėti Balzako šedevre, ,Eugenijos Grande“ (Eugėnie 
Grandet) romane. 

3. Eugenija Grandė 


Šitame romane Balzakas rodo Prancūzų provincijos gyve- 
nimą maždaug iš 1820 metų. Tai paprastas kasdieninis gyve- 
nimas šykštuolio (Grandė (Grandet), kuris - savo - šykštumu 
sugriauja ir savo dukters Eugenijos gyvenimą. | 

a). Pats senis Grande — tai šykštumo ir gobšumo aistros 
apakintas milijonierius. Jis buvo kitados statinių dirbėjas, bet 
revoliucijos laikais praturtėjo supirkinėdamas bažnyčių turtus. 
Jo tikslas — milijonai. Milijonams rinkti jis genijus. Kur gali, 
kaip laukinė katė, moka uoliai savo grobį užpulti, kur negali, 
moka puikiai laukti ir tylėti. Ko klausiamas jo komercijos rei- 
kalais Grande tepasako: „Nežinau, gal būt, pamatysim...“ ir 
pagaliau priduria: „Aš negaliu nuspręsti, nepasitaręs su žmona“. 
O kaip jis su ja tarsis, kad ji prieš savo vyrą kaip bailus tarnas. 
Grande tyčiomis mikčioja, tardamas ir neištardamas žodį. Klau- 
sytojas, neiškentęs, pats mėgina senio mintį atspėti. Šitaip senis 
išvengia pasisakyti ir paskui gali teisintis nebuvęs suprastas. 

Ir namiškiams ir sau Grande šykštus. Suskaito net Gukžaiė 
kąsnelius, kad per daug neišeitų. 

Grande paskaitė laišką, kad jo brolis dėl bankroto nusi- 
žudė, ir jau daro planus, kaip galėtų atsakomybės išvengti. O 
velionies sūnų jis savaip užjaučia. 

Grande nesivaržė turėdamas pranešti Karoliui apie jo tėvo mirtį, bet 
jautė savo rūšies gailestį, žinodamas, kad jis bė skatiko, ir todėl ieškojo išsi- 
reiškimų švelniau skaudžiajai tiesai pranešti. „Jūs netekote tėvo“, menk- 


niekis pasakyti. Juk tėvai miršta pirma vaikų. Bet: „Jūs neturite jokio tur- 
to“ — visos žemės nelaimės buvo sutelktos tuose žodžiuose. 


Kada vaikinas graudžiai verkia, visai nesirūpindamas tur- 
tais, senis galvoja: „Tas jaunikaitis niekam netikęs, jis e ugBA 
galvoja apie mirusius kaip apie pinigus“. 


Gudrus 


Be žmoniškumo 


Rodydamas tėvišką meilę, kiekvienus maujus metus ir var- | 


dadienį Grande dovanodavo savo dukteriai po auksinį. Bet 
kartais Eugenijai reikėdavo jam parodyti, ar dar turi pinigus. 
Ir niekados jis nebuvo toks žiaurus, kaip sužinojęs, jog duktė 
pinigų neturi. Jis įmetė ją į kambarėlį, įsakydamas jai duoti tik 
duonos ir vandens. -Bet kai notaras pasakė, jog Eugenijai tenka 
motinos palikimas, tada dreba visos gyslos, kad Eugenija nepa- 
reikalautų iš Grande savo turto, jis šokinėja apie savo dukterį, 
lyg ji būtų iš aukso. Kai ji nuo palikimo atsisako, senis bu- 
čiuoja ją taip, lyg rodos apkabinęs norėtų užsmaugti. 

Grande paseno. Suparaližuotas nuolatos dairos į tą kam- 
barį, kur jo auksas. Kartais liepia dukteriai atnešti krūvą auk- 
sinių, išdėstyti ant stalo. „Tai mane atšildo“, sakydavo jis. 

„Paskutines „gyvenimo valandas, kada parapijos klebonas atėjo su sa- 
kramentais, jo akys, kurios jau kelios valandos atrodė mirusios, pamačiusios 
kryžių, žvakides ir sidabrinį šlakstytuvą, atgijo, pradėjo įsispyrusios žiūrėti, 
ir jo karpa sujudėjo paskutinį kartą. Kada kunigas prinešė prie lūpų pa- 
auksuotą krucifiksą, duodamas pabučiuoti Kristaus paveikslą, jis (ligonis) 
baisiai sujudo, kad jį pagrobtų, ir šitą paskutinę pastangą apmokėjo jis. 
gyvybe“. 

Paskutiniai jo žodžiai buvo Eugenijai: „Tu man atiduosi 
apyskaitą tenai“. 

Tai šiurpus šykštuolio paveikslas, išsiveržiąs iš kasdieninio 
gyvenimo tikrovės. Moljerui tas šykštuolio tipas atrodė juokin- 
gas, Balzakui jis tragiškas. 

b) Visai priešinga jo duktė Eugenija, tylos, vienumos 
žmogus. Kai pasirodė Karolis, nelaimingo nusižudėlio sūnus, 
Eugenijai pagailo vargšo vaikino. Ji pati nepasijuto, kaip jį 
pamilo. Ir tas tamsus niūrus namas sušvito jai vaivorykštės 
spalvomis. Juodu pasižada vienas antram. Jis važiuoja į Indiją 
praturtėti, o ji atiduoda jam iš tėvo gautas santaupas ir lieka 
jo laukti ir mylėti. Eugenija neraudoja, laiškų nei dienoraščių 
nerašo, nei romanų neskaito. | 

Praturtėjęs Karolis atsisako nuo Eugenijos, nežinodamas, 
kad ji milijonus valdo. Eugenija gauna jo laišką. 

„Kitos moterys nuleidžia galvą ir kenčia tylomis: jos eina mirdamos 
ir atsižadėdamos, verkdamos ir atleisdamos, melsdamos ir atsimindamos lig“ 
paskutinio atodūsio. Tai meilė, tikroji meilė, angelų meilė, išdidi meilė, 
kuri gyvena savo skausmu ir nuo jo miršta. Toks buvo Eugenijos jausmas 
perskaičius tą baisų laišką. Ji pažvelgė į dangų, prisimindama paskutinius. 
savo motinos žodžius... 

— Mano motina sakė teisybę, — tarė ji verkdama. — Kentėti ir mirti“. 

Ji „atkeršija“ „Karoliui tuo, kad apmoka jo skolas. Vėliau 
išteka už teisėjo de Bonfon. Bet“ vyras numiršta, ir Eugenija 
lieka našlė. 

„Ponia de Bonfon liko našlė 533 metų, su 800 tūkstančių svarų. 
pajamų per metus, dar graži, bet kaip moteris, kad būva graži apie 

40 m. Jos veidas baltas, pasilsėjęs, ramus. Balsas švelnus ir susitelkęs, 

manieros paprastos. Joj visas skausmo kilnumas, asmens šventumas, 

kuris nesutepė savo sielos susidurdamas su pasauliu, bet taip pat ir 
senos merginos kietumas ir kasdieniški įpročiai, kuriuos suteikia siau-- 
ras provincijos gyvenimas. Nežiūrint į tuos 800.000 metinio pelno, ji 
gyvena, kaip kadaise gyveno vargšė Eugenija Grande; ji nekuria 
krosnies savo kambary kaip tik tose dienose, kuriose tėvas kadaise 

leisdavo užkurti salės židinį, ir ją gesina pagal jaunų dienų programą. 

Ji vilki tokiais pat drabužiais, kaip ir jos motina. Somiuro namas, 

namas be saulės, be šilumos, nuolat šešėly, melancholiškas yra jos 

gyvenimo paveikslas. Ji stropiai deda savo pajamas ir, gal būt, atro- 
dytų perdaug taupi, jei nenutildytų apkalbų tauriu turtų suvartojimu. 

Maldingos geradariškos fundacijos, prieglauda seneliams, krikščioniškos 

mokyklos, gausiai apdovanota biblioteka, kiekvienais metais kalba 

prieš šykštumą, kurį jai kai kas prikiša... Ponia de Bonfon, kurią 
kai kas pasityčiodamas vadina panele, apskritai randa sau religingą 
pagarbą. Ta tauri širdis, kuri teplakė tik švelniausiems jausmams, 
taip pat turėjo būti palenkta žmogiškų reikalų išskaičiavimams. Pinigai 
turėjo suteikti tai dangiškai gyvybei savo šaltas spalvas ir įkvėpti 

nepasitikėjimą moteriai, kuri buvo vienas jausmas“. į 

Balzakas parodo, kaip ta sumaterialėjusi aplinkuma veikia 
ir skaistų žmogų. Viena, ji sugriovė Eugenijos laimę. Antra, 
aplirkuma pradeda laužti ir jos dvasią, sudarydama tokius įpra- 
timus Eugenijoje, kokius turėjo jos tėvas. 

c) Visuomeninis materializmas. — Ne tik 
Grande gyvena pinigais, bet ir visa kita visuomenė galvoja apie 
„aukso veršį“, žino, kad Eugenija yra vienintelė paveldėtoja 
senio Grande milijonų. Atsiranda į jos ranką dvi pretendentų 
frakcijos: teismo pirmininkas Krušo, remiamas dėdės notaro, 
dėdės kunigo, ir Adolfas Grasen, palaikomas tėvo bankininko, 
motinos intrigantės ir giminių. Eugenijos vardo dieną abidvi 
frakcijos atnešė dovanų. Susėdo loto žaisti, tačiau visi galvoja 
apie Grande turtus, ne apie žaidimą. Tik staiga atvažiavęs Ka- 
rolis sumaišo jų materialistines svajones. 

Paties individo žlugimas visuomenėje matyti iš Karolio 
istorijos. 

Karolis Paryžiuj buvo tik frantas. Kai tėvas mirė, jis dar 
turi daug širdies; už jam rodomą nuoširdumą jis pamilo ir Eu- 
geniją. Bet išvažiavęs į Indiją — su vilkais ėmė vilku kaukti: 

„Pamažu Karolis atpalaidavo savo sąžinę nuo bet kurių prietarų ir 
sumetė, kad, norėdamas greičiau praturtėti, jis turi negrais prekiauti. Viena 
mintis, viena svajonė jį persekiojo — sugrįžti į Paryžių su milijonais ir 


triukšmingiau nekaip kada nors. Jo pažiūros daug pakito. Tikėjimas tei-' 


singumu pradingo iš jo širdies, nes gyvenime jis matė ką kita. Jo širdis iš 
pradžių ataušo, paskui atšalo, paskui visai suakmenėjo. Savo amato daly- 
kuose tapo žiaurus, užsispyręs. Jis prekiavo kiniečiais, negrais, paukščių 
lizdais, vaikais, moterimis... 

Jeigu grynas, dangiškas Eugenijos paveikslas jam vaidenos pirmomis 
jo kelionės dienomis, jeigu visą savo pasisekimą jis tikėjo einant iš jos mal- 
dų, tai šitie atsiminimai pamažu dilo iš jo širdies. Paskui negrės, mulatės, 
juodos ir baltos moterys — visų tautų, visų spalvų, intrigos, nuotykiai — 

visiškai išvijo iš jo atminimo senąjį Somiurą, ir namą, ir suolelį po lazdynų 
krūmu, ir pabučiavimą, išveržtą iš Eugenijos ... 

Eugenijai teko vieta ne Karolio širdyje, bet sąskaitų knygoj, kaip 
kreditorei 6.000 frankų“. 


e) Kompozicija. — Veikalo pradžioj Balzakas paprastai duoda 
foną. Čia aprašo Grande namą. Tas namas pastatytas nelygioj, švarioj, 
akmenimis grįstoj, siauroj, nuošalioj gatvėj, kur greit išgirsti triukšmą. Visos 
gatvės namai seni — dviėjų, trijų šimtų metų. Senas ir Grande namas, 
pilkas, akmeninis, šiek tiek panašus į kalėjimą, o kiemo mūrai į tvirtovę. 
Viduje namas dvelkia šalčiu ir drėgnumu. Šešėliai ir tyla jame viešpatauja. 

Su šituo niūriu namu sutapusi visa Grande šeima. Jie čia atrodo 
taip prisitaikę, kaip prisitaiko prie aplinkos kai kurie gyviai (ešeriai tokia 
nugara, kaip šešėliuotas nuo nendrių vanduo, driežas žalsvai margas, kaip 
samanoto miško žemė). Šaltas ir kietas senis Grande sutapęs su šaltu 
akmeniniu namu. Jo tarnaitė Nanona didelė, stambi, tvirta, neaptašyta, kaip 
ir pats namas. (Grande žmona sausa, liesa, lengva, pageltusi. Eugenija 
aukšta, stambių bruožų, graži, bet juo ilgiau gyvena, juo labiau panašėja į 
savo namą. Namo atmosferai Eugenija ir motina labai atsako savo sielomis. 
Jos tylios, nusigandusios, besistiebiančios dangop, kaip tie augalai, kūrie 
auga be saulės, kurčioj šešėlių ramybėj. 

Davęs foną, parodęs šeimos narių (be Eugenijos) portretus, Balzakas 
tuoj paberia kitų veikėjų žiupsnį — Eugenijos rankos pretendentus ir jų 
padėjėjus. Į jų tarpą, lyg į krosnį, jis vėl tuoj įmeta spindinčią kibirkštį — 
frantą Karolį. Visi suiunda, vieniems šviesu ir šilta, kitiems kartūs dūmai 
į akis. Veiksmas užsimezga. Įvykių centre stovi Eugenija su tylia drama, 
beveik kaip Rasino „Ifigenijoj“. Dėl Eugenijos veikiama, nors patį veiksmą 
varo šykštuolis Grande. Susikūrusią dramą Balzakas gesina palaipsniui, 
palikdamas tik patį centrą — Eugeniją. Miršta Eugenijos motina, pasitraukia 
Grasenų partija, miršta šykštuolis, pagaliau miršta Krušo -de -Bonfon, išteka 
Nanona ir lieka vienų viena Eugenija su paslėptu sielvartu širdy. Norėdamas 
suteikti romanui tylios vienumos nuotaiką, Balzakas skina veikėjus, kaip 
„lapus nuo medžių rudenio vėjas“, kol palieka pačioj viršūnėj tik vienas 
pageltęs lapas — Eugenija Grande. 

Floberas (1821—1880) 


Nėra grynas realistas nė gustavas Floberas (Flaubert). Kaip 
Balzakas, ir jis dar palinkęs į romantizmą. Kaip romantikai, 
keliavo Floberas ir į Rytų kraštus. Šiaip visą laiką skyrė litera- 
tūros darbui, gyvendamas daugiausia savo ūky netoli Ruano. 
Dirbo atsidėjęs, rūpestingai rinko medžiagą, dailino stilių; mė- 
nesį prasėdėdavęs prie vieno puslapio! „Mes mažieji šį tą pasie- 
kiame tik rūpestingiausiais mažais darbeliais“, aiškinosi Floberas. 
Dėl to sakoma, kad jo raštuose net „per daug stiliaus“. 


Rūpinosi Floberas tik lite- ||| a EA: 
ratūros menu. Religijos, poli- i, , 
tikos, visuomenės gyvenimo ||| || 
klausimai jam“ visai svėtimi. 
Floberas — estetas. Jis gyvena 
tik savo kūriniams. Juose rodo 
tokį pat visuomenės nuodėmių 
gyvenimą, tik dar pesimistiš- 
kesnį kaip Balzakas: jo herojai 
vis žūsta. 


Floberas parašė nedaug. 
Garsiausias jo romanas, pada- 
ręs didelės įtakos, yra ,Ponia 
Bovary“ („Madame Bovary“). 
Joje Floberas vaizduoja, kaip 
jauna moteris, prisiskaičius ro- 
mantiškos literatūros, neturėdama ko veikti, imasi avantiūrų, 
morališkai sunyksta, žmonos ir motinos pareigas užmiršta ir 
pagaliau nusižudo. 

Floberas „Ponios Bovary“ romanu kritikuoja romantizmą 
ir miesčioniškumą, kurie jį viliojo ir kurių jis neapkentė. Flo- 
beras pliekia romantikų svajingumą, fantazijos ir jausmų laisvę, 
parodydamas, prie kokios katastrofos gali privesti jų taikymas 
gyvenime. Be pasigailėjimo jis taip pat plaka ir miesčionių 
egoizmą, siauraprotybę, kvailumą, tuštybę, smagumų ieškojimą, 


Gustavas Floberas' 

smulkumą, . kasdieniškumą. Miesčionims duoda „pipirų tiek 
pirmaeiliuose, tiek antraeiliuose veikėjuose. 

Antai svarbiausias romano herojus Ema Bovary — miesčio- 
niškas Don Kichotas, tik daug siauresnis už ispaniškąjį riterį. 
Tikrasis Don Kichotas didelis idealistas-altruistas, su aiškia 


"pasaulėžiūra, su tvirta valia. Ponia Bovary — egoistė, be pasau- 


lėžiūros, be stiprios valios. Prisiskaičiusi Valter Skoto romanų 
su pasakiškais riteriais ir damomis, susižavėjusi romantikės Žorž 
Zand išidealizuotomis laisvosios meilės istorijomis, Ema įsigei- 
džia surasti gyvenime svaigulingą laimę, tik knygose terandamą. 
Bet juo labiau tos egoistinės laimės svajones nori patenkinti 
gyvenime, juo svajonių ratas siaurėja: Ema Bovary vis labiau ir 
labiau grimsta į bedugnę. Pasiekia net to, kad pasiūlo Leonui 
pavogti iš jo viršininko notaro kasos jai pinigų. Dingsta pasku- 
tinė iliuzija, jai nebėra gyvenimo. Siauraprotę egoistę roman- 
tiškos svajonės pražudo. 

Ne mažiau pliekia miesčionis Floberas ir poną Bovary. Tas 
žmogus visai be savo pažiūrų, be valios, be iniciatyvos. 

Labai gerai Flobero nupieštas yra ir trečias žymus romano 
veikėjas vaistininkas Omė (Homais). Tai provincijos „pažan- 
gusis“, ambicingas mokslo atstovas, provincijos žurnalistas, ne- 
permaldaujamas kunigų priešas. 

„Ponios Bovary“ romano veikėjai nėra nei dideli niekšai, 
nei didžiųjų dorybių herojai. Tai smulkios, vulgariškos, egois- 
tiškos būtybės; tai pilki, be horizonto, vidutiniai žmonės. Tik 
smulkūs norai ir reikalai jiems terūpi. Tai gyvenimo tikrovė, 
realybė. Ją smulkmeniškai stengiasi Floberas romane atvaiz- 
duoti. Reikia tik stebėtis, kaip tokią pilką medžiagą Floberas 
mokėjo meniškai atgaivinti ir sudominti skaitytoją. 

Su smulkmenišku pastabumu, gyvomis, charakteristikomis 
romane randi ir nepaprastai išdailintą stilių. Sakinys muzika- 
lus, lankstus. Vaizdas plastiškas, ryškus, net smulkmenos pa- 
sakojamos vaizdingai. 


„Po jos langu buvo avilys su medum, ir kartais bitės, sukinė- 
damosi šviesoje, atsimušdavo į stiklą, kaip šokinėjantieji aukso ka- 
muoliukai“. 


Zola Floberą laikė natūralizmo tėvu, nors tas titulas pačiam 
Floberui nepatiko. 

Zola (1840—1902) 


Balzako realizmas buvo natūralus, susijęs su romantizmu 


ir paties Balzako prigimtimi. Flobero realizmas yra jau tam Nuo realizmo 


tikra reakcija prieš romantizmą, jo realistiniai kūriniai para- 
šyti norint apsiginti nuo romantiškos vaizduotės kliedėjimo. Bet 
Floberas laikė kvailybe nuomonę, kad literatūra ir mokslas yra 
tas pats dalykas. O natūralistai, susižavėję pozitivizmu, tik ir 
mori literatūrą paremti mokslu. Tokio „„moksliško“ romano teo- 
retikas ir kūrėjas yra Emilis Zola (1840—1902), Balzako mokinys. 


a) „Moksliško“ ro- 
mano teorija, — Susiža- | 
vėjęs fiziologo Bernaro „Įvadu 
į eksperimentinės medicinos 
studijas“, -Zola skelbia, kad 
romanas būsiąs tada moksliš- 
kas, kai bus pagrįstas fiziolo- 
gija. Kaip fiziologija daro 
eksperimentus, taip ir roma- 
nistas turįs imtis eksperimen- 
tų, nesitenkindamas stebėjimu. 
Kaip fiziologija suranda kūno 
funkcionavimo dėsnius, taip 
panašius dėsnius turi susekti 
romanistas visuomenėj. ,„Rei- 
kia sužinoti, ką individui ar 
visuomenei gali duoti kokia Emilis Zola 

"nors aistra, veikdama tam tik- 
roje aplinkumoje, tam tikrose sąlygose; ir eksperimentinis ro- 
manas yra paprastas eksperimento protokolas, kurį romanistai 
pakartoja žmonių akyse“, rašo Zola. 


Pagrindinius tokius dėsnius, paskolintus iš Teno, Darvino, 
nurodo ir Zola: rašytojas turįs žiūrėti, kaip žmogų veikia a p- 
linkuma, nes vienodos fiziologinės konstrukcijos žmonės 
įvairiose aplinkumose išauga nevienodi; parodyti, kaip veikia 

paveldėjimas, nes tėvų, senelių ir net tolimesnių kartų 
nenormalumai, ypačiai nervų ligos, pereina jų ainiams. 

Kai literatūra suras žmogaus ir visuomenės veikimo dėsnius, 
tada „neliks nieko kito, kaip veikti individai ir aplinkuma tam 
tikru būdu, norint pasiekti geresnį socialinį būvį“. Taigi litera- 
tūra padaroma pritaikomuoju mokslu. 


b) „Moksliško“ romano praktika. — Savo 
teoriją Zola praktiškai vykdo 20-ties romanų serijoj „Rugon- 
Makar“. Tai „gimtinė ir socialinė vienos šeimos istorija antro- 
sios Imperijos laikais“. Zola paima dvilypę kaimiečių šeimą ir 
vaizduoja jos narių istoriją per penkias kartas. Pirmoj kartoj 
jis parodo tris asmenis: Adelaidą Fuk — isterikę; jos vyras 
sodininkas Rugon sveikas, jos meilužis Makar — kontrabandi- 


ninkas, girtuoklis, iškrypėlis. Adelaidos ir Rugono teisėtos mo- | 


terystės vaikai greičiau kyla į visuomenės viršūnes, o Makaro ne- 
teisėti vaikai kyla lėčiau. Mažiausiai laiminga Rugon šakos mer- 
gina susituokia su labiausiai pasiturinčiu Makaro šakos vyriškiu. 
Šitaip susikryžiavę tie dvilypės šeimos nariai išsisklaido po visus 
visuomenės sluoksnius, po visokias profesijas. Vieną ar du tos 
šeimos narius pastatydamas tam tikrose aplinkumose, turėdamas 
galvoj paveldėtas ydas, Zola stengiasi parodyti atsakančius 
žmones. Apskritai imant, tos šeimos narius persekioja fizinės 
ir moralinės negerovės: paveldėtos ydos ir nenormalumai padaro 
juos ligonius, isterikus, pamišėlius, paleistuvius, girtuoklius ir 
kitokius iškrypėlius. Sveikųjų nedaug tėra. š 

Savo romanus Zola rašo „moksliškai“. Mažiausia fantazijos, 
daugiausia dokumentų, faktų. Kiekvienai „„Rugon-Makaro“ 
medžio šakai, kuri turi atvaizduoti tam tikrą gyvenimo sritį 
(politiką, finansus, prekybą, darbininkus, kareivius, menininkus), 
Zola turi ieškoti naujų dokumentų. Jis jų randa knygose, žody- 
nuose, pažįstamųjų nupasakojimuose, laikraščių iškarpose. Daž- 
niausiai vis dėlto jis stengiasi pats viską pamatyti, patirti. Jis 
vaikščioja po tą aplinkumą, kurią jis aprašinės, po darbininkų 
kvartalus, dirbtuves, geležinkelių stotis; jis stebi, užrašinėja, 
piešia, braižo pieštuku planus. Ruošdamas „Paryžiaus pilvo“ 
romaną, kur aprašinėja didžiųjų Paryžiaus prekyviečių gyvenimą, 
jis stebi ir pasižymi, kaip prekynamiai atrodo kiekvieną valandą. 
Su vyriausiu sargu jis aplanko visus požemius, laipioja stogais, 
praleidžia naktis be miego pažiūrėti, kaip suvežamas čia maistas. 

Kada dokumentai surinkti, jis juos sugrupuoja pagal savo 

planą ir imasi rašyti. Surinkti faktai dažniausiai tarnauja žmo- 
nėms ar aplinkumai aprašyti. Dokumentų krūvos taip jaudina 
Zolą, kad jis įkaista, jo vaizduotė suliepsnoja ir pradeda kurti 
grandioziškus, pilnus brutališkos jėgos paveikslus. Jie kartais 
virsta, tarsi, gyvomis būtybėmis, įgauna simbolių prasmę: Ma- 
šina, Kasykla, Miestas. Šitoki aprašymai būva dažniausiai įdo- 
miausios romanų vietos. Kada aprašymai per daug išsiplečia, 
Zola juos perkerta dialogais, kad nevargintų skaitytojo. Kiek 
mažiau vykę žmonių paveikslai. Įdomesnės jų kalbos, dialogai. 
Jie atsako veikėjų būdui, luomui, profesijai. Čia Zola nesivar- 
žydamas vartoja žargoną, vulgarius posakius ir visa, kas geriau 
galėtų charakterizuoti žmogų ir jo aplinkumą. Ir aprašymai var- 
tojami tam, kad geriau parodytų aplinkumą ir kaip nuo jos 
pareina žmogus. Geriausiai išlaikyta dokumentų ir vaizduotės 
pusiausvyra yra iš darbininkų gyvenimo romanuose — „Aso- 
muar“ („Assomoir“) ir „Žerminal“ („Germinal“). 

Zola stengėsi būti objektyvus, moksliškas, tačiau ir pro tą 
objektyvumą prasikiša jo paties pažiūros ir simpatijos. Jis kriti- 
kuoja savo laiko visuomenę. Vadovaują visuomenei žmonės — 
smagumų ieškotojai, pinigų medžiotojai, moterų protekcijų re- 
miami; prancūzų karininkai drąsūs, bet užsikrėtę vadovaujančio 
sluoksnio ydomis. Priešingas Zola net policijos tarnautojams, 
bet labiausiai: pliekia miesčionis. Tik darbininkams nieko nepri- 
kiša, nors juos vaizduoja sugyvulėjusius. 


c) Zola teorijų vertė. — Natūralistinės literatūros 


teorijos neišlaiko kritikos. Tarp gamtininko ir rašytojo ekspe- - 


rimento yra didžiausias skirtumas: rašytojo eksperimentas sub- 
jektyvus, gamtininko objektyvus. Rašytojas be jokios kontrolės, 
savo nuožiūra renka faktus, kurių patikrinti kitiems nėra kaip. 
(Gamtos mokslas atvirkščiai. 

Praktika parodė, kad ir natūralizmas neliko objektyvus, 
nors to reikalavo. Jis nuėjo į kraštutinumus, pamėgo sugyvu- 
lėjusį žmogų. Todėl dvasios gyvenimą savo romanuose užmiršta, 
o religiją suveda prie nervų pakrikimo ir haliucinacijų. Pavel- 
dėjimo teorijai iliustruoti reikėjo ligų ar ryškių ligų simptomų, 
o tai Zola pakreipė į gyvenimo padugnių vaizdavimą. 

Ir iš fantazijos natūralistai neišsivadavo, nepakeitė jos vien 
sausas dokumentų rinkimas. Ypač Zola turėjo didelę fantaziją: 
jo aprašomi įvykiai kai kada virsta kažkuo nepaprastu, fantas- 
tišku. Ne veltui kai kas teigia jo kūryboj esant ir romantizmo. 

Visuomenės 
kritika 


III. RUSŲ REALIZMAS 


Gogolis 


Pajuokos bijo net tas, kuris jau nieko nebijo 
pasauly. — Gogolis 


1. Gyvenimas (1809—1852) 


Iškelti gyvenimo menkybė, kuri slėgia moralinį gyvenimą, 
ginti skaudžiami žmonės ir klasės, parodyti žmogaus vertingu- 
mas ir „Dievo kibirkštis“ net pačiose menkiausiose, gyvenimo 
užmirštose būtybėse, atvaizduoti ta vidaus kančia, kuri tenka 
žmonėms, norintiems su gyvenimo neteisybe stoti į kovą — yra 
rusų realizmo linkmė. Tai žymus idealizmas, palyginti su pran- 
cūzais. Ta linkme pradėjo žengti rusų realizmo kūrėjas Gogolis. 

Nikolaj Vasiljevič Gogol, kilęs iš senos kazokų giminės, 
anksti pradėjo rašyti. Bet kai pirmą jo eiliuotą idilę kritika 
pakedeno, ambicingas autorius surankiojo neišparduotus egzem- 
pliorius iš knygynų ir sudegino, o pats pabėgo į užsienį. Tik 
laive susiprato negerai padaręs ir iš Liubeko pasileido atgal. 

1831 m. susipažino su Puškinu, 
kuris tapo geriausiu Gogoliui pata- 
rėju, Tais pačiais metais išleido 
apysakų pirmą rinkinį. Kritikai 
priėmė palankiai. Kilo Gogoliui no- 
ras toliau dirbti. 1835 m. parašė 
„Taras Bulba“, ukrainietišką apy- 
saką, ir „Revizoriaus“ komediją, 
kurioj pajuokė rusų provincijos 
valdininkų gyvenimą. Komedija su- 
kėlė daug triukšmo, ir Gogolis iš- 

22 “ važiavo į Šveicariją, Prancūziją, 

N. V. Gogolis paskui Italiją, kurią vadino antrąja 
savo tėvyne. Ten rašė „Mirusias 

sielas“ („Miortvyja duši“). Norėjo atvaizduoti jose visą Rusiją. 

Bet susirgo. Nuo mažens gyvas religinis jausmas pavirto misti- 
cizmu. (Gogolis ėmė laikyti save pašauktuoju žmonėms pamo- 
kyti, dorinti. Jis dar labiau susigraužė. Tik maldoje ras- 
davo paguodos. Aplankė Jeruzalėje Kristaus karstą. Sugrįžęs į 
Petrapilį, vieną naktį sudegino savo „Mirusiųjų sielų“ tęsinį, 
kuris jau buvo visai paruoštas spausdinti. Po kelių dienų mirė. 


2. Gogolio realizmas 


Gogolis galėjo rašyti tik tai, ką jis matė. Jis visada geriau 
pastebi ir atvaizduoja gyvenimo blogybes. Teigiami tipai jam 
mažiau vyksta. 

Dėl žmonių dorinio susmukimo jis sielojas, raštais nori paža- 
dinti įmigusios visuomenės sąžinę. Gogolis įsitikinęs, kad ir pats 
kūrėjas turi būti skaisčios, religingos dvasios, kad kūrėjas nėra 
vergiškas tikrovės kopijuotojas. Yra tam tikra riba, už kurios 
prasideda „baisi tikrovė“, jos menininkas neturįs peržengti. 

Tas lyrinis ir moralinis elementas galima jausti visoje Go- 
golio kūryboje, ar jis aprašinėja valdininkų gyvenimą, ar dvari- 
ninkų, pirklių. 

Centro valdininkų gyvenimą (Gogolis atvaizduoja eilėj 
trumpesnių pasakojimų. Geriausi yra „Apsiaustas“ (Šinel) ir 
„Bepročio užrašai“. 


Pagailėtinas, gyvenimo nuskriaustas Akakij Akakijevič yra pirmojo 
pasakojimo herojus. Tai gyva rašomoji mašina, nesuprantanti ir nenorinti 
suprasti, ką perrašinėja. Prie savo padėjimo jis priprato, tad ir nelaukia 
nieko geresnio. Tačiau ir šiame sukukintame žmogelyje Gogolis parodė tikrai 
žmonišką bruožą: kiekvienas turi savo idealą, yra linkęs bent svajonėmis 
pagražinti savo gyvenimą. Kokis Akakijus, toks ir jo idealas: šiltas vatinis 
apsiaustas. Kad jį įsigytų, jis parodo stiprią valią ir patvarumą. Apsiaustas 
pasiūtas. Akakijus savo laimės viršūnėj. Bet tik akimirką: tą pačią dieną, 
kada vargšas valdininkas apsivilko apsiaustą, plėšikai jį nutraukia jam nuo 
pečių. Apsiausto beieškodamas ir pats Akakijus miršta. 


Akakijus parodytas komiškas, bet Gogolis ir nemano jį 
išjuokti. Jis norėjo sužadinti užuojautą tam žmogaus nusiže- 
minimui, tiems bedaliams, kurie aplinkinių erzinami tegali tik 
Akakijaus lūpomis pratarti: „,„Atsitraukit, kam jūs mane skriau- 
džiate?“. 

Parodęs užuojautos reikalingą centro valdininkėlį, Gogolis 
pajudina provincijos valdininkus „Revizoriuje“. Šioj komedijoj 


16. Visuotinė literatūra II d. 

Lyrinis ir 
dorinis 


elementas 


Apsiaustas 


Revizorius 


Manilovas 


Pliuškinas 


Nozdrevas 


Bedvasiai 


Tipai 


Pamokyti 


jis neranda nė vieno doro žmogaus: tik nemokšos, savo pareigos 
nesuprantą, kyšininkai, valstybės pinigų eikvotojai ... 

„Mirusiųjų sielų“ veikale rodosi jau dvarininkų, verteivų 
tipai. Knygos herojus, atsistatydinęs valdininkas Čičikovas, 
kurio visa energija sutelkta kiek galint greičiau apsukti, pratur- 
tėti, važinėja per dvarininkus ir supirkinėja iš jų „mirusias 
sielas“, mirusius ūkininkus, kurie raštuose dar gyvi pažymėti. 
Suranda jis įvairiausių klijentų. 

Manilovas — ypatingas žmogus. Kiekvienas turi kokią savo aistrą, 
kiekvienas šį tą sava turi, o Manilovas nieko. Žmogus be savo pažiūrų. Jis 
geras žmogus, geras ta prasme, kad nieko blogo nedaro, nes apskritai 
nieko nedaro. Jis mėgsta sėdėti prie lango, pypkę rūkyti ir svajoja apie 
kokį nors mokslą. Jis ir knygas skaito; tik ant stalo gulinčios knygos am- 
žinai tebėra atverstas vis 14 puslapis. 


Pliuškinas — šykštuolis. Dėvi skarmalais, kankina save. ir kitus, ran- 
kioja skurlius, pamestas pasagas, senus puspadžius, bet dėl tokių niekų 
nepastebi svarbesnių dalykų — kad visas ūkis smunka, kad rugiai pūsta, 


nes Pliuškinas bijo parduoti: gali per pigiai paleisti. 

Švilpti kuo daugiausia mėgsta Nozdriovas. Tai „plati natūra“, kokių 
Rusijoj buvo daugybė. Jis linksmas, kompanijos žmogus, plevėsa, girtuoklis. 
Nozdriovas „istorinis žmogus“: nėra nė vieno susiėjimo, kad jis apsieitų be 
kokios istorijos; arba jis muša, arba jį muša — daugiausia už suktybes kor- 
tuojant. Bet jis suka ne tam, kad prasigyventų, bet kad jam malonu sukti. 


Nors tie tipai ir kontrastingi, labai skirias vienas nuo kito, 
bet visiems bendras bruožas — suskurdęs dvasinis gyvenimas, 
menka dorovė, silpnas intelektualinis lygmuo. Jų gyvenimas 
pusiau gyvuliškas. Gerieji žmogaus bruožai nustelbti. Tai tikrai 
„mirusios sielos“. 

Gogolio tipai įgijo visuotinės prasmės. Užtenka pavadinti 
ką Pliuškinu, Chlestakovu („Revizorius“), kad susidarytum 
aiškų vaizdą apie pavadintą žmogų. 

Siekdamas moralinių tikslų, nupiešdamas kurį charakterį, 
Gogolis lyg pastato gaubtą veidrodį, kurio padidintame vaizde 
siūlo paieškoti savęs paties. „O kuris jūsų, pilnas krikščioniško 
nusižeminimo, ne garsiai, bet tylomis, vienas, valandėlėse, kada 
kalba su pačiu savim, — kuris nuleis į savo sielos gelmes šį 
švarų klausimą: o ar nėr manyje kokios Čičikovo dalies?“ 

Kai pirmus skyrius Gogolis skaitė Puškinui, Puškinas iš 
pradžių labai juokėsi, paskum giliai susimąstė, paniuro ir, p2- 
baigus skaityti, su širdgėla tarė: „Dieve, kaip skurdi mūsų 
Rusija!“ 

Turgenevas 


„..„susivėlusiam vaikui plaukus iššukuoti 


yra pasiaukojimas — ir didelis pasiauko- 
jimas, kuriam nedaugelis ryžtas... 
„Naujiena“ 


1. Turgenevas žmogus (1818—1883) 


Kai Gogolis mirė, vienas jo gerbėjas parašė jo nekrologą. 
Nors cenzūra tą nekrologą buvo praleidus, bet paskui susigriebė 
ir nekrologo autoriui skyrė mėnesį arešto. Tas rašytojas buvo 
Jonas Turgenevas. 

Turgenevas buvo tikras „bajorų gūštos“ auklėtinis. Iš ba- 
joriškos kultūros pasisavinęs jos geriausius ypatumus ir trū- 
kumus. 


Didi figūra, gražus rusiš- 
kas veidas su prasmingomis 
akimis, kilnus aristokratizmas, 
gilus poetinis ir filosofinis išsi- 
lavinimas, stipriai išplėtota 
mąstymo galia, bet silpna valia, 
nervingas jautrumas, noras ki- 
tų akyse pasirodyti — tai Tur- 
genevo bruožai. 


Auklėtas „tėvų namuose 
rykštėmis, mokęsis Maskvoj, 
paskui Petrapily, Jonas Turge- 
nevas išvažiavo vėliau į vakarų 
Europą, palinko į jos kultūrą 
ir tapo „zapadninku“, vakarie- 
čiu, kurie tikėjo, kad vakarų 
kultūros įtaka atgaivins rusų tautą. Tik retkarčiais iš užsienio 
parvažiuodavo; iš tenai lankė savo tėvynę veikalais, „Rudinu“ 
(1856), „Bajorų gūšta“ (1858), „Tėvais ir vaikais“ (1862), 
„Naujiena“. Užsieniuos, Prancūzijoj, Turgenevas ir mirė. Jo 
kūnas buvo iškilmingai parvežtas į Petrapilį. 


Jonas Turgenevas 

Veikalai 


Talentas 


Tipų grupės 


Moteris ir meilė 


Gamta 


Lyrizmas 


2. Kūrybos charakteris 


Turgenevas skyrė sau vietą tarp Gogolio ir Puškino. Pir- 
mąjį laikė jis „didžiu menininku“, antrąjį ir senas būdamas 
vadino „savo didžiu mokytoju“. 

Kaip Gogolis, Turgenevas tvirtai buvo atsispyręs į realų 
rusų gyvenimą. Kad ir užsieniuos būdamas, su nepaprastu jaut- 
rumu Turgenevas mokėjo sugauti dar tik susidarančius naujus 
gyvenimo tipus; dar tik besiformuojančios naujo gyvenimo nuo- 
taikos jo raštuose atsispindi jau aiškiai, ryškiai. Dėl to Turge- 
nevą literatūros kritika praminė net „momentų gaudytoju“. Rusų 
gyvenimo ir žmonių paveikslai piešti jam geriausiai sekėsi. 

Pirmiausia parodė kenčiančių, bet taurių baudžiauninkų ir 
valstiečių paveikslus („Medžiotojo užrašai“). Paskui ėmė piešti 
vieną po kito inteligentų paveikslus. Iš rusų gyvenimo išgriebė 
rusiškus to meto hamletus, arba, kaip jis pavadino, „atliekamus 
žmones“, kuriems netrūksta geros širdies, kilnių norų ir suma- 
nymų, bet trūksta gyvenimo pažinimo ir valios savo sumanymams 
įvykdyti; jie patys nežino, nuo ko pradėti, ko imtis, ir baigia 
visiška rezignacija („Bajorų gūšta“, „Rudinas“). 

Paskiau rusų gyvenime atsirado naujas tipas, jaunesnis ir 
stipresnis — nihilistas Bazarovas („Tėvai ir vaikai“), kuris viską 
atmeta. Neiškentė Turgenevas neparodęs ir idealaus kultūros 
darbininko Solomino („Naujiena“). 

Nepaprastai gyvai ir simpatiškai Turgenevas atvaizdavo 
rusų moterį. Turgenevo moteris morališkai yra aukštesnė už 
vyrą. Ypačiai švelniai ir atsidėjęs vaizduoja moters širdyje bun- 
dančią meilę. Mergaitė pamilo, vyras pamilo — tai paprasta jo 
tema, bet savo herojų meilės jausmus jis moka sudvasinti. Dau- 
gelio jų meilė neturi jokio egoizmo. Meilės svajonės bunda sykiu 
su pasiaukojimo jausmais. „Turgenevas mylėjo moterį ir jos 
sielos grožį: jis moterų meilės poetas“ (Sakulinas). 

Su kintančiais visuomenės gyvenimo tipais piešia Turge- 
nevas ir nekintančią gamtą. Žemės grožis žavėjo jį nenugalima 
jėga. Jis mokėjo pastebėti jo paslaptingą gyvenimą. 

Į žmonių ir gamtos pasaulį Turgenevas siūbtelia tylaus ly- 
rizmo, gilios pagarbos ir meilės žmogui, bet gyvenimo fatalizmo 
ir aplinkybių įtakoj Turgenevo žmogus dažniausiai žūsta. Dėl 
to bendra kūrinių nuotaika — melancholiška rezignacija ar 
pesimizmas. 

Turgenevas turi savą stilių ir savas kūrybines manieras. Jo 
stilius elegantiškas; balsas švelnus, ne metalinis. Jo tonas muzi- 
kalus ir lyriškas. Pasakojimo ir kūrybos dinamika tokia, kaip 
pats rusų gyvenimas. Kompozicija darni. 


3. Turgenevo valstiečiai. Medžiotojo užrašai 


Literato karjerą Turgenevas pradėjo 1846 m. rusų valstiečių 
vaizdeliais „„Choriu ir Kaliniču“ ir kitais, kurie yra bendrame 
rinkinyje „Medžiotojo užrašuose“. Tai gražiausi dalykai iš visų 
Turgenevo raštų. Juose švelniai ir meniškai išreikštos 19 am- 
žiaus daugumo rusų rašytojų simpatijos baudžiauninkams ir 
valstiečiams. Turgenevas dar vaikas valstiečius pažino ir pamilo. 


Kai Turgenevą namie „lupo už visokius niekus vos ne kiekvieną die- 
ną“, vienas tik asmuo su juo meilingai elgės. Tai dvariškis paprastas rusas 
Teodoras Labanovas, iš kurio jis išmoko skaityti ir aistringai pamilo rusų 
rašytojus. Vaikas matė savo tėvo namuose baudžiauninkų kūną ir dvasią 
kankinant. „Visa, ką aš mačiau apie save, kėlė many liūdesio, pasibiau- 
rėjimo, neapykantos jausmus. Pagaliau aš negalėjau kvėpuoti vienu oru, 
liktis šalia to, ko aš neapkenčiau. Man būtinai reikėjo atsitolinti nuo savo 
priešo, kad iš tolo stipriai jį užpulčiau. Mano akyse šitas priešas turėjo tam 
tikrą pavidalą, vardą: šitas priešas buvo baudžiava. Į šį vardą aš suėmiau 
visa, su kuo aš ryžausi kovoti iki galo, su kuo aš prisiekiau niekados nesusi- 


taikinti. Tai buvo mano hanibališka priesaika“. — Savo priesaiką ištesėti 
ryžosi, rodydamas baudžiavos skurdo paveikslus. 
a) Pasakojimo menas. — Tačiau valstiečių skurdą 


Turgenevas pasakoja be patoso, be pagražinimų. Keliais tik 
brūkšniais brauks jis, ir pajunti, kaip tas skurdas ir nežmoniškas 
dvarininkų elgesys pakirto baudžiauninką. Vlasia (Malinovaja 
Voda) pasakojas, kaip sūnui mirus neištesėjęs duoklės mokėti, 
kaip keliavęs į poną naiviai tikėdamas, kad ponas mokesčius 
sumažinsiąs, kaip ponas jį išvijęs. („Kaip drįsti pas mane lįsti, 
tam yra prievaizdas!“), kaip jis ėjęs vienur kitur ir nieko nepešęs: 
„Žmogus pasakojo mums visa tai šypsodamasis, tarsi, apie kitą 
kalbėtų, bet jo mažutėse ir primerktose akutėse rodėsi ašarėlė, jo lūpos 
virpčiojo“. 

Jokios neapykantos dvarininkams, tik tyli užuojauta skriau- 
džiamam žmogui. 

b) Valstietis žmogus. — Tų žmonių praeina ištisa 
galerija; bet po kankinama šiurkščia jų žieve Turgenevas randa 
giliai humaniškas, taurias širdis, gilius kaimo filosofus, gyve- 
nimo išminčius. Pažymėtinas mistikas gamtininkas, „teisybės 
ieškotojas“, Kasjanas. 


245 


Stilius ir 
kompozicija 


„„Hanibališka 
priesaika“' 


Objektyvus 
realizmas 


Mistikas 


gamtininkas 


Religinis 

Nepaprastai švelniai Kasjanas myli gamtą ir visa, kas gyva. 
Jo poetiška dvasia liūdi beržyno, kurį iškirto pirkliai. Jis biauris 
gyvio žudymu ir mistiškai bijo kraujo: 

„Na, kam tu nužudei paukščiuką? Ar tu jį valgysi? Tu jį už- 
mušei savo malonumui... nuodėmė juos žudyti, ir tegul jie sau 
gyvena, ligi jiems skirta... Kraujas — patylėjęs tęsė toliau, — šventas 
daiktas kraujas! Kraujas Dievo saulelės nemato, kraujas nuo žmonių 
slepias... didi nuodėmė parodyti žmonėms kraują, didi nuodėmė ir 
baisi“. 

Kasjanas stengias gyventi, kaip Dievas liepė, pagal sąžinę: 
„Ir ne aš vienas nuodėmingas, daug kitų valstiečių vyžoti vaikš- 
čioja, pasauly klajoja, teisybės ieško“. — Tokių „teisybės ieško- 
tojų“ rusų gyvenime ir literatūroj daug. Tai savotiški Faustai. 

Dar šviesesnis paveikslas — nelaimingoji Lukerija (Živyja 
Mošči). 

Lukerija buvo pirmoji kaimo gražuolė, dainininkė, šokikė, 
dėl kurios vaikinai dūsaute dūsavo. Susižadėjo su patinkamu. 
Sykį nupuolė nuo laiptų (fatalizmas!), ėmė džiūti ir pavirto 
nebepagydoma ligone. Ji vienų viena guli daržinėj. Atlanko 
retkarčiais ją tik našlaitė, tokia pat vieniša, kaip ir ji. Ir šita 
Lukerija nesiskundžia savo likimu. Yra, girdi, žmonių, kuriems 
dar blogiau. Paguodos ji susirado tikėdama, kad aname pasauly 
ji gaus geresnį gyvenimą. Religinis optimizmas yra nušvietęs 
visą jos dvasią. Jai nuoširdus džiaugsmas klausytis, kaip bitės 
dūzgia, kaip ant stogo karveliai burkuoja, kaip višta pereklė su 
viščiukais lesa, kaip kregždė savo mažulius maitina. Kai auto- 
rius ją klausia, ar jai ko nestinga, ji atsako: 

„Nieko man nereikia, viskuo patenkinta, ačiū Dievui, Dieve, 
duok visiems sveikatos! O va, kad jūs, ponas, įprašytumėt savo mo- 
tinėlę — čia ūkininkai neturtingi, kad bent kiek duoklę sumažintų ... 
Jie už jus pasimelstų. O man nieko nereikia, viskuo patenkinta“. 
Nepaprastai gyvi ir įdomūs taip pat praktikas realistas 

Choris, idealistas romantikas Kaliničas, teisingas, taurios sielos, 
nors ir šiurkštus Biriukas, o dar vaikai naktigoniai, klajoklis 
medžiotojas Ermolajus ir kt. 

c) Reikšmė. — „Medžiotojo užrašai“ mokė skaitytoją pažinti mu- 
žike žmogų, tik neteisingai skriaudžiamą. Sykiu su kitais raštais jie rengė 
visuomenės nuotaiką 1861 m. aktui, kuriuo buvo panaikinta baudžiava. Ne 
be reikalo Aleksandras II autoriui pasakęs: nuo tos valandos, kada jis per- 
skaitęs „Medžiotojo užrašus“, niekados jam neišėjo mintis iš galvos panai- 
kinti baudžiavą. Ne be reikalo šiaip kuklus Turgenevas sykį pastebėjęs: 
jeigu jis didžiuotųs savo literatūriniais darbais, tai prašytų tik vieno — kad 
ant jo kapo pažymėtų, kiek jo knyga prisidėjo prie baudžiavos panaikinimo. 

4. Bajorų gūšta 


Esti momentų, kada žmogus nori švelniai pakentėti; ma- 
lonu kartais esti, kada švelni melancholija susisuka tavo dvasioj 
"ir kažko ilgiesi, kas, žinai, niekados nesugrįš, kaip nusileidžian- 
čios saulės spinduliai. Tokio švelnaus kankinančio malonumo 
duoda „Bajorų gūštos“ romanas, rodydamas melancholiškus rusų 
gamtos ir žmonių paveikslus. Plačiame provincijos gyvenimo 
fone Turgenevas leidžia susitikti dvarininkui Laureckiui ir dva- 
rininkės dukteriai Kalitinaitei Lizai. Juodu vienas į antrą pa- 
linksta, bet gyvenimas juodu amžiams išskiria. Atskleisti, kas, 
kokie yra tų žmonių charakteriai, kaip jie susidarė ir kokis jų 
likimas, yra Turgenevo pagrindinis uždavinys. 


a) Laureckis: atliekamas žmogus. — Laurec- 
kis yra iš galerijos tų, kuriuos Turgenevas pavadino „atliekamais 
žmonėmis“ (lišnija liūdi): švelnus, malonus, mylįs meną, gamtą, 
meilę, gerų norų, nuolat svajojąs visuomenei ir tautai dirbti, bet 
bevalis ir nežinąs ką dirbti. 


Šitokis jo charakteris nuo pat jaunų dienų. Auklėjimo ne- 
gavo jokio. Tėvas buvo vėjavaikis dvarininkas, motina — jam 
į akį kritusi valstietė mergaitė, kurią jis vedė be tėvų sutikimo. 
Bet vedė, pametė ir išvažiavo į užsienius, o vyro tėvai nelygios 
kilmės marčią ujo, atėmė iš jos kūdikį; neleido jam su motina 
susitikti. Pagaliau motina mirė. Parvažiavo tėvas ir ėmėsi vaiką 
auklėti pagal iš užsienių parsivežtus Ruso idealus. Tokis auklė- 
jimas užgrūdino tik fiziškai, o intelektuališkai „suglumijo vaiką, 
pasėjo jo galvoje maišatį, prislėgė jį“. Jo galvoje klydinėjo daug 
palaidų idėjų, kuriomis jis būtų galėjęs nustebinti profesorius, 
bet jam trūko elementarių žinių, kurias žino gimnazistas. Nu- 
skriaustas dar labiau moraliniu atžvilgiu: nedavė jo širdžiai prie 
nieko prisirišti, nustelbė iniciatyvą. Taigi iš dalies auklėjimas 
kaltas, kad tokių tipų atsiranda. 

Nuo 18 metų amžiaus Laureckis pats pamato savo trūku- 
mus. Mokymo spragas stengias užkišti, stodamas į universitetą. 
Tačiau jis nepajėgia užkišti auklėjimo spragų. Jos sugriauja 
Laureckio gyvenimą. Iš prigimties reikalaujanti prie ko nors 
prisirišti širdis, ilgai slopinta, su reakcija dabar pasireiškia. Jo 
meilė tokia akla, kad ji tenka visai nevertam žmogui, išėjusio 
iš tarnybos generolo dukteriai, kuriai tik pinigų reikėjo. 

Meilė, šitas charakteringiausias Laureckio ir viso ano meto 
rusų inteligentų bruožas, turi lemiamos reikšmės. „Moters meilei 
aš praleidau geriausius savo gyvenimo metus“. Ji sunaikino 
planus mokymo spragoms užkimšti, nes „kas gi teka už studen- 
to!“ Bet sutuoktuvės nelaimingos. Nusivylęs meile Laureckis 
parvažiuoja į provincijos glūdumą, rengiasi dirbti: „arti ir kaip 
galima geriau arti“. Bet vėl: pažįsta Lizą Kalitinaitę. Kartą iš 
žurnalo patiria, kad jo žmona Barbora mirus. Laureckis jau 
planuoja savo būsimą laimę su Liza. Bet netikėtai susiranda 
Barbora gyva, ir meilės laimė sugadinta amžiams. 

Laureckis metė galvojęs apie savo laimę. Laime džiaugtis 
paliko jauniesiems, o pats turėjo tenkintis visuomenės darbu. 
„Jis tapo iš tikrųjų geru šeimininku, iš tikrųjų išmoko arti ir 
ne tik dėl savęs vieno; kiek galėjo, jis aprūpino ir užtikrino 
savo ūkininkų būtį“. Turgenevas neparodo, kokiu būdu jis 
galėjo tapti geru šeimininku, kuo reiškėsi tas ūkininkų aprūpi- 
nimas. Nors jis ir idealistas žmogus, bet kažin ar jo charakteris 
tiko tokiam darbui, kažin, ar jis tą charakterį apveikė? 


b) Liza ir Barbora. — Laureckio dramos dalininkės 
yra Liza ir Barbora. Ir čia gerasis žmogus turi kentėti, o nedo- 
rėlis juokdamasis pereina gyvenimą. Gerieji negali būti paten- 
kinti aplinkuma, ir gyvenimas juos išstumia arba jie patys pa- 
bėga. Tokia yra ir Liza, vienas iš puikiausių kilnios mergaitės 
paveikslų rusų literatūroj. 

Liza — žmogus, kurio charakterio ir gyvenimo kertinis 
akmuo yra įgimtas ir išsiauklėtas religingumas. Tai nėra tik 
religinis jausmas. Tie žmonės, kurie tik religijos jausmais gyve- 
na, kelia savo mintis Dievop tik tam tikrais momentais: netekę 
brangaus žmogaus, mirties baimės pagauti, gyvenimo vargo pri- 
spausti, pagaliau tam tikrų religinių apeigų sužadinti. Kasdie- 
niniam gyvenime jų religingumo lyg nepastebi. Liza yra kitokia. 
Jos įgimtas religijos jausmas yra perauklėtas ir paverstas valios 
inusiteikimais elgtis taip, kaip religija moko. Religijos normomis 
ji matuoja visą gyvenimą. O tų normų svarbiausios — priedermė 
ir altruizmas. Pareiga reikalauja gyventi taip, kad niekam nepa- 
darytum skausmo. 

Kada širdies reikalai susidūrė su religijos skiriamomis pa- 
reigomis, kada parvažiavo Laureckio tikroji žmona, Liza neabe- 
jodama taria: „Mum abiem lieka atlikti savo prievolė. Tamsta, 
Jono Teodorai, privalai susitaikinti su savo žmona“. Ir ji ryžtas 

stoti į vienuolyną ne tik atsižadėdama Laureckio, bet ir platesnių 


tikslų turėdama. „Dabar pats matai, Jono Teodorai, kad laimė Atgaila už kitus 


priklauso nuo Dievo... Žinau aš viską, ir savo nuodėmes ir 
svetimas ir kaip tėvelis turtus prigyveno; aš viską. žinau. Už 
viską šitą reikia permaldauti“. 

Jei Liza abejinga „žemės giesmėms“, tai visu kūnu prie 
šios žemės prilipus jos kontrastas Barbora, moteris, kuriai reikia 
tik vyro pinigų, nepaprastai vikri apdumti akis, pagauti visus 
ant savo ašarų, nusižeminimo ar meilumo meškerės. Scenos, kur 
dalyvauja Barbora, blyksi nepaprastu teatrališkumu. 

Apie Laureckį ir Lizą Turgenevas sugrupuoja įvairių pa- 
žiūrų, įvairių kartų visuomenės atstovus, kurie vieni kitiems — 
kontrastai. 

c) Draminis elementas. — Romanas sudarytas kaip 
kokia klasikinė drama. Jis lengva būtų net veiksmais ir scenomis 
išskirstyti: 1. veiksmo užuomazga — Laureckio sugrįžimas iš 
užsienio ir pirmas susidomėjimas Liza, 2. kilimas — Laureckio 
ir Lizos tarpusavio meilės brendimas, 3. katastrofa — Barboros 
sugrįžimas ir jų meilės suardymas, 4. epilogas — galutinis vei- 
kėjų likimas. Tarp pirmojo ir antrojo momento įspraustas epinis 
dalykas — Laureckio kilimas, auklėjimas, santykiai su Barbora; 
tarp antro ir trečio veiksmo — antras epinis pasakojimas apie 
Lizos jaunąsias dienas. Kompozicija labai aiški, tobula. 

Mėgdamas kontrastus Turgenevas leidžia veikti iš karto 
net dviejose scenose: apatiniame rūme ir antrame aukšte. Ten 
rodos dvejopų pasaulių žmonės: idealistai ir materialistai. 

Turgenevas nemėgsta aprašinėti, kas daros jų herojų sielose, 
jų jausmų neanalizuoja, nes „žodis nepasakys, kas vyko skais- 
čioje mergelės sieloje: ji pati nesuprato tos paslapties; tepasilieka 
tai paslaptimi ir mums visiems. Niekas nežino ir niekas nematė 
ir niekada nepamatys, kaip bręsta ir noksta žemės įsčiose grūdas, 
skirtas gyventi ir žydėti“. 

Kas daros žmonių širdyse, matyt iš nuostabiai gyvų jų pačių 
dialogų ir iš jų veiksmų aprašymo. Kartais jų veiksmas net 
skliausteliuose pažymimas, it dramos veikalo pastabos. 

d) Epinis elementas. — Savo vardu Turgenevas 
smulkmeniškai, pastabiai charakterizuoja žmogaus ir daikto 
išorę: 

„Jo (Laureckio) raudonas, tikrai rusiškas veidas, didelė balta kakta, 


storoka nosis ir plačios taisyklingos lūpos rodė jį esant nepaprastai sveiką, 
tvirtą ir galingą. Vienose tiktai jo akyse, mėlynose, išsišokusiose į viršų ir 

daugiausia virpinamose, buvo matyti lyg ir susirūpinimas, lyg ir nuovargis, 
ir balsas skambėjo kažkaip perdaug jau vienodai“ (VII). 

Jei Turgenevas, žmones aprašydamas, kuria tipus, tai jo ir 
stilius yra tipingasis, apibendrinamasis, kuris iškelia bruožus, 
bendrus visai dalykų rūšiai: 

„„..jie jau užsidegė ginčytis, taip nepabaigiamai ginčytis, kaip 
tesugeba ginčytis tik rusai“. „Jules turi skandališką reputaciją ... kaip 
ir visi duelininkai ir mušeikos“. 

Tačiau Turgenevas nėra tokis rašytojas, kuris stovėtų pasi- 
slėpęs už pasakojamo dalyko. Kartais jis mėgsta pasirodyti ir 
pasišnekėti su skaitytoju. 

„Teodoras Laureckis — (čia mes privalome atsiprašyti skaitytoją, 
nutraukdami kurį laiką mūsų pasakojimo giją) — buvo kilęs...“ 

Tuo subjektinguoju stilium Turgenevas panašus į savo mo- 
kytoją Puškiną. 

e) Lyrizmas ir gamta. — Laureckis, Liza ir kiti 
veikėjai, ypačiai simpatingieji, mėgsta gamtą, kaip ją mėgo pats 
autorius. (Gamta juos savaip nuteikia. 

„Grįžtančiam į Vosyliškes Laureckiui rusų paveikslai kvėpė į 
sielą saldžius ir kartu beveik liūdnus jausmus, slėgė krūtinę kažkokiu 
maloniu sunkumu. Jo mintys tiek pat liūdnos ir neaiškios apibrėžti, 
kiek neaiškūs apibrėžti buvo tie aukštieji taip pat lyg klaidžioją debe- 
sėliai“. (XVIII). 

(Gamta yra apgaubta nematoma simpatija, lygiai kaip ir 
žmonės, kurie yra toje gamtoje. Idiliškai simpatiškos Vosyliškės 
su senuku Antanu ir Praskovja, — saulėtai idiliška žūklė, roman- 
tiškai jaukus vakaras, kada Laureckis lydi savo viešnias iš Vo- 
syliškės, beveik tylaus humoro prisisunkus scena, kada mėne- 
sienos naktį Lemas, įkvėpimo pagautas, didingai savo jausmus 
atiduoda fortepijono klavišiams, o Laureckis besiklausydamas jį 
apsikabina: abudu laimingi ta pat meile. Mėnulio ir širdies ku- 
pinas Laureckio ir Lizos susitikimas sode. Bet Turgenevas pui- 
kiai jaučia ribas: niekados jis nenusileidžia į per didelį senti- 
mentalumą, į per didelį komizmą. 

Jeigu vis tai buvo elegiška ar humoriška, tai ne mažiau 
puikiai Turgenevas sukuria ir dramatiškai lyriškas scenas, kada 
Laureckis-su Liza susitinka savo sudužusios laimės akivaizdoj. 
Tau ir fonas kitas: ne gamta — kambarys. Pagaliau giliai lyriš- 
kas rezignacijos paveikslas, kada susitinka jaunatvės gyvybe 
krykštaujanti jaunoji karta ir gyvenimo veteranas „atliekamas 
žmogus“ Laureckis. Taryt ant saulės užėjo debesėlis. 

Tolstojus 


„..Esama (žmonių) su stipriais sparnais, 
nusileidžiančių į minią ir sparnus palūž- 
tančių. Toksai aš. Paskui daužosi su pa- 
laužtu sparnu, purptels stipriai ir nukris. 
Sugis sparnai, aukštai plasnosiu. 
Tolstojus 


1. Tolstojaus gyvenimas (1828—1910) 


Puškinas, Lermontovas, Gogolis, Turgenevas buvo tikri me- 
nininkai. Bet įtakos už Rusijos sienos jie arba neturėjo arba 
labai maža. Tik Tolstojus ir Dostojevskis pagarsėjo pasauly. 

Grafo Levo Tolstojaus tėviškė yra Jasnaja Poliana, Tulos 
gubern.; mokėsi Kazaniaus universitete. Bet apie jo ir jo brolių 
mokymąsi buvo sakoma: „Sergijus ir nori ir gali, Dimitrijus 
nori, bet negali, Levas ir negali ir nenori“. Stengėsi visiems pa- 
tikti. O tai nebuvo lengva. Tolstojus buvo tada negražus, kaip 
bezdžionė, sako Romen Rolanas, šiurkštus, ilgas slėgiančio įspū- 
džio veidas, trumpi plaukai, žema kakta, mažos įdubusios žiau- 
rios akys, plati nosis, storos, atsikišusios lūpos, didelės ausys. 


Tolstojus, universiteto ne- 
baigęs, grįžo į savo dvarą. Mė- 
gino valstiečių būvį gerinti, bet 
nepasisekė. Prasižaidė. Neži- 
nojo pats kas daryti: tarnybos 
ieškoti ar į kariuomenę eiti. Jo 
brolis tarnavo jau Kaukaze. 
Kaukazas ir kovos su kalnėnais 
tada visus svajotojus viliojo 
kaip pažadėtoji žemė: prasižai- 
dę, nelaimingai pamilę, perse- 
kiojami tarės rasią tenai laimę. 

Kaukaze vėl sugrįžo Tols- 
tojui tikėjimas. Jis meldžias. 
Bet nepraslinko valanda, jis 
užmiega jau besvajodamas apie Levas Tolstojus 

garbę. Jis stengiasi kitiems pasiaukoti, bet jam vėl nervus ardo, 
kad jo „kairysis ūsas yra aukščiau už dešinįjį“. 

Tolstojuje atgyja kova. Jis jaučia kovoje Dievo paramą. 

Kaukaze pradeda rašyti. Prisiskaitęs Dikenso parašo „Dietstvo“ (Kū- 
dikystė), sentimentalius, humoristiškus, autobiografiškus pasakojimus. 

Parašo čia ir kitus pasakojimus: ,„Dvarininko rytą“ su puikiu senio 
prie avilio vaizdu, Kaukazo pasakojimus su nuostabiais kalnų paveikslais, 
su vakaro tyla, šešėliais ir tirpstančiomis skaidriame ore kareivių dainomis, 
Žymiausias iš tų pasakojimų yra „Kazokų“ romanas, kurio herojus Oleninas, 
lygiai kaip ir pats Tolstojus, atsibeldė į Kaukazą gyvenimo nuobodžio nu- 
vyti. Ten visa Tolstojaus to meto nuotaika. 

1853 m. Tolstojus dalyvauja Sevastopolio kovose. Mato 
karių herojizmą, bet tame herojizme įžvelgia dar daugiau ego- 
izmo. Ima nekęsti karo, išvažiuoja į Vokietiją, Šveicariją, Pran- 
cūziją, bet visur mato iškrypimus. Jis pats ima nekęsti gyvenimo, 
baimintis mirties. 

Iš to kankinimosi Tolstojų išgelbėjo šeimos gyvenimas. 
1862 m. jis vedė ir 10—15 metų buvo ramus. 

Tuo metu jis sukuria geriausius savo veikalus: „Voina i mir“ („Karas 
ir taika“, 1864—69), kuriame jausti didelis sveiko, jauno jausmo antplūdis; 
jo nėra jau „Onoj Kareninoj“ (18753—77), kur atvaizduotas netikęs mo- 
dernios šeimos gyvenimas: jauna graži moteris nėra ištikima senstelėjusiam. 
vyrui; gyvenimą baigia po vagono ratais, 

Bet rašytoją vėl pagavo abejojimai, gyvenimo apatija, net 
noras nusižudyti. Nematė prasmės gyventi. 

Ateina jam mintis: kodėl nusivylimas nepagauna milijonų 
kaimo žmonių, kodėl jie nesižudo? Pamatė, kad žmonės gyvena 
tikėjimu, o „tikėjimas yra gyvenimo jėga. Be tikėjimo negalima 
gyventi“. Ir Tolstojus mori taip tikėti kaip liaudis. Bet jis 
nesuprato Komunijos paslapties, jam rodės, kad Bažnyčia pri- 
taria karams ir mirties bausmėms, ir po trejų metų jis nutraukia 
santykius su Cerkve ir pamina visa, ką vakar gerbė. Jis ku- 
riasi savo tikėjimą, paremtą Evangelija. Bet Tolstojaus būdui 
labai charakteringa, kad iš Evangelijos jis pasiima tik tai, kas 
jam patinka, o kita atmeta. Jis pasiima tik tą Kristaus mokslo 
dalį, kuri liepia visus mylėti. Išsiaiškina, kad Kristus sakęs 
nesipriešinti piktam, būti viskam pasyviam. Bet ir patį Kristų 
jis laiko tik žmogum. 

1882 m. Maskvoj surašinėjo gyventojus. Dalyvavo ir Tols- 
tojus. Pamatė neturtėlių skurdą. „Taip negalima gyventi!“ kal- 
bėjo Tolstojus, šaukdamas ir mojuodamas rankomis, ir kelis 
mėnesius buvo kaip ne savas. Paskui ieško to skurdo kaltininko. 

Turtingieji viską suėmę. Jie norį gėrybėmis be darbo naudotis. 
Valstybė esąs turtingųjų ir galingųjų padaras; ji paglemžusi 
beturčius. Cerkvė jai padedanti. Mokslas ir menas talkinąs. 

Dėl to jis smerkia jau ne tik Bažnyčią, bet ir valstybę, 
mokslą, meną, kurie žmogaus nekilnina, nedorina, nes „meno 
paskyrimas įvesti Dievo karalystę“, t.y. visuotinę meilę ant 
žemės. O tokio meno jis nedaug randa. Jis smerkia Bethoveną, 
Haydną, Šubertą. Šekspyras jam jokis menininkas. Ir smerkia 
labai drąsiai, nesusipažinęs, smerkia daugiausia kitų tautų meno 
dalykus, mažiausiai jam pažįstamus. Vagnerį pasmerkė tik pa- 


matęs „Zigfrido“ pusantro veiksmo. Atmeta Tolstojus vedybas, 


atmeta krikščionybę ir socializmą. 

Tolstojus pagarsi ne tik savo skelbiamomis idėjomis, bet 
ir savo gyvenimu. Jis pats imasi fizinio darbo: skaldo malkas, 
kaičia virdulį, siuvasi batus. 

Tolstojus dabar rašo, bet jau nauja kryptim — liaudžiai legendas, 
apysakaites („Kiek žmogui reikia žemės“, „Tamsybių galybė“ ir kt.), kurios 
žmogų darytų taurų. 1898 m. parašo paskutinį romaną, vardu „Voskresenije“ 
(„Atsikėlimas“). 

Nors Tolstojum iš tolo labai žavėjosi, bet jis prisipažįsta 
neturįs net trijų šimtų sekėjų, kurie būtų panorėję taip kaip jis 
gyventi. Net jo paties šeimoj jo mokslas neprigijo. Kada už 
stalo susėsdavo tėvas ir vaikai, vaikai nemokėdavo paslėpti nuo- 
bodulio. Žmona realiai į gyvenimą žiūrėjo ir tik gailėjosi savo 
vyro. Kada jis įgulęs su rabinu mokės hebrajų kalbos, kad 
galėtų įrodyti, jog Cerkvė nesutaria su Kristaus mokslu, jo 
žmona su šypsniu, it motina, kuri seka savo kūdikio žaislą, apie 
Tolstojų atsiliepia: „Aš nusiraminau patarle: kuo nori vaikas, 
tegul žaidžia — kad neverktų“. 

Tolstojus ryžtas visai pasitraukti iš namų. Slapta palieka 
savo dvarą ir keliauja pas seserį, kuri buvo vienuolyne. Jo ieško. 
Surastas atsako: „Pasauly yra daug žmonių be Levo Tolstojaus, 
o jūs žiūrite tik vieno Levo“. Susirgęs daugiau ir nekėlė. Tai 
buvo 1910 m. 


2. Tolstojaus visuomeninė reikšmė 
Savo kūriniuose Tolstojus yra ir menininkas ir visuomenininkas. Pir- 


mojoj jo g 7enimo pusėj visuomeninių, filosofinių tendencijų mažiau žymu. 
Pasmerkęs isą modernųjį gyvenimą, Tolstojus daros visuomenininku filo- 

sofu, naujo zyvenimo skelbėju ir savo moralizuojančiais liaudies pasakoji- 
mais, ir paskutiniais romanais, ir publicistiniais raštais. 

Jo idėja grįžti prie liaudies, „susiprastinti“ buvo ta pati, kurią prieš 
šimtą metų skelbė Ruso (jo paveikslą Tolstojus universiteto laikais ant kaklo 
medalijone nešiojo). Tolstojaus Evangelijos aiškinimas rodo jį negilų filosofą 
teologą, žmogų, kuris ne tiek logika, kiek emocijomis vadovavos. Bet su 
tokiomis emocijomis, su tokiu karščiu, tokia griaujančia jėga ir viliojančiomis 
svajonėmis Tolstojus prašneko į materialistiško amžiaus žmones, kad žavėtis 
jo menu „mums buvo per maža: mes juo gyvenom, jis buvo mūsų. Mūsų 
dėl liepsningo geismo gyventi, dėl jaunos širdies ironiško nusivylimo gyve- 
nimu... Mūsų dėl svajonių apie brolišką meilę, apie taiką tarp žmonių. 
Mūsų dėl įtūžusio kaukės plėšimo nuo civilizacijos metų, dėl savo realizmo 
ir misticizmo, dėl gamtos plazdenimo šitoje kūryboje, dėl neregimų jėgų 
pajautimo ir begalinio apsvaigimo“ (Romen Rolan). Jam siuntinėjo laiškus 
iš Indijos, Amerikos... Kauno. Jo patarimų teiravos valdovai. Turistai 
keliavo pasižiūrėti, kaip jis gyvena. 

Tolstojus teigiamai veikė, pakeldamas žmogų iš šiurkštaus materializmo 
į idealizmą, skatindamas morališkai atgimti. Tačiau jo įtakoje būta ir pra- 
žūties diegų — griaunamoji anarchistiška dvasia. 

„Tolstojus yra genialus menininkas, didis psichologas ir, be to, grio- 
vimo genijus. Negailestinga analize, nepaprasta jėga griauja Tolstojus visiems 
žmonėms brangias vertybes — meną, mokslą, filosofiją, religiją, lygiai kaip 
mažasis Levukas kitados buvo sukūlęs visus savo brolio brangumynus“ 
(Osipovas). 


3. Tolstojaus menas. Karas ir taika 


a) Medžiaga. — „Karą ir taiką“ (Voina i mir), didžiau- 
sią ir gražiausią savo romaną, Tolstojus pradėjo rašyti tuoj ve- 
dęs, ramiausiais ir laimingiausiais savo gyvenimo metais. Jis 
dirbo atsidėjęs, beveik niekur neišvažiuodamas, nesiskubindamas, 
po kelis kartus perdirbinėdamas ir perrašinėdamas. 

Pirma jis išstudijavo 19 amžiaus pradžios rusų gyvenimą: 
rausėsi bibliotekose, perskaitė kupetas istorijų, memuarų, šeimos 
kronikų, dienoraščių, pasitelkė savo paties atsiminimus ir už- 
rašus. Iš tos žalios medžiagos sukūrė didžiausią paveikslų ga- 


leriją. Juose plačiai rodo rusų gyvenimą prieš Napoleono žygį | 


ir žygio metu. 

Tačiau Tolstojus nėra tik to istorinio ir visuomeninio gyve- 
nimo faktų vaizduotojas. Gyvenimo faktuose, nelyginant Šileris, 
jis mato aukštesnę valią, kuri patį gyvenimą tvarko. Tokia idėja, 
kuri apima visą veikalą, yra filosofinė-religinė: pasaulis tvar- 
komas fatališkai aukščiausios valios, o žmogus tada pasiekia 
laime, kai tai valiai pasiduoda. 

b) Romanas iš perspektyvos. — Romane ištisa 
smulkmenų jūra. Nėra vieno veikėjo, apie kurį jos grupuotųsi 
kaip Turgenevo „Bajorų gūštoje“. Vieningumo įspūdį daro tik 
bendroji idėja. 

Kai pažvelgi į romaną iš tolo, iš perspektyvos, pastebi čia 
net du pasaulius: ramų, didingą Dangų, žemai — žmonių pa- 
saulį, knibždantį, nerimstantį, kankinantįsi ir kitus kankinantį. 

Iš pradžių rodomas abiejų sostinių menkaverčių žmonių 
gyvenimas. Jų tarpe iškyla, it oazės, keletas sveikesnių asme- 
nybių. Bet tas ramus gyvenimas sukrečiamas. Veiksmas nukyla 
į Austerlico laukus. Žmonės rūpinas, bet nepastebi, kad jų rū- 
pesčiai nereikalingi. Tik sužeistas kunigaikštis Andrius pra- 
plėšia akis ir pamato 

„aukštąjį dangų, neaiškų, bet vis dėlto neišmatuojamai aukštą, su 

tyliai slenkančiais juo pilkais debesimis“. „Kaip tyku, ramu ir iškil- 

minga, visai ne taip, kaip aš bėgau, — pamąstė kunigaikštis Andrius. 

Kaip gi aš nemačiau pirma šito aukšto dangaus? Ir koks aš laimin- 

gas, kad pažinau jį pagaliau. Taip! Viskas niekai, viskas apgaulė, 

išskyrus šitą begalinį dangų!“ 

Tačiau banga nuslūgo. Vėl ramus gyvenimas. Niekas ne- 
mąsto apie Dangų, net Andrius. 

Karo viesulas vėl sukrečia sunykusios dvasios žmones. Bo- 
rodino laukuose išnyksta neapykanta, privatūs ginčai. Visų 
širdys nusiteikia dieviškiems įstatymams pasiduoti. Napoleonas 
išvytas. Vėl pamirštas Dangus. Tolstojus nutraukia romaną, 
kada vėl pradeda kažkas telktis. Rodos, kad netrukus turės 
nauja banga kilti. Tai pereinamasis tarpas nuo 1812 m. iki de- 
kabristų. 

Šitokiais kontūrais atrodo Tolstojaus vaizduojamas gyve- 
nimas iš perspektyvos. Bet kada prie jo arčiau nusileidi, pama- 
tai šimtus herojų, kurių kiekvienas vis kitaip atrodo. Kada 
nusileidi į jų dvasios gelmes, pamatai kiekvieno vis kitokį dvasios 
gyvenimą. Visi jie gyvi, ryškūs. Praverčia pažvelgti bent į tuos, 
kuriais Tolstojus skelbia savo idėjas. 

c) Rusų tautiniai charakteriai. — Mylimiau- 
sias Tolstojaus herojus — pilkasis kareivėlis Karatajevas. Tai 
rusų liaudies filosofas. „Jo gyvenimas, kaip jis pats į jį žiūrėjo, 
neturėjo prasmės kaip atskiras gyvenimas: jis turėjo prasmę til. 
kaip dalelė visumos, kurią jis visados jautė“. Dėl to, kaip dalelė. 
jis yra žmogus be jokio egoizmo, be asmenybės pajautimo. Jis 

iš nieko nenori pagarbos, bet ir kitiems jis nesilenkia. Papras- 
tumas ir tiesumas tvarko jo santykius su kitais. Jis nesirūpina 
kitiems įspūdį padaryti. 

Antras jo bruožas — šviesus fatalizmas. Jis tiki, kad Dievas 
tvarko visą pasaulį. Nieko neįvyksta be Jo valios. O kas įvyksta, 
tai viskas pagal teisingumo dėsnius. Jam nereik nei rūpintis 
nei sielotis, o belieka viena — pasiduoti, tyliai priimti visa, kas 
skirta. Dėl to Karatajevas visada vienodas, linksmai nusiteikęs, 
lygiai palankus priešams ir saviesiems, sutinkąs mirti ir gyventi. 

Net Karatajevo kalboje pradingęs savo asmenybės pajau- 
timas. Kai jis kalba, atrodo, kad mintys yra visai ne jo, bet 
visos tautos nuosavybė: optimistiškos patarlės, sąmėjai. 

— Na, balandėli, neliūdėk ... valandėlę kentėsi, amžius gyvensi, 
— guodžia jis Pjerą Bezuchovą, besiskundžiantį, kad prancūzai jį laiko 
kalėjime be teismo, ir tuojau prideda. — Kur teismas, ten neteisybė. 

— Žmona pasitarti, uošvė pritarti, o nėr meilesnės už motinėlę, — 
patarlėmis gailauja jis, kad Pjeras neturi motinos. 


Šita tiesos ir paprastumo dvasia yra liaudies, kareivių, ūki- 
ninkų požymis. Bet netrūksta jos nė vyriausiam kariuomenės 
vadui Kutūzovui. 

„Užuot protavęs sugeba ramiai pažvelgti į įvykių eigą. Jis 
nieko savo neturi. Nieko pats neišgalvoja, nieko nepradeda, bet 
jis viską išklauso, viską atsimena. Iš ilgos praktikos žinojo ir 
sena išmintim suvokė, kad kovoje nulemia ne vyriausiojo vado 
įsakymas, bet ta nesugaudoma jėga, kuri vadinas kariuomenės 
dvasia. Jis suprato, kad yra kažkas stipresnio, galingesnio už 
jo valią — tai neišvengiama įvykių eiga“. 

Dėl to Tolstojus Kutūzovą labiau vertina kaip Napoleoną. 
Pasyvumas, pasidavimas likimui, atsisakymas nuo savo asmeny- 
bės rusų literatūroj nuo to laiko gavo „karatajevščinos“ vardą. 


d) Individualistas ir kolektyvistas. — Ka- 
ratajevui priešingos dvasios yra kunigaikštis Andrius Bolkons- 
kis. Pažiūrėti — tai graži figūra, žemo stogo, visados rami. 
Jame įkūnyta stipri patvari valia, aiškus, praktiškas protas, 
aktyvumas. Jis gerina savo valstiečių būvį, sutvarko savo --:!ką, 
stoja paskui į valstybės darbą. Bet salonuose jis pasirodo su 
nuvargusiu, nuobodžiaujančiu žvilgsniu“. Dideliam laivui per 
sekli tokių salonų upė. Jis nėra patenkintas. Jo gelmes atveria 
prisipažinimas: 

„Aš niekam niekad to nepasakysiu, bet ką aš padarysiu, kad aš nieko 
nemyliu kaip tiktai garbę, žmonių garbę... Kad ir kaip man brangūs dau- 
gelis žmonių, — tėvas, sesuo, žmona (nors žmona jam iš tikrųjų nebrangi). 
Kad ir keista ir nenatūralu tai rodos, aš juos visus atiduočiau už minutę 
garbės, viešpatavimo ant žmonių, už meilę žmonių, kurių aš nepažįstu ir 
nepažinsiu“. 

Šitas motyvas paskatina kunigaikštį Andrių ir kare garbės 
ieškoti. Tačiau Austerlico laukuose, amžinybės akivaizdoj jo 
svajonės apie garbę sudužo. Viskas — niekai! Pasveikęs meta 
tarnybą ir savo dvare būna nuo visų atsiskyręs, gyvenimu 
"bodėdamasis. 

Tačiau kunigaikštis Andrius dar turėjo perdaug neišeik- 
votų jėgų, kad jo prigimtis galutinai pasiduotų niūriam pesi- 
mizmui. Jis susitiko su pavasario jaunystės kupina Nataša ir 
pats sau tarė: 


„Ne, gyvenimas dar nebaigtas turint 31 metus“. 


Jis atgyja, imasi valstybinio darbo, reformų, susižada su 
Nataša, taisosi šeimos laimei. Bet Nataša neliko jam ištikima. 
Jo individualizmas neleido jai dovanoti. Andriui dingo svajonės 
-apie savo laimę. Jis tapo paniuręs, mizantropas. Tik Borodino 
tvarstomajam punkte gavo jis patirti tokią pat tiesą kaip po 
Austerlico dangum. Sužeisto jo sužadėtinės viliotojo kančios 
pažadino jam pasigailėjimą, iš naujo prisiminė, kad viskas yra 
menkybė. O pasimatymas su Nataša, kurios niekados nebuvo 
liovęsis mylėjęs, privertė jį iš naujo viską pergalvoti. Mirties 
akivaizdoj suprato gyvenimo prasmę — amžinai mylėti, save 
palenkti meilės idealui, atsisakyti nuo egoizmo. 

Bolkonskiui kontrastas yra jo bičiulis Pjeras Bezuchovas. 
Jau pats Bezuchovo stogas kitoks: jaunas vyras, sunkus dručkis, 
nukirptais plaukais, akiniuotas, nerangus, nežinąs kaip žengti 
šnekučiuoti. „Kada pasirodydavo šypsnys, tai dingdavo staiga 
rimtas ir kiek paniuręs jo veidas ir pasirodydavo kitas — vai- 
kiškas, geras, net kvailokas ir lyg prašąs dovanoti“. Kai Ona 
Michailovna vežė jį į tėvo laidotuves ir norėjo paguosti, tai 
pastebėjo, kad jis miega, ir pirma turėjo pažadinti. 

Pjerą visados traukia prie žmonių (kontrastas Andriui!), 
tačiau jis žmonių nepažįsta, nepraktikas, duodasi jis apgaudi- 
nėjamas. Kai gavo tėvo milijoninį palikimą, tai „pasijuto taip 
apsuptas, kad vienas pats su savim tegaudavo pabūti tik lovoje. 
Ir jam rodės visai natūralu, kad jį taip myli“. Bet puikiausiai 

jį „sudoroja“ Kuraginai; nesulaukdami, kada Pjeras pasipirš jų. 
dukteriai, įpuolė į kambarį, palaimino, paglebeščiavo, ir Pjeras 
pasijuto, kad jau turi žmoną. Ir „Pjeras, pagal žmonos įgei- 
džius užsiauginęs plaukus, nusiėmęs akinius ir apsitaisęs pagal 
madą, nuliūdęs ir paniuręs vaikščiojo po sales“. 

Kaip individualistas Andrius su savo individualizmu ne- 
buvo patenkintas, taip nuo savo noro su kolektyvu būti nuken- 
tėjo ir Pjeras. Abiem herojam yra bendras bruožas — abudu yra 
nepasitenkinę tuščiu aplinkiniu gyvenimu, abudu ieško gilesnės 
jo prasmės. 

Kaip gyventi, kad morališkai būtum patenkintas? — Kaip 
sutvarkyti savo santykius su visuomene — yra Pjero ieškomasis 
atsakymas. Atsakymą gavo tik iš Karatajevo, kurį pažinti Be- 
zuchovas gavo nelaisvėj. Iš jo Bezuchovas ne tik išmoko, bet 
jauste pajuto, kad 

„I ši klausimą — kam? jo sieloje dabar visados buvo paprastas 
atsakymas: dėl to, kad yra Dievas, tas Dievas, be kurio valios nė 
plaukas nuo žmogaus galvos nenukrinta“. 

Ir Pjeras pasijuto dabar laimingas. „Jis tapo kažkoks švarus, 
lygus, gaivus, lyg iš pirties“, pasak Natašos. 

Jis veda buvusią Bolkonskio sužadėtinę Natašą, ir romanas 
baigiamas scena jųjų laimės, apie kurią anksčiau jis nedrįso 
svajoti. 

Kunigaikštis Andrius ir Pjeras yra du rusų žmonės, išaugę 
18 a. atmosferoje: racionalistas volterininkas ir emocionalistas 
rusoistas. 

e) Dievo ir gamtos moterys. — Su ypatinga meile 
ir atsidėjimu Tolstojus piešia kunigaikščio Bolkonskio sesers 
Marijos portretą. Tai žmogus taip pat iš „nerimstančiųjų“. 
Tik ji neieško. Ji jau suradus, o jeigu nerimsta, tai tik dėl to, 
kad surastojo dar negali pasiekti. 

Pažiūrėti kunigaikštytė Marija negraži, ypatingų gabumų 
neturi, bet ji palieka gilų įspūdį tiems, su kuriais ji susitinka: 
jos veide, jos tyliam žody, ramiam judesy spinduliuoja doro- 
vinis taurumas. Daug vargo ji turi su savo tėvu, ją mylinčiu, 
bet šiurkščiu, užgauliojančiu, mėgstančiu ją pažeminti, despotu. 
O pasiguosti nėra kam. Ji viena pas tėvą, motina seniai mirus. 
Vienintelė paguoda — religija. 

Religija duoda jai gyvenimo principus — mylėti ir pasiau- 
koti. Religija duoda jai stiprybės nepaprastai kantriai ir klus- 


258 


niai nusilenkti tėvo valiai. Ji visada jam paklusni, tik religijos 


dalykuos elgias pagal savo norus. Nors tėvo buvo uždrausta Religinis sava- 


priiminėti maldininkus, bet tie „Dievo žmonės“ buvo vieninteliai 
žmonės, su kuriais jos širdis pasilsėdavo. Ji slapta juos priimi- 
nėja ir klausos jų naivių, bet nuoširdžių pasakojimų. Tada ji 
pati panūsta maldininke-keleive tapti ir jau įsivaizduoja save 
„su šiurkščiu drabužiu, žengiančią su lazdele ir krepšeliu dul- 
kėtu keliu, kreipiančią savo kelią be pavydo, be žmogiškosios meilės, 
be troškimų... galų gale ten, kur nėr nei liūdesio, nei dūsavimo, o 

tik amžinas džiaugsmas ir palaima“. 


O vis dėlto kunigaikštytė Marija nėra į šventuosius pakelta. 


rankiškumas 


Tai gyvenimo moteris su natūraliais patraukimais: ji svajoja Mylinti moteris 


apie šeimos laimę, meilę. Tik pasirodė Anatolis, ir ji nori jį 
mylėti, nežinodama nei jo pažiūrų nei jo charakterio. | 

Jos svajonė buvo įvykdyta; ištekėjo už Rostovo. Bet ar ji 
buvo patenkinta? 

„Kunigaikštienės Marijos siela visados veržėsi į begalybę, am- 
žinybę, tobulybę, ir dėl to ji niekados negalėjo būti rami“. 

Visai kitokia Nataša. Tai trykštanti jaunystė, natūrali, 
laisvai auganti jaunystė. 

„Juodakė, su didele burna, negraži, bet gyva mergaitė, su savo 
vaikiškais nuogais peteliais, kurie susispausdami judėjo korsaže nuo 
greito bėgimo“. Į saloną įlekia ji su lėle ir su garsiu klausimu: „Ma- 
ma, koki bus pyragaičiai?“ — „Kazokas!“ pastebi Marija Dimitri- 
jevna, grasindama storu pirštu. 

Tai 13 metų Nataša. Ji neturi kur dėti jaunystės jėgų, ku- 
rios ją sp:0gdinte sprogdina. Ir Tolstojus nuo šio laiko paseka, 
kaip prieš jos akis atsiveria jai dar nežinomas pasaulis, toks 
žavingas, paslaptingas, kaip Nataša savo energiją į jį paberia. 
Tos scenos nepaprastai vaizdingos, psichologiškos, piešiamos su 
lengvu susižavėjimu ir humoru. 

Koks jos jėgų perteklius, kada vakare ji įsibrauja į motinos 
kambarį. 

Išraudus, linksma, bet „išvydus motiną besimeldžiant, staiga sustojo 
bėgusi, pritūpė ir netyčiomis iškišo liežuvį, grasindama pati sau“, o paskui 
dryktelėjo į motinos lovą ir paskendo pūkuose, vartydamasi, kaip kačiukas 
savo uodegą vaikydamas. 

Kai ir motina į lovą atsigulė, Nataša bučiuodama motinai pirštus vieną 
po kito, klausinėjo ir vaikiškai ginčijos apie „ji“. Bet kai tik į duris pasi- 
beldė tėvas, kaip stirna liuoktelėjo Nataša iš lovos, susigriebė tuflius į 
rankas ir nudūmė į savo kambarį. 


Arba vėl: koks vaizdingas Natašos pirmasis balius, į kurį 

ji rengėsi drebančia širdim, o su baliaus drabužiais Nataša iš 
pradžių „atrodė mergaitė, kurią pirmusyk apnuogino ir kuriai 
būtų dėl to labai gėda, jeigu jos nebūtų įtikinę, kad taip būtinai 
reikia“. 

Susižada, paskui susižavi kitu, paskui vėl atgailoja. 

Kada sužino, kad jos kunigaikštis Andrius sužeistas, nak- 
čia, basa, vienmarškinė slenka Nataša prie jo, puolas ant kelių 
ir ima bučiuoti jo ranką, kartodama: „Atleiskit...“ Ir ta „ka- 
zokas“, beslaugydama, išmoksta tyliai įeiti, tyliai sėdėti, net 
atsargiai kvėpuoti. Paskui Nataša ištekėjo už Pjero ir visas 
jėgas skyrė šeimai. 

Šeimos laimę Tolstojus piešia labai realistiškai: apsileido, 
pašykštėjo, padrūtėjo, mėgo draugystę tų, su kuriais apie šeimos 
prozą galėtų pasikalbėti. 


f) Tolstojus psichologas. — Tolstojus įlenda į 
savo veikėjų mintis, jausmus. Jis seka kasdieninius žmones, 
stebėdamas, kas darosi jų dvasioj, kai susiduria su gyvenimu, 
žmonėmis, gamta. Ypačiai pažymėtini tie momentai, kada hero- 
jus susiduria ne su paskirais žmonėmis, bet su gaivališka 
stichija, kada nutyla kasdieninis protas, o prabyla instinktas. 

Antai, Rostovas sužeistas. Atsipeikėjęs pamato atbėgant į jį 
žmones. „Šių žmonių pryšaky bėgo vienas su keistu kiveriu ir mėlynu 
apsiaustu, juodas, įdegęs, kuprota nosim. Dar du ir daugelis bėgo 
paskui ... Kas jie? Ko jie bėga? Argi į mane? Argi į mane jie bėga?... 
Jis prisiminė meilę jo motinos, šeimos draugų ir priešų ketinimas už- 
mušti jam pasirodė negalimas. „O gal — ir užmušti!“ Jis daugiau kaip 
dešimtį sekundžių stovėjo, nesijudindamas iš vietos ir nesuprasdamas 
savo padėjimo. Pryšakinis prancūzas su kuprota nosim pribėgo taip 
arti, kad buvo matyti jo veido išraiška. Ir įkarštėjusi svetima fiziono- 
mija šito žmogaus, kurs su atstatytu durtuvu, sulaikydamas kvapą, 
lengvai bėgo prie jo, išgąsdino Rostovą. Jis stvėrė pištalietą ir, užuot 
šoves iš jo, metė jį į prancūzą ir nudūmė į krūmus, kiek tik įkabina ... 
Jis bėgo su jausmu zuikio, skiliančio nuo šunų“. 

Tai savisaugos instinktas prašneko. 

Tolstojaus psichologinis menas iškyla ne tik charakteriuose. 
Vyriausias jo veikėjas, galima sakyti, yra visa tauta, masė. Tarp 
masės stovi koks Pjeras ar Andrius. Šalia jo individualios psi- 
chologijos iškyla ir minios nuotaika, kolektyvinė psi- 
chologija. Minia veikia pagal instinktyvų jausmą arba pagal 
bendrą dvasią (Borodino kovoj, Maskvos minia, reikalaujanti 
mirties tariamam išdavikui). 

g) Tolstojaus realizmas. — Tolstojus neapsiriboja 
vienu materialinės gamtos pasauliu. Jo svarbieji herojai palaiko 
ryšius tarp žemės ir aukšto dangaus. 

Žmoguje šalia materializmo suranda ir idealistinį bruožą, 
šalia idealizmo — ydą, kuri herojų daro gyvą, natūralų. Tam- 
sius, atgrasius paveikslus jis sujungia su švelniais. Bet jo ir 
šiurkštūs vaizdai kitaip atrodo, kaip Balzako ar Hauptmano, 
nes aukščiau visko viešpatauja skaisti neregima dvasia. 

Realistinis Tolstojaus menas remias nepaprastai stipriu pa- 
stabumu. Dviem trimis bruožais jis moka asmenį ir daiktą 
padaryti gyvą. Štai pagauna vieną kokią žymę, ir iš jos jau 
gali susidaryti vaizdą apie charakterį, apie dabartinius dvasios 
būvius. Antai, tvarstymo punkte: 

„vienas iš daktarų kruvina prijuoste ir kruvinom nedidelėm ran- 
kom, katrų vienoj tarp nykščio ir mažojo piršto jis laikė cigarą (kad 
jo nesuterštų), išėjo iš palapinės“. 

Ir tame cigaro laikyme, pasak Merežkovskio, jauti ir nepa- 
liaujamą darbą, ir švarumo pamėgimą, ir pripratimą prie žaizdų, 
ir nuovargį, ir norą užsimiršti. Ir šitų žmogaus dvasios būvių 
visuma išreikšta per pusantros eilutės! 

h) Gamta. — Tolstojaus gamtavaizdžiai susipynę su žmo- 
nių paveikslais. Lygiai kaip ir žmonės jie pastebimi gyvai 
aštria akim. 

„Buvo devinta valanda ryto. Rūkas ištisom jūrom skleidėsi po 
žemumą, bet ties Šlapanicos kaimu, ant aukštumos, kur stovėjo Napo- 
leonas, apsuptas savo maršalų, buvo visiškai šviesu. Viršuj jo buvo 
giedras, mėlynas dangus, ir didžiulis saulės kamuolys, kaip didžiulė 
tuščiakūnė rausva plūdė, siūbavo pieniškų rūko marių paviršiuje“. 

Gamta net daugiau kaip fonas. Tai veikėjas, beveik kaip 
minia. Po Austerlico dangum atgimė Andrius. Su gamta su- 
tampa ir naujas Andriaus atgimimas. 

Kai Andrius yra pesimistas, jis mato tą pavasario žalumoje 
sustirusį, belapį ąžuolą; kai Andrius jau meilės atgaivintas, pa- 
mato, kad ir pro to ąžuolo šiurkščią žievę prasiskverbę jaunučiai 
lapeliai. Abudu atgaivino tos pačios prigimties jėgos. 

Su tais gamtavaizdžiais pasklidus švelni, saulėta lyriška 
nuotaika, lygiai kaip žmonių gyvenimą vaizduojant prisipina 
apsčiai humoro. 

Rašytojas turi kentėti ir kentėti. 
Dostojevskis 


1. Gyvenimas ir kūrimas (1821—1881) 


Šalia Tolstojaus Dostojevskis yra didžiausias rusų rašyto- 
jas, vienas didžiausių visuotinėje literatūroje, vienas mėgsta- 
miausių dabartinėj Europoj. Rusų literatūrą jis atpalaidavo nuo 
bajoriškosios krypties. Visuotinei literatūrai jis davė psicho- 
loginį filosofinį romaną. 

Lig ištarė literatūroj tą „naują žodį“, Dostojevskis turėjo 
pereiti per išganingą kentėjimą-skausmą, kurį įdėjo ir į savo 
kūrinius. 

Teodoro Dostojevskio tėvai gyveno Maskvoj. Su gausiomis 
literatūros žiniomis, su nuoširdžiu religingumu vaikai gavo iš 
tėvo ir įspėjimą: „Jūs esat neturtingi... Aš negaliu jums daug 
ko palikti. Jūs turite savo jėgomis pasitikėti, turite daug dirbti, 
žiūrėti savo elgesio, apsvarstyti kiekvieną žodį ir darbą“. Tik 
meilės maža gavo. 

1838 m. atidavė tėvas Teodorą į Petrapilio inžinerijos mo- 
kyklą. Dostojevskis mokėsi, kitų vengdamas, Šilerį, Dikensą, 
Žorž Zand, Balzaką skaitydamas, kartais naujuosius mokinius 
nuo vyresniųjų apgindamas... 

Baigęs mokyklą Dostojevskis nenorėjo tarnauti. Ėmėsi 
literatūros — išvertė Balzako „Eugeniją Grande“, o 1846 m. 
gavo pergyventi autoriaus pirmąjį džiaugsmą ir baimę: parašė, 
panašius į Gogolio „Apsiaustą“, „Vargšus žmones“. Pats neti- 
kėjo: jo bičiuliai dar naktį ištempė jį iš lovos, kad pasakytų, 
jog jis talentą turįs... Netrukus įvyko naujų dalykų, kurie 
nutraukė Dostojevskio darbą. 

1849 m. Dostojevskis buvo areštuotas sykiu su kitais jau- 
nais žmonėmis, kurie susieidavo ir kalbėdavos apie prancūzų 
socializmą, baudžiavos panaikinimą, cenzūrą... Teismas pa- 
smerkė juos mirti. Jau užrišo akis. Tą minutę Dostojevskis 
nieko nejautęs, tik mistinę baimę, kad jis tiesiogiai susitiks su 

Dievu ir kad šitam iškilmingam susitikimui jis nėra užtenkamai 
pasiruošęs... Bet Nikalojus I mirties bausmę pakeitė 4 metų 
sunkiųjų darbų kalėjimu'. 

Buvo Kalėdų vakaras, kai pasmerktuosius vežė į Sibirą. Pa- 
keliui politinių nusikaltėlių moterys įteikė Dostojevskiui Evan- 
geliją. Tai buvo vienintelė knyga, kurią jis galėjo kalėjime turėti. 

Kalėjimas sunaikino Dostojevskio sveikatą, bet davė jam 
pažinti naują pasaulį — žmogžudžių, vagių, liaudies. 

„Aš su ja gyvenau, su ja valgiau, su ja miegojau, su ja dirbau. Liaudis 
man sugrąžino Kristų, kurį aš buvau pažinęs tėvo namuose, kurį aš paskiau 
pamečiau, kai europiečiu liberalu tapau“. (Vieno rašytojo dienoraštis). 


Dostojevskio pasaulėžiū--- m———— 17177 7575 
roj tautos pagrindu tapo liau- ||| AS 2 
dis ir tikėjimas. 

Amnestuotas Dostojevs- 
kis turėjo dar tarnauti kariuo- 
menėj, bet 1859 m. jam buvo 
leista grįžti į Petrapilį. 

Rusų visuomeninis gyve- 
nimas virte virė. Su gyva 
energija puolėsi į jį Dosto- 
jevskis. 1861 m. s4 broliu 
įsteigė „Vremia“ („Laikas“) 
žurnalą. 

Šalia politinių - visuomeninių 
straipsnių jame išspausdino ir du 
naujus savo veikalus: ,„Pažemin- 
tuosius ir nuskriaustuosius“ (Uni- 
žionnyja i oskorblionnyja) ir „Užrašus iš mirusiųjų namo“ (Zapiski iz miort- 
vovo doma). Antrąjį veikalą skaitydamas ir caras verkęs. O buvo tai paties 
Dostojevskio pergyventi dalykai — galerija kalėjimo tipų, surinktų iš visos 
Rusijos. Užuojauta, įžvelgimas juose „dieviškos kibirkšties“, mintis, kad 
kiekvieno kaltė žymiai priklauso nuo pačios visuomenės, susipynė su šiur- 
piais katorgininkų nusikaltimų pasakojimais. 

Bet per lenkmetį Dostojevskio žurnalas buvo uždarytas. 
Nors po metų jį atgaivino kitu vardu („Epocha“), bet tokio 
plataus kelio į skaitytojus neprasiskynė... Prisidėjo naujos 
bėdos: mirė brolis, „,Epochos“ leidėjas, ir Dostojevskio žmona, 
kuri neištikima jam buvo nuo pat pirmosios dienos. Pats nieko 


2 
bl 
2 


Teodoras Dostojevskis 


1 Dostojevskio duktė veikale apie savo tėvą rašo, kad mirties dekieto 
Nikalojus I visai nepasirašęs, bet leidęs surengti tą baisia komediją, kad 
„pagąsdintų“ jauniklius. 

263 


Pasaulėžiūra 


Žurnalistas 


Skurdas ir 
kūryba 


Garbė 


neturėdamas, Dostojevskis pasiėmė sau ant sprando brolio skolas 
ir rūpestį jo šeima. Ir prasidėjo kova dėl pinigo, kova su skoli- 
ninkais. Rašyti tegalėjo tik iškeliavęs į užsienius. Bet ten žudė 
ji žaidimo aistra („Igrok“ romanas). Dostojevskis skaitė pasku- 
tinius savo skatikus, kaip ir jo herojus šiuo tarpu parašytame 
„Nusikaltime ir bausmėje“ (1866). 1867 m. grįžęs į Rusiją su- 
siderėjo paskirtam laikui parašyti romaną. Nespėjo rašyti. Gavo 
stenografistę. Romaną pabaigė laimingai ir laimingai susituokė 
su savo talkininke stenografiste. 

Kai abu išvažiavo į Šveicariją, Dostojevskis nesijautė tenai 
kaip romantikai. Kalnai „mane slėgia, jie suvaržo mano idėjas. 
Aš negaliu nieko gero parašyti“. Bet Milane, Florencijoj, Drez- 
dene Dostojevskis gavo rašyti du stambius romanus: „Biesus“ 
ir „Idiotą“. gi! 

„Biesuose“ Dostojevskis įžvelgia pačią socializmo ir revoliucijos esmę. 
Jos skelbėjai atnešą pasauliui ne išganymą, bet kraują, naujus pančius. ir 
mirtį. Anais laikais Dostojevskis buvo kaltinamas išniekinęs laisvės siekimus.. 
šiandien jau lieka tik stebėtis jo pranašišku ateities įžvelgimu, 

„Aš noriu nukeliauti į Europą. Ir aš žinau, kad nuvažiuosi tik į ka- 
pines, bet į pačias brangiąsias kapines ... Ten ilsis mylimi žmonės, kiekvienas 
akmuo apie juos kalba, apie jų kraštą gyvenimą, apie jų kraštą tikėjimą 
savo darbais, savo tiesomis, mokslais, savo kova... aš iš anksto žinau, kad 
pulsiu ant žemės ir imsiu bučiuoti tuos akmenis, tuo pat metu visa širdim 
įsitikinęs, kad tai tik kapinės ir nieko daugiau“; sako Jonas Karamazovas. 
naujai Dostojevskio rašomame romane. 

Nuo 1871 m. prasideda laimingiausios Dostojevskio dienos. 
Visuomenė pradeda įsiklausyti į jo balsą. Straipsniais jis skelbia 
gyvą savo krašto meilę, tikėjimą, kad rusų tautai skirta sunki, 
bet garbinga misija — morališkai atgaivinti Europą, kuri yra 
jau mirus. 

Savo idėjomis Dostojevskis labiausiai visus sužavėjo atida- 
rant 1880 m. Puškinui paminklą. Tais pačiais metais išleido 
dar „Brolių Karamazovų“ pirmą dalį. Besirengiantį toliau ra- 
šyti Dostojevskį užklupo mirtis. 

Charakteris. — Šalia sveikutėlio Tolstojaus Dostojevskis atrodo: 
liguistas, nervingas; epilepsijos kankinamas, tik savo mintimis tegyvenąs.. 
Gatve, kaip pasakoja jo duktė, eina rankom gestikuliuodamas, nepagalvoda- 
mas, kas aplinkui yra. Drezdene, registruodamas policijoj savo gimusią duk- 
terį, užmiršta, kaip jo žmonos pavardė, ir turi bėgti jos pasiklausti; dalydamas 
elgetoms išmaldą, jis duoda pinigą ir savo žmonai, šalia tako atsistojusiai. 

Susidurdamas su žmonėmis, Dostojevskis yra tiesus, teisingas, drąsus. 
Nuo pavojaus neatsitraukia, savo tikslo siekia nenuilstamai. 

Rašydamas jis visas įsitraukia į savo darbą. Beveik niekur neišeidamas 

sėdi per dieną prie rašomojo stalo, kalbasi su savo herojais, juokiasi, verkia 
ir su jais kovoja. 

Kompanijoj jis mažiau kalba, daugiau klauso. Bet žmones jis myli, 
Kitiems jis yra švelnus, geras. Prašantiems negali neduoti pinigų, kol turi. 

Pinigų nemokėjo taupyti ir savo paties gyvenime. Kai į krautuvę nu- 
eina jo žmona, tai išeina su mažu ryšulėliu, kai nueina Dostojevskis su duk- 
teria, grįžta su tuščiomis rankomis, bet už tat vaikinas ar du — pirkinius 
gabena paskui. Jis nemėgsta vyno ir negali jo pakelti, bet jį kankino žai- 
dimo aistra. 

Jis mėgsta vaisius, saldumynus; mėgsta eleganciją, estetiškumą. 

Tokį Dostojevskį matei gatvėj, žmonėse ar darbe — iš paviršiaus. Bet 
kas darėsi to žmogaus viduj? 


2. Dostojevskio kūrybinis pasaulis 


Iš žinomųjų rašytojų Dostojevskiui didelės įtakos darė 
Skotas, Hugo, Žorž Zand, Balzakas, Dikensas. 

Tačiau jo kūrybinis pasaulis, tas pasaulis, kuris jo vaiz- 
duotėje sukosi, pasiutusį šokį šoko su savo žmonėmis ir idėjomis, 
yra savas. 

Kokis tas Dostojevskio pasaulis? — Realusis, tikrovė. Ta- 
čiau visai kita tikrovės kertelė nekaip Turgenevo ar Tolstojaus. 

„Dostojevskį domino tik žmonės. Kada jis keliavo po už- 
sienius, jam nerūpėjo nei gamta, nei istoriniai paminklai, nei 
meno kūriniai“ (Strachovas). 

Jo žvilgsnis per žmones ne į platybes bėga, bet leidžiasi 
vertikališkai, į pačią žmogaus esmę. Žmogaus dvasia yra Dosto- 
jevskio pasaulio centras. Tai jojo tikrovė. 

Į žmogus dvasios gelmes Dostojevskis nusileidžia ir, kaip 
naras, išneša į dienos šviesą tuos žmogaus paslapčiausius dvasios 
reiškinius, kurių ir pats žmogus nepažįsta. Tai žmogaus dvasios 
chaosas, jo pasąmonis, irracionalizmas. Tai dvasios jėgos, kurios 
spiria nusikaltusį Raskolnikovą kalbėti apie senės nužudymą, 
kurios prispiria jį padaryti visai ne tai, ką norėjo (daiktų ir 
pinigų slėpimas), kurios įbruka į lūpas visai ne tuos žodžius, 
kuriuos norėjo pasakyti (pasikalbėjimas su Sonia). 

Žmogaus dvasios analizė, irracionalinių ir patologinių reiš- 
kinių iškėlimas yra nauja, ką Dostojevskis įnešė į realizmą. Čia 
jis pasirodė didžiausias psichologas. 

Bet Dostojevskis yra ir filosofas — socialinių, filosofinių, 
religinių klausimų sprendėjas. Jo pagrindiniai žmonės yra kokios 
idėjo ar aistros apsėsti. Dėl jos kovoja, kankinasi, ligi pamato 
pagaliau, kad ta idėja ar aistra atvedė į katastrofą... 

Dažnai tai tragiškos figūros. Ir patys Dostojevskio romanai 
geriau tiktų vadinti tragedijomis. 

Dostojevskis ne tik pastebėjo tą realybę, kurios kiti nematė, 
bet ją net kitaip formavo. Jis „tarytum koks burtininkas, išple- 
čia ir susiaurina laiką. Skaitant, pavyzdžiui, „,„Nusikaltimą ir 
bausmę“, išsyk atrodo, kad nuo to momento, kai Raskolnikovas 
pirmą kartą paliko savo kambarėlį, iki momento, kada jis, nu- 
žudęs senę, ruošiasi eiti ir pasiduoti į valdžios rankas, praėjo 
mažiausia keletas savaičių, bet staiga prisimeni, kad tik vakar 
palaidotas Marmeladovas, kad dar nepraėjo nė trijų dienų... 
Skaitytojas davėsi suvedžiojamas iliuzijos ir, visą laiką įtemptai 
sekdamas Raskolnikovo tragediją, lyg pametė laiko sąvoką... 

Gyvenimas Dostojevskio veikaluose — kažkokia ypatinga 
fantasmagorija. Čia per trumpą laikotarpį įvyksta tokių dalykų, 
kurių nesugalvos joks fantastas. Tik jo fantastika perdėm 
realistiška. 

„Aš be galo mėgstu realizmą mene — realizmą, kuris, taip 
sakant, pakyla iki fantastikos... Kas gali būti fantastiškiau, 
negu tikrovė? Tai, kas žmonių daugumai fantastiška ir nepa- 
prasta — man tėra pati tikrovės esmė...“ (Dostojevskis apie 
save). 

Iš tikrųjų — kas gali būti aiškiau, proziškiau, daugiau ap- 
čiuopiama, kaip jo veikalų vietos, žmonės, įvykiai, kalbus?.. 
Kas gali būti „realiau“, negu Raskolnikovo kambarėlis, kūiiame 
jam gimsta mintis pasipriešinti penktajam Dievo įsakymui... 
negu Marmeladovo buto laiptai, aplaistyti pamazgomis; toliau — 
Katerinos kosulys... Petrapilio užkampių dvokiančios gatvės, 
policijos nuovados oras, persisunkęs machorkos ir kailinių kva- 
po?.. Sakau, visa tat kartu ir perdaug realu ir perdėm fantas- 
tiška. Dažnai tad, skaitant Dostojevskį, negalima pasakyti, kur 
baigiasi viena ir prasideda antra...“ (Miškinis). 

Dostojevskis nepaprastai gilus analitikas, bet lygiai stiprus 
ir sintetikas. Jis skrodžia savo kūrybinio pasaulio objektus, išda- 
rinėja juos ligi pačių panagių, bet vėl juos suvožia ir sujungia 
vieną su kitu. Ir nors jo pasauly yra nepaprasta daugybė tų 
smulkmenų, epizodų, bet „žmonių ir daiktų labirinte Dostojevskis 
niekuomet nepaklysta ir nesusipainioja: jis visada stipriai laiko 
fabulos vadžias, neišleisdamas iš akių nė mažiausio dalykėlio“. 

Dostojevskio veikalų įvykiai — ne palaida krūva, bet siste- 
mintas organizmas. Čia nėra nieko nereikalingo ir atsitiktinio 

— nei nereikalingų žmonių nei jų tarpusavių santykių. Rodos, 
visai atsitiktinis vieno žmogaus susidūrimas su kitu turi iš tik- 
rųjų fatališkos reikšmės: atsitiktinai Raskolnikovo nugirstas 
smuklėje karininko pasikalbėjimas su studentu pastumia jį į 
nusikaltimą. 

„Kažkoki sunkiai suprantami, bet neabejotini ryšiai riša 
Raskolnikovą su Svidrigailovu, Myškiną su Rogozinu (,„Bie- 
sai“)... Joną Karamazovą su Smerdiakovu („Broliai Karama- 
zovai“) ... Atrodo, kad atskirų žmonių likimas, jų santykiai su 
kitais žmonėmis yra iš anksto nuspręsti (predestinuoti) ne čia, 
purvinose smuklėse ar kalkėmis dvokiančiose gatvėse, bet kažkur 
kitur, aname, neempiriniame pasaulyje... 

Tai savotiška Dostojevskio mistika“. (M. Miškinis). 

Į savo sukurtąjį pasaulį Dostojevskis negali žiūrėti šaltai, 
„apoloniškai“ nusiteikęs. „Aš rašiau „„Vargšus žmones“ užside- 
gęs, su ašaromis“. Savo vaizduojamiems žmonėms jis rodo daug 
simpatijos. Net plėšikuose, žmogžudžiuose, paleistuvėse jis mato 
„dieviškąją kibirkštį“. Tačiau Dostojevskis tokių žmonių ne- 
idealizuoja. Jan greičiau kyla gailestis ir skausmas, kad žmogus 
taip žemai nukrito, kad elgias gyvuliškai, net už gyvulį žiauriau. 

Tuo atžvilgiu Dostojevskio ir Gogolio dvasios yra giminės. 
Tiesa, Dostojevskis ir prisipažįsta: „Visi mes esam išėję iš po 
Gogolio apsiausto“. 

Rodydamas gyvenimo drumzles, skrosdamas savo žmonių 
psichiką, analizuodamas jų mintis ir aistras, vaizduodamas juos 
besikankinančius, kentėdamas dėl jų patsai, Dostojevskis kan- 
kina ir skaitytoją. Skaitydamas jo romanus, jautiesi kaip slogučio 
slėgiamas, o negali atsitraukti. Dėl to Dostojevskis net buvo 
„žiauriu talentu“ pavadintas. 

Jeigu Tolstojus dėsto ramiai, tai Dostojevskis pasakoja ner- 
vingai, skubindamas. Dėl to jo ir stilius nėra išdailintas. 


3. Nusikaltimas ir bausmė 


Dostojevskio dvasia ryškiausiai ir stipriausiai atsispindėjo 
„Nusikaltimo ir bausmės“ romane, kurį jis parašė 1866 m. skur- 
džiosiomis valandomis, besigindamas nuo skolų. 

Romano turinys iš karto primena kriminalinį romaną — 
buvęs studentas Raskolnikovas nužudė pinigų skolintoją senę 

ir jos kampininkę, paskui prisipažino, buvo nuteistas ir išsiųstas 
į Sibirą. 

Kriminalinio pasakojimo metmenis Dostojevskis ataudžia 
giliomis psichologinėmis studijomis ir filosofinėmis idėjomis. 
Tie ataudai toki tankūs, kad visai nustelbia metmenis ... Dosto- 
jevskiui rūpi ne tai, kad moterys buvo nužudytos. Tai tik 
proga jam pažvelgti, kokios dvasios buvo žmogus, kuris tokio 
darbo ėmėsi, ką jis tuo momentu jautė, kokių pėdsakų tas įvykis 
paliko jo dvasiai. 

a) Raskolnikovo psichologija. — Vyriausias 
romano herojus — buvęs studentas Raskolnikovas, netekęs pi- 
nigų ir nutraukęs mokslą. 

„Jis buvo be galo gražus pažiūrėti, gražiomis tamsiomis 
akimis, tamsiaplaukis, aukštesnis negu vidutinio ūgio, laibas ir 
lieknas“. 

Ne tik stogo už kitus aukštesnio. Raskolnikovo ir dvasia 
„aukštesnė negu vidutinio ūgio“, kitokia nei visų. 

Anot Razumichino, Raskolnikovas yra „paniuręs, nekalbus 
ir išdidus... Kilniadvasis ir geras... Savo jausmų nemėgsta 
parodyti ir greičiau žiauriai pasielgs, nekaip žodžiais parodys 
širdį ... Vis jam nėra laiko, vis jam kliudo, o jis pats guli ir 
nieko neveikia. Niekad nesidomi tuo, kuo tą momentą kiti 
domisi. Baisiai save vertina ir, rodos, ne be tam tikros teisės“. 

Tai individualistas, vienas iš tų Dostojevskio figūrų, kurios 
drįsta atsistoti Dievo vietoje ir paskelbti savo religiją ir savo 
moralę, kurie savo galva imasi „taisyti jo darbus“. 

Raskolnikove jauti, tarytum, du žmones. Vienas — išdidus, 
teoretikas; antras — jautrus, altruistas, veiksmo žmogus. Pir- 
mojo kančią didina jo paties neturtas, o paramos iš kitų savimyla 
jam neleidžia imti, atmeta net siūlomą Razumichino darbą. 
Antrasai kenčia dėl kitų skurdo ir nelaimių; myli, nuoširdžiai 
myli savo motiną ir seserį Dūnią, paskutines kapeikas atiduoda 
Marmeladovams, gatvėj sutiktai nelaimingai mergaitei. 

Pirmasai yra mąstąs Raskolnikovas, antrasai — kada jis 
veikia taip, kaip jam prigimtis, sveikas instinktas pakužda ... 

Šituodu pavidalai kaleidoskopiškai greitai kaitaliojas Ras- 
kolnikovo dvasioj. Dėl to jo darbai atrodo toki staigiai laužyti, 
vienas kitam priešingi. Vos spėjo nueiti pas Razumichiną, paima 
darbą, bet apsisukęs vėl atiduoda ir išbėga. 

Kaip šitas žmogus priėjo ligi žmogžudystės ? 

Žmogžudystės mintis jame augo ir brendo pamažu. Ją pa- 
teisino ir rėmė individualisto susikurta savotiška teorija, kuri 
visus žmones skirsto į „stipriuosius“ ir „silpnuosius“. „Silpnų- 
jų“ minia yra tik medžiaga negausingiems „stipriesiems“, geni- 
jams, kurie vieni gali pasakyti „naują žodį“, vieni padaryti nau- 
dos žmonijai. Jie yra aukščiau visokių dorovės normų ir įsta- 
tymų. Tik silpnieji turi klausyti dorovės ir viešojo gyvenimo 
dėsnių, tų pačių „stipriųjų“ jiems leidžiamų. Kas masei yra už- 
drausta, tas „stipriesiems“ leista. Njutonas turi teisę — sampro- 
tauja Raskolnikovas — dešimtį, šimtą žmonių sunaikinti, jeigu 
jie bus reikalingi naujiems išradimams paskelbti. Juk Likurgai, 
Mahometai, Napoleonai ... taip pat buvo nusikaltėliai, nes jie, 
skelbdami naują gyvenimą, senuosius dėsnius laužė; nepaisė ir 
svetimo kraujo, jeigu jis buvo reikalingas jų planams. 

Raskolnikovo mintis ypačiai apvaldo Napoleonas, jėgos ge- 
nijus. „Kas stipraus proto ir dvasios, tas jų (masės) valdovas! 
Kas daug kam išdrįsta, tas ir teisus. Valdžia duodasi tik tam, 
kurs išdrįsta pasilenkti ir ją pakelti. Vieno reikia — išdrįsti“. 

O kas gi yra jis, pats Raskolnikovas? — štai jam klausimas. 
Ar jis nėra iš tų „stipriųjų“, kuriems reikia tik išdrįsti?.. Ras- 
kolnikovas turi „įsitikinti“. 

Dabar susipina visa eilė veiksnių, kurie paskatina jį „iš- 
drįsti“ ir „įsitikinti“. Pirmiausia — jo paties, jo motinos ir 
sesers materialinis skurdas, susitikimas su Marmeladovu, naujas 
motinos laiškas, iš kurio patiria seserį ryžtantis aukoti savo 
gyvenimą dėl jo ir kitų gerovės; pagaliau visai atsitiktinai, fata- 
liškai smuklėj nugirstas studento ir karininko pasikalbėjimas. 
Juodu kalbasi apie šykščią senę, pinigų skolintoją, kuri lupa 
didelius procentus, krauja sau turtus, o rytoj numirs, ir pinigai 
vėjais nueis. Tuo tarpu už vieną jos gyvybę ir pinigus šimtus 
išgelbėtum. Bet kada kaimynas paklausia, ar studentas galėtų 
senę nudėti, studentas atsako: „Žinoma, ne... ne mano čia da- 
lykas“. Bet to esą reikalautų teisingumas. 

Tie žodžiai Raskolnikovą sustiprino; jie parodė, kad esama 
apie tokį „teisingumą“ ir daugiau panašiai galvojančių, tik „ne- 
drįstančių“. Ir Raskolnikovas ryžtas išdrįsti ... 

Sveika prigimtis tik retkarčiais prabyla ir priverčia Raskol- 
nikovą biaurėtis savim. Tačiau jis neįstengia apveikti liguisto 
įsivaizdavimo. Raskolnikovo valia lyg buvo paraližuota, lyg kas 
ji paėmė už rankos ir patraukė su savim... lyg jo drabužio 

kraštas būtų pakliuvęs į mašinos ratą ir pradėjęs Raskolnikovą 
į jį įsukti. Pačiame baisiam darbe „i0 protas momentais užtem- 
davo, o savo kūno jis beveik nejautė“. Ta jėga paleido jį tik 
nusikaltusį. 

Koki jo „mėginimo“ rezultatai ? 

Raskolnikovas pasijuto ne savas. Jeigu jis nepakliuvo į poli- 
cijos rankas, tai tik dėl to, kad savisaugos instinktas jį gelbėdavo. 

Baisus slėpinys atskyrė Raskolnikovą nuo motinos ir sesers, 
nors karštai jas tebemyli. Su jomis kalbas, o tarsi per tūkstantį 
varstų į jas žiūrėtų. 

Antra vertus, vienas Raskolnikovas nepakelia savo paslap- 
ties. Kažkokios jėgos jį spiria pasidalyti savo paslaptimi su 
kitais (pasikalbėjimas su Razumichinu, Zametovu, Porfirijum). 
Kalbėti apie senelių nužudymą jam yra isteriškai malonu, kaip 
keleiviui, vaikščiojančiam ant prarajos krašto. 

Noras pasisakyti nustelbia ir sveiką atsargumą. Raskolni- 
kovas eina pas Sonią Marmeladovaitę — pas ją, nes ji, taip pat 
viešosios doros dėsnius sulaužius, tapusi prostitute, kad saviš- 
kius nuo bado išgelbėtų. Ji rodos jam artimiausia. Ji kenčia ir 
mokės jį suprasti. Prieš ją Raskolnikovas nusilenkia — nusi- 
lenkia tam didžiam skausmui, kuris yra joje susitelkęs. Jai 
pasisako savo paslaptį. 

Raskolnikovas graužiasi ne dėl to, kad jis nužudė moteris, 
bet kad jis negali pakelti to „mėginimo“ vaisių, kad jis įsitikino 
neturįs teisės „peržengti“. Jis klydęs laikydamas save „stip- 
riuoju“. Bet gailėtis savo darbo jis nesigaili. Tai buvęs ne 
nusikaltimas, bet tik klaida! 

Visai kitaip žiūri Sonia. Sonia yra Raskolnikovui nuošir- 
dus teisėjas. Ji rodo Raskolnikovui ir kelią kaltei nuplauti: 

„Eiki tuojau, šią pat valandėlę, sustok kryžkelėj, pasilenk, pa- 
bučiuok pirma žemę, kurią tu suteršei, o paskui nusilenk visam pa- 
sauliui į visas keturias šalis ir pasakyk visiems balsu: „Aš nužudžiau!“ 

Tada Dievas vėl duos tau gyvybę“. 

Kentėti ir kančia išsipirkti — Sonios patarimas. Tačiau 
Raskolnikovas ne iš karto jos paklausė. Jis stengės dar apveikti 
save. Bet nuolatinis graužimasis, įsitikinimas, kad jį įtaria, te- 
davė jam tik dvi išeitis: pasisakyti arba nusižudyti. Pasirinko 
pirmąją. 

Bet ir pasisakydamas, Raskolnikovas nemano nusikaltęs ir 
nemato reikalo gailėtis. Juk jis nužudęs niekam nereikalingą, 
žalingą palūkininkę-lupikę. 

Ir katorgoj Raskolnikovas nejautė atgailos. Jis kankinosi 
tik tuo, kad savo gyvenimą pražudęs. O be atgailos atgimti 
neįmanoma. Tik išėjusios su Raskolnikovu Sonios švelnumas, 
didelis kantrumas sielvarte, atlaidumas ir artimo meilė per ilgą 
laiką sutirpino nusikaltėlio širdį. Individualistas pamatė altru- 
istės kilnumą. Prieš meilės didybę išdidusis maištininkas nusi- 
lenkė. Sulig tuo momentu pradeda jis atgimti naujam gyveni- 
mui. Bet to naujo žmogaus Dostojevskis jau nerodo. 


b) Raskolnikovo idėja. — Raskolnikovo asmeny 
Dostojevskis parodė tragediją žmogaus, įsimaniusio Dievu būti. 
Jo katastrofa rodo, kad ir genialiausiam žmogui ne viskas leista, 
neleista žmogaus žudyti; to nepateisina jokia idėja. Savivališkas 
žudymas yra savęs paties sunaikinimas. 

Dostojevskis nekalba apie atlyginimą kitame pasaulyje. Jis 
parodo tik, kad blogas darbas pačiame žmoguje suranda bausmę 
ir skaudžią bausmę. Valstybės teismas prieš tą vidaus teismą 
yra silpnas... Bet per kentėjimą žmogus atperka savo kaltę, 
atgauna ramybę. 

Raskolnikovo pretenzijos į pasaulio tvarkytojus primena 
didžiuosius maištininkus: tai angelų, žmogaus puikybės, Pro- 
metejaus tragedija. Bet čia pats žmogus savo menkybę parodo, 
pats save nubaudžia sąžinės kančiomis. 

Raskolnikovo užsimojimai ypačiai artimi 19 amžiaus žmo- 
nėms. Jo svarbieji idealai yra išaugę iš darvinistų paskelbto 
kovos dėl būvio principo. Stiprieji per silpnųjų galvas turi dar 
labiau stiprėti ir sukurti vis galingesnį pasaulį. Šitas nuotaikas 
suformulavo ir filosofiškai pagrindė vokietis Niče (Nietzsche), 
save laikęs Dostojevskio mokiniu. Jis suskirstė žmones į pa- 
prastuosius ir „antžmogius“ (Ubermensch), kuriems viskas leis- 
ta. Dostojevskis parodė tokių „antžmogių“ katastrofą. 


c) Raskolnikovo aplinkuma. — Šalia Raskolni- 
kovo lyg iš kokio chaoso išplaukia eilė svarbesnių ir mažiau 
svarbių žmonių. Vieni kontrastais nušviečia patį Raskolnikovą, 
kiti rodo vaizdą visuomenės, kurioje teko jam gyventi. 

Prieš individualistą Raskolnikovą stovi altruistė, dėl saviš- 
kių pasiaukojanti Sonia; šalia netikinčio — tik religijoj jėgos 
ir gyvybės semianti mergaitė; jai Evangelija yra vienintelė pa- 
guodos knyga kaip Dostojevskiui Sibire. Evangelija ir meile 
nulenkia ji 17 Raskolnikovo galvą. 

Šalia Raskolnikovo, atsiskyrėlio, nekalbaus — stovi jo drau- 
gas Razumichinas, visur mokas įlįsti, prisitaikyti, gražiu 
žodžiu ar mirktelėjimu simpatijas laimėti. 

„Tai buvo, anot autoriaus, nepaprastai gyvas ir draugiškas 
vaikinas, o geras — be galo ir labai paprastas. Tačiau po jo šituo 
paprastumu glūdėjo ir gilumas ir vertumas... Pažiūrėti jis 
buvo ryškus, — aukštas, liesas, visada blogai nusiskutęs, juoda- 
plaukis. Kartais jis imdavo triukšmą kelti, muštis ir buvo įgar- 
sėjęs per stipruolį ... Pradėjęs galėdavo be saiko gerti, bet galė- 
davo ir visiškai negerti; kartais pradėdavo be saiko savivaliauti, 
bet galėdavo ir visiškai nesavivaliauti. Razumichinas dar ir tuo 
įžymus buvo, kad visokios nelaimės jam nebaisios būdavo, ir 
visokios blogos aplinkybės, rodos, nė negalėdavo jam kenkti. 
Jis galėdavo gyventi, kad ir ant stogo, kęsti pragarišką badą ir 
baisiausią šaltį. Jis buvo neturtingas ir visiškai vienų vienas, 
pats iš savęs gyvendavo, įvairiausiais būdais užsidirbdamas 
pinigų. Jis žinojo aibių aibes šaltinių, iš kurių galėdavo pasi- 
semti pinigų, žinoma, dirbdamas. Kartą jis visą žiemą visiškai 
nekūrenęs savo kambary krosnies ir paskui įrodinėdavęs, jog 
tai esą dar maloniau, nes kai šalta, geriau esą miegoti“. 

Dostojevskis parodo Razumichiną dar ryškesnį, humorin- 
gesnį, kada tasai atlanko sergantį Raskolnikovą ir jį valgydina. 
Valgydint tai valgydina, bet Raskolnikovui keletą šaukštų su- 
valgydinęs, pats „prisitraukė sau sriubą, jautieną ir su tokiu 
apetitu ėmė valgyti, jog tarytum tris dienas būtų nevalgęs“. 

Tiems, kurie jam principų stoką prikaišioja, jis atsikerta: 

„Ak, jau šitie man bambekliai! Principai! tu visas tik ant prin- 
cipų, kaip ant spyruoklių: pasisukti kaip tinkamas nebegali, o man — 
geras žmogus, — še tau ir principas, aš daugiau nieko nenoriu žinoti!“ 

Tai vis naujas, „gyvenimiškas“ tipas, mokąs zyle-šarka 
verstis, bei gyventi ir savo gyvenimu tenkintis. 

Jeigu Raskolnikovą visi gerbė, tai Razumichiną visi mylėjo. 

Kiti žmonės jau yra atstovai to gyvenimo, su kuriuo Ras- 
kolnikovas gauna susidurti. Tai materialistiškos, morališkai su- 
nykusios visuomenės atstovai. Tokis yra išdidėlis, egoistas L ū- 
žinas, kuris peršasi Raskolnikovo seseriai dėl to, kad patogiau, 
pasak Raskolnikovo, vesti žmoną iš elgetų, nes paskui galima 
ji valdyti ... ir prikaišioti jai, jog čia didelė labdarybė padaryta. 

Paminėtinas ir Marmeladovas, dėl girtavimo atsta- 
tytas valdininkas, vilkįs suplyšusiu juodu fraku, kurio visos 

sagos buvo jau ištrūkusios, tiktai viena dar kažin kaip laikėsi. 
Tas amžinas girtuoklis ne tik savo tarnybą pragėrė, bet net 
žmonos kojines, net paskutines 20 kapeikų, dukters gėda pel- 
nytų. Bet jis geria ir supranta savo niekšiškumą; jis eina namo, 
kad žmona jam plaukus nurautų. 

Tas psichopatas girtuoklis, mėgstąs ir apie Dievą bei gai- 
lestingumą pafilosofuoti, savo gyvenimą baigė po vežimo ratais 
— jį suvažinėjo ... Tai aistros tragedija, aistros auka, kaip Ros- 
kolnikovas yra idėjos auka. 

Visa eilė kitų žmonių yra skurdaus natūralizmo atstovai. 
Dostojevskis, kaip ir Gogolis, pastebi gyvenime daugiau dėmių 
kaip spindulių. 

Be Sonios, tokiais spinduliais sušvinta ir Raskolnikovo se- 
sers Dūnios paveikslas. Bet varge! Tame natūralistiniame 
pasauly visos tos skaisčios, taurios būtybės skursta ir nyksta 
kaip diegelis be saulės. Jos nyksta, atsižada savos laimės, kad 
kitus padarytų laimingus. ) 

Raskolnikovas ir visi tie žmonių pavidalai klydinėja Petra- 
pilio gatvėse ir landynėse. Daugiau kaip kas kitas, Dostojevskis, 
pasak Merežkovskio, suprato, kokia nelaimė gyventi Petrapily, 
„fTantastiškiausiame mieste, su fantastiškiausia istorija iš visų 
pasaulio miestų, šitame pagirtame Petro Didžiojo rojuje, pastaty- 
tame lyg tyčiomis šėtoniškais sumetimais, pasityčioti žmonėmis 
ir gamta, ne tiek natūraliai žmonėms gyventi, kiek nenatūraliai 
jiems mirti“. 

Visa miesto (ne tik žmonių!) aplinkuma žmogų žudo... 
Jau nusikaltęs Raskolnikovas ėjo vieną vasaros dieną per Nika- 
lojaus tiltą: 

„Kas plaukai!.. Burbulas — plaukai... aš to nebijau... aš... 
aš jos akių bijau... taigi... akių...“ 

„Dangus buvo be mažiausio debesėlio, o vanduo beveik žydras, 
kas Nevoje retai esti. Bonios soboro, kuris nė iš vienos vietos taip 
gerai neatrodo, kaip iš čia, nuo tilto, spindėte spindėjo, ir per skaidrų 
orą galima buvo aiškiai įžiūrėti net kiekvieną jo pagražinimą. Į jį 
dvelkė visados neišaiškinamu šalčiu nuo šitos didingos panoramos; 
kurčios, bežodės dvasios jam buvo pilnas šitas puikus paveikslas“. 


Tokia dvasia dvelkė į Raskolnikovą ir į patį jo autorių. 

d) Dialogas ir kompozicija. — Asmenis Dos- 
tojevskis charakterizuoja ir savo vardu, tačiau labiausiai juos 
išduoda dialogas. Iš pirmų žodžių, iš pirmo garso pažinsi jo 
žmones, nors jų ir nematysi. 


15. Visuotinė literatūra II d.- 273 


Aistros 


tragedija 


Gerųjų likimas 


Miesto 
aplinkuma 


Kiekvienas žmogus turi čia savą kalbą, savą sakinį, savą 
intonaciją (pal. net kontoros tarnautojo kanceliarinę kalbą!). 

Dostojevskio dialogas ne tik asmenis charakterizuoja; bet 
jis supina, varo ir atmezga patį veiksmą. Šito rašytojo „dialoge 
susitelkusi visa kūrybiško vaizdavimo jėga... Dėl to visoje 
dabartinėj literatūroj nėra rašytojo, kuris savo dialogu susily- 
gintų su Dostojevskiu“ (Merežkovskis). 

Dialogas dar labiau rodo, kad Dostojevskio romanas tinka 
pavadinti drama. Nors apkrautas gausingais epizodais, bet net 
sukomponuotas kaip tikra drama. 


* * 


Dostojevskio duktė Aimėe (Liubov, Meilė) įrodinėja savo sentėvius 
kilus iš Lietuvos. Jų tėviškė buvus Minsko gubernija, kur ligi šiol esanti 
vieta, Dostojavu vadinama. Tai glūdžiausia Lietuvos kertelė tarp Pinsko 
balų. Dar 18 a. Dostojevskiai (tada buvę katalikai) išsikėlę į Ukrainą, o 
paskiau į Rusiją. 

Dostojevskaitė dažnai girdėdavus savo tėvą ir dėdę kalbant: „Mes, 
Dostojevskiai, esam lietuviai, bet ne lenkai. Lietuva yra visai kitas kraštas 
nei Lenkai“. 

Lietuvis Dostojevskis asimiliavęsis su rusais, kaip ir daugelis lietuvių. 

„Jokia tauta slavų civilizacijai tiek nėra davusi kaip mažoji Lietuva. 
Kitos tautos dirbo sau, savo garbei; Lietuva savo dvasios žiedus pavedė 
savo kaimynams. Lenkai, Ukraina ir Rusija to dar nesupranta ir nėra dė- 
kingos. Bet ateis diena, kada aiškiai pažins, kiek daug jos skolingos išskirtai 
tylinčiai Lietuvai“, sako Dostojevskaitė. 


Pagalvoti. — 1. Liza, Margarita, Marija Bolkonskaitė ir Marytė 
Stonaitė. 2. Laureckis, Verteris, Petras Jonaitis. 3. Lukerija ir „Senojo 
Dvaro“ bobutė. 4. Nihilisto Bazarovo tragedija (išvesti prieštaravimai tarp 
jo teorijos ir jo prigimties). 5. Tėvų ir vaikų tarpusavio meilė (pagal „Tėvus 
ir vaikus“). 6. Amžiaus idėjos ir aistros Lūžine, Svidrigailove. 7. „Ka- 
zokų“ ir „Verterio“ gamta. 8. Rusų ir prancūzų realizmo skirtumai. 


Pasiskaityti. — 1. Gogolio vertimai: Apsiaustas, „Ateitis“ 1932, 
4—5. Taras Bulba, Mirusios sielos. 2. Turgenevo: Bajorų gūžta, Rudinas, 
Tėvai ir vaikai, Dūmai, Prieš įvykius. 3. Tolstojaus: Kazokai, Karas ir 
taika, Prisikėlimas, Chadži Murat. 4. Dostojevskis: Nusikaltimas ir bausmė, 
Idijotas. Nagrinėjimai: 1. M. Miškinis, Dostojevskis „Realistas ir metafizikas“, 
„Rašytojų siluetai“, 1936. 2. J. Keliuotis, Tolstojus ir Dostojevskis, „Židi- 
nys“, 1928, 8—9, 

IV. VOKIEČIŲ NATŪRALIZMAS 


Hauptmanas 


Prancūzijoj Emilis Zola sukūrė natūralistinį romaną. Šis 
rašytojas mėgino duoti ir natūralistinės dramos pavyzdžių, bet 
čia jam nesisekė — jis buvo menkas dramaturgas, nors ir surašė 
visą teoriją natūralistinei dramai. Ne prancūzas, tik vokietis 
iškilo su natūralistiniais scenos kūriniais. Tai Gerhartas Haupt- 
manas. 

1. Gyvenimas ir kūrimas 


Gerhartas Hauptmanas gimė 1862 m. Oberzalcbrune, Sile- 
zijoj, kur jo tėvas turėjo viešbutį. Mokinys iš Gerharto blogas — 
matematika jam atrodė kaip tikras kryžius. Mėgo ant sugeria- 
mojo popieriaus piešti arba į sąsiuvinį pasakas rašyti. Po kiek 
laiko Breslave jis lanko meno mokyklą. Taip pat klausė Jenos 
universitete paskaitų. Studentus tada ypač traukė gamtos moks- 
lai ir visuomeniniai klausimai, kurie vėliau atsispindėjo Haupt- 
mano kūriniuos. 

Metus pabuvęs universitete, jisai panoro dirbti skulptūroje. Nukeliavo 
jis į Romą, įsitaisė dirbtuvę ir ėmė kalti, lipinti. Bet tuo tarpu jis susirgo, 
o jo dirbtuvę, kaip rašo vienas biografas (Hans von Hiūlsen), ištiko štai 
tokia nelaimė, padariusi galą jo skulptūrinei karjerai: šalia Hauptmano 
gyveno vienas lietuvis skulptorius, kuris turėjo nelaimę Melburno pasaulinėj 
parodoj gauti pirmą premiją, bet paskui juo niekas nesirūpino, nors jis per 
dienas sėdėjo ir dirbinėjo visų lietuviškų dievukų statulas. Nuo to daili- 
ninkas pamišo, sudaužė visus savo kūrinius, nepasigailėjo ir sukūlė visus 
kaimyno Hauptmano daiktus. o 

Po tų nuostolių jaunas skulptorius metė šį darbą, susituokė, 
apsigyveno Vokietijoj, atsidėjo literatūrai, skaitė Ibseną, Tols- 
tojų, Dostojevskį, Zolą ir 1889 m. susyk išgarsėjo socialine 
drama „Prieš saulėtekį“. 

Joje vaizduojami Silezijos gyventojai, paskendę pojūčiuose, girtavime, 
nepaisą jokių dorovės dėsnių, sugyvulėję. Čia matom, kaip senas ūkininkas 
be paliovos degtinę traukia, kaip nuo jo neatsilieka vyresnioji duktė, kurios 
trejų metų vaikas taip pat nuo degtinės miršta (tai paveldėjimas!). 

Toj visoj baloj šviesesnį vaizdą tesudaro kita duktė, Elena, ir jos my- 
limasis Lotas, gyvenimo reformatorius, socialistas. Tačiau jis Elenos neveda, 

Skulptorius 


Prieš saulėtekį 


nes mato ir joje baisių paveldėjimo ženklų, dėl kurių paskui reiktų susituo- 
kusiems kęsti. Elena to nepakelia, nemato, kaip išbristi iš tos paveldėjimo 
klampynės, ir nusižudo. 

Šitos dramos vaidinimas sukėlė didžiausią triukšmą. Auto- 
rius susilaukė draugų, užtarėjų, bet dar daugiau priešų. Sako, 
kad nuo Šilerio „Plėšikų“ nebuvę tokio skandalo padaryta, kaip 
su pirmąja Hauptmano drama. 

Geriausia Hauptmano drama, „Audėjai“, išėjo 1892 m. 

Ligi šiolei į Hauptmaną visi žiūrėjo kaip į griežtą natūra- 
listą. Todėl daug kam buvo labai nelauktas dalykas, kai pasi- 
rodė jo dviejų dalių svajos poema „Hanelė“. 

Čia jau yra nemaža romantizmo, simbolizmo, randame skaidrių žmonių. 

Hanelė Bet „Hanelės“ fonas yra dar natūralistiškas — prieglauda, jos gyventojai 
sudaro niūrų ir skurdų vaizdą, kuriame staiga atsiranda skaisti keturiolikos 
metų Hanelė, pasakų ir šv. Rašto pasauly skrajojanti mergaitė. Prieš mirtį 
kliedėdama ji mato baltai aprengtus jaunikaičius, daug mažų ir didelių švie- 
sių angelų, mirusios motinos šešėlį, didelį juodą angelą, paslaptingą keleivį. 
Žodžiu, šiam veikale siejamas natūralizmas ir romantizmas. 

Parašęs ,„„Hanelę“, Haupt- 
manas vėl kūrė natūralistinių 
dramų, kol išleido jau tikrai 
svajonių ir pasakų burtuos pa- 
sinėrusį;  „Nuskendusį varpą“. 
„Hanelėj“ visi tie angelai, mo- 
tinos šešėlis buvo mažos mer- 
gaitės kliedėjimų padaras. „,Nu- 
skendusiam varpe“ jau tiesiogi- 
niu būdu veikia raganos, miškų 
dvasios, elfai. Ir žmonės čia yra 
romantiškai nušviesti — jie nėra 
tokie grubūs, kaip prieglaudos 
gyventojai („„Hanelėj“), nėra 
koki prasigėrėliai (kaip „Prieš 
saulėtekį“). Jiems rūpi dvasios 
reikalai. Kova eina ne dėl duo- 


Gerh Haupt . š 2 
. A nos kąsnio, bet dėl aukštesnių 


vertybių. „Nuskendęs varpas“ ypač mėgstamas dėl jo pasa- 
Į simbolizma kingos nuotaikos, dėl puikaus gamtos atgaivinimo ir pasakų 
būtybės Rautendelein. Už tai Heinrichas, vyriausias veikėjas, 
mėra visai vykęs — jis moka gražiai deklamuoti apie meną, 
grožį, bet jo paties, kaip kūrėjo, psichologijos kūriny nematyti, 

Hauptmanas ir toliau nesiliovė kūręs. Jis rašė ir belet- 
ristiką, ir epą, ir dramas. Jo garsas kilo. Oksfordo universitetas 
jam suteikė garbės daktaro laipsnį. Jis gavo Nobelio premiją, 
jis laikomas stambiausiu dabarties vokiečių rašytoju, vienu 
įžymiausių šios tautos dramaturgų. 


2. Natūralizmo keliu: „Audėjai“ 


a) Dokumentacija. — Hauptmanas yra parašęs daug 
veikalų, bet labiausiai vertinama „Audėjų“ drama, kurioj yra 
parodytas tikras atsitikimas, įvykęs 1844 m. Silezijoj. 

Tais metais Silezijoj sukilo audėjai, kurių gyvenimas buvo sunkus. 
Dainuodami audėjų dainą, jie sunaikino nekenčiamų fabrikantų įmones, ir 
įdūkusi minia siautėjo, kol du būriai kareivių sukilimui padarė galą — 
vienuolika audėjų negyvų, apie dvidešimt sužeistų, per aštuoniasdešimt iš- 
vežtų, 0 rezultatas — viskas kaip seniau buvę. 

Šituos dalykus Hauptmanas girdėjo namie pasakojant. Sumanęs apra- 
šyti audėjų likimą, Hauptmanas dar išstudijavo ir literatūrą apie audėjus. 
Apsiskaitęs jis iškeliavo į tas vietas, kur seniau įvyko sukilimas, aplankė 
tebegyvenančius audėjus. Vadinasi, prie atsiminimų ir tyrinėjimų jis pridėjo 
stebėjimą. Rašytojas matė skurdų vaizdą. „Mums pasibeldus, — rašo su 
Hauptmanu pas audėjus lankęsis laikraštininkas, — niekas neatsiliepė. Dar 
kartą pabeldžiam stipriau. Dabar įėjime kažkas pamažu šlepsi. Didžiulė 
sklendė, kaip dar matyti senuose kluonuose ir tvartuose, atkeliama. Pasirodo 
vyro veidas, panašus į sužeistą, bailų žvėrį ... Jis visas skudurais padengtas. 
Ir kas per skudurai!.. Tai amžini skudurai, atrodo su oda suaugę... Jis, 
beveik penkiasdešimt metų vyras, nekalba. Jis mus veda purvina, tamsia 
priemene, suduoda į duris ir jas pastumia. Matyti staklės, jose susikūprinusi 
moteris. Šalta krosnis, keturios purvinos sienos, nuo kurių vanduo varva... 
Vyras kažką sumurma staklėse sėdinčiai moteriai. Ji atsistoja. Abiejų akys 
raudonos, karščiuojančios, iš kurių, lygiai kaip nuo sienų, vanduo bėga. 
Hauptmanas ima kalbėti, nedrąsiai, prislėgtas tokio didelio skurdo. Jis iš- 
spaudžia vieną kitą žodį. Nėra nei valgio nei kuro namuose, Nei duonos, 
nei miltų, nei bulvių, nei malkų, nei anglių. Vyras ir moteris bailiai žiūri 
skaudančiomis akimis lyg piktadaris, „laukiąs aštraus papeikimo ar bausmės“. 
Arba kitoj vietoj: „Ant šiaudinio migio guli ligota moteris, šalia jos vai- 
kutis, visas išbertas. Karščiuojąs, kūnelis be marškinių, jis guli nuogas ant 
žemėj pamestų skudurų“. 

Iš tokios medžiagos rašytojas nuaudė savo dramą. 


b) Turinys. — I veiksmas. Petersvalde audėjai atiduoda 
savo audimus fabrikantui Dreisigeriui. Jo tarnautojai Pfeiferis, 
pats seniau buvęs audėjas, negailestingai apžiūrinėja atneštą 
darbą ir dėl mažiausio trūkumo numuša atlyginimą. Darbininkai 
atrodo prislėgti, išvargę nuo rūpesčių ir darbo, kiti užsidarę 
savy ar bailūs. Savigarbos ir atkaklumo parodo tik jaunas 

Įvykiai 


Bekeris, bet dėl to jis atleidžiamas. Aštuonerių metų berniukas 
iš bado sukrinta ant grindų. Dreisigeris paima jį į kontorą ir 
veidmainiaudamas pasirodo esąs juo susirūpinęs. Visi meilinasi 
prie Dreisigerio, bet šis su prašymais jiems liepia kreiptis į 
tarnautojus ir skundžiasi sunkiais laikais. Tačiau nors prekyba 
bloga, jis iš gailestingumo sutinkąs darbo duoti dar 200 žmonių. 
Tik už rietimą dabar jis galįs mokėti po 10 sidabrinių grašių 
vietoj 131/5, 

2 veiksmas. Patenkam pas audėjus. Jų namuose didžiau- 
sias skurdas. Silpna vakaro šviesa veržiasi į kambarį. Staklėse 
sėdi audėjai. „Šviesa atsimuša į šviesius, kaip linai, palaidus 
merginų plaukus, nuogus, sudžiūvusius kaklus, liesus, aukštus 
pečius ir į raukšles jų pašukinių marškinių, kurie drauge su 
trumpu, storo audeklo sijonu yra vienintelis jų apdaras. Šviesa 
puola senei tiesiog ant burnos, kaklo ir krūtinės. Jos veidas 
visai sunykęs, ant pageltusios odos pilna raukšlių ir garankščių, 
akys įdubusios, paraudusios nuo dūmų ir ilgo darbo prie žibu- 
rio“. Taip atrodo tie žmonės. Jų pirkioj irgi tas pats skurdas. 
Iš audėjų kalbų sužinom, kad jie neturi nei duonos, nei druskos, 
nei miltų. Iš Dreisigerio pareina senis Baumertas ir parsiveda 
Jėgerį. Jis seniau buvo ne kam tikęs, padauža, paskui tarnavo 
kariuomenėj ir dabar grįžo. Audėjams jis atrodo kaip ponas: 
„E, motin, — sako Baumertas, — jo dalis, tai ne mūsiškė, jis 
gali juoktis iš mūsų, apsitaisęs kaip kunigaikštis, parsivežė 
sidabrinį laikrodėlį ir dar 10 talerių pinigais“. Tas Jėgeris išsi- 
traukia degtinės butelį, puode atsiranda mėsos. Visi pagyvėja. 
Tėgeris sako kurstančius žodžius ir perskaito audėjų dainą, kurioj 
taip vaizduoja šitų žmonių vargus: 

Čia žmogų metais iškankina, 
Cionai mirties namai, 

Čia daugelį dejonių žino, 
Čia sužymėti mūs skausmai. 
Dreisigeriai, tie mūs ėdikai, 
Ir jų tarnai nenaudos 
Palieka žmogų pliką 

Ir prakaite mūs maudos. 

Jūs niekšai, velnio peras! 
Jūs pragaro šėtonai, 

Surijot vargšui jojo gera, 
Keiksmais jus lydi žmonės. 


Daina paveikia audėjus. Net seniai kalba: „Ne, dabar ki- 

taip turi būti... Toliau šitaip nekentėsim! Toliau šitaip ne- 
kentėsim, tegu kad ir kažin kas būva“. 

3 veiksmas. Esam Petersvalde smuklėj. Smuklininkas, sta- 
lius, skudurų pirkėjas ir kiti šnekasi apie audėjų būvį. Užeina 
keli seni audėjai. Jaunieji, vedami Bekerio ir Jėgerio, įsibrauna 
į vidų, prie jų tuoj prisideda kalvis Vitichas. Nuotaika vis labiau 
drumsčiasi, audėjų daina tai čia, tai ten nuskamba. Pasirodo 
žandaras, iš kurio Vitichas juokiasi: jo amatas esąs sunkus — 
nelengvas daiktas ligi devynių po patalus vartytis. Žandaras 
pasako, kad policijos viršininkas uždraudė dainuoti audėjų dainą 
1r bausme grasina. Tai sukelia audėjų pasipriešinimą, jie čia pat 
užtraukia dainą. Prie jaunųjų prisideda ir kai kurie seniai. 

4 veiksmas. Dreisigerio puikiai įrengtas salonas. Čia su- 
sirinkę Dreisigeriai ir pastorius. Lauke audėjai būriuojasi. Jų 
„daina labai pykina Dreisigerį. Jis pasišaukia policiją ir suima 
Jėgerį. Audėjai jį išvaduoja. Pastorius nori audėjus sutaikinti, 
bet nepasiseka. Nuo audėjų įtūžimo galima išsigelbėti tik bė- 
gant. Dreisigeriams pasitraukus, duryse nedrąsiai pasirodo au- 
dėjai. Paskui įsismagina jie, žemėn pradeda daiktus daužyti. 

5 veiksmas. Nusikeliam į senio Hilzės pirkią; Hilzė, jo 
akla ir apykurtė žmona, sūnus Gotlibas ir io pati Liudvika 
meldžiasi. Artinasi sukilėliai. Lauke šaukia: „„Audėjai, išeikit!“ 
Iš Jėgerio, Bekerio, Baumerto sužinom, kas dedasi: kareiviai 
eina. Dramos pabaiga šiurpulinga savo paprastumu. 

Trinktelia šūviai. 
Hilzienė (išsigandusi). Oi, Jėzau Kristau! Vėl griaudžia! 
Hilzė (nesąmoningai sudėdamas maldai rankas). Na, brangus 

Viešpatie danguje; apsaugok nelaimingus audėjus, apsaugok nelai- 

mingus sąvo brolius! 


Trumpa tyla. 

Hilzė (sau, sujaudintas). Dabar liejasi kraujas. 

Gotlibas (kai šūviai trinktelėjo, jis pašoko ir rankoje stipriai 
laiko kirvį, pabalęs, vos susivaldo dėl susijaudinimo). Na, ar ir dabar 
turim tylėti ? 

Audėja (iš priemenės šaukia pirkion). Tėvai Hilze, tėvai Hilze, 
traukis nuo lango! Pas mus kulka pro langą įkrito. (Pranyksta). 

Miliutė (juokdamosi įkiša galvą pro langą). Tėvuk, tėvuk, jie iš 
šautuvų šaudė. Keli parkrito. Vienas tai taip sukosi, sukosi aplin- 
kui... Kitas vėl taip šokinėjo, šokinėjo kaip žvirblis, kai jam galvą 
nutraukia. O kiek ten kraujo! Net liejasi!... (Išnyksta). 

Balsai iš priemenės. Tėvai Hilze, traukis nuo lango! 

Hilzė. Ne! Nors visi iš proto išeitumėt (į Hilzienę, vis labiau 

Veiksmo 
augimas 


Herojus 


užsidegdamas). Čia mane dangaus Tėvas pastatė, lyg ne, motin? Čia 
liksime ir pildysime, kas reikia, nors ir viskas griūtų. 

Jis pradeda austi. Trinktelia šūviai. Mirštamai sužeistas Hilzė 
šoktelia aukštyn ir kniūpsčias sukrinta ant staklių. Riksmas „ura!“ 
Įsiveržia žmonės, buvę priemenėj. 

Hilzienė (kelis kartus klausia). Tėvai, tėvai, kas tau? 

Nenutraukiamas šauksmas „ura“ vis labiau tolsta. Staiga į kam- 
barįi ibėga Miliutė. 

Miliutė. Tėvuk, tėvuk, jau kareivius iš kaimo išvarė, pas Ditri- 
chus viską sudirbo, tas pat ir pas Dreisigerius. Tėvuk? (Mergaitė 
išsigąsta, įsižiūri, į burną įsikiša pirštuką ir atsargiai prisiartina pris 
numirėlio). Tėvuk?! 

Hilzienė. Seni, pasijudink ... atsiliepk, nes iš tikro baisu darosi. 

Uždanga. 
(J. Laukio vert) 


c) Kompozicija. — Hauptmano „Audėjai“ kiek nu- 
tolsta nuo įprastos dramai technikos: drama sudėta iš atskirų 
paveikslų. Šie paveikslai iš pradžių akį metus, atrodo, nedaug 
tarp savęs susieti. Per visus penkis veiksmus pereina tik keli 
veikėjai. Kiti vienam veiksme pasirodo, paskui visai dingsta — 
daugiau jų nematom. Bet jei dramai nėra išviršinio vienijančio 
veiksmo, tai ją jungia išvidinės sijos — noras parodyti audėjų 
sukilimo eigą. Pirmam veiksme dar visi paklusnūs, tegirdėti 
vien duslus murmėjimas. Antram veiksme ugnis jau ima lieps- 
noti, Jėgerio paskaityta daina jaudina audėjus. Kitam veiksme 
jau matom susikirtimą. Uždraudus dainą, minia sukyla. Ketvir- 
tam veiksme gaisras jau liepsnoja, būriai užpuola Dreisigerio 
namus, o paskutiniam veiksme jau susiduriam su tikra audra: 
sukilėliai mušasi su kareiviais. Taigi matyti, kaip veiksmas plė- 
tojasi; jį varo ne atskiri veikėjai, bet visi audėjai, stumiami čia 
vieno, čia kito įvykio, kurie nuosekliai jau sukelia naujus įvy- 
kius. Taip iš atskirų paveikslų išeina vieningumas, kurį dar 
palaiko audėjų daina — ji žmones kursto, sutelkia juos į būrius, 
ji pradeda kovą. Dainos reikšmė, jos įtaka sulig kiekvienu 
paveikslu vis auga, ji įgauna simbolinę prasmę — tampa lyg ir 
visų audėjų jungtis. 

d) Veikėjai. — „Audėjuos“ kovoja dainos sutelkti dar- 
bininkai. Ne vieno kurio reikalai svarstomi dramoj, bet visos 
minios. Todėl joje nėra kurio vieno herojaus, kaip, pvz., klasi- 
kinėse dramose. Herojus čia yra minia, visų audėjų reikalai 
stovi centre. 

Ar minia „Audėjuos“ nustelbia atskirus charakterius? Ne. Atskiri veikėjai 
Kiekvienas žmogus dramoj turi savo nuosavą gyvenimą, kiek- 
vienas vis bet kuo išsiskiria nuo kitų. Pirmučiausia susiskaldo 
veikėjai į dvi stambias grupes — Dreisigerio ir audėjų. 

Dreisigeris, pastorius, viršininkas — tai aukštesnioji kompa- 
nija. Antrąją, žemesniąją veikėjų grupę sudaro patys audėjai. ris 
Dramoj jų išvesta apsčiai. Visus juos subendrina didelis, nepa- 
keliamas skurdas. Pro tą skurdą betgi prasimuša skirtingi 
veidai, kiekvieno veikėjo skirtingas charakteris. Hauptmanas 
keliais žodžiais prieš mus pastato gyvą žmogų. 

Štai Hilzė — barzdotas senis, buvęs kareivis, netekęs rankos, su giliai 
įkritusiomis ir skaudamomis akimis. Po tokio išviršinio vaizdo, štai jo 
sielos pasaulis: jis geras žmogus, kiek užsispyręs, bet teisingas, net truputį 
poetas, nes apie jo maldas Hilzienė taip atsiliepia: „Senuti, visuomet taip 
gražiai, perdaug gražiai meldiesi“. Gale jis žūva kaip savo įsitikinimo auka: 
Hilzė mano, kad jo pareiga būti staklėse. Audėjų sukilimo jis nesupranta. 
Todėl net kulkoms švilpiant jis nesitraukia nuo staklių, ko! sukniumba per- 
šautas. , 

Šitiems audėjams, nors ir sunkiai gyvenantiems, kartais 
netrūksta linksmesnio žodžio, pašaipos. Smuklėje jie išjuokia 
žandarą. Humoro nestinga skudurų pirkėjui Hornigui. Arba 
ar nėra kiek juokingas ūkininko atsiliepimas apie audėjus: 
„„..Kam jūs verti? Ar jūs mokate žagrę laikyti? Ar patai- 
kysit tiesią vagą nuvaryti? Ar mokate sukrauti šieno kupetą, 
javų vežimą?“ Kaip kaimietis pagal savo amatą smerkia ne 
ką už jį menkesnius audėjus! Tas jo siaurumas yra kiek juo- 
kingas. Arba štai kaip meilinamasi raudonplaukei smuklininko 
dukrai: „Jei tik tu su savo plaukais pasirodytum Berlyne, tai 
tikrą sumišimą padarytum!“ 

Nors atskiruose posakiuose, atskiruose veikėjuose ir situa- 
cijose yra kiek humoro, bet iš visos dramos dvelkia liūdnas, 
šiurpus įspūdis. Pirmoj vietoj žmogų slėgia tas neapsakomas 
audėjų skurdas: visi jie patys suvargę, išbadėję. 

Jų namuose irgi ne geriau. Trobos menkos, nėra kuro nei 
maisto. Dar laimė, jei pasiseka kur šuo nudėti ir išvirti. Bet 
jau nei šunų nei žvirblių niekur nematyti. 

Šitam skurdžios būties vaizdavime labiausiai pasireiškia 
Hauptmano natūralizmas. Rašytojas nieko negražina, nieko ne- 
slepia. Argi romantikas į savo lūpas drįstų įdėti tokius žodžius: Dialogo 
„Būčiau rami, jei bent tai turėčiau, ką kiaulės ėda“? Matom natūralizmas 
žmones darant ir šnekant paprasčiausius, kasdieniškiausius da- 

Motyvai 


lykus. Antai, jie scenoje verdasi mėsą, ją valgo, pasirodo su 
papiautu gaidžiu po pažaste... Kiekvienas veikėjas, kiekvienas 
judesys, kiekvienas žodis yra tikri. Kad dar daugiau prie tik- 
rovės priartėtų, Hauptmanas ,„Audėjus“ iš pradžių buvo parašęs 
tarmiškai, tik paskui perdirbo, palikęs daug tarmiškumų. 

Pagrindinis ,„Audėjų“ motyvas toks: žmonių kova išsiva- 
duoti iš dabartinės aplinkumos, sąlygų. Apskritai, Hauptmano 
kūryboj dar kartojasi šie motyvai: girtavimas („Prieš saulė- 
tekį“), vyro padėjimas tarp dviejų moterų (,„,Nuskendusiame 
varpe“ Heinrichas), moters padėjimas tarp dviejų ar daugiau 
vyrų (Rautendelein ,Nuskendusiame varpe“, Elena „Prieš saulė- 
teki“), moters galia vyrui (,„Vebrinos“, ,,Nuskendęs varpas“). 
Be to, Hauptmanui yra charakteringas patologiškų personažų 
vaizdavimas, kaip girtavimas („Prieš saulėtekį), ypač nervingi 
ir isteriški atvejai (,„Susitaikinimo šventėj“, ,„Hanelėj“). 


3. Simbolizmo keliu: „Nuskendęs Varpas“ 


a) Medžiaga. — Su „Audėjais“ (1892) Hauptmanas 
stojo natūralistinės dramos priekyje. Bet jau „Hanelėje“ (1893) 
palinko į fantaziją ir svajones — dalykus, artimesnius romanti- 
kams. Kai „Floriane Geyeryje“ (1896) ėmėsi vėl natūralistiškai 
vaizduoti kultūros istorijos epizodus iš reformacijos laikų ir 
veikalas visiškai nerado publikoje pritarimo, autorius iš naujo 
nukrypsta į romantinį pasaulėvaizdį — parašo „Nuskendusį 
varpą“ (1896). Jame toliau už „Hanelę“ nužengia romantikų 
linkme pirmiausia tuo, kad sudramina tautosakinę medžiagą, 
legendą apie varpų liejiką Henriką. 


Kažkada ir kažkur Silezijos tarpukalnyje gyveno varpų liejikas Hen- 
rikas su žmona ir dviem vaikučiais. Jis daug nuliedino varpų slėnių baž- 
nyčioms. Visi ji dėl to gerbė. Bet sugalvojo Henrikas nuliedinti varpa 
vienai bažnyčiai, kuri stovėjo kalnuose. Kalnų ir miškų pagoniškosios dva- 
sios nekentė krikščioniškojo varpo skambesio. Kai naujasis varpas buvo 
vežamas į kalną, Miškinis sulaužė ratą, ir varpas nugarmėjo ežeran. Nu- 
krito ir kūrėjas. Jį sužeistą rado kalnų senutė burtininkė, o su ja gyvė- 
nanti elfė Rautendelein ėmė jį slaugyti savo burtais ir savo grožiu. Trys 
slėnio draugai; dvasininkas, mokytojas ir kirpikas, pargabeno ligotą varpų 
liejiką vėl į slėnį. Rautendelein tuo tarpu pasiliko kalnuose. Ji laigė su 
elfais ratelius, šoko šokius, bet jautė, kad jai kažkodėl neberamu. Ji pajuto 
savo akyje kažkokį nepažistamą lig tol rasos lašą. „Tai deimantas gražus. 
Visus džiaugsmus, visas nelaimes ir vargus pasaulio atvaizduoja jis. Ji 

ašara vadina“, paaiškino jai senis Vandenis. Nors Vandenis buvo siūlęs 
Rautendelein karalienės vainiką ir sostą, nors buvo įspėjęs, kad slėnyje jos 
laukia nelaimės, bet ji ryžosi nusileisti į žmonių tarpą pas Henriką (1 v.). 

Savo namuose ligonis Henrikas troško mirties. Jis negalėsiąs toliau 
gyventi, kaip lig tol gyvenęs. Nenuramina jo daugiau nei žmona, nei dva- 
sininkas. Vietoj išvykstančios su reikalais žmonos imasi ligonio slaugyti 
tarnaitės drabužiais apsitaisiusi Rautendelein. Jos paruoštas gėrimas ir bur- 
tai sugrąžino Henrikui norą gyventi. Parvykusi žmona rado Henriką de- 
gantį nauju kūrybos troškuliu (2 v.). 

Rautendelein paklusęs, Henrikas paliko žmoną ir vaikučius, iškeliavo 
į kalnus ir atsidėjo laisvam meilės ir didžios kūrybos gyvenimui, dirbdamas 
naują varpą, kokio lig šiol jis nebuvo daręs. Varpą įkeldinsiąs į saulės 
šventyklą kalnų viršūnėje, kad šauktų žmones, kaip saulės vaikus, į gyve- 
nimo džiaugsmą. Taip pasiaiškino Henrikas dvasininkui, kuris aplankė 
varpų liejiką ir priminė jam pareigą grižti į slėnį pas žmoną, vaikučius ir 
savo varpais slėnyje garbinti Dievą. Bet Henrikas atsisakė: to niekados 
nebūsią, kaip nuskendęs varpas niekados daugiau nebesuskambėsiąs iš ežero 
gelmių. „Jis dar suskambės, kūrėjau. Atsimink tada mane“, pasakė išei- 
damas dvasininkas (3 v.). 


Nuo tos valandos Henrikas pradėjo abejoti savo varpu ir savo jėga, 


nors dar tebedirbo visu smarkumu. Vandenis ir Miškinis, kurie, Rauten- 


delein noru, turėtų tarnauti Henrikui, jo nekentė. Vienas siuntė jam slopi- 
nančius sapnus, antras prišaukė slėnio gyventojus, kad užpultų Henriką. 
Užpuolikus Henrikas uolų gabalais išvaikė. Tačiau vakarą, kada su Rau- 
tendelein Henrikas grožėjosi vasaros nakties žavumais, išgirdo jis iš slėnio 
nuskendusį varpą skambant: jo žmona, kuri iš nusiminimo nusiskandino, 
palietė rankomis varpo šerdį, o jos vaikučiai atnešė tėvui indelį su motinos 
ašaromis. Varpas išgirstas, sąžinė atgimė, kūrėjas prakeikė Rautendelein 
burtus ir iškeliavo į slėnį (4 v.). 

Paliktoji Rautendelein nusileido į šulinį pas Vandenį ir tapo jo žmona. 
Tačiau Henrikas nebegalėjo pakęsti slėnyje, kaip negalėjo prieš tai kalnuose 
išsilaikyti. Dar kartą jis pakilo į kalnų lankas, kur buvo pirmu kartu 
pamatęs Rautendelein. „Aš esu saulės vaikas, kuris nori namo“, kalbėjo 
jis senelei Vitichai, norėdamas paskutinį kartą pamatyti Rautendelein ir 
mirti. Senoji burtininkė patenkino jo norą ir davė tris taures: iš pirmosios 
jis gėrė dar kartą pirmykštę savo jėgą, iš antrosios dar kartą pirmykštę 
dvasios šviesą; bet kas gėrė dvi pirmąsias, turi išgerti ir trečiąją — mirties 
taurę. Dar kartą iškilo Rautendelein pas Henriką, ir jos pabučiuotas varpų 
liejikas mirė su saulės pasveikinimu lūpose. Rytuos aušra, tekės saulė... 
(5 va 


b) Simbolinė prasmė. — Legendinė medžiaga indi- 
vidualinio kūrėjo rankose gauna pagilintą prasmę. Jos asmens 
ir daiktai, šalia tiesioginės prasmės, įgyja naują — simboli- 


nę. „Nuskendusio varpo“ Slėnis ir Kalnai, tarp kurių blaškosi 
svarbiausias personažas, taip pat turi savo antrines prasmes. 


Slėnis ir Kalnai 


Slėnis tai kasdieninių žmonių buveinė. Kalnai tai grynosios, 
žmogaus rankos nepaliestos gamtos karalystė. 

Slėnis tai tradicinė hierarchinė visuomenė, kurioje kiekvieno 
norai smulkūs, apriboti, kiekvienas turi visiems bendras gyve- 
nimo formas ir jomis tenkinasi. Kalnai tai tradicinė didžių 
gamtos jėgų, nerūpestingos laisvės ir grynojo grožio galybė. 

Slėnio visuomenės atstovai tai kirpikas, kuris sulygina, 
suvienodina išorinę formą pagal visiems priimtą madą; mokyto- 
jas, kuris jaunajai kartai perduoda senąsias tradicijas; dvasi- 
ninkas, kuris apriboja žmogaus norus ir palenkia juos visuo- 
menės ar bažnyčios autoritetui. Pastarasis ypačiai skelbia Slė- 
nio ideologiją. Kalnų atstovai tai Miškinis ir Vandenis, tos 
masyviosios ir brutaliosios gamtos jėgos, kurios daro tai, kas 
joms patinka ir ką jos pajėgia, o Rautendelein — nuostabusis 
tos gamtos tyrasis, laisvasis grožis. 

Slėnio gyventojai su mistine baime žvelgia į Kalnus, nes 
juose regi dvasias, kurios keleivius klaidina, gyvulius 17 žmones 
užburia, žalos pridaro. Kalnų masyvinė galybė žvelgia su įnir- 
timu prieš žmogų, nes jis trukdo ramų gamtos gyvenimą ir sten- 
giasi įkinkyti gamtos jėgas savo tarnybai. Ir gamta keršija 
žmogui, pamėginusiam brautis į jos sritis ir išjudinti ją iš iner- 
tingumo (Varpo nuvertimas!). 

Tačiau be Kalnų nebūtų Slėnio ir atvirkščiai. Nors šios 
dvi sritys viena antrai priešingos, tačiau abiejose esama nujau- 
timo, kad tarpusavio santykiai yra būtini. Rautendelein tikina 
gamtos gaivalus, jog žmogaus, kūrėjo, kūjis kala per naktis, kad 
išvaduotų juos iš prakeikimo; tik kūrėjo dvasia galės duoti 
gamtos gaivalui ir medžiagai naujas formas, kuriose pasireikš 
tobulesnė būtis; gamtos jėgos gaus pasireikšti su visa savo ligi 
šiol pasyviai slypėjusia galybe. Ir dėl to žuvus kūrėjui, gamtos 
grožis turėjo vėl nusileisti pas Vandenį. Antra vertus, ir Slė- 
nio kūrėjas, varpų liejikas, jaučia, kad be Kalnų, be grynojo 
gamtos grožio, jisai senka, nebetenka kuriamojo entuziazmo. 
Teisingai Vandenis kalbėjo, kad žmonės yra čia broliai gamtos, 
čia jie vėl svetimi. Broliai, nes ir jie yra gamtos būtybės. Svetimi, 
nes jie yra daugiau nei gamta, jie yra gamtos dalykų formuo- 
tojai į naujas būtybes. Dėl to Hauptmanas ir pastatė tarp tų 
dviejų plotmių, tarp Slėnio ir Kalnų, kūrėją, nes jis labiau už 
kitus žmones pajunta reikalą santvkiuoti su Kalnais, labiau už 

kitus imasi tų Kalnų medžiagai duoti naujas kūrybines formas. 
Pastangas iš Slėnio kūrėjo pakilti į Kalnų kūrėjus sudaro vyriau- 
siojo personažo dramatinius siekimus ir konfliktus. 

2) Individualisto dvasia 11 pavidalas — 
Kol gyveno žmonių tarpe, Henrikas savo mene reiškė tos aplin- 
kos interesus, meną palenkė visų bendram autoritetui — Dievo 
garbei, o pats buvo pasidavęs visuomenės ir bažnyčios įstaty- 
mams. Tačiau pažinęs grynąjį natūrinį grožį (Rautendelein), 
nusikrato senąja dvasia, atsisako nuo pirmykščio gyvenimo ir 
pradeda naujai galvoti ir gyventi. Jisai ima jaustis esąs panaši 
būtybė kaip ir spontaniškai kuriančioji gamta, panašus į medį, 
kurio kvepiančiuose žieduose bitės dūzgia, kuris žavėte žavi 
visus, nes jis „aplankytas šviesos dievo“. Ir kūrėjas esąs kupinas 
tos pačios vitalinės, kuriamosios jėgos. Kaip medis pavasario 
ore sprogsta savaime, taip kūrėjui savaime kyla noras gyventi 
ir kurti. Ne pelnas, me užsakymas, bet vidaus būtinybė skatina 
susirasti savo gyvenimui būdus ir savo pergyvenimams kūry- 
boje reikšti formas. Niekas negali nurodyti jo gyvenimui ir 
kūrybai linkmės ar normų, tik jis pats yra sau autoritetas. 
Visuomenės gyvenimo pareigos nesaisto nei jo gyvenimo nei 
kūrybos. Jis esąs už visus juos aukštesnis. Tačiau kaip žydintis 
medis traukia į save bites, taip Henrikas jaučiasi esąs pranašas, 
kuris turįs savo naujais varpais sutraukti minias į naują gyvė- 
nimą. Anot Vandenio, jis nori žmonėms ir net dievams būti 
viešpačiu. Šituo nauju gyvenimu turi būti paneigtas senasis 
su visais ligšioliniais varpais ir šventovėmis. Naujas varpas, 
įkeltas į „šviesos rūmus“, skelbsiąs visuotinį gyvenimo džiaugsmą 
ir laimę. — Šituo miglotai išreikštu individualistiniu humanizmu 
Henrikas panašus į romantikų figūras, panašus ir į Ibseno „sau 
žmogų“ ar Nietzschės antžmogį. Hauptmano Henrikas, kaip 
Ibseno sau žmonės, yra pasiryžęs eiti be kompromisų į savo 
tikslą. Bet suklupo. Jis pakėlė kovą su visuomene, su jos tra- 
dicijomis, bet nepakėlė su savo sąžine. To sąžinę sujudino žmo- 
nos ašaros ir mirtis, nes jis ne iš tų stipriųjų, kurie gali visa 
pakelti; net ne tokis, kaip anas medžiotojas, kuris buvęs už 
Henriką daug stipresnis ir vis dėlto kritęs. Nietzschės mintimi, 
kūrėjo katastrofos priežastis būtų šis jo neištvėrimas pasirinkta- 
jame kelyje. Tai silpnos dvasios žmogaus drama. Tačiau, tiks- 
liu Sulgerio-Gebingo (Gerhart Hauptmann, Teubner) pastebė- 
jimu, Hauptmanui nėra pasisekę įtikinti, kad Henrikas būtų 

natūralizmo 


didelis kūrėjas, Henrikas mėgsta kalbėti daug — ir poetiškai, 
kalbėti apie savo kūrybą ir savo kuriamąsias galias. Tačiau pati 
jo kūryba vis tiek lieka neaiški. Bendriniai posakiai apie varpus 
kalnų viršūnėse, apie šilkų vėliavas, apie jaunystės šaltinius, 
saulės keleivius, saulės jėgas, apie norą skristi šviesiųjų debesų 
erdvėsna ... kūrybos charakterio nė kiek nepaaiškina. Jie tik 
rodo, kad žmogus turi kažką širdyje ir arba neįstengia kon- 
krečiau savo pergyvenimų suvokti arba savo tikruosius pergy- 
venimus stengiasi nuslėpti po gražiai skambančiomis frazėmis. 
Pirmuoju atveju jis nestiprus arba klaidingo kelio kūrėjas, ant- 
ruoju atveju jis nenuoširdus, taigi taip pat nekūrėjas. 


Hauptmanas parodė Henriko kuriamosios vaizduotės tik 
vieną momentą — jo priesaiką gulbe, gaidžiu ir arklio galva, 
kuriuos jisai yra matęs ant namo stogo. Šitokie elementai rodo, 
kad Henriko vaizduotėje pinasi realiojo gyvenimo, to Slėnio 
gyvenimo vaizdai, o ne ano Kalnų gyvenimo, apie kurį su patosu 
kalba. Tai ženklas, kad Henriko dvasiai artimesni yra realis- 
tinio pasaulio elementai; šio pasaulio jis galėtų būti geresnis 
kūrėjas, kaip ir pats Hauptmanas. 

Kiek nėra aiškus nei gyvas varpo liejiko paveikslas, kurį 
Hauptmanas kūrė iš dalies prisimindamas savo konfliktą su 
visuomene, iš dalies net savo šeimyninius dalykus, tiek yra 
reljefingi gamtos gyvenimo gaivalai — Miškinis ir Vandenis. 
Pirmasis yra judrus, brutalus cinikas, antrasis rimtas, vandens 
filosofas, ir abudu vienas šalia kito daros dar ryškesni. Šitų 
būtybių sykiu su grakščiąja Rautendelein Hauptmanas yra 
išreiškęs pasakinius bruožus, juos sustilizavęs, sudaręs žaismingą 
pasakos nuotaiką. Tautosakinę medžiagą panaudojant individua- 
linei kūrybai, taip paprastai ir esti: tautosakinės formos esminės 
žymės sustiprinamos ir nuvalomos nuo bet kurių kitų priemaišų. 


d) Tarp dviejų laikotarpių. — „Nuskendusį var- 
pa“ žiūrėtojai priėmė su pasitenkinimu visose vokiečių scenose, 
kaip ir „Hanelę“. Žavėjosi jo žaisminga, visiems vokiečiams 
artima legenda. Tačiau buvo ir gilesnis tokio pasisekimo pa- 
grindas. Visuomenei pradėjo įgristi natūralizmas su savo liguis- 
tais, išsigimusiais žmonėmis, su skurdo, purvo ir supuvimo 
duobėmis. Imta ilgėtis scenoje giedros, dvasios, grožio. Vietoj 
brutalios realybės pasigendama pasakos, fantazijos. Tai ženklas, 
kad nors Hauptmanas dar sugrįš į natūralizmą, bet natūralizmo 

epocha baigias, į gyvenimą vėl žengia romantinė dvasia, kuri 
pasireikš su neoromantizmu ir simbolizmu. Hauptmanas jautė 
šitą pamažu besikeičiančią visuomenės dvasią. Bet jis negalėjo 
atsistoti aiškiai vienoj kurioj pusėj — natūralizmo ar neoroman- 
tizmo. Jis svyravo tarp dvejopų pasaulių, čia išreikšdamas vieną, 
čia kitą. Vieni tvirtina, kad Hauptmanas buvęs tokis plačios 
skalės kūrėjas, kad jis galėjęs pasireikšti visuose žanruose ir 
visuose stiliuose. Kiti, atvirkščiai, tikina, kad Hauptmanas, 
pasireikšdamas gabiai visais žanrais ir visais stiliais, vis dėlto 
niekados neturėjęs savos pasaulėžiūros, savos asmenybės. Jis 
nebuvo iš tų kūrėjų, kurie savo idėjomis kaip žaibais nušviečia 
žmonių kelius ir jiems vadovauja. Jis buvo tik veidrodis, ku- 
riame atsispindi visuomenės nuotaikos ir idėjos. Dėl to jo vei- 
kaluose randama daug svetimų idėjų (Tolstojaus, Dostojevskio, 
Ibseno, Zola, Lagerloef, Šv. Rašto, Šekspyro), bet jų nepavertė 
nuosavia vientisa pasaulėžiūra. Dėl to visai jo kūrybai ir trūksta 
organiško vieningumo. 

Hauptmano didybę sudaro jo aštrus pastabumas, sugebė- 
jimas keliais bruožais duoti gyvą žmogų. Be to, jam didelės 
vertės suteikia nelaimingųjų, prislėgtųjų, visų siela ir kūnu 
kenčiančiųjų meilė. 

Pagalvoti. — 1. Nurodykit „Hanelės“ natūralizma ir romantizmą. 


2. Kaip Hauptmanas ir Dikensas užjaučia nelaiminguosius (plg. „„Audėjus“ 
ir „Oliverį Tvistą“). 3. Palyginkit Hauptmano ir Žemaitės darbininkus. 


Pasiskaityti. — „Audėjai“, Chicago, 1913 m. „Paskendusis var- 
pas“, Chicago (ir vėliau Lietuvoj). ,„Hanelė“, Kaunas, 1922 m. „Susitai- 
kinimo šventė“, Kaunas, 1922 m. „Prieš saulėtekį“, Kaunas, 1929 m. „Ve- 
brinos“, Kaunas. 

Vientisumo 


stoka. 


AŠTUNTAS SKYRIUS 


NAUJAUSIOJi LITERATŪRA 


A i ai k aa a a ad a i a a i r r T a ama niai nad iai and iai 


Iš natūralizmo 


„ Reakciją prieš natūralizmą pakėlė ne tik poezija, bet ir filo- 
sofija. Vokiečiai Hartmanas ir Šopenhaueris padeda nusikratyti 
pozityvizmu. Vėliau prancūzų filosofai prisideda — toj kovoj 
lemiamą žodį taria filosofas Bergsonas (g. 1859 m.), vietoj proto 
aukštinęs intuiciją. Intuicija, Šopenhauerio pesimizmas žmones 
patraukia į misticizmą, slėpiningumą. Atgyja ir religinis jausmas. 

Ir pačių natūralistų tarpe yra nepatenkintų Zola. J. K. 
Huysmans, buvęs grynas natūralistas, ima rašyti drauge ir rea- 
listinius ir mistinius kūrinius. Galvą ima kelti naujojo klasicizmo 
srovė (A. France), psichologinė literatūra (Bourget). Susikuria 
kritika, kuri griauja inatūralizmą. 

Tokiose sąlygose pasirodo srovė, kuri iš Satis buvo labai 
anarchistiška, nieko nepripažino, viską griovė. Stojama prieš 
visas politines, intelektualinės, menines formas. Šitie anarchizmu 
susigundę poetai vadinami dekadentai; jų srovė — deka- 
dentizmas. 

Imta galvoti, kad reikia ir kurti, ne tik griauti. Todėl daug 
rašytojų, norį pazityvaus darbo, pametė dekadento vardą ir 
apsikrikštijo simbolistais (1886). Jie yra artimi romantikams. 
Tai nauju drabužiu apsivilkęs romantizmas. 

Kita srovė stovėjo dar ant natūralizmo pagrindų, bet tik 
vietoj visos realybės ėmėsi vaizduoti jos iškarpas, kaip jos atsi- 
spindi žmoguje iš pirmo pažvelgimo, įspūdžio. Tai impresionistai. 

Treti nuo miesčioniškų žmonių, nuo gyvenimo šliužų 
krypsta prie didingų asmenybių, kaip romantikų individualistai. 
Su jais eina visko neigimas, anarchizmas. 

Ir. šita kryptis yra dar atsirėmus į patį pozityvizmą. Dar- 
vino evoliucijos teoriją vokietis Ničė (Nietzsche, 1844—1900) 
taikė žmonių gyvenimui: evoliucijos keliu silpnesni žmonės turi 
žūti, galingesni per juos turi virsti „antžmogiais“ (Ubermensch). 

Pagaliau nuo tikrovės gyvenimo kiti ėmė traukti į meną. 
Tai estetizmas. 

Reakcija prieš 
natūralizmą 


Naujos srovės 


Prieš logiką 


Efektai 


Muzika 


I. SIMBOLIZMAS 


Žmogus čia vaikščioja po simbolių girias. 


Bodleras 


Ko nori ši srovė, koks jos pobūdis? 

Pirmiausia simbolistai pasmerkia logiką mene. Jau roman- 
tikai kovojo prieš per didelį proto viešpatavimą pseudoklasikų 
literatūroj. Tačiau ir klasikų ir net romantikų kūriniai jiems 
buvo „protingi“, anie stengėsi aiškiai pasisakyti. Bet yra ištisas 
pasaulis neaiškių emocijų, instinktų, paslaptingų troškimų, tokių 
trapių, jog protas negali jų suimti į aiškius vaizdus. Todėl visas 
tas pasaulis reikia išreikšti be proto tarpininkavimo. 

Čia padeda sugestija. Poetas neaiškiai pasako, vengia aiškių 
dalykų, mes jam daugelis poetinių emocijų atrodo tamsios, mig- 
lotos. Jis sudaro nuotaiką, veikdamas ne sąmonę, bet pasąmonį. 

Dar esti ir kitas kelias prieiti prie žmogaus emocijų. Jei 
kas pamato nuostabų reginį, jei ką didelė nelaimė ištinka — jį 
nepaprastas, netikėtas įspūdis susyk apima, dar protui nespėjus 
sugauti, kas atsitiko. Ir poezijoj galima paveikti, užburti nepa- 
prastais vaizdais, netikėtais efektais. Lengviausiai pagelbsti ha- 
liucinacijos. Tada kalba jau virsta ne išsireiškimo priemone, 
tik ženklu. Žodis gali netekti savo reikšmės; kūrinys įgauna 
chaoso pobūdį. Jam suprasti reikia įeiti į tą būvį, kuriam poe- 
tas rašė. Tokiame simbolizme „daiktų šešėlis tiesiog atsimuša 
mūsų vaizduotėje“ (Kliodelis). + 

Įsivyrauja paslaptingumas, simboliai. Seniau simboliai tu- 
rėjo nustatytą, proto priimtą prasmę. Liūtas — jėgos simbolis, 
žaltys — gudrumo. Dabar simbolis esti ištisa eilė vaizdų, sa- 
vaime ištryškusių ir turinčių tam tikrą prasmę, kuri tiesiogiai 
jaučiama, bet ne proto suprantama. Eilėraštis, tie vaizdai prasmę 
išreiškia taip, kaip žiedas augalą — panašumo tarp jų nėsama. 

Daug, labai daug pagelbsti, jei nusižiūrima į muziką. Vag- 
nerio muzikalinių dramų įtakoj poetai svajoja sukurti meną, kur 
žodžių garsai skleis tokį pat įspūdį, kaip muzika. Muzika jaus- 
mus veikia tiesiog be proto paramos. „Pirmiausia muzikos“, 
sakė simbolistų poetas Verlenas. 

Simbolistai dar mėgo įspūdžių suvokimą sukeisti. Garsai 
gali sukelti tam tikras spalvas. Rembo net parašė eilėraštį „„Bal- 
ses“, kur sako: „A — juoda, B — balta, I — raudona, U — 
žalia, O — mėlyna“. Taigi susimaišė, akies, ausies, uoslės, paly- 
tėjimo įspūdžiai. Atsiras „šilkinis žvilgsnis“, „raudonas vėjas“, 
„raudonas tonas“. Rembo „Girtam laive“ rašo: „Aš mačiau žemą 
saulę, mistiškais baisumais dėmėtą“, „Sapnavau žalią naktį... 
ir žalią bei mėlyną dainuojančių fosforų nubudimą“. 

Ir eiliavimo technikoj daug laisvės. Nepaisoma kompozi- 
cijos, atsiranda rimo laisvė: galima tenkintis paprastais asonan- 
sais (pav., vyšnios — sugrįš jos). Eilėrašty gali nebūti vienin- 
gumo, nesvarbu pėdų skaičius. Tačiau reikia pastebėti, kad 
didžiųjų simbolizmo poetų forma tobula. 

Simbolistai suieškojo naujų temų ir motyvų. 

Dalį jų rado graikų senovėj. Daug daugiau pelnė iš vidur- 
amžių. Buvo paleista į apyvartą visa eilė viduramžinių temų, 
alegorijų, legendų. Paplito burtininkai ir fejos. Atsirado raga- 
niai, nykštukai, milžinai, elfai. Į poeziją įsibrauja magiški rūmai, 
užkerėti miškai, tolimos ir stebuklingos salos. Lyrikoj maišosi 
pažai, auksaplaukės karalaitės, karaliai. Į dainą įeina ir šventieji, 
rašomi eilėraščiai apie Šv. Panelę ... 

Kiekvienas simbolistas stengiasi sukurti nuosavų vaizdų, 
temų. Iš jų kai kas įėjo į bendrą apyvartą. Imami kartais seni, 
apleisti parkai, išmirę miestai, ūkanos, čiurleną fontanai, nuvy- 
tusių lapų prikritę vandenys, aušros ir sutemos. Net paprasti 
daiktai gali eiti simboliais — naminiai gyvuliai, namo sienos, 
kambario baldai, geriamas vynas. 

Simbolistų žodynas buvo įvairus. Jie lengvai nusikalė naujų 
žodžių, į poeziją įtraukė nemaža techniškų terminų, archaizmų, 
liaudies išsireiškimų, žargono. Vieni jų, kaip Verlenas, ne- 
vengė vulgariškų žodžių, kiti laikėsi aristokratiškesnio žodyno 
(Malarme). 

Simbolizmas parodė, kad poezija, reikšdama jausmą, nesi- 
vadovauja vien proto dėsniais. Padarė lankstesnę eilėdarą, įnešė 
naujos medžiagos. Bet sukurdamas ištisą girią simbolių, alego- 
rijų, jis pats pagaliau pradėjo nesusigaudyti savo išrastam pa- 
sauly. Jis ėmė keistis, atsirado neosimbolizmas su Kliodeliu ir 
Valėry. Kiti simbolistai nukrypo į naująjį klasicizmą. 

Simbolistų pirmatakas buvo Bodleras. Po jo įžymiausias 
lyrikoj — Verlenas. 

Įspūdžių 
sukeitimas 


Temos 


Kalba 


Reikšmė 


TA 
a 


Simbolizmo lyrika 


1. Bodleras (1821—1867) 


Kvailybė, ydos, nuodėmė, raupsai 
Mūs dvasią apima, kankina kūną. 
Bodleras 


Prancūzas Bodleras (Baudelaire) buvo labai įspūdingas, 
didžiai nervingas, net į isteriką linkęs. Pamėgusiam misticizmą, 
jam rūpėjo metafiziniai, teologiiniai klausimai, jam nesvetimas 
religijos jausmas, katalikybė. Tačiau religinis jausmas jam nesu- 

trukdė gėrėtis malonumais, gy- 
venti pojūčiais. Jį viliojo ydos, 
jį traukė visas sūkuringas Pary- 
žiaus gyvenimas — moterys, al- 
koholis, visi kitoki svaigalai. Su 
aristokratišku išdidumu jis ne- 
kentė paprastos tikrovės, skendo 
svajonėse, pasinėrė į dvasios gy- 
venimą. Tai ir išaugino jo sim- 
bolizmą. 

Bodleras parašė nedaug. 
Kritika, vertimai, poezija prozoj 
ir pagaliau „Piktybės gėlės“ — 
tai visas, nedidelis jo kūrybos 
„lobis. Jis paliko nedaug veikalų 
"dėl to, kad kūrė neskubėdamas, 
be galo dailindamas, į kiekvieną 
smulkmeną nepaprastai rūpes- 
tingai žiūrėdamas. Jis ieškodavo kuo tiksliausio išsireiškimo. 
Dėl vieno žodžio jis galėdavo prasėdėti visą dieną, išvartyti 
visus žodynus, kad tik susirastų tikslesnę prasmę. 


Karolis Bodleras 


Bodlero motyvai — moteris, mirtis, antgamtinis pasaulis, 
grožis, muobodis. 
Piktybės gėlės a) Moteris. — „Piktybės gėlėse“ Bodleras daug vietos 


skiria moteriai. Išlepintam poetui retai ji duoda džiaugsmą, 

ramybę. Tik kai kada jos galva, jos gestas yra dailūs, kaip 
dailus peizažas, o žaidžiąs veide juokas tartum vėsus vėjelis 
skaidriam danguj. Tada, kai ji tokia sveika pasirodo, visi siel- 
vartai išsiblaško. Bet dažniausiai poetui moteris yra kažkokia 
keista, tamsi kaip nakties deivė, žiauri ir nebyli dvasia, tigras, 
vampyras. 

Matyti, kad moteris poetui neduoda dvasios ramumo, gied- 
ros. Ji, kūno moteris, nuodija jo gyvenimą, drasko jo nervus, bet 


jis nuo jos nebėga, jis pripratęs prie tos kankynės, jam tai miela. . 


b) Mirtis. — „Piktybės gėlėse“ ir mirtis klesti. Myli- 
mųjų mirtis, vargšų mirtis, menininkų mirtis. Poetas sako, kad 
mirtis mus paguodžia ir teikia gyvybę. Ji — gyvenimo tikslas 
ir vienintelė viltis, kuri kaip eleksyras apsvaigina. Audroje, 
sniege, šerkšne ji yra virpanti šviesa mūsų tamsiam akiraty. Tai 
garsus užeigos namas, kur galima vis valgyti, miegoti, sėdėti. 
Todėl poetas mano, kad jau laikas keliauti į mirties šalį: 

O Mirtie, senasis kapitone, jau laikas! pakelkim inkarą... 


Bodleras mąsto, kaip po mirties ilsėsis palaidoti kūnai. 
Tirštoje žolėje, kur pilna sraigių, jis norėtų pats sau išsikasti 
gilią duobę, paguldyti senus kaulus ir užmarštyje miegoti, kaip 
ryklys bangose. Jis nekenčia grabų, jam mieliau, kad varnai su- 
dorotų jojo griaučius. Jis surengia liūdnas, niūrias, fantastiškas, 
šiurpulingas laidotuves. 

Jei tvankią, tamsią naktį 
Pasigailėjęs geras krikščionis 
Į kokį seną sąšlavyną 
Užkas išgirtą tavo kūną, 
Tada, kai skaisčios žvaigždės 
Nuilsusias akis sumerkia, 


Ten voras nusities sau tinklą, 
Gyvatė atsives vaikus; 


Per ištisus metus girdėsi 

Ties prakeikta savo galva, 

Kaip graudulingai staugs vilkai 

Ir išbadėjusios raganos, 

Kaip siaus seniokai gašlūs 

Ir sąmokslus darys juodi plėšikai. 

c) Už gamtos ribų. — Bodleras nepamiršta antgam- 

tinio pasaulio, nepamiršta Dievo, angelų, velnių. Jo dvasia moka 
nuskristi viršum tvenkinių, viršum slėnių, kalnų, girių, debesų, 

Mirties 
gerumas 


Po mirties 


Malda 


marių, anapus saulės, anapus etero, anapus žvaigždėtų sričių. 
Linksmai ji pasineria su neapsakomu, vyrišku smagumu gilioj 
begalybėj. Poetas raginasi plasnoti iš merdėjančių puvėsių, 
nusivalyti aukštybių ore, atsigerti, kaip skaistaus ir dieviško 
gėrimo, tos ugnies, kuri pripildo skaidrias erdves. Jis nukreipia 
akis į dangų, jo žodžiai virsta malda: 

Garbė tau, Dieve, kurs davei skausmus 

Kaip dieviškąjį vaistą nuo mūsų neskaistumo 

Ir kaip geriausią bei tyriausią daiktą, 

Kuris stipriuosius šventiems džiaugsmams priruošia! 

Kalbėdamas apie Dievą, poetas iš akių neišleidžia ir šėtono. 

Pasauly nuolat eina kova tarp gėrio ir blogio, tarp dangaus ir 
pragaro. Deja, šioj žemėj viešpatauja piktybė, šėtonas, — tokia 
svarbiausia „Piktybės gėlių“ mintis. 


d) Kitos temos. — Bodleras dar mėgsta dainuoti grožį, 
kurį jis aukština, dievina. Jis gėrisi nusikaltimų vaizdais, irimo, 
puvimo paveikslais. Blogais keliais vaikščiodamas, rankioja jis 
piktybės gėles. Viską, ir mirtį, ir meilę, ir Paryžiaus padugnių 
gyvenimą yra apsiautęs savotiškas nuobodus, dvasios nuovargis 
— vadinamasis „splinas“: neįdomus gyvenimas, žmonės. Nuskęs- 
tama melancholijoj, pesimizme. Štai ryškus tos nuotaikos vaizdas: 


Kuomet dangaus sunkus ir žemas stogas 
Sleg alpstančią sielą ilgesio naguos, 

Ir kad apglėbęs visą horizonto skliausmą, 
Jis lieja dieną mums liūdnesnę už naktis; 


Kuomet kalėjimu drėgnuoju virsta žemė, 
O viltis, lyg šikšnosparnis, 

Lekioja, plakdama sparnu bailiuoju sienas 
Ir bedaužydama sau galvą į puvias lubas; 


Kuomet lietus, ištiesęs ilgus kasninkus be galo, 
Tarytum klesčia tyrų tuštumos angas, 

Ir kad vorų niekingų nebyli tautelė 

Ateina aust tinklų ant dugno mūsų smegenų, 


Staiga varpai sušunka, lyg pasiutę, 
Ir svaido baisiomis dangun raudoms, 
It klaidžiojančios be tėvynės dvasios, 
Kad ima verkti atkakliai. 
Ir gedulingas važas — be giesmių — iš lėto 
Per mano tęsias vėlę; Viltis verkia nuveikta, 
O ilgesys žiaurus ir despotingas 
Man ant palinkusios galvos smeig juodą vėliavą. 
(M. Gustaičio vertimas). 

c) Forma; reikšmė. — Bodlero poezijos forma yra išdailinta, 
klasikiška. Eilėraščių kompozicija — paprasta, aiški. Jie labai muzikalūs, 
sugestyvūs. Klasikiškos formos jo menas, atidarydamas duris svajonėms, 
sapnams, duodamas pilną ir šiurpų moderniojo gyvenimo vaizdą, skynė 
kelią simbolizmui. „Piktybės gėlės“, pasirodydamos, daug įtakos neturėjo. 
Jų reikšmė išaugo vėliau, jau po poeto mirties. Bodleras vis kilo, jog pa- 
baigoj 19 a. užtemdė visus kitus poetus, jo įtakos paragavo kuone visi 
paskesni poetai. Ir dabar yra žmonių, kurie nepakenčia nė mažiausio prie- 
kaišto „Piktybės gėlių“ poetui. 


2. Verlenas (1844—1896) 


Aš esu imperija dekadanso metu. 
Verlenas 


a) Poeto dvasia. — Paulius Verlenas yra apsigimęs 
simbolistas. Protas gyvenime jam neturėjo jokios reikšmės. Jį 
valdė ne apsimąstymas, bet instinktas ir jausmai. Jo instinktai 
neaukšti — tingėjimas, paprastų smagumų ieškojimas (jis — 
alkoholikas). Jo jausmas nebuvo nei gilus nei sudėtinis. Jam nėra 
artimos didžiulės romantikų aistros. Jis nežinojo galingo siel- 
varto, satanizmo. Jis mėgo meilę ir ją dainavo. Dar labiau jį 
traukė sapnai, svajonės. Jo poezijoj visokios chimeros turi dau- 
giau vietos už moteris. 

Jo vaizduotė taip pat nepaiso proto, jai nesvetimos haliu- 
cinacijos, klajūniški palinkimai. Ją veda kaprizai. 

Jo gyvenime ko nors protingo nerandi. Jis buvo valkata, 
elgėsi pagal momento įspūdžius. 


b) Kūrybos kelias. — Gimė Verlenas Mece. Mokėsi 
Paryžiuj, išleido „Saturniškas poemas“. 

Jose dar yra Bodlero įtakos. Bet jau matyti klajoklio palinkimai. 
Sakosi, kad jį nuolatos vilioja šlykštūs košmarai. Vienam eilėrašty jis 
sudeda tikrą himną benamiams valkatoms. Jiems vaikai rodo liežuvius, iš 
jų šaiposi merginos, bet jų akyse verkia ir juokiasi amžinų daiktų meilė, 
meilė seniai mirusių žmonių ir dievų. 

Maišydamasis tarp tokių žmonių, vadinamosios bohemos, 
poetas įprato gerti. Išleido naują eilėraščių rinkinį, netrukus vėl 
kitą. Juose aprašo galantiškas pastorales, pasilsį laukuose, senti- 
mentalius pasivaikščiojimus, metų laikotarpius, baltas mėnesie- 
nas. „Baltas mėnulis žvilga medžiuose; palapinėj iš kiekvienos 
šakelės sklinda balsas ... O mylimoji! Tvenkinys, tas gilus veid- 
rodis, atmuša juodo gluosnio siluetą, kur vėjas rauda. Sap- 

Eilėraščių 


temos 


Muzikalumas 


Religinis 
motyvas 


nuokim — jau laikas“. Ypatingą Verleno muzikalumą, švelnų 
liūdesį galima tik originale pajusti. Štai tas eilėraštis prancūziškai: 
La lune blanche 
Luit dans les bois; 
De chague branche 
Part une voix 
Sous la ramėe... 


O bien-aimėe. 


L'ėtang reflėte, 
Profond miroir, 

La silhouette 

Du saule noir 

Oū le vent pleure... 
Rėvons; c'est Vheure. 


Muzikalumą čia pirmiausia turi kelti tinkamų garsų parin- | 
kimas: nuolat pasikartoją I klausą veikia švelniai, melodiškai, 
žadina muzikos, dainos įspūdį. Ir pati konstrukcija paremta mu- 
zikalinėmis priemonėmis. Iš pradžių kalbama apie mėnulį, apie 
medžius, ir gaunamas vienoks įspūdis. Tik staiga jis baigiamas 
ir po trumpos pertraukos (pertrauką rodo daugtaškis ir naujas 
posmas) pasigirsta, lyg orkestre, tylus: „O mylimoji!“ (— O bien 
aimėe“). Antroj eilėraščio daly kompozicija irgi tokia pat. Visam 
eilėrašty nėra aštresnio garsų susidūrimo, kad klausos neužgautų. 
Tie garsai, net ne žodžiai, skleidžia tam tikrą prasmę: ritmingai 
pasikartojanti raidė š (De chague branche — Part une voix — iš 
kiekvienos šakelės sklinda balsas) jau primena anų šakelių šne- 
rėjimą, šnabždesį. 

Verlenas vedė, manė atprasiąs gerti. Bet nieko negelbėjo. 
Netikėtai jis pasidarė dar didesnis klajoklis. 1871 m. jis susi- 
pažino su poetu avantiūristu Arturu Rembo. Jo įtakoj virto 
galutinai simbolistu. 2 

Nauji draugai gyveno Belgijoj, Anglijoj. Briusely Verle- 
nas gavo atsisėsti į kalėjimą. Čia sukūrė „Romansus be žodžių“ 
(1874), kurie parašyti jau pagal naują poetiką. Kalėjime jis 
atsivertė, tapo kataliku. Paleistas jis dirbo kaip mokytojas Pran- 
cūzijoj ir Anglijoj. 1881 m. išspausdino „Išmintį“, katalikiško ' 
pobūdžio eiles. Jose poetas apmąsto jame ir pasauly einančią 
kovą tarp blogio ir gėrio. Meldžiasi prašydamas paguodos. Gra- 
žiausios maldos, kai kreipiasi į Šv. Panelę. Nusileidžia į viduri- 
nius amžius. Atmena savo žmoną ir sūnų. Pastarieji eilėraščiai 

labai nuoširdūs ir visam rinkiny geriausi. Štai vienas pavyzdys, 
kur susilieja drauge švelnus liūdesys, gamtos ir religinis mo- 
tyvas. 


Dangus pro stogą 

Toks melsvas, toks ramus! 
Medis pro stogą 

Šakas sūpuoja. 


Danguj, kurį matai, 
Švelniai skamba varpas, 
Paukštelis medy, kur matai, 
Dainelę suokia. 


Mano Dieve, mano Dieve, gyvenimas — 
Ramus ir paprastas, 

Tasai tykus ošimas 

Iš miesto eina. 


O kur nudėjai tu, 
Kurs nuolat raudi, 
Sakyk, kur nudėjai tu 
Jaunystę savo? 


Kurį laiką ramiai gyvenęs, Verlenas vėl pasidavė pagun- 
doms, ėmė gerti. Ir religinis jausmas nukentėjo. Poetas norėjo 
padaryti kompromisą tarp pagoniško ir krikščioniško gyvenimo: 
pakaitomis ėmė spausdinti ir katalikiškos ir pagoniškos minties 
knygas. Nusveria antroji linkmė. 

Ligi 1885 m. Verlenas buvo beveik nežinomas, pamirštas. 


„Maždaug tuo laiku lotynų kvartalo kavinėse ėmė rodytis keistas 
žmogus, amžinai apsivilkęs be rankovių, didele apikakle apsiaustą, dar labiau 
išplėtusį plačius jo pečius, ant kurių stovėjo didelė galva, pasibaigianti 
didžiuliu išsikišusios, išgaubtos kaktos gūbriu, po kuriuo tarpais sužvil- 
gėdavo, viršuj bukos nosies, kiek siauros mongolo akys. Veidą baigė panaši 
į ožio barzda. Buvo tai tikra fauno ar dar geriau — garsioji Sokrato galva. 
Tai asmuo buvo stipriausias ir patvariausias iš visų gėrikų ... Tarpais matė 
jį eiles rašant“ (A. Poizat taip pavaizduoja Verleną). 

Poetu susidomėjo, jis tapo madnas, jo šlovė greit kilo. Tik 
jo gyvenimas negerėjo. Apraišęs jis vaikščiodavo pas pažįsta- 
mus, pas leidėją, kiek pinigų išsiprašyti, kad ir penkis frankus. 
Jis įprato gyventi prieglaudose, ligoninėse. 

Į patį gyvenimo galą Verleno piniginiai reikalai kiek pa- 
gerėjo, jis už savo raštus daugiau paimdavo. Jis ėmė garsėti ir 
kitose šalyse — Belgijoj, Olandijoj, Anglijoj... 

„ Mirė 1896 m. Paryžiuj. 

Verleno 


portretas 


Garbė 


Simbolizmo drama 
Meterlinkas 


Simbolizmo yra jau Ibseno dramose. Bet gryniausias sim- 
bolistinės dramos kūrėjas — belgas Meterlinkas (Maeterlinck, 
g. 1862). 

a) Dramos filosofija. — Meterlinko teatras remiasi 
tam tikra filosofija, priešinga pozityvizmui. Jis tiki visomis pa- 
slaptimis, kurios nesipriešina modernių laikų žmogaus protui, 
ir sako, kad pažįstama sritis yra be galo maža. Pradėję veikti, - 
mąstyti, mes ją paliekam, pasijuntam esą tarsi kokioj nakty. Ap- 
link mus yra begalė neregimų, 
fatališkų jėgų, priešingų gyvy- 
bei, ramybei, laimei. - Drama- 
turgo rolė ir bus kasdieniniam 
gyvenime parodyti tas nesu- 
čiuopiamas jėgas. Jos esti ne 
tik išorėj, bet ir žmogaus vi- 
duje. Todėl sieloj glūdinčios 
jėgos kartais verčia mus veikti, 
nors mes patys nesuprantam 
savo veiksmo. 


b) Nekviestoji vieš- 
nia. — Veiksmas vyksta apy- 
tamsėj senų rūmų salėj. Asme- 
nų nedaug: aklas senelis, tėvas, 
dėdė, trys dukterys. Kitam 
kambary ligonė. 


Meieriinicas Senelis nerimsta, jį ima vis 
didesnė baimė. Jis neregi išori- 
nio pasaulio, bet dėl to jis geriau jaučia aplink esančias slaptas 
jėgas. Visoj dramoj ir parodoma, kaip jis vis labiau suvokia 
aplink viešpataujančią paslaptį — mirtį. Ją apreiškia jam dau- 
gybė daiktų — galandamas dalgis, kilstelėjęs vėjelis. 
Už lango staiga žvangtelėjo dalgis: 
Senelis (sudrebėdamas). Ach! 
Dėdė. Kas yra? 
Duktė. Aš pati nežinau. Tai, tur būt, sodininkas. Aš negaliu gerai jo 
matyti. Jis, tur būt, užėjęs už namo. 
Tėvas. Tai sodininkas rengiasi šienauti. 

Dėdė. Ar jis naktį šienauja? 

Tėvas. Ryt, tur būt, sekmadienis. Na, aišku. 

Tos smulkmenos atskirai nereikšmingos, bet draugėn suim- 
tos jos seneliui padeda sugauti tą tikrenybę, kuria nė vienas 
nenori tikėti. Pamažu temusi lempa užgesta, ir staiga durys 
atsiveria, į salę prasimuša šviesa; ant slenksčio pasirodo juodai 
apsirengusi gailestingoji sesuo — ligonė mirė. 

Dramos vyriausias veikėjas, galima sakyti, nematomas. Tai 
mirtis, likimas, kuris aplink plazdena, vis labiau ir labiau apima 
žmonių dvasią, veda prie katastrofos. Mirtis — tikrasis veikėjas 
„Nekviestojoj viešnioj“, ji valdo visų mintis, valią. 

Žmonėse, tos dramos veikėjuose, nepastebim jokio akty- 
vumo. Jie visi pasyvūs, jie nė kiek nebando kovoti su artėjančia 
katastrofa, jie tik laukia ir baiminasi. Dar jiems ryškus bruo- 
žas — nervingumas. Jie visko baidosi. Juos gąsdina galanda- 
mas dalgis, kilęs vėjelis, varstomos durys, gestanti lempa. Jie 
gerai nenusimano, ką daro, nes juk juos tvarko likimas. Tokiu 
būdu Meterlinko drama — nervų, pasąmonio drama. 

„Nekviestojoj viešnioj“, kaip ir kitose Meterlinko dramose, 
daug vietos skiriama tylai. Rašytojas netiki, kad žodžiai gali 
kaip reikiant tarpininkauti vienai sielai su kita susisiekiant. Jis 
tvirtina, kad žmogus, kai turi ką pasakyti, yra priverstas tylėti. 
Tik tyloj galima perduoti giliausios mintys, slapčiausi jausmai, 
nuotaikos. ,„Mes kalbam tik tada, kai negyvenam, tais momen- 
tais, kai nenorim pastebėti savo brolių“, sako vienoj knygoj 
rašytojas. 


Meterlinko įtaka buvo didelė 19 a. pabaigoj ir 20 a. pradžioj. 


Po D. karo jo teatras neturi ankstyvesnio pasisekimo. 


Mūsų dienomis daug įtakos turi Malarmė (Stephane Mallarmė, 1842— 
1898) ir Rembo (Arthur Rimbaud, 1854—1891). Pirmasis yra didelis estetas, 
labai muzikalios ir labai neaiškios poezijos (tikri rebusai!) pavyzdys. Vo- 
kiečių žymiausias dabarties poetas Stefan George (g. 1868—1933) ir pran- 
cūzų Paul Valėry (g. 1871) yra nemaža iš jo pasiskolinę. Rembo rašė 
tik ligi 19 metų (Hugo jį vadino „vaiku Šekspyru“), paskui klajojo po 
Indiją, Abisiniją ir prie poezijos negrįžo. Iš jo poezijos idėjų yra pasigavęs 
Kliodelis (Paul Claudel, g. 1868). 

Pasiskaityti. — Prof. V. Dubas, Prancūzų literatūros istorija II d. 
(Baudelaire, Simbolizmas). 

Likimas 


Žmonės 


Tylos reikšmė 


II. INDIVIDUALIZMAS 


Ibsenas 


Gyventi — tai nuolatos kovoti 
Prieš dvasios paikybes. 

Kurti poeto kūrinį — tai daryti 
Nenumaldomą teismą sau pačiam. 


Ibsenas j 


1. Gyvenimas ir kūrimas (1828—1906) 


Henrikas Ibsenas gimė tais pačiais metais kaip ir Tolstojus. 
Jo tėviškė — nedidelis pietinės Norvegijos miestelis Šynas (norv. 


Henrikas Ibsenas 


Skien). Tėvai buvo pasi- 
turį pirkliai. Vaikas au- 
go pamaldžioj aplinku- 
moj. Gatvėj susitikęs jis 
sveikindavo kiekvieną 
pastorių, namie valandas 
rymodavo prie šv. Rašto. 
Buvo labai rimtas, tylus, 
baikštus, nemėgo žaisti. 
Buvo palinkęs į tapybą, 
žadėjo būti dailininkas. 

Kai jam buvo aštuo- 
neri metai, tėvas bankru- 
tavo. Todėl kiek paūgė- 
jęs Henrikas pats pelnėsi 
duoną. Stojo pas vaisti- 
ninką mokiniu. Čia dirb- 
damas draugų turėjo vos 
kelis. Grimstade, kur jis 


dabar gyvėno, visas miestelis — 800 gyventojų — žinojo, kad 
Ibsenas jau yra virtęs skeptiku, sarkastišku jaunuoliu, kuris 
tyčiojasi iš vyresnybės, visus kritikuoja. Tačiau to meto eilė- 
raščiai jį rodo esant svajotoją. 1851 m. jis gavo teatro direk- 


toriaus vietą. 

£ Alus 


Šio laikotarpio Ibseno dramos — pilnos tautinio roman- Romantikas 
tizmo. Medžiagą jis imasi iš sagų, iš tolimų istorijos laikų. 
Rūsčią, miūrią ir žiaurią praeitį jis vaizduoja „Helgelando kovo-" , 
tojuos“. 

Teatro direktoriaus vieta Ibseno Lano, nes ją metęs 
turėjo skolindamasis gyventi. Bet teatras buvo jam naudingas. 

Jis susipažino su visu teatro mechanizmu. Tai labai pravertė 
"tolesniems jo kūriniams. . 

Gavęs valdžios stipendiją, Ibsenas iškeliavo į užsienį. Į savo 
šalį greit jau negrįžo. Per 27 metus (1864—91) tik pora sykių Užsieny 
tėvynėj trumpai tepasirodė. Iš pradžių gyveno Italijoj, Romoj. 

Čia jis sukūrė du didelius veikalus: „„Brandą“ (1865 m.) ir 
„Peerą Giuntą“ („Peer Gynt“). 


Pirmojoj dramoj autorius jau nerodo romantiškosios Nor- 
vegijos, kovotojų ir karalių šalies. Čia jau vaizduojami didžiu- 
liai plokščiakalniai, uolos, kur žmonės turi dirbti kaip vergai; 
jie žiūri materialinių gėrybių, neturi aukštesnės dorovės nei 
valios. „Peero Giunto“ nuotaika visai kita kaip „Brando“. Čia 
vėl atgyja tautinis romantizmas — liaudies šokiai, vestuvių 
apeigos. Čia veikia visokios pasakų būtybės. 


Iš Italijos Ibsenas išvažiavo į Vokietiją. Čia jis rado didelį 
pritarimą; jo veikalai, tėvynėj priimami šaltokai, vokiečiams 
kėlė tikrą entuziazmą. Vokiečiai Ibsenui ir padėjo išgarsėti, 
įsiskverbti į visus Europos kraštus. 

Su „Cezariu ir Galilėjiečiu“ Ibsenas galutinai atsisveikino 
praeitį, romantizmą. Iš tolimų Norvegijos laikų, iš pirmųjų krikš- Realistas 
čionybės amžių jis nusileidžia į dabartį, į paprastą gyvenimą. 

Pirma realistinė drama yra „Visuomenės šulai“, kur plie- 
kiamas norvegų visuomenės veidmainiškumas ir melas. Nepa- 
prastą triukšmą sukėlė, Ibseną be galo išpopuliarino „Nora“ 
(„Lėlių namai“), kur nagrinėjama moterystės problema. Ši pro- 
blema kartojasi ir „Šmėklose“, vienoj geriausių, tragiškiausių 
Ibseno dramų. Joje dar liečiama, kaip tėvų ydos atsiliepia vai- 
kuose (paveldėjimas!). „Šmėklos“ sukėlė tikrą audrą Norvegi- 
joj ir kitose šalyse. Visiems kritikams autorius atsakė „Žmonių 
priešu“. 

„Laukinės anties“ pagrindinė mintis pesimistinė: paprastam 
žmogui melas reikalingas, kaip oras, kurį jis kvėpuoja. Dramos 

forma realistinė, bet joje jau krypstama prie simbolizmo. Jo 
dar daugiau paskutinėse dramose. „Svajonės, ir darbas, idėjos 
ir tikrovė, poezija ir gyvenimas, žemės žmogus ir angelas — štai 
nuolatinės šių dramų antitezės“ (Sigurd Host). 

Gyvenimas Ibsenui slinko ramiai, jis dirbo labai metodiškai. Kres- 
nas, plačiakaktis, su pasipūtusiomis žandenomis, su juodomis pirštinėmis, 
nešamomis baltoj kaip moters rankoj, paširamsčiuodamas skėčiu kasdien 
jis tuo pačiu laiku eidavo tomis pačiomis gatvėmis pasivaikščioti. Kartais 
prisimaišydavo prie kokio būrio — stebėdavo. Paskui grįždavo namo, dirb- 
davo, nuskirtu laiku eidavo į kavinę laikraščių skaityti. Jis buvo užsi- 
darėlis, bet nuo žmonių neatsisakydavo, dalyvaudavo puotose. Kad ir 
taupus, bet vargšams sušelpti nesigailėjo. Turėjo silpnybę — mėgo titulus, 
ordinus. 

Taip jis leido dienas, kol liga jį prie vietos prirakino; ke- 
lerius metus jis sirgo. Mirė 1906 m. 


2. Charakteris ir kūryba 


Ibsenas buvo individualistas, visą gyvenimą uoliai žiūrėjęs 


Individualizmas dvasios nepriklausomybės, visiems tiesą sakęs. Todėl daug 


Laisvė 


Teisybė 


Auklėto jas 


draugų jis neturėjo. Bet jų ir nereikėjo, nes „teisė visados ma- 
žumos pusėj“. Jis niekad nėra turėjęs stipraus solidarumo jaus- 
mo. Norėdamas taisyti visuomenę, jis ja nepasitikėjo: „Minia 
nieko neišmano apie aukštesnius dalykus“. Žmonija pagerės 
tik per atskirus žmones, kurie sieks tobulumo. „Stipriausias 
yra tas, kas labiausiai vienas“. Kiek toli nuėjo tas aristokra- 
tiškas išdidumas matyti iš to, jog Ibsenas ir valstybę neigė. 
„Individui nėra visiškai jokio protingo pamato tapti piliečiu. 
Priešingai. Valstybė individą žlugdo“. Nekentė ir partijų. 

Jis buvo kovos žmogus, visą gyvenimą grūmėsi dėl laisvės, 
dėl teisybės. Tačiau jam rūpėjo ne tiek pati laisvė, kiek kova 
dėl jos. Įgyta laisvė jam atrodo be dvasios, negyva. 
“Vertino teisybę. „Pirmiausia reikia būti teisingam ir išti- 
kimam sau pačiam — gyvenime save patį realizuoti“. „Gyveni- 
mas suderinti su pažinimu — tai kova, kurią kiekvienas rimtas 
žmogus turi su savim kovoti“. Savo asmenybę išsaugoti yra 
pirmoji žmogaus pareiga: „Kokia svarbiausia žmogaus pareiga? 
Būti sau žmogum“ („Peeras Giuntas“). 

Ir kūrybai jis rimtus uždavinius skyrė. Ji turėjo būti ne 
tik pasigėrėjimo, bet.ir auklėjimo veiksnys. Svarbiausia jam 
atrodė: „Tauta prikelti ir mokyti didžiai mąstyti“. 

Tik nereikia įsivaizduoti Ibseną buvus užkietėjusį morali- 
zatorių. Pirmoj vietoj jis jautėsi dramaturgas, menininkas. Ir 
jo dramos taip sukurtos, kad visos idėjos nė kiek nestelbia, 
nekenkia jų grožiui. 

Jo kūrinių dažniausios mintys šios: kova su melu, kurs 
glūdi individe, vedybose, šeimoje, visuomenėje; teisybė, atviru- 
mas ir valia yra vienintelis ir pastovus laimės pagrindas; visuo- 
menė turi atsinaujinti per meilę; šeimoje moteris lygi su vyru; 
politinės ir finansinės ambicijos yra skaudi visuomenės rykštė, 
nes tai slopina sąžinę; spauda yra sugedusi: užuot vadovavusi, ji 
pati leidžiasi vadovaujama; reikia turėti tikėjimas ir klausyti 
aukštesnės valios. 

Ar imdamas siužetus iš istorijos, ar iš dabarties, Ibsenas 
iš veikėjų pašalina smulkmenas, nesileidžia į perdėtą realizmą. 
jis kuria tipingus paveikslus. Veikėjai atstovauja visai daugy- 
bei kitų žmonių. 

Ištisoj eilėj Ibseno sukurtų tipų yra daug gražiai atvaizduotų 
moterų. Jos moka pasiaukoti, dažnai esti vyrų užguitos. Vie- 
mos jų sukyla (Nora), kitos kantriai neša savo jungą (Alvingienė 
„Šmėklose“). Esti ir karingų moterų, kaip „Helgelando kovo- 
tojų“ Jordis, 


Ibsenas yra puikus dramos technikos žinovas, ypač vėles- 
niuose kūriniuose. Jis pašalina visas nereikalingas smulkmenas, 
išvengia apsukinančių epizodų. Viskas apskaityta, reikalinga, 
turi veikti žiūrėtoją, ypač puikiai jam vyksta dialogas. „„Norė- 
čiau žinoti, kas pasaulinėj literatūroj taip moka valdyti replikas, 
kas taip sukoncentruoja visas dramos priemones. Nei vienos 
negyvos vietos nei vieno žodžio viršaus visam veikale“, sakė 
Ibseno bičiulis Bjoernsonas. 


„Noroj“, „Šmėklose“, „Laukinėj anty“, kai uždanga pa- 
kyla, veiksmas yra: jau seniai prasidėjęs. „Šmėklose“ Alvingų 
drama eina jau nuo 28 metų. Ir štai dabar visai trumpu laiku 
viskas turi išsispręsti. Visus ankstesnius įvykius sužinom per 
tris veiksmus. Tačiau visi prieš tai buvę atsitikimai nė kiek 
nemažina dramatizmo: visa jau taip įvyko, jog neišvengiamai 
artėja katastrofa. Kai pirmas veiksmas prasideda, jau viskas 
yra atsitikę, kas turi prie pražūties privesti. Visos durys užda- 
rinėtos, išsigelbėti nėra pro kur. Iš čia kyla tragizmas, 
vr kale, tarsi, plazdena nenumaldomas graikų likimas, Moira. 

Menininkas 


Temos 


Tipai 


Dramos 
technika 


Tragizmas 


„Brando“ 
akstinai 


Kadangi nėra jokios išeities, gaunasi tragiška ironija — 
pražūtis vis tiek ateis, visos veikėjų pastangos nieko negelbės. 


3. Brandas 


„Brandas“ yra išaugęs iš didelės Ibseno gyvenime moralinės 
krizės. Karšti šios dramos žodžiai yra išsilieję iš liepsnojančios 
širdies. Ibsenas čia šaukia savo nepasitenkinimą, neapykantą, 
bet taip pat siekimus ir idealus. 


Kai Ibsenas rašė istorines dramas, kurių siužetai buvo imti 
iš senovinių sagų, šiaurės kraštuose buvo išaugęs sąjūdis už visų 
trijų Skandinavijos šalių politinę vienybę. Šitai minčiai pats 
Ibsenas pritarė su dideliu užsidegimu. Jaunimas, šviesuomenė 
taip pat karštai ėmėsi šitos idėjos. Kopenhagoje trijų šalių jau- 
nimas net davė priesaiką eiti į pagalbą Danijai, jeigu ji būtų 
užpulta. Ir kas atsitiko? 1864 m. Daniją užpuolė Prūsai su 
Austrija ir nugalėjo. Veltui Bjoernsonas ir Ibsenas žaibais 
svaidė į norvegus, kad jie stotų į karą prieš bendrą priešą. Joks 
kitas išviršinis įvykis nėra taip Isbeno paveikęs, kaip šitas jo 
vilčių žlugimas. Buvo jam tai šiurpus nubudimas po svajonių 
ir klaidžiojimo tolimoj praeity. Visi tie romantiški sapnai, kal- 
bos apie vikingus neįkvėpė norvegams naujų žygių. Rašytojas 
pasijuto kaltas savo tautos akivaizdoje, nes maitino ją tuo ro- 
martišku melu, ir tai jį buvo taip nuvylę, kad kurį laiką manė 
visai mesti kūrybą. Jis sakė: „To, kas yra mirę, negalima pri- 
kelti melu. Todėl ir aš atitraukiau savo žvilgsnį ir mintį nuo 
negyvų praeities sūgų ir įžengiau į dabarties ūkanas“. 

Nusivylęs ir prislėgtas Ibsenas iš Norvegijos išvažiavo į 
Italiją. Jo mintyse pradėjo formuotis „Brandas“. Jis atsiminė, 
kad Jotundheimene, rinkdamas tautosaką, jis susidūrė su vienu 
pastorium, kurio namus buvo sunaikinus griūtis. Pastorius 
persikėlė į kaimiečių trobą. Kai Ibsenas paklausė pastoriaus 
žmoną, ar ji nebijo naujos griūties, moteris atsakė: „Ne, namas 
taip arti prie uolos, kad sniegynas persiristų per stogą, nepa- 
kenkęs“. Tasai moters pasiryžimas, nuskambėjęs jos atsakyme, 
ir kalnų gamta davė apmatus „„Brandui“. Pagrindinį personažą, 
Brandą, Ibsenas taip pat buvo nusižiūrėjęs iš tikrovės. Buvo 
tai gimtinio miestelio pastorius Lammersas, nepalaužiamos valios 
žmogus. 

Ibseno Brandas yra žmogus galingos valios, nepripažįstąs 
jokių kompromisų, kovojąs dėl idėjos. Skaitytojui nesunku pa- 
stebėti, kad šitas personažas gyvena aukštesniu pasauliu, negu 
visi kiti dramos veikėjai. Autorius yra prisipažinęs, kad Bran- 
das esąs jisai pats savo geriausiais momentais. Tačiau Brandui, 
šitam aukštumų vyrui, reikia gyventi ne senųjų karalių, kariau- 
tojų laikais, bet paprastoje tikrovėje. Veikale nematyti roman- 
tiškosios Norvegijos, išdidžiųjų kalnų: ten tik niūrūs plokščia- 
kalniai ir uolos. kur žmonės gyvena ir dirbz sunkiai, sulinkę, 
kaip vergai, sumenkėję nuo skurdo, netekę valios ir didesnių 
polėkių. 

Tokiose sąlygose Ibsenas pastato jauną pastorių Brandą. 
Pirmam veiksme jį matom kopiant į kalnus, o paskui jam reikės 
nusileisti į siaurą slėnį, kur jis gimė ir augo. Su juo keliauja 
ūkininkas ir jo sūnus. Tačiau ūkininkas pabūgsta toliau eiti, 
nes čia sniego pluta jau per plona ir nešilaikys. Jis ragina atgal 
grįžti. Brandas jo neklauso. Jis dar primena ūkininkui: 

Klausyk! Tu, rodos, man sakei, kad šiandien 
duktė atsiuntus tau neramią žinią, 
jog sunkiai serganti ir laukianti 
mirties, bet mirt jinai ramiai negali, 
tavęs dar kartą nepamačius? 
(K. Borutos vertimas) 


Ūkininkas nesutinka eiti per pavojingus ledynus pas duk- 
terį, teisindamasis turįs žmoną, vaikus, šeimyną. Jį Brandas 
pasmerkia: ką bepadarysi žmogui, kurio norai sustoja ten, kur 
jo galėjimas baigiasi! Šitoje vietoje Ibsenas paskelbia vieną iš 
pagrindinių savo idėjų, žmogaus valios idėją, valios išaukšti- 
nimą. Žmogus turi siekti ir tada, jo valia negali palūžti ir tuo 
atveju, jeigu ir rodytųsi, kad jėgos neįstengs pakelti. Šitie pasi- 
sakymai išsyk nušviečia ir Brando asmenį. Jis pirmoje scenoje 
pasirodo jau pranašesnis už visus kitus, tai entuziastas, kuris, 
rodos, nežino žmogaus gyvenime ribų. 

Likęs vienas, toliau Brandas susitinka sužadėtinių porą — 
Einarį ir Agnę. Juodu eina linksmi, siausdami ir nepastebi be- 
dugnės, prie kurios artinasi. Brandas juos įspėja. Einaris sako: 
„Dėl mudviejų nėra ko jums bijoti“. Ir Agnes dar prideda: 
„Mūs laukia džiaugsmas ir linksmybė“. Pastorius pasisako 
jiems einąs pas ligonį. Tas ligonis esąs dabartinis amžius, žmo- 
nių padermė: ,,...baisiai serga padermė žmonių, ir ji pagydyt 

reikia“. Brandas nenori smerkti gyvenimo džiaugsmo, bet jis 
negali pakęsti, jeigu kas daroma tik pusiau, o ne pilnutinai: 

Jei kartą jau esi linksmybės vergas, 

tai linksminkis per visą savo amžių. 

Savęs netrupink trupiniais, nebūk 

iš ryto vienas, pavakare kitas, 

po keleto dienų ir vėl kitoks, — 

jei kuo esi, tai visada būk visas, 

o ne savęs dalis, ne trupmena. 


Po valios iškėlimo, čia yra pasakyta antroji esminė „Bran- 
do“ mintis. Žmogus turi siekti ir vykdyti arba visa, arba jau 
nieko nedaryti. Negalima kęsti menkystės, išsisukinėjimų, kom- 
promisų. Brandas kaltina žmones, kad jie atskiria tikėjimą ir 
gyvą Dievo žodį nuo gyvenimo. Pagaliau jiems ir Dievo reikia 
tokio, „kuris į jus žiūrėtų pro pirštus“. Pastoriaus Dievas — 
audra, uola ir meilė. Tai jaunas Herkulis. 


Tai mano Dievas ant Sinajaus kalno 
griausmu kalbėjo Izraelio tautai. 


Šis Dievas, tikrasis Dievas, vėl turįs atrasti tą žmogų, kurį 
yra sutvėręs, pilnutinį žmogų, stiprios valios. 


Tad reikalinga vėl iš naujo kurti 
iš dvasios trupinių, sielos skeveldrų 
galingą sveiką dvasią, kad Kūrėjas 
pažintų savo kūrinių vainiką — 
Adomą, jauną ir galingą žmogų. 
Brandas nori atgaivinti šitokį žmogų. Todėl jis stos į kovą 
su bespalve minia ir su tais reiškiniais, kurie sumenkina žmogų. 
Brandas palieka sužadėtinius. Kitoje kalno pusėje išvysta 
jis gimtąjį kaimą. Jam visa ten atrodo dar labiau sumenkę, nu- 
blukę, susmulkėję. Atbėga pamišėlė Gerda, kuri gainiojasi įsi- 
vaizduotą vanagą. Iš čia pastorius nusileidžia į fjordą (antras 
veiksmas), kur fogtas badaujantiems skirsto maistą. Yra čia 
atėjęs ir Einaris su Agne. Kyla audra. Ir kaip tik tuo laiku 
atskuba sudraskytais drabužiais moteris. Negalėdamas žiūrėti 
į badaujantį kūdikį, jos vyras ėmė ir nužudė vaiką. Atitokęs ir 
pamatęs, kokį baisų darbą padarė, pakėlė jis ranką ir prieš save. 
Dabar jis miršta, ir skubiai jam reikia kunigo pagalbos, kad 
sielą išgelbėtų. Nors kyla audra ir vyrai sako, jog tokiu metu 
plaukti būtų savižudybė, Brandas sėda į valtį. Tačiau reikia dar 

vieno žmogaus, kuris valdytų burę ir semtų vandenį. Niekas 
nedrįsta. Tada Agnes sako Einariui, kad jis lydėtų Brandą. 
Sužadėtinis bijo pavojaus. Agnes sušunka: „Bedugnė mudu 
skiria“. Ir ji nuplaukia su Brandu. 


Nuo šiol Brandą ir Agnę jungia tas pats tikėjimas ir entu- 
ziazmas. Ji išteka už šito griežto, didelių reikalavimų vyro. 
Brandas buvo svajojęs apie spindintį reformatoriaus kelią, bet 
jam pagailo nelaimingų šito fjordo gyventojų, jis sutiko užsi- 
daryti čia tarp kalnų, toli nuo pasaulio, kur jis būtų galėjęs 
iškilti. Tačiau jo tikslas pasilieka didelis, prašokąs žmogaus 
jėgas. Iš tikrųjų tai yra ne kas kita, kaip noras sujungti dangų 
ir žemę. Tik jis dabar tai sieks per pareigas ir kasdieninį darbą. 
Jis sako: 

Dabar man paaiškėjo, kad klaidingai 
aš supratau išganymą žmonijos. 
Didvyrių žygiai, iškilmės ir žodžiai 
žmonių menkystės nugalėt negali. 
Tiktai valia sielos žaizdas užgydys, 
sukaups iškrikusias jėgas, ir žmogų 
išlaisvins ir prikels iš dvasios skurdo. 


Jis kreipiasi į žmones: 


Tad eikit šen, pavargusieji broliai, 
kurie praradę viltis einate namo. 
Drauge su jumis pasiryžęs vargti, 
drauge kentėt, kovoti ir laimėti. 
Vieni kitiems padėsim prisikelti 

iš dvasios skurdo, nugalėsim melą, 
kovoj užgrūdinsim kaip plieną valią, 
ir išvaduosim sielą iš nelaimės. 

Tik Brando kelias yra griežtas ir rūstus, nes jis pasirinko 
šūkį viskas arba nieko. Net. motinai jis nesutinka duoti išri- 
šimo, kai ji dėl šykštumo nenori išsižadėti viso savo turto. Ir 
miršta be atgailos, su nuodėmėmis. 


Tuos pačius sunkius reikalavimus pastorius taiko ir savo 
žmonai ir sau. Slėnyje, kur juodu gyvena, niekados nebūna 
saulės, tik amžini rūkai ir šiaurės vėjai. Daktaras įspėjo (tre- 
čiasis veiksmas), kad jeigu dar vieną žiemą jie ten pasiliks, jų 
sūnus Alfas neištvers ir mirs. Norint vaiką išgelbėti, reikėtų 
bėgti iš slėnio. Agnes nori iškeliauti į geresnes vietas, tačiau 

Brandas sako, kad jis pirmiau buvo kunigas negu tėvas ir kaip 
kunigo jo pareiga yra liktis šiame fjorde. 

Alfas miršta. Kūčių vakarą (ketvirtas veiksmas), Agnes 
prisimena savo kūdikį, jo šauksmus, šypsnį, žiūri jo drabužėlių, 
džiaugiasi batukais, baltomis kojinėlėmis. Visi tie dalykai yra 
didžiausias, brangiausias jos turtas. Kaip tik šiuo metu už- 
klysta čigonė ir prašo savo vaikui tų drabužėlių, Alfo paliktų 
daiktų. Nors skauda Agnei širdį, ji sutinka dalytis pusiau, 
tik nori bent ką sau pasilikti. Geriau jai mirti, negu nustoti 
viso brangaus palikimo. Brandas ir čia pritaiko griežtą savo 
šūkį: viskas arba nieko. Agnes yra priversta atiduoti viską, 
net ir vaiko kepurėlę, kurią buvo nuslėpusi. Ji nūn pajunta, kad 
su žeme niekas jos nejungia, ir sušunka: „Dabar laisva, laisva 
aš, Brandai!“ Vyras atsako: 

Tas nugali, kas viską pralaimėjo, 


O kas prarado viską, tas atrado. 
Tik tai, kas mirė, — tavo amžinai. 


Tais žodžiais jis savo negailestingam Dievui paaukojo ir 
Agnę. Šitame (ketvirtame) veiksme Brandą regim naujos kovos 
akivaizdoj. Ankstesnėse scenose jis susidurdavo su žmonėmis 
paprastais, be aukštų siekimų, be idealų. Dabar jis stovi aki- 
vaizdoj savo žmonos, kuri yra viena iš kilniausių, ištikimiausių 
Viešpaties dukterų, bet vis dėlto moteris, — prisirišusi savo 
instinktu ir jausmais prie žemės gyvenimo. Iš Agnės padvelkia 
didelis žmogiškumas, jos asmuo įneša šilumos ir tikro gyve- 
nimo į veikalą. Ji pasiekia tą principą, dėl kurio kovoja Bran- 
das: ji sujungia dangų ir žemę, nors tai ji laimi ir savo gyvybės 
auka. Vėliau, kai Brandui nepasisekė pastatyti tokią bažnyčią, 
apie kurią svajojo, jis pats prisipažino, kad toji bažnyčia būtų 
buvusi kitokia, jeigu Agnes būtų gyvenus, nes ji mokėjo su- 
jungti dangų su žeme. 

Brandas pasilieka vienas. Nuo jo atsimeta ir parapijiečiai 
(penktas veiksmas), kurie neseka paskui jį į kalnų viršūnes, 
kurie nenori žengti į didžiąją gyvenimo bažnyčią: 

„Be galo ir be krašto ta bažnyčia. 
"Jos grindys — pievos, jūros ir kalnai, 
o josios skliautai — mėlynas dangus. 


Žmonės pameta kalnuose Brandą ir nubėga į pajūrį, nes 
fogtas jiems sušuko, kad visas fjordas net knibždėte nuo silkių 

knibžda. Ta pilka liaudis dvasinį pasaulį paaukoja dėl medžia- Minia 
ginio, jai nerūpi idealai ir kalnų aukštumos. Pasilikęs viršūnėse 

Brandas galingoj vizijoj nubrėžia žmonijos istorijos bruožus. 

Žmonės vergauja ar kitiems žmonėms ar savo aistroms. Anglies 

dūmai užstelbia saulę. 


Kasdien tamsesnės ir tamsesnės dienos 
ir ateity vis juodesni vaizdai. 


Kalnų viršūnėse pasirodo (Gerda su šautuvu, ieškodama 
įsivaizduoto vanago. Ji šauja, ir nuo trenksmo ima griūti lavina, 
palaidodama Brandą. Į jo šauksmą atsiliepia pro griaustinį bal- 
sas: „Dievas — deus caritatis“. 

Pasakojant „Brando“ turinį, buvo jau susidurta su svar- 
besniais personažais. Tai idealistas, kovotojas ir nepalaužiamos personažai 
valios bei reikalavimų Brandas, tai žavi, pasiaukojanti Agnes, 
traukiama prie gyvenimo šviesos, bet suprantanti ir pareigos 
bei atsižadėjimo balsą. Iš visų Ibseno veikėjų šioj knygoj Agnes 
labiausiai padvelkia žmoniškumu ir duoda taurios moters pa- 
veikslą. Tai du idealūs autoriaus personažai. Atskirą vietą turi 
Gerda: tai fantazijos, įsivaizduotų pasaulių, nerealių regėjimų 
ir vaizdų būtybė, gaudanti įsivaizduotą vanagą. Kiti yra šios 
žemės menkysčių ir ydų pagraužti, neišskiriant nė tų, kurie 
Brando širdžiai turėtų būti brangūs. Jo motina yra šykštuolė, 
dėl savo gobšumo pražudo sielą amžinai. Ji vadovaujasi dėsniu: 

„Lobius susikrausi, širdies jei neturėsi“. 

Įdomūs personažai, kurie atstovauja kuriai nors oficialiai 
pareigai. Jie yra siauri, užsidarę įstatymo raidėje, netekę gi- Minios atstovai: 
lesnio žmoniškumo, pasidarę stabdžiais didesniems polėkiams fogtas 
ir idealų siekimui. Antai fogtas taip samprotauja, kada Brandas 
į svetimą parapiją per įšėlusį fjordą nuskuba suteikti ligoniui 
paskutinės pagalbos: 


Bet šiaip ar taip, o veiksmas neteisėtas. 
Neleistina, kad kitas įsibrautų 

į svetimą parapiją ir netgi 

be reikalo gyvybe rizikuotų. 

Žinau ir aš įstatymus ir vykdau, 

bet pareigas einu tik savo valsčiuj. 


Fogtas yra tipingas susmulkėjusio žmogelio pavyzdys. Jis 
svaičioja apie tas gadynės, kada „mes plėšėm užmarių kraštus“. 
Tis turi prisipažinti ir pats esąs, kaip ir daugelis iš jo apylinkės, 

Probstas 


Realizmas 


nesvetimas poezijai. Tiktai nereikia tai poezijai duoti valios: 
užtenka vakare, kai baigti darbai, „maždaug tarp septynių ir 
dešimties“, paleist fantazijos vadžias. Jo nusistatymas — visada 
pilkos spalvos laikytis, kitaip tarus, būti bespalviu žmogeliu. 
Kaip fogtas, taip Brando negali suprasti nė probstas, kuris eina 
bažnytines pareigas. Jis tvirtina Brandui, kad visai nesunku 
tarnauti dviem ponam. Kai Brandas skelbia didelių asmenybių 
idėją, probstas kalba apie lygybę, kurią galima pasiekti per 
bendrą niveliaciją — suvienodinimą. Jis prikiša Brandui ir moko: 


Jūs stengėtės ugdyti nelygybę, 

kurios seniau čionai nepastebėjo. 
Visi čia buvo tik parapijiečiai, 

dabar, prie jūs, jie virto asmenybėm, 
Tokia tvarka valstybei nepatinka. 


Šio laiko idealas — tai kapralas. 
I rojų dvasininkas turi vesti 
parapijiečius savo lygiai taip, 
kaip kareivius kapralas į bažnyčią. 


“Su šiais siaurais žmonėmis nueina ir minia, kuri iš pradžių 


buvo susižavėjus Brandu, o paskui jį akmenimis apmėtė ir šėtono 
veisle apšaukė. 

Ibsenas savo veikale atvaizdavo iš vienos pusės — pilkus 
žmones, o iš antros — aukštumų ir idealų didvyrį. Dėl to au- 
torius vienur piešia paprastus, kasdienio gyvenimo paveikslus, 
išvargusius veidus, niūrius fjordų užkampius. Čia jis neatsi- 
lieka nuo realistų. Antai kad ir jo motina: 


Pasiramsčiuodama, stenėdama, 
sustodama kas žingsnis atsikvėpti, 

ir tarsi būtų priplota prie žemės! 
Sudriskę skarmalai pridengia kūną 
kaip plunksnos pasišiaušę, ir lyg būtų 
kaip vanagas pakraigėje prikaltas. 


Ibsenas nekrypsta nuo tikrovės, jis pastabia akim į ją įsi- 
žiūri ir parenka stiprius jos bruožus, kartais net ir ligi detalės 
eidamas. Jis pastebi, kad numirėlio rankos buvo „tokios siau- 
ros ir nutįsę“. Iš kasdieninių tikrovės daiktų jis moka sukurti 
ir didelę poeziją. Tai ypač jautriai praskamba, kai matom Agnę 
besidžiaugiančią savo Alfo drabužėliais, kepuraite, batukais. 

Autorius čia įliejo daug šilumos, daug jausmo, žmogiškosios 
širdies pažinimo ir sykiu grožio. ' 

Kitur jis tačiau pasiduoda fantazijos skridimui, kurį išreiš- 
kia to ar kito veikėjo lūpomis, atsižvelgdamas į savo personažo 
psichologiją. Einario žodyje skardi toki vaizdūs poezijos posmai: 


Štai atskrenda su ilgesiu per jūras 

dvi baltos paukštės, mūsų laivo burės. 
Bangų pruslai kaip perlai saulėj tyška 
ir kviečia mus į laimės kraštą plaukti. 


Einaris čia kalba švelniai. Bet daug dažniau „Brande“ aidi 
griausmingi balsai, galingas šauksmas, kuris tartum būtų visai 
žemei tariamas. Pralekia svaiginančios vizijos, žmonių ateities 
planai, smerkimas susmulkėjusio gyvenimo. Šitie ugniniai svai- 
dymai ir perkūno trenksmai skamba paties Brando žodyje. 
Ibsenas per šito personažo dialogus ir monologus kopia į svai- 
gias žodžio aukštumas, kurių nei prieš tai nebuvo pasiekęs nei 
vėliau nepasiekė. Jis gal yra davęs gilesnių kūrinių („Laukinę 
antį“, „Šmėklas“), bet didingesnių, tokių, kaip „Brande“, lava 
besiveržiančių knygų jis daugiau neparašė. Tai aukščiausias 
Ibseno įkopimas į viršūnes. 

Daug kas kelia klausimą, kaip aiškinti „Brando“ paskuti- 
nius žodžius, nuo kurių priklauso ir visos knygos prasmė. 
Brandas visą laiką skelbė griežtą, rūstų Dievą, nenumaldomą 
teisėją, įstatymų leidėją, o knyga baigiama pasakymu „Dievas — 
deus caritatis“. Dievas — yra meilė. Kai kurie kritikai tvirtina, 
kad Brandas išsižadąs nepalenkiamo Dievo ir grįžtąs prie Kris- 
taus — meilės Dievo. Ypač tai turėtų patvirtinti žodžiai, kuriais 
Brandas prieš pat savo žuvimą lavinoje šaukiasi trokštąs „mei- 
lės, šilumos ir saulės“ ir kreipiasi į Kristų, kad Jis bent iš tolo 
leistų jam išvysti savo šventų drabužių mažą skiautę. Tačiau 
aiškiai teigti, kad vien šitą mintį rašytojas norėjo iškelti, nega- 
lima. Yra literatūros istorikų, kurie mano, kad balsas, tariąs 
paskutinius žodžius, esąs kompromiso balsas. O Ibsenas nebuvo 
kompromisų žmogus. Šiaip ar taip, „Brando“ paskutinė eilutė 
į knygą įneša daug mįslingumo. 

4. Laukinė antis 


a) Turinys ir charakteriai. — Jalmaras Ekdalis 
yra centrinis dramos veikėjas, aplink jį viskas sukasi. Anali- 
zuojant jį, galima susekti visas dramos veiksmas, struktūra. 


Jalmaras yra fotografas. Seniau jis buvo norėjęs tapti dai- 
lininku, mėgo laisvę. Tačiau ligi dailės jam buvo sunku prisikasti, 
jis metė apie tai galvojęs ir ėmėsi lengvesniu keliu pelnytis 
duoną. Jalmaras dailininką primena tik savo ilgais plaukais, 
teatrališkais gestais — visa išore. Šiaip jis mėgsta ramumą, 
lengvą gyvenimą, patogumus. Jis visados laiku esti, kai reikia 
valgyti, net ir patetišką valandą nepajėgia atsisakyti nuo alaus 
stiklo ir sumuštinio. 


Nuo likimo smūgių jis ginasi neišsenkamu lyrizmu. Jis, 
surembėjęs tinginys, kalba aukštais žodžiais — uždavinys, tiks- 
las, pašaukimas. Poetiški posakiai jį saugoja nuo visų nemalo- 
numų; savo tėvą jis vadina „medžiotoju, priėjusiu prie grabo 
lentos“, „žilaplaukiu seneliu“. Jis sako sujaudintą žodį, kada 
dukrelei Jadvygai gresia apakti: „Kaip mažytis paukštelis plas- 
nodama ji žengia į amžinąją naktį“. 


LŽ 


Jalmaras Ekdalis visai patenkintas. Jis gali poetizuoti į 
valias, iki ašarų susijaudinti, kalbėdamas apie savo kuklų, bet 
malonų namų židinį. Jo žmona puikiai atlieka visus darbus; 
sunku rasti laimingesnis gyvenimas. Tik vienas dalykas galėtų 
drumsti ramybę — menininkas tapo fotografu! Bet daktaras 
Relingas Jalmarą čia išgelbsti: juk jis, būdamas menininkas, 
proto žmogus, gali lengvai ką nors išrasti fotografijos srity. 
Jalmaras nusipirko kelis techniškus leidinius, net lapų neiš- 
piaustė ir ėmė dėtis išradėju. 

Jalmaras vedė turtingo komersanto Verlės tarnaitę. Ko- 
mersanto sūnus Gregersas, po 15 metų grįžęs į miestą, atsilanko 
į Ekdalius. Jis yra idealistas, tiki, kad reikia visur laikytis tei- 
sybės ir tiesos. Gregersas sužino, kad Jalmaro žmona Gina yra 
buvusi jo tėvo meilužė. Jis tai pasako Jalmarui. Šis šaukia ne- 
galįs pakelti tokios minties — gyventi „mele paskendus“. Jis 
net grasina, Gregerso skatinamas, pamesiąs ir Giną ir sumušti- 
nius, nors jie labai jį vilioja. Įsižeidęs jis atstumia nuo savęs 
Jadvygą (pasirodo, kad ji komersanto duktė). 

Šalia tinginio Jalmaro, šalia idealisto Gregerso ir ciniko 
Relingo stovi išblyškusi, be galo švelni, mylinti, pasiaukojanti 
Jadvyga, 14 metų mergaitė. Ji namuose yra tarsi saulė, ištikima 
motinos padėjėja. Tam jai svetimam pasauly ji vis dėlto lai- 
minga. Troboj su kitais paukščiais yra laukinė antis, kurią 
pašautą jai dovanojo komersantas Verlė. Be to, ten dar yra 
spinta su daugeliu stalčių, spalvotais paveikslais knygų. Tai 
nepaprasti dalykai! Kai tėvas ją nuo savęs varo, ji nori susi- 


grąžinti nustotą meilę. Ji gali viską paaukoti, net nužudyti antį,. 


už kurią ji kas vakarą meldžiasi. Sužinojus visą teisybę, ji nu- 
sižudo. 

b) Realizmas ir simbolizmas. — „Laukinės an- 
ties“ išviršinė pusė grynai realistinė: žmonės čia paprasti, jų 
siekimai menki, visa aplinkuma kasdieniška. Štai dialogas: 

Gina... Gal atsimeni, kiek mes šiandie už sviestą išleidom ? 

Jadvyga. Kroną šešiasdešimt penkis 6re. 

Gina... Baisu, kiek mes čia išmokam už sviestą. Be to dar, «ž 
dešras ir sūrį ... paskui už kumpį... 

Tačiau beveik kiekvienas daiktas „Laukinėj anty“ yra sim- 
bolis. Ta pašauta laukinė antis vaizduoja tuos, kurie nugalėti 
gyvenimo kovoj, sužeisti jau negali daugiau pakilti aukštyn. 
Troba, kurioj uždaryti triušiai ir nepaprasta laukinė antis, taip 
pat yra simbolis. Jadvygai tai atrodo nuostabi vieta. Jos siela 
čia klesti, svajoja, randa laisvės, stebuklų pasaulį. Tokiu būdu 
troba primena žmogaus svajones. Tačiau ta vieta Jalmarui 
Ekdaliui reiškia tinginio svajonių, sugaišties, nuo sunkios tik- 
rovės pabėgimo vietą. Seniui Ekdaliui troba, kur jis triušius 
medžioja, atgaivina praeitį, kada jis lokius užmušinėjo. Taigi 
svajonės, vaizduotė gali būti nežemiškas, dieviškas dalykas 
(Jadvygai), gali būti pragaištingos pinklės žmogui, kuris turėtų 
aktyviai veikti (Jalmarui). Bet yra žmonių, kuriems troba ne- 
rūpi, nes jie paskendę darbe. Jiems tos vietos kaip ir nėra, jie 
neturi svajonių. Todėl nei Gina, nei Relingas, nei senis Verlė į 
tą trobą niekad neina. Praktiškiems žmonėms svajonių nereikia. 

Pagalvoti. — 1. Kas romantiško yra „Helgelando kovotojuos“ ? 
2. Kuo skiriasi ir kuo panašus „Helgelando kovotojų“ ir V. Krėvės „Pa- 
davimų“ romantizmas? 3. Kuo panašūs „Helgelando kovotojai“ į „Nibe- 
lungų Giesmės“ žmones? 4. Ibseno ir Vydūno Sau žmonės. 

Pasiskaityti. — Ibseno vertimai: Brandas, Kada mes iš numiru- 
sių prisikelsim (Cleveland), Šmėklos, Nora, Visuomenės šulai, Helgelando 
kovotojai, Cezaris ir Galilėjietis. — Sigurd Hėst, Henrikas Ibsenas, „Židi- 
nys“, 1928 m. 7 nr. 

AS 


Jadvyga 


III. IMPRESIONIZMAS 


Hamsunas 


Impresionizmas pirmiausia ėmė reikštis tapyboje. Pats var- 
das kilęs nuo prancūzų dailininko Mone (Monet, 1840—1926) 
paveikslo „Impression“ („Įspūdis“). 


Impresionistas tapytojas, 
norėdamas atvaizduoti žalumo 
įspūdį, nepavartoja, sakysim, 
žalios spalvos, bet išskaido- ją 
į sudedamąsias dalis: piešia mė- 
lyną, šalimais geltoną bruoželį. 
Iš tolo atrodo žalia, nors yra dvi 
spalvos. 

Šitoks metodas įspūdžiui 
sukelti pavartotas ir literatūroj. 
Rašytojas impresionistas greta 
vieno vaizdo deda antrą, trečią, 
ketvirtą. Sujungti jų nesisten- 
gia, kaip tų spalvų. Iš tokių pu- 
siau palaidų vaizdų sudaromas 
visas veikalas. Juos jungia daž- 

Knutas Hamsunas nai tik bendra nuotaika. Dėl to 
veiksmas atrodo neįtemptas. 

Impresionistų žmonės momentais gyvena. Jie nerodo 
planingo veikimo, valios, o daugiau jausmus, nuotaikas. 

Kaip ir natūralizmas, impresionizmas nesidomi antgamtiniu 
gyvenimu. Jų interesai koncentruojas materialinio pasaulio ribose. 
Daugelis artėja į panteizmą. 

Tačiau pasaulio reiškinius impresionistas gali matyti sa- 
vaip; daiktas jo akyse tuo momentu gali rodytis kitoks nei jo 
kaimynui (reliatyvizmas), dėl to veikale įpinama kiek subje k- 
tyvaus elemento. Tuo nutolstama nuo natūralizmo. 


1. Gyvenimo ir kūrybos kelias 


a) Gyvenimas. — Knutas Hamsunas (tikroji jo pavar- 
dė — Pedersenas) gimė 1859 m. Norvegijos pietuose. Tėvai 
buvo neturtingi. Knutas jaunose dienose matė daug vargo, tu- 

rėjo kietai dirbti. (Ganydamas ožiams „fundydavo“ pasivogto 
tabako, karvėms — druskos, o avinus išmokė su juo muštis. 
Jau tada jame buvo galingai įsišakrijęs gamtos jausmas: „Tada 
(jaunystėj) pabudo mano gamtos jausmas... Nuo mažų dienų 
buvojau pievose, miške ir kalnuose ir išmokau pažinti visus 
gyvulius ir paukščius“. 

Paūgėjęs griebėsi visokių darbų. Štai, žiūrėk, jis imasi žūk- 
lės, štai valdininko padėjėjas, keliaująs pirklys, batsiuvio mo- 
kinys, per žmones einąs mokytojas. Jis turėjo progos įsižiūrėti 
į savo krašto žmones, į įvairius luomus — turtingus ir skurdžius. 
Ėmė ir eilėraščius rašyti, paskui beletristiką. Kad ir kaip sukosi, 
bet iš vargo nepabėgo. Jį spaudė neturtas, ligos, jam reikėjo 
dirbti sunkiausi rankų darbai, iš kurių jis kai kada ištrūkdavo 
klajoti. Kurį laiką jis — paprastas kelių darbininkas. Ame- 
rikoj uždarbiavo rytinių valstybių farmose, naktimis nepamirš- 
damas literatūros. Čikagoj jis buvo tramvajų konduktorius. 

1888 m. Hamsunas galutinai grįžo iš Amerikos. Tais pat 
metais jis išgarsėjo savo „Badu“ — vienam laikrašty išspaus- 
dino to romano fragmentus. Šitoj knygoj autorius apsako jauno 
rašytojo skurdą: jis badauja, apiplyšęs vaikščioja, nakvoti dažnai 
pastogės neturi ir miega girioj. Kritikai nurodė Hamsuną esant 
Dostojevskio įtakoj. Bet rusų beletristo jis nebuvo skaitęs ir tik 
dabar, kritikų paskatintas, į jį atkreipė dėmesį. Vėliau „Nusi- 
kaltimo ir bausmės“ autorius Hamsunui turėjo daug įtakos. 

Hamsunui palengvėjo. Nauji veikalai — „Misterijos“, 
„Panas“, „Viktorija“ — jį pastatė greta didžiųjų rašytojų. Jis 
važinėjo po Suomiją, Rusiją, Kaukazą, Persiją, Turkiją, Bal- 
kanus. Be beletristikos, rašė dramas, lyriką, išleido kelionių 
įspūdžius. 

Ligi šiol Hamsunas vaizdavo klajūnus. Ir pats ilgai buvo 
toks klajūnas, nuo žmonių bėgęs į vienumą. Ilgainiui jis pamėgo 
pastovumą, įsigijo žemės ir ūkininkavo. Jis ne tik prižiūrėjo 
savo ūkį, bet ir arė, sėjo. Jis laukus sausino, akmenis sprog- 
dino — jam smagu dykumą našia dirva paversti. 

Ir jo kūryboj žymu kitėjimas. „Žemės palaimoj“ (1917) jau kalbama 
ne apie bastyme-i het apie prisirišimą prie vienos vietos. Šitoj knygoj apra- 
šoma, kaip Izac! ss tyrulius padaro dirbama žeme, kaip ilgainiui aplink jį 
„įsikuria nauji gyventojai ir kaip apleistas užkampis suklesti. 

„Žemės palaima“ dar labiau padidino Hamsuno garbę. 
1918 m. jo veikalai buvo 'šversti jau i 23 kalbas, o po dviejų 

Gamtoj 


Skurde 


Kūryboj 


Impresionistas 


Turinys 


meių jam buvo suteikta Nobelio premija. Jis, kaip ir seniau, 
ūkininkavo nusipirkęs naujos žemės Norvegijos pietuose. 

b) Būdas, rašymas. — Knutas Hamsunas yra individualistas, 
gyvena nuošalume. Jis yra nervingas, temperamentingos prigimties. Ne- 
mėgsta įvairių laiko naujovių. Į visus šūkius jis atsako: „Dirbkit daugiau 
žemės!“ Kultūra jo neveikia. Graikų, romėnų literatūra ir krikščionybė 
jam beveik jokios įtakos nepaliko. Su praeitim jį sieja tik norvegų pasku- 
tiniai amžiai. Jis nekenčia knyginio išsilavinimo, kurį turi atstoti gamta. 
Jis be galo myli gyvenimą ir bijo mirties, senatvės. Mylėdamas gyvenimą, 
jis neieško plačių visuomenės būrių, bet vis labiau užsidaro savy, pasineria 
į dvasios gelmes ir, jų balso prisiklausęs, kuria naujus veikalus. 

Rašo jis. daugiausia nakčia, kiek pamiegojęs. Tada jis esti labai jaut- 
rus, mintys būva aiškios. Viską jis užrašo tamsy. Taip gaunasi daugybė 
kortelių — medžiaga kūriniams. Paskui medžiagą apdirbinėja. Tuo laiku 
jis pasitraukia iš namų, užsidaro vienas, pats gaminasi valgį ir tvarko 
būsimą veikalą. Jis lygina korteles, jas trumpina, ir kartais iš viso jų pluošto 
lieka tik viena eilutė. Senatvėj dirba labai punktualiai, kaip valdininkas. 
Kurdamas „Žemės palaimą“, savo kambary išbūdavo nuo 9—1 val. ir nuo 
3—7 val. Imti iš gyvenimo vieną ar kitą modelį, kaip realistai ar natūralistai, 
jisai nemėgsta. Pradėdamas rašyti jis net nė nežino, kaip atrodys jo veikėjai. 

Hamsuno kūryboj atsispindi impresionizmo bruožai. Prie 
jų dar pridėtinas lyrizmas. Pirmiausia jis skaitytoją veda į fan- 
tazijų, sapnų, nuotaikų ir minčių pasaulį. Didelis gamtos jaus- 
mas jį artina su Ruso, daro jį mūsų laikų rusoistu. Tačiau 
Hamsunas ir realistas: jis nesiekia amžinųjų idėjų, tenkinasi 
šios žemės tikrove, aukščiau gamtos nepakyla. Žmonių sielą jis 
irgi realistiškai vaizduoja — neidealizuoja, nedailina. Jo žmonės 
yra nuotaikos, nervų, aistrų, instinktų vergai, rūpinasi ne dvasi- 
niais, bet medžiaginiais reikalais. 


2. Panas 


Šiam romane veiksmas visai nežymus. Galima sakyti, kad 
čia jokio veiksmo nėra. Leitenantas Tomas Glanas gyvena vie- 
nas sau miške, Norvegijos šiaurėj. Tik retkarčiais jis nueina į 
Sirilundo miestelį nusipirkti duonos, druskos, parako. Jis pa- 
milsta Edvardą, pirklio dukterį. Ta meilė juodviem — tikra 
kančia. Dėl savimylos, dėl kaprizų juodu vienas antrą tik kan- 
kina. Pagaliau Edvarda išteka už kito žmogaus, nors jo ne- 
myli, o Glanas iškeliauja į Indiją, kur jį nušauja. 

Ne į patį turinį, bet į gamtą, žmonių ir jų meilės vaizda- 
vimą kreiptinas dėmesys „Pane““. 


318 


(Gamtos vaizduose Hamsunas neišveda aiškių peizažo linijų. 
Jo dėmesys krypsta ne į spalvas, formas, linijas, bet į judesį, 
ūžesius ir tonus. 

(Gamta Hamsunui atstoja Dievą, jis į ją žiūri panteisto aki- 
mis. Iš gamtos pergyvenimo jis susikuria dievą, trumpalaikį 
dievą, tik tam momentui. Tai „Dievas, kuris pripildo visą pa- 
saulį ir mane“, sako Glanas. 

(Gamta autoriui dažnai atrodo kaip fantastiška būtybė, kaip 
romantiškos vaizduotės padaras. 

Toli jūroj riogsojo uola, ji riogsojo viena; kai jūra ją užpuldavo, 
ji iškildavo kažkokiu padūkusiu sraigtu, ne, atrodydavo lyg jūrų 
dievas, kuris kildavo šlapias oran, žiūrėdavo pasaulin ir prunkšdavo 
taip, kad plaukai ir barzda pasišiaušdavo aplink galvą. Ir vėl jis 
štai nerdavos į verdantį potvynį. 

(Ed. Viskantos vertimas). 

Hamsunas gamtos (neima skyrium nuo žmogaus, jis žmo- 
guje ieško gamtos jėgų. Žmogus jam tada atrodo esąs stipriau- 
sias, kai pasitraukia nuo visuomenės ir prisišlieja prie gamtos 
su visu savo išvidiniu gyvenimu, su visais savo darbais. Toks 
yra Glanas, visas su gamta sutapęs. 

Žmogaus sieloj nėra ko pastovaus, čia viskas praeina, dings- 
ta. Hamsunas ir vaizduoja tuos momentališkus, „dingstančius 
sielos pasaulius“. Jis puikiausiai suseka kiekvieną jausmų, min- 
čių, norų, svajonių, kalbos ir veikimo siūbavimą ir pakitimą. 
Visi žmonės neturi linkmės, todėl planingas veikimas jiems nė 
nerūpi. Juos pasiryžti, veikti skatina nervų ir pojūčių trauki- 
mas, nervai ir įgeidžiai, audringos mintys ir geiduliai. 

Toks žmogus yra ir Glanas. 

Moteris Hamsunui rūpi tik kaip mylimoji, žmona ir mo- 
tina, niekados nesireiškianti skyrium, be vyro. Jos nuotaika 
paprastai yra nepastovesnė už vyro. Tas nepastovumas ypač 
esti ryškus meilėj. 

Romano forma pripildyta ir lyrikos, ir retorikos, ir epinio elemento. 
Dialogai esti paprasti pasikalbėjimai, bet juose dažnai ir jausmai išliejami, 
gaunasi beveik monologai. Yra net įterpimų, atskirų pasakojimų (apie 
Izeliną). Kitose knygose tie įterpimai perduodami per sapnus. Stilius irgi 
lyriškas, kiek nervingas, gamtos akivaizdoj entuziastiškas. Nuotaika švelni 
ir žiauri, nužeminta ir didinga, džiūgaujanti ir skausminga, tyli ir rykau- 
janti. Jo kalba vaizdi, muzikali, tuoj pagaunanti vaizduotę. Jis vartoja 
netikėtus retus, įstringančius išsireiškimus, kurie, jei reikia, turi sąmojo 
ir humoro. 

IV. ESTETIZMAS 
Uaildas 


Grožis man — stebuklų stebuklas. 
„Dorijano Grejaus atvaizdas“ 


Iš estetų, kuriems gyvenime aukščiau visko yra menas, įžy- 
miausias buvo Oskaras Uaildas (Oscar Wilde), gimęs 1854 m. 
Airijoj, Dubline, miręs 1900 m. Net gyvenime jis norėjo būti 
estetas: žavėjosi gražiais daiktais, mėgo teatrališkus gestus. 

Jungtinėse Valstybėse laikydamas paskaitas, rengėsi Uaildas ekstrava- 
gantiškai. Bostono studentai jam panoro juokus iškrėsti. Pamėgdžiodąmi jo 
manieras, į jo paskaitas susirinko su uodeguotais švarkais, su išsipūtusių 


saulėgrąžomis rankose. Tik Uaildas, įspėtas, tą dieną atėjo be „estetiškų 
priedų“. 


a) Estetizmo idėjos. 
— Menas ir gyvenimas — du 
priešingi dalykai. Todėl menas, 
kuris seka gyvenimu (natūralis- 
tai!), nepakyla aukščiau už nuo- 
bodžią prozą. Ir romanas ir teat- 
ras neturi paisyti tikrovės. Me- 
nas autonomiškas. 

Jis ne tik kad neseka gyve- 
nimu, bet dar atvirkščiai — gy- 
venimas tvarkosi pagal meną. 
Kai tik literatūroj atsirado Ver- 
teris, tuoj ir gyvenime priviso 
Verterių. Londonietės gavo sa- 
votiško grožio, nusižiūrėjusios 
į. prerafaelitų paveikslus. Pati 
gamta paseka menu: Londono 
klimatas pakitėjęs nuo anglų ta- 
pybos. 

Tikrovė visados žemiau stovi už meną. Aplink save matom 
Rostinjakų, bet kiek jie žemesni už Balzako sukurtuosius! 

Menas taip pat nepriklauso nei nuo tiesos nei nuo dorovės. 
Aukščiausias menas yra literatūra. 


Oskaras Uaildas 

Tikras menininkas bus tas, kuris nieko nekurs, bet savo 
gyvenimą pavers nuostabesniu šedevru už visus tuos, kurie buvo 
nupiešti, parašyti, išdainuoti. 


b) Dorijano Grejaus atvaizdas. — Visas savo 
mintis Oskaras Uaildas sudėjo į šią knygą. Joje parodoma, kaip 
gyvenime viskas nyksta, miršta, tik vienas menas amžirai išlieka. 


Šitame fantastiniame romane apsakoma, kaip nutapytas Grejaus at- 
vaizdas sensta, kinta, o pats Grejus lieka jaunas, gražus. Atvaizde atsispindi 
visas Grejaus gyvenimas. Grejui smunkant žemyn, atvaizdas vis biaurėja. 
Pagaliau Dorijanas negali pakęsti to ištikimo savo sielos veidrodžio, nori 
ji sunaikinti. Pagriebęs peilį puola prie paveikslo, smeigia. Pasigirsta garsus 
klyksmas. Subėgę tarnai žemėje randa gulint negyvą, raukšlėtą, atstumian- 
čios išvaizdos senelį. Sienoje kabo puikiausias, nuostabaus jaunumo ir gra- 
žumo atvaizdas: jis atgavo pirmykštį savo grožį. 


Šito pasakojimo rėmuose autorius sudėjo. ne tik estetizmo 
teoriją, bet ir praktiką, pasibaigusią šiurpia katastrofa. 

Kur Grejus ieško grožio? — Pirmiausia jis susižavi K. Baž- 
nyčia, geriau pasakius, iškilmingomis jos apeigomis. Vėliau 
kurį laiką pasidavė materialistinėms teorijoms. Kai jos įgriso, 
Dorijanas ėmė gėrėtis kvapsniais, brangiaisiais akmenimis, pui- 
kiomis medžiagomis. Smilkalų kvapas jam rodėsi mistiškas, 
žibuoklės priminė mirusią meilę. 

Dorijanas nusigręžia į muziką. Muzikos instrumentų rin- 
kinys jį džiugina. | 

„Fantastiškas tų instrumentų charakteris jį žavėjo, ir jis jautė 
pasitenkinimą, kad ir menas, kaip ir gamta, turi savo baisybių, daiktų 
žvėriškomis formomis ir šlykščiais balsais“. 

(St. Češūno vert) 


Dorijanas pagaliau tikrovėj nori apsvaigti. 

Į savo herojaus sielą Uaildas giliau nepasineria, paviršium 
slankioja. Bet jo raštų stilius puikus. Jo pasakoms kai kas 
randa tik vieną priekaištų — „jos yra perdaug tobulai para- 
šytos“ (Dottin). 

Fantastiška 


Grožio 
ieškojimas 


DABARTIS 


Kaip gražios jos, tos knygos, kurios 
drauge ir juokina ir virkdo! 
O. V. Milašius 


Mūsų dienomis vyraująs žanras — romanas. Prancūzijoj, 
Vokietijoj, Anglijoj kasmet į rinką paleidžiama begalė romanų. 
Iš jų tik menka dalelė verta dėmesio. Tuo ta:pu geriausiai yra 
atstovaujamas psichologinis romanas. Todėl V. Europoj didžiau- 
sią įtaką turi ne kas kitas, kaip Dostojevskis. Psichologiškumas 
kartais prieina ligi mikroskopiškų smulkmenų, pav., Marselio 
Prust (Marcel Prust) kūryboj. Žinoma, kraštutinumai kelia 
reakciją: šaukiama grįžti prie socialinio romano. Ši tendencija 
dabar vis labiau ryškėja Vokietijoj. Angluose, kaip visuomet, 
gerai klesti ir nuotykių veikalai. Anglai sugeba duoti tikrai 
meniškų fantazijos bei nuotykių romanų (Kiplingas, Uelsas 
(Wells), Čestertonas). Be to, į madą įeira rašyti ilgus romanus, 
net po penkiolika, dešimt ar kiek mažiau tomų (Prustas, Romen 
Rolandas, Tomas Manas, Sigrid Undset) i 

Įsigalėjusi beletristika nustelbė lyriką, poemą. Poema tapo 
svetima mūsų dienoms. 

Daug kalbama, kad ir lyrikai atėjo galas. Jeigu žiūrėti, 
kiek jos spausdinama, tai iš tikrųjų lyrikos apyvarta pasirodys 
nedidelė. Tačiau reikia atsižvelgti į talentus. Ar ir jų nėra? 
Daugelio tautų šiandieriniai geriausi rašytojai yra poetai. Da- 
bartinės prancūzų literatūros viršūnėji stovi poetas Valėry, vo- 
kiečių Stefan George, R. M. Rilke (jau miręs). Italai savo 
d'Anunčio daugiau vertina kaip poetą, ne kaip beletristą ir dra- 
maturgą. Pirmaeilių poetų apsčiai yra mažesnėse tautose. Kai 
kur jie ten net vyrauja. Tačiau reikia sutikti, kad lyrika jau 
nėra plačių sluoksnių litėratūra, ją skaito tik rinktinė publika. 
Poetai, matvdami, kad jiems nėra ko belstis į minių duris, dažnai 
suaristokratėja, rašo sunkiai prieinamu stilium. Tik aukštai 
išprusinti žmonės gali juos suprasti. 

"Drama turi sau pašonėj kiną. Nuolat tobulėjanti garsinė 
filma verčia rimtai susimąstyti teatrą, kuris daugely šalių pats 

sunkiai išsiverčia, ieško valstybės paspirties. Tik sunku tikėti, 
kad kinas pakeistų teatrą — jų veikimo plotai skirtingi. Gerų 
dramaturgų mūsų laikais nestinga. Visus dar linksmina anglų 
Šou (B. Shaw), rimtai nuteikia italas Pirandello. Ir mūsų kaimy- 
mai latviai turi stambų, jau mirusį poetą, dramų kūrėją Rainį. 


Su žmogaus dvasios gyvenimu, su jo pasaulėžiūra, ir gyve- 
nimo būdu, kinta ir literatūra, atsiranda jos srovės, kryptys. 
Naujausiais laikais tos srovės jau buvo net nenatūraliai sudari- 
nėjamos. Seniau to nebuvo. Senovėj, viduriniais amžiais, rene- 
sanso metais niekam nerūpėjo realizmas, romantizmas, klasiciz- 
mas. Kiekvienas rašė, kaip mokėjo. Srovių kraštutinumai į 
madą įėjo nuo prancūzų klasicizmo, o galutinai subankrūtijo 
mūsų dienomis. To bankroto priežastis tokia: srovių priviso. 
Jų buvo daug, o talentingų rašytojų jose maža. Jos ir pažemino 
savo vardą, nustojo reikšmės. Be to, kai kurios naujovinės 
srovės apkvaišo visokiomis „gudrybėmis“. Rimtesnės buvo 
futūrizmas (su vadu italu Marinetti), ekspresionizmas (jos at- 
stovas vokietis Verfelis). Tik ir rimtesniosios jau įgriso, patys 
ekspresionistai iš ekspresionizmo išbėgiojo. Dabar, galima sa- 
kyti, dideli rašytojai jokių srovių nepaiso ir vėl kuria, kaip kas 
mori — anglas Galsworthy realistiškai, švedė Selma Lagerloef 
romantiškai, ir niekas dėl to neburnoja. Daug kas tikisi, kad 
po visų moderninių gudravimų, po visų kraštutinumų literatū- 
roj bus vėl atsižiūrėta į sveiko žmogaus idealą, prieitą prie hu- 
manizmo, o jo palydovė literatūra tada nukryptų į tam tikrą 
klasicizmą, tik ne tokį, koks jau žinomas istorijoj. 

„ Mūsų laikais įvairių tautų literatūros greitai susisiekia, 
plinta ir tuo būdu įgauna interracionalinio pobūdžio per verti- 
mus — verčiama labai daug. To darbo imasi .ne tik vertėjai 
" amatininkai, bet ir pirmaeiliai rašytojai, pvz., Andre Žid. Dabar 
indui Tagorei, rusų Gorkiui, lenkams — Reimontui, Senkevičiui, 
ispanams — Ibanez, Unamuro, amerikiečiui — Luis (Sinclair 
Lewis) su savo kūriniais daug lengviau apkeliauti pasaulį, nekaip 
jiems tai būtų sekęsi prieš pusantro šimto metį. 


Ir literatūros moksle daug naujo esama. Yra apsčiai meto- 

dų, padedančių geriau į literatūrą įeiti, ją tyrinėti, ją vertinti. 

"Klasikai turėjo tik vieną matą — Bualio dogmatinę kritiką. 
Dabar pilna visokių mastų ir mastelių. Vieni į literatūrą žiūri, 

ją nagrinėja estetinio metodo akimis, kiti — psichologinio, dar 

kiti — sociologinio, filosofinio, filologinio, etnologinio ... Kam 
patinka — tuos metodus kombinuoja, įvairių pasigauna. 
Nepaprastai išaugo literatūros istorija, kuriai padeda rimta 
literatūros kritika, Organizuojasi nauja literatūros mokslo sritis 
— lyginamoji literatūra, kurios tikslas yra susekti poezijos, ly- 
rikos, romano, dramos santykiavimas, jų įtakos, pagaliau vieno 
rašytojo įtaka kitam, pvz., Ruso Tolstojui, Šekspyro vokiečiams. 
Literatūra nestovi vietoj, ji skverbiasi tolyn ir tolyn, ieško 
naujų laimėjimų. Tai lyg didžiulis katilas, kuris verda, šniokš- 
čia, trykšta ir protarpiais, žiūrėk, į viršų iškelia kažką galingo, 
didžio: talentas, genijus! ' Tai čhaosas, iš kurio šen ir ten nu- 
krinta žvaigždė — žmonijos garbė, jos pasididžiavimas! 

PARTY O 


: Ketvirtas skyrius 
KLASICIZMO AMŽIAUS LITERATŪRA 


Klasicizmas 
„I. Prancūzų klasikinė tragedija 
Kornelis 
1. Gyvenimas ir charakteris . 
2. Dramaturgija 
3. Sidas 
Rasinas 
1. Rasino gyvenimas P Oi 2 
2. Rasino dramaturgija . 
3. Andromaka . 
4. Ifigenija 
II. Klasikinė komedija 
Moljeras 


1. Gyvenimas (1622—1673) . 

2. Kūrybos charakteris ir menas . 
3. Mizantropas . 

4. Šykštuolis 


III. Klasicizmo poetika * 
Bualio „L'Art Poėtigue“ , 


IV. Anglų poema 
Miltonas 


. 1. 17 amžiaus Anglija . A 
2. Gyvenimas ir darbas - 167. 
3. Nustotasis Rojus . B ž 


Penktas skyrius 
ŠVIEČIAMOJO AMŽIAUS LITERATŪRA 
Šviečiamasis amžius 
I. Pseudoklasicizmas 


Volteras 


1. Voltero gyvenimas (1694—1778) 

š 2. Volteras žmogus ir rašytojas 
SL ZAITai o ; Ė 
4, Pesadoklasičiznias. kikios kaškios 


Psl. 


k 

II. Sentimentalizmas 
Ričardsonas 
1. Gyvenimas ir kūrimas D “ 
2. Klarisa . AŽ KE 
Ruso 
1. Ruso žmogus 
2. Ruso filosofija . 
3. Naujoji Eloiza . 


III. „Sturm und Drang“ 
Literatūros sąjūdis 
Jaunasis Goethe. Verteris 
1. Gyvenimas ir kūryba 
2. Jaunojo Verterio kančios . 
Jaunasis Šileris. Plėšikai 


1. Gyvenimas ir kūrimas iai z 
2. Plėšikai a ba 


Šeštas skyrius 


ROMANTIZMO AMŽIAUS LITERATŪRA 
Amžiaus idėjos 
Vokiečių klasicizmas 
Vokiečių klasicizmo ypatumai . 
Goethe klasikas 
1. Gyvenimas ir kūrimas (1785—1832) . 
2. Goethės lyrika . Us nu 
3. Ifigenija 
4. Faustas k 
Šileris klasikas 


1. Gyvenimas ir kūrimas aa a 
2. Šilerio dramaturgija . Ą 

3. Orleano Mergelė . 

4. Vilius Telis . 


"Romantizmo charakteris . 


I. Vokiečių romantizmas 
Novalis 


1. Novalis, romantiškas žmogus . 
2. Himnai nakčiai . 


II. Anglų romantizmas 
Baironas 
1. Pasaulio sielvartas 

78 


141 


y 
ay 2. Bairono gyvenimo poema (1788— 1924 i us 142 
kų 3. Kūryba ir jos charakteris... | Paid SD add 
d 4, Čaild Haroldo Kelionės |. |. ||. || || | 2 224. 148 
5:2 Kainas. A ASA s a ai ala 
Šelis (1792—1822) USA NO as 
KOžsas (UL 551821)“ 2 OUI T AKR OO 
Valter Skotas: 
1. Istorinis romanas prieš Valter Skotą <. |. ||| | | | 16 
2. Gyvenimas ir kūrimas a ais AK odė RE Ma 
3: Ivanhoe 1-3 2 Ss Guia r ABO 
III. Prancūzų romantizmas 
S atobranasŲ as S Ay ak ak aide , M3 
Ego SI, Ne SE IN as ss Sa 80 
IV. Italų romantizmas 
17Maadzoni  (1775=18735Y 2 a a. 186 
E M S, i A 
V. Rusų romantizmas 
I Pulkhuas: (1799-1857 42 ia DO 
Zi LesinGitovas' (ISIŽ— 198711 Za 193 
VI. Lenkų ir lietuvių romantizmas 
1. Adomas Mickevičius "bios SAS ME suns e 96 
2. Slovackis (1809—1849) (| na A PAE a 


3--Krasinskis (1812—1853) > 74104 Ar 207 


Septintas skyrius 


REALIZMO IR NATŪRALIZMO LITERATŪRA 
Amriaws 106 os 16 Sakai 5, B 
I. Anglų realizmas 


Dikensas 


I-Anzlija-a3pie 18307 a Ei 218 
| 23 Gymenimas (1812 — 1870) 1.5 29 
3: Rašytojas vistomebniainkas a S a 220 
4. Dikenso menas. Oliveras Tvistas +... |. 222 


II. Prancūzų realizmas ir natūralizmas 
Balzakas (1799—1850) 


. 
1 Bal-akasnabytajas r M ia a a a AS 208 
| 2+Balzakosromanai mais aa a a D 
| 3. Iupenija "Grandė 44 Ivas r A a a k 23 
Bilo beraiss. (I521—1880Y-7 65 7471 a M a ŽAS 
ola (1540—1902) L R AL k S TN S 27 

III. Rusų realizmas 
| Gogolis 
1. Gyvenimas (1809—1852) . 
2. Gogolio realizmas 
Turgenevas 
1. Turgenevas žmogus (1818—1883) . 
2. Kūrybos charakteris . š k 
3. Turgenevo valstiečiai, Medžiotojo 1 užrašai . 
4. Bajorų gūšta 
Tolstojus 
1. Tolstojaus gyvenimas (1828—1910) . 
2. Tolstojaus visuomeninė reikšmė . 
3. Tolstojaus menas. Karas ir taika . 
Dostojevskis 
1. Gyvenimas ir kūrimas (1821— —1881) 
2. Dostojevskio kūrybinis pasaulis . 
3. Nusikaltimas ir bausmė 


- IV. Vokiečių natūralizmas 
Hauptmanas 
1. Gyvenimas ir kūrimas . 


2. Natūralizmo keliu: „Audėjai“ : 
3. Simbolizmo keliu: „Nuskendęs aria 


Aštuntas skyrius 
NAUJAUSIOJI LITERATŪRA 


Iš natūralizmo 
I. Simbolizmas : 
Simbolizmo veiks 
1. Bodlęras (1821—1867) . 
2. Verlenas (1844—1896) , 
Simbolizmo drama 
Meterlinkas 


II. Individualizmas 
Ibsenas 
1. Gyvenimas ir kūrimas SDI 
2. Charakteris ir kūryba . 
3. Brandas "Oa 
4. Laukinė antis 
III. Impresionizmas 
Hamsunas 
1. Gyvenimas ir kūrybos kelias . 
2. Panas „PDA A ks 
IV. Estetizmas 
UVaildas . 
Dabartis 

